
PREFAŢĂ 
Istoria istoriografiei, disciplină relativ nouă, dar care face 
progrese rapide în ultimul deceniu, deoarece reprezintă 
complementul necesar al mai vechilor preocupări pentru 
filosofia istorici, metodologia şi teoria ei (cu sensul folosit de 
Xenopol In celebra sa Théorie de l’histoire) va trebui să ia act de 
un fenomen aproape unic, foarte bogat reprezentat însă, şi 
necesitând ca atare un capitol special, cu importante implicaţii 
teoretice, fenomen denumit de Nicolae Iorga printr-una din 
acele fericite formulări menite a face carieră universală (de felul 
lui „Byzance après Byzance”), lupta ştiinţifică împotriva dreptului 
românesc.1 
Într-adevăr, dincolo de inerentele deosebiri şi chiar tensiuni 
şi antagonisme intervenite între diferitele istoriografii naţionale 
— istoriografii mai mult sau mai puţin tributare unor 
prejudecăţi, orgolii sau resentimente locale — se profilează pe 
fundalul unei istorii generale a istoriografiei europene acest 
fenomen singular, unic prin amploarea şi masivi1atea lui, prin 
îndârjirea şi nu în ultimul rând prin deformările şi orbirea 
aduse în câmpul ştiinţei istorice, care a fost definit de marele 
nostru istoric în cuvintele citate mai sus. Nicăieri nu se pot 
studia cu mai mare precizie şi pe baza unei bogăţii de exemple 
literalmente incomparabile, efectele negative, deformările, 
minciunile în trombă, care se nasc „logic” una din alta, 
dezinvoltura de neînchipuit faţă de orice realităţi şi faţă de orice 
noime metodologice ale investigării adevărului în istorie, ca în 
„operele” prin care o anume istoriografie internaţională a 
încercat şi încearcă să nege drepturile poporului român asupra 
teritoriului său naţional, să nege trecutul său, atestat de 
mărturii pe care orice minte normală le consideră mai mult 
decât suficiente spre a întemeia certitudini de nezdruncinat, ba 
chiar identitatea sa etnică şi spirituală unitară, de care a fost 
                                       
1 N. Iorga, Lupta ştiinţifică împotriva dreptului românesc. Conferinţă la 
adunarea „Astrei” la Abrud, 1 septembrie 1938, Bucureşti, 1938. 
totdeauna conştient, dar care i se contestă, parcelându-i-se 
fiinţa unitară din interese care nu au nimic de a face nici cu 
adevărul, nici cu realităţile cele mai constrângătoare, şi nici cu 
normele elementare ale cercetării ştiinţifice. 
Un curaj incredibil al negării realului, o aroganţă a 
minciunii ce se simte uneori beneficiind de imunitatea forţei, o 
nepăsare suverană faţă de ce ar putea fi judecata oamenilor 
neimplicaţi în angrenajul de interese care dictează şi mână 
pana pretinsei istoriografii — în realitate o pseudo-istoriografie 
— şi nu în ultimul rând o fervoare prozelitistă şi 
propagandistică cu atât mai susţinută şi mai asurzitoare cu cât 
adevărul ce trebuie ocultat este mai implacabil şi mai masiv, ca 
o stâncă pe care ceaţa o poate temporar ascunde, dar nu şi 
scoate din configuraţia naturală — acestea sunt caracteristicile 
dintotdeauna ale ciudatului fenomen. Un fenomen care, dacă a 
luat, începând din secolul al XVIII-lea, acest aspect al „luptei 
ştiinţifice împotriva dreptului românesc” — şi asta s-a petrecut 
în condiţiile luptei însăşi a poporului român pentru afirmarea 
acestor drepturi — are în realitate antecedente. 
El s-a manifestat, la început, prin simpla relatare deliberat 
eronată a unor evenimente din istoria noastră de către 
cronicarii străini, şi prin încercarea de frustrare a românilor de 
gloria unor victorii cu importanţă istorică, sau de negare, fără 
clipire, a adevărului în legătură cu ele. Un exemplu dintre cele 
mai caracteristice a fost pus în lumină de curând: încercarea 
propagandei regatului ungar, sub regele Sigismund de 
Luxemburg, de a-şi însuşi pur şi simplu victoria românească de 
la Rovine împotriva sultanului Baiazid I Trăznetul şi a o 
prezenta la Paris drept o victorie ungară, în Cronica de la Saint 
Denis caracterizată drept „buletinul oficial al regatului Franţei”, 
cronică ce se scria pe măsură ce se petreceau evenimentele, 
găsim o amplă relatare, plină de amănunte spectaculoase, a 
vitejiilor regelui Sigismund în lupta lui corp la corp cu sultanul 
Baiazid, relatare adusă de solii din Ungaria la Veneţia, şi de 
acolo ajunsă pe malurile Senei în luna iulie 1395. La aflarea 
acestor veşti, regele Franţei, Carol al VI-lea, a ordonat o 
procesiune şi tragerea clopotelor de la Notre Dame în cinstea 
marii victorii ungare! Dar ştim absolut sigur, din înseşi spusele 
lui Baiazid, câteva luni mai târziu, precum şi din actele de 
cancelarie ale regelui Sigismund însuşi, că regele şi sultanul nu 
avuseseră ocazia să se vadă faţă către faţă (aceasta se va 
întâmpla abia la Nicopole, un an mai târziu, şi se ştie cum s-a 
terminat întâlnirea lor), ultimul fiind de aproape două luni 
înfrânt de Mircea cel Mare şi trecut Dunărea „fără vad” atunci 
când măreţul rege soseşte, în sfârşit, în ajutorul domnului 
român!1 
Alt exemplu, de aceeaşi natură şi în legătură cu acelaşi 
eveniment ni-l oferă cronicile otomane, unde cronicarii 
contemporani cu marea confruntare româno-otomană 
recunosc, (fie şi în forme menite a menaja susceptibilitatea 
stăpânilor lor), înfrângerea oştilor lui Baiazid de către cele ale 
lui Mircea, în vreme ce numai o generaţie mai târziu, când 
martorii au dispărut, se proclamă sus şi tare că sultanul a 
repurtat în bătălia contra românilor o mare şi rapidă victorie! 
Cu alte cuvinte, chiar de la păşirea lor pe scena istoriei 
universale, românii încep să fie însoţiţi — şi aşa au rămas până 
astăzi — pe de o parte de un ecou relativ corect al luptelor lor 
în cronografia şi istoriografia universală, pe de altă parte de 
acest fenomen, care este încercarea de a li se minimaliza, 
deforma, nega, iar uneori chiar fura istoria în beneficiul altora. 
Odată cu istoriografia imperială habsburgică şi apoi cu era 
ţaristă, ne vom afla în faţa procesului mult mai virulent — şi 
susţinut cu toată armătura ştiinţei istorice moderne de către 
oameni adesea foarte bine pregătiţi şi remarcabil înzestraţi 
intelectual — pe care N. Iorga l-a numit „lupta ştiinţifică 
împotriva dreptului românesc”. Din acest moment, când 
împotriva naţiunii române în plin proces de renaştere şi 
afirmare, care punea sub semnul întrebării cuceririle nedrepte 
a trei imperii, se porneşte un adevărat război, chipurile 
ştiinţific, dar condus de interese care nu aveau nici o 
contingenţă cu adevărul şi cu normele ştiinţei istorice, ce va 
urmări deliberat şi sistematic mistificarea opiniei publice 
internaţionale. În acest scop vor fi năimiţi, sau atraşi prin 
                                       
1 Alexandru V. Diţă, Cel dintâi ecou internaţional al victoriei româneşti la 
Rovine din 17 mai 1395, în Românii în istoria universală, vol. III, Iaşi, 1988, 
p. 453—468. Idem, 17 mai 1395, o dată importantă în istoria universală — 
victoria românească de la Rovine, în volumul Marele Mircea Voievod. 
Coordonator Ion Pătroiu, Bucureşti, 1987. 
interese ori resentimente comune, învăţaţi sau condeieri din 
cuprinsul altor istoriografii, neimplicate, cel puţin în aparenţă, 
în planurile şi interesele puterilor contrare renaşterii şi 
unificării poporului român. 
Dar tot din acest moment — care coincide cu intrarea 
Europei în „secolul naţiunilor” — se naşte şi reacţia firească a 
oamenilor cu adevărat dispuşi să discearnă adevărul în 
legătură cu aspiraţiile şi revendicările şi cu temeiurile istorice, 
etnice şi juridice ale acestor revendicări şi aspiraţii prezentate 
în faţa lumii de poporul de la Dunărea de Jos. Apare astfel o 
istoriografie internaţională care ia în cercetare „chestiunea 
română” din altă perspectivă decât a intereselor marilor puteri 
ale vremii ce se împiedicau de români în realizarea planurilor 
sau înţelegerilor dintre ele, ori vedeau în ridicarea poporului 
român la o viaţă politică independentă şi călăuzită de idealul 
unităţii naţionale, o primejdie de moarte pentru combinaţiile lor 
reciproce. 
În felul acesta, secolul al XIX-lea, în preajma unirii din 
1859, cunoaşte o strălucită pleiadă de istorici şi publicişti 
europeni călăuziţi de generoase idealuri democratice şi 
însufleţiţi de marele spirit al secolului, favorabili nu uneia, ci 
tuturor naţiunilor oprimate, care-şi căutau identitatea sub 
aluviunile imperiilor cotropitoare. Un Jules Michelet, un Edgar 
Quinet, un Paul Bataillard, un Elias Regnault, ultimul oferind 
lui Karl Marx baza pentru genialele şi profeticele sale Însemnări 
despre români, au înconjurat astfel cu simpatie lupta dreaptă a 
poporului român pentru făurirea unui stat naţional menit a-i 
îngădui să-şi ia locul printre naţiunile libere ale continentului. 
Un loc la care-i dădea dreptul atât eroicul său trecut istoric, 
pus în slujba libertăţii europene, cât şi vitalitatea lui politică şi 
spirituală ce se dovedise capabilă să învingă toate restriştile. 
Când, puţină vreme după înfăptuirea statului român 
modern sub Alexandru Ioan Cuza, s-a văzut limpede că simpla 
realizare a acestui stat punea sub semnul întrebării stăpânirea 
Austro-Ungariei şi Rusiei ţariste asupra unor întinse teritorii 
răpite cu mijloace oneroase poporului român, şi locuite de acest 
popor, „lupta ştiinţifică împotriva dreptului românesc” a trecut 
într-o nouă etapă, de o virulenţă fără precedent, etapă 
inaugurată în 1871 de apariţia la Leipzig a vestitelor 
Romänische Studien, în care Robert Roesler stabilea, pentru 
mai bine de un secol, strategia şi făurea aproape în întregime 
arsenalul — puţin sporit de atunci — acestui straniu şi unic 
război al unor istorici europeni cu adevărurile istoriei 
românilor. 
Roesler nu-şi ascundea aprehensiunile politice şi scria 
deschis chiar din prefaţă, despre „valahii cărora poziţia 
geografică le conferă o însemnătate politică disproporţionat de 
mare faţă de numărul populaţiei şi de gradul lor de civilizaţie” 
şi despre „noul imperiu dacic ce se pune la cale” — expresie cu 
care denumea statul naţional unitar al tuturor românilor, 
realizat, într-adevăr, implacabil, în mai puţin de o jumătate de 
secol de la apariţia cărţii sale.1 
Robert Roesler2, care a fost nedepăşit în felul său până 
acum (deşi în perioada care s-a scurs de la apariţia cărţii sale, 
urmaşi cu mai multă ştiinţă şi cu nesfârşit mai multă ură decât 
el s-au avântat pe făgaşul pe care l-a trasat) a devenit, curând, 
însuşi simbolul acestei lupte antiromâneşti, care este numai 
aparent o luptă ştiinţifică. 
În realitate, aşa cum Roesler încerca să se opună — deşi pe 
faţă o nega — tocmai înfăptuirii acelui „imperiu dacic” a cărui 
existenţă însemna negarea automată a altor trei imperii 
(acestea adevărate), toţi cei care, pe urmele sale, neagă 
românilor dreptul la teritoriul lor naţional şi la statul unitar 
având la bază acest teritoriu, urmăresc, în realitate, mai presus 
de orice obiective ştiinţifice, slăbirea, dacă nu împiedicarea 
acestui popor şi acestui stat de a juca un rol important în 
destinele Europei. Ştiut fiind — cartea istoriei le stă deschisă în 
faţă — că ori de câte ori românii au avut putinţa de a juca acest 
rol, el a fost unul pus în slujba libertăţii tuturor popoarelor 
continentului, în slujba ideii unei Europe solidare întru libertatea 
şi demnitatea tuturor, o Europă scoasă de sub ipoteca imperiilor 
de orice fel şi întemeiată pe valorile proprii geniului european: de 
la învingătorul de la Rovine, Mircea cel Mare, şi de la autenticul 
                                       
1 R. Roesler, Dacien und Romänen. Romanische Studien. 
Untersuchungen zur älteren Geschichte Romäniens, Leipzig, 1871. 
2 A se vedea în acest sens şi aprecierile lui Haşdeu din Etymologicum 
Magnum Romaniae, vol. IV, Bucureşti, 1898, p. XXIV—XXV. 
„homo europaeus” care a fost  — printre cei dintâi — Ştefan cel 
Mare, la martirul de pe Câmpia Turzii, întâiul domn al tuturor 
românilor, şi la Brâncoveanu, cel ce a ridicat şi consolidat 
pentru un secol stavila românească pe ambele drumuri către 
vechiul Bizanţ, drumuri pornite din cele două capitale care 
arborau vulturul bicefal. Şi de la revoluţionarii paşoptişti, care 
au făurit România modernă sub semnul „Europei naţiunilor”, 
la înfăptuitorii deplini ai idealului milenar, la 1 Decembrie 
1918, sub lozinca „autodeterminării popoarelor” pusă în 
practică pentru întâia oară la 24 ianuarie 1859. 
Această epopee, a făuririi statului român unitar, şi-a avut şi 
ea simpatizanţii şi colaboratorii în istoriografia şi în genere în 
ştiinţa internaţională — inclusiv cei ce au combătut, prompt şi 
vehement, pe istoricul habsburgic — dintre care numele cel mai 
adesea citat este al istoricului şi ziaristului englez R. W. Seton-
Watson. Dar el este departe de a epuiza galeria celor ce au 
înţeles, la începutul secolului nostru, un adevăr pentru care, 
abia spre sfârşitul lui, politologul francez Michel-P. Hamelet a 
„găsit cuvântul ce exprimă adevărul” atunci când a rostit 
apăsat: „nu poate exista o Europă liberă fără o Românie 
independentă”.1 
Într-adevăr, construcţia statului român unitar între 24 
Ianuarie 1859 şi 1 Decembrie 1918 a fost indisolubil legată, şi 
a contribuit în diferite grade, la renaşterea tuturor statelor 
naţionale cotropite, timp de secole, de trei anacronice imperii. 
Ea a făcut parte integrantă din însuşi procesul construcţiei 
unei Europe mai echitabile cu toţi fii ei, cum părea a fi aceea de 
la sfârşitul primului război mondial. În această Europă, 
românii, împlinindu-şi idealurile naţionale la capătul unei 
istorii extrem de zbuciumate, reuşiseră să creeze la acest 
«carrefour des empires morts» (L. Romier), un stat care, 
teritorial, depăşea suprafaţa actuală a Marii Britanii cu Irlanda 
de Nord (295.049 kmp faţă de 244.130 kmp Marea Britanie) 
situându-se teritorial pe locul nouă în Europa, după U.R.S.S., 
Franţa, Spania, Suedia, Germania, Norvegia, Polonia şi Italia, 
                                       
1 Michel-P. Hamelet, Nicolae Ceauşescu, Présentation, choix de textes 
Aperçu historique, documents photographiques, Editions Seghers, Paris, 
1971, colecţia «Destins politiques».  
iar din punct de vedere al populaţiei, pe locul al 8-lea. Un stat 
care, ieşit din lupta seculară a „Europei naţiunilor” împotriva 
„Europei imperiilor” îşi avea garanţia de existenţă tocmai în 
această Europă. 
Tocmai de aceea, în momentul în care această Europă, a 
naţiunilor libere, configurată în sfârşit pe ruinele celor trei 
imperii care o apăsaseră şi dominaseră multe secole, a fost din 
nou pusă sub semnul întrebării de către nazism, în momentul 
când Hitler a voit să croiască un alt destin Europei, în care ea 
să fie pentru o mie de ani sclava Herrenvolk-ului german, şi 
soarta României a fost din nou pusă în joc. Vocaţia ei 
bimilenară — şi drama ei, definită cândva de cronicarul Grigore 
Ureche — fiind tocmai de a sta în calea tuturor poftelor 
imperiale şi imperialiste, de la Darius şi până în prezent, de a 
încurca mereu imperiile în planurile lor de a-şi aservi Europa, 
indiferent dinspre ce punct cardinal se pleca şi spre ce punct 
cardinal se tindea, a fost normal ca noua ordine pe care „Cel 
de-al treilea Reich” voia să o instituie, şi în care scop şi-a 
asociat pe toţi cei ce nu erau de acord cu harta Europei 
postbelice, să vizeze, implicit şi explicit, lichidarea acestui stat 
românesc. Stat devenit bastionul cel mai puternic al ideii 
libertăţii şi independenţei naţiunilor renăscute politic la sfârşitul 
primului război mondial, sau în jumătatea de secol ce-l 
precedase. 
Proiectele dezmembrării, ale dezintegrării României de la 1 
Decembrie 1918, sunt, fără îndoială, mai vechi decât 
ascensiunea lui Hitler la putere, şi ele vin din direcţii opuse. 
Dar se vor întâlni prin aranjamentele intervenite la 23 august 
1939, şi vor deveni realitate în anul 1940, când, odată cu 
prăbuşirea Franţei, în mai, şi cu semnarea armistiţiului franco-
german la 22 iunie, Europa păşeşte într-o nouă etapă a 
existenţei sale: aceea a „diktatelor” neo-imperiale. Sub loviturile 
lor, rămasă absolut singură, România se vede amputată de o 
mare parte din teritoriul naţional. De fapt, statul român, ca şi 
Franţa şi restul Europei continentale, este pus astfel în 
imposibilitate de a se opune noii „ordini imperiale” proiectate 
cu un an în urmă, şi ale cărei urmări tragice se abat asupră-i 
începând din iunie şi până în fatidicul august al Diktatului de 
la Viena. 
Este o naivitate, din păcate foarte răspândită, a vedea în 
Diktatul de la Viena din 30 August 1940 o satisfacţie dată de 
Hitler şi Mussolini revizionismului ungar. În realitate, era doar 
încununarea convenitei dezintegrări a statului român, stat care 
stătea în calea instaurării „noii ordini” în spaţiul Europei 
centrale şi sud-estice. 
În acest plan de lichidare a României — puterea politică din 
regiune cea mai încăpăţânată în a rezista pe meterezele unei 
democraţii burgheze cu nenumărate lipsuri şi limite, dar care 
crease totuşi ani în şir numeroase dificultăţi instaurării mai 
rapide a „noii ordini” visate de Hitler— revizionismul ungar nu 
a fost decât un instrument, iar după aceea mijlocul de a 
exercita binecunoscutul şantaj al lui Hitler, care, profitând de 
tragedia suferită de români în Răsărit, i-a târât în sinistra lui 
aventură antisovietică, promiţându-le întregul teritoriu al 
Transilvaniei, pe care-l promitea în acelaşi fel şi lui Horthy. 
Revizionismul ungar şi aţâţarea celor două popoare unul 
împotriva altuia nu erau decât mijlocul de a masca faptul 
că Diktatul de la Viena şi toate diktatele anului 1940 nu 
urmăreau decât un singur scop: lichidarea bastionului 
românesc, după ce fusese lichidat cel francez şi se credea 
că va fi lichidat cel englez. 
În această Europă a „diktatelor”, a dezmembrărilor, a 
împărţirilor şi reîmpărţirilor, care au adus peste poporul român 
urgia unui război impus din afară de circumstanţele tragice în 
care s-a aflat, prins ca o corabie între gheţari, el a găsit totuşi 
resursele necesare spre a realiza una dintre cele mai 
extraordinare performanţe umanitare care, într-un timp atât de 
întunecat, a dat o licărire de speranţă în capacitatea omului de 
a se opune bestialităţii dezlănţuite. Este vorba de refuzul de a 
participa la crima exterminării programatice a unui întreg popor 
— poporul evreu. Este vorba de epopeea umanitară care a făcut 
ca steagul românesc să nu fluture peste lagărele morţii — cea 
mai cumplită emblemă a întunericului nazist ce acoperea 
Europa. 
Istoria acestei performanţe de abilitate politică şi 
diplomatică, dar şi de omenie intrinsecă, definitorie pentru 
poporul român, nu a fost încă scrisă şi este numai parţial 
cunoscută, iar nu o dată ocultată de grave dezinformări, unele 
deliberat calomnioase. Cei care au trăit însă acei ani tragici 
printre români şi alături de tragedia poporului român nu s-au 
înşelat nici asupra realităţilor şi nici asupra sensului celor ce 
se abătuseră asupra tuturor. Şi mai ales au putut să-şi dea 
seama la faţa locului, din proprie experienţă, cum într-o lume 
indiferentă la cea mai cinică şi făţişă crimă din istoria 
umanităţii — crimă ce nu s-ar fi putut petrece fără această 
indiferenţă care a luat uneori formele unei directe complicităţi 
— poporul român şi ceea ce mai rămăsese din România s-au 
angajat într-o acţiune care nu a fost fapta izolată a unor 
particulari, sau gestul eroic al unei colectivităţi restrânse la un 
sat de pe malul mării1, ci însuşi actul de conştiinţă al unei 
naţiuni şi al unei ţări care, căzute victime ele însele aceleiaşi 
barbarii universale dezlănţuite, au înţeles să refuze a o spori 
prin propria pasivitate, laşitate ori complicitate. 
Epopeea umanitară care a fost sabotarea de către România 
şi poporul român a „soluţiei finale” hitleriste a avut în acei ani 
un martor în sufletul căruia s-a născut hotărârea de a deveni, 
la rându-i, vocea prin care acest popor martirizat, dar care 
refuzase să martirizeze alt popor, să-şi poată rosti, la ceasul 
risipirii coşmarului nazist — ceas pe care-l vedea apropiindu-se 
implacabil — adevărul şi dreptatea cauzei sale. 
Acest martor şi acest mare prieten al suferinţei şi dreptăţii 
poporului român a fost ziaristul american Milton G. Lehrer, 
semnatarul cărţii ce se publică din nou, la aproape jumătate de 
veac de la prima ei apariţie în limba română, în toamna anului 
hotărâtor 1944. 
Se ştiu deocamdată puţine lucruri despre Milton G. Lehrer, 
această luminoasă figură ce ar merita o cercetare specială, 
deoarece se înscrie la loc de frunte în galeria cu atâtea nume 
ilustre a prietenilor de peste hotare ai poporului nostru. 
Prieteni care au ştiut să discearnă temeiurile şi sensul 

dezvoltării şi împlinirii aspiraţiilor lui istorice, sprijinindu-le cu 
aportul lor, adesea extrem de preţios şi oportun. 
Ziaristul american Milton G. Lehrer s-a născut în 1906, In 
Brooklyn — New York. Părinţii săi erau evrei români, care au 
revenit în România, ceea ce i-a permis tânărului Milton să-şi 
facă o parte din studii la noi în ţară, deprinzând în mod 
desăvârşit limba română, pe care o foloseşte cu o forţă şi cu o 
sevă demne de pana celor mai înzestraţi autori români, după 
cum dovedeşte cartea sa, scrisă direct în limba română. 
Îşi continuă studiile la Paris, unde obţine titlul de doctor în 
drept internaţional. În acelaşi timp intră în ziaristică, devenind 
corespondent de presă al săptămânalului parizian «Tribune des 
Nations», la care va colabora din nou după al doilea război 
mondial. Va colabora şi la ziarul israelian „Al Hamismar” şi la 
diferite publicaţii europene. 
Evenimentele anului 1940 îl surprind în România, unde 
fusese trimis de revista pariziană pentru un reportaj despre 
situaţia minorităţilor. Nu se mai întoarce în Franţa ocupată de 
nazişti şi are prilejul să cunoască direct reacţiile societăţii 
româneşti la odiosul Diktat de la Viena şi să stea de vorbă cu 
refugiaţii veniţi din teritoriile cedate Ungariei horthyste. 
Cunoaşte îndeaproape pe oamenii de ştiinţă români care îl 
ajută să-şi adune materialul pentru lucrarea pe care o 
proiectează, şi care urma să apară atât în versiunea română cât 
şi într-o versiune franceză intitulată Le problème transylvain vu 
par un américain, cu subtitlul La Transylvanie — terre 
roumaine. Lucrarea, terminată în martie 1944, nu poate apărea 
sub regimul antonescian care nu permisese nici o formă de 
polemică directă cu implicaţii neplăcute pentru puterile axei. Se 
va tipări însă imediat după 23 August, când sfârşitul războiului 
devenise previzibil şi apărea la orizont necesitatea ca drepturile 
româneşti asupra Transilvaniei să fie formulate cu claritate şi 
argumentate temeinic în faţa unei opinii publice internaţionale 
bombardate decenii în şir cu propaganda revizionismului 
horthyst. Din păcate, versiunea franceză, care conţinea în plus 
un amplu preambul istoric despre chestiunea continuităţii, nu 
a mai apărut şi nu se ştie ce s-a întâmplat cu manuscrisul 
pregătit de autorul ei. 
Imediat după război, Milton G. Lehrer, care-şi reluase 
colaborarea la «Tribune des Nations», devine preşedintele 
asociaţiei corespondenţilor de presă străini din România — 
semn al prestigiului de care se bucura între colegii de breaslă. 
Ardealul pământ românesc este cea mai importantă lucrare 
a lui Milton G. Lehrer, redactată în două versiuni — română şi 
franceză, dar văzând lumina tiparului, după cum am mai 
amintit, numai în limba română, din motive pe care nu le 
cunoaştem dar se pot bănui. Versiunea română conţine faţă de 
cea franceză, cum ne avertizează autorul, numai partea a doua 
şi a treia, renunţându-se la dezbaterea problemei continuităţii, 
ceea ce dă cărţii de la început o puternică tentă de actualitate, 
intrând fără ocol în dezbaterea uneia dintre cele mai fierbinţi 
probleme de politică internaţională, problemă care servise în 
aceeaşi măsură ca aceea a „culoarului Danzig” şi a „sudeţilor” 
pentru a împinge Europa în prăpastia celui de-al doilea război 
mondial: pretenţiile Ungariei horthyste la o parte din teritoriul 
Transilvaniei. 
Deşi nu era istoric prin formaţie şi nici nu-şi propusese să 
scrie o carte de istorie, ci o carte politică destinată a contribui 
la reaşezarea şi consolidarea păcii în Europa prin evitarea 
repetării unor confuzii şi decizii de felul celor făcute posibile şi 
de sistematica mistificare a opiniei publice internaţionale de 
către propaganda revizionismului ungar, pe cât tio abilă pe atât 
de lipsită de scrupule, Milton G. Lehrer se dovedeşte stăpân pe 
o informaţie istorică excepţională. El este la curent nu numai 
cu lucrările româneşti, ci şi cu tot ceea ce „altera pars” invocase 
pentru a-şi sprijini pretenţiile, precum şi cu tot sistemul de 
propagandă al ultimelor decenii. Nu încape îndoială că şi-a 
acumulat această excepţional de bogată informaţie cu sprijinul 
prietenilor săi, istorici şi politicieni democraţi, dar este tot atât 
de evident că în „punerea în pagină” a materiei şi-au dat mâna 
juristul specialist în drept internaţional cu gazetarul de 
experienţă europeană care era Milton G. Lehrer, ceea ce conferă 
cărţii sale originalitatea absolută, nervul incomparabil şi o 
strategie unică, ce o singularizează faţă de tot ceea ce ştiinţa 
românească reuşise să dea până atunci în această direcţie. 
După o jumătate de secol de la elaborarea ei, cartea lui 
Milton G. Lehrer se citeşte, de aceea, cu un interes pe care 
ceasul de azi al Europei în loc să-l estompeze, să-l transforme 
în pură istorie, îi conferă dimpotrivă o nouă actualitate. Poate o 
actualitate pe care autorul însuşi n-ar fi dorit-o! 
În ce constă această remarcabilă reuşită? 
Înainte de toate — aşa cum am spus — în solida informaţie 
istorică. Deşi Milton G. Lehrer a fost prin formaţie jurist, nu 
istoric, el studiază „dosarul” chestiunii pe care îşi propune să o 
limpezească având la dispoziţie o vastă informaţie de 
specialitate, perfect asimilată. Nu suntem nici un moment în 
faţa scrierii unui diletant, cu atât mai puţin a unui pledant 
informat în grabă, ci avem de a face cu lucrarea îndelung 
elaborată şi bine cumpănită a unui om de cultură 
multilaterală, dublat de un observator atent, obiectiv, al scenei 
istoriei vii, acea istorie contemporană despre care N. Iorga 
spunea mereu că deschide istoricului uneori mai multe porţi de 
înţelegere a trecutului decât documentele lăsate de acest 
trecut. În versiunea tipărită în 1944 nu au fost folosite decât 
rareori trimiterile, şi acelea nu în notele subliniare care conferă 
aerul erudit al lucrărilor, dar pentru oricine este familiarizat cu 
bibliografia problemei în cauză era sensibilă perfecta stăpânire 
şi mânuirea avizată a tuturor informaţiilor, la zi. Ediţia noastră 
prin aparatul critic întocmit după sursele ce au stat la 
îndemâna autorului, conferă textului deplina lui pondere 
ştiinţifică. 
Perfect informat, deci, asupra subiectului, la curent atât cu 
bibliografia românească cât şi cu cea internaţională, cunoscând 
ambele perspective direct de la surse şi judecând în consecinţă, 
Milton G. Lehrer nu dă nici un moment impresia unui apologet, 
ci a unui om care nu face decât să comenteze evidenţa însăşi, 
şi aici el se deosebeşte de cei ce, în epocă, nu se puteau 
sustrage unor legitime tensiuni provocate de circumstanţele 
istorice. Deşi nu-şi ascunde poziţia de partizan al cauzei 
româneşti, Milton G. Lehrer reuşeşte totuşi să rămână mai 
presus de resentimente şi chiar de sentimentele celor direct 
implicaţi. Indignările, exclamaţiile — rare — sunt de ordin 
impersonal, ţin de absurditatea sau tragismul intrinsec al 
realităţilor ori afirmaţiilor pe care le înfăţişează şi autorul este 
mereu devansat de cititor, care înaintea sa reacţionează la fel. 
Milton G. Lehrer rămâne mereu juristul şi ziaristul american 
adus de împrejurări în faţa unui litigiu cu urmări grave pentru 
echilibrul şi existenţa în normalitate a unei întinse regiuni din 
Europa, şi până la urmă ale Europei întregi. Cartea sa nu este 
asimilabilă vreuneia dintre părţile implicate, ci exclusiv 
intereselor generale ale umanităţii sfâşiate de tragedia 
războiului, printre ai cărei responsabili se numără şi acoliţii 
„comparşilor” ce au decis sfâşierea pământului românesc. 
Tocmai spectacolul dezlănţuirii tuturor forţelor de negare a 
dreptului şi adevărului cu privire la viaţa naţiunilor europene l-
a fortificat, se pare, în această poziţie singulară, căreia cartea 
lui îi datorează şi azi o indiscutabilă valoare exemplară. 
A treia calitate esenţială a cărţii lui Milton G. Lehrer este 
fără îndoială cunoaşterea problemelor în acelaşi timp din 
perspectivă istorică şi politică-imediată, autorul nefiind un 
savant de cabinet ci un om al acestui secol în care în bună 
parte „istoria se scrie pe mesele redacţiilor”. Tocmai fiindcă era 
un ziarist şi un observator politic cu bogată experienţă el a 
ştiut să lege necontenit planul istoric de prezent şi să le facă a 
se întrepătrunde de o manieră care nu a reuşit nimănui în 
acelaşi grad, ceea ce iarăşi conferă cărţii sale un loc cu totul 
aparte. În acelaşi timp, nimic în cartea sa nu vădeşte 
improvizaţia sau stânjeneala străinului şi nici o judecată, nici o 
apreciere nu şovăie, nu tatonează. Suntem de fapt în faţa unei 
conştiinţe umane ce acţionează în conformitate cu ea însăşi. 
Cartea lui Milton G. Lehrer nu este o carte de istorie, deşi 
istoria este prezentă la fiecare pas şi mereu chemată a depune 
mărturie în instanţă, deşi nimeni nu a înfăţişat un tablou mai 
complet şi mai cutremurător al suferinţei româneşti 
multiseculare sub nedreptatea legiferată a oligarhiei ungare. 
Dar în esenţă cartea de faţă ridică şi discută o chestiune de 
strictă actualitate şi anume tocmai ceea ce N. Iorga a numit 
„lupta — adesea nici măcar ştiinţifică! — împotriva dreptului 
românesc”. 
Milton G. Lehrer este perfect informat asupra tuturor 
metodelor şi tuturor afirmaţiilor puse la bătaie de propaganda 
revizionismului ungar interbelic şi din timpul războiului al 
doilea mondial. El îşi face o datorie din a le arăta lipsa de 
consistenţă şi contradicţia flagrantă cu realitatea mărturisită 
de istorie, punând necontenit faţă în faţă cele două planuri — 
cel propagandistic şi cel al realităţilor. În măiestria cu care 
operează această confruntare a rămas încă nedepăşit. El a rupt 
ca nimeni altul masca pe care revizionismul horthyst şi-a pus-o 
pentru a juca toate rolurile, pe toate scenele unde credea că 
poate induce în eroare o opinie publică total neinformată şi cu 
atât mai uşor de dezinformat. Între timp, această mască a fost 
culeasă din lada de gunoi a istoriei, recondiţionată şi pusă din 
nou să servească aceleaşi ţeluri. Ca urmare, şi cartea lui Milton 
G. Lehrer redevine necesară, am zice chiar salutară pentru a 
face lumină în conştiinţele ce caută sincer adevărul. 
Cititorul va admira, fără îndoială, în expunerea autorului 
american tocmai stilul concis, „juridic”, fără înflorituri, 
subordonat direct comunicării unei informaţii de o sugestivitate 
egalată numai de capacitatea de selectare — dintr-o masă 
impresionantă — a citatului caracteristic, a exemplului ce face 
lumină asupra unei întregi categorii de fapte similare. Nimic 
din ceea ce nu este probant prin sine. Nimic ambiguu. O 
enumerare de date, de fapte, de texte indiscutabile. Este un stil 
eminamente modern. Dar originalitatea şi eficacitatea cărţii lui 
Milton G. Lehrer stă însă, mai presus de toate, în economia ei 
interioară, în ierarhizarea problemelor luate în dezbatere şi în 
succesiunea capitolelor. Acolo unde istoriografia românească 
era tentată să discute mai ales în planul istoric, să 
argumenteze, să apere, ziaristul american nu face decât să 
expună şi să explice, cu metodă, elementele unui litigiu şi 
dreptatea intrinsecă a unei cauze. El nu pledează într-un 
proces. El explică în ce constă monstruozitatea Diktatului de la 
Viena şi neruşinarea cinică, minciuna sfruntată, falsul 
deliberat, ca „metode” esenţiale ale propagandei revizioniste 
ungare. Curajul minciunii — fenomen din păcate nu specific 
veacului nostru, dar care a atins în secolul nostru, al celor mai 
perfecţionate mijloace de informare, culmile fără precedent ce-i 
conferă specificitate, este un fenomen pus în lumină cu o 
consecvenţă implacabilă de-a lungul celor 432 de pagini ale 
cărţii. Sunt puţine cărţi în care fenomenul să fi fost disecat şi 
ilustrat cu o mai acută valoare pedagogică! 
Ar fi desigur de prisos să rezumăm în această prefaţă o 
carte ce stă deschisă în faţa cititorului şi care se citeşte ca un 
roman deoarece autorul scrie cu verva unui ziarist şi 
capacitatea de evocare a unui romancier. Fără îndoială, de la 
data când apărea Ardealul pământ românesc şi până în prezent 
istoriografia românească şi cea internaţională au făcut mulţi 
paşi înainte în cunoaşterea acelor realităţi şi probleme uneori 
numai schiţate în expunerea ziaristului american, pentru a nu 
bloca ritmul succesiunii secvenţelor. Dar acest progres nu 
anulează, ci doar aprofundează şi consolidează o expunere ce 
rămâne în fundamentele ei profund adevărată. Cartea lui 
Milton G. Lehrer serveşte chiar de prefaţă, de indicator, de 
stimulator pentru o abordare aprofundată devenită astăzi 
posibilă, după apariţia monumentalelor volume publicate de 
academicianul David Prodan despre Supplex Libelluls 
Valachorum, Răscoala lui Horea şi Iobăgia în Transilvania, de 
academicianul Ştefan Pascu despre Voevodatul Transilvaniei, de 
Silviu Dragomir despre Avram Iancu. Sporul documentar a fost, 
în acest răstimp, literalmente uriaş, dacă avem în vedere mai 
ales momentul 1848 (1848 la români.. O istorie în date şi 
mărturii, două volume, de Cornelia Bodea) şi cel al Marii Uniri 
(volumele 1918 la români coordonate de un colectiv alcătuit din 
Ion Ardeleanu, Vasile Arimia, Ionel Gal, Mircea Muşat), iar 
apariţia unor sinteze de amploarea Istoriei militare a poporului 
român (coordonator principal general locotenent dr. Ilie 
Ceauşescu) şi a celei consacrate statalităţii româneşti de la 
Statul geto-dac până la România contemporană (trei volume de 
Mircea Muşat şi Ion Ardeleanu) oferă o altă perspectivă globală 
şi un alt model de înţelegere a devenirii noastre istorice decât 
aceea ce stătea la dispoziţie acum o jumătate de secol. O 
contribuţie deosebit de valoroasă la analiza procesului 
emancipării şi luptei românimii transilvane a adus istoricul 
american Keith Hitchins într-o serie întreagă de lucrări1, unele 
publicate şi în limba română, iar modul în care se discută, 
astăzi, problemele abordate de Milton G. Lehrer odinioară poate 
fi cel mai bine perceput în cartea cu un titlu foarte apropiat — 
şi nu întâmplător — Transilvania străvechi pământ românesc, 
recent apărută într-o nouă ediţie, şi pe care o datorăm 

la românii din Transilvania. 1700—1868, Introducere şi îngrijirea ediţiei de 
Pompiliu Teodor, traducere de Sever Trifu şi Codruţa Trifu, Editura Dacia, 

istoricului general locotenent dr. Ilie Ceauşescu. 
Toate aceste progrese permit abordarea cărţii lui Milton G. 
Lehrer dintr-o nouă perspectivă, care nu-i este însă 
dezavantajoasă. Dimpotrivă. O nouă lectură, pentru cei mai 
mulţi o primă lectură (deoarece ea a devenit de mult o raritate 
şi generaţii întregi nu-i mai cunosc nici titlul) va dovedi câte 
sugestii sunt încă vii, cât de incitantă continuă să rămână 
întâlnirea cu acest spirit ascuţit şi efervescent, cu acest om 
care trăieşte în paginile cărţii sale cu aceeaşi intensitate ca 
atunci când s-a învestit pe sine, total, într-una din cele mai 
nobile aventuri — aceea a luptei pentru raţiune, dreptate şi 
pace. 
Fără îndoială nevoia unor completări, unor retuşuri, unor 
nuanţări se face simţită pe parcursul lecturii, în special atunci 
când ne apropiem de sfârşitul ei, ultimele zeci de pagini fiind 
poate acelea care „datează” cel mai mult. Pentru unele realităţi, 
perspectiva noastră de astăzi este alta. Suntem, desigur, mai 
rezervaţi şi în aprecierea unor personalităţi politice şi în 
judecarea realităţilor României interbelice, departe de a se 
înfăţişa numai în alb imaculat. Cititorul de astăzi posedă 
suficient discernământ spre a face singur cuvenitele nuanţări, 
ajutat şi de notele care însoţesc ediţia de faţă. 
O problemă esenţială, după părerea noastră, sugerată de 
cartea lui Milton G. Lehrer, aproape impusă imperativ, dar 
neformulată ca atare, este fără îndoială aceea a caracterului 
statului ungar medieval, acel stat care dispare spre mijlocul 
secolului al XVI-lea de pe harta Europei, dar a cărui obsesie a 
determinat conştiinţa naţională modernă a păturilor 
conducătoare ale naţiunii ungare şi este în mare măsură 
responsabilă de evoluţia catastrofală a istoriei sale moderne, 
marcată de colapsul din 1919 şi de noua dramă creată de 
nefericita colaborare cu nazismul german la destabilizarea şi 
prăbuşirea Europei ieşite din tratatele care au pus capăt 
primului război mondial. Din păcate, istoriografia română s-a 
limitat exclusiv la analiza condiţiei voievodatului Transilvaniei 
în cadrul formaţiunii statale create de unguri în centrul 
Europei, fără a lua în cercetare întregul fenomen şi dacă există 
o voluminoasă Geschichte der Rumänen publicată de doi autori 
unguri în 1942 la Budapesta, nu există o Istorie a Ungariei — 
cât de redusă — scrisă de istoricii români pentru uzul omului 
de cultură român dornic să ia cunoştinţă de o istorie atât de 
întrepătrunsă cu a noastră. 
O asemenea istorie va trebui însă neapărat să fie alcătuită 
într-o zi, desigur, nu în spiritul în care a fost elaborată Istoria 
românilor din 1942 a lui Ladislas Gáldi şi Ladislas Makkai, ci în 
spiritul recomandat de tovarăşul Nicolae Ceauşescu, secretarul 
general al Partidului Comunist Român, spirit călăuzit de idealul 
unei Europe a bunei vecinătăţi şi a solidarităţii constructive. 
Până atunci, vom încerca să avansăm aici o problemă ce ni se 
pare esenţială pentru înţelegerea întregului proces istoric 
înfăţişat de Milton G. Lehrer. Şi vom porni de la o conferinţă a 
lui Nicolae Iorga, ţinută în ziua de 7 decembrie 1914 la 
Atheneul Român sub un titlu desigur pasional, date fiind 
împrejurările momentului1, dar în care marele nostru istoric 
face o paralelă revelatoare între statul creat de unguri şi statul 
otoman, ambele creaţii ale unor popoare de sorginte turanică, 
turcică. Milton G. Lehrer se opreşte, fără a insista, asupra 
„turanismului” clamat de revizionismul ungar, dar lăsând la o 
parte acele exagerări de circumstanţă, este semnificativ faptul 
că marele bizantinolog ungur Gyula Moravcsik adună, tocmai 
acum, ştirile bizantine despre popoarele turcice, între care şi 
cel ungar în două volume intitulate Byzantinoturcica I. Die 
byzantinischen quellen der Geschichte der Türkvölker, Budapest, 
1942 şi II. Sprachreste der Türkvölker in den byzantinischen 
Quellen.2 Înrudirea arborată în timpul războiului al doilea 
mondial între unguri şi popoarele turanice nu era de altfel o 
premieră absolută: în timpul primului război mondial, la 
Istanbul, după cum relata N. Iorga în conferinţa citată, se 
afirma că „dacă alianţa cu împăratul Germaniei şi al Austriei 
reprezintă anumite oportunităţi politice, alianţa cu maghiarii 
înseamnă o frăţie seculară, care se reînnoieşte în timpul de 
                                       
1 N. Iorga, Popoare turanice parasitare. Conferinţă ţinută la Atheneul 

2 Bizantinoturcica I. Izvoarele bizantine ale istoriei popoarelor turcice; 
II. Resturi de limbă ale popoarelor turcice în izvoarele bizantine. Aceste două 

„turanismul”. 
faţă”1. 
Eliminând din titlul conferinţei şi din ideea însăşi avansată 
de marele istoric elementul pasional, circumstanţial, să reţinem 
ca esenţial paralelismul stabilit între cele două formaţiuni 
statale ale unor popoare turanice pe teritoriul Europei, una în 
centrul ei, cealaltă pornind din Asia Mică şi ajungând până sub 
porţile Vienei, după ce zdrobise şi înglobase între hotarele sale 
pe prima, la Mohács (1526) şi apoi deplin în 1540. 
Ce este de fapt statul ungar medieval din centrul Europei, 
simbolizat de vestita „Coroană a Sfântului Ştefan”, regele care 
prin creştinare asigură ungurilor alt viitor decât al hunilor şi 
avarilor? Este tocmai o reuşită incontestabilă acolo unde atât 
Attila cât şi imperiul avar eşuaseră tocmai din cauza condiţiei 
de „corp străin” pe care imperiile hun şi avar au păstrat-o până 
la dispariţia lor sub loviturile unei Europe cu alte rânduieli. 
Dimpotrivă, adoptând creştinismul şi primind de la şeful 
suprem al Occidentului, papa, coroana regală, statul creat de 
triburile asiatice descălecate în fosta Panonie romană avea să 
devină curând un veritabil imperiu multinaţional, căruia însă i-
a lipsit titlul corespunzător stării de fapt, deoarece nu putea 
exista — în concepţia politică medievală — decât un singur 
imperium şi acela, în momentul apariţiei ungurilor în Europa, 
fusese asumat de germani. Confruntarea noilor veniţi cu 
„Sfântul imperiu roman de naţiune germană” s-a terminat în 
955 prin dezastrul de la râul Lech, unde Otto cel Mare a pus 
capăt definitiv expediţiilor de pradă spre Apus şi i-a obligat pe 
unguri să-şi caute altă direcţie de expansiune. Ea va fi găsită 
spre Transilvania şi spre Mediterana, unde va reuşi să atingă 
coasta dalmată. 
Ca şi turcii otomani câteva secole mai târziu, poporul puţin 
numeros, descins din stepele asiatice se va dovedi deosebit de 
înzestrat pentru crearea unui tip de dominaţie asupra altor 
popoare, care era legat de existenţa unei aristocraţii războinice 
în necontenită căutare de noi cuceriri. Otomanii îşi justificau 
temperamentul şi scopurile terestre prin doctrina islamică a 
„războiului sfânt” împotriva ghiaurilor. Ungurii, intrând în 
comunitatea popoarelor creştine ale Europei, şi-au justificat 

aceeaşi tendinţă către expansiune şi cucerire a pământurilor şi 
popoarelor străine (pe care apoi să le exploateze reducându-le 
la condiţia de robi ai acelei pături aristocratice cu care se 
confunda „naţiunea”) mai întâi prin celebrul principiu al regelui 
Ştefan cel Sfânt „uniusque linguae, uniusque moris regnum 
imbecile et fragile est” (Ţara de o singură limbă şi de un singur 
caracter este slabă şi şubredă), iar apoi prin misiunea 
încredinţată de papă, a „cruciadei” între schismatici, adică 
popoarele creştine de rit ortodox. În secolul al XIX-lea, ambele 
justificări vor fi înlocuite cu teoria superiorităţii rasei ungare 
asupra tuturor raselor reduse la condiţia de iobagi ai 
superioarei rase ungare! De fiecare dată, în toate trei variantele, 
era vorba de aceeaşi politică, de aceeaşi concepţie despre stat, 
la antipodul concepţiei moderne a teritoriului naţional, ocupat 
de un singur popor, de o singură „limbă” şi un singur caracter 
naţional. 
În conformitate cu aceste principii, ungurii vor crea, în 
urma politicii de necontenite cuceriri, care-i duce din Carpaţi 
până la Mediterana, un sistem de dominaţie a clasei 
conducătoare ungare asupra unei întinse părţi din Europa 
centrală şi sud-estică — factor de veşnică instabilitate politică, 
de frământări şi nesfârşite suferinţe pentru popoarele de aici — 
pe care cu greu l-am putea numi un stat propriu-zis, în 
accepţia modernă şi europeană a termenului, şi care seamănă, 
dimpotrivă, cu sistemul creat mai târziu de otomani, cu 
„Turcocraţia”1 ce se substituie, datorită unor împrejurări 
politice abil exploatate, statelor creştine din sud-estul Europei, 
exceptând ţările române. 
Această Turcocraţie va intra în coliziune, la sfârşitul 
secolului al XIV-lea, cu Ungrocraţia ce ajunsese la maxima 
expansiune sub Ludovic cel Mare, şi după o rivalitate de 
aproape un secol pentru stăpânirea acestei părţi de Europă, 
Turcocraţia va învinge şi va ridica la Buda steagul verde al 
profetului pentru 150 de ani. Un stat ungar de sine stătător nu 

va mai exista decât după aproape o jumătate de mileniu, şi 
tribulaţiile naţiunii ungare, în tot acest lung răstimp, sunt 
marcate profund de structura originară a statului medieval, 
eminamente opus concepţiei statului modern, al unei singure 
naţiuni. 
Consecinţele — generatoare ale tuturor dramelor istoriei 
ungare moderne — vor apărea virulent în momentul când în 
Europa întreagă triumfă duhul cel nou, al emancipării 
naţiunilor, al dorinţei fiecărei naţiuni de a-şi realiza 
personalitatea în graniţele unui stat propriu. În conştiinţa 
politică ungară se produce atunci o asociere explozivă între 
vechiul concept al statului „de multe limbi şi neamuri” propriu 
evului mediu şi dorinţa naţiunii maghiare de a-şi realiza 
propria emancipare, contestând însă acelaşi drept celorlalte 
naţiuni supuse cândva Ungrocraţiei. Milton G. Lehrer crede că 
această dramatică contradicţie este proprie dezvoltării politice 
ungare, dar în realitate este proprie mai multor naţiuni aduse 
de istorie în situaţia de a domina, într-un fel sau altul, şi a 
exploata alte naţiuni. La începutul secolului al XIX-lea a fost 
cazul grecilor, care concepuseră un fel de imperiu fanariot 
eliberat de otomani, dar în care românii şi bulgarii trebuiau să 
rămână obiectul extorcaţiunii aceleiaşi pături fanariote — ea 
însăşi o excrescenţă a stăpânirii otomane — ce se suprapusese 
la sud de Dunăre de câteva veacuri, şi la nord, timp de peste 
un secol. Revoluţia lui Tudor Vladimirescu va destrăma rapid 
această himeră şi Grecia modernă se va întemeia vrând 
nevrând pe temeliile normale şi solide ale naţionalităţii greceşti. 
În a doua jumătate a secolului trecut, fanariotismul va fi 
lichidat şi din viaţa bulgară. 
Va veni rândul clasei conducătoare turceşti să-şi dea 
acelaşi examen, pierdut la 1877 când noua constituţie a 
Imperiului, cu nimic mai puţin absurdă decât concepţiile 
politice ale magnaţilor unguri, va provoca lichidarea ultimelor 
legături, de altfel pur formale, ale Serbiei şi României cu 
Imperiul Otoman, şi va duce la războiul care va prilejui crearea 
Bulgariei moderne. Vor trebui să mai treacă însă decenii până 
ce se va petrece acel fapt benefic pe care Nicolae Iorga îl 
preconiza în 1914, când punea în gardă pe ultimii 
reprezentanţi ai imperialismului otoman, dornici să reînvie 
timpul lui Soliman Magnificul prin alianţa cu Germania şi 
Austro-Ungaria: „Iar câţi veţi rămânea dintre dv. otomani 
adevăraţi, să faceţi o politică ca pentru câţi aţi rămas, iar nu 
pentru câţi vă închipuiţi că sunteţi, adică o politică naţională, 
muncitoare şi foarte modestă. Să vă ferească Dumnezeu de a 
crede că umbra lui Soliman cel Măreţ se pretează la 
contrafaceri”.1 Dar tot el considera că această înţelepciune e 
greu de realizat la cei deprinşi atâta vreme a trăi pe spinarea 
altora. Pentru asta „trebuie ca un om genial să răsară la unii 
sau la alţii ca să spuie vorba aceia: fiţi ceva mai puţin, ca să fiţi 
tocmai de aceea, cu mult mai mult”.2 Din fericire pentru 
naţiunea turcă, după dezastrul Imperiului şi destrămarea lui la 
sfârşitul primului război mondial, acest om a apărut în 
persoana lui Mustafa Kemal. Din nefericire nu numai pentru 
Ungaria dar şi pentru Europa, el nu a apărut în ţara Sfântului 
Ştefan, nici cu Lajos Kossuth şi cu atât mai puţin cu amiralul 
Horthy. Dar până aici paralelismul între cele două naţiuni se 
impune din nou cu putere. Şi totodată înţelegerea evoluţiei 
politice ungare în acel cadru de „istorie comparată a naţiunilor 
şi statelor” creat în istoriografie de geniul lui Nicolae Iorga. 
Cazul clasei conducătoare ungare, rătăcită de himera 
reînvierii „Regatului Sfântului Ştefan”, nu este deci atât de 
singular şi paradoxal cum apare la Milton G. Lehrer. 
Specificitatea condiţiei ungare apare abia atunci când 
intervine alianţa dintre clasa magnaţilor purtători şi încă 
beneficiari ai tuturor urmărilor Ungrocraţiei medievale, şi 
Imperiul Habsburgic. Amorsată încă din clipa când pătura 
nobiliară maghiară din Transilvania s-a aliat cu generalul 
Basta spre a zădărnici făurirea statului naţional român sub 
Mihai Vodă Viteazul, perfectată într-o primă etapă atunci când 
Mihail Apafi, ultimul principe al Transilvaniei, vinde principatul 
aceluiaşi Imperiu, în vreme ce geniul lui Brâncoveanu evită 
transformarea Munteniei în provincie austriacă, această alianţă 
va cunoaşte o evoluţie sinuoasă, terminată cu triumful 
instaurării „dualismului” în 1867. Triumf care-şi ignora 
adevărata lui semnificaţie: săparea iremediabilă a prăpastiei în 

care aveau să se prăbuşească, îmbrăţişate, peste numai o 
jumătate de secol, şi monarhia habsburgică şi himera reînvierii 
„Coroanei Sfântului Ştefan” în plin secol al naţiunilor şi al 
triumfului principiului autodeterminării popoarelor. 
„Specificitatea condiţiei ungare” devine însă puţin după 
aceea absurdul producător de catastrofe al revizionismului 
ungar, absurd creat şi întreţinut tocmai de ignorarea realităţii 
esenţiale: Ungaria medievală, Ungaria „Coroanei Sfântului 
Ştefan” nu fusese un stat naţional, un stat de concepţie 
modernă, care se întinde până acolo unde se întinde o naţiune. 
Nu fusese nici o federaţie de tip helvetic, ci fusese, exact ca şi 
Imperiul Otoman, o creaţie sui-generis la baza căreia stătuse 
energia cuceritoare a unei clase conducătoare ce era mândră de 
această modalitate de a-şi face istoria, atunci când se adresa, 
prin nobilimea ungară din Transilvania, împăratului Iosif al II-
lea, justificând tratamentul sălbatic aplicat iobagilor români 
răsculaţi sub conducerea lui Horea, Cloşca şi Crişan: „Părinţii 
noştri, venind din Sciţia, au cucerit cu arme victorioase şi cu 
sângele lor această scumpă patrie şi după ce au supus şi au 
făcut iobagi pe părinţii românilor care s-au revoltat azi asupra 
noastră, dânşii au domnit liniştit peste ei ţinându-i totdeauna 
într-o aspră disciplină, însă lăsându-le neatins modul lor de 
viaţă”. Este exact ceea ce oricare dintre arhitecţii Turcocraţiei ar 
fi putut subscrie, referindu-se la situaţia creştinilor din 
Imperiul Otoman, începând din vremea lui Mohamed al II-lea şi 
până la cei ce reprimau sălbatic în 1876 răscoala bulgarilor! 
Acelaşi fusese principiul de realizare şi organizare al ambelor 
„craţii” turanice pe pământul Europei! Unii veniseră din „Sciţia” 
şi alţii din Anatolia. 
Când, la sfârşitul primului război mondial, Imperiul 
Otoman a dispărut, naţiunea turcă regăsindu-şi echilibrul şi 
formele unui stat modern datorită geniului lui Atatürk, şi când 
aceeaşi soartă a avut-o Imperiul Habsburgic, naţiunea 
austriacă făurindu-şi în Europa un stat naţional unanim 
respectat până în ziua când Adolf Hitler i-a contestat dreptul la 
existenţă în numele „Celui de al III-lea Reich”, nimeni nu s-a 
gândit să considere aceste două reaşezări ale naţiunilor 
respective pe temeliile şi principiile statelor Europei moderne ca 
pe nişte tragedii, ca nişte nedreptăţi strigătoare la cer, suferite 
de austrieci când au încetat a mai stăpâni peste cehi, slovaci, 
sârbi, croaţi, români şi alte neamuri, sau suferite de turci în 
clipa când au fost lipsiţi de putinţa de a se mai întinde dincolo 
de hotarele locuite de poporul turcesc. Nu am asistat la 
difuzarea de hărţi, tipărite la Istanbul, în care hotarele Turciei 
să se întindă până la Viena şi Trapezunt, nici la alte hărţi, 
tipărite la Viena, prin care hotarele Austriei să înglobeze iarăşi 
teritoriile a opt-zece popoare neaustriece. 
Singura ţară, singurul stat ce nu şi-a găsit nici locul şi nici 
liniştea în Europa postbelică, şi care a oferit acest spectacol, al 
luptei îndârjite împotriva adevărului, a fost Ungaria horthystă 
(nu vom spune poporul ungar ci aceeaşi clasă care, de secole, 
se identificase exclusivist şi dispreţuitor cu „naţiunea ungară). 
Ce a însemnat revizionismul horthyst, care i-au fost metodele, 
Milton G. Lehrer a arătat magistral, în această carte unică şi 
mereu necesară. Am simţit însă nevoia de a adăuga acest 
preambul, pentru a se înţelege mai bine „fenomenul originar” 
din care au decurs, apoi, toate fenomenele derivate, înfăţişate şi 
comentate de Milton G. Lehrer. 
ION PĂTROIU 
Craiova, 1 Decembrie 1988 
CUVÂNT ÎNAINTE 
Peste puţin timp va apărea în Elveţia, în limba franceză, 
lucrarea mea intitulată Le problème transylvain vu par un 
américain, având ca subtitlu La Transylvanie — terre 
roumaine. 
Cartea de faţă este traducerea în limba română a ultimelor 
două părţi din acea lucrare. 
Prima parte, în care mă ocup de Transilvania înainte de 
năvălirea ungurilor şi în care expun, pe baza celor mai noi 
cercetări şi descoperiri, teoria continuităţii daco-romane pe 
teritoriul Transilvaniei, apare astfel numai în ediţia franceză. 
Ţin să precizez că lucrarea a fost terminată înainte de 
evenimentele de la 23 August 1944. Climatul politic al vremii în 
care ea a fost scrisă nu m-a împiedicat însă să dezvălui opiniei 
publice din Occident aspectul real al aşa-numitului arbitraj de 
la Viena, act arbitrar, inechitabil şi apolitic, impus cu violenţă 
de cei doi comparşi, Ducele şi Führerul, care au crezut că 
Europa culturii milenare a căzut atât de jos, încât destinele ei 
pot fi scrise de doi aventurieri, erijaţi în conducători. 
Dictatele impuse de dictatori au avut dintotdeauna soarta 
făuritorilor lor. Nimic nu se poate clădi într-adevăr pe violenţă, 
după cum nimic nu se poate clădi pe nisip: nici dictaturi şt nici 
dictate. 
AUTORUL 
PARTEA I 
TRANSILVANIA DUPĂ NĂVĂLIREA UNGURILOR 
 
MOTTO: «Un état de choses, soit-il millénaire ne mérite pas 
de durer s’il est contraire à la justice». 
 
Alexandre Millerand 
 
 
Cu ocazia expediţiei sale în Egipt, Napoleon aduse cu sine o 
seamă de savanţi iluştri: oameni de ştiinţă şi filozofi, pentru a 
cerceta la faţa locului relicvele unui trecut multimilenarii, 
mărturii ale unei civilizaţii care înflorise odinioară pe malurile 
Nilului. Pe puntea vaporului pe care călătoreau, savanţii 
francezi discutau, cu Înflăcărarea caracteristică tuturor 
latinilor, cele mai controversate chestiuni ştiinţifice şi filozofice, 
discuţii la care de multe ori participa şi viitorul împărat al 
francezilor, cu acel bun simţ care forma trăsătura esenţială a 
geniului său. 
Într-o noapte înstelată, pe când vaporul aluneca lin pe 
valurile liniştite ale Mediteranei, discuţia filozofilor se încinse 
asupra problemelor care frământă din toate timpurile mintea 
omenească: spiritualismul, materialismul şi existenţa lui 
Dumnezeu. 
În toiul discuţiei sosi şi Napoleon. Un ateu îşi expunea 
grandilocvent teza inexistenţei dumnezeirii, făcând apologia 
materialismului absolut. Un altul îi urmă, adăugând la 
argumentele predecesorului consideraţiuni mai subtile şi mai 
complicate încă. 
Napoleon ascultă cu atenţie savantele disertaţii şi apoi, 
arătând cu mâna spre cerul înstelat, se adresează docţilor 
reprezentanţi ai Ştiinţei şi Filozofiei cu următoarea frază, 
superbă în simplitatea ei: „Domnilor, puteţi discuta cât veţi voi, 
dar pe toate acestea cine le-a făcut?” 
Mi-am reamintit de această întâmplare din viaţa lui 
Napoleon — citată de Emerson — când m-am reîntors din 
călătoria de studii pe care am întreprins-o în Transilvania, în 
vara anului 1940, puţin înaintea „Diktatului de la Viena”. 
Citisem diferitele teorii pe care adversarii romanităţii 
Transilvaniei le lansaseră după apariţia, în 1871, a faimoasei 
lucrări a lui Robert Roesler, Romänische Studien, primul atac 
lansat împotriva principiului continuităţii elementului 
românesc din Transilvania şi din celelalte teritorii care au 
constituit odinioară Dacia.1 
                                       
1 Continuitatea românilor în vatra lor strămoşească — Dacia — nu a 
fost contestată până la sfârşitul secolului al XVIII-lea. Dezvoltarea 
conştiinţei naţionale a românilor după Unirea ţărilor române, la 1600, sub 
Mihai Vodă Viteazul, afirmarea tot mai puternică a dorinţei lor de a se uni 
într-un singur stat au alarmat cercurile reacţionare din Imperiul Habsburgic 
care, temându-se că vor pierde Transilvania, au început să conteste 
drepturile istorice ale românilor asupra vetrei lor străbune şi au născocit 
teoria părăsirii Daciei de către daco-romani în secolul al III-lea e.n., a 
formării poporului român undeva la sudul Dunării şi a imigrării sale la 
nordul Dunării, în secolele IX —XIII, în orice caz, după ce triburile maghiare 
ocupaseră Transilvania, pe care ar fi găsit-o pustie. Inventatorii acestei teorii 
au fost: căpitanul în armata habsburgică — Franz Joseph Sulzer în lucrarea 
sa Geschichte des transalpinischen Daciens..., vol. I —III, Viena, 1781—1782 
şi funcţionarul de la cancelaria aulică din Viena — Johann Christian Engel, 
născut la Lieser, prin lucrările sale: Fortsetzung der allgemeinen Welthistoire 
durch eine Gessellschaft vem Gelehrten in Deutschland und England 
ausgeferigel, 5 vol., Halle; John Iacob Gebaur, 1797 — 1804, Geschichte des 
Ungarischen Reiches, Viena, 1813; Geschichte des Ungarischen Reichs und 
seiner Neberländer, Halle, 1804. 
Vezi şi Joseph Karl Eder, doctor în filozofie la Universitatea din 
Budapesta (1778), prin lucrările: Supplex Libellus Valachorum Transylvaniae 
iura tribus receptis Nationibus communia postliminie sibi adseri postulatium, 
cum notis historico-criticis J.C.E., Cluj, 1791; Observation es criticae et 
pragmaticae ad Historiam Transylvaniae sub regibus Arpadianae et mixtae 
propaginis, Sibiu, 1803; Erdélyország ismertetésének zsengéje. Cluj —Sibiu, 
1796; Christiani Schesaei saxonis Transilvani Ruinae Pannonicae. Sibiu, 
1797. Peste o jumătate de secol, geograful Robert Roesler a reluat această 
teorie şi a încercat să-i dea o formă ştiinţifică, răstălmăcind o serie de date 
istorice şi lingvistice în lucrările sale: Das varrömische Dacien, Viena, 1864; 
Die Anfänge des Walachische Fürstenthums, Viena, 1867; Dacien und 
Romänen. Romänische Studien. Untersuchungen zur älteren Geschichte 
Romäniens, Leipzig, 1871. 
Deosebit de semnificativ este faptul că marile lexicoane ale vremii, 
inclusiv cele germane, nu au înregistrat teoria lui Roesler şi nici măcar pe 
autorul ei.  
Continuitatea poporului român în vatra sa străbună dacici a fost 
Istorici, pseudo-istorici, filologi, publicişti şi jurnalişti, unii 
de bună credinţă şi alţii de o patentă rea credinţă, unii în mod 
                                                                                                   
susţinută de-a lungul timpului şi de către: Poggio Bracciolini, Disceptationes 
convivales, 1451; Enea Silvio Piccolomini (papa Pius al II-lea), Historia rerum 
ubique gestarum locorumque descriptio, 1489; Antonius Bonfinius, Herum 
Ungaricarum decades quatuor cum dimidia, Basileae, 1568, decad. III, lib. IX, 
p. 448 şi 538; I, lib. 1 şi II lib. 7; J. Vadianus, Epitome trium terrae partium, 
Asiae, Africae et Europae compendiarium locorum descriptione, continentes, 
Tiguri, 1534, p. 38; Johannes Lebel, De oppido Thalmus, 1542, ed. Ioannes 
Seivert, Cibinii, 1779, p. 11—12; Antonio Maria Graziani (1537—1611), De 
Ioanne Heraclide Despota, în É. Legrand, Deux vies de Jaques Basilicos, 
Paris, 1889, p. 169— 171; Johann Tröster, Das Alt-und Neu Teutsche Dacia. 
Das ist Neue Beschreibung des Landes Siebenbürgen, Nürnberg, 1666, p. 
323; M. Felmer, Kurzgefasste Historische Nachricht von der Wallachischen 
Völkerschaft überhaupt und derjenigen insonderheit der heut zu Tage in dem 
Kayserlichen Königlichen Erb — Fürstenthum Siebenbürgen anzutreffen ist, în 
„Archiv des Vereins für siebenbürgische Landeskunde”, VII, 1867, p. 419; E. 
Gibbon, The History of the Decline and Fall of the Roman Empire, I, 1788, p. 
226; I. C. Schuller, Zur Frage über den Ursprung der Romänien und ihrer 
Sprache, Sibiu, 1855, p. 7; Paul Joseph Schafarik, Slavische Alterthümer, 
Leipzig, 1844, p. 205; Josef Kemény, Über der Entstehungszeit der 
ungarischen Komitate, în „Magazin für Geschichte”, I, 1844, p. 231 — 232; 
A. de Gerando, La Transylvanie et ses habitants, Paris, 1845, p. 309; J. A. 
Vaillant, La Roumanie, I, 1844, p. 41 — 42; Amedée Thierry, Histoire d’Attila, 
Paris, 1856, p. 32; E. A. Bielz, Handbuch der Landeskunde Siebenbürgens, 
Sibiu, 1857, p. 139— 143; Julius Jung, Die Anfänge der Romanen. Kritisch 
— ethnographische Studien, în „Zeitschrift für Öesterreichischen 
Gymnasium”, 27, 1876, p. 92; Josef Ladislau Pič, Über die Abstammung der 
Rumänen, Leipzig, 1880; A. Dopsch, Wirtschafliche und soziale Grundlagen 
der europäischen Kulturentwicklung, Berlin, 1923; C. Tagliavini, Studi 
Romeni, 3, p. 115; K. Jaber, Die Rumänische Sprach — Atlas und Struktur 
des daco-rumänischen Sprachgebites, în „Vox Romanica”, V, 1940, p. 73; 
Ernst Gamillscheg, Uber die Herkunft der Rumänen, Berlin, 1940; Gustav 
Kisch, Siebenbürgen im Lichte der Sprache, ein Beitrag zur Kulturgeschichte 
des Karpathenländer, Leipzig, 1926; F. Altheim, Die Soldatenkaiser, 
Frankfurt am Main, 1939, p. 201 —202; Giono Lupi, Intorno all’origine dei 
Romeni, în „Annuario de R. Liceo Ginnasio A. Manzoni”, 1931— 1932; 
Jaroslav Müller, Nasi rumunsti sousede, Praha, 1932; R. W. Seton-Watson, 
A History of the Roumanians from Roman times to the completion of Unity, 
Cambridge, 1934, p. 5 —6 şi 9—10; M. Besnier, Histoire des Hongrois et de 
l’État magyar, Paris, 1934; Marcel Emerit, Les derniers travaux des 
historiens roumains, în «Revue des études anciennes», 1939, p. 57 — 64; 
Hans Koch, Die neue Propyläen — Weltgeschichte, Berlin, 1940, p. 505; 
Mario Ruffini, Il problema della romanità nella Dacia Traiana. Studio storico-
filologico, Roma, 1941, etc., etc. 
obiectiv şi alţii pătimaşi, au ţinut să-şi spună cuvântul în 
această delicată chestiune, depăşind de cele mai multe ori 
cadrul strict limitat al discuţiilor pur ştiinţifice pentru a intra în 
acel atât de extensibil al consideraţiilor politice. 
Am cercetat, trecând în revistă, toate tezele susţinute, de la 
cele mai savante până la cele mai puerile, am studiat toate 
argumentele invocate, am urmărit pledoariile cele mai 
înflăcărate, încât la un moment dat, printre atâtea sofisme şi 
subtilităţi de dialectică şi printre evoluţiile echilibristice ale 
tururilor de forţă şoviniste, am avut impresia, cu fiecare carte 
nou citită, că mă cufund mai mult în desişurile unei păduri de 
liane. 
Atât de variate erau argumentele pe care le invocau 
susţinătorii tezei antiromâneşti, atât de contradictorii erau 
concluziile la care ajungeau părţile adverse care se înfruntau, 
încât mărturisesc: am pus piciorul pe pământul Transilvaniei 
cu foarte multă sfială. 
Cu cât pătrundeam însă, mai adânc în inima provinciei, cu 
atât îmi formam din ce în ce mai puternic convingerea că 
detractorii romanităţii Provinciei de dincolo de Carpaţi au creat 
un fals „Baedeker”1 pentru uzul exclusiv al acelora care nu 
aveau posibilitatea să-şi dea seama la faţa locului de realitatea 
situaţiunii. 
Închipuiţi-vă un ghid pentru orbi, situând moscheile din 
Maroc şi Alger pe malurile Senei şi populând toate cele 20 de 
arondismente ale Luteţiei (Parisului) cu cele câteva mii de 
mahomedani cu fes de pe Boulevard de la Gare. Ce imagine 
despre Paris îşi poate făuri numai cu mintea voiajorul orb, 
căruia i-ar fi servită o astfel de descriere, în dispreţul 
catedralelor nemuritoare şi al latinităţii milenare? 
Parcurgând Transilvania îţi aminteşti cu zâmbetul pe buze 
de toate fantasmagoriile şi elucubraţiile fanteziilor şovine şi nu 
te poţi împiedica a te adresa defăimătorilor unei realităţi 
incontestabile cu vorbele: 
„Discutaţi cât veţi vroi, Domnilor, dar cine oare a creat 
aspectul eminamente românesc al acestui pământ, cine altul 
                                       
1 Karl Baedeker (1801—1859), librar şi scriitor german. Cunoscut prin 
colecţia de ghiduri de călătorie iniţiată la Koblenz în 1829. 
decât poporul românesc?” 
Cât de schimbată ne apare în lumina constatărilor la faţa 
locului această bătălie a tezelor şi antitezelor ardeleneşti; 
gândiţi-vă la o plantă tropicală, închircită din cauza luminii 
artificiale a unei sere, care îşi recapătă adevărata viaţă în 
lumina şi la căldura climatului natural! 
Metoda pe care am adoptat-o în elaborarea acestei lucrări 
este obiectivitatea, iar scopul urmărit de noi este adevărul. 
Dacă vom fi reuşit a atinge acest scop, vom avea mulţumirea de 
a fi contribuit la clarificarea acestei probleme central-europene, 
aparent încurcată, dar în realitate extrem de simplă şi dacă 
vom fi reuşit a convinge pe cititor de Obiectivitatea metodei pe 
care am urmat-o, vom avea satisfacţia de a nu fi singuri la 
capătul diurnului nostru. 
 
Alföldul 
 
La sfârşitul secolului al IX-lea (896), ungurii au pătruns în 
Panonia prin trecătorile Carpaţilor Păduroşi din Nord, urmând 
văile cursurilor de apă din acea regiune1. 
Cele şapte triburi maghiare şi-au stabilit aşezările definitive 
pe locurile de la şes, ocolind regiunile muntoase, puţin prielnice 
felului lor de viaţă2. 
Pe câmpiile întinse ale Panoniei — Alföldul cum îl numesc 
maghiarii — străjuite la răsărit şi la miazănoapte de munţii 
Bihorului şi ai Maramureşului, strămoşii ungurilor de azi au 
găsit, după cum afirmă în unanimitate istoricii unguri, cadrul 
cel mai prielnic pentru unitate şi pentru o armonioasă 
dezvoltare istorică. 
„Pe această câmpie, unită ca marea — zice marele poet 
                                       
1 Vezi I. I. Nistor, Ungurii în Dacia Carpatină, în „Analele Academiei 
Române. Memoriile Secţiunii istorice”, seria a III-a, tom. XXIV, Bucureşti, 
1942, p. 469-473. 
2 După cum declara contele Apponyi: „În bazinul Dunării de mijloc, 
ungurii n-au ocupat acelaşi teritoriu ca şi celelalte popoare din marea 
migraţie. Ei s-au aşezat numai în ţinuturile cele mai potrivite culturii 
plantelor de stepă” (Les Négociations de la paix hongroise, tome I, nota XII, 
21 ianuarie 1920, publiée par le Ministère hongrois des affaires étrangères, 
Budapest, 1920, p. 420). 
naţional ungur Petőfi — mă simt acasă”, iar francezul Sayous 
prezintă următorul tablou sugestiv al legăturii inextricabile 
între unguri şi vastele câmpii ocupate de ei: „Adevărata patrie a 
maghiarului este Alföldul, câmpia joasă. Acolo şi-au stabilit 
populaţiile cuceritorilor aşezările lor compacte sub Árpád; 
acolo, mai ales, trebuia să se împlinească, în cursul secolelor, 
istoria sa; acolo, această istorie trăieşte încă şi azi în 
plenitudinea ei”.1 
 
... şi Transilvania 
 
Transilvania, cu platoul ei, cu depresiunile muntoase şi cu 
şirurile de munţi ce o înconjoară, din toate părţile, n-a fost deci 
pentru poporul ungar — popor al şesului, popor al pustei — o 
împlinire geografică, după cum ea n-a fost nici o împlinire 
istorică. 
În viaţa poporului ungar, Transilvania a fost un accident. De 
acest ţinut îi despărţeau pe unguri munţii acoperiţi de păduri. 
Pentru ei, ţara Transilvaniei era un ţinut de peste munţii 
acoperiţi de păduri: Ultrasilvaniae = Erdély (erdő = silva şi elu = 
ultra)2. 
Dacă ungurii ar fi fost mai norocoşi în expediţiile lor din 
Apus, desigur că niciodată Transilvania nu ar fi ajuns sub 
stăpânirea ungurească. Acesta era Ardealul pentru unguri3. 
                                       
1 Edouard Sayous, Les origines et l’époque païenne de l’histoire des 
Hongrois, Paris, 1874, p. 54; idem, Histoire générale des Hongrois, 
Budapest—Paris, 1900, p. 18—19. 
2 Transilvania, ca şi Erdély, înseamnă „ţara de dincolo de pădure”, 
adică dincolo de codrii Meseşului. Această denumire apare documentar 
prima oară la 1075 cu numele Ultrasilva, iar la 1111 este amintit în 
documente Mercurius, „Princeps Ultrasylvanus” (Vezi Pr. Knauz, Monumenta 
ecclesiae Strigoniensis, vol. I, Strigoniu, 1874, p. 88 — 97; L. Fejérpataki, 
Kálmán Király oklévelei / (Diplomele regelui Coloman, Budapest, 1922, p. 
42 — 44). 
3 După ce triburile ungare au străbătut Carpaţii prin nord, prin pasul 
Vereczke, au pătruns în Câmpia Panonică şi au făcut incursiuni spre vest, 
în statele vecine, Sfântul Imperiu roman de naţiune germană şi în Peninsula 
Italică. Înfrânţi însă în încercarea lor de expansiune spre vest, în bătăliile de 
la Merseburg (933) şi, mai ales, la râul Lech (august 955), (Augsburg de Otto 
cel Mare) triburile ungare s-au îndreptat spre răsărit, spre Transilvania, 
care i-a atras şi datorită bogăţiilor sale naturale, îndeosebi sarea — care 
Pentru români, în schimb, el era însăşi inima Daciei, prin 
care pulsa de mii de ani acelaşi sânge. 
Ceea ce Alföldül reprezenta pentru strămoşii ungurilor de 
azi, pământul Transilvaniei constituia pentru strămoşii 
românilor, o citadelă inexpugnabilă împotriva atacurilor din 
afară, în munţii împăduriţi şi în cetăţile de pe coline au rezistat 
populaţiile paşnice din Dacia Traiană invaziilor care s-au 
succedat în cursul veacurilor. Acolo s-a zămislit însăşi fiinţa 
neamului românesc. 
 
Cucerirea Transilvaniei 
 
Întreaga istorie a acestui ţinut, din clipa în care cuceritorii 
unguri şi-au întins stăpânirea asupra lui şi până în epoca 
contemporană, este un exemplu viu al voinţei sale neclintite de 
a-şi păstra nealterată românitatea. Cucerirea Transilvaniei este 
cu mult ulterioară cuceririi Panoniei de către triburile 
maghiare. Ea s-a înfăptuit în etape şi a fost urmarea unor lupte 
crâncene purtate de populaţiile româneşti cu noii năvălitori. 
Aceste lupte, care s-au terminat cu actele de supunere ale 
populaţiilor româneşti din cele trei voievodate din Transilvania 
— corespunzătoare celor trei Dacii: Porolissensis, Apulensis şi 
Malvensis1 — sunt amintite pe larg în cântecele şi baladele 
populare ungare străvechi, sursa de inspiraţie a faimoaselor 
„Gesta Hungarorum” ale Notarului anonim2. 
Abia sub Ladislau cel Sfânt, care a domnit între anii 1077—
1095, Transilvania a fost înglobată Ungariei (Roesler)3. 
                                                                                                   
lipsea în pustă, şi aurul (Vezi şi N. Iorga, Contra duşmăniei între naţii. 
Românii şi ungurii, Bucureşti, 1932, p. 8, unde se afirmă: „Ungurii nu au 
intrat de la început în Ardeal. Nici nu aveau de ce. Erau puţini la număr şi 
le ajungeau pământurile aşa de întinse pe care le ocupaseră”). 
1 Cu excepţia Olteniei, care făcea parte şi ea din Dacia Malvensis 
2 Anonymi (P. Magister), Gesta Hungarorum, în Scriptores Rerum 
Hungaricarum, ediţia Szentpétery, I, vol. I (în continuare: Scriptores I), 
Budapest, 1937. 
3 Acest punct de vedere a fost susţinut de R. Roesler (R. Roesler, Dacia 
und Romänen. Romänische Studien Untersuchungen zur älteren Geschichte 
Romäniens, Leipzig, 1871, p. 44. Cucerirea Transilvaniei s-a încheiat abia la 
începutul secolului al XIII-lea, când maghiarii au ajuns la Carpaţii 
Răsăriteni. Pentru a-şi întări dominaţia asupra teritoriului cucerit au adus 
În voluminoasele memorii prezentate de unguri la 
Conferinţa de pace din 1920 se spune textual: „Istoria 
Transilvaniei, după moartea Sfântului Ştefan până în epoca 
Sfântului Ladislau, este învăluită într-o mare întunecime”1. 
Vechile cronici ungureşti au înlăturat în mare parte negura 
care învăluia acele timpuri, dar, fapt curios: tocmai ungurii se 
ocupă mai puţin de vechile lor cronici, adică de primele surse 
naţionale ungare privitoare la cucerirea Panoniei şi la 
supunerea teritoriilor de la răsărit. 
 
Luptele cu românii 
 
Mult hulitul Notar anonim al regelui Béla ne oferă o 
descriere, bogată în detalii, cu privire la luptele pe care cele 3 
triburi ungare ale lui Tuhutum, Tosu şi Eleud le-au purtat cu 
ducii provinciilor româneşti pe care le-au supus: Menumorut 
(în Dacia Porolissensis), Gelu (în Dacia Apulensis) şi Glad (în 
Dacia Malvensis)2. 
                                                                                                   
pe secui, saşi, iar în Ţara Bârsei la 1211 pe cavalerii teutoni. 
1 Les Négociations de la paix hongroise, tom. I, nota VIII, Anexa 4, p. 
191. 
2 Voievodatul Iui Menumorut se afla în Ţara Caşurilor, cel al lui Gelu — 
„dux blachorum” — în centrul Transilvaniei, iar cel al lui Glad — în Banat. 
Chiar istorici unguri din epoca modernă au recunoscut în lucrările lor 
continuitatea neîntreruptă a românilor în Transilvania, faptul că românii se 
aflau în Transilvania când regatul maghiar a cucerit acest teritoriu 
românesc. Astfel, Horváth Mihály scria: „Transilvania era populată de 
români, când ungurii şi-au făcut apariţia în Panonia (M. Horváth, 
Geschichte der Ungarn, vol. I, p. 9). Acelaşi autor mai scria: „La ocuparea 
noii patrii dintre Tisa şi Dunăre, în ţinutul Bihorului se afla Menumorut 
care avea drept supuşi pe valahi şi chazari, iar în Banat, voievodul Glad 
avea o armată compusă din ostaşi români. Ardealul propriu-zis (Podişul 
Transilvaniei) se afla sub conducerea românului Gelu. După o rezistenţă 
înverşunată, Menumorut a făcut act de supunere, fiica lui căsătorindu-se cu 
fiul lui Árpád. Gelu a căzut pe câmpul de luptă, în războiul purtat cu una 
din căpeteniile maghiarilor, Tuhutum, iar Glad a devenit şi el vasal regelui 
ungar, rămânând mai departe în stăpânirea voievodatului său. Aşadar, 
toate cele trei voievodate româneşti au intrat în stare de vasalitate faţă de 
regatul maghiar fără să cadă însă în stăpânire efectivă”. Huszti András, un 
alt istoric ungur, scria la rândul său: „Urmaşii geţilor trăiesc şi astăzi şi 
locuiesc acolo unde au locuit părinţii lor, vorbesc în limba în care glăsuiau 
mai demult părinţii lor. Nici o naţiune nu are limba atât de apropiată de 
 
Părerile ungurilor cu privire la valoarea istorică a operei lui 
Anonymus sunt împărţite, tocmai din cauza extinderii pe care 
Notarul anonim al regelui Béla o dă descrierii populaţiilor 
autohtone româneşti găsite de unguri în Transilvania. 
                                                                                                   
acea veche limbă romană (latina) ca limba valahilor; ceea ce este un semn 
sigur şi care nu poate înşela că ei sunt în Ardeal rămaşii vechilor coloni 
romani, despre care însemnăm pe scurt acestea: Numele acestui popor în 
limba lui proprie este «român» (Rumuny), adică de la Roma sau roman” 
(Huszti András, O és új Dacia/Vechea şi noua Dacie, f. 1., 1791). Specialistul 
în istorie locală, ungurul Lehoczky Tiv. scria în 1890: „În comitatele 
Maramureş, Ugocsa şi Bereg, fără îndoială încă pe timpul venirii maghiarilor 
au locuit românii” (Lehoczky Tiv., Adaléok az oláh vajdák, oláh és crosz 
kenezek vagy solţészek és szabadosok intézményéhez hazánkban 
(Történelmi tár, 1890, p. 155), iar alt specialist în istorie locală, Petrovay G., 
câţiva ani mai târziu, în 1911, îşi exprima deschis opinia că ipoteza 
istoriografiei ungare după care românii ar fi venit în Transilvania prin veacul 
ai XIII-lea „nu se potriveşte la comitatele Bereg şi Maramureş, pentru că 
aceştia au fost investiţi cu astfel de privilegii, cum n-a putut să aibă 
niciodată un neam de păstori care a imigrat pe încetul, păscându-şi 
turmele, un duşman de neam străin, neînrudit cu cel unguresc, prins în 
luptă; iar ca un duşman prins în război să fie colonizat la graniţa ţării şi să 
fie însărcinat cu apărarea hotarelor, e de-a dreptul un nonsens” (Petrovay 
G., Máramarosi olahćk betelpedesük, vagdáik és knézeik, în „Századok”, 
XLV— 1911, p. 607 — 626). La rândul lor, cunoscuţii istorici germani 
Leopold von Ranke şi Tamm Trangott au ajuns, în studiile lor, la concluzia 
continuităţii poporului român. Leopold von Ranke scria: „Dacia a fost 
organizată în provincie romană. Indigenii (românii) numesc şi azi calea care 
merge din România în Transilvania „Calea lui Traian”, iar trecătoarea Turnu 
Roşu „Poarta romanilor”. Ei sunt urmaşii coloniştilor pe care Traian i-a adus 
în Dacia din toate provinciile Imperiului Roman. Aceste provincii (dace) erau 
acum romanizate, aşa cum reiese din limba actuală a limbii acesteia (limba 
românească), limbă care din vremuri îndepărtate se menţine până azi” 
(Leopold von Ranke, Weltgeschichte, I, II, ad. I, III, Leipzig, 1883, p. 272, 
448), iar Tamm Trangott scria: „Românii locuiesc şi azi acolo unde acum 17 
secole au locuit strămoşii lor; popoarele au venit unele după altele şi au 
dominat provinciile Dunării Inferioare, dar nici unul n-a putut să infirme 
existenţa naţională a românismului. «Apa curge, pietrele rămân», spune un 
proverb român. Hoardele popoarelor, care au părăsit ţara lor spre a emigra, 
au pierit ca norii la soare, dar românismul, aplecând capul, lasă în Dacia să 
treacă peste el furtuna şi păstrează terenul moştenit de la strămoşii săi, 
până ce apare vremea frumoasă; atunci el se ridică şi mişcă membrele sale” 
(Tamm Trangott, Über des Ursprung der Rumänen, ein Beitrag zur F. 
Etnographic Sud-Östeuropes, Bonn, 1891, p. 84— 85). 
Ungurii nu i-au putut ierta Notarului anonim al regelui Béla 
pasagiile privitoare la români şi nu i-au menajat epitetele de 
„povestitor de fabule”, „inventator de etimologii”, „poet, scriitor 
de legende”, „diac linguşitor” (Karácsonyi)1, devenind 
bineînţeles „un geograf neîntrecut” şi „un profund cunoscător 
al istoriografiei”2, când e vorba de textele privitoare la restul 
evenimentelor istorice. J. Melich, de pildă, îl califică pe 
Anonymus drept „unul din cei mai distinşi istorici maghiari”3, 
iar E. Jakubovich este de aceeaşi părere când scrie că „datele 
                                       
1 Karácsonyi J., Kakuktojás (Oul cucului), în Erdély Irodalmi Szemle 
(Orizontul literar transilvan), 1924, p. 19C — 203; Szatmár eredete (Originea 
Sătmarului), în Emlékkönyv Dr. Grof Klebersberg Kunó negyedszézados 
kulturpolitikai működésének emlékére (Omagiul doctorului Grof Klebersberg 
Kuno în memoria activităţii sale culturale de un sfert de veac), Budapest, 
1925, p. 215—223. 
2 Doi dintre cei mai buni istorici maghiari, Pauler Gyula şi Hóman 
Bálint apreciază că datele oferite de Anonymus sunt vrednice de crezare. 
Pauler Gyula arăta că ele pot fi verificate şi prin alte izvoare istorice, că nu 
există alte date care ar zdruncina afirmaţiile lui Anonymus ori cel puţin le-
ar face îndoielnice (Pauler Gyula, A magyar nemzet Szant Istvánig / Istoria 
naţiunii maghiare până Ia Sf. Ştefan/, Budapest, 1900). Într-o recenzie 
asupra cărţii lui Iosif Ladislau Pič (Zur rümanische-ungarischen Streittfrage, 
Leipzig, 1886), Pauler Gyula recunoaşte că acest istoric — apreciind cum se 
cuvine valoarea de izvor a operei lui Anonymus — „a dat dovadă de mai mult 
simţ istoric decât toţi istoricii care s-au străduit să vadă cu orice preţ în 
cronicarul maghiar un falsificator sau pamfletar politic atât de nenorocit 
încât nici după seculare frământări de creier n-au fost în stare a-i descoperi 
scopul şi tendinţa” (Ion Lupaş, Realităţi istorice în Voievodatul Transilvaniei 
din sec. XII — XVI, în „Anuarul Institutului de istorie naţională”, VII, 1936— 
1938, Cluj, 1939, p. 21). Hóman Bálint, la rândul său atribuie cronicii lui 
Anonymus o valoare egală şi în unele privinţe superioară celorlalte cronici 
ungaro-latine (Hóman B., Szekfü, Gyula, Magyar története / Istoria 
maghiară, vol. I, Budapest, p. 7). Bálint Hóman face o caracterizare 
elogioasă a lui Anonymus, scriind: „Opera sa, în ciuda defectelor sale, este o 
operă de savant care îşi domină epoca. Ca operă literară, istoria sa, cât de 
fragmentară este ea astăzi, este una dintre creaţiile cele mai armonioase ale 
istoriografiei latine a evului mediu. Anonimul era un om de ştiinţă şi un 
scriitor înzestrat cu simţ artistic şi înarmat cu condei, în sensul pe care 
aceste cuvinte îl aveau în secolul al XII-lea. În istoria cuceririi patriei, 
povestirea sa, elaborată cu grijă atât din punct de vedere strategic cât şi 
geografic dovedeşte inteligenţa criticii sale, reflecţia metodică şi profunzimea 
cunoştinţelor sale” («Revue des études hongroises», III, 1925, p. 762). 
3 Melich J., în „Magyar Nyelv” („Limba maghiară”), XVII, Budapest, 
1921, p. 77-78. 
dispreţuitului Anonymus păstrează urme foarte importante 
pentru istoria Ungariei”1. 
Indiferent de părerea ungurilor asupra valorii operei lui 
Anonymus, fapt cert este că, în secolul al XII-lea, un scriitor 
ungur afirma în mod categoric că românii erau prezenţi pe 
teritoriul Transilvaniei în clipa în care ungurii invadau această 
provincie. 
Un profesor de la Universitatea din Budapesta, dl Eugen 
Horváth, încercând să polemizeze cu profesorul Seton-Watson 
(Scotus Viator), unul dintre cei mai profunzi cunoscători ai 
stărilor de fapt din fosta Monarhie Habsburgică2, într-o lucrare 
apărută în anul 1935 la Budapesta, pentru uzul cititorilor de 
limbă engleză, falsifică pur şi simplu spusele lui Anonymus cu 
privire la români, crezând că în felul acesta rezolvă în mod 
definitiv problema anteriorităţii românilor din Transilvania. 
Astfel, el declară că Anonymus ar fi afirmat că ungurii au găsit 
în Transilvania „un număr oarecare de români, izolaţi în munţii 
acoperiţi de zăpadă” (certain Romanians isolated on the snow-
capped mountains of Transylvania)3, pe când în realitate 
Anonymus vorbeşte de Vlahii RĂSPÂNDIŢI ÎN TOATE 
REGIUNILE, pe care ungurii le-au cucerit prin lupte4. 
Şi apoi, dacă românii erau nişte bieţi păstori nenorociţi care 
îşi petreceau viaţa în văgăunile munţilor veşnic înzăpeziţi, ce 
părere trebuie să ne facem despre ilustrul conducător ungur 
Árpád, pe care istoriografia modernă ungară ni-l prezintă ca pe 
o personalitate politică de prim ordin, şi care a consimţit la 
căsătoria fiului său Zulta cu fiica lui Menumorut, ducele 
acestor păstori?! 
                                       
1 Jakubovich, E., în „Magyar Nyelv”, XXI, 1925, p. 31. 
2 R. W. Seton-Watson este autorul a numeroase lucrări despre 
monarhia austro-ungară între care: Racial Problems in Hungary, London, 
1908; A History of the Romanians from Roman Times to the completion of 
Unity, Cambridge, 1934; Corruption and Reform in Hungary, ed. a II-a 
London 1911. 
3 Horváth, E., Transylvania and the History of the Romanians. A Reply 
to Professor R. W. Setan-Watsan, Budapest, 1935, p. 6. 
4 Anonymus consemnează faptul că triburile maghiare au găsit chiar şi 
în Panonia „blachi ac pastores Romanorum” (vlahi, adică păstori ai 
romanilor), Fejérpatáki, L., Kálmán Király oklevelei, Budapest, 1892, cap. 
IX, p. 14. 
Istoricii unguri trec însă cu vederea că „Gesta Hungarorum” 
ale Notarului anonim nu sunt singurele cronici care relatează 
despre existenţa românilor în Transilvania în momentul invaziei 
ungare. Avem mărturii precise despre existenţa românilor în 
Transilvania în acele timpuri, în cronica lui Simonis de Kéza 
(Chronicon Hungaricum)1, în Cronica pictată de la Viena 
(Chronicum pictum Vindobonensis)2, în cronica germană de la 
Hildesheim şi în toate diplomele regilor unguri în care se face 
menţiune despre Transilvania3. 
Românii, pe care ungurii i-au găsit în Transilvania, aveau 
organizaţiile lor politice şi, din unele acte ungureşti, cum ar fi 
cele relatând expediţia războinică a comitelui sas Ioachim din 
regiunea Sibiului, din 1210, rezultă că Valahii transilvăneni 
erau organizaţi milităreşte4. 
 
Organizaţiile politice ale românilor transilvăneni 
Cnezatele 
 
Baza organizaţiilor politice româneşti o formau cnezatele: 
mici împărţiri administrative, înlăuntrul cărora populaţiunile 
româneşti de agricultori şi de păstori duceau o viaţă lipsită de 
evenimente răsunătoare, dar nu şi lipsită de frământări. Cnezii 
aveau misiuni judiciare şi administrative. Ei împărţeau 
                                       
1 Simon de Kéza, Gesta Hungarorum, în Scriptores, I. 
2 Vezi Chronicon pictum Vindobonense, în Scriptores, I. 
3 Cronicarul rus Nestor, contemporan cu Anonymus, ne furniza, la 
rândul său, informaţia că ungurii, pătrunzând în pusta panonică, trecând 
peste munţii cei înalţi, care se numesc şi Munţii Ungureşti, au început a se 
război cu vechii locuitori ai acestor regiuni, „cu volochii şi slavii”. „În urmă 
însă ungurii goniră pe volochi şi luară în stăpânire această ţară, se aşezară 
cu slavii împreună, pe care îi supuseră şi de atunci ţara se cheamă Ungaria” 
(Cf. Cronica lui Nestor, ediţia G. Popa-Lisseanu, Izvoarele istoriei românilor, 
vol. VII, Bucureşti, 1935, p. 20). 
4 Szentpetery I., Regese regnum stirpis Arpadienae critico-diplomatica, 
vol. I, Budapest, 1923, nr. 926; Documentul din 1210 a fost utilizat de unii 
istorici unguri „ca o dovadă” că atunci ar fi colonizaţi păstorii români în 
Transilvania. Referindu-se la asemenea aserţiuni, E. Gamilscheg nota cu 
ironie că regele Andrei al II-lea trebuia să alerge prin munţi pentru a 
descoperi pe aceşti valahi nomazi, pe care ţinea totuşi, dintr-un straniu 
capriciu, să-i ia în armata sa. («Revue historique du sud-est européen», 
1943, p. 91). 
dreptatea după dreptul românesc „jus valachicum”, în aşa-
numitele „scaune” şi tot ei recrutau „voinicii”, gata întotdeauna 
să apere patrimoniul împotriva invadatorilor de tot felul. 
Cnezatele nu sunt caracteristice regiunii ardelene, ele 
găsindu-se împrăştiate în toate regiunile locuite de români, de 
o parte şi de alta a Carpaţilor. Ele sunt însă caracteristice 
românilor, fiind organizaţii pe care nu le găsim, sub această 
formă, nici la unguri, nici la slavi. 
Deasupra cnezatelor, ca un fel de organizaţii centralizatoare 
ale vieţii politice, se aflau voievodatele, a căror menire 
principală era organizarea apărării teritoriale, dar care aveau şi 
alte misiuni de ordin administrativ. 
Azi, când avem dovezi indubitabile de persistenţă a 
românilor în Dacia Traiană, este clar că românii n-ar fi putut 
rezista tuturor năvălirilor barbare dacă apărarea teritoriului n-
ar fi fost organizată de conducătorii organizaţiilor lor politice: 
voievozii. 
Aceste organizaţii politice, deşi purtau nume slave, erau de 
esenţă pur românească1. Românii au adaptat numirile 
împrumutate de la slavi unor instituţiuni vechi — cărora unii 
dintre cercetători le atribuie origine latină. Cnezii, împărţitori 
de dreptate, care au păstrat mult timp numirea de „judicius” 
(Knezii vel judices) n-ar fi decât „duumvirii iuredicundo” ai 
provinciei Dacia. 
Studiile unor cercetători ca: N. Iorga2, Onciul3, Lupaş4 şi 
Nistor5 au demonstrat că sensul de cneaz era cu totul altul la 
                                       
1 Numai la români reprezentantul autorităţii politice supreme purta 
titlul de voievod (Cf. I. Bogdan, Originea Voievodatului la români, în „Analele 
Academiei Române. Memoriile Secţiunii istorice”, seria a II-a, tom. XXIV, 
1901— 1902, p. 191 — 207; I. Lupaş, Realităţi istorice în Voievodatul 
Transilvaniei din sec. XII — XVI, în loc. cit., p. 51). 
2 N. Iorga, Istoria Românilor, vol. III, Bucureşti, 1937, 
3 D. Onciul, Românii şi ungurii în trecut. Relaţiunile lor politice în 
dezvoltarea statului şi a românilor de peste munţi. Scriere postumă 
neterminată, în „Analele Academiei Române. Memoriile Secţiunii istorice”, 
seria a III-a, tom, IX, Bucureşti, 1928, p. 29 — 64. 
4 I. Lupaş, Voievodatul Transilvaniei în sec. XII—XIII, Bucureşti, 1936; 
Realităţi istorice în Voievodatul Transilvaniei în secolele XII—XVI, Bucureşti, 
1938. 
5 I. I. Nistor, Românii şi rutenii din Bucovina. Studiu istoric şi statistic, 
slavi decât la români, iar acel de voievod era mai 
atotcuprinzător la valahi decât la slavi. Astfel, cneazul slav era 
un fel de rege, pe când la români era un „primus inter pares”, 
ales din mijlocul ţăranilor înstăriţi. De multe ori cneazul se 
ridica până la treapta cea mai înaltă a organizaţiei politice, 
devenind voievod, şi, în acest sens, Hurmuzaki ne citează cazul 
lui Litovoi1. 
În clipa în care ungurii au năvălit în Transilvania, aceste 
organizaţii politice erau adânc înrădăcinate la valahii 
transilvăneni. Arpadienii s-au străduit să le înlocuiască cu 
împărţirile administrative pe care le împământeniseră în 
Panonia, „comitatele” conduse de „comiţi”, dar la români 
sarcina le-a fost zadarnică. Singurii comiţi pe care ungurii au 
reuşit să-i creeze în Ardeal, au fost comiţii saşilor şi ai secuilor 
(comes saxorum, „Sachsengraf”, şi comes siculorum), iar 
comitatul de la Solnoc2 a fost de aşa scurtă durată, încât el nu 
constituie o excepţie de la regula pe care am menţionat-o. 
Organizarea politică a secuilor şi saşilor, în pofida împărţirii 
administrative pe comitate, s-a inspirat profund de la 
                                                                                                   
Bucureşti, 1915; Emigrările de peste munţi, în „Analele Academiei Române. 
Memoriile Secţiunii istorice”, seria a II-a, tom. XXXVII (1914 — 1915), 
Bucureşti, p. 815 — 865; Românii în Transilvania, în idem, seria a III-a, tom. 
XXIII, Bucureşti, p. 521—600; Ungurii în Dacia Carpatină, în idem, seria a 
III-a, tom. XXIV (1941— 1942), p. 469 — 502. 
1 Cnezatele şi voievodatele mai purtau şi denumirea latinească, de „ţări” 
(Ţara Lytua, sau Ţara voievodului Litovoi, Ţara Birsei, Ţara Maramureşului, 
Ţara Făgăraşului, Ţara Loviştei, Ţara Severinului, Ţara Crişurilor, Ţara 
Zarandului etc.). Este semnificativ faptul că numai în limba română 
termenul care desemnează organizarea politică derivă din latinescul terra 
(pământ), în timp ce în limbile franceză, italiană, spaniolă şi portugheză ţară 
vine din latinescul pagus (pays, paese, pais) (A. Balotă, Un témoignage 
historique; Terra > ţară, în «Revue historique du sud-est européen», XIV 
(1937), nr. 1—3, p. 61 — 69). 
2 Istoricul Ion Lupaş, cercetând împrejurările cuceririi Transilvaniei de 
către triburile maghiare, constata cât de anevoios a fost acest proces încât, 
la început, ungurii n-au putut organiza în Transilvania decât un comitat al 
Solnocului, la care cu greu an mai putut adăuga alte şase comitate, reuşind 
astfel să sporească la şapte numărul comitatelor ungureşti — la atât s-a 
redus întreaga operă de organizare administrativă maghiară în cuprinsul 
Transilvaniei, până în jumătatea a doua a veacului XIX” (I. Lupaş, op. cit., p. 
24 — 25); vezi şi Iosif Déer, Középkori Erdély, în (revista) „Magyar Szemle”, 
Budapest, 1934, p. 199. 
organizarea politică românească, scaunele lor de judecată (szék 
şi Stuhl) fiind copia fidelă a scaunelor de judecată (sedes) din 
cnezatele româneşti. 
În lumina acestor constatări este temerar a afirma că 
ungurii au fost educatorii românilor în materie de organizare 
politică, aşa precum susţine profesorul Horváth de la 
Universitatea din Budapesta. 
Documentele latino-ungare ne vorbesc de districte 
româneşti (districtus valachales)1 la Deva, Haţeg şi Făgăraş, 
precum şi de dreptul românesc (jus valachicum). 
Dacă ungurii ar fi introdus organizaţia politică în 
Transilvania, desigur că în locul cnezatelor (a căror descriere 
detailată o găsim în „Carmen miserabile” a călugărului italian 
Rogerius)2, am fi găsit comitatele ungureşti. Dl Horváth îşi 
sprijină afirmaţia pe date de ordin filologic. Românii, zice el, au 
împrumutat de la unguri cuvintele care exprimă noţiunile 
organizaţiei politice. În consecinţă, adaugă el, ei au împrumutat 
şi aceste organizaţii înseşi. Pentru ilustrarea acestei teze, 
profesorul budapestan citează, sau cuvinte care nu au absolut 
nici un amestec cu organizaţia politică a unei ţări cum sunt, de 
pildă, acelea de „meşter”, „gazdă” ş.a., sau cuvinte 
împrumutate atât de unguri cât şi de români de la slavi, cum 
sunt de pildă cuvintele: „hat” (nord-slav), „pecete” (vechi slav), 
„ban” (slav-meridional) etc.3 Dl Horváth uită însă că limba 
română este singura dintre limbile romanice care a păstrat 
cuvântul „dominus” în accepţiunea de Domn, adică rege, şi că 
imperatorul latin se menţine şi azi, după două mii de ani, sub 
forma de împărat, după cum D-sa mai uită că, în documentele 
bizantine, conducătorii ungurilor erau amintiţi sub numele slav 
de „voievozi” şi că mândrul „Király”, care exprimă noţiunea de 
                                       
1 Zenovie Pâclişanu, Vechile districte româneşti de peste munţi în 
„Revista istorică română”, 1942—1943, fasc. 3, p. 19—30); vezi şi V. 
Motogna, Contribuţii la istoria românilor bănăţeni în evul mediu. Districtele 
româneşti („Revista Institutului Social Banat-Crişana”, Timişoara, 1943, p. 
3—30). 
2 Rogerii Carmen Miserabile, în Scriptores, vol. II (în continuare 
Scriptores, II), Budapest, 1938. 
3 E. Horváth, op. cit., p. 15; Idem, Die Geschichte Siebenbürgens, 
Budapest-Leipzig-Milano, 1943, p. 22. 
regalitate, provine şi el de la... slavul „Kral”1. 
După cum remarca Sayous, vocabularul fino-ugric al 
triburilor ungare care au descălecat în Europa era extrem de 
redus, ceea ce denotă şi o civilizaţie extrem de înapoiată.2 Este 
deci temerar, în aceste condiţiuni, să se vorbească de o 
influenţă ungurească asupra organizaţiilor politice româneşti. 
„A trebuit să intervină, spune istoricul N. Iorga, asimilarea 
slavilor, o influenţă germanică prelungită şi sforţările tenace ale 
Bisericii catolice, pentru ca să ridice acest popor, asemănător 
hunilor şi avarilor, la un nivel corespunzător aceluia al 
barbarilor, deveniţi mai umani în contact cu civilizaţia 
Occidentului”. 
Departe deci de a fi exercitat influenţe asupra organizaţiilor 
politice ale neamurilor conlocuitoare, ungurii au primit aceste 
influenţe, marea majoritate a noţiunilor culturale ungureşti 
fiind — după cum se exprimă istoricul român — împrumutate 
de la slavi. 
 
Voievodatele 
 
Primii voievozi ai Transilvaniei sunt menţionaţi în 
documente cu începere din secolul al XII-lea. Ni s-a păstrat 
aproape neîntreruptă lista voievozilor care au domnit dincolo de 
munţi cu începere din anul 1103, când este amintit pentru 
prima dată voievodul Mercurius al Ultrasilvaniei3, şi până în 
anul 1555, când sunt menţionaţi cei doi voievozi, numiţi de 
Ferdinand Habsburgul4. 
Este fără îndoială că au existat voievozi şi înainte de anul 
1103, fapt confirmat şi de Pauler în 18885, însă numele lor nu 
                                       
1 Vezi şi N. Iorga, Istoria Românilor, vol. III, Bucureşti, 1937, p. 13. 
2 Ed. Sayous, op. cit., p. 32 — 42. 
3 Mercurius este menţionat în anul 1111 ca principe al Transilvaniei; 
titlul „in partibus” reflecta mai mult o dorinţă, o pretenţie a regatului ungar 
decât o realitate istorică, neexistând până acum nici o dată certă a activităţii 
acestui principe în Transilvania. Vezi şi Fejérpataki, L., Kálmán Király 
oklévelei, p. 42 — 44. 
4 Este vorba de Ştefan Dobó şi Francisc Kendi (Vezi Monumenta 
Comitialia Regni Transilvaniae, II, p. 507 şi Hurmuzaki, II/5, p. 175, doc. 
LXXIII). 
5 Pauler Gyula, A magyar nemzet története az Árpádházi Királyok 
ni s-a păstrat. Unii dintre voievozi cum sunt de pildă: Leuca-
Vodă (anul 1219)1 şi Poşa (Pousa Woyvoda Ultrasilvano) din 
anul 12272, au purtat nume curat româneşti. 
 
Stăruinţa formelor de viaţă autohtonă 
 
Ungurii au fost nevoiţi să accepte situaţia quasi-
independentă a voievodatelor româneşti şi s-au mulţumit cu o 
stăpânire mai mult nominală asupra Transilvaniei. Ungaria 
propriu-zisă şi Voievodatul Transilvaniei formau două entităţi 
complect distincte, singura legătură dintre ele fiind legământul 
de supunere al voievozilor. Două fapte vin să confirme aceste 
raporturi de subordonare pur nominală, nu însă şi efectivă. 
Voievodul Transilvaniei, Gyula cel Mic, al patrulea în ordinea 
cronologică de la luarea în stăpânire de către Tuhutum a 
acestui voievodat (Tuhutum-Horea-Gyula şi Gyula cel Mic), 
adoptând ritul creştin ortodox contra voinţei regelui catolic 
Ştefan cel Sfânt şi având atitudine potrivnică Ungariei, este 
atacat de oştile regelui Ungariei, iar ţara sa „înglobată 
regatului” (adiuncto Pannoniae). Rezultă deci în mod cert că 
timp de un secol de la cucerirea Panoniei, Transilvania nu a 
fost sub dependenţa Ungariei. 
În regiunea bănăţeană, în fosta Dacie Malvensis, situaţia a 
fost asemănătoare. După actul de închinare al lui Glad, ducele 
valahilor, românii au continuat să întreţină legături cu Imperiul 
Roman din Răsărit. Voievodul Ahtum, unul din urmaşii lui 
Glad, fiind acuzat pentru acest motiv de infidelitate faţă de 
Coroana ungară, voievodatul bănăţean a fost înglobat şi el 
Ungariei, în urma luptelor conduse de însuşi nepotul regelui 
Ştefan cel Sfânt, Sunad. 
„Şi după înglobarea teritoriului celor două Dacii, 
                                                                                                   
Korában (Istoria poporului maghiar în epoca regilor din casa arpadiană), I, 
p. 255; II, p. 44, 93. 
1 Vezi Wénczél Gusztáv, Codex diplomaticus Arpadianus, vol. VI, Pest, 
1867, p. 400. Mai înainte însă, pe la 1176, este amintit de documente 
Leustachius, voievod al Transilvaniei (Ibid., p. 486). 
2 E. Hurmuzaki, N. Densuşianu, Documente privitoare la istoria 
românilor, vol. I, partea I, Bucureşti, 1887, p. 105—106. (În continuare, 
Hurmuzaki, Documente). 
Porolissensă şi Apulensă, regii Ungariei respectară 
tradiţionalele alcătuiri politice şi militare ale acestora, păstrând 
pentru aceste regiuni străvechea instituţie voievodală1. 
Situaţiunea raporturilor dintre Ungaria şi Transilvania era 
dependentă de raportul de forţe dintre voievod şi rege: dacă 
voievodul era slab, atunci regele Ungariei îşi exercita stăpânirea 
în mod mai pronunţat şi, invers, faţă de voievozii puternici şi 
atitudinea Ungariei era mai moderată. 
Înşişi istoricii unguri recunosc această situaţiune de fapt. 
Pauler Gyula în Istoria naţiunii maghiare sub regii din Casa 
Arpadiană afirmă că Transilvania a fost stăpânită în mod 
perpetuu de voievozi2, iar Alexandru Szilágyi în Istoria 
Transilvaniei, publicată în 1866, declară formal că Transilvania 
nu a fost niciodată contopită deplin cu Ungaria, Ungaria şi 
Transilvania fiind „două ţări deosebite”3. 
Faptul se explică perfect atât din punct de vedere al 
situaţiei geografice cât şi din punctul de vedere al directivelor 
politicii externe a conducătorilor unguri, anterior regalităţii şi 
posterior ei. 
Apărarea acestui teritoriu neputând fi asigurată de 
elementul ungar — care era extrem de redus la număr — 
Transilvania a fost obligată să se apere cu propriile ei puteri, 
ceea ce a întărit autonomia provinciei. 
Pe de altă parte, din cauza expansiunii spre Apus a 
ungurilor, regiunea orientală a Transilvaniei a fost neglijată. 
Problema acestui ţinut a fost trecută pe ultimul plan al 
preocupărilor Casei Arpadiene, întrucât, după cum observă 
atât de sugestiv scriitorul ungur Ladislau Kővári, „busola 
Transilvaniei părea fixată cu totul spre Răsărit”4, adică spre 
                                       
1 I. I. Nistor, Ungurii în Dacia Carpatină, în „Analele Academiei Române. 
Memoriile Secţiunii istorice”, seria a III-a, tom. XXIV, 1941 — 1942, p. 471. 
2 Pauler Gyula, A magyar nemzet története az Arpádházi Királyok alatt, 
Budapest, 1899, I, p. 218. 
3 Szilágyi Sándor, Erdélyország története tekintettel mivelődé sér e 
(Istoria Transilvaniei cu privire la civilizaţia ei), Pest, 1866, vol. I, p. 12 şi 66. 
(„Transilvania, despărţită prin graniţe naturale de Ungaria, nu a fost 
niciodată deplin contopită cu aceasta”, p. 66). 
4 Cf. Kővári László, Erdély történelme (Istoria Transilvaniei), Pest, 1859, 
I, p. 56; vezi şi I. Lupaş, Realităţi istorice în Voievodatul Transilvaniei, p. 55. 
Imperiul Roman de Răsărit. 
Chiar înainte de cucerirea ţării, afirmă Bálint Kómán, 
ungurii au fost puşi în faţa marii întrebări: — Răsăritul sau 
Apusul? Maghiarii au ales Apusul (Das Ungartum wählte den 
Westen), iar Janossy Dénes afirmă că aceeaşi alternativă i-a 
preocupat pe şefii unguri şi după cucerirea ţării. „Ungaria — 
zice d-sa — a ales Vestul, care i-a adus astfel neatârnarea şi o 
viaţă de sine-stătătoare” (Alleinherrschaft und 
Selbsständigkeit). 
Alt factor care a contribuit în mod hotărâtor la stăruirea 
vechilor forme româneşti şi la conservarea elementului etnic 
autohton în cursul timpurilor, a fost numărul extrem de redus 
— chiar pentru acele vremuri — al năvălitorilor unguri. 
După datele furnizate de vechile cronici, ungurii, în 
momentul cuceririi Bazinului Carpato-Dunărean, erau în 
număr de 200.000, dintre care 25.000 erau luptători.1 
Expediţiile războinice de jaf şi de pradă cu care ungurii 
debutează în arena istoriei au contribuit desigur la scăderea 
acestei cifre. După luptele cu moravii şi cu trupele bulgare ale 
ţarului Simeon, după pustiirea Bulgariei şi invadarea 
Bizanţului, după prădarea Italiei de Nord şi cucerirea Croaţiei 
şi Carintiei, după victoriile de la Brenta (899) şi Ennsburg (907) 
şi înfrângerile de la Merseburg (933), de pe câmpia Lech (955) 
şi de la Adrianopol (970) este exclus ca numărul iniţial să nu fi 
suferit o diminuare considerabilă. 
„Numai o împrejurare extrem de fericită, spune C. Sassu în 
lucrarea sa Românii şi ungurii, datorită faptului că Otto I era 
prea absorbit de alte probleme, ca de pildă supunerea şi 
germanizarea slavilor de la răsărit de Elba, şi expediţiunile în 
Italia, în vederea obţinerii viitoarei sale demnităţi imperiale, a 
ferit pe unguri de o completă distrugere, de soarta pe care au 
avut-o mai demult, rudele lor, hunii şi avarii”.2 
Ungurii nu au reuşit să populeze în întregime Panonia, dar 
să se mai întindă spre Răsărit!... 
Tibor Eckhart recunoaşte acest fapt, arătând că la început 
                                       
1 I. Acsády, A magyar birodalom története (Istoria imperiului maghiar), 
Budapest, 1904, III, p. 35. 
2 C. Sassu, Românii şi ungurii. Premize istorice, Bucureşti, 1940, p. 24. 
maghiarii nu au fost capabili să populeze nici teritoriul care 
corespunde cu acela rămas Ungariei după tratatul de la 
Trianon. „Numărul lor — spune textual Eckhart — era prea mic 
pentru aceasta”.1 
Aceasta, de altfel, este şi explicaţia firească a numeroşilor 
colonişti aduşi de unguri în Transilvania şi pe care cronicarii 
vechi îi gratifică cu numele de „musafiri”, musafiri destinaţi, în 
concepţia maghiară de mai târziu, să izgonească pe proprietarii 
de milenii ai pământurilor colonizate. 
Ar fi o eroare a da cuvântului „colonist”, referitor la acele 
vremuri, sensul pe care el îl îmbracă în zilele noastre. 
Locurile pe care erau aşezaţi aceşti „musafiri” nu erau 
deşarte, ci erau locuite de populaţiile autohtone străvechi, 
capabile să-şi apere cu dârzenie petecul lor de pământ, dar, 
desigur, puţin dispuse să servească de pavăză pentru aşezările 
din Alföld ale ungurilor. 
Scopuri militare în primul loc, economice şi politice în al 
doilea rând, au fost cauzele acestor aşezări străine în mijlocul 
populaţiunilor băştinaşe româneşti de origine daco-romană. 
 
Secuii 
 
Primii colonişti pe care ungurii i-au fixat în părţile 
răsăritene şi sud-estice ale Transilvaniei au fost secuii. 
Aşezarea lor a avut un scop bine determinat: acela de a păzi 
graniţele răsăritene ale teritoriului stăpânit de unguri, 
împotriva pecenegilor şi cumanilor, popoare care stăpâneau 
ţările de pe versantul răsăritean al Carpaţilor şi care îşi 
întindeau de multe ori stăpânirea şi asupra regiunilor 
transilvănene de dincolo de Carpaţi. 
Date precise asupra colonizării secuilor nu posedăm; ceea 
ce s-a putut stabili cu precizie este doar faptul că ei i-au 
precedat pe coloniştii germani. În regiunile secuieşti de azi este 
                                       
1 „Să nu ne închipuim — scria el — că au populat descălecătorii 
(ungurii — n.n.) ţara întreagă. Numărul lor, poate şi din cauza înfrângerii 
suferite în patria de mai înainte, era prea mic pentru aceasta. Teritoriul 
ocupat de ei se potrivea aproape cu cel ţărmurit prin pacea de la Trianon, la 
care a fost redusă Ungaria după o mie de ani” (Eckhart Ferenc, 
Magyarország története/Istoria Ungariei/, Budapest, 1933, p. 21). 
foarte probabil că ei au fost aduşi pe la sfârşitul sec. al XI-lea 
sau la începutul sec. al XII-lea, primii colonişti germani fiind 
menţionaţi între anii 1141 — 1161. 
Într-o primă opiniune, susţinută de toţi cronicarii unguri 
din vechime1 şi reînviată în timpurile din urmă de istoricul 
Bálint Hóman, secuii ar fi urmaşii hunilor, recte ai celor 3.000 
de huni care nu l-au urmat în Sciţia, pe Csaba, fiul lui Attila. 
Aceşti 3.000 de huni ar fi aşteptat undeva în masivul carpatic, 
timp de şase secole, sosirea rudelor lor de sânge, ungurii, 
ajutându-i chiar la cucerirea Panoniei.2 
„După cucerirea împreună a Panoniei, au primit (secuii) o 
parte din ţară, totuşi nu în câmpia Panoniei, ci au trăit aceeaşi 
soartă VECINI ÎN MUNŢI CU BLACHII, cu care s-au amestecat 
şi de la care se spune că au împrumutat alfabetul”. 
Citatul este din Gesta Hungarorum al lui Simonis de Kéza, 
preot la curtea lui Ladislau al IV-lea (1272—1290) care s-a 
inspirat, după cum afirmă istoricii moderni unguri, din Gesta 
Hungarorum din epoca lui Ladislau cel Sfânt, care a domnit la 
sfârşitul veacului al XI-lea (1077—1095).3 
Fapt curios: din aceste cronici, ungurii împrumută numai 
tradiţia hunică a originii secuilor, pentru a dovedi caracterul 
autohton al enclavei din estul Transilvaniei. Aceiaşi unguri, 
însă, îndepărtează afirmaţia categorică a cronicarilor cu privire 
la anterioritatea românilor atât faţă de unguri cât şi de secui, 
afirmaţie care este exprimată în termeni categorici de vechile 
documente ungare. Am citat acest caz spre a scoate în 
evidenţă, o dată mai mult, pasiunea de care dau dovadă 
istoricii unguri atunci când scriu şi comentează istoria 
Transilvaniei. 
Hunfálvy s-a ridicat împotriva acestei susţineri privitoare la 
                                       
1 La mijlocul sec. al XVI-lea, Anton Verancsics afirma că secuii au 
origine hunică (Vezi Monumenta Hungariae Historica, Scriptores, II, 
Budapest, 1857, p. 143— 144). 
2 Hóman”, vol. II, Berlin, 1922, p. 9-36. 
3 Simon de Kéza, Gesta Hungarorum, cap. 21, în Scriptores, I, p. 162— 
163; despre adoptarea alfabetului latin de la români, vezi şi S. Puşcariu, 
Alfabetul secuilor şi slovele chirilice, în „Analele Academiei Române. 
Memoriile Secţiunii literare”, seria a II-a, tom. XXVI, 1904— 1905, p. 53 — 
63. 
originea secuilor, afirmând că secuii nu sunt mai puţin unguri 
decât ungurii propriu-zişi, şi că „ei au fost transplantaţi din 
ţara Mumă ca păzitori ai frontierelor din răsărit”.1 Teoria 
colonizării secuilor în marginea răsăriteană a Ardealului este 
susţinută de mulţi istorici, care nu admit teoria hunică a 
originii lor. Nu toţi istoricii însă, sunt de acord cu originea 
maghiară a secuilor. Zeci de teorii au fost lansate pentru 
luminarea misterului care învăluie obârşia secuilor, fără ca 
totuşi vreuna să fi putut rezista criticii istorice. 
Un călugăr englez din secolul al XVII-lea îi socoate pe secui 
drept o ramură a sciţilor, adusă în Transilvania de huni.2 
Istoricul Iuliu (Gyula) Pauler susţine originea lor 
maghiară.3 Karol Szabó4 vede în ei pe urmaşii cabarilor din 
rasa Chazarilor. Ladislau Réthy afirmă că secuii ar fi o ramură 
a pecenegilor5, Iosif Thúry îi consideră huno-avari6 şi, în fine, 
J. Karácsonyi, după ce a crezut că secuii sunt urmaşii 
bulgarilor7, în timpurile din urmă a renegat prima sa opiniune, 
afirmând de data aceasta că secuii ar fi urmaşii direcţi ai 
gepizilor, popor de neam germanic.8 
Dl G. Popa-Lisseanu, unul dintre cercetătorii români de 
                                       
1 Hunfálvy Pál, Ethnographie von Ungarn, p. 200; Idem, Die Rumänen 
und ihre Ansprüche, p. 44; Idem, A Székelyek (Secuii), Budapest, 1880. 
2 A Prospect of Hungary and Transylvania... London, 1664, p. 33 — 40. 
Autorul englez preia ideea originii scitice a secuilor de la cărturarul sas 
Georg Reichersdorffer, care a scris Chronographia Transilvaniei, editată la 
Viena în anul 1550. Ea a fost publicată de J. Bongars, Rerum Hungaricarum 
Scriptores, Frankfurt, 1600, p. 582 — 589; Schwandtner, Scriptores Rerum 
Hungaricarum veteres, Viena, 1746, p. 800—810. 
3 Pauler Gyula. A magyarok megtelepedéséről (Descălecarea ungurilor), 
în „Századok”, 1877, p. 373-396; 481-499. 
4 Szabó Károly, Királyi telepitvényesek-é a székelyek? (Sunt secuii 
colonizaţi de regi?), Târgu Mureş, 1884. 
5 Réthy, L., A székely név (Etnonimul „secui”), în „Ethnographia”, 1890. 
Despre diversele opinii cu privire la originea secuilor vezi şi G. Popa- 
Lisseanu, Păreri diferite asupra originii secuilor, în „Universul”, 19 ian. 1937. 
6 Thúry Iosif, A székelyek eredete (Originea secuilor). Cluj, 1898r în 
„Erdélyi Múzeum”, 1898, p. 216. 
7 Karácsonyi J., A székelyek eredete és Erdélybe való települése 
(Originea secuilor şi aşezarea lor în Ardeal), Budapest, 1905. 
8 Idem, Die Vorfahren der Szekler und die Szekler Madjaren, în „Volk 
unter Völkern”, Breslau, p. 285. 
seamă ai problemei secuieşti, căruia îi datorăm multe din 
datele cu privire la secui, vede în volte-face-ul postbelic al lui 
Karácsonyi o tendinţă de a arunca o punte între germanism şi 
maghiarism, deci un substrat politic într-o problemă care ar 
trebui să fie dominată numai de consideraţiuni ştiinţifice.1 
Indiferent însă de originea secuilor, ceea ce este astăzi 
precis este faptul că înainte de a se fi fixat în regiunile limitrofe 
ale Transilvaniei, secuii se găseau în alte părţi ale Ungariei, 
documentele menţionându-i atât în regiunea nordică a 
Ungariei, cât şi în alte ţinuturi ale aceleiaşi ţări2, în toate 
ocaziunile ei fiind amintiţi drept apărători de castre şi de 
burguri. 
„Secuii, după cum afirmă dl Popa-Lisseanu, sunt în acea 
epocă mai puţin un trib decât o profesiune: servientes regis, 
servitorii regelui”.3 
Începuturile acestor apărători de profesie, mercenari cu 
aşezări proprii, obţinute în schimbul serviciilor prestate, în mod 
fatal trebuie să fi fost modeste, secuii constituind o „clasă 
socială”, iar nu un popor. Prin evoluţia normală, aceste 
elemente colonizate în mijlocul românilor (de la care, subliniem, 
ei au împrumutat şi alfabetul) ar fi trebuit să fie înglobate de 
masa autohtonă, prin asimilare. S-a petrecut însă fenomenul 
contrar: masa băştinaşă a dispărut aproape în întregime, 
elementul colonizat devenind dominant în aşa-numita „regiune 
secuiască” din cele trei judeţe marginale: Ciuc, Odorhei şi Trei 
Scaune, la care se adaugă şi o porţiune din judeţul învecinat al 
Mureşului. 
Pe întreaga întindere a României se aflau, în 1930, la data 
recensământului, aproape 1.500.000 unguri. Dintre aceştia, 
500.000 (exact 496.184) adică o treime, erau secui4. Cantonaţi 
                                       
1 G. Popa-Lisseanu, Originea secuilor şi secuizarea românilor, Bucureşti, 
1941, p. 40 — 41. Această teorie a lui Karácsonyi a fost primită cu simpatie 
de istoriografia germană, fapt pentru care i s-a şi asigurat publicarea în 
limba germană (în „Volk unter Völkern” din Breslau). 
2 Vezi şi Hóman Bálint, loc. cit., p. 21. 
3 G. Popa-Lisseanu, Sicules et roumains. Un procès de dénationalisation, 
Bucureşti, 1939, p. 18. 
4 Recensământul populaţiei din România pe anul 1930 înregistrează 
1.425.507 unguri şi secui, care reprezentau 7,9% din populaţia ţării (Vezi 
într-o regiune relativ redusă ca suprafaţă, ei au reuşit a da 
străvechiului pământ al Dacici aspectul unui teritoriu 
eminamente unguresc, în primul loc din cauza maselor 
compacte locuind un teritoriu restrâns şi, în al doilea loc, din 
cauza limbii ungureşti pe care ei şi-au însuşit-o din vremuri 
străbune. Această regiune apare mai ungurească încă decât 
cele mai pure regiuni ungureşti din Ungaria propriu-zisă, unde 
mai stăruie încă elemente slave şi germane străvechi. 
Că au fost români în regiunile azi locuite de secui, ne-o 
spune cronica lui Simonis de Kéza1, ne-o spun actele vechi 
ungureşti care pomenesc de cnezatele românilor din mijlocul 
secuimii, ne-o spun toate statisticile efectuate în cursul 
vremurilor. Acum, din cei 496.184 locuitori ai regiunii 
secuieşti, numai 68.423 sunt români, sau cel puţin s-au 
declarat ca atare, căci dintre aceştia, 11.402, deşi români, nu 
ştiau să vorbească româneşte.2 
 
Deznaţionalizarea românilor din secuime 
 
Vom trece în revistă mijloacele pe care le-au întrebuinţat 
ungurii pentru a deznaţionaliza pe românii din Secuime, spre a 
se vedea cum, după o stăpânire caracterizată prin violenţă, s-a 
ajuns a se crea o stare aparentă, înşelătoare, pe care totuşi s-a 
putut sprijini edificiul şubred, ridicat în 1940 la Viena. 
Într-adevăr, cine urmăreşte noua frontieră dintre cele două 
ţări, lesne va putea observa că masa compactă secuiască a fost 
un factor determinant pentru delimitarea acestei frontiere 
dintre România şi Ungaria. 
„Unul dintre câştigurile cele mai mari ale noii reglementări 
teritoriale, spunea după Diktatul de la Viena, dl Vilmos Ziegler 
din Ministerul Afacerilor Străine al Ungariei, în studiul său 
Întoarcerea la Patria-Mumă a răsăritului, este, fără îndoială, 
reîntoarcerea la Patria-Mumă a secuimii, a uneia dintre 
                                                                                                   
Recensământul general al populaţiei din România din 29 decembrie 1930, vol. 
II, 1938, p. XXIV). 
1 Simon de Kéza, loc. cit., p. 162— 163. 
2 G. Popa-Lisseanu, Originea secuilor şi secuizarea românilor..., p. 117; 
Recensământul general al populaţiei din România din 29 dec. 1930, vol. 
II, 1938, p. LVIII-LX. 
ramurile cele mai de preţ, din punct de vedere rasial, a 
ungurilor”. 
În primul rând, acei care au fost deznaţionalizaţi prin 
tentaţiile de tot felul a fost clasa suprapusă, din care se 
recrutau voievozii (care în unele regiuni aveau sub conducerea 
lor un teritoriu infim ca suprafaţă), cnezii şi boierimea, 
înnobilarea şi înzestrarea lor cu domenii regale (tot pământul, 
în concepţia Evului Mediu era proprietatea regelui), erau 
condiţionate de maghiarizarea şi trecerea lor la catolicism.1 
Singurii boieri transilvăneni care şi-au păstrat nealterată 
credinţa lor strămoşească, au fost boierii din Făgăraş şi aceasta 
graţie, în prim rând, contactului permanent cu românii de 
dincoace de Carpaţi şi, în al doilea rând, graţie situaţiei politice 
speciale a ţinutului.2 Numărul extrem de mare de drepturi şi 
privilegii de care se bucurau secuii, au fost, după cum spune dl 
Popa-Lisseanu, mai mult ca oriunde mărul ademenitor, au fost 
capcana în care au căzut românii din partea locului.3 
 
Deznaţionalizarea prin religie 
 
Pătura de jos — ţărănimea — mai tradiţionalistă şi mai 
conservatoare a tradiţiilor străbune, a fost mai refractară 
trecerii la catolicism. Mai mult încă, se pare că ritul ortodox a 
fost de natură să influenţeze atât de serios populaţia secuiască, 
incit în 1234 însuşi Papa Grigore al IX-lea a socotit necesar să 
intervină în privinţa fidelilor care părăseau biserica catolică 
îmbrăţişând ortodoxismul şi aceasta „în interesul acelor unguri 
şi germani din regatul Ungariei, care făcându-se un popor cu 
                                       
1 În anul 1366 regele Ludovic de Anjou a inaugurat politica oficială de 
stat de maghiarizare a românilor, de excludere a lor din viaţa politică, de 
teamă că şi românii din Transilvania vor înlătura nobilimea maghiară, vor 
prelua conducerea voievodatului transilvănean şi se vor uni cu celelalte 
state feudale româneşti de la sud şi est de Carpaţi, care, la 1330 şi 1363 — 
1365, obţinuseră victorii decisive împotriva regatului ungar. Astfel, regele 
acorda nobililor unguri dreptul de a „stârpi” şi nimici pe răufăcătorii de orice 
neam şi mai ales pe români” (Vezi Fr. Zimmermann — C. Werner — G. 
Müller, Zur Geschichte der Deutschen in Siebenbürgen, vol. II, Sibiu, 1897, p. 
256 -259), 
2 G. Popa Lisseanu, op. cit., p. 72. 
3 Ibid., p. 75. 
Valahii, deopotrivă cu ei dispreţuiau pe episcopul catolic al 
Cumaniei, primind sfintele taine de la nişte pseudo-episcopi 
care ţineau ritul grecilor’’.1 
Către sfârşitul secolului al XIII-lea începe o adevărată 
prigoană împotriva ortodocşilor, socotiţi schismatici şi eretici. 
Sinodul de la Buda, care a avut loc în 1299, hotărăşte că le 
este interzis românilor să-şi zidească biserici sau alte locaşuri 
de rugăciune, sau să ia parte la slujba religioasă oficiată în 
bisericile existente.2 
În anul 1428 regele Sigismund decisese: „să se despoaie de 
avere toţi nobilii şi cnezii care ţin pe moşiile lor preoţi ortodocşi, 
ce duc poporul în rătăcire, iar preoţilor care vor boteza vreun 
copil în religia ortodoxă să li se confişte averea.3 
În asemenea condiţii, este uşor de înţeles că mulţi dintre 
români s-au văzut nevoiţi să-şi părăsească credinţa 
strămoşească, ceea ce în mod fatal conduce la adoptarea 
maghiarismului, religia fiind în acele vremuri pivotul 
naţionalităţilor în formaţie. Primul rege al ungurilor, Ştefan cel 
Sfânt, n-a primit el oare şi titlul şi coroana de la papa Silvestru, 
şeful suprem al bisericii catolice? 
După înfrângerea de la Mohács în 1526 şi transformarea 
Budei în paşalâc turcesc. Transilvania devine principat 
autonom. În timpul principilor ardeleni, trecuţi la Calvinism, 
persecuţiile n-au încetat, ci dimpotrivă s-au înteţit. Românii 
ortodocşi, puţini câţi au mai rămas, tot eretici erau consideraţi, 
de data aceasta nu însă, de catolici, ci de... ereticii calvini. 
Dieta ardelenească de la Sibiu hotărăşte în 1566 ca 
„Episcopii români, fie preoţi sau călugări, care n-ar voi să se 
lepede de erezie, şi ar continua să ducă poporul spre pieire, să 
fie scoşi din ţară”.4 Unirea cu biserica de la Roma n-a făcut să 
                                       
1 De fapt se referi la episcopatul cumanic al Milcoviei. Vezi Arhiva 
Vaticanului, Regesta Vatican, vol. XVIII, f. 229-230, Hurmuzaki-
Densuşianu, Documente, vol. I, p. 132— 133). 
2 Vezi Ştefan Lupşa, Caticismul şi românii din Ardeal şi Ungaria până în 
anul 1556, Cernăuţi, 1929; textul din 1299 se afli la p. 59, în bibliografie. 
3 Ştefan Lupşa, op. cit., p. 74 — 75, Şt. Meteş, Istoria bisericii şi a vieţii 
religioase a românilor din Ardeal şi Ungaria, Arări. 1918, p. 41; G. Popa 
Lisseanu, op. cit., p. 73. 
4 Şt. Meteş, op. cit., p. 41; vezi şi G. Popa-Lisseanu, op. cit., p. 74. În 
înceteze persecuţiile îndreptate împotriva românilor ortodocşi. 
Toate aceste persecuţii au produs, după cum era şi firesc, mari 
fisuri în masa românească din secuime. 
Statisticile pentru vremurile vechi lipsesc. Din cele 
existente, cu începere din secolul al XVIII-lea, reiese în mod 
clar că de unde în anul 1700 românii mai reprezentau încă o 
proporţie de 30% din populaţia regiunii secuieşti, procentul a 
scăzut în timp de numai 200 de ani la 5%, cu tot indicele 
ridicat al natalităţii româneşti.1 
În cele 100 comune ale judeţului secuiesc Trei Scaune mai 
existau români, în 1733, în 94 comune. Acum, în 26 comune 
din acel judeţ nu mai există nici un român, în alte 46 comune 
populaţiunea românească este cu mult scăzută faţă de 
numărul populaţiei din 1733 şi în sfârşit, numai în 22 comune 
creşterea populaţiei a urmat cadenţa normală.2 
Din statisticile întocmite în 1733, 1750, 1760, 1805, rezultă 
că aşa-numitul „bloc secuiesc” era străpuns de numeroase 
enclave româneşti.3 Într-adevăr, în acele vremuri nu a existat 
nici o comună în regiunea secuiască în care să nu se fi găsit 
români. În mai puţin de 170 de ani au fost secuizate complet 
comune întregi, aşa că aspectul iniţial, eminamente românesc, 
al regiunii s-a schimbat radical. 
Secuizarea a continuat şi în timpul primului război 
mondial, când puţinii români, care au reuşit să înfrunte 
prigoana maghiarizării forţate, au fost obligaţi să îmbrăţişeze 
religiile calvină sau catolică. Fapt interesant de menţionat: 
secuizarea a continuat să-şi producă efectele chiar şi în timpul 
dominaţiei româneşti şi anume în primii ani de stăpânire 
românească, din cauza fenomenelor inerente vieţii (căsătorii 
mixte, botezuri, în singurele biserici existente etc.). „Chiar sub 
                                                                                                   
noiembrie 1566, Dieta Transilvaniei decreta exterminarea tuturor 
preceptelor religioase contrare doctrinelor luterană şi calvină. Se prevedea 
distrugerea bisericii româneşti, suprimarea ierarhiei, confiscarea bunurilor 
ei. Biserica românească era declarată tolerată şi lăsată la bunul plac al 
principelui şi al dietei ungare (G. Bariţiu, Părţi alese din istoria Transilvaniei, 
Sibiu, 1889, p. 129 şi urm.). 
1 G. Popa-Lisseanu, op. cit., p. 77—79. 
2 Ibid., p. 78-79 şi 136-l41. 
3 Ibid., p. 130 - 154. 
dominaţia românească, scria dl Sabin Opreanu în 1927, 
românii nu pot să reziste presiunii maselor secuieşti”.1 
Deşi secuizarea văduvise întregul teritoriu de elementele 
româneşti, totuşi ungurii, pentru a marca şi mai mult 
caracterul unguresc al „blocului”, îi scoseseră pe români — aşa 
puţini câţi erau — din statisticile lor. Metoda era simplistă. 
Erau trecuţi drept unguri toţi acei care vorbeau ungureşte. Or, 
după 1.000 de ani de conlocuire cu secuii, era firesc ca şi 
populaţiunea românească să vorbească limba ungară. 
Naivitatea constă în aceea că din rubrica învecinată cu aceea a 
naţionalităţilor, şi anume din rubrica religiei, reieşea situaţia 
reală. Românii — şi numai ei — erau de religie ortodoxă sau 
greco-catolică, secuii şi ungurii fiind calvini, catolici etc. Or, de 
unde la rubrica naţionalităţilor, românii erau trecuţi cu un 
număr infim de locuitori, la aceea a religiilor exclusiv româneşti 
(ortodoxă şi greco-catolică) numărul lor apărea considerabil 
sporit. În judeţul secuiesc Odorhei, de pildă, deşi la rubrica 
naţionalităţilor românii figurau numai cu 2.840 suflete 
(statistica ungurească din 1910), numărul lor era în realitate 
cu mult mai mare şi acest lucru se putea constata chiar din 
statistica oficială, cercetând rubrica religiilor, unde românii 
figurau cu 5.528 suflete.2 
Alt caz mai concludent încă pentru a învedera mistificările 
autorităţilor maghiare: în statistica din 1910, românii din 
comuna Micfalău — Trei Scaune — figurau cu numărul infim 
de 6 locuitori. Ortodocşii şi greco-catolicii din comună figurau 
însă, în aceeaşi statistică, cu 918 suflete3, ceea ce pentru un 
cunoscător al situaţiunilor de fapt reprezenta cifra reală a 
românilor din acea comună. Pentru acei care nu cunoşteau 
însă dedesubturile metodelor de mistificare maghiare, 
statisticile ungureşti erau de natură a impresiona. 
Ultimul secol a cunoscut mijloacele violente ale 
deznaţionalizării forţate pe care autoritatea ungurească a 
                                       
1 Sabin Opreanu, Săcuizarea românilor prin religie, Cluj, 1927; Idem, 
Ţinutul săcuilor. Contribuţii de geografie umană şi de etnografie, în „Lucrările 
Institutului de geografie al Universităţii din Cluj”, vol. III, Cluj, 1928, p. 107 
şi urm. 
2 G. Popa-Lisseanu, op. cit., p. 130— 154. 
3 Ibid., p. 140-l41. 
exercitat-o în regiunea secuiască, cu mai multă vigoare încă 
decât pe restul teritoriului. De unde, însă, în restul 
Transilvaniei, românismul a putut — graţie superiorităţii sale 
numerice — să reziste cu mai multă eficacitate atacurilor 
dezlănţuite împotriva lui, în secuime deznaţionalizarea a avut 
efectele cele mai dezastruoase pentru elementul românesc. Ea 
a îmbrăcat caracterul unei veritabile exterminări. 
Scriitorul maghiar Géza Kosztelszky nu s-a sfiit să confirme 
în mod public şi cu un cinism uimitor, ţelurile de 
deznaţionalizare ale politicii minoritare ungureşti de la sfârşitul 
secolului al XIX-lea. 
„Să lăsăm la o parte, zicea el în broşura intitulată Politica 
naţională, minciuna convenţională conform căreia noi 
pretindem că nu vrem să ucidem naţionalităţile nemaghiare. 
DA — continua el — NOI VREM SĂ LE SUPRIMĂM ŞI TREBUIE 
SĂ LE SUPRIMĂM”.1 
Iată regimul pe care unii dintre partizanii Lordului 
Rothermere îl citează ca exemplu de „toleranţă”! 
Ministrul de interne al Ungariei din acea epocă — 
Hyéronimy — s-a grăbit să-l felicite pe autorul acestor rânduri, 
declarându-se, în felul acesta, solidar cu tendinţele de 
deznaţionalizare totală a minorităţilor din Ungaria afişate de 
publiciştii „naţionalişti” maghiari. 
Scopul urmărit de unguri şi-a produs efectul cu prisosinţă. 
Există însă urme care nu se şterg, mărturii vii ale unui trecut 
nu prea îndepărtat care stăruie ca un cap de acuzare 
permanent, în pofida aparenţelor înşelătoare. În multe din 
satele secuieşti întâlneşti, într-adevăr, bisericuţe ortodoxe şi 
greco-catolice — învecinate de cele mai multe ori ca „două 
                                       
1 Géza Kosztelszky, Nemzeti politika a Feldvidéken (Politica naţională în 
Ţinutul de Sus [Slovacia]), Budapest, 1898, p. 25; vezi şi Romulus Seişanu, 
România. Atlas istoric, geopolitic, etnografic şi economic, Bucureşti, 1936, p. 
123; vezi şi Zenovie Pâclişanu, L’art et la manière de faire des Hongrois. 
Méthodes de recrutement des citoyens magyars, Bucureşti, 1942, p. 6. 
Câţiva ani mai târziu, în 1907, secretarul Consiliului de Miniştri ungar, dr. 
Reiner Zsigmond scria: „Principiul necesar şi general afirmat pentru 
unitatea naţiunii maghiare şi manifestarea hotărâtă a energiilor ei este a 
maghiariza” (Reiner Zsigmond, A Keleti vallású magyar nemzeti egyház 
szervezése / (Organizarea bisericii naţionale maghiare de rit răsăritean, 
Budapest, 1907, p. 13). 
surori orfane” — şi care sunt părăsite, întrucât din acele sate 
românii au dispărut de mult. Prin simpla lor prezenţă, însă, 
aceste lăcaşuri sfinte părăsite, reconstituie în culori vii un 
trecut pe care Istoria l-a înregistrat şi pe care încercările 
ungureşti disperate sunt neputincioase a-l denatura. 
 
Deznaţionalizarea românilor prin şcoală 
 
Am văzut rolul Bisericii în acţiunea de deznaţionalizare a 
românilor. Biserica a fost secondată de tovarăşa ei 
nedespărţită: şcoala. Primele şcoli din Transilvania au fost şcoli 
confesionale. Or, este lesne de imaginat că dacă biserica 
ortodoxă era supusă unor atacuri atât de înverşunate, şcolile 
ortodoxe, în mod fatal, trebuiau să fie infime ca număr. Copiii 
românilor erau obligaţi să frecventeze şcolile ungureşti, unde 
nu se auzea vorbindu-se româneşte decât în cele două ore 
săptămânale de catechism. 
În toată regiunea secuiască existau 27 şcoli româneşti faţă 
de 430 — patru sute treizeci — şcoli maghiare de toate 
categoriile.1 Aceasta era situaţia în învăţământul primar. 
Proporţia era deci: o şcoală românească faţă de 76 şcoli 
ungureşti, ceea ce întrecea chiar disproporţia zdrobitoare dintre 
numărul românilor şi acel al secuilor, disproporţie care se cifra 
la un român faţă de şapte secui. 
În ceea ce priveşte situaţia din învăţământul superior, ea 
era cu adevărat tragică. ÎN ÎNTREAGA REGIUNE SECUIASCĂ 
NU EXISTA, ÎNAINTEA PRIMULUI RĂZBOI MONDIAL, 
ABSOLUT NICI O ŞCOALĂ SECUNDARĂ SAU PROFESIONALĂ 
ROMÂNEASCĂ. În schimb, ungurii aveau 10 licee, 15 şcoli 
civile, 4 şcoli profesionale, 20 şcoli de ucenici, 25 şcoli de 
agricultură, adică un total de 55 şcoli superioare, faţă de nici 
una românească.2 
Românii, de altfel, nici nu aveau dreptul să frecventeze 
şcolile mai înalte dacă nu aparţineau unei confesiuni religioase 
maghiare. 
Şcoala ungară urmărea un scop bine determinat: să 
                                       
1 G. Popa-Lisseanu, op. cit., p. 87. 
2 Ibid. 
transforme statul polinaţional unguresc într-un stat unitar, 
indiferent dacă pentru realizarea acestui ţel trebuia să se 
recurgă la siluirea conştiinţelor. În atari condiţiuni, 
acuzaţiunea pe care contele Albert Apponyi a adus-o românilor 
în voluminosul tom propagandistic Justice for Hungary, 
acuzaţiune privitoare la lipsa de instrucţiune a poporului 
român din Ardeal, îmbracă pur şi simplu caracterul unui 
cinism revoltător. Căci este cinism a refuza să acorzi 
minoritarului instrucţiunea în limba lui şi, în urmă, să-l acuzi de 
analfabetism! 
Obligaţi a merge la şcolile primare ungureşti, din lipsă de 
şcoli româneşti, obligaţi a vorbi în toate împrejurările limba 
maghiară, înconjuraţi din toate părţile de mase compacte 
secuieşti, supuşi la tot felul de presiuni şi ingerinţe din partea 
Administraţiei de Stat, românii din regiunea secuiască au ajuns 
cu timpul să nu se mai poată exprima în româneşte şi, culmea 
ironiei, mulţi dintre ei îşi declinau în ungureşte naţionalitatea 
românească: „EN OLÁH VAGHOK” (Eu sunt român!).1 
În epoca în care nu ajunsese să plângă pe ruinele edificiului 
prăbuşit, contele Albert Apponyi, care, este locul s-o amintim, a 
contribuit, prin legile edictate de el, la această prăbuşire, 
spunea că în Ungaria nu trebuie să existe o altă cultură decât 
acea maghiară şi că pătura intelectuală, „crema societăţii” 
trebuie să aparţină cu orice preţ ungurilor. Orgoliul 
caracteristic firii ungare făcea loc de data aceasta unui 
utilitarism prea puţin orgolios. Ceea ce îi interesa pe 
conducătorii destinelor ungureşti, era că aşa-numita 
„intelligentsia” ungurească să fie de limbă maghiară, de 
confesie maghiară, indiferent dacă ea era de obârşie 
românească, cehă, slovacă sau germană. Pătura intelectuală 
ungurească era deci „maghiară” numai cu numele; în fond 
însă, ea era reunirea laolaltă a păturilor intelectuale a naţiilor 
din care se compunea compozitul edificiu al regatului 
unguresc. 
Este desigur extrem de dificil să recunoşti în ungurul 
secolului al XX-lea pe românul deznaţionalizat de la începutul 
secolului al XIX-lea sau pe slavul maghiarizat de secole, după 
                                       
1 Ibid., p. 10. 
cum cu greu călătorul care poposeşte în faimoasa piaţă San 
Marco din Veneţia poate recunoaşte în locurile unde se ridică 
azi maiestoase Palazzo Ducale, Basilica San Marco, Turnul 
Orologiului şi vestita Campanile, pajiştea străveche, străbătută 
de râul Danario. Râul a fost secat. Mărturia istorică a existenţei 
sale, însă, nu va putea fi ştearsă niciodată. Romanitatea 
autentică a ţinutului „azi secuiesc” din sud-estul Transilvaniei 
a fost înăbuşită de unguri prin metode care de care mai 
samavolnice. Dispărut-a, oare, pentru aceasta însăşi istoria 
românească a ţinutului?1 
Trecutul a reuşit acum un sfert de veac să reînvie 
dedesubtul lespezii de granit, pe care, cu o îndemânare 
diabolică o aşezaseră stăpânitorii de milenii, dar totuşi 
provizorii, ai fostei provincii romane. Se pare, însă, că 
Dreptatea îşi face cu greu drum în lume. Triumful Adevărului 
asupra aparenţelor înşelătoare a fost realizat în urma unor 
eforturi şi a unor sacrificii nemăsurate. Totuşi, frazeologia 
sterilă şi CIRCUMSTANŢE DE MOMENT, CU TOTUL STRĂINE 
DE PROBLEMA TRANSILVANIEI au reuşit să valorifice 
aparenţele, în dauna realităţilor. 
Printr-o propagandă abilă şi susţinută, printr-o continuă 
agitare a opiniei publice mondiale, prin manifestări zgomotoase, 
dar tot pe atât de oportune, de simpatie faţă de ţara căreia i se 
adresau propagandiştii („suntem de obârşie gepidă — deci 
germanică”, spunea Karácsonyi în Germania1; „suntem amicii 
Angliei”, spuneau în Anglia, autorii lucrării Justice for 
Hungary), prin tot felul de insinuări conţinute în simpla 
discuţie cu „omul de pe stradă” sau în conferinţa cutărui sau 
cutărui „mare amic al poporului maghiar”, rostită la Paris, 
Londra sau Berlin şi în ultimul timp şi în marile centre ale 
Statelor Unite ale Americii, prin acţiunea de mare anvergură a 
Lordului Rothermere ca şi prin concesiile de tot felul făcute de 
contele Bethlen marilor financiari din City (vezi cazul marilor 
bănci ungureşti „Banca Comercială” din Budapesta şi „Banca 
ungară de Credit”), într-un cuvânt prin toate mijloacele, ungurii 
au ţinut să menţină în actualitate o problemă pe care războiul 
                                       
1 J. Karácsonyi, Die Vorfahren der Szekler und die Szekler Madjaren ein 
Volk unter Völkern, Breslau, p. 285. 
din 1914—1918 o tranşase definitiv. 
Erijându-se în „apărători ai civilizaţiei şi ai culturii 
europene”, ungurii au ţinut să pună accentul în special pe 
„prigoana (sic) exercitată de români în domeniul Şcoalei”. Când 
vom analiza politica şcolară maghiară, vom stabili o paralelă 
între ceea ce a fost regimul şcolilor în Transilvania românească 
în cursul celor două decenii de guvernare românească şi ce a 
fost regimul şcolilor în Transilvania cotropită. 
Să analizăm în prealabil celelalte metode întrebuinţate de 
unguri pentru realizarea machiavelicului lor plan: 
transformarea radicală a aspectului teritoriului de la marginea 
răsăriteană a Transilvaniei. 
 
Maghiarizarea prin administraţie 
 
Bisericii şi şcolii li s-au alăturat în ultimul secol, în 
acţiunea de maghiarizare a românilor din regiunea secuiască, 
administraţia şi armata ungară. Din clipa în care înseşi 
organele de stat — oficialitatea — şi-a asumat sarcina 
deznaţionalizării, rezultatul tangibil al acestei acţiuni nu mai 
putea să întârzie. Administraţia dispune într-adevăr de infinite 
mijloace pentru a forţa cetăţenii de a adopta o atitudine, chiar 
dacă conştiinţa lor o reprobă. Necesităţile imperioase ale vieţii 
de toate zilele sunt mai puternice decât glasul conştiinţei. Or, 
administraţia ungară a ştiut să speculeze toate aceste 
necesităţi, condiţionând satisfacerea lor de pierderea 
naţionalităţii. 
Voiau românii din regiunea secuiască să achiziţioneze un 
pământ, se interpunea institutul acaparator secuiesc „Székely 
Kirendelcseg” şi pământul era cumpărat de secui1; voiau să 
între românii în composesoratele de câmp, trebuiau să-şi 
lepede în prealabil naţionalitatea2; voiau românii să între ca 
lucrători în întreprinderile naţionale, trebuiau să îmbrăţişeze o 
confesiune maghiară.3 
Conţii Zenthal şi Bernath din comuna Micloşoara interzic 
                                       
1 G. Popa-Lisseanu, op. cit., p. 95 - 96. 
2 Ibid., p. 94 - 95. 
3 Ibid., p. 95. 
românilor să lucreze pe moşia lor, dacă nu-şi schimbă religia. 
Rezultatul imediat al acestei interziceri a fost trecerea la 
maghiarism a 48 familii româneşti.1 
Ar fi să nu mai terminăm înşirând mijloacele pe care 
imaginaţia guvernanţilor unguri le-a creat pentru subţierea 
păturii româneşti din sud-estul Transilvaniei şi formarea unui 
bloc masiv maghiar. Maghiar în aparenţă, e adevărat, însă 
mijloc puternic de propagandă pentru susţinerea 
revizionismului şi, din nefericire, pentru realizarea lui. 
 
Armata — factor de deznaţionalizare 
 
Armata a jucat şi ea un rol important în deznaţionalizarea 
românilor din secuime. Singurii dintre românii transilvăneni 
care erau obligaţi să-şi completeze stagiul în regimentele 
ungureşti de honvezi erau românii din secuime. Ceilalţi erau 
trecuţi în regimentele lor respective, în care limba de instrucţie 
era germana. Pentru reangajarea în armată sau în jandarmerie, 
condiţia imperioasă era schimbarea religiei, cetăţenia ungară a 
românilor nefiind suficientă. Se citează în acest sens cazuri 
nenumărate. Vom spicui două, dîntr-un număr nesfârşit, 
pentru a se vedea ce transformare radicală suferea un român 
reangajându-se în armată. Românii ortodocşi Petru Bârsan şi 
Niculae Bârsan din Aita Seacă, jud. Trei Scaune, ca să devină 
plutonieri jandarmi, îmbracă în întregime haina ungurească, 
schimbându-şi religia şi îmbrăţişând ritul reformat, iar numele 
românesc îl transformă într-unul de rezonanţă maghiară, 
pentru a deveni astfel Peter Berszany şi Miklós Berszany, iar 
românul Mihail Suciu din Valea Zălanului, de religie creştin 
ortodox, devine romano-catolic, luând şi numele secuiesc de 
Szöcs Mihalyi.2 
Iată ce se ascunde sub aparenţa maghiarismului integral. 
Iată adevăraţii secui, „ramura cea mai nobilă a poporului 
ungar”: Petru şi Niculae Bârsan, Mihail Suciu! 
În mai puţin de 50 de ani, scria în 1902 scriitorul ungur Pál 
Balogh, au dispărut prin maghiarizare 200 comune maghiaro-
                                       
1 Ibid., p. 97. 
2 Ibid., p. 91. 
române1. De atunci, cadenţa deznaţionalizării forţate n-a fost 
diminuată, ci dimpotrivă a luat proporţii mai îngrijorătoare 
încă. 
 
Bloc maghiar pe fundament românesc 
 
Maghiarizarea românilor din sud-estul Transilvaniei nu este 
aşadar rezultatul unui proces natural, ci consecinţa 
deznaţionalizării forţate a românilor din acele regiuni. 
Iată un adevăr care a fost prea puţin ţinut în seamă atunci 
când s-a procedat la ciuntirea ţării româneşti, împlântându-se 
pintenul maghiar în inima românismului, la câţiva kilometri 
doar de Braşov! 
După una sau două generaţii de la secuizare, românul 
secuizat, ajuns pe o treaptă înaltă a ierarhiei sociale, îşi 
reneagă obârşia, sau dacă nu şi-o reneagă, cum este cazul 
faimosului general ungur János Czecz — român de origine — 
unul dintre capii mişcării ungare din 1843, şeful de Stat Major 
al lui Kossuth, omul de încredere al Generalului Bem (şi el 
polonez de origine) şi şef, după înfrângerea de la Világos [Şiria], 
al Marelui Stat Major din Argentina, îşi împroaşcă cu noroi 
foştii conaţionali, de dragul situaţiei.2 
Ar fi fost desigur imposibil să se stabilească, pe bază de 
simple mărturii şi de acte, genealogia românească a fiecărei 
familii secuizate de mai bine de două generaţii. Pentru a se face 
o discriminare între elementele de bază ale „blocului secuiesc” 
s-a recurs atunci la metoda ştiinţifică. 
Românii, în cursul celor 20 de ani de stăpânire a regiunii 
secuieşti, au făcut apel la glasul sângelui, de data aceasta la 
propriu, nu la figurat. 
Ar fi absurd să se afirme că blocul maghiar secuiesc, care a 
cântărit atât de greu în balanţa nedreptăţii de la Viena, este în 
                                       
1 Balogh Pál, A Népfajok Magyarországon (Etniile în Ungaria), Editura 
Ministerului Instrucţiunii, Budapest, 1902. Apud G. Popa-Lisseanu, 
Originea secuilor şi secuizarea românilor, p. 125. 
2 János Czecz era fiul unui grănicer român din satul Săsciori, judeţul 
Făgăraş. Totuşi, venit în fruntea armatelor ungare, să înăbuşe revoluţia 
română în Transilvania, a dat ordin trupelor sale care treceau prin Ţara 
Oltului să nu atace satul părinţilor săi, Săsciori [Ibid., p. 92). 
întregime rezultatul deznaţionalizării românilor. 
Ar fi însă tot atât de nedrept faţă de români, dacă nu s-ar 
recunoaşte participarea într-o largă măsură a românilor din 
secuime la crearea masei compacte, de aspect maghiar, din 
această regiune. 
„Într-o conştientă acţiune de deznaţionalizare, spunea 
profesorul Iuliu Moldovan din Cluj, secuii şi-au sporit forţa lor 
numerică şi cu sânge românesc”.1 
S-a procedat deci, pe cale ştiinţifică, la cercetarea originii 
etnice pe baza compoziţiei serologice a sângelui. Experienţa a 
îmbrăţişat un număr de analize fără precedent de mare în 
istoria medicinii. Doctorii P. Râmneanţu şi P. David, care au 
întreprins această vastă experienţă, au efectuat 10.600 analize 
serologice asupra secuilor şi 3.856 asupra românilor. 
Rezultatul posedă deci tăria unei certitudini perfecte. 
Cercetătorii au ajuns la următoarele concluzii: indicele sanguin 
al românilor din secuime este egal cu acela al românilor de 
dincoace de Carpaţi şi, ceea ce este mai concludent încă, în 
quasiunanimitatea cazurilor, el este egal cu acel al secuilor şi 
diferă radical de acel al ungurilor propriu-zişi.2 Din rezultatele 
obţinute s-a putut trage concluzia că secuizarea românilor 
datează din secolul al XII-lea. 
Iată un auxiliar al istoriei, pe care nu-l puteau desigur 
prevedea ungurii la începutul operei lor nefaste de 
transformare a unui pământ curat românesc într-unul de 
aspect „curat maghiar”. 
Întrucât întreg eşafodajul ridicat de propaganda maghiară 
după retrocedarea Transilvaniei către România se sprijină în 
primul loc pe „blocul maghiar” din cele 4 judeţe secuieşti (către 
care unii dintre propagandiştii mai zeloşi cereau chiar crearea 
unui „coridor” care să unească Ungaria de Munţii Carpaţi) ne 
vom mai opri o clipă asupra acestei importante probleme. 
Faptul contopirii elementului românesc cu acel unguresc 
                                       
1 Ibid., p. 106. 
2 P. Râmneanţu — P. David, Cercetări asupra originii etnice a 
populaţiei din sud-estul Transilvaniei pe baza compoziţiei serologice a 
sângelui, în „Buletinul eugenic şi biopolitic“, 1935, p. 36 — 66; vezi şi P. 
Râmneanţu, Origine ethnique des Séklers de Transylvanie, în «Revue de 
Transylvanie»,1935, nr. 1, p. 45-59 + 1 pl. 
nu a rămas fără urmări vizibile. Secuizarea completă a 
elementului românesc producându-se în mod lent, timp de 
secole, s-a constatat cu timpul o influenţă marcantă a 
elementului absorbit asupra elementului absorbant. 
Fenomenul este lesne explicabil dacă aruncăm o privire 
retrospectivă asupra istorici poporului român. Toate naţiile care 
s-au aflat în contact îndelungat cu românii şi au convieţuit cu 
ei în mod paşnic, au fost absorbite, treptat, treptat, de români. 
Forţa lor de asimilare s-a dovedit a fi deci dintre cele mai 
puternice. Atunci, însă, când prin mijloace violente ungurii i-au 
deznaţionalizat, făcându-i să se piardă în masa secuiască, forţa 
lor irezistibilă n-a încetat să se manifeste, românizând datinile, 
obiceiurile şi felul de viaţă ale poporului cu care s-au contopit. 
Prin desişul maghiarismului se zăresc deci, ici-colo, unele 
luminişuri ale românismului deznaţionalizat. Secuii păzesc 
unele sărbători pe care numai românii ortodocşi le respectă; ei 
ţin posturi caracteristice confesiunilor române; au adoptat 
unele obiceiuri care sunt mărturii vii ale prezenţei elementului 
românesc în masa maghiară. De pildă: ei trag clopotele bisericii 
vara, când se adună nori grei care ameninţă cu grindină, ţin 
şezători de fete şi feciori, fac clacă, au colinde şi irozi, vicleimul 
este o traducere fidelă a vicleimului românesc1, la arminden 
pun mesteacăn la poarta fetelor şi flăcăilor, cred în „crai nou”, 
au tradiţia fiarelor etc. 
Aceste obiceiuri mărunte care formează caracteristica 
fiecărei naţiuni în parte şi care contribuie la diferenţierea lor, 
îndătinate de secole şi intrate parcă în firea poporului, n-ar fi 
putut fi asimilate în număr atât de mare de un alt popor, dacă 
nu s-ar fi produs pe o scară întinsă contopirea între cele două 
popoare. 
Secuii au adoptat apoi cântecele şi baladele româneşti. 
Subiectele acestor producţii populare sunt copia fidelă a celor 
similare din literatura populară românească.2 
Desigur că împrumuturile între popoarele conlocuitoare 
                                       
1 M. Balaş, în „Székely Múzeum Értesítője” („Anuarul muzeului 
secuiesc”), III, Sf. Gheorghe, 1902, p. 32 şi urm.; vezi şi Sabin Opreanu, 
Săcuizarea românilor prin religie, p. 38 — 39. 
2 M. Balaş, loc. cit., p. 70; vezi şi Elie Câmpeanu, Vechimea românilor in 
Secuime, în „Revista generală a învăţământului”, 1928, p. 81 — 83. 
sunt frecvente. Aici însă, nu remarcăm un împrumut în dublu 
sens, de la secui la români şi de la români la secui. Românii nu 
au adoptat obiceiuri şi datini secuieşti. Numai secuii le-au 
adoptat pe acele româneşti. Explicaţia fenomenului este deci în 
mod cert: PREZENŢA ROMÂNILOR ÎN MIJLOCUL MASELOR 
SECUIEŞTI. 
O altă dovadă peremptorie a obârşiei româneşti a unei părţi 
importante din masa secuiască de azi o formează numele de 
localităţi, de văi, de dealuri, lunci, câmpii, din această regiune. 
Cităm, printre altele, numele topice: Desiş, Coasta, Frumoasa, 
Fântâna, Zăpada, Lunca, Vadu, Murgu, Izvor, purtând pecetea 
indiscutabilă a românismului. 
Odată cu românii au intrat în secuime şi multe cuvinte din 
limba românească de origine latină. Pentru multe dintre aceste 
cuvinte împrumutul este direct, iar pentru altele el trece prin 
filiera slavă. 
Dar în ce domeniu oare nu se oglindeşte influenţa străveche 
românească? În artă, avem construcţiile de lemn, copii fidele 
ale construcţiilor de acelaşi gen, caracteristice românilor; avem 
sculptura cu motive geometrice, tranşant deosebită de aceea a 
ungurilor şi saşilor; avem motivele muzicale care apropie mai 
mult muzica populară secuiască de aceea a românilor decât de 
aceea a ungurilor din Pustă, în sfârşit, jocurile populare şi 
îmbrăcămintea secuilor se resimt şi ele de participarea 
elementelor româneşti în formarea caracterului naţional 
secuiesc. Atâtea fisuri adânci în blocul maghiar din sud-estul 
Transilvaniei, pe care numai ochiul exersat al cercetătorului 
atent le poate descoperi. 
Până în ultimul timp, de altfel, secuii se simţeau cu mult 
mai aproape de români decât de unguri, pe care-i socoteau 
drept străini. Mihály Szőke, pe care dl Silviu Dragomir îl 
numeşte „un savant care a studiat în mod admirabil problema 
secuilor”1, admitea cu regret înaintea războiului mondial din 
1914 că secuii cunosc mai bine Bucureştii decât Budapesta şi 
că numesc Moldova „ţara din interior” (belföld). Tot el cita 
cuvântul unei mame din secuime a cărei fiică pleca să se 
                                       
1 Silviu Dragomir, La Transylvanie roumaine et ses minorités ethniques. 
Bucureşti, 1934, p. 54. 
angajeze în serviciu în Moldova: „Prefer ca ea să plece în 
Moldova şi nu la Budapesta, căci cel puţin acolo, ea nu va fi în 
ţară străină”.1 
Este mai presus de orice îndoială că nu ne găsim în faţa 
unor cazuri izolate de simpatie faţă de poporul vecin al 
românilor, ci în prezenţa unor simţăminte (adânc înrădăcinate) 
de atracţie faţă de poporul care a servit de element component 
al maselor secuieşti de azi. „Vocea sângelui”, dar de data 
aceasta în sens figurativ. 
Tendinţa de a emigra în Moldova, unde cu timpul s-a 
format o vastă colonie de „ceangăi” — secui emigraţi — nu este 
nici ea o simplă întâmplare, ci se integrează perfect în cadrul 
variatelor manifestări de apropiere a secuilor faţă de români.2 
Nu ne aflăm — spunea un scriitor secui — în faţa unui 
accident efemer, ci în prezenţa unui proces istoric bine definit, 
şi tot el adăuga: „de câteva secole, poate chiar de 700 de ani, 
populaţia ungară din sud-estul Carpaţilor se revarsă către 
Moldova, în unde regulate”.3 
Dacă secuii s-ar fi simţit unguri veritabili, desigur că nu am 
fi asistat la atâtea manifestări net anti-ungureşti, din partea 
lor, şi desigur că nu ne-ar fi fost dat să citim într-o cronică 
secuiască străveche o frază ca aceasta: „NENOROCIREA 
TRANSILVANIEI TOTDEAUNA DIN ŢARA UNGUREASCĂ ŞI DE 
                                       
1 Szőke Mihály mai spunea: „Ei (secuii — n.n.) îşi imaginează că 
Ungaria este o ţară la fel de muntoasă ca districtele Ciuc sau Trei Scaune. 
Abia dacă cunosc nume de oraşe ca Seghedin sau Debreţin, în timp ce 
numele Bucureşti, Brăila, Sinaia sau Doftana sunt familiare chiar şi copiilor 
care se joacă în ţărâna drumurilor” (Szőke Mihály, Pusztuló véreint, 
Budapest, 1902; apud Silviu Dragomir, op. cit., p. 55). 
2 De fapt, în majoritatea lor, ceangăii din Moldova sunt români 
catolicizaţi, emigraţi din Transilvania în urma persecuţiilor sociale şi 
naţionale (Vezi Iosif Petru, M. Pál, Originea catolicilor din Moldova şi 
franciscanii păstorii lor de veacuri, Săbăoani-Roman, 1942). 
3 Hegedüs Lóránt, A Székelyek kivándorlása Romániába (Emigrarea 
secuilor în România), Budapest, 1902; apud Silviu Dragomir, op. cit., p. 55 
— 56. Învăţatul secui Hegedűs Lóránt, fost ministru de finanţe al Ungariei, 
afirmă că secuii considerau Moldova „ţara din interior”, „patrie”, folosind, 
pentru a o desemna, numele de „belföld” („Ţara din lăuntru”); atunci când 
vorbeau despre Ungaria, secuii o numeau „varmegye”, cu sensul de 
„district”, „Autoritate administrativă”, şi nu cu acela de ţară pentru ei 
Ungaria era „ţara din afară” (Hegedűs Loránt, op. cit., p. 81). 
LA UNGURI S-A TRAS”.1 
Poate fi, în asemenea condiţiuni, taxată drept o nedreptate 
istorică separarea secuilor de ţara ungurească? 
Există o nedreptate şi aceea s-a făcut românilor în 1940, 
când pentru a se uni cu Ungaria blocul aşa-zis maghiar — dar 
în realitate bloc al românilor deznaţionalizaţi şi al secuilor — s-
a sfârtecat trupul Transilvaniei, creându-se o situaţiune care 
nu poate dăinui, pe care logica cea mai elementară o respinge 
şi care reclamă în mod imperios singura soluţie posibilă: 
revenirea la statu-quo-ante. 
Dacă nu există statistică, nu este lucrare propagandistică 
ungară în care secuii să nu fie asimilaţi cu ungurii, aceasta se 
datoreşte exclusiv raţiunilor de ordin politic şi dorinţei de a 
sprijini revendicările teritoriale pe un număr cât mai mare de 
conaţionali trăind în afara regatului ungar. 
Dacă interogăm însă documentele istoriei ungare din 
primele timpuri şi până în preajma secolului al XV-lea, vedem 
că secuii au fost consideraţi dintotdeauna de unguri drept o 
naţie distinctă, cu interese uneori antagoniste, dar de cele mai 
multe ori solidare. Solidaritatea ungaro-secuiască avea un 
caracter bine precizat: unirea privilegiaţilor împotriva 
autohtonilor români, în stare de permanentă aservire. 
La prima dietă transilvăneană, care s-a întrunit în anul 
1291, au fost convocaţi nobilii (adică ungurii, căci ambele 
noţiuni erau sinonime în concepţia din acea vreme a Casei 
domnitoare), saşii, secuii şi valahii (nobilibus, saxonibus, siculis 
et olachis).”2 
                                       
1 Nagyajtai Cserei Mihály históriája (1661 — 1711) (Istoria lui Nagyajtai 
Cserei Mihály), ed. a II-a, Pest, f.a., p. 1 (Lucrarea cronicarului Cserei se 
intitula Vera história transilvanica ab anno 1661 incipiendo elaborata per 
Michaelem Cserei de Nagy Aita et descripta în exilio Coronensi anno 1709 
mense Decembri; a fost editată de Emich Gusztáv sub titlul, Nagyajtai Cserei 
Mihály históriája, Pest, 480 p.); vezi şi E. Lukinich, Les idées politiques 
dirigéantes de la Principauté de Transylvanie de 1541 à 1600, în «Bulletin 
d'information des sciences historiques en Europe Orientale», V, 1933, p. 9. 
2 Dieta, menţionată intr-un document emis de regele Ungariei, Andrei 
al II-lea, datat la 11 martie 1291 s-a întrunit la Alba Iulia „cum universibus 
Nobilibus, Saxonibus Siculis et Olachis in partibus Transylvaniae” în 
vederea reorganizării „staturilor şi ordinelor nobiliare (Fr. Zimmermann şi C. 
Werner, Urkundenbuch zur Geschichte der Deutschen in Siebenbürgen, vol. I, 
În acele vremi îndepărtate românii nu ajunseseră încă în 
situaţiunea de inferioritate pe care aveau s-o cunoască în 
secolele următoare. Documentul e din secolul al XIII-lea când 
se mai respectau încă drepturile de anterioritate ale 
băştinaşilor români! 
În diferitele armate recrutate pe teritoriul Transilvaniei în 
secolul al XIII-lea, trupele de secui sunt menţionate în mod 
separat de acele ale ungurilor. În însuşi actul de bază al 
guvernării Transilvaniei, faimoasa „Uniune a celor trei naţiuni”, 
încheiată în anul 1437 („cea mai atroce dintre conspiraţiile de 
care pomeneşte istoria”, cum o numeşte ardeleanul G. 
Moroianu)1, secuii apar din nou ca o naţiune distinctă de aceea 
a ungurilor, părţile contractante fiind ungurii, saxonii şi 
SECUII. Însăşi denumirea uniunii („Unio Trium Nationum”) ne 
arată în mod clar să suntem în faţa a trei naţiuni deosebite, 
conlocuind pe teritoriul fostei provincii Dacia. 
Ar fi să enumerăm absolut toate documentele istoriei 
Transilvaniei, dacă am vrea să cităm toate mărturiile acestui 
adevăr azi incontestabil: ungurii şi secuii sunt două naţiuni cu 
totul distincte pe care le uneşte doar limba, dar pe care le 
desparte tot ce separă un neam de celălalt. 
Ne vom mărgini să cităm numai ultimul document maghiar 
asupra Transilvaniei şi anume: memoriul prezentat de delegaţia 
ungară la Conferinţa de Pace din Paris. Citim acolo că „secuii 
sunt de origine avară” ; deci ei nu sunt unguri propriu-zişi şi 
mai citim că „în Evul Mediu ei au încheiat cu ungurii şi cu 
saşii, CELELALTE două naţiuni, cu care conlocuiau pe 
pământul Transilvaniei, un fel de contract social, fiecare din ele 
fiind stăpână pe propriul ei teritoriu”.2 Ce poate fi deci mai 
clar? Citatele sunt de altfel extrase din ceea ce ungurii înşişi se 
complac a numi „tezaurul unic al Ştiinţei ungare”. A le 
contesta, ar însemna să aducem o ştirbire prestigiului de care 
trebuie să se bucure ştiinţa maghiară, ceea ce desigur nu este 
                                                                                                   
Sibiu, 1892, p. 177; vezi şi A. Decei, Contribution à l’étude de la Situation 
politique des Roumains de Transylvanie au XIIIe et au XIVe siècles, in «Revue 
de Transylvanie», VI, 1940, p. 217 — 226). 
1 George Moroianu, Les luttes des Roumains transylvains pour la liberté 
et l’opinion européenne (Episodes et souvenirs), Paris, 1933, p. 50. 
2 Les Négociations de la paix hongroise, tom. I, p. 45. 
în intenţia noastră. 
În virtutea cărui principiu pot ungurii reclama reîntoarcerea 
secuilor la... Patria-Mumă? 
A identităţii de limbă? dar atunci Belgia şi Elveţia romandă 
ar trebui încorporate Franţei, Zürich-ul şi Berna anexate 
Germaniei şi vaste porţiuni din sudul Peninsulei Balcanice 
alipite României! 
Când o construcţie politică se sprijină pe un asemenea 
pilon şubred, este fatal ca într-o zi sau alta ea să se 
prăbuşească cu zgomot. În viaţa popoarelor, ca şi în viaţa 
indivizilor, nedreptatea şi situaţiile false nu pot da naştere 
decât la provizorate, care întotdeauna se termină cu triumful 
dreptăţii... chiar atunci când unele din ele durează un mileniu. 
NU TOATE PROVIZORATELE ÎNSĂ DUREAZĂ UN 
MILENIU!... 
 
Idealuri imperialiste 
 
Ungurii au fost şi sunt puţini la număr. Recunoaştem, nu e 
vina lor. Mai mult încă, găsim că nu e un defect de a fi puţin 
numeroşi, după cum nu-i o calitate de a fi peste măsură de 
numeroşi. 
Valoarea nu rezidă în număr, ci în calitate. Ceea ce găsim 
însă că este un defect este voinţa de a găsi cu orice preţ în 
spaţiu, compensaţia lipsei cantitative. Există o limită a 
posibilităţii de mărire — de extindere — peste care nu se poate 
trece. Aceasta este o lege universal valabilă atât în lumea 
însufleţită cât şi în cea neînsufleţită, atât în viaţa popoarelor 
cât şi în viaţa indivizilor. Ungurii n-au vrut însă să ţină seama 
de ea. 
Cu un număr mic de conaţionali ei au vrut să stăpânească 
un maximum de teritorii, fiind obsedaţi de o iluzie, de un 
quasimit: împărăţia Sfântului Ştefan. Mai mult încă, unii dintre 
regii Ungariei au nutrit la un moment dat speranţa unei 
dominaţii universale, vrând să reînvie sub egida lor Imperiul 
Roman de odinioară. Cu câtă mândrie într-adevăr pomenesc 
ungurii de perioada regelui Ludovic cel Mare din familia 
Angevinilor, care a adus Coroanei ungare la sfârşitul secolului 
al XVI-lea stăpânirea efectivă sau numai formală a Croaţiei, 
Banatului de Nord, Dalmaţiei, Bosniei, Serbiei, Bulgariei, 
Munteniei şi Moldovei1, precum şi uniunea personală cu 
Polonia. 
 
Realităţi dureroase 
 
Cele mai frumoase vise sunt totuşi numai vise şi într-o zi a 
început dezagregarea vastului regat. Frontierele au început să 
se apropie, conturul regatului să se micşoreze. În 1920 Ungaria 
a redevenit ceea ce era la începutul începuturilor şi ceea ce ar fi 
trebuit să rămână un stat unguresc quasipur, ocupând o 
suprafaţă de 92.000 km2. Chiar pe un teritoriu restrâns 
ungurii nu reuşesc însă să realizeze un stat uninaţional, din cei 
8.688.319 locuitori câţi număra Ungaria în 1930, aproape 
1.500.000 erau minoritari (germani, slovaci, români, croaţi, 
sârbi, evrei şi alţii) şi numai 7.200.000 unguri autentici. 
A rămas, însă, întipărită în mintea conducătorilor gloria de 
o clipă a regilor din Evul Mediu şi a reînceput cursa pentru 
realizarea visului obsedant a împărăţiei central-europene, sub 
egida celor 8.000.000 de unguri, care ar încăpea perfect în 
spaţiul oraşului Londra! 
Dacă ungurii s-ar fi mulţumit cu realizarea unui stat 
uninaţional pe teritoriul atât de propice dezvoltării lor — 
Alföldül, cântat de poeţi — ei ar fi adus o contribuţie cu mult 
mai preţioasă în concertul spiritualităţii universale, decât aceea 
— şi ea demnă de a fi luată în considerare — cu care au 
îmbogăţit patrimoniul culturii europene. 
Urmaşii lui Árpád au visat însă măriri politice care 
depăşeau putinţa lor de realizare şi în special posibilităţile lor 
de a păstra ceea ce reuşiseră să cucerească; în felul acesta ei 
şi-au risipit eforturile în acţiuni negative: distrugerea fondului 
naţional de bază al teritoriilor dominate, paralizarea eforturilor 
de redeşteptare naţională, crearea de antagonisme între 
popoarele conlocuitoare. 
 
                                       
1 Este vorba de suzeranitatea Ungariei asupra Moldovei şi Munteniei, 
recunoscută temporar şi formal de către unii domni români. 
Coloniştii germani 
 
În afară de secui, al doilea element care a trebuit să 
servească planurilor cu măiestrie întocmite, au fost germanii. 
Conducătorii regatului ungar urmau de altfel deviza 
primului „rege al ungurilor” (nu al Ungariei) Ştefan cel Sfânt: 
Uniusque linguae, uniusque moris regnum imbecile et fragile est 
(Ţara de o singură limbă şi de un singur caracter este slabă şi 
şubredă).1 
Deviza Sf. Ştefan dezvăluie prin ea însăşi aspectul real al 
problemei care-i frământa pe conducătorii Ungariei din Evul 
Mediu. Ungurii erau extrem de puţini la număr şi pentru a 
putea realiza o ţară trebuiau să facă apel la alte naţii. Deviza 
avea deci un caracter eminamente unguresc şi sfera ei de 
aplicaţie trebuia, în mod fatal, să fie cantonată la teritoriul 
Ungariei propriu-zis. 
Prin graţia şi voinţa urmaşilor Sf. Ştefan ea a fost aplicată 
însă şi Transilvaniei, deşi populaţiunea acestei provincii, de o 
singură limbă, cea românească, şi de un singur caracter, cel 
rezultat din contopirea dacilor cu romanii, era suficient spre a 
asigura evoluţia normală a provinciei. Astfel, Transilvania 
românească a devenit teren de colonizare nu numai pentru 
secui, dar şi pentru coloniştii germani: saşi, şvabi, cavaleri 
teutoni etc., meniţi în concepţia guvernanţilor să sprijine opera 
de dominaţiune ungară asupra unor vaste provincii, pe care 
singuri n-ar fi reuşit să le păstreze. 
Germanii au început a fi colonizaţi în Transilvania încă din 
timpul lui Ştefan cel Sfânt, el însuşi căsătorit cu o principesă 
de obârşie germană. Colonizarea s-a intensificat însă, abia sub 
regele Géza al II-lea, adică pe la mijlocul sec. al XII-lea (1141-
l162).2 
                                       
1 H. Marczali, Enchiridion Fontium Historiae Hungarorum, Budapestini, 
1902, p. 62 — 63. 
2 Desigur, în tradiţia istoriografiei, maghiară (Thuróczi, Istvánfi), 
primele grupuri de germani ar fi venit în Transilvania cu ocazia căsătoriei 
regelui Ştefan I cu principesa germană Gisela la care s-ar fi adăugat ulterior, 
în timpul lui Géza al II-lea, alte grupuri de populaţie germană. În realitate, 
colonizarea propriu-zisă a saşilor a început către sfârşitul secolului al XII-
lea. (Fr. Zimmermann, C. Werner, op. cit., I, p. 1 — 5; Joseph Benkö, 
După părerea istoricului Nicolae Iorga, ceea ce i-a 
determinat pe germanii din apus să părăsească ţara lor de 
baştină, pentru a veni să se stabilească în Transilvania, au fost 
condiţiile economice extrem de dificile din apusul Germaniei, 
suprapopulat faţă de posibilităţile de exploatare, din acele 
vremuri, ale solului.1 
Ei s-au stabilit în regiunile în care condiţiunile de existenţă 
erau mai uşoare, adică unde populaţia era mai rară. Acesta 
este, fără nici o îndoială, sensul acelor „deşerturi” — în realitate 
locuri puţin populate — de care pomenesc actele de „privilegii” 
ale regilor Andrei al II-lea şi Géza al II-lea. 
Primele grupe de germani, originari din Franconia, din 
Lorena şi din Luxemburg şi-au creat aşezările lor în regiunile 
Bistriţei, ale Someşului, în Târnave şi la Sibiu. În anul 1211, 
regele Andrei al II-lea îi cheamă pe Cavalerii teutoni din Ţara 
Sfântă, spre a veni să populeze Ţara Bârsei.2 Ca şi celorlalţi 
colonişti, li s-au atribuit privilegii, menţionate în actul din 1211 
şi reînnoite în anul 1222.3 
În acest din urmă act se face pentru prima dată menţiunea 
de Ţara Vlahilor (Terra Blachorum), pe unde coloniştii aveau 
dreptul să treacă fără a plăti vamă.4 Bineînţeles că secuii sunt 
şi în aceste acte amintiţi ca o naţie distinctă de aceea a 
ungurilor5, care, de altfel, se pare că în acea epocă lipseau 
complet din Transilvania. 
                                                                                                   
Transilvania sive Magnus Transilvaniae Principatus, vol. I, ed. a II-a, Cluj, 
1834, p. 429-438). 
1 N. Iorga, Istoria românilor, vol. III, Ctitorii, Bucureşti, 1937, p. 74 — 
86. Şi istoricul Ion Lupaş sublinia că pe la mijlocul secolului al XII-lea au 
fost inundaţii şi foamete în Flandra şi în regiunea dintre Rin şi Mosel ceea ce 
ar fi determinat pe locuitori să emigreze spre răsărit în căutarea unor 
condiţii mai bune de existenţă (Ion Lupaş, Realităţi istorice în Voievodatul 
Transilvaniei, p. 35). Istoricul german Konrad Schünemann considera că şi 
curentul european al cruciadelor a antrenat emigrarea saşilor către 
Transilvania (Konrad Schünemann, Die Stellung des Südostens in der 
Geschichte der mittelalterlichen deutschen Kolonisation, în Siebenbürgische 
Vierteljahrsschrift, Sibiu, 1934, p. 10—11). 
2 Fr. Zimmermann, C. Werner, op. cit., p. 11—12. 
3 Ibid., p. 18-20. 
4 Ibid. 
5 Ibid. 
Actele epocii, menţionând naţiunile Ardealului, nu 
pomenesc într-adevăr nimic de existenţa ungurilor în provincia 
Transilvaniei.1 
Saşii, care ajunseseră, în cursul unui secol, să constituie o 
populaţie însemnată ca număr şi ca importanţă — şi care din 
anul 1224 sunt recunoscuţi de unguri în mod oficial ca o 
naţiune distinctă „unus populus” — apar şi ei în documente 
alături de celelalte naţii conlocuitoare: românii şi secuii. Despre 
existenţa ungurilor însă nu se face nici o menţiune. Printre alte 
documente, cităm ordonanţele hanului tătărăsc Cadan, 
privitoare la monedele cu putere circulatorie în Transilvania şi 
care, enumerând în mod limitativ populaţiile transilvănene, îi 
menţionează pe români, pe secui şi pe saşi, nepomenind 
absolut nimic despre existenţa ungurilor în Transilvania.2 
Din prima clipă a aşezării lor pe pământul Transilvaniei se 
pare că, de fapt, coloniştii germani originari din regiunile 
apusene ale Europei au dat dovezi puternice de independenţă, 
taxate de unguri drept „o trădare faţă de Coroana ungară”. 
Astfel, Cavalerii Teutoni, la câţiva ani numai după stabilirea lor 
în Ţara Bârsei, au fost nevoiţi să-şi părăsească aşezările, luând 
drumul Poloniei şi de acolo să treacă în Prusia.3 
Mare parte dintre coloniştii germani se ocupau cu 
agricultura; cea mai mare parte însă, erau lucrători, specialişti 
în munca din ocnele de sare, din minele de argint şi de aur, 
meşteşugari pricepuţi în mânuirea tuturor uneltelor şi 
                                       
1 Prima menţiune documentară a prezenţei ungurilor în Transilvania 
datează din timpul domniei lui Géza I (1074—1077). Într-un act de danie 
din anul 1075, referitor la nişte proprietăţi de la Tisa, dăruite abaţiei Sf. 
Benedict de lângă Gran, se amintesc piscina Rotunda, satul Dabosz de 
lângă Criş şi un jude cu numele Andrei (cf. G. Fejér, Codex Diplomaticus 
Hungariae Ecclesiasticus ac Civilis, Buda, 1829, vol. I, p. 436; vezi şi I. 
Lupaş, op. cit., p. 24). Documentul în care se aminteşte sarea din Turda în 
secolul XI este bănuit de unii istorici, cum ar fi Pauler Gyula, a fi fals 
(Pauler Gyula, Magyar nemzet története Szent Istvánig, vol. I, p. 376; vezi şi 
N. Iorga; Istoria românilor, vol. III, Bucureşti, 1937, p. 22) . 
2 A. D. Xenopol, Istoria românilor, ed. a III-a, vol. II, 1892, p. 190: vezi şi 
revista „Transilvania”, IV, 1871, p. 55. 
3 În anul 1225, regele Ungariei, Andrei al II-lea a alungat din Ţara 
Bârsei pe cavalerii teutoni (Fr. Zimmermann, C. Werner, op. cit., vol. I, p. 36-
43). 
negustori. 
Acestor din urmă două categorii li se datoreşte înfiinţarea 
primelor aşezări orăşeneşti din Transilvania, după cum tot lor li 
se datoresc şi oraşele din Ungaria propriu-zisă. 
Sunt nevoiţi s-o recunoască şi ungurii. „Foarte multe dintre 
oraşele noastre, spune scriitorul ungur István Kniezsa, sunt de 
origine germană”. 
Musafiri pe teritoriul Transilvaniei, la fel cu ungurii şi 
secuii, coloniştii germani s-au grăbit să facă cauză comună cu 
celelalte două categorii de oaspeţi nepoftiţi, pentru a putea, 
prin solidarizarea intereselor lor, să reducă pătura autohtonă la 
un rol cu desăvârşire şters: de iobagi, de şerbi, pe pământul pe 
care odinioară fuseseră stăpâni. 
 
Unio Trium Nationum 
 
Contra acestei situaţiuni de inferioritate, românii s-au 
revoltat. Prima revoltă datează din anul 1437.1 Consecinţa 
acestei revolte, repede înăbuşită, n-a fost îmbunătăţirea sorţii 
românilor ci, dimpotrivă, o agravare a ei prin coalizarea tuturor 
privilegiaţilor de pe pământul Transilvaniei împotriva străbunei 
populaţii româneşti autohtone, coalizare efectuată cu scopul de 
a înăbuşi în viitor orice altă încercare a românilor de a-şi 
îmbunătăţi soarta lor vitregă.2 Capii primei revolte româneşti 
ardelene au fost spânzuraţi, iar ţărănimea transilvăneană a 
plătit cu greu tribut de sânge pe altarul libertăţii. 
Alianţa celor trei naţiuni — diabolica alianţă, cum o 
numeşte G. Moroianu3, a fost încheiată în 14371. Din această 
                                       
1 Este vorba de marea ridicare populară de la Bobâlna din 1437 — 
1438 care a deschis seria luptelor revoluţionare de eliberare socială şi 
naţională ale românilor din Transilvania încheiată peste aproape o jumătate 
de mileniu, la 1918. 
2 Fényes S., analizând împrejurările în care s-a încheiat Unio Trium 
Nationum în 1437 şi caracterul său, conchidea cu claritate: „E fără nici o 
îndoială că uniunea celor trei naţiuni urmărea scopul de anihilare a 
românilor (Fényes S., Ungaria revizionistă, Bucureşti, f. a., p. 68). Şi tot el 
mai preciza încă o dată: „Deci, uniunea celor trei naţiuni nu urmărea 
apărarea reciprocă a libertăţii lor, ci despuierea de libertate a românilor” 
(Ibid., p. 69). 
3 G. Moroianu, op. cit., p. 51. 
clipă începe adevăratul calvar al populaţiunii băştinaşe 
româneşti, calvar care nu avea să înceteze decât peste 480 — 
patru sute optzeci ani! — în 1918, pentru a reîncepe din nou, 
pentru o bună parte a populaţiei transilvănene, în anul 19402. 
O remarcă se impune. Din faptul încheierii de către cele trei 
grupuri de „musafiri” de pe solul Transilvaniei a unui pact 
comun de luptă, se poate deduce ce forţă considerabilă 
constituiau, chiar şi în acele vremuri îndepărtate, românii din 
Ardeal. Forţa ungurilor nu era suficientă pentru a înăbuşi 
veleităţile de viaţă liberă ale românilor; ea trebuia conjugată în 
acest scop cu forţele celorlalte naţii conlocuitoare. Este o 
chestiune asupra căreia ar trebui să mediteze mai prelung 
aceia cărora li se prezintă problema românilor transilvăneni 
drept o problemă a unor „intruşi”, ale căror pretenţii şi 
revendicări sunt nejustificate (vezi în acest sens declaraţiile 
regentului Horthy imediat după intrarea sa... triumfală în 
Ardealul cedat). 
Pentru a-i exclude pe români definitiv de la viaţa publică, 
ungurii au socotit că nici „diabolica înţelegere în trei” nu este 
suficientă şi de aceea au mai încheiat un alt pact tot atât de 
bine intenţionat, aşa-numitul pact al „celor patru religii”. 
Potrivit acestui acord cele patru religii, cărora nu le aparţineau 
românii, au fost decretate religii de stat (recepte), iar religia 
ortodoxă a românilor — a românilor creştinaţi cu multe secole 
                                                                                                   
1 „Unio Trium Nationum” — alianţa reacţionară a păturilor privilegiate 
ale nobilimii maghiare, secuieşti şi patriciatului săsesc s-a încheiat la 16 
sept. 1437 la Căpâlna. Vorbind despre această uniune, care ar fi rezolvat în 
mod democratic problemele Transilvaniei (!), delegaţia ungară la tratativele 
de pace de la Paris din 1919—1920 recunoştea că aceasta nu avea decât un 
singur defect: elementul românesc nu era reprezentat (Vezi Les Négociations 
de la paix hongroise, tom. I, p. 43). 
2 Autorii lucrării Justice for Hungary aveau îndrăzneala să nesocotească 
într-atât opinia publică mondială, oamenii de ştiinţă istorici de pretutindeni, 
afirmând că Unio Trium Nationum „încheiată în 1437 între unguri, secui şi 
saşi a fost o alianţă a acestor trei naţiuni pentru apărare mutuală împotriva 
atacului, în primul rând împotriva aceluia al turcilor” („The subsequent 
constitutional law of Transylvania was built upon the unity of three nations 
[Unio Trium Nationum], concluded in 1437 between the Hungarians, 
Szeklers and Saxons. It was an alliance of three nations for mutual defense 
against of the Turks”), Count Albert Apponyi, Justice for Hungary, p. 152. 
înaintea ungurilor — considerată drept o religie tolerată.1 
A fi luteran, unit, reformat sau romano-catolic pe pământul 
Ardealului înseamnă a fi cetăţean privilegiat. Ortodocşii, prin 
însăşi natura lucrurilor, aveau să devină de o condiţie 
cetăţenească inferioară şi trataţi de-a lungul veacurilor drept 
simpli toleraţi. 
Iată cum românii, naţia cea mai veche a Ardealului, au 
devenit prin graţia invadatorilor unguri, toleraţi în propria lor 
ţară şi cum religia creştină-ortodoxă, cea mai veche formă a 
creştinismului care a înflorit în fosta provincie a Daciei romane, 
a devenit un simplu rit tolerat... 
Ceea ce constituie însă, în mai mare măsură, tragismul 
situaţiei românilor transilvăneni este că ei au fost puşi în stare 
de inferioritate nu numai faţă de unguri, popor intrus, — dar 
totuşi stăpânitor de fapt al teritoriului — dar chiar şi faţă de 
secui şi saşi, musafiri de dată recentă! 
István Kniezsa consideră ca un titlu de glorie pentru unguri 
faptul de a fi respectat egalitatea „celor trei naţiuni” şi a celor 
„patru religii”, când în realitate este un cap de acuzare care ar 
trebui să li se adreseze pentru inegalitatea pe care au creat-o 
milioanelor de autohtoni români. 
Saşii, profitând de privilegiile care li s-au acordat şi punând 
la contribuţie calităţile rasei lor — spiritul de disciplină şi 
muncă organizată — au reuşit să-şi creeze în scurtă vreme 
poziţii puternice în regiunile care le-au fost atribuite, în secolul 
al XVIII-lea şi chiar în prima jumătate a secolului trecut, marea 
majoritate a oraşelor din Transilvania mai păstra încă pecetea 
caracterului net germanic. 
 
Saşii — element izolant 
 
În a doua jumătate a secolului al XIX-lea, ungurii, 
înspăimântaţi de progresele uimitoare ale elementului german 
de la oraşe şi de fortificarea poziţiilor româneşti de la sate în 
urma redeşteptării conştiinţei naţionale, au pornit o adevărată 
acţiune de maghiarizare „cu forţa”, care în satele din regiunea 
                                       
1 În 1568 au fost recunoscute legale numai cele patru religii recepte: 
catolică, luterană, calvină şi unitariană. 
secuiască a dat rezultatele de care ne-am ocupat pe larg, iar în 
multe din oraşele din Ardeal a înlocuit elementul german cu 
elemente ungureşti colonizate ad-hoc. 
În intenţia ungurilor, menirea saşilor din Transilvania era, 
după cum se exprimă prof. Silviu Dragomir, „de a servi de 
element izolant între blocurile româneşti”1. Ei sunt într-adevăr 
masaţi în triunghiul Bistriţa — Braşov — Orăştie — despărţind 
între ele masele compacte de români care îl înconjoară de jur 
împrejur. În interiorul acestui triunghi, elementul unguresc 
este aproape inexistent. Elementul românesc având legături 
trainice cu pământul Transilvaniei, a reuşit să se conserve şi în 
aceste regiuni invadate de germani, formând mici insule, pe 
care saşii n-au reuşit să le deznaţionalizeze. 
Etnograful ungur Dáner nu a făcut un secret din rolul pe 
care guvernanţii de la Budapesta l-au atribuit coloniştilor saşi. 
Iată ce scrie el, într-adevăr, în ajunul intrării Ungariei în 
război (1914—1918): „Saxonii din Transilvania formează o reţea 
întinsă ale cărei ochiuri sunt, ici-colo, slabe şi se rup; dar, 
această reţea este cu drept mai deasă acolo unde se face 
simţită nevoia de a contrabalansa prin alte naţii rândurile 
strânse ale românilor [...] Astfel, continuă Dáner, saxonii îi 
ajută într-o largă măsură pe unguri pentru a-şi menţine 
unitatea naţională”2. 
Iată deci, veritabilul aspect al Transilvaniei, după aproape 
un mileniu de dominaţie ungară: „rânduri strânse de români”, 
înconjurate de jur împrejur de naţii străine, care-şi dau una 
alteia o mână de ajutor pentru a opri dezvoltarea liberă şi 
normală a populaţiei băştinaşe româneşti!... 
Cifrele pe care le citează Dáner pentru a exemplifica 
foloasele pe care le-au tras ungurii de pe urma saşilor din 
Transilvania, exemplifică în acelaşi timp şi rezultatele 
dezastruoase pe care colonizarea saşilor şi secuilor le-a avut 
pentru românii transilvăneni. În regiunea secuiască învecinată 
cu românii din celelalte judeţe transilvănene, populaţia 
                                       
1 Silviu Dragomir, op. cit., p. 78. 
2 Dáner István, Szászok és Oláhok (Saşii şi Valahii ) în „Magyar Figyelő” 
(„Observatorul maghiar”) (IV2), 1914; vezi şi Silviu Dragomir op. cit., p. 77-
78. 
românească a crescut din 1900 până în 1910 cu 5%, iar în 
judeţul Odorhei, cu totul izolat de masa românească şi 
învecinat cu saşii, populaţia românească a crescut în acelaşi 
interval de timp numai cu 3%1. 
În timp de zece ani, un spor de populaţie de 5% şi de 3%, 
pe câtă vreme în acelaşi interval de timp, populaţia românească 
din Regat a înregistrat o creştere masivă, potrivit indicelui ei 
ridicat de natalitate. Cifrele, în rigiditatea lor, ascund câteodată 
adevărate tragedii. Drama românismului transilvănean este 
toată cuprinsă în aceşti coeficienţi infimi ai sporului natalităţii 
românilor din regiunile secuieşti şi săseşti. Îndărătul lor vedem 
toată prigoana ungurească, toate calculele machiavelice ale 
„straturilor izolante”, toate sforţările acerbe de deznaţionalizare 
forţată la care au fost supuşi, în cursul timpurilor, românii din 
Transilvania. 
Orice comentariu devine de prisos în faţa acestor cifre, 
dezolant de semnificative. În lumina lor trebuie să situăm 
„misiunea providenţială, pe care rasa ungară a realizat-o în cea 
mai periclitată regiune a continentului”, despre care vorbeşte 
contele Albert Apponyi în Justice for Hungary2. 
Orgoliul, iată într-adevăr singurul lucru „mare” al acestui 
popor „mic”, care vorbeşte de „misiuni providenţiale”, hărăzite 
doar câtorva mari popoare în lume. Misiunea istorică a rasei 
ungare? Dar cine aruncă o simplă privire pe harta etnografică a 
Ungariei dinainte de războiul mondial din 1914, îşi dă seama în 
ce ocean de naţii erau pierdute cele opt milioane de unguri, 
reprezentanţii... „imperialismului rasei maghiare”, rasă care ar 
încăpea destul de comod în limitele unuia dintre cele două 
oraşe uriaşe: Londra sau New York. În Transilvania, mai ales, 
cu toate eforturile depuse, rasa ungară n-a reuşit să-şi creeze 
nicăieri poziţii dominante. 
 
Şvabii 
 
                                       
1 Silviu Dragomir, op. cit., p. 78. 
2 Count Albert Apponyi, Albert Berzeviczy, Oliver Eöttevényi, Francis 
Fodor, Béla Földes, Eugene Horváth, George Lukács, Emil Nagy, Baron 
Julius Wlassics, Justice for Hungary. Review and Criticism of the Effect of the 
Treaty of Trianon, London, Bombay, Calcutta, Madras, 1928, p. 8. 
Opera de dominaţie a ungurilor în Transilvania a fost o 
operă peticită cu secui în partea orientală a provinciei, cu saşi 
în partea meridională, iar începând din secolul al XVIII-lea, cu 
şvabi în nord-vestul şi sud-vestul Ardealului.1 
Văzând că nu reuşesc să stăvilească dezvoltarea firească a 
românilor băştinaşi numai cu ajutorul secuilor şi al saşilor, cu 
începere din secolul al XVIII-lea, ungurii au început colonizarea 
Banatului şi a regiunii învecinate a Aradului, precum şi a 
regiunii Satului Mare şi a Sălajului, cu şvabi, naţionalitate 
care, la ultimul recensământ românesc dresat în 1930, a 
înregistrat un număr de 255.349 suflete2. 
Spre deosebire de saşi, care erau concentraţi într-o singură 
regiune, şi care au reuşit, în felul acesta să realizeze unitatea 
naţională, şvabii au fost răspândiţi pe o suprafaţă întinsă, fapt 
care a determinat lipsa de coeziune între elementele 
componente ale acestei pături de colonişti. 
Ungurii au profitat de această situaţiune pentru a-i 
maghiariza pe şvabi treptat, treptat. În privinţa metodelor de 
urmat pentru desăvârşirea deznaţionalizării, ungurii au fost 
dintotdeauna maeştri neîntrecuţi. Pentru fiecare naţionalitate în 
parte, ei aveau metoda corespunzătoare mentalităţii şi forţei de 
rezistenţă proprii acelei naţionalităţi. Şvabii fiind puţini la 
număr şi lipsiţi de factorul solidarităţii naţionale, care formează 
tăria unui popor, au fost asimilaţi mai mult prin metode 
dibace, decât prin metode tari, ungurii exploatând la maximum 
diferitele lor necesităţi. 
Profesorul Fr. Krauter dezvăluie aceste metode scriind că: 
„din cauza insuficienţei de pământ, şvabul era silit să-şi trimită 
copiii la învăţătură. Toate carierele erau deschise tineretului 
şvab. El putea să parcurgă toate treptele scării sociale cu o 
                                       
1 Colonizarea şvabilor în Banat, Satu Mare şi Sălaj a avut loc în sec. al 
XVIII-lea. Vezi Şt. Manciulea, Graniţa de vest, Blaj, 1936, p. 60 — 86; Fr. 
Kräuter, Germanii din Banat în Transilvania, Banatul, Crişana, Maramureşul, 
1918—1928, vol. I, Bucureşti, 1929, p. 629—644; Albin Scherhaufer, Şvabii 
sătmăreni şi bihoreni, precum şi germanii din Maramureş, în loc. cit., p. 649—
653. 
2 Silviu Dragomir, op. cit., p. 72. Potrivit recensământului din 1930, în 
Romania trăiau în total 745.421 germani. 
condiţie numai: să urmeze la şcolile ungureşti”1. Să-şi 
abandoneze deci limba maternă, adăugăm noi, şi să devină cu 
timpul „maghiari făcuţi” în contrast cu cei născuţi, ceea ce 
însă, pentru statisticile ungureşti era unul şi acelaşi lucru. 
Încet, încet, limba şvabă a fost înlăturată din biserici şi din 
şcolile secundare, ceea ce a grăbit procesul de deznaţionalizare 
a minorităţii germane colonizate în secolul al XVIII-lea. 
Rezultatele acestei deznaţionalizări au fost atât de însemnate, 
încât un scriitor german, Lutz Korodi, într-o carte apărută la 
Berlin în 1936, afirmă chiar că „dacă n-ar fi intervenit Tratatul 
de Pace, în mai puţin de 30 de ani, şvabii ar fi fost complet 
maghiarizaţi”2. 
Mai mult încă, sub dominaţia românească însăşi, ungurii, 
profitând de toleranţa specifică guvernărilor româneşti, au 
încercat să influenţeze dezvoltarea normală a minorităţii şvabe, 
căutând s-o câştige de partea maghiarismului. În timpul 
recensământului din 1930, propagandiştii unguri cutreierau 
satele şi târgurile şvabilor pentru a-i determina pe aceştia din 
urmă să se declare... unguri. Graţie presiunilor de tot felul 
exercitate de aceşti propagandişti, statistica din 1930 a 
înregistrat în judeţele Satu Mare, Sălaj, Bihor şi Maramureş 
numai 31.007 şvabi3, pe câtă vreme statistica întocmită de 
Albin Scherhaufer, imediat după război, indica existenţa în 
aceleaşi zone a 51.200 şvabi4. Rezultă deci, o diminuare a 
numărului şvabilor cu aproape 50%, în mai puţin de un 
deceniu. 
Iată în mic, exercitată asupra şvabilor, aceeaşi politică de 
maghiarizare care, în mare, a fost exercitată asupra românilor 
şi graţie căreia sute de mii de români şi zeci de mii de şvabi au 
devenit aparent unguri, în realitate ei fiind doar „români şi 
şvabi maghiarizaţi”, ceea ce, desigur, nu-i totuna. 
 
Pierderile reale ale naţionalităţilor nemaghiare 
 
                                       
1 Fr. Kräuter, op. cit., în loc. cit., p. 645. 
2 Lutz Korodi, Auf deutscher Fährte in Südosteuropa, Berlin, 1936, p. 9. 
3 Vezi Recensământul general al populaţiei României 1930, vol. II p. 
XXXII-XXXIV. 
4 Albin Scherhaufer, op. cit., în loc. cit., p. 653. 
Din nefericire, până astăzi nu s-au întocmit statistici din 
care să rezulte pierderile „reale” ale populaţiei româneşti din 
Ardeal sau care să înregistreze afară de diminuarea efectivă a 
populaţiei româneşti din diferitele regiuni şi lipsa sporului de 
populaţie comparativ cu indicele românesc de natalitate din 
regiunile nesupuse influenţei dezastruoase a ungurilor. 
Dacă s-ar efectua o asemenea lucrare, s-ar putea vedea, 
fără îndoială, cât de puţin sânge turanic curge în vinele 
pretinşilor urmaşi ai lui Árpád, care locuiesc pe teritoriul fostei 
provincii Dacia. 
Germanii, ei, nu s-au lăsat defel impresionaţi de variile 
manifestări filogermane pe care le exprimau la Berlin 
guvernanţii din Budapesta în epoca de după război, ci au 
căutat să stabilească pierderile pe care conaţionalii lor le 
sufereau în acel timp în Ungaria — redusă în urma războiului 
mondial. Într-un studiu, publicat de „Deutsche Allgemeine 
Zeitung” în luna ianuarie 1933, germanii au stabilit o 
comparaţie între datele statistice ungare din anul 1920 şi 
acelea din 1930. Pe câtă vreme populaţia ungurească a 
înregistrat o sporire a numărului ei cu 845.000 suflete, 
minoritatea germană a înregistrat în aceeaşi perioadă de timp o 
scădere de 72.000 de persoane. 
„Este exclus, subliniază autorul studiului, ca germanii să fi 
suferit o pierdere de 15% din fiinţa lor. Aceste cifre sunt atât de 
alarmante şi de înfricoşătoare, încât se impune o cercetare 
amănunţită”. 
Dr. Iacob Bleyer, fost ministru al minorităţilor, în lucrarea 
sa Das Deutschtum in Rumpfungarn, confruntând la rândul său 
diferitele statistici ungare ajunge la concluzia că în intervalul 
de timp de la 1880 la 1910 minoritatea germană din Ungaria a 
pierdut 53.348 suflete, pe câtă vreme ungurii au înregistrat 
sporul natural al indicelui lor mediu de natalitate. În realitate, 
spune Dr. Bleyer, germanii nu au pierdut 53.000 suflete, ci 
315.000 dacă se ia în considerare faptul că populaţia germană 
din afara Ungariei a înregistrat în aceeaşi perioadă un spor de 
43%. 
„Oare mamele germane din Ungaria, se întreabă el, pe drept 
cuvânt, n-au dat naştere nici unui copil în aceşti 30 de ani?”1. 
Propagandiştii unguri nu s-au lăsat, însă, impresionaţi de 
dovezile zdrobitoare care s-au acumulat din toate părţile 
împotriva lor, ci au continuat a clama în univers că „Ungaria 
este ţara clasică a libertăţilor politice şi religioase” şi că „ungurii 
sunt poporul cel mai tolerant din lume”! Marele maestru al 
propagandei, dr. Goebbels, ar fi putut lua lecţii serioase de la 
propagandiştii maghiari!... 
                                       
1 Vezi şi A. Gociman, România şi revizionismul maghiar, Bucureşti, 
1934, p. 406. „Maghiarizarea — scria în 1932 Iacob Bleyer, conducătorul 
naţionalităţii germane din Ungaria — nu s-a arătat niciodată atât de brutală 
şi atât de hotărâtă ca astăzi! 
Dreptul şi justiţia sunt alăturea de germanii din Ungaria, dar forţa este 
o tactică de care ungurii uzează fără nici un scrupul” (cf. Romulus Seişanu, 
Transilvania românească. Cu hărţi şi diagrame, Bucureşti, 1941, p. 82). 
Singurul deputat şvab din parlamentul ungar, profesorul Iacob Bleyer, 
scria în 1931: 
„Noi avem o singură asociaţie de cultură populară, aprobată şi 
subvenţionată de guvern; totuşi, din cauza atitudinii societăţii ungare, 
pentru districte întregi ea este inaccesibilă. Noi avem o serie întreagă de 
grupuri locale, fondate cu autorizaţia autorităţilor; de ani întregi însă ele n-
au primit aprobarea necesară şi nu pot să-şi înceapă activitatea. Conform 
statutelor, în toată ţara oricine poate să facă parte din asociaţie, chiar şi 
acolo unde nu există grup local; cu toate acestea, este interzis să se 
distribuie publicaţiile noastre şi să se încaseze cotizaţiile de la membri. 
Acolo unde există grupuri locale, se face totul pentru a le împiedica 
activitatea; la nevoie se cere chiar intervenţia poliţiei. Sunt opriţi să asiste la 
conferinţe pur culturale, ţinute sub supravegherea poliţiei — tineretul, 
femeile, invitaţii care nu fac parte din asociaţie sau dintr-un grup local. 
Secretarii comunali găsesc o mare plăcere în a umili şi a ridiculiza pe 
funcţionarii asociaţiei în public, prin atitudinea lor agresivă. Dacă un tânăr 
care şi-a terminat studiile universitare se înscrie în asociaţie şi participă la 
activitatea ei, el riscă să fie boicotat de societate, să fie supus unei 
percheziţii la domiciliu şi la tot felul de şicane” („Banater Deutsche Zeitung”, 
Timişoara, 9 ianuarie 1931). Într-un memoriu publicat în vara anului 1936, 
profesorul Richard Huss atrăgea atenţia asupra „procesului de maghiarizare 
la care era supus tineretul german din Ungaria, unde de la vârsta de 4 — 6 
ani copiii urmează grădiniţele de copii, în care educaţia se face exclusiv în 
ungureşte; de la vârsta de 6 —12 ani, în cazul cel mai bun, frecventează 
şcoala mixtă maghiaro-germană, de la 12 — 15 ani şcoala de repetiţie pur 
maghiară, în afară de aceasta, de la 12 — 21 ani este obligatorie 
frecventarea cursurilor Levente unde totul (învăţământul, cântare, jocuri, 
exerciţii de gimnastică) se face în ungureşte” (Der Auslanddeutsche, iulie 
1936). 
 
Ţelul colonizărilor 
 
După ce am trecut în revistă aspectele caracteristice ale 
dezvoltării istorice a celor trei naţionalităţi minoritare — altele 
decât ungurii — de pe pământul Transilvaniei, ţelul variilor 
colonizări, efectuate de maghiari în cursul vremurilor, ne apare 
în adevărata lui lumină. 
Găsind pe pământul Transilvaniei o populaţie băştinaşă 
românească în număr extrem de mare şi nefiind în măsură, din 
cauza inferiorităţii lor numerice, să ocupe poziţii dominante 
pentru a contrabalansa forţa pe care o reprezenta românismul 
transilvănean, ungurii au colonizat teritoriul provinciei cu 
naţiuni străine: secui, saşi, şvabi. 
Toate trei elementele colonizate, chiar dacă la începutul 
colonizării au avut un alt rol, cu timpul au devenit în mâna 
guvernanţilor de la Budapesta o armă foarte eficace pentru 
deznaţionalizarea românilor şi stânjenirea evoluţiei lor fireşti. 
Pentru a da ţinutului un aspect uninaţional maghiar, de la 
un timp însă, chiar elementele colonizate au avut de suferit de 
pe urma politicii de deznaţionalizare forţată, fiind ele însele 
obiectul acestei politici, ungurii mulţumindu-se, şi de această 
dată, faute de mieux, cu unguri făcuţi din cauza penuriei de 
unguri născuţi. 
Saşii au rezistat acestei ofensive de deznaţionalizare forţată 
graţie, în prim rând, sprijinului din afară primit de la 
concetăţenii lor din Reich, care se interesau în mod special de 
soarta conaţionalilor lor din întreaga Europă — et pour cause — 
(vezi cazurile Austriei — Cehoslovaciei — Poloniei) şi în al doilea 
rând, graţie indisolubilei lor solidarităţi. 
Şvabii, dimpotrivă, au căzut victima deznaţionalizării şi au 
îngroşat rândurile ungurilor de dată recentă. Neputându-i 
maghiariza pe saşi, ungurii i-au obligat să servească scopului 
lor principal şi anume deznaţionalizarea elementului autohton 
românesc, interpunându-i între masele compacte de români pe 
care le divizau astfel şi le puteau mai lesne guverna în virtutea 
milenarului principiu, divide et impera. 
În greaua luptă ce i-a fost declarată de unguri, luptă 
caracterizată prin inegalitatea de forţe între guvernanţi şi 
guvernaţi, românismul a fost nevoit, în cursul secolelor, să 
cedeze din teren. Poziţiile principale însă, el şi le-a menţinut cu 
o îndârjire unică în istoria popoarelor şi tocmai în aceasta 
constă miracolul istoriei românilor: Stăruinţa cu care ei s-au 
menţinut pe poziţiile vitale, în ciuda celor mai acerbe atacuri. 
Fapt surprinzător, cu cât ofensiva dezlănţuită de unguri 
împotriva românilor transilvăneni era mai violentă, cu atât 
românismul de dincolo de Carpaţi prindea rădăcini mai adânci 
în pământul strămoşesc. INTOLERANŢA ŞI VIOLENTAREA 
CONŞTIINŢELOR AU FOST DINTOTDEAUNA RĂI SFETNICI. 
Călcâiul lui Achile al politicii minoritare maghiare rezidă 
tocmai în această intoleranţă care le-a înstrăinat nu numai 
bunele simţăminte şi fidelitatea naţionalităţilor oprimate, dar 
chiar şi simpatia lumii civilizate. Este caracteristică prezentarea 
pe care o face ungurilor articolul de sinteză asupra istorici 
Ungariei din Marea Enciclopedie franceză Larousse, pe care 
desigur nimeni nu o poate acuza de ungaro-fobie. 
„Dintotdeauna, citim în «Larousse», ungurii au respectat 
prea puţin naţionalităţile şi s-au purtat prea puţin tolerant faţă 
de rasele celelalte cu care au convieţuit, pentru ca acestea să 
nu caute ocazia de a se răzbuna”. 
Naţionalităţile asuprite nu s-au răzbunat însă la capătul 
calvarului lor. Revoluţia românească din 1 Decembrie 1918 şi 
revoluţiile celorlalte naţionalităţi din acelaşi an, nu s-au soldat 
cu vărsări de sânge, popoarele renăscute la viaţa naţională 
fiind fericite că au rupt lanţurile robiei milenare. 
Istoria, însă, s-a răzbunat pe deplin. INTOLERANŢA ŞI 
NEDREPTATEA — după cum se exprimă filozoful englez 
Thomas Carlyle — plătind o înfiorătoare dobândă la dobândă. 
 
De la unirea Făgăraşului la Unirea cea Mare 
 
Unul dintre factorii care de bună seamă au contribuit, în 
mare măsură, la stăruinţa nealterată a românismului 
transilvănean, a fost gruparea elementelor româneşti de dincolo 
de Carpaţi în cele două ţări, Moldova şi Muntenia. 
La începutul secolului al XIV-lea reunirea cnezatelor şi 
voievodatelor aşa-numitei „ţări româneşti” (Muntenia) era fapt 
îndeplinit şi, în 1330, Basarab, fiul lui Tihomir, învingându-i pe 
unguri la Posada, realizează independenţa ţării sale. Această 
luptă este asemuită de prof. Gheorghe Brătianu cu luptele de la 
Morgarten şi Sempach, care au asigurat Elveţiei independenţa 
ei.1 
Domnitorii Ţării Româneşti şi-au întins de multe ori 
stăpânirea asupra ţinuturilor de dincolo de Carpaţi, începând 
cu Vlaicu Vodă care a adăugat ţării sale posesiunea ţării 
româneşti transilvănene a Făgăraşului, continuând cu Mircea 
cel Bătrân care, pe baza posesiunilor sale efective, se 
intitulează „Domn, cu mila lui Dumnezeu, şi singur stăpânitor 
al pământului Ungro-Vlahiei şi de dincolo de munţii Carpaţi 
până la pământul tătărăsc, Herţog (DUCE) al Amlaşului şi 
Făgăraşului, domn al Banatului dinspre apus”2, şi culminând 
cu Mihai Viteazul care, după înfrângerea armatelor lui Andrei 
Báthory la Şelimbăr, lângă Sibiu, îşi face intrarea triumfală în 
Alba Iulia, capitala principatului transilvănean, la 1 noiembrie 
1599. 
În regiunea nordică a versantului răsăritean al Carpaţilor, 
cnezatele româneşti sunt în acest timp reunite de către 
maramureşenii Dragoş şi Bogdan care, după cum se exprimă 
Nicolae Iorga, „au dat o nouă formă vieţii ţărăneşti pe care au 
găsit-o în văile Moldovei, transformând democraţia sătească 
într-un stat militar”3. 
Ştefan cel Mare, unul dintre cei mai străluciţi domnitori ai 
                                       
1 Gheorghe I. Brătianu, Tradiţia istorică a descălecatului Ţării 
Româneşti în lumina noilor cercetări, în „Analele Academiei Române. 
Memoriile Secţiunii istorice”, Seria a III-a, tom, XXV, 1942— 1943, p. 11. Şi 
marele istoric N. Iorga, referindu-se la bătălia de la Posada, scria: „Şi lupta 
de la Posada, la 1330, biruinţa asupra lui Carol Robert, este absolut 
corespunzătoare luptelor de la Sempach şi Morgarten” (N. Iorga, Evoluţia 
ideii de libertate, Bucureşti, 1928, p. 143). 
2 B. P. Hasdeu, Istoria critică a românilor, vol. I, Bucureşti, 1875, p. 
130; D. Onciul, Titlul lui Mircea cel Bătrân şi posesiunile lui, Bucureşti, 1933, 
p. 8—17. Politica de reunire a pământului românesc a fost fundamentată de 
către Mircea cel Bătrân în timpul căruia pe lângă Ţara Amlaşului, Ţara 
Făgăraşului, Ţara Severinului, domeniul Bologa, cetatea Branului, a reunit 
sub sceptrul său şi Dobrogea. 
3 N. Iorga, Istoria Românilor, vol. III, Ctitorii, cartea a III-a, cap. IV, 
Bucureşti, 1937, p. 200—222. 
acestei ţări, supranumit şi „Atletul lui Christ”1 în urma 
succeselor repurtate în contra turcilor, şi Petru Rareş, unul 
dintre urmaşii săi, reunesc şi ei la Moldova, primul la sfârşitul 
veacului al XV-lea, cel de al doilea în cursul secolului al XVI-
lea, ţinuturile transilvănene ale „Cetăţii de Baltă” şi ale 
„Ciceului”2. 
Este drept, toate aceste cuceriri teritoriale nu au fost de 
lungă durată, cu excepţia Amlaşului şi Făgăraşului care au fost 
sub stăpânirea domnilor munteni timp de mai bine de o sută 
de ani (1366—1478)3. Existenţa lor însă dovedeşte că reunirea 
românilor într-un singur tot a preocupat dintotdeauna pe 
conducătorii destinelor româneşti de pe cele două versante ale 
Carpaţilor. 
Pe românii din Transilvania, interesul crescând pe care li-l 
arătau românii de dincoace de Carpaţi, i-a oţelit în lupta contra 
maghiarizării, dându-le forţa necesară pentru a rezista timp de 
un mileniu şi pentru a nu-şi pierde speranţa în realizarea 
măreţului lor ideal. 
 
Românii se revoltă 
 
Românii erau supuşi regimului feudal. Statul „legal” era 
format exclusiv din cele trei naţii privilegiate, care — ironie a 
sorţii — unite laolaltă, nu reuşeau să egaleze în număr naţia 
„minoritară, tolerată”, a autohtonilor români. 
În concepţia modernă a Statului, este aproape de 
                                       
1 Hurmuzaki, Documente..., vol. II, p. I, Bucureşti, 1891, p. 14. 
2 Ştefan cel Mare a stăpânit domeniile Ciceul (cu 60 de sate), Cetatea de 
Baltă (cu 8 sate); V. Motogna, Stăpânirea lui Ştefan cel Mare asupra Ciceului, 
în Articole şi documente (Contribuţii la istoria românilor din veacurile XIII—
XVI), Cluj, 1923, p. 25—28), cărora Petru Rareş le-a adăugat Rodna, Bistriţa 
şi Unguraşul (A. Veress, Acta et epistolae relationum Transylvaniae 
Hungariaeque cum Moldavia et Valachia, vol. I, Budapest, 1914, nr. 149, p. 
190); Ştefan Meteş, Moşiile domnilor şi boierilor din Ţările Române în Ardeal 
şi Ungaria, Arad, 1925, p. 20—25; 25—26). 
3 Domnitorii munteni au stăpânit, pe lângă Ţara Făgăraşului (cu 60 de 
sate) şi Amlaşul (cu 6 sate), şi Ţara Haţegului — în întregime, Ţara 
Severinului — care cuprindea şi partea bănăţeană a Caraş-Severinului, 
precum şi cetăţile Bologa (jud. Cluj, cu 18 sate), Geoagiu de Jos (cu 20 de 
sate), Vurpărul şi Vinţul de Jos (cu 7 sate) (Şt. Meteş, op. cit., p. 10 — 42). 
neconceput sistemul statal creat de unguri în Evul Mediu, 
sistem în care regimul feudal occidental este depăşit în mod cu 
totul original. Naţia nu era constituită pe baza legăturilor de 
sânge ci, cum se exprimă în zilele noastre un scriitor ungur, 
„pe baza afinităţilor”, idealizând în felul acesta o distincţiune 
care în realitate era extrem de prozaică. 
Naţia ungară nu era reunirea tuturor acelor care 
descindeau din primii cuceritori ai Panoniei şi care în 
consecinţă erau presupuşi a fi înrudiţi prin identitate de 
obârşie, de limbă, de tradiţii şi de idealuri, ci era redusă la 
clasa nobililor. 
„Esenţa naţiei ungare, spune Tibor Jóo, o formează membrii 
Sfintei Coroane, adică nobilimea. Oamenii de rând, burghezii, 
şerbii nu sunt membrii naţiei maghiare, ei ducând o viaţă 
etnică autonomă”. 
„Nenorocirea cea mare a timpului nostru, socoate dl Jóo, 
provine din faptul că sistemul statal unguresc a fost înlocuit cu 
conceptul modern al statului naţional bazat pe etnicitate”, şi 
atât el cât şi ceilalţi scriitori unguri contemporani care aparţin 
aceleiaşi şcoli, ne înfăţişează sistemul feudal ungar — cu naţia 
redusă la „privilegiaţi” — ca un ideal demn de imitat. 
Este evident că în cadrul unei asemenea organizări a 
Statului şi a Naţiei, prăpastia ce exista între ungurii din 
Transilvania şi românii din aceeaşi provincie trebuia să devină 
din ce în ce mai adâncă. 
Românii, în quasiunanimitatea lor, erau într-adevăr ţărani. 
Ei nu puteau aspira niciodată la avantajele pe care în mod 
firesc le are naţia în cadrul Statului. A fost desigur o nenorocire 
pentru românii care au avut de suportat rigorile situaţiunei lor; 
pentru cauza românească transilvăneană însă, neintegrarea în 
„naţia ungară” a românilor a avut fericitul rezultat de a menţine 
trează conştiinţa naţională românească la zecile de generaţii 
care au avut de suportat jugul „nobilimii” maghiare. 
Elementul social fiind intim sudat cu acel naţional în 
structura statului ungar, este firesc ca toate răzvrătirile 
împotriva ordinii nedrepte să fi fost pornite atât din cauze 
sociale cât şi din cauze naţionale. Prin însăşi natura lucrurilor, 
ambele cauze se contopesc într-atât, încât în iureşul revoltelor, 
nu pot fi distinse una de cealaltă. Ţăranii secui au avut şi ei de 
suferit din cauza acestei stări de fapt. Pentru ei, însă, 
chestiunea nu depăşea limitele unei apăsări sociale. 
Românul avea de suportat asupririle în calitatea sa 
dublă: de clasă inferioară şi de naţionalitate străină. 
Nimic nu ne poate ajuta mai mult la formarea unei imagini 
juste despre situaţia românilor în statul ungar decât descrierea 
călătorului austriac Hacquet. El călătoreşte în Transilvania la 
sfârşitul secolului al XVIII-lea. Descrierea situaţiei românilor 
transilvăneni este valabilă şi pentru secolele trecute, cu 
menţiunea gravităţii accentuate. 
„Neamul acesta (românii, n.n.) neglijat şi asuprit, are parte 
de pământurile cele mai rele, cele mai pustii şi mai neroditoare 
din întreaga ţară. Dar chiar şi acestea îi sunt răpite, îndată ce 
sunt lăzuite şi desfundate de ei, în sudoarea feţei, pentru 
cultura porumbului. Fiecare sas şi fiecare ungur poate lua în 
stăpânire aceste locuri, chiar dacă românul le-a stăpânit sute 
de ani, alungându-l pe acesta în munţi cu toată familia sa, 
unde nu se află nimic decât stânci, sau chiar silindu-l să iasă 
din ţară. Românul n-are voie să se apropie de satele săseşti sau 
ungureşti mai aproape decât ţiganii, ci el trebuie să se oprească 
ca o lepădătură cam la o jumătate de bătaie de puşcă înaintea 
gardului de măcieşi ce înconjoară satele săseşti şi ungureşti 
(hotare în propria lui ţară! - n.n.)1. 
                                       
1 Iată prezentarea mai pe larg a situaţiei românilor din Transilvania 
descrisă de naturalistul austriac Hacquet, care a petrecut mai mult timp 
printre ei: „Neamul acesta neglijat şi asuprit, ca în întreaga ţară, are parte 
de pământul cel mai rău. Nu-i destul că numai cerul ştie cu ce drept, spre 
deosebire de ceilalţi locuitori ai Principatului, a fost izgonit în locuri pustii şi 
deşerte, dar i s-au răpit mereu şi pământurile desfundate de el cu multă 
sudoare pentru cultura porumbului, de îndată ce i-a trecut prin minte 
vreunui sas sau ungur să pună mâna pe ele, deşi le stăpânea de sute de 
ani, iar familia gonită spre munţi, unde nu se găseşte nimic decât stânci, 
sau chiar silit să părăsească ţara. Se învecinează vreun sat românesc cu 
vreun district unguresc sau săsesc, ţinând de una din cele două naţiuni, 
românul nu este îngăduit să se apropie de el mai mult decât un ţigan; el 
trebuie să stea, ca o lepădătură a speţei umane, cam la o jumătate de bătaie 
de puşcă, adică în afara îngrăditurilor din jurul satelor ungureşti şi săseşti. 
Niciodată, nu se leagă nici o prietenie cu el, şi aşa românul e sortit 
numai muncilor celor mai grele, mai slugarnice şi mai josnice. Nu se bucură 
cu vecinii săi niciodată de nimic bun, nici de zile senine. Numai atunci e 
luat în seamă, când ungurul sau sasul nu-şi mai poate purta sarcina sau e 
                                                                                                   
prea grea pentru ei; atunci e binevenit şi românul, care, ca o vită de jug, 
trebuie să poarte în locul lor partea cea mai mare, dacă nu chiar toată, altfel 
nu. 
Câte nedreptăţi trebuie să se întâmple în asemenea situaţie, în care nu 
domneşte decât dispreţul şi împilarea; cu atât mai mult cu cât domnul 
românului sau, şi mai bine, tiranul său e în acelaşi timp şi judecătorul său. 
Are el oare, sub o naţiune atât de arogantă, a cărei mănuşă îi este mereu pe 
piele, o soartă mai bună decât a negrului în America, pe care îl pune călăul 
alb, ca pe o vită de jug, să-i lucreze plantaţiile de zahăr, trebuind să-şi 
astâmpere în acest fel foamea doar cu un mizerabil manioc, până la 
stoarcerea totală de vlagă, moartea punând un sfârşit suferinţelor sale? Un 
om, care se găseşte în asemenea stare, nu e firesc oare să se gândească la 
toate mijloacele pentru a-şi lepăda jugul cu neputinţă de îndurat? Nu va 
căuta el căi pentru a-şi rupe cătuşele, nu va căuta să se răzbune pe tiranul 
său, să scape de el, sau să pună în orice chip un capăt suferinţelor sale? 
Amândouă acestea, anume să-şi răzbune nedreptăţile îndurate sau să scape 
de ele, le-a avut totdeauna românul împins la disperare şi răzbunare prin 
dispreţul cu care e tratat, după Cum avem proaspăt în minte exemplul 
horiadei. Nu este o asemenea ură în inima unui român ceva firesc, poate el 
să se stăpânească, să aibă o altă atitudine decât duşmănoasă faţă de vecinii 
săi sub care se găseşte? N-avem noi în faţă sute de exemple că europenii 
buni la suflet şi cu bune moravuri, ajunşi în ţări barbare în aceeaşi situaţie, 
au devenit tot atât de duşmănoşi faţă de stăpânii lor ca şi negrul faţă de 
tiranii săi albi? Că românul e în toate privinţele om, aceasta am încercat-o 
mai mult decât o dată, când locuiam între ei. Ce bună s-ar face inima sa 
dacă ar fi tratat ca un frate!... Am făcut înainte cu 26 de ani o călătorie 
singur, numai cu un astfel de om, prin munţii înalţi din Ţara Românească, 
în Transilvania, fără să calc cu această călăuză vreun drum public. Ar fi 
putut de o mie de ori să-mi ia viaţa în acele pustietăţi, ce erau doar vizuini 
de fiare sălbatice. N-a făcut-o însă; s-a dovedit, dimpotrivă, un erou faţă de 
slăbiciunile mele. 
Cine a ponegrit deci pe românul din Transilvania sau din ţările 
austriece? Nimeni decât nobilul sau domnul sub a cărui apăsare stă, care 
intenţionat nu s-a gândit la luminarea lui, ci totdeauna l-a tratat ca pe o 
vită de jug! El trebuie să vadă în nobil o fiinţă căreia toţi trebuie să i se 
supună, dar care nu e obligat cu nimic faţă de nimeni pe lume. Între multele 
cruzimi ale aristocraţiei maghiare faţă de omul de rând, amintesc doar un 
caz întâmplat în districtul Hălmagiului după mişcarea horiană. Un nobil A. 
H-ky porunci judelui său sătesc să adune pe toţi ţăranii pentru robotă. Cum 
însă ei nu voiau să-l asculte, el aduse aceasta la cunoştinţa stăpânului. 
Răspunsul fu că-l ameninţă cu moartea dacă nu va împlini porunca. Bietul 
jude, venind a doua oară la el fără rezultat, îi zise: «Domnule! ai bunătatea 
şi porunceşte chiar măria ta. Vei izbuti mai bine decât mine». Monstrul 
aproape că nici nu-l lăsă să vorbească, îl împuşcă în piept cu pistolul. Cum 
bietul om, prăbuşindu-se, voi să se apuce de masă, călăul îi trimise şi al 
Iată situaţia reală pe care nobilimea maghiară o crease 
milioanelor de ţărani români şi despre care nici unul dintre 
propagandiştii unguri din Occidentul Europei sau din Statele 
Unite ale Americii nu pomeneşte un singur cuvânt, atunci când 
înalţă imnuri de slavă misionarismului civilizator al poporului 
maghiar în centrul Europei! 
Din când în când, câte un document ca acela al geologului 
austriac Hacquet vine să ridice vălul care acoperă ignominiile şi 
fărădelegile, săvârşite timp de secole de clica conducătoare 
maghiară pe pământul românesc al Transilvaniei. 
Doi italieni — Massaro şi Burgi — care cunoscuseră 
metodele de guvernare ale maghiarilor în secolul al XVI-lea, au 
lăsat posterităţii caracterizări asemănătoare cu privire la 
această clică, cuibărită în fruntea treburilor unei provincii, de 
care nu o lega nimic altceva decât interesul de a prăda şi a 
spolia. Primul, se exprimă în felul următor: „Nu există 
nedreptate sau ignominie pe care ei (conducătorii unguri) să n-
o facă dacă li se oferă bani”, iar cel de-al doilea este mai hotărât 
încă atunci când afirmă că: „Dacă Ungaria ar putea fi salvată 
din vârtejul primejdiei turceşti pentru un preţ de trei fiorini, nu 
s-ar găsi în ţară trei oameni gata să facă acest sacrificiu”.1 
Ţărănimea, căreia îi ajunsese cuţitul la os, se răscoală, 
după cum am văzut, pentru prima dată în 1437. Rezultatul: 
                                                                                                   
doilea glonţ, în gât, omorându-l. Văduva cu copiii au strigat răzbunare la 
comitat, care a amendat delictul doar cu 24 de zloţi. Tiranul însă a refuzat 
să-i plătească şi pe aceştia. Odată se va spune şi în această ţară: «les temps 
de barbarie sont passés, ou la noblesse se guérissait de son ignorance». 
Nu voi uita niciodată cuvintele pe care mi le-a spus înaintea morţii sale 
un bătrân de acest neam din Şinca Mare în 1763: Mor bucuros, fiindcă nu 
las nici muiere, nici copii în robie. Cât e de incultă această naţiune, totuşi 
am întâlnit la mulţi, în timpul celor doi ani petrecuţi printre ei, trăsături 
care ar fi strălucit şi la cei mai civilizaţi oameni. Cât de mult a stricat 
monarhiei ura şi apăsarea faţă de această naţiune odinioară aşa de 
strălucită şi de mare!... Oricum ar fi, naţiunea română îşi are, şi ca 
mulţime, şi ca dreaptă stăpânire a ţării, meritele ei” (Hacquet’s neueste 
physikalisch-politische Reisen in den Jahren 1788, 89 and 90, durch die 
Dacischen und Sarmatischen oder Nördelichen Karpathen, Zweiter Teil, 
Nürnberg, 1791, p. 112-l16, 173). 
1 Fraknói Vilmos, A Hunyadiak és a Jagellók Kora 1440 - 1526 (Epoca 
Huniazilor şi a Jagellonilor 1440—1526), Budapest, 1896, p. 515 — 516; 
Vezi şi Hurmuzaki, Documente II/3, p. 397; C. Sassu, op. cit., p. 81 — 82. 
„cele trei naţii” privilegiate îşi strâng rândurile şi întemeiază 
faimoasa „uniune a celor trei naţiuni”, care a sugrumat orice 
veleitate de libertate timp de aproape o jumătate de mileniu. 
Deosebit de sângeroasă a fost reprimarea mişcării de 
dezrobire de la începutul sec. al XVI-lea (1514). Ţăranii români 
fac cauză comună cu ţărănimea ungurească, care gemea şi ea 
sub călcâiul nemeşilor care, singuri, formau adevărata naţie 
maghiară. Nobilitas hungarica est. Este aşa-numita răscoală a 
„Cruciaţilor lui Gheorghe Doja”. Ea a fost înăbuşită în sânge. 
„Răzbunarea care a urmat a întrecut orice închipuire, 
dezvăluind toată furia nestăpânită a celor ce se văzuseră 
ameninţaţi, pentru un moment, în stăpânirea lor privilegiată 
[...]. Groaza contemporanilor, obişnuiţi totuşi cu multe cruzimi, 
în acea epocă de tranziţie de la începutul sec. al XVI-lea, a fost 
atât de mare în faţa acestui nemaipomenit spectacol, încât s-a 
răspândit legenda că voievodul Zápolya şi-a pierdut vederea în 
faţa sfintelor daruri în timpul slujbei religioase şi că de-abia 
după doi ani, rugăminţile pioase ale mamei şi surorii sale l-ar fi 
izbăvit de pedeapsa cerească”.1 
După înăbuşirea răscoalei, o eră nouă, de data aceasta mai 
aspră încă, începe pentru naţia românească. Dieta 
transilvăneană legiferează legarea pe vecie a ţăranilor de 
pământul pe care-l lucrau. De asemenea, se interzice pentru 
totdeauna ca vreun ţăran să mai poarte arme. Ţăranului 
asupra căruia se va fi găsit o puşcă, i se tăia mâna dreaptă. 
Pentru ca pe viitor ţărănimea transilvăneană să nu mai 
îndrăznească să se ridice împotriva asupritorilor ei, 
protonotarul voievodului Zápolya, Ştefan Verböczi, a întocmit 
un întreg codice de legi, reglementând raporturile dintre 
asupritori şi asupriţi. El adânceşte prăpastia între nobilime, 
singura care se bucura de drepturi, şi plebea, destinată să 
poarte pe vecie jugul celei mai aspre silnicii.2 
                                       
1 C. Sassu, op. cit., p. 89—90. 
2 Verböczi István, Tripartitum opus juris consuetudinarii inclyte regni 
Hungariae, ediţia S. Kolosvári — K. Óvári — D. Marcus, Budapest, 1897. 
Referindurse la acelaşi cod reacţionar de legi, Iorga nota: „Fu cea mai cruntă 
proclamaţie de şerbie pe care o cunoaşte Europa. Werböczi care-şi avea şi el 
iobagi români în samă, trebuia s-o modifice într-o pravilă de sânge, 
asemenea cu «cartea veşnicei osânde», Doomsday Book al normanzilor din 
Retrogradul Codice tripartit (Codex, sau opus, tripartitum) 
din 1515 constituie răzbunarea nemeşilor împotriva populaţiei 
muncitoare româneşti, după cum asociaţiunea meschină a 
celor trei naţii privilegiate din sec. al XV-lea, constituia revanşa 
aceloraşi grofi în urma primei răscoale româneşti. Cu cât însă 
prigoana era mai mare, cu atât mai mare era şi reacţiunea. 
Răscoalele ţărăneşti — tumultus rusticorum — se ţin lanţ. În 
secolele XVI şi XVII se adaugă la persecuţiile precedente şi 
persecuţiile religioase instigate de principii calvini ai 
Transilvaniei, românii refuzând (după cum am văzut într-un 
capitol precedent), să-şi părăsească religia creştină-ortodoxă a 
strămoşilor lor. 
Legile „Approbatae et Compilatae”, votate de Dieta 
transilvăneană în anul 1653, sunt cea mai fidelă icoană a 
prigoanei la care erau supuşi românii transilvăneni din partea 
principilor calvini şi ai nobililor care roiau în jurul lor. Iată una 
dintre cele mai faimoase dispoziţiuni, privitoare la românii din 
Transilvania, a acestei colecţii de legi: 
„Românii sunt toleraţi numai, şi aceasta în chip provizoriu 
(pro tempore) în această ţară, atâta timp cât va place 
principelui domnitor şi nobililor (usque bene placitum 
principum et regnicolarum”)1. 
La bunul plac al nemeşilor unguri! Numai aceste cuvinte 
sunt suficiente spre a reda tragica situaţiune a ţărănimii 
                                                                                                   
insulele britanice contra anglo-saxonilor învinşi” (Vezi N. Iorga, Istoria 
românilor din Ardeal şi Ungaria, vol. I-IV: Până la mişcarea lui Horea, 
Bucureşti, 1915, p. 115). „Drept răsplată — sublinia Constantin Sassu —, 
Ştefan Werböczi a fost ales palatin al regatului, având astfel putinţa să 
guverneze ţara în spiritul legilor sale şi s-o conducă la dezastru” (Vezi C. 
Sassu, op. cit., p. 92). 
1 Approbatae... este o colecţie de legi întocmită în anul 1656, care 
cuprinde legiuirile Dietei Transilvaniei votate între anii 1540 şi 1653. 
Compilatae... este o altă colecţie de legi emise de Dieta Transilvaniei între 
anii 1653 şi 1669 şi adoptată de dietă în ianuarie 1669. Ele au fost 
publicate în Corpus Juris Hungarici — Magyar törvénytár, 1540— 1848, evi 
Erdélyi törvények (Legile Transilvaniei între 1540 şi 1848), ed. Nagy Gyula-
Kolosvári Sándor — Ovári Kelemen — Markus Dezső, Budapest, 1899. Dieta 
din 1650 a hotărât următoarele: „Haină de postav, nădragi, cizme, căciulă 
dublă sau de un florin, cămaşă de giulgiu ţăran sau argat să nu cuteze 
nicidecum să poarte” (Edictul XLVII din Approbatae, p. V). 
româneşti din „ţara clasică a toleranţei”. 
Neputându-i converti la calvinism prin metoda 
persuasiunii, principii Transilvaniei recurg la o serie de măsuri 
meschine împotriva românilor, constituind o pată pe blazonul 
— şi aşa atât de sumbru — al principilor calvini. 
Astfel, se interzice românilor de a poseda arme, de a avea 
cai, de a purta cizme şi pantaloni de stofă, de a purta cămăşi 
de pânză fină şi, — last but not least — cităm pentru ilustrarea 
metodelor feudale, o lege care prevedea chiar interzicerea 
portului pălăriilor... în valoare mai mare de un florin!1 
La sfârşitul secolului al XVII-lea, în urma unirii religioase a 
românilor ardeleni cu biserica Romei (1697), situaţiunea 
maselor româneşti părea a cunoaşte o îmbunătăţire, împăraţii 
Austriei căutând să stimuleze convertirea românilor la greco-
catolicism prin măsuri umanitare. Până şi ţăranii care aveau să 
îmbrăţişeze religia unită (greco-catolică) urmau să se bucure de 
un regim aparte, „ei încetând de a mai fi consideraţi ca simpli 
toleraţi”. 
Cu mult mai numeroase însă au fost promisiunile 
Habsburgilor decât realizările de a căror binefacere s-ar fi putut 
bucura românii. Multe din ele nu s-au împlinit din vrerea Curţii 
imperiale, cele mai multe însă, n-au intrat pe făgaşul 
realizărilor din cauză că erau sistematic sabotate de nobilimea 
maghiară. 
 
Inocenţiu Micu-KIein 
 
Inocenţiu Micu-KIein, episcop unit, unul dintre cei mai 
vajnici luptători ai cauzei româneşti din Transilvania de la 
                                       
1 Ibid. Cu toate acestea, autorii lucrării Justice for Hungary afirmau cu 
nonşalanţă: „Libertatea bisericilor a fost de asemenea bazată pe o 
autonomie liberală. Astfel, Transilvania a fost casa religiilor libere, a 
învăţământului, a colaborării prieteneşti şi a administraţiei democratice” 
sau, în continuare: „Transilvania a fost pentru secole o casă a 
democraţiei...”; „Constituţia transilvăneană a fost clădită pe egalitatea 
completă a raselor şi religiilor”; „Legislaţia, administraţia şi jurisdicţia au 
fost bazate pe aceleaşi principii şi ceea ce a conferit o valoare specială 
constituţiei Transilvanei a fost protecţia deplină de care s-au bucurat 
minorităţile rasiale şi lingvistice” (Count Albert Apponyi..., Justice for 
Hungary..., p. 158). 
începutul secolului al XVIII-lea, înaintează nu mai puţin de 24 
petiţii la Viena, cerând transformarea în fapt a promisiunilor 
împăratului. 
Cine are obligaţii, clamează el, trebuie să aibă şi drepturi. 
Qui sentit onus, sentiat et commodum!1 
Cele trei naţii privilegiate ale Ardealului nu vorbesc, însă, 
aceeaşi limbă. Ele se opun cu înverşunare la orice îmbunătăţire 
a soartei ţăranului român. 
Singur, în mijlocul unei adunări ostile până la violenţă, 
Micu-KIein într-o şedinţă a Dietei transilvănene din 1744, 
formulează în mod limpede şi răspicat drepturile românilor, pe 
care îi numeşte „naţia cea mai numeroasă din Transilvania”, 
fapt care confirmă toate celelalte mărturii pe care le posedăm 
cu privire la numărul românilor transilvăneni din acea epocă.2 
Nobilii, în dispreţul lor suveran pentru masele muncitoreşti 
de pe ogoare, din mine şi din cariere, îl apostrofează cu vorbele: 
„nu există naţie română, ci numai plebe valahă”. Pe episcop, 
însă, nu-l impresionează defel aroganţa nobilimii. El continuă a 
lua apărarea românilor „care gem într-o robie mai grozavă decât 
aceea egipteană”. Reprezentantul nobilimii îi ripostează că 
românii sunt pribegi. Micu-Klein îi răspunde: „cum pot fi altfel, 
dacă sunt apăsaţi până la sânge?” 
Saşii fac cor cu nobilimea, spunându-i „dar românii sunt 
hoţi şi tâlhari”. Micu-Klein îi răspunde tăios: „nu trebuie să vă 
miraţi căci bieţilor oameni, în afară de ce au pe dânşii nu le 
mai lăsaţi nimic”3. 
Nobilimea ungară reuşeşte să se descotorosească de un 
asemenea adversar incomod care are curajul să ceară ca 
românii să aibă (în ţara lor!) aceleaşi drepturi ca şi iluştrii 
                                       
1 Hurmuzaki, Documente..., vol. VI, p. 573. 
2 Nic. Nilles, Symbolae ad illustrandum históriám ecclesiae orientalis, 
vol. II, Oeniponte, 1885, p. 528. Iată ce scria Inochentie Micu curţii 
imperiale: „Naţiunea noastră nu este cu nimic inferioară nici uneia din cele 
existente în Transilvania, nici prin virtuţile sale, nici prin ştiinţă, nici prin 
aptitudinile sale în treburile publice. Românii sunt de departe, nu numai cei 
mai vechi locuitori de pe munţii şi din văile transilvănene, dar ei sunt şi cei 
mai numeroşi” (Vezi A. Bunea, Din istoria românilor. Episcopul Ioan Inocenţiu 
Klein (1728—1751), Blaj, 1900, p. 98 — 99). 
3 A. Bunea, op. cit., p. 98 — 99. 
membri ai Sfintei Coroane. 
Micu-Klein este chemat spre a fi judecat la Viena, dar de 
acolo nu avea să se mai reîntoarcă niciodată în Transilvania în 
care crease, la Blaj (reşedinţa episcopală), „o mică Romă a 
Românilor”. 
Care este starea ţărănimii româneşti ardelene din acea 
epocă am văzut din descrierea de mai sus a geologului austriac 
Hacquet. 
O scrisoare a împărătesei Maria Theresa datând din 1773, 
anul când viitorul împărat Iosif al II-lea trebuia să viziteze 
Transilvania, ne va edifica şi mai mult încă asupra acestei 
stări. Maria Theresa cerea guvernatorului Transilvaniei „să 
cureţe drumurile de cadavrele celor ucişi prin ştreang, roată şi 
ţeapă, cadavre pe care ungurii le lăsau în mod special să 
putrezească de-a lungul acestor drumuri, spre spaima 
călătorilor”.1 Transilvania nu avea, însă, în fiecare an fericirea 
de a primi vizita unui personaj imperial, aşa că ne putem uşor 
imagina, din descrierea împărătesei, sinistrul aspect pe care-l 
prezentau drumurile transilvănene presărate de cadavrele 
iobagilor români. 
 
Horea, Cloşca şi Crişan 
 
O fierbere continuă domnea în mijlocul ţărănimii, fierbere 
care avea să culmineze prin revoluţia din 1784 a lui Horea, 
Cloşca şi Crişan2. 
Măsurile liberale edictate de împăratul Iosif al II-lea, în 
favoarea românilor din Transilvania, se lovesc de îndărătnicia 
nobilimii maghiare, care nu înţelegea să renunţe la absolut nici 
unul din privilegiile pe care şi le „octroaiase” cu de la sine 
putere. Singura consolare a românilor o constituiau plângerile 
                                       
1 N. Densuşianu, Revoluţiunea lui Horea în Transilvania şi Ungaria 
1784—1785, scrisă pe baza documentelor oficiale, Bucureşti, 1884, p. 97; 
vezi şi Biblioteca Academiei Române, Ms. Caietele de copii şi extrase ale lui 
Nicolae Densuşianu, XXXII, f. 22—23 (Ordinul Guvernului din 11 mai 1773 
cuprinzând instrucţiunile trimise de împărăteasa Maria Tereza către 
Guvernul din Transilvania printr-un curier special). 
2 Vezi N. Densuşianu, op. cit., p. 28 — 77 precum şi David Prodan, 
Răscoala lui Horea în comitatele Cluj şi Turda, Bucureşti, 1938. 
la Viena. Lipsiţi de mijloace, delegaţiile erau obligate să facă 
drumul din Transilvania până la Viena pe jos. 
Patru săptămâni la dus, patru la întors, pentru ca reîntorşi 
în ţară să se găsească din nou în faţa aceluiaşi zid al durităţii şi 
inflexibilităţii nobilimii maghiare. Delegaţii români iau drumul 
Vienei în diverse rânduri: în 1779, în 1780 şi în 1782. Ei devin, 
treptat, treptat, conştienţi atât de superioritatea numărului lor 
asupra tuturor celorlalte naţii din Transilvania, cât şi de 
anterioritatea lor pe pământul fostei Dacii. Simptomele 
efervescenţei care se manifesta în rândurile românilor nu 
întârziară să se arate. Manifestările sunt într-adevăr sporadice, 
dar pentru aceasta, nu mai puţin simptomatice. 
Românii din Hunedoara se adresează prefectului 
districtului cu vorbele: „Nu putem să ne mirăm îndeajuns care 
e pricina că voi ungurii ne apăsaţi atâta pe noi şi aţi pus pe noi 
şi jugul iobăgiei, pe când noi am fost şi suntem cu mult mai 
mulţi ca voi şi, ceea ce e mai de seamă, suntem mai vechi ca 
voi în ţara aceasta, pentru că suntem urmaşii vechilor daci”.1 
Împilarea şi asuprirea determină reacţiunile cele mai 
temerare: românul Florea Cosma din Gârbău, în preajma 
revoluţiei lui Horea, spune contelui Szent Pál adevărul fără 
înconjur: „ţara este a noastră, a voastră este Ungaria”; „în 
scurtă vreme vă vom scoate de aici!”2 Nu ştim care a fost soarta 
românului Florea Cosma după rostirea acestor cuvinte, dar o 
presupunem, cunoscând atitudinea dintotdeauna a nemeşilor 
maghiari faţă de populaţia autohtonă. 
Scriitorul contemporan Rettegi nu se sfieşte să afirme că 
„de această românime (urmaşa dacilor şi romanilor) se teme, 
românii fiind în Ardeal, de zece ori mai mulţi decât ungurii”3. 
                                       
1 Rettegi Györy Emlékiratai (Memoriile lui Rettegi György), în „Hazánk” 
(„Patria noastră”), I, 1884, p. 383. 
2 N. Densuşianu, op. cit., p. 128. 
3 György Rettegi informează că românii au scris următoarele comitelui 
Ladislau Balogh din Hunedoara: „Nu ne putem mira îndeajuns, care e 
pricina că voi ungurii ne-aţi apăsat pe noi într-atâta şi ne-aţi aruncat după 
cap şi jugul iobăgiei, când noi suntem şi am fost totdeauna mult mai mulţi 
decât ungurii şi, ce e mai mult, suntem şi mai demult în această ţară decât 
voi, căci suntem rămăşiţele încă a vechilor daci”. Comentând cele scrise de 
români, Gheorghe Rettegi scria la rândul său: „De acestea mărturisesc zău 
că mă tem, căci dacă cineva le bagă şi mai bine aceasta în minte, pe noi de 
Rettegi se mai temea ca românii să nu devină într-o zi 
conştienţi de obârşia lor daco-romană. Or, acest lucru trebuia 
să se întâmple în mod firesc într-o zi, ştiinţa istorică risipind 
încetul cu încetul norii grei ai ignoranţei. 
În lumina acestor fapte, afirmaţiuni ca cele ale lui Kazsonyi 
în La parenté des peuples danubiens precum că „daco-
românitatea n-ar fi decât o maşinaţiune a Curţii Imperiale din 
Viena împotriva unităţii (sic) ungare”, se situează în plin 
ridicol1. 
Daco-românitatea sau mai bine zis daco-romanitatea 
românilor era o idee în mers, care trebuia, mai devreme sau 
mai târziu, să se impună cu tăria adevărurilor eterne. 
Răscoala, al cărei animator a fost Horea, prin proporţiile pe 
care le luase, ameninţa serios poziţiile solide ale nemeşilor 
unguri. Înţelegem deci, de ce ei au făcut cele mai mari sforţări 
pentru a o face să eşueze. 
Începută la 31 octombrie 1784, revoluţia lui Horea şi a celor 
doi colaboratori ai săi, Cloşca şi Crişan, era complet lichidată la 
sfârşitul aceluiaşi an. Capii răscoalei reuşiră, însă, să dispară. 
Principalii lor colaboratori din diferitele regiuni ale 
Transilvaniei, unde răscoala luase proporţii grave, fură 
încarceraţi şi condamnaţi la moarte. 
 
O sentinţă unică în istoria omenirii 
 
Sentinţa de condamnare pronunţată de Tribunalul criminal 
de sub preşedinţia „magnificului” domn Andrei Forrai, Cavaler 
al ordinului Sf. Ştefan, şi vicecomite al Aradului, depăşeşte în 
cruzime cele mai grozave decizii ale tribunalelor inchizitoriale 
din Evul Mediu. 
Vom cita câteva din pedepsele la care au fost condamnaţi 
românii transilvăneni de către nobilimea maghiară, pentru a se 
vedea câtă ură nutreau ungurii împotriva românilor băştinaşi. 
În totul, sentinţa din 25 noiembrie 1784 prevede 22 de 
                                                                                                   
bună seamă degrabă ne-ar putea nimici, căci în Ardeal pe uşor sunt de zece 
ori mai mulţi români decât unguri”. („Hazánk”, I, 1884, p. 383). 
1 Vezi şi ediţia în limba germană: Rassenverwandtschaft der 
Donauvölker, Zürich—Leipzig—Wien, 1931. 
condamnări. Unii dintre condamnaţi trebuiau să sufere 
pedeapsa „tăierii mâinilor, urmată de tăierea capului şi 
ciopârţirea trupului”. Alţii au fost condamnaţi „să li se taie 
capul cu paloşul şi cadavrele să li se pună pe roată”. 
O parte dintre românii răsculaţi au fost condamnaţi la 
sugrumarea prin strangulare. Popa George din Corbeşti este 
condamnat să „i se taie mâna şi apoi să fie decapitat”. 
Primarului comunei Ilteu şi lui George Hotărâşu urma „să li se 
taie capul cu paloşul, iar cadavrele să se împletească pe roată”. 
Doi dintre acuzaţi sunt condamnaţi a fi spânzuraţi în faţa 
comunei. Un altul, în fine, este condamnat să sufere pedeapsa 
morţii pe roată fără însă ca să i se acorde graţia de a fi 
decapitat înainte de a fi supus la un asemenea martiraj, într-
un cuvânt el este frânt pe roată viu1. 
Până şi ororile imaginate de Octave Mirbeau în Gradina 
Supliciilor pălesc în faţa acestor grozăvii care constituie o pată 
pe blazonul nobilimii ungare. 
Cum se împacă această hotărâre, unică în analele justiţiei 
moderne, cu „misiunea istorică civilizatore a ungurilor în 
bazinul dunărean”, de care vorbesc toate publicaţiile de 
propagandă maghiară în străinătate?! 
Capii mişcării, Horea, Cloşca şi Crişan au fost şi ei prinşi în 
cele din urmă, primii doi fiind condamnaţi a suferi supliciul pe 
roată, iar cel de-al treilea sinucigându-se în închisoare, a fost şi 
el condamnat, „mort fiind”, printr-o procedură lugubră 
efectuată asupra cadavrului, de a fi tras şi el pe roată. 
Viena, care la început păruse că încurajează mişcarea 
românilor împotriva ungurilor, în momentul când răscoala a 
devenit ameninţătoare a trecut şi ea de partea nobilimii 
maghiare. Vizitele împăratului demofil Iosif al II-lea în 
Transilvania precum şi primirea ce i-a fost rezervată lui Horea 
la Curtea Imperială, acreditaseră în rândurile românilor 
versiunea că animatorii ţărănimii româneşti, răsculându-i pe 
iobagi, îndeplinesc astfel voinţa tacită a împăratului2. 
                                       
1 N. Densuşianu, op. cit., p. 324 — 328. 
2 Ibid., p. 439; I. Lupaş, Împăratul Iosif II şi răscoala ţăranilor din 
Transilvania, în „Analele Academiei Române. Memoriile Secţiunii istorice”, 
Seria a III-a, tom. XVI, Bucureşti, 1934/1935, p. 272 — 278; O. Beu, 
L'empereur Joseph II et la révolte de Horea, Sibiu, 1944. 
 
... Şi un protest vehement 
 
Torturile îngrozitoare la care au fost supuşi capii răscoalei 
au impresionat adânc întreaga opinie publică europeană. 
Chipul lui Horea devenise popular în toate centrele occidentale, 
graţie numeroaselor gravuri care l-au imortalizat şi care 
apăruseră în numeroase publicaţii ale epocii1. Nimic nu poate, 
însă, reprezenta în chip mai concludent impresia de oroare 
produsă în Occident de represiunea sângeroasă din 
Transilvania, decât scrisoarea filozofului din Dublin (Irlanda) 
care a ţinut să-şi păstreze anonimatul2, dar pe care întreg 
conţinutul scrisorii îl trădează a fi de origine franceză, scrisoare 
adresată împăratului Iosif al II-lea al Austriei puţin timp după 
executarea hotărârii de condamnare la moarte a fruntaşilor 
răscoalei ţăranilor români din Transilvania. 
Scrisoarea este un aspru rechizitoriu, care-şi păstrează din 
nefericire actualitatea în cursul întregii perioade de dominaţie 
ungară în Transilvania. 
„Sunt primul, spune autorul acestor vehemente filipice, 
care apăr cauza românilor, victimele forţei în această 
insurecţie, şi repet: românii au dreptul să se răscoale atâta timp 
cât ei sunt sclavi şi nenorociţi. A-i pedepsi pentru acest drept 
care le aparţine, înseamnă a-i pedepsi pentru faptul că sunt 
oameni”. 
Şi atunci, ca şi în cursul secolelor care au urmat, ungurii 
au căutat să denatureze faptele, încercând să pună într-o 
lumină falsă revolta firească a românilor transilvăneni. 
Filozoful anonim din Dublin nu se lasă însă impresionat de 
scribii care caută să justifice acţiunea „iluştrilor nobili care i-au 
tiranizat pe românii din Transilvania şi administraţia care i-a 
ajutat în prigoana lor” (am citat din scrisoarea filozofului din 
Dublin), ci îi taxează drept „monştri care prostituează condeiul 
                                       
1 Vezi O. Beu, Răscoala lui Horea în arta epocii cu o sută de ilustraţiuni, 
Bucureşti, 1935. 
2 De fapt autorul scrisorilor către Iosif al II-lea a fost unul dintre 
fruntaşii revoluţionari girondini, Jacques Pierre Brissot; identificat mai întâi 
de M. Auner, Zur Geschichte des rumänischen Bauernaufstandes in 
Siebenbürgen, 1784, Sibiu, 1935. 
lor pentru nenorocirea popoarelor”. 
„Dacă eşti convins, spune în urmă apărătorul anonim al 
românilor, că dreptatea este de partea românilor, atunci nu 
trebuie să pierzi nici un moment pentru a le reda libertatea şi a 
le da pământul în plină proprietate. Dar, continuă el, dacă eşti 
de părere că trebuie să respecţi uzurpaţiunea nobililor şi nu 
vrei să le RESTITUI ceea ce le aparţine (restituire: deci 
recunoaşterea implicită a anteriorităţii dreptului de proprietate 
românească asupra pământului Transilvaniei — n.n.) atunci 
există un singur mijloc de a face dreptate pentru toată lumea: 
abandonează ţara propriilor ei destine şi lasă-i pe sclavi să ia 
armele contra tiranilor lor”.1 
Mişcătoarea pledoarie pentru libertatea românilor dovedeşte 
cu prisosinţă ecoul pe care l-a avut în ţările civilizate mişcarea 
condusă de Horea, Cloşca şi Crişan.2 
                                       
1 Textul scrisorilor, tipărite la Dublin, a fost reprodus şi comentat de N. 
Densuşianu, op. cit., p. 7— 10. 
2 Însuşi Brissot a comparat programul revoluţiei conduse de Horea, 
Cloşca şi Crişan, cuprins în ultimatumul adresat nobilimii la 11 noiembrie 
1784, cu cel al revoluţiei americane, exprimat de Declaraţia de 
independenţă: „Dacă aceste propuneri erau nejuste, trebuie spus că 
declaraţiile Statelor Unite ale Americii erau de asemenea nejuste, căci ele 
sunt exact aceleaşi. Egalitatea perfectă pe care Pennsylvania, de exemplu, o 
vrea pentru toţi membrii, nimiceşte orice idee de nobleţe şi atrage după sine 
consecinţa că impozitele trebuie egal repartizate”. Şi apoi conchide, logic: 
„Dacă americanii aveau dreptate să se revolte, fiindcă voiau să-i impună la 
taxe fără consimţământul lor, cu atât mai mult aveau acest drept românii 
care nu aveau nici proprietate, nici libertate, care erau la bunul plac al 
stăpânilor neîndurători” (Seconde Lettre d’un Défenseur du Peuple à 
l’Empereur Joseph II, sur son règlement concernant l’émigration et 
principalement sur la révolte des Valaques; où l’on discute à fond le droit de 
révolte du Peuple, Dublin, 1785, p. 79—80). 
Argumentarea legitimităţii revoluţiei de către un francez, în spiritul 
ideilor epocii, fixa locul acesteia în procesul revoluţionar universal, întrucât 
principiile ei, „peste vreo cinci ani (...) aveau să triumfe în cea mai luminată 
şi mai civilizată ţară a Apusului şi a lumii”. Franţa. 
În sintezele istorice întocmite de A. Papiu Ilarian (Istoria Românilor din 
Dacia superioară, tom. 1, Viena, 1851, p. 81 — 82, 252) şi A. Treboniu 
Laurian (Istoria Românilor, partea III, Iaşi, 1853, p. 236 —238) acţiunea lui 
Horea este situată printre primele revoluţii naţionale. Înaintea lor însă, 
marele revoluţionar Nicolae Bălcescu, în lucrarea Mersul revoluţiei în istoria 
românilor, apărută în revista „România viitoare”, Paris, 16 sept. 1850 p. 7— 
Ungurii au crezut însă, că prin supliciul aplicat capilor 
mişcării vor distruge pentru totdeauna orice încercare a 
românilor de a-şi recăpăta libertatea şi pământul. Represiunea 
a avut, în intenţiunea nobilimii maghiare, scopul de a 
înspăimânta ţărănimea românească (in terrorem aliorum). 
Mijloacele întrebuinţate în acest scop depăşesc în cruzime 
însăşi hotărârea de condamnare, încadrându-se perfect în 
metodele canibalilor de pedepsire a „albilor”. Astfel, trupul lui 
Crişan, după ce a fost tras pe roată „post mortem”, a fost 
despicat în patru şi expus la Abrud, la Bucium, Brad şi 
Mihăleni, iar capul a fost înfipt în ţeapă la domiciliul lui Crişan. 
Cruzimea represiunii are însă întotdeauna rezultate cu totul 
altele decât cele scontate. Că este aşa, o dovedeşte un memoriu 
al magnaţilor unguri din Transilvania, redactat imediat după 
încetarea revoluţiei ţăranilor. Ei sunt obligaţi să constate că în 
Ardeal sunt „atâţia Horea câte sate sunt”1, iar în perspectiva 
istoriei putem afirma noi, că au fost atâţia Horea câţi români 
transilvăneni au fost! 
 
De la „regele” Horea la regele Ferdinand 
 
Aceşti români nu au putut uita niciodată odioasa încercare 
a nobilimii ungare din acele vremuri de a ridiculiza lupta 
românilor pentru libertate şi pământ, încoronându-l pe Horea 
                                                                                                   
15, fixa astfel locul revoluţiei lui Horea între momentele fundamentale ale 
istoriei românilor: „Unitatea naţională fu visarea iubită a voievozilor noştri 
cei viteji, a tuturor bărbaţilor noştri cei mari care întrupară în sine 
individualitatea şi cugetarea poporului, spre a o manifesta lumii. Pentru 
dânsa ei trăiră, munciră, suferiră şi muriră. Pentru dânsa Mihai cel Viteaz 
cade ucis în câmpul Turda, pentru dânsa Şerban Cantacuzino bea otravă, 
pentru dânsa Horea moarte cumplită suferă...”. Atras de istoria revoluţiei lui 
Horea, pe care intenţiona s-o scrie, Nicolae Bălcescu a studiat presa vremii 
(«Gazette de France», «Journal politique de Bruxelles»), din care a scos 
extrase, dar n-a mai apucat să le valorifice: acestea au fost publicate ulterior 
de Al. Papiu Ilarian în Tezaur de monumente istorice, III, 1864, p. 351 — 
364. 
1 Vezi memoriul la Alexandru Mike, Toldalék az Egyveleg III-ik 
Kötetéhez, Horavilág (Supliment la vol. III. Miscelanea — Lumea lui Horea), 
p. 271 — 287; Szilágyi Ferenc, A Horavilág Erdélyben (Lumea lui Horea în 
Ardeal), Pest, 1871, p. 253—261; N. Densuşianu, op. Cit., p. 363. 
cu o coroană de carton purtând inscripţia „Regele Daciei”, şi au 
luptat timp de secole pentru a realiza într-adevăr renaşterea 
Daciei în limitele fireşti ale etnicităţii româneşti. 
Documentele vremii dovedesc că titulatura de „Rege al 
Daciei” nu i-a fost conferită lui Horea de românii transilvăneni 
şi nici el singur nu şi-a atribuit-o, ea fiind o pură invenţie 
ungurească, având drept scop a îndepărta de la români 
simpatiile împăratului Iosif. 
„Seine Majestät Horea,” îl numeşte pe Horea, cu ironie, o 
publicaţie maghiară în limba germană (Intelligenzblatt, Pest), în 
chiar anul uciderii lui. 
Istoria însă, îşi are legile ei care nu pot fi desluşite decât în 
perspectiva secolelor şi care scapă simţurilor contemporanilor. 
Există o înlănţuire invizibilă a faptelor, care ne face să atribuim 
unei „Justiţii imanente”, ceea ce în realitate este raport de 
cauzalitate. 
Horea n-a fost rege al Daciei, el însă a pregătit ascensiunea 
unui alt conducător al românilor la această demnitate. 
Revolta ţăranilor din 1784 este un episod din evoluţia ideii 
de redeşteptare a conştiinţei naţionale româneşti din 
Transilvania şi unul dintre rezultatele ei târzii este încoronarea 
la Alba Iulia, în anul 1922, a regelui Ferdinand, întregitorul 
hotarelor străvechi. 
De data aceasta însă, coroana Daciei nu era o simplă 
coroană de carton!... 
 
Două documente din secolul al XVIII-lea 
 
Vom încheia capitolul închinat strigătului românesc de 
revoltă din 1784, al cărui ecou a răsunat de-a lungul secolelor 
în Istoria poporului român transilvănean, citind două 
documente din acea epocă, care vin să întărească susţinerile 
noastre din această lucrare. 
Primul document este un memoriu adresat de nobilimea 
ungară trimisului special al împăratului Iosif, contele 
Iankovitsch, pentru a justifica represiunea sângeroasă a 
revoltei ţăranilor români. 
„Părinţii noştri, spun ungurii, venind din Sciţia, au cucerit 
cu arme victorioase şi cu sângele lor această scumpă patrie şi 
după ce au supus şi au făcut iobagi pe părinţii românilor care 
s-au revoltat azi asupra noastră, dânşii au domnit liniştiţi peste 
ei ţinându-i totdeauna într-o aspră disciplină, însă lăsându-le 
neatins modul lor de viaţă”.1 
Noţiunile de toleranţă, intoleranţă, de disciplină şi de 
asprime au însă, la unguri un sens cu totul deosebit decât la 
celelalte popoare. 
Semnificaţia noţiunii de „disciplină aspră” o găsim într-o 
scrisoare a împăratului Iosif, datând din acea epocă. 
„Ungurului, spune împăratul, nu-i pasă de ce este drept şi 
ce e nedrept. Iobagul este un sclav al domnului său. Aceşti 
săraci supuşi români care sunt fără îndoială cei mai vechi şi mai 
numeroşi locuitori ai Ardealului, aceştia sunt maltrataţi de 
fiecare — ori dacă este ungur ori dacă este sas — fiind copleşiţi 
de toate nedreptăţile. Mă miră, zice împăratul în continuare, că 
mai există în Transilvania români şi că ei n-au fugit cu toţii’’.2 
În lumina acestor rânduri scrise de însuşi împăratul 
Austriei orice comentariu devine inutil, noţiunea de intoleranţă 
şi de persecuţiune înlocuind în mintea oricui pe aceea de 
disciplină aspră, întrebuinţată de nobilimea maghiară în 
memoriul ei. 
Din aceste două documente mai rezultă însă, până la 
evidenţă, că în secolul al XVIII-lea, adică atunci când 
consideraţiile politice nu veniseră încă să inoveze în domeniul 
Istoriei, era consacrată de acum în mod categoric ideea 
continuităţii daco-romane în Transilvania. 
I. O spun ungurii în mod răspicat: strămoşii lor au ocupat 
ţara de la strămoşii românilor, a acelor români care în 
1784 s-au revoltat împotriva tiraniei maghiare. 
II. O spune împăratul în termeni care nu comportă absolut 
nici o discuţie: „Românii sunt, fără îndoială, cei mai vechi 
şi mai numeroşi locuitori ai Ardealului”. 
Aceste recunoaşteri atât de formale nu sunt de natură a ne 
surprinde. Pentru unguri, ca şi pentru întreaga mentalitate din 
                                       
1 Vezi Alexandru Mike, loc. cit.; N. Densuşianu, op. cit., p. 357. 
2 C. Sassu, În jurul reformei agrare din Transilvania. Mărturiile unui 
împărat, manuscris citat de I. Lupaş în Împăratul Iosif II şi răscoala ţăranilor 
din Transilvania..., p. 264, n. 2; C. Sassu, Românii si ungurii. p. 119-l20. 
acele timpuri, forţa era creatoare de drepturi. Or, românii 
fuseseră învinşi în lupte de către străbunii nobilimii maghiare. 
Considerentul anteriorităţii era secundar şi nu era de natură a 
schimba o situaţiune ce se bizuia pe un fundament atât de 
solid: forţa străbunilor. 
În ceea ce-l priveşte pe împăratul Iosif, recunoaşterea 
anteriorităţii uneia dintre naţionalităţile supuse Coroanei 
imperiale faţă de altă naţionalitate, supusă aceleiaşi Coroane, 
nu putea influenţa în nici un fel raporturile lor de dependenţă 
faţă de împărat. 
Secolul al XIX-lea a promovat însă principii de drept 
internaţional mai aproape de firea lucrurilor, dreptul 
naţionalităţilor nemaifiind dependent de raportul de forţă, ci în 
funcţie de temeinicia legăturii dintre teritoriu şi naţia ce-l 
ocupă. 
Progresul acestei idei trebuia, în mod fatal, să ducă la 
recunoaşterea drepturilor românilor asupra Transilvaniei. 
 
Deformări maghiare 
 
Pentru a stăvili cursul normal al ideii de continuitate daco-
romană-română, istoricii unguri şi mai ales pseudoistoricii au 
pornit o acţiune de deformare a istoriei române şi de negare a 
celor mai elementare adevăruri. De unde până în secolul al 
XVIII-lea, ideea continuităţii daco-romane pe teritoriul 
Transilvaniei era unanim recunoscută şi românii consideraţi ca 
fiind cei mai vechi locuitori ai acestei regiuni, în secolul al XIX-
lea şi al XX-lea, istoriografia maghiară şi săsească au făcut un 
volte-face, negând evidenţa. 
Într-un rezumat al istoriei românilor, publicat recent de 
revista maghiară de limbă engleză „The Hungarian Quarterly”, 
scriitorul ungur Zsombor de Szász încearcă să prezinte teoria 
continuităţii ca pe o „invenţie românească datorată scriitorilor 
transilvăneni Gheorghe Şincai, Petru Maior (Istoria pentru 
începutul românilor în Dachia) şi Samuel Klein (Elementa linguae 
daco-romanae sive valachicae)”, teorie care le-ar fi fost sugerată 
în şcolile de la Roma de apropierea dintre limbile română şi 
latină1. 
Mai mult încă, dl Szász, care scrie pentru uzul cititorilor din 
străinătate, atribuindu-le o ignoranţă totală în chestiunile ce 
interesează viaţa popoarelor din bazinul carpato-dunărean, 
afirmă că daco-romanitatea este o simplă dogmă politică şi nu 
o teorie cu caracter ştiinţific. Această dogmă, în intenţia 
propovăduitorilor ei, conchide dl Szász, avea drept scop să 
sprijine ideea unităţii românilor de pretutindeni şi să asigure 
realizarea aspiraţiilor româneşti de întregire (The endeavor 
towards racial Unity).2 
De dragul informării precise a cititorilor de limbă engleză, dl 
Szász, scriitor ungur cu veleităţi de istoric român, uită însă 
toate cronicile vechi maghiare şi celelalte mărturii recente care 
imprimă susţinerilor româneşti cel mai autentic caracter 
ştiinţific. 
Îl întrebăm însă pe dl Szász: oare, pentru a realiza 
înfăptuirea unităţii românilor, sau ca să împrumutăm expresia 
d-sale proprie, „pentru a înfăptui efortul către unitatea rasială 
românească”, au recunoscut nemeşii unguri şi împăratul Iosif 
al II-lea în termeni atât de categorici obârşia dacoromână a 
românilor transilvăneni şi permanenţa lor pe pământul fostei 
Dacii?!... 
Dl Szász însă, socotindu-se probabil că este primul care 
publică o sinteză a istoriei românilor în limba engleză, îşi 
permite şi alte libertăţi cu noţiunea de adevăr care trebuie să 
călăuzească orice operă istorică cinstită. Există două feluri de a 
induce în eroare: a omite cu bună ştiinţă ceea ce ar putea 
lămuri o situaţiune (deformarea prin omisiune) şi a denatura în 
chip manifest faptele (metoda de acţiune). Dl Szász, ca de altfel 
întreaga şcoală modernă a pseudoistoricilor unguri, animaţi de 
o singură pasiune, acea politică, şi de un singur obiectiv, marea 
în mintea cititorilor străini a unei imagini absolut false despre 
evoluţia istoriei românilor, întrebuinţează ambele metode. 
Am văzut că dl Szász este un maestru în a ignora tot ceea 
                                       
1 Vezi şi Zsombor de Szász, Rumania History, în „The Hungarian 
Quarterly”, vol. VII, nr. 2, 1941. p. 201202; Idem, The minorities în 
Roumanian Transylvania, Lordon, 1927, p. 222 — 223. 
2 Idem. Rumanian Hystory, în loc. cit., p. 203. 
ce este contrar intereselor politice ungare. El este însă 
neîntrecut şi în metoda a doua a inexactităţilor. De pildă: d-sa 
atribuie istoricilor români afirmaţia că după invazia maghiarilor 
(şi bineînţeles şi după „imigrarea românilor în Transilvania”) 
românii şi ungurii şi-au unit forţele şi împreună au zidit „un 
stat nou” (They joined forces and together built up a new state).1 
Complet fals; nici unui din istoricii români nu a făcut 
undeva o asemenea afirmaţie, inclusiv dl C. C. Giurescu, a 
cărui recentă Istorie a românilor a provocat studiul d-lui Szász. 
Dimpotrivă, întreaga istorie a românilor ardeleni este un viu 
protest împotriva îndepărtării totale a elementului autohton 
românesc de la conducerea treburilor Transilvaniei. 
 
„Supplex Libellus Valachorum” 
 
Am văzut cum cele trei naţiuni privilegiate, ungurii, saşii şi 
secuii, intraţi în Transilvania ca musafiri şi instalaţi în urmă ca 
stăpâni, şi-au arogat dreptul de a conduce destinele ţării cu 
excluderea românilor de la orice amestec în afacerile publice. În 
1791, după moartea împăratului Iosif al II-lea, care în ajunul 
morţii sale revocase toate măsurile edictate în favoarea 
românilor, şi, după urcarea pe tron a împăratului Leopold al II-
lea, românii, influenţaţi de revoluţia franceză şi de principiile ei 
călăuzitoare «Liberté, égalité, fraternité», se adresează 
împăratului într-un memoriu cunoscut în istoria Transilvaniei 
sub numele de „SUPPLEX LIBELLUS VALACHORUM”2, nume 
                                       
1 Ibid., p. 200. 
2 Memoriul întocmit în numele naţiunii române este actul fundamental 
al mişcării naţionale româneşti. El a fost pregătit îndelung şi redactat de 
personalităţi reprezentative: Samuil Micu, Petru Maior, Gheorghe Şincai, 
Ioan Piuariu-Molnar, Iosif Mehesi de la Cancelaria aulică, Ioan Para vicarul 
de la Năsăud, Ignatie Darabant episcopul de la Oradea şi alţii. Era semnat 
de „Clerul, nobilimea, starea militară şi cetăţenească a întregii naţiuni din 
Transilvania” („Clerus, Nobilitas, Militaris, Civicusque Status Universae 
Nationis în Transylvania Valachicae”). Primele ediţii aparţin lui Ioan Piuariu-
Molnar (Repraesentatio et humillimae preces universae in Transylvania 
Valachicae Nationis se pro regnicolari natione qualis fuit, authoritate regia 
declarari, seque ad usum omnium iuriurn civilium, ex quo non lege, non iure, 
sed temporum duntaxat iniuris cum initio praesertim superioris saeculi 
exclusa est, repeni de genu supplicantis, Iaşi, martie, 1791) şi lui I. C. Eder 
pe care i l-au conferit cele trei naţii care huzureau pe spinarea 
„umililor petiţionari”. 
Acest memoriu este prima acţiune politică de mare 
amploare a românilor din Transilvania în care accentul cade pe 
ideea naţională. Revoluţia lui Horea începea să-şi producă 
roadele! Deşi în aparenţă umilă, suplica este în fond dârză şi 
categorică. De la început până la sfârşit, ea este o puternică 
afirmare a naţionalităţii române transilvănene, conştientă de 
puterea şi de misiunea ei istorică pe acest pământ. Sensul 
acestei petiţiuni politice a fost caracterizat de istoricul Iorga în 
fraza: „Suplica a fost o afirmare de drepturi care se pretind!”1 
„Deşi suntem mai mulţi decât toate celelalte neamuri din 
acest principat luaţi împreună — spun autorii memoriului: 
episcopii celor două biserici române din Transilvania — decât 
toate suntem mai nenorociţi şi mai jos în rang”.2 
Românii sunt conştienţi de superioritatea lor numerică, dar 
în acelaşi timp şi de obârşia lor daco-romană, generatoare de 
drepturi în baza principiului anteriorităţii. În consecinţă, ei nu 
cer să „li se dea”, ci cer să li se „redea” drepturile străvechi de 
care au fost despuiaţi, cerând în acelaşi timp nu de a li se 
acorda drepturi politice, ci de a fi restabiliţi în exerciţiul 
drepturilor de care au fost privaţi, încetând de a mai fi „toleraţi” 
şi „admişi”. 
Daco-romanitatea, invenţie politică? Românii, uniţi în cuget 
şi în simţiri cu ungurii, luptând laolaltă cu nobilimea maghiară 
la înfăptuirea Statului unguresc? Oare istoricii, adevăraţii 
istorici unguri, nu au nimic de obiectat în faţa acestor 
monstruozităţi istorice lansate de politicienii deveniţi peste 
noapte mari savanţi în domeniul ilustrat, chiar în Ungaria, de 
atâtea somităţi?... Oare istoriografia modernă ungară socoate 
că oamenii de ştiinţă din străinătate, cărora li se adresează atât 
de candid aberaţiile care abundă în aşa-zisele lucrări cu 
                                                                                                   
(Supplex Libellus Valachorum Transsilvaniae iura tribus receptis nationibus 
commuma postliminio sibi adseri postulantium, Cluj, 1791). 
1 N. Iorga, Istoria românilor din Ardeal şi Ungaria (De la mişcarea lui 
Horea până astăzi), Bucureşti, 1913, p. 64 — 69. 
2 Vezi Zenovie Pâclişanu, Luptele politice ale românilor ardeleni, din 
1790—1792, în „Analele Academiei Române. Memoriile Secţiunii istorice”, 
seria a III-a, tom. I, Bucureşti, 1923, p. 69. 
caracter istoric, nu ştiu să discearnă ceea ce este „istorie pură”, 
de aceea ce este „propagandă”?... 
Cine îşi dă cea mai mică silinţă să urmărească liniile mari 
ale luptelor gigantice pe care au fost nevoiţi să le ducă românii 
transilvăneni pentru cucerirea celor mai elementare drepturi 
civile şi politice ajunge la concluzii diametral opuse cu acelea 
pe care le formulează politicienii şi pretinşii istorici de la 
Budapesta. 
I. — Românii transilvăneni s-au considerat 
întotdeauna urmaşi ai daco-romanilor şi au fost consideraţi 
ca atare de toate celelalte neamuri din Europa.1 Ei nu şi-au 
manifestat în mod public această credinţă — în prim rând 
— din cauză că nimeni nu le-a contestat obârşia daco-
romană şi — în al doilea rând — pentru că condiţiile de 
viaţă caic le erau impuse de clica de nobili maghiari din 
Transilvania îi împiedica să se manifeste în vreun fel 
oarecare. 
II. — Până la o dată destul de recentă, românii din 
Transilvania „au zăcut” (cuvântul este al Vicarului I. Para 
din Năsăud)2 într-o stare de inferioritate care nu-şi găseşte 
egal decât în condiţiile de viaţă ale pariei indiene. 
 
Starea ţărănimii române 
 
În clipa în care românii porneau lupta pe terenul politic în 
vederea redobândirii libertăţii şi a stăpânirii teritoriului — 
milenar românesc — luptă care avea să culmineze în actul 
Unirii din 1 Decembrie 1918, dar din nefericire nu şi să ia 
sfârşit în acel moment, poporul român, cum se exprimă — 
laconic, dar atotcuprinzător — Vicarul Năsăudului, zăcea 
oropsit. 
Insinuările istoricului de la Budapesta precum că românii, 
                                       
1 Chiar şi contele Teleki, preşedintele Cancelariei aulice transilvane, 
recunoştea, în 1791, că românii sunt cei mai vechi locuitori ai Transilvaniei 
(„die Walachen die ältesten Inwohner Siebenbürgens seyen”). Vezi 
„Transilvania” 1913, p. 66: I. Lupaş, Contribuţiuni la istoria politică a 
românilor ardeleni, 1780 — 1792, în „Studii, conferinţe şi comunicări 
istorice”, I, Bucureşti, 1928, p. 344; C. Sassu, op. cit., p. 119—120. 
2 Z. Pâclişanu, op. cit., în loc. cit., p. 41, 115 (anexa V). 
într-un efort comun cu ungurii din Transilvania, au păşit cot la 
cot la crearea Statului ungar, avea un scop bine determinat, şi 
anume de a crea în spiritul cercetătorului străin încă o confuzie 
cu privire la starea reală a ţărănimii româneşti din Transilvania 
în momentul în care ea îşi afirma pentru prima dată dreptul la 
o viaţă naţională proprie. Documentele vremii precum şi 
întreaga evoluţie istorică a românilor transilvăneni reprezintă 
cea mai categorică dezminţire a afirmaţiilor „subtile” ale 
domnului Szász. 
Până târziu în secolul al XIX-lea, ţărănimea românească din 
Transilvania a avut de suportat jugul celei mai teribile asupriri 
feudale. Ea este tratată ca o „paria” pe pământul pe care 
odinioară fusese stăpână şi, în nici un moment al istoriei 
Ungariei, ţăranii români nu au stat pe picior de egalitate cu 
nobilimea maghiară. 
 
Libertate, dar nu pentru români 
 
Constituţia feudală care guverna viaţa politică a Provinciei 
transilvănene crease un sistem de opresiune care înăbuşea din 
faşă orice încercare de eliberare de sub dominaţia maghiară. 
Situaţia ţăranului român din Transilvania era, sub toate 
raporturile, cu mult mai grea decât aceea — şi ea destul de 
critică — a ţăranului ungur din regatul unguresc propriu-zis. 
Astfel, nemeşii acordaseră ţăranilor unguri de pe teritoriul 
regatului ungar, dreptul de liberă migraţiune, adică dreptul 
pentru ţărani de a se muta dîntr-un loc în altul, încă din anul 
1566. Acest drept, a cărui negare ni se pare azi o sfidare a celor 
mai elementare noţiuni de omenie (exceptând hiatusul creat de 
barbaria războiului) le fusese refuzat românilor transilvăneni 
până în anul 1791, când sub presiunea redeşteptării conştiinţei 
naţionale româneşti şi poate şi a epocalelor înfăptuiri ale 
Revoluţiei Franceze din 1789, Dieta transilvăneană se hotărî, în 
sfârşit, să abolească aşa-numita „servitute perpetuă”.1 
Toleranţa avea însă o semnificaţie cu totul specială în 
regimul feudal ungar. Deşi „servitutea perpetuă” a ţăranului 
român a fost abolită, totuşi soarta ţărănimii transilvănene nu 
                                       
1 Vezi I. Lupaş, op. cit., p. 347— 48. 
s-a îmbunătăţit nici după edictarea libertăţii de migraţiune. Era 
un principiu caracteristic maghiarilor din acea vreme: ei luau 
cu o mână ceea ce dăduseră cu cealaltă. Principial, românul 
avea dreptul de a-şi părăsi stăpânul ungur şi a se muta pe altă 
moşie. În practică, însă se anulase această libertate printr-o 
condiţie care reeditează oarecum faimoasa scenă din Shylock. 
Românul îşi va putea părăsi stăpânul, a cărui „aspră 
disciplină” îi devenise insuportabilă..., cu o condiţie însă: să 
găsească „om în loc”, dispus să preia el viaţa mizerabilă a 
ţăranului care pleca; şi nici „omul în loc” nu era suficient 
pentru a face legea operantă, înlocuitorul trebuia să fie „tot atât 
de apt ca şi el să suporte sarcinile publice şi să presteze servicii 
în aceleaşi condiţiuni”. 
Pentru a face în fapt irealizabilă măsura de elementară 
umanitate, edictată în 1791, se mai cerea românului să 
plătească nobilului maghiar o despăgubire pentru „paguba pe 
care plecarea sa o pricinuia economiei publice şi private”. 
Consecinţa refuzului de a plăti despăgubirea se integra perfect 
în sistemul feudalităţii ungare: iobagul care nu plătea 
despăgubirea era condamnat să suporte zi de zi câte 24 lovituri 
de baston, iar femeii... ca una care e mai gingaşă, i se aplicau 
numai 24 de lovituri de bici.1 
Adăugaţi la interdicţiunea de a părăsi pentru totdeauna 
pământul pe care-l lucra, interdicţia românului de a achiziţiona 
cel mai mic petec de pământ şi anarhia care domnea în 
raporturile dintre nobilul maghiar şi şerbul român, raporturi 
lăsate la liberul arbitru al nobilimii, adăugaţi şi bastoanele 
zilnice pentru cele mai neînsemnate culpe şi veţi avea o imagine 
a ceea ce era viaţa românească sub semnul Constituţiei 
transilvănene (faimoasa Constituţie citată ca exemplu!). 
Ce crezare se mai poate da lucrărilor „istorice” ungare, când 
un scriitor ca Dénes A. Jánossy compară Constituţia sub care 
trăiau românii cu „Magna Carta”, sursa libertăţilor din Anglia şi 
când un politician ca Szász Zsombor are curajul de a 
caracteriza situaţiunea cu cuvintele: „ei (românii) se plângeau 
de o lipsă a libertăţii şi a egalităţii într-un stat ale cărui instituţii 
                                       
1 Vezi Corpus Juris Hungarici 1540—1848 évi Erdélyi törvények (Legile 
din Transilvania din anii 1540— 1848), p. 520 — 527. 
liberale le garanta suficient pe amândouă!”…1 Au humor 
istoricii maghiari! 
O prăpastie enormă se deschisese între nobilimea ungară şi 
ţărănimea română. Tratamentul dur, neomenos, crud, 
intolerant, la care fuseseră supuşi ţăranii români timp de 
secole, condiţia de adevărată sclavie care li se crease şi din care 
nu sperau să mai poată ieşi decât graţie propriilor lor mijloace, 
explică, dacă nu şi justifică, violenţa reacţiunilor române în 
clipa marilor răfuieli. 
Când în 1831, izbucniră în nordul Ungariei primele mişcări 
ale naţionalităţilor slave asuprite, acestea avură un puternic 
răsunet în rândurile ţărănimii transilvănene. 
În acest timp, spiritele liberale din Ungaria, inspirate de 
Constituţiile din Occident, începuseră să se agite împotriva a 
ceea ce Lajos Kossuth numea „despotismul şovin al guvernului 
austriac”. Naţiunea ungară îşi cerea dreptul la o viaţă liberă, 
neîncătuşată. Cauza ţărănimii ungare îşi găsea apărători, în 
rândurile Partidului Liberal. De la tribuna Parlamentului, 
baronul Kemény Dénes, şeful Partidului Liberal, descria în 
cuvinte patetice mizeria în care se zbătea clasa ţărănească 
ungară. 
„Ţăranii, spunea el, au fost dezbrăcaţi de toate drepturile 
omeneşti, de toată vrednicia omenească şi în urmă i s-au pus 
sarcini, care nu numai că întrec venitul pământului pe care-l 
lucrează, dar întrec chiar puterile lor. În timp ce nobilul petrece 
în trândăvie, ţăranul poartă toată greutatea ţării. Băgaţi de 
seamă — termină el descrierea — Dumnezeu nu poate suferi 
îndelung o asemenea stare de lucruri!”2 
Şi aceasta era starea ţărănimii ungare! Lesne îşi poate 
închipui oricine care era starea ţărănimii româneşti în acele 
vremuri! 
Intelectualii români ţineau la curent masele populare 
                                       
1 Zsombor de Szász, Rumanian History, în loc. cit., p. 211. 
2 Baronul Kemény Déneş prezenta astfel situaţia grea a ţărănimii 
maghiare, în cadrul Dietei întrunită la Cluj în ianuarie 1847, pentru a 
dezbate „sarcinile urbariale ale iobăgimii”. Discursul a fost publicat de 
„Gazeta de Transilvania”, 1847, nr. 6 — 9, p. 10—12; în numerele din 20 — 
30 ianuarie 1847 ale revistei au fost reproduse pe larg dezbaterile Dietei 
asupra iobăgiei. 
româneşti cu progresele înregistrate în Apus de marile mişcări 
de eliberare a naţionalităţilor, mişcări care începuseră să se 
facă simţite şi în Europa Centrală. 
Ţărănimea română, ale cărei revendicări se loviseră tot 
timpul, ca de o stâncă, de intransigenţa nobilimii maghiare, 
refractară oricărei îmbunătăţiri a sorţii milioanelor de iobagi, 
începuse să nutrească speranţe de eliberare. Deziluzia i-a fost 
însă nespus de mare, văzând că mişcarea generoasă a lui 
Kossuth nu numai că nu îmbrăţişa cauza românilor, dar 
dimpotrivă, o excludea în mod voit. Atunci s-a putut constata, 
până la evidenţă, cât de intim erau legate între ele cauza 
socială a ţărănimii transilvănene, de aceea naţională. Kossuth 
şi întreaga sa mişcare nu vedea în ţăranii români o clasă 
socială, care avea aceleaşi drepturi să fie apărată în contra 
tiraniei nobililor ca şi ţărănimea ungară, ci o naţie aparte, 
căreia dacă i se îmbunătăţea soarta putea deveni o naţie 
conştientă de drepturile ei fireşti şi deci, primejdioasă pentru 
clasa asupritorilor, nemeşii unguri. 
Şi atunci se născu antagonismul între ceea ce Kossuth 
revendica pentru naţia ungară ca atare şi ceea ce el refuza 
naţiei române. În faţa a două situaţiuni identice, mişcarea 
revoluţionară ungară preconiza două atitudini diametral opuse. 
Nu era iredentism a declara, ca Bezeredy în Dietă, că 
„Ungurii au de asemenea (la fel cu austriecii, n.n.) forţa lor, 
puterea lor”, nici când el se adresa membrilor din Dietă cu 
îndemnul „Să ridicăm poporul!”; nu era iredentism atunci când 
marele om politic ungur Széchényi declara că: „Naţiunea 
ungară este aleasă de Dumnezeu pentru a domina toate 
popoarele din jurul ei”; nu era, de asemenea, iredentism când 
un poet ca Vörösmárty scria: „Orice om pe care-l suportă 
pământul şi pe care-l acoperă cerul, trebuie să fie în acelaşi 
timp om şi ungur”. Era însă iredentism atunci când românii 
îndrăzneau să ceară „recunoaşterea pretenţiunilor fireşti, 
bazate pe echitate şi pe dreptate”. 
 
Machiavelismul revoluţionarilor lui Kossuth 
 
Când vântul revoluţiei, care izbucnise la Paris în februarie 
1848, atinse, puţină vreme în urmă, Viena şi Budapesta, şi 
Kossuth ajunsese stăpân al situaţiei, el se adresă Angliei şi 
Franţei pentru a veni în sprijinul mişcării de eliberare a 
naţionalităţii ungare de sub tirania Habsburgilor. 
Nimic mai firesc. Nimic mai straniu, însă, şi mai cutezător, 
când aceiaşi unguri revoluţionari cer intervenţia Occidentului 
pentru stăvilirea mişcării de neatârnare care începuse să se 
deseneze în Principatele Române. Nimic mai cinic decât 
justificarea acestei cereri de intervenţie. „Schimbarea situaţiei 
în Principatele Române, spune Kossuth, ar putea produce un 
efect moral incalculabil asupra românilor din Ungaria”. Şeful 
revoluţiei maghiare profilează în faţa Occidentului spectrul 
pericolului pe care-l prezenta pentru Europa mişcarea 
românilor, arătând în schimb avantajele imense pe care ţările 
din Apus ar putea să le tragă de pe urma eliberării ungurilor, 
adică de pe urma unei mişcări întru totul asemănătoare 
mişcării de eliberare româneşti. 
Kossuth şi emisarii lui fac eforturi supraomeneşti pentru a-i 
convinge în special pe englezi cât ar avea de câştigat „din punct 
de vedere economic”, dacă Ungaria ar fi independentă. 
Revoluţionarii se străduiesc din răsputeri să transforme într-o 
realitate pregnantă visul ungurilor de a-şi vedea vapoarele, 
purtând pavilionul unguresc, în porturile Liverpool şi Marsilia. 
În Franţa, A. de Gérando, în toiul revoluţiei se străduieşte 
să arate că „Ungurii de toate rasele (sic), adică toate 
naţionalităţile de pe teritoriul Ungariei, sunt de acord pentru a 
apăra interesele unei patrii comune (re-sic) contra 
Habsburgilor”.1 
Propagandă în toată accepţiunea cuvântului. Propagandă 
cu toate consecinţele ei: deformaţiuni voite, negarea celor mai 
elementare realităţi. 
Niciodată principiile lui Machiavelli nu şi-au găsit mai 
perfectă ilustrare. Pentru realizarea scopului urmărit de 
revoluţionari, adică pentru eliberarea ungurilor de sub 
austrieci, toate mijloacele — chiar cele mai revoltător cinice — 
erau socotite bune. 
 
                                       
1 A. de Gérando, L’esprit public en Hongrie depuis la révolution 
française, Paris, 1848, p. 502 —503. 
Liberalii şi conservatorii unguri solidari în contra românilor 
 
Dar chiar atunci când interveneau în favoarea românilor, 
exponenţii liberalismului o făceau cu scopul (pe care de altfel 
nici nu căutau să-l ascundă) de a maghiariza mai uşor masele 
româneşti. 
„Abolirea privilegiilor, spunea economistul liberal Hetény în 
epoca marilor înfăptuiri liberale din Europa, va fi în ceea ce îi 
priveşte pe români, cel mai bun mijloc pentru educarea lor şi 
dreptul de a achiziţiona pământul va avea ca o consecinţă 
maghiarizarea — completă a elementului românesc”.1 
Stăruinţa mentalităţii feudale în rândurile nobilimii 
maghiare din Transilvania făcea, însă, inoperantă orice 
tentativă de liberalism. De aceea, chiar şi Hetény trebuia să 
plaseze într-un viitor foarte îndepărtat realizarea planului său 
de emancipare, emancipare-maghiarizare, a ţărănimii române. 
„Cine ar vroi să vadă ruina dintr-o dată a vechilor familii, de 
dragul realizării unei idei noi?”2 — se întreba în concluziune, 
leaderul liberalismului ungar. 
Profesorul Silviu Dragomir caracterizează admirabil situaţia 
în care se găseau teoreticienii unguri din acea epocă faţă de 
problema românilor transilvăneni. „Se oscila, spune el, între 
refuzul cinic al unora şi ezitarea calculată a altora”.3 
Toate divergenţele care existau între diversele partide 
politice ungare şi între diversele doctrine politico-economice, 
dispăreau ca prin farmec, ori de câte ori era vorba de pretenţiile 
românilor. Aceste revendicări reuşeau întotdeauna să creeze o 
solidaritate completă între cei mai înverşunaţi adversari politici. 
Dintre toate partidele politice conservatorii se arătau, în 
special, mai refractari ca oricare alţii ideii de libertate pentru 
români. 
„Dacă se aboleşte servajul, spunea un reprezentant al 
conservatorilor, în timp de o singură generaţie se vor prăbuşi în 
Transilvania atât elementele ungare cât şi cele secuieşti, locul 
                                       
1 Vezi Silviu Dragomir, Les roumains de Transylvanie à la veille du 
mouvement de résurrection nationale, în «La Transylvanie», Bucureşti, 1938, 
p. 356. 
2 Ibid. 
3 Ibid., p. 357. 
lor urmând a fi ocupat de naţiile române şi saxone”.1 Şi la 
aceasta, conservatorii adăugau: „Românii care sunt oameni 
săraci, reuşind cu greu să-şi astâmpere foamea o dată pe zi cu 
făină de porumb (iată — dezvăluit de un ungur «paradisul 
minorităţilor» din Europa Centrală!...), vor deveni stăpânii 
adevăraţilor unguri şi secui şi cum ei sunt mai numeroşi acum 
decât noi, ne vor impune naţionalismul lor, lucru de care 
Dumnezeu trebuie să ne păzească’’.2 
Românii trebuiau deci ţinuţi într-o perpetuă stare de 
mizerie, de sărăcie lucie şi de ignoranţă, pentru ca la numărul 
lor să nu se poată adăuga şi puterea. Sau, li se va putea 
îmbunătăţi soarta — şi aici se poate vedea machiavelismul 
politicii minoritare ungureşti — dar cu condiţia ca ei să-şi 
abandoneze în prealabil naţionalitatea românească. 
Politica maghiară oscila deci între păreri ca ale lui Hetény — 
care cerea „ca întâi să se sădească pomul şi apoi să se culeagă 
fructele”3, adică întâi să se facă emanciparea românilor şi apoi 
să se procedeze la maghiarizarea lor — şi între acelea ale 
conservatorilor, care cereau ca întâi să se maghiarizeze complet 
pătura românească şi apoi să i se acorde libertatea, la care ea 
avea dreptul după toate legile divine şi umane. 
Chiar şi între liberali existau, însă, adversari ireductibili ai 
cauzei româneşti şi ai oricărei idei de progres a naţiei române. 
Astfel, unul dintre cei mai de seamă reprezentanţi ai 
liberalismului unguresc, baronul Nicolae Wesselényi, îi scria lui 
Kossuth cu privire la problema românismului, următoarele: 
„Nu trebuie să uităm că nobleţea ungară este la baza 
naţionalităţii. Nobilimea ungară, e adevărat, a comis multe 
erori (ce îngăduitor e liberalul Wesselényi!!) însă nu e mai puţin 
adevărat că naţiunea ungară există prin ea şi nu există decât 
prin ea. Dacă miile de nobili ar pierde averea lor, naţia întreagă 
ar suferi, căci cea mai mare parte a milioanelor de oameni care 
le vor lua locul, n-ar fi de origine maghiară”.4 
                                       
1 Ibid., p. 355. 
2 Ibid. 
3 Ibid., p. 356. 
4 Vezi scrisoarea din 16 august 1846 la Z. Ferenczi, Kossuth és 
Wesselényi es az úrber ügye 1846 — 1847-ben (Kossuth şi Wesselényi şi 
drepturile omului în 1846—1847), în „Századok” („Secole”) 36, 1902, p. 53 
 Iată deci problema situată pe făgaşul ei real. Milioanele de 
neposedaţi români în luptă cu miile de posedaţi unguri pentru 
un pământ care ab initio fusese proprietatea sutelor de mii de 
români, deveniţi printr-o natalitate viguroasă, milioane, peste 
care au venit ca stăpânitori autocraţi câteva sute de familii de 
cavaleri nomazi, devenite, cu greu, câteva mii. 
Dar, scrisoarea lui Wesselényi către Kossuth merită să fie 
citată şi pentru altă constatare care derivă din ea, constatare 
menită să răstoarne întregul eşafodaj pe care au încercat cu 
greu să-l construiască, decenii de-a rândul, propagandiştii 
unguri în toate ţările străine, cu intenţiunea de a opune 
„toleranţei” ungare faţă de naţionalităţile supuse lor 
„intoleranţa” românilor din cursul celor două decenii de 
stăpânire românească în Transilvania. 
 
Românii = 0 
 
Cităm din Wesselényi pasajul ce merită să figureze pe 
frontispiciul istoriei intoleranţei universale. 
„Pentru ca un număr restrâns de unguri să fi reuşit să 
domine, prin naţionalitatea lor şi prin limba lor, majoritatea 
zdrobitoare a celorlalte rase, acest lucru a fost posibil numai 
graţie faptului că această impozantă majoritate este egală la noi 
cu zero (Hogy nálunk ama nagy többség = 0) şi că numai 
nobilimea reprezintă o valoare. Or, cea mai mare parte dintre 
nobili sunt unguri şi de aceea nu este absurd ca să se admită 
ca limba lor şi naţionalitatea lor să fie dominante. Dar această 
situaţiune se va schimba în ziua în care milioanele de ne-
unguri vor constitui nu numai o majoritate numerică, dar de 
                                                                                                   
— 56, 140—146. Încă din 1831, Wesselényi propunea completa 
maghiarizare a învăţământului şi a administraţiei, permiţându-se folosirea 
limbii materne numai în viaţa particulară. „Consider — scria el — nu numai 
corect dar şi foarte necesar ca poporul de jos să nu se bucure de drepturi 
naţionale şi de reprezentare decât dacă va deveni cu adevărat maghiar, dacă 
se va contopi cu naţiunea de ale cărei drepturi vrea să beneficieze” 
(Balitélekröl — Despre prejudecăţi) — Bucureşti, 1833, p. 232 — 233). Ideea 
a fost preluată de Kossuth, care, într-un articol din „Pesti Hírlap”, 1842, nr. 
160, propunea aceleaşi măsuri deşi din cei treisprezece milioane locuitori ai 
Ungariei, împreună cu Transilvania, la a cărei anexare visa, doar 4.812.759 
erau unguri. 
asemenea majoritatea celor cu drepturi”.1 
Iată deci la ce fusese redusă marea masă a românilor din 
Transilvania de către nobilimea ungară; în pragul noilor 
prefaceri europene, nobilimea continua a duce în castelele 
Transilvaniei viaţa feudală a castelanilor din Evul Mediu, 
împărţindu-şi timpul între ospeţe, vânători, aventuri şi 
petreceri. 
Majoritatea numerică fără drepturi, egală în valoare, în 
complexul vieţii de stat, cu zero, iată rezultatul unei politici 
milenare de asuprire şi de intoleranţă!... 
Românii au sperat de la mişcarea liberală a lui Kossuth — 
care se anunţase generoasă — realizarea principalelor lor 
revendicări. Şeful revoluţiei ungare din 1848 s-a pronunţat însă 
                                       
1 Întrezărind consecinţele desfiinţării raporturilor feudale, Wesselényi 
atrăgea atenţia asupra faptului că deposedarea nobilimii de privilegii şi 
proprietăţi „nu e recomandabilă, e chiar primejdioasă şi deci de neîngăduit, 
şi pentru că prin aceasta multă, se poate spune aproape toată nobilimea 
proprietară ar fi ruinată. Şi nu trebuie să uităm că în această nobilime 
există acum naţionalitatea noastră. Are nobilimea noastră pe toată scară 
valorilor şi raţiunii destule cusururi şi nu puţine păcate; dar atâta e 
adevărat, că maghiarimea numai sau aproape numai în rândurile ei există. 
Dacă miile nobilimii ruinându-se ea se reduce la insignifianţă, cea mai mare 
parte a milioanelor care-i vor lua locul nu vor fi maghiare. Ar fi o situaţie cu 
totul anormală şi matematic o imposibilitate, ca numărul mic să facă şi să 
cântărească mai mult decât cel mare. Acest fel de imposibilitate, ca 
naţionalitatea şi limba ungurilor mult mai mici în număr să stea deasupra 
mulţimilor mult mai mari ale celorlalte neamuri, numai aceea a făcut-o şi o 
face posibilă, că la noi acea mare majoritate e egală cu zero şi numai 
numărul nobilimii are valoare. În acest număr desigur majoritatea e 
ungurească şi de aceea, numai de aceea nu este o absurditate, ca limba ei şi 
neamul ei să stea deasupra celorlalte. Dar se schimbă aceasta dacă 
milioanele nemaghiare vor alcătui majoritatea şi numeric, şi juridic. 
Aristocraţia noastră de acum dacă piere, nu e mare pagubă, pentru că nu 
valorează prea mult. Va veni alta în loc, după pricepere, bani sau moşie, 
care va fi desigur mai numeroasă decât cea de acum. Şi poate să fie, şi e de 
crezut că va fi şi mai bună, mai deşteaptă. Dar maghiară nu. Aceasta e o 
împrejurare care pretinde multă atenţie. Şi aceasta este cea care face şi mai 
catastrofală pentru noi revoluţia decât pentru alte naţiuni. Revoluţia 
franceză a alungat nobilimea; s-a format alta şi mai franceză, căci s-a făcut 
din francezi. În Galiţia nobilimea poloneză a fost măcelărită de ţărănimea 
poloneză; locul celor ucişi fie că va rămâne gol, fie că va fi luat de urmaşii 
ucigaşilor, poloni vor rămâne toţi. Altfel e la noi” (Z. Ferenczi, op. cit., în loc. 
cit.). 
net împotriva oricărei emancipări naţionale româneşti, 
tranşând prin aceasta, în mod aspru, interminabilele discuţii 
politico-filozofice suscitate de starea iobagilor români. Punctul 
de vedere exprimat de Kossuth era categoric: românii trebuie să 
înceteze a se mai considera ca o naţie aparte şi atunci li se va 
crea o stare socială şi economică acceptabilă. 
„Dorinţa românilor de a se bucura de o existenţă politică 
naţională deosebită — spunea Kossuth — este irealizabilă, 
deoarece ea ar duce la distrugerea unităţii Statului ungar” (Ca 
şi când revoluţia ungară tindea la alt scop decât la destrămarea 
Statului Habsburgic!). 
„De va fi nevoie, continua el, sabia va tranşa chestiunea”.1 
Metoda preconizată în teorie trebuia înfăptuită în practică. 
Pentru aceasta, revoluţia lui Kossuth se hotărî la metode 
radicale. În cadrul autonomiei constituţionale transilvănene, 
naţionalismul român ar fi devenit, în foarte scurtă vreme, un 
factor dinamic, în faţa căruia nici unul din zăgazurile artificiale 
create de unguri n-ar fi putut rezista. Unită cu Ungaria, 
Transilvania era ameninţată să-şi piardă caracterul de sine 
stătător de care se bucurase în cursul întregii sale istorii, 
devenind în mâinile guvernanţilor unguri un teren vast pentru 
exercitarea metodelor de deznaţionalizare forţată.2 
 
Transilvania, provincie autonomă timp de un mileniu 
 
Lupta împotriva naţionalităţii române devenise în realitate o 
luptă între principiul menţinerii autonomiei Transilvaniei şi 
acel al incorporării acestei provincii la Coroana Sfântului 
                                       
1 Vezi discursul din Dietă al lui Kossuth la G. Bariţiu, Părţi alese din 
istoria Transilvaniei pe două sute de ani din armă, II, Sibiu, 1890 — 1891, p. 
155 — 797; Ion Lupaş, Mitropolitul Andrei Şaguna. Monografie istorică, ediţia 
a II-a, Sibiu, 1911, p. 66. 
2 Conştient de dorinţa românilor de a-şi făuri un stat unitar propriu, 
Kossuth spunea: „Românii ţin la independenţa Transilvaniei, împreună cu 
comitatele exterioare, până la frontieră (frontiera etnică cu Ungaria — n.n.); 
se poate să nu le fie acordată, dar să ştiţi că nu în zadar eternul geniu 
românesc a păstrat timp de şaptesprezece secole colonia latină a Daciei” (N. 
Iorga, Dezvoltarea ideii unităţii politice a românilor, Bucureşti, 1915; vezi şi 
S. Dragomir, La Transylvanie Romnaine et ses minorités ethniques, 
Bucureşti, 1934, p. 27). 
Ştefan. Or, unirea cu Ungaria ar fi însemnat o adevărată 
revoluţie în istoria Transilvaniei, căci din clipa în care ungurii 
şi-au întins stăpânirea asupra teritoriului fostei provincii Dacia 
şi până la mijlocul secolului al XIX-lea — adică timp de un 
mileniu —, Transilvania nu încetase nici un moment de a fi un 
teritoriu distinct de regatul Ungariei. 
Această independenţă fusese menţinută chiar şi în timpul 
stăpânirii turceşti care înglobase atât o parte din Ungaria 
propriu-zisă cât şi Transilvania. Dar, pe câtă vreme Buda 
(1529) şi Ungaria propriu-zisă (1541) fuseseră transformate în 
paşalâc turcesc, Transilvania fu recunoscută ca stat separat 
(Principatul Transilvaniei), cu totul independent de regatul 
ungar, plătind doar un simplu tribut Porţii. 
În 1688 suzeranitatea turcească, care nu stingherise întru 
nimic libera dezvoltare a vieţii autonome a Transilvaniei, încetă. 
Îi urmă o dominaţie a Habsburgilor, care din primul moment 
întâlni o puternică împotrivire în Dieta Transilvaniei. 
Cronicarul secuiesc contemporan Cserei caracteriza prin 
aceste cuvinte situaţiunea schimbării suzeranităţii: 
„Sărmana Transilvanie a schimbat jugul de lemn al turcilor 
cu acel de fier al Habsburgilor”.1 
Transilvănenii încercară să se opună încălcării milenarelor 
lor libertăţi. Iezuitul Anton Dunod, trimisul împăratului strigă 
atunci în Dietă deputaţilor revoltaţi: „Maiestatea Sa vă va 
protegui cu voinţa sau împotriva voinţei voastre”.2 
                                       
1 Nagyajtai Cserei Mihály historiája, Pest, 1852, p. 116; Comparând 
subjugarea mai apăsătoare a habsburgilor cu suzeranitatea otomană asupra 
Transilvaniei, cronicarul nota cu tristeţe:... „câtă vreme căutăm libertatea, 
am căzut la strâmtoare şi iobăgie cu atât mai mare, nu mai avem nimic, toţi 
am fost jefuiţi, care de neamţ, care de curuţ (ungur) şi totuşi trebuie să 
plătim dări, iar înaintea neamţului nu avem credinţă şi omenie nici cât un 
câine; jugul de lemn era greu, am vrut să-l sfărâmăm din grumazul nostru, 
aruncară însă asupra noastră jug de fier cu atât mai greu. Aşa păţeşte 
naţiunea care-şi caută mereu stăpâni noi. Învaţă Transilvanie, învaţă, nu te 
însoţi cu Ungaria, pentru că păsatul unguresc adeseori ţi-a ars gura şi 
totuşi nu ai ştiut trage învăţătură” (Ibid., p. 358): Vezi şi I. Lupaş, Sfârşitul 
suzeranităţii otomane şi începutul regimului habsburgic în Transilvania, 
Bucureşti, 1943, p. 5. 
2 „Nelentes valentes proteget vos Sua Maiesta” — declara sentenţios 
Antidie Dunod (Jakab Elek, Az erdélyi fejedelemség utolsó évei (Ultimii ani ai 
Armatele împăratului semănară teroarea în rândurile 
populaţiei transilvănene. Transilvania trebui să se supună. 
La 9 mai 1688, consilierii prinţului Mihail Apafi semnară la 
Sibiu declaraţiunea de supunere a Transilvaniei faţă de 
Coroana Habsburgilor. Dependentă de această Coroană timp de 
230 de ani, Transilvania n-a fost în schimb sub dependenţă 
directă a Ungariei în tot cursul milenarei ei istorii decât 51 de 
ani: din 1867, când împotriva voinţei românilor, Transilvania a 
fost alipită la Ungaria, şi până la 1 Decembrie 1918 când, prin 
voinţa unanimă a poporului românesc, la care s-au adăugat, în 
urmă, şi manifestările în acelaşi sens ale minorităţii germane, 
Transilvania s-a dezlipit de Ungaria, alipindu-se regatului 
României. 
În 1790, împăratul Austriei — de care Transilvania era 
legată printr-o uniune personală — ţinuse să reconfirme 
independenţa Transilvaniei şi separaţiunea ei completă de 
Ungaria, în termeni care nu suferă nici o interpretare: 
„Transilvania, zicea el, este un principat de sine stătător şi 
neatârnat de altă ţară, conducându-se după Constituţia şi legile 
lui”1. 
Această situaţiune de neatârnare se datora desigur tradiţiei 
milenare de provincie de sine stătătoare a Daciei romane, 
devenită, după prăbuşirea Romei, voievodatul de dincolo de 
munţii acoperiţi de păduri (Transilvae) şi în sfârşit, Principatul 
Transilvaniei. 
De neatârnare nu beneficiase însă, decât o clică de nobili 
maghiari, care continuau şi în epoca modernă să exploateze 
neomenos de abuziv, după sistemele feudale, marea masă a 
românilor transilvăneni, a cărei permanenţă fusese factorul 
generator al independenţei provinciei. În clipa în care şi masele 
româneşti ar fi putut aspira la binefacerile unei vieţi 
independente, ungurii proclamau unirea Transilvaniei cu 
Ungaria, dând astfel o lovitură de moarte românismului, care 
se afla pe drumul afirmării viguroase. Guvernul din Budapesta 
                                                                                                   
Principatului Ardealului), în „Magyar Történelmi Tár” (Biblioteca istorică 
maghiară), Budapest, 1874). 
1 Al. Papiu-Ilarian, Independenţa constituţională a Transilvaniei, Iaşi, 
1861, p. 18; V. Papacostea, Les deux Hongries, în «Revue historique du Sud-
est-européen», 1941, p. 174. 
fixase pentru sfârşitul lunii mai 1848 şedinţa Dietei 
Transilvaniei care avea să pronunţe uniunea. 
 
Uniune sau moarte! 
 
Propagandiştii unguri au lansat un cuvânt de ordine, pe 
care spiritele surescitate ale tineretului şi l-au însuşit, agitând 
populaţia: uniune sau moarte! Dacă neuniunea în concepţia 
maghiară însemna moartea privilegiilor, uniunea însemna 
moartea românismului. Într-adevăr, din cei 446 deputaţi câţi 
avea să aibă parlamentul ungar, românilor din Transilvania nu 
li se rezervase absolut nici un loc de deputat. 
După statistica ungurului Fényes, citată de ungarofilul A. 
de Gérando, trăiau în acea epocă în Ungaria 2.311.000 români 
şi 4.870.000 unguri1. După o dreaptă repartiţie a mandatelor, 
li s-ar fi cuvenit românilor 50% din numărul mandatelor 
ungureşti. Liberalii de la Budapesta au înţeles, însă, să le 
acorde 0 — zero — mandate, anihilând astfel orice veleitate de 
manifestare politică, naţional-românească. Revoluţia lui 
Kossuth se integra astfel mentalităţii politice care a caracterizat 
timp de veacuri guvernarea maghiară. 
În faţa atitudinii neînţelegătoare a revoluţiei lui Kossuth 
românilor transilvăneni nu le mai rămăsese decât rezistenţa  — 
dârza rezistenţă — a popoarelor de ţărani, cu rădăcini adânci 
înfipte în pământul pe care-l locuiesc, înverşunata rezistenţă a 
popoarelor cărora cuţitul asupririi le-a ajuns la os. 
 
Proclamaţia lui Simion Bărnuţiu 
 
Unul dintre conducătorii românilor de peste munţi, Simion 
Bărnuţiu, lansa la Sibiu, la 25 martie 1848, o proclamaţie către 
români, constituind semnalul luptei împotriva uniunii: 
„Ungurii, spunea el, cheamă Ardealul la uniune. De fapta 
aceasta atârnă viaţa sau moartea. Deschide-şi ochii fiecare 
român. Folosească-se de prilej pentru că sau câştigă tot, sau 
pierde tot. Pierde şi ce a avut până acum: naţionalitatea. 
                                       
1 A. de Gérando, op. cit., p. 321. Autorul francez a folosit statistica 
întocmită de E. Fényes, Statistik des Königreichs Ungarn, I, Pesta, 1843. 
Ascultaţi strănepoţi ai Romanilor ce trebuie să răspundeţi 
ungurilor sau saşilor: noi, până ce naţiunea română nu va fi 
ridicată la acel rang politic de care au dezbrăcat-o ungurul, 
secuiul şi sasul, nu ne unim”. 
Influenţată de marile prefaceri din acea epocă, proclamaţia 
se termina cu o peroraţie de o vigoare impresionantă: 
„Fiecare oraş, fiecare sat, răsună de bucurie pentru că ziua 
de azi este învierea popoarelor moarte. Şi noi, milioane de morţi 
politici am fost, nu naţiune. Acum este ziua învierii. Să mergem 
să răsturnăm piatra de pe mormânt, să dezlegăm lanţurile 
milenare ale naţiunii române pentru ca să se ridice din pulbere 
şi să vieţuiască viaţa paşnică”.1 
Suflul revoluţiei europene pătrunsese şi în rândurile 
conducătorilor românismului transilvănean! 
 
3/15 Mai 1848 
 
O mare întrunire de afirmare a conştiinţei naţionale şi de 
protest împotriva uniunii fu convocată pentru zilele de 14, 15 şi 
16 mai pe câmpia din jurul Blajului, de către cei doi 
conducători ai bisericii române transilvănene: Andrei Şaguna, 
una dintre cele mai luminoase figuri ale mişcării naţionale 
româneşti din Transilvania şi episcopul Ioan Lemenyi. 
Adunarea a îmbrăcat un caracter grandios atât prin 
participarea unui număr considerabil de delegaţi şi de ţărani 
din toate colţurile Transilvaniei (peste 40.000 de oameni) cât şi 
prin importanţa hotărârilor ce au fost luate cu acel prilej. 
Pentru prima oară în istoria politică a Transilvaniei, românii 
ardeleni se găsesc laolaltă cu acei de dincoace de Carpaţi. Într-
adevăr, la această uriaşă manifestare a românismului din 
Transilvania au ţinut să participe şi unele personalităţi de vază 
ale spiritualităţii româneşti din Principate, printre care 
Alexandru Ioan Cuza, viitorul Domn al Principatelor, Vasile 
Alecsandri, bardul latinităţii, Alecu Russo, Ion Heliade-
Rădulescu şi mulţi alţi reprezentanţi ai vieţii politice şi literare 
                                       
1 T. V. Păcăţian, Cartea de aur sau luptele politice-naţionale ale 
românilor de sub coroana ungară, I, Sibiu, 1902, p. 257 şi urm. 
româneşti din acele vremuri.1 
Într-o unanimitate impresionantă, românii au hotărât să 
ceară şi să lupte pentru recunoaşterea lor ca naţie autonomă 
pe aceeaşi treaptă cu celelalte trei naţii privilegiate ale 
Transilvaniei: secuii, ungurii şi saşii, popoare străine de 
pământul Transilvaniei, care şi-au arogat totuşi, cu de la sine 
putere şi în mod exclusivist, dreptul de a dispune de destinele 
politice ale Transilvaniei. „Deciziile acestei adunări — spune I. 
Moga — au rămas până în anul 1918 revendicările permanente 
ale românilor din Transilvania în lupta lor pentru 
independenţă”.2 
Partidul Naţional Român din Ardeal, care timp de trei 
sferturi de veac a combătut pentru realizarea justelor 
revendicări ale românilor transilvăneni, îşi trage existenţa din 
hotărârile — pentru români istorice — ale Marii Adunări de pe 
„Câmpia Libertăţii”. 
Pentru a învedera cât de lipsite de înţelegere erau cercurile 
conducătoare ale ungurilor faţă de desfăşurarea vieţii 
româneşti din Ardeal, este suficient să cităm dintr-o scrisoare, 
adresată de baronul Iosika, baronului Wesselényi, următoarea 
caracterizare a marii manifestări naţional româneşti de la Blaj. 
„Adunarea, scrie el, a fost ridicolă şi stupidă”.3 
Ridicolă, gândea desigur Iosika, pentru speranţele pe care şi 
le puneau românii în efectele manifestărilor lor politice; 
stupidă, pentru temeritatea iobagilor români de a cere să fie 
trataţi pe picior de egalitate cu nobilimea maghiară, de care — 
prin voinţa acesteia din urmă — îi despărţea o prăpastie de 
netrecut. 
În clipa în care avea loc adunarea, quasiunanimitatea 
                                       
1 Dintre revoluţionarii munteni, la Marea Adunare Naţională de la Blaj, 
a participat Dimitrie Brătianu, iar din Moldova, în afară de Alexandru Ioan 
Cuza, Vasile Alecsandri şi Alecu Russo, au fost şi G. Sion, Lascăr Rosetti, 
Nicolae Ionescu, Teodor Moldovanu, Costache Negri, Petrache Cazimir. 
2 I. Moga, Luttes des Roumains de Transylvanie pour l'émancipation 
nationale, Bucureşti, 1938, p. 11. 
3 Mester Miklós, Az antonom Erdély és a román nemzetiségi követelések 
as 1863 — 64 évi nagyszebeni országgyűlésen (Transilvania autonomă şi 
revendicările naţionale ale românilor în Dieta de la Sibiu, 1863 — 64), 
Budapest, 1936, p. 33. 
românilor era net antiunionistă. 
O altă unire frământa de acum spiritele conducătorilor 
românilor ardeleni, ca şi de altfel acelea ale românilor din 
Principate. De data aceasta era însă vorba de o unire firească, 
care în mod fatal trebuia să intre într-o zi ca factor 
preponderent în destinul românilor de pe ambele versante ale 
Carpaţilor. 
Ideea Daco-României1 îşi croia drum cu atât mai viguros, cu 
cât ideile de dezmembrare ale monarhiei habsburgice prindeau 
temei. 
Un preot din Mădăraşul de Câmpie spunea, după Marea 
Adunare de la Blaj, „Ardealul nu mai e Ardeal, CI ROMÂNIA”.2 
Ziua de 3 mai 1848, spunea la rândul său marele patriot 
român Nicolae Bălcescu, este o zi de lumină, de libertate şi de 
mărire românească. 
 
Revoluţia din 1848 
 
După cum era de aşteptat, ungurilor nu le era deloc 
indiferentă agitaţia continuă din rândurile românilor. Ei 
porniră la contra măsuri, destinate să stăvilească mişcarea de 
redeşteptare naţională românească. Persecuţiile contra 
intelectualilor români se ţineau lanţ. Casele ţăranilor delegaţi la 
adunările de la Blaj erau arse din temelii; preoţii erau închişi, 
spânzuraţi sau împuşcaţi. Excesele alternau cu incendiile, 
acestea din urmă cu masacrele. Ţărănimea românească se 
înarmează, pregătindu-se să reziste şi să reacţioneze. În luna 
septembrie 1848 românii organizează o nouă întrunire pe 
Câmpia Libertăţii de lângă Blaj, la care participă de această 
                                       
1 Programele revoluţionarilor transilvăneni, ca şi celelalte programe 
paşoptiste româneşti, se axau pe ideologia daco-românismului care urmărea 
ca obiectiv esenţial unirea tuturor românilor într-o „Daco-Românie” sau 
„Românie”. Aceste aspiraţii erau recunoscute chiar de către baronul 
Wesselényi Miklós când se referea la posibilitatea constituirii imediate a 
unui regat român independent (Kardes S., Bárón Wesselényi Miklós élete és 
munkái / Viaţa si operele Baronului Miklós Wesselényi /, II, Budapest, 
1905, p. 205-207). 
2 S. Dragomir, Studii şi documente privitoare la revoluţia românilor din 
Transilvania în anii 1848—1849, II, p. 361. 
dată şi 6.000 moţi înarmaţi, în frunte cu avocatul Avram Iancu, 
eroul de mai târziu al înverşunatei rezistenţe din munţii 
Abrudului.1 
Uniunea fusese între timp votată de Dietă şi aprobată de 
împărat. Aprobarea i-a fost mai mult smulsă împăratului de 
unguri, decât acordată de bună voie. Când i s-a prezentat lui 
Franz Iosif spre promulgare legea edictând uniunea, împăratul 
ceru guvernului ungar câtva timp pentru a medita asupra 
măsurilor de luat. (Se citează vorbele împăratului adresate 
ministrului ungur Batthyányi: „aber lieber Graf, gönnen sie mir 
doch ein wenig Bedenkzeit”/”dar iubite conte, acordă-mi puţin 
timp de reflexiune”). Cedând însă presiunilor, împăratul puse 
semnătura pe legea care avea să ducă la desfiinţarea românilor 
ca naţie autonomă pe pământul românesc al Daciei Romane, 
fără a reflecta prea mult asupra consecinţelor acestui gest.2 
Punerea în aplicare a legii şi preluarea de către unguri a 
administraţiei de stat s-a lovit de o împotrivire acerbă din 
partea ţărănimii române. Românii nu înţelegeau într-adevăr să 
renunţe la singurul bun pe care teroarea milenară ungurească 
nu reuşise să li-l răpească: naţionalitatea3. 
Prigoana exercitată, din ordinul Budapestei, de organele în 
subordine spori şi mai mult încă agitaţia în rândurile ţărănimii 
române. 
În această ambianţă de supraexcitare creată, în prim loc, de 
dârzenia nemeşilor unguri, la care se adaugă de data aceasta şi 
atitudinea duşmănoasă a aşa-zişilor revoluţionari ai lui 
Kossuth şi în al doilea rând, de conştiinţa stării de inferioritate 
în care se găsea pătura ţărănească română, era suficientă o 
singură scânteie pentru ca focul să se întindă cu repeziciune 
                                       
1 G. Bariţiu, Părţi alese din istoria Transilvaniei pe două sute de ani în 
urmă, vol. II, Sibiu, 1890, p. 153 şi urm.; S. Dragomir, Avram Iancu, 
Bucureşti, 1924, p. 21 şi urm. 
2 G. Bariţiu, op. cit., II, p. 171. 
3 În faţa refuzului revoluţionarilor unguri de a recunoaşte drepturi 
egale şi pentru naţiunea română, Nicolae Bălcescu sublinia cu amărăciune 
dar şi răspicat: „Supremaţia cu democraţia nu se pot asocia. Dacă Ungaria 
vrea să-şi menţină supremaţia, trebuie să rămână aristocratică şi 
oprimatoare, adică în alianţă cu împăratul; dacă vrea însă să fie 
democratică, trebuie să întindă mâna celor nouă milioane de români, care 
toţi sunt democraţi” (Fényes S., op. cit., p. 42). 
uimitoare. 
Ungurii s-au comportat şi de data aceasta cu asprimea lor 
tradiţională. Există în sufletul ungurului o ură seculară împotriva 
elementului românesc din Ardeal, care nu-şi are absolut nici o 
justificare, elementul maghiar fiind acel care dintotdeauna s-a 
situat în postura de element de asuprire şi de împilare, ură 
care totuşi îşi găseşte o explicaţiune în neputinţa maghiarilor 
de a transforma sufletul Ardealului. 
Se pot deznaţionaliza elementele individuale ale unui popor, 
naţiile însă nu pot fi niciodată deznaţionalizate. 
Bilanţul catastrofal al revoluţiei din 1848 din Transilvania 
reprezintă cea mai fidelă imagine a teroarei dezlănţuite de 
unguri împotriva elementului românesc luptând pentru dreptul 
sacru al libertăţii naţionale. Două sute treizeci de sate au fost 
şterse de pe suprafaţa pământului. Revoluţia a costat viaţa a 
patruzeci de mii de persoane. Pagubele s-au cifrat la imensa — 
pentru acele vremuri — sumă de 30 milioane florini aur.1 
Cu titlu de comparaţie arătăm că în Franţa, revoluţia din 
1848 a făcut numai 15.000 victime. Represiunea ungurilor a 
                                       
1 În anii 1848—1849, pe lângă cei 10.000 de români transilvăneni 
căzuţi în luptele împotriva intervenţiei armatelor guvernului revoluţionar de 
la Budapesta, alţi 30.000 de români au fost ucişi cu sau fără judecata 
„tribunalelor de sânge”, ceea ce înseamnă că au fost omorâţi 10 — 20 de 
români pe sat („Bucovina” nr. 1 din 6 ianuarie 1850). Vezi şi I. Nistor, 
Decorarea lui Avram Iancu şi a camarazilor săi, în „Analele Academiei 
Române. Memoriile Secţiunii istorice”, seria a III-a, vol. IX, 1930, p. 281, 
283.  
La doar doi ani de la sfârşitul tragic al revoluţiei române în Transilvania 
apărea, la Londra, a doua ediţie a lucrării memorialistice Germain: Germany 
as it is..., în care se scria: „The way in wich the Wallachicus (Roumâns) of 
Transylvania were treated, is also no proof of generosity or humanity. In  
Szamos Ujvar three hundred Roumâns were sentenced to death in one day, 
and in one day a hundred and fifty of them were shot. At every discharge the 
Magyar cried to their victims: «Cantati, deceptate Romane»!  It is affirmed 
that aut of the 240 Roumân villages of Transylvania, there is not one where 
at least ten or twelve of the inhabitants have not been executed by the 
Magyars, carrying thus the number of their victims amongst the Roumâns 
alone, to between 35 and 40.000.” (The Baroness Blaze De Bury, Germain: 
Germany as it is, or Personal Experiences of its Courts, Camps, and People, in 
Austria, Prussia, Bavaria, Bohemia, Hungary, Croatia, Serbia, Italy etc., 
including numerous unpublished Anecdotes and exclusive Information, II 
Edition, vol. II, London,1851, p. 285 – 286) 
fost atât de sângeroasă, încât un istoric român a putut, cu 
drept cuvânt, să declare că revoluţia din Transilvania „a luat 
proporţii aproape apocaliptice”.1 
Armatele austriece şi românii înarmaţi sub comanda 
baronului Puchner îi înving pe secui; armatele lui Kossuth, sub 
conducerea generalului polon Bem, reuşesc însă să cucerească 
Braşovul şi Sibiul aşa încât Ardealul cade efectiv în mâinile lor. 
 
Avram Iancu 
 
Trupele de ţărani români se retrag înspre centrul 
Transilvaniei, unde, sub conducerea eroică a lui Avram Iancu 
— improvizat căpitan de oaste — opun trupelor regulate 
maghiare, în Munţii Apuseni, o rezistenţă unică în istorie. 
Tunurilor şi armelor moderne ale armatelor lui Hatvanv şi 
Vasary, Avram Iancu şi moţii săi le opun armele pe care şi le-au 
făurit singuri sau pe care cu greu şi le-au putut procura; puşti, 
săgeţi, arcuri, suliţe şi... tunuri din lemn de cireş. 
„Craiul munţilor” se bizuia însă, pe rezistenţa sa, şi pe 
dreptatea cauzei pe care o apăra şi care oţelea voinţele. 
Pe câtă vreme armatele lui Kossuth luptau pentru 
menţinerea în sclavie a unui popor care număra milioane de 
suflete, românii luptau pentru ideile de libertate care stăteau la 
baza însăşi a revoluţiei kossuthiste. 
„Suntem oamenii libertăţii — spunea Avram Iancu — căruia 
dârza luptă pe care o ducea în munţii Abrudului îi crease 
aureolă de legendă. Pentru această libertate ne-am revoltat. 
Pentru ea am vărsat sângele nostru.”2 
                                       
1 Silviu Dragomir, Avram Iancu, Bucureşti, 1924, p. 27-l18; Radu R. 
Rosetti, Un episod din anii 1848-49 în Transilvania. Apărarea Munţilor 
Apuseni în primăvara şi vara anului 1849 în „Anuarul Institutului de Istorie 
Naponală”, Cluj, IV, 1926 - 1927, p. 105 şi urm. 
2 Explicând raţiunile colaborării cu imperialii care promiseseră că ne 
asigură naţionalitatea, în timp ce revoluţionarii unguri susţineau cu 
intransigenţă realizarea unui stat cu o singură naţiune în graniţele miticului 
regat al Sfântului Ştefan pe ruinele naţiunilor nemaghiare (români, germani, 
slovaci, croaţi, sloveni), Avram Iancu spunea: „Acum ce era mai consult 
(înţelept — n.n.). A da mâna cu aceia, care nu vreau să ştie de tine? Sau cu 
acela care îţi promise împlinirea rugăminţii? Deci vă îndreptăm rugarea 
frăţească să nu fiţi mici la credinţă înşelându-vă că noi am fi oarbe 
La rândul său, unul din locotenenţii lui Avram Iancu, 
prefectul Buteanu, înainte de a fi executat are curajul să 
arunce în faţa călăilor săi părerea luptătorilor români pentru 
idealul de libertate care îi însufleţeşte pe unguri. „Libertatea 
voastră, strigă el, este linguşire, amăgire şi vorbă goală”1. 
                                                                                                   
instrumente ale camarilei şi că principiul nostru ar fi singur negru-
galbinism (aluzie la culorile habsburgice — n.n.), după cum vă place a 
crede. Nu domnilor, nu. Noi suntem oamenii libertăţii. Pentru asta ne-am 
revoltat, pentru asta ne-am vărsat şi suntem hotărâţi a ne vărsa sângele 
până la ultimul român. Braţele noastre din 15 Mai al anului trecut până la 
ora cea fatală, deschise au stat, ne-am oferit fraţilor maghiari de cei mai 
sinceri amici pentru toate adversităţile timpurilor viitoare, numai să ne 
garanteze naţionalitatea pe temeiul dreptului egal” (S. Dragomir, Avram 
Iancu, p. 115). Referindu-se la aceeaşi problemă, Avram Iancu îi scria din 
Câmpeni, la 15 iunie 1849, comandantului de brigadă ungur Iosif Simonffy: 
„Noi cu durere privim la scena care s-a întâmplat în astă patrie şi în care şi 
noi am fost siliţi a lua cea mai mare parte. Să credeţi, însă, domnilor, că 
răscularea noastră nu s-a întâmplat prin amăgirea Austriei (după cum 
dumneavoastră sunteţi informat) ci pre noi ne-au răsculat nerecunoaşterea 
naţionalităţii politice, tiraniile şi barbariile feudaliştilor şi aristocraţilor 
transilvani maghiari, pe care poporul în astă epocă nu le-a mai putut suferi 
şi de cari inteligenţa s-a scârbit cu totul; am fost siliţi a rădica arme, a le 
purta în contra aceluia care mai de aproape ne tirăneşte şi se vede a ne 
apăsa existenţa politică, despre ce vă va certifica istoria, împuţind crima cui 
va fi drept” („Transilvania”, X, 1877, nr. 5, p. 54 — 56). La rândul său, Iosif 
Simonffy recunoştea pe bună dreptate: „Românii si maghiarii au neapărată 
trebuinţă de cea mai strânsă frăţie. Numai astfel îşi vor asigura existenţa. 
Prin urmare, cine seamănă discordie, ură şi produce vărsare de sânge între 
aceste două naţiuni surori este trădătorul propriei naţiuni“ („Transilvania”, X, 
1877, nr. 2). 
1 Ideile martirului revoluţionar Ioan Buteanu sunt cuprinse în 
scrisoarea adresată la 27 martie 1849 maiorului Csutak Kálmán, document 
care reprezintă un adevărat testament politic al revoluţionarilor români, pe 
care istoricul Silviu Dragomir îl considera „o perlă strălucitoare vrednică de 
a fi aşezată în antologia neamului” (S. Dragomir, Ioan Buteanu, prefectul 
Zarandului în anii 1848 — 49, Bucureşti, 1928, p. 46). Iată cuprinsul 
acesteia: „Aşa văd cum că Dvs. lucraţi pentru principiile egalităţii, libertăţii 
şi ale fraternităţii. Foarte mă mir căci şi noi Românii ne luptăm tot pentru 
aceleaşi principii şi de când am început lupta tot adevărata libertate şi 
recunoaştere a existenţei politice a naţiunei noastre am proclamat-o. 
Aceasta ne-a fost lozinca, pentru asta trăim şi murim. Dacă dar şi Dvs. 
pentru asta vă luptaţi, atunci nu este nici o deosebire între noi şi e păcat a 
vărsa atâta sânge, fără nici un folos. Aceasta nu o pofteşte, nici nu o aduce 
cu sine principiul frăţietăţii. Dar aşa văd că ce spuneţi despre noi Românii, 
                                                                                                   
că ne luptăm pentru absolutism aceea tocmai la Dvs. se potriveşte. N-am 
încercat noi a ne însoţi cu voi pentru câştigarea libertăţii, numai să ne 
recunoaşteţi naţionalitatea? N’am dorit noi a vă întinde dreapta noastră 
numai pentru ca să înţelegeţi principiul egalităţii aşa pre cum este înţelesul 
lui cel adevărat? A trecut timpul, credem, de a mai subjuga popoare. În 
fiecare naţiune ca şi în Dvs. s-a deşteptat simţul naţionalităţii. Nu v-aţi 
putut dezmetici nici într’a atâta, ca să ştiţi că aveţi nevoie de simpatia 
Românilor? Elementul românesc de la Tisa până la Marea Neagră e cu mult 
mai compact decât al vostru, şi nu poate pieri din şirul popoarelor. Ar fi bine 
de v’aţi gândi, aţi cumpăni aceasta şi v’aţi sili a câştiga dragostea 
Românilor, pentru că, zău, de aceasta aveţi nevoie, iar nu să omorâţi 
oameni neînarmaţi, femei cu copii, să aprindeţi satele, să duceţi la sapă de 
lemn poporul şi să prefaceţi toată ţara într’un cimitir pustiu. Aceasta este în 
contrazicere cu drepturile umanităţii, naturei şi ale popoarelor şi de nu veţi 
înceta faptele aceste tiranice, care se cuvin numai popoarelor barbare şi 
sălbatice, acuşi veţi da seama înaintea Europei civilizate, deoarece o 
asemenea grea lovitură n-a atins patria noastră decât sub jugul sălbaticilor 
Mongoli, Tătari şi Turci. Şi ce este mai mult, profanaţi bisericile, iar 
lucrurile ce se ţin de slujba bisericească şi de ritul religios le-aţi prădat şi le 
nimiciţi. Nu-i aşa fraţilor maghiari, că aceasta vi-o porunceşte lozinca 
voastră, libertatea şi fraternitatea, pe care aţi proclamat-o? Pe aceia care se 
întorc la voi îi primiţi în sânul vostru aşa că îi despoiaţi de tot avutul şi 
poporul îl faceţi cerşitoriu, fugitoriu de lume, ca prin aceasta apăsându-l şi 
moraliceşte să-l puteţi întrebuinţa ca pe un instrument. Nici Dumnezeu, 
nici oamenii nu o pot răbda aceasta. Noi suntem gata sau a trăi sau a peri, 
a ne păstra astfel cinstea până la moarte şi a ne lupta mai departe pentru 
principiile noastre. Soarta va hotărâ. 
Poate că neamurile civilizate ale Europei vor privi la noi şi sperăm, că 
dacă nu alţii, naţiunile de aceeaşi origine cu noi vor veni în ajutorul nostru 
şi ne vor mântui din obezile robiei. Căci naţiunile care iubesc libertatea vor 
grăbi să ne vie în ajutor. Până atunci noi vom lupta până la moarte ca să nu 
cadă asupra noastră blestemul nepoţilor noştri. Libertatea voastră sunt 
furcile, egalitatea drepturilor voastre consistă în aceea, că asimilaţi în 
elementul maghiar pe celelalte neamuri, care locuiesc cu voi într-o ţară. Iar 
frăţietatea voastră o vestiţi prin pârjolirea satelor şi asasinarea celor 
nevinovaţi. Treziţi-vă, căci mai este încă vreme! Nu vă pătaţi caracterul 
naţional! Voi sunteţi mândri şi mândria proastă adeseori mult strică unei 
naţii, iar politica rea şi rătăcită poate să asvârle în mormânt o naţiune. Fie-
vă de exemplu cum s-a cufundat şi a pierit glorioasa naţiune polonă. Voi 
încă şi în epoca libertăţii mai ţineţi după exemplul vechiului sistem, de 
sclavagiu. Corpul juris-ul şi Tripartitul lui Verböczi de altă dată; adecă voi 
numai la slugi doriţi a fi cârmuitori, iar nu la cetăţeni liberi. 
Da, fiindcă libertatea voastră este numai linguşire, amăgire şi vorbă 
goală” (Ibid., p. 44 — 46, 135— 136; Deák Imre, 1848 a Szahadságháre 
története levekben / 1848 Istoria războiului de libertate în epistole, 
Horea şi răscoala din 1784, Avram Iancu şi revoluţia din 
1848 reprezintă în istoria Transilvaniei două încrustări adânci 
pe răbojul redeşteptării naţionale româneşti, două etape în 
lupta atât de grea pe care a trebuit să o poarte românii ardeleni 
pentru triumful celei mai elementare dintre revendicări: 
egalitatea în drepturi ca şi în datorii cu populaţiile 
conlocuitoare. 
Scriitorii unguri contemporani taxează drept iredentism 
mişcările fireşti de descătuşare din sclavia maghiară a 
„minorităţii — majoritare” româneşti din Ardeal. 
Scriitorul englez R.W. Seton-Watson (Scotus Viator), care în 
nenumăratele ocazii a demascat metodele de opresiune 
practicate, „în tot cursul istoriei lor, de unguri faţă de popoarele 
conlocuitoare de altă obârşie decât ei”, a împrumutat de la 
propaganda maghiară termenul de „iridentă”, dar, cu acel 
imponderabil humor specific englezilor, s-a şi pronunţat în 
acelaşi timp asupra acestui iridentism, plasându-l în toate 
ocaziunile între semnele citării. 
„Iredentismul” român n-a fost în realitate decât strigătul de 
revoltă al unei populaţiuni de milioane împotriva metodelor 
feudale, moştenite din Evul Mediu şi împământenite de o clică 
privilegiată, cifrându-se abia la câteva zeci de mii de nobili 
maghiari, care căutau să permanentizeze aceste metode la 
infinit. 
Politica maghiară, în loc să meargă odată cu timpul, 
adaptându-se evoluţiei naturale a sistemelor politice europene, 
s-a cramponat în a menţine inegalităţi, diferenţieri şi asupriri 
care, în lumina cuceririlor spirituale din secolul al XIX-lea, 
deveniseră în principiu anacronice şi în fapt insuportabile. 
Cele mai infime îmbunătăţiri ale sorţii românilor a trebuit 
                                                                                                   
Budapest, 1942, p 382 — 383). Scrisoarea a fost cunoscută la trei luni de la 
redactarea ei, la 27 iunie 1849 şi de către marele revoluţionar Nicolae 
Bălcescu, care, din Debreţin, i-o comunica lui Ion Ghica cu precizarea „Mă 
rog să păstrezi aceasta, căci o privesc ca un document istoric” (Ion Ghica, 
Amintiri din pribegia după 1848, ediţia 1889, p. 325 — 328). 
Ioan Buteanu a fost spânzurat la 22 mai 1849 de Hatvani la Iosaş 
Protestând împotriva acestei violenţe nelegiuite, Buteanu se adresa călăilor 
săi: „Am salvus conductus de la Kossuth. Eu mor, dar nu mă tem de 
moarte, căci am stat zi de zi în faţa ei” (S. Dragomir, op. cit., p. 81). 
să le fie smulse ungurilor cu forţa, ori, atunci când în cele din 
urmă aceştia se hotărau din proprie iniţiativă să amelioreze 
situaţiunea minorităţilor din Ungaria, o făceau sau siliţi de 
împrejurări sau când era de acum prea târziu. Evenimentele 
din 1848—1849 sunt cea mai peremptorie dovadă a acestui 
adevăr. Când armatele lui Kossuth au fost înfrânte, capul aşa-
zisei revoluţii ungare şi-a dat în sfârşit seama ce sprijin 
puternic a pierdut el în lupta pentru dobândirea libertăţii, prin 
politica echivocă faţă de români. 
 
Kossuth regretă... 
 
La 29 iulie 1849 Kossuth, care până atunci negase cu 
încăpăţânare orice drept naţiunii române ca atare, în urma 
dezastrului de la Villagos [Şiria, jud. Arad], se hotărî să-şi 
schimbe atitudinea sa intolerantă faţă de români şi aceasta cu 
scopul de a-şi apropia masele româneşti în lupta contra 
austriecilor. El votează în ceasul al 12-lea o lege prin care se 
recunoaşte, în sfârşit, naţiei române din Transilvania 
românească dreptul la o viaţă liberă, pe picior de egalitate cu 
naţiile conlocuitoare.1 Când textul legii îi fu adus la cunoştinţă 
lui Avram Iancu, care în munţii Abrudului continua eroica sa 
rezistenţă, era de acum prea târziu. Kossuth încetase de a mai 
fi stăpânul situaţiei. Trupele austro-ruse erau peste tot 
victorioase. Kossuth abdică şi fuge la Varna şi de acolo, prin 
Anglia, în Statele Unite. 
Schimbările pe care le-au suferit concepţiile exclusiviste ale 
lui Kossuth în anii de refugiu şi de meditaţie senină — departe 
deci de frământările inerent pasionate ale politicii — sunt 
extrem de edificatorii. 
Ideea centrală în jurul căreia gravita politica şefului 
revoluţionar de la Budapesta în epoca în care era conducătorul 
destinelor politice ale Ungariei, consta în primatul naţiei ungare 
în toate provinciile în care elementul unguresc era politiceşte 
                                       
1 Textul propunerilor lui Ivossuth, prin care recunoştea în parte dreptul 
românilor din Transilvania la o viaţă liberă, a fost publicat de Johann Czecz, 
Bern's Feldzug, in Siebenbürgen, Hamburg, 1850, reprodus de Eugen Brote, 
op. cit., p. 56 — 57 (anexa 16). 
dominant. Celorlalte popoare li se concedau oarecare libertăţi şi 
drepturi, cu condiţia prealabilă ca ei să renunţe la 
naţionalitatea lor, ceea ce echivala cu un refuz de a li se face în 
sfârşit dreptate românilor, căci pentru aceştia ideea naţională 
se confunda cu însăşi raţiunea de a trăi. 
Kossuth era categoric în această privinţă în anii revoluţiei. 
„Pe români şi pe saşi, spune el în acea epocă, îi vom mătura de 
pe suprafaţa pământului, dacă se vor ridica împotriva patriei 
maghiare”.1 Kossuth îşi dă seama — cam târziu e adevărat — 
că realizarea unui stat unitar maghiar în limitele Coroanei 
Sfântului Ştefan este o utopie, recunoscând că Ungaria este un 
stat polinaţional şi trăgând de aici toate consecinţele logice ale 
acestei concepţii. 
Astfel Kossuth visa înfăptuirea unei Confederaţii Dunărene, 
cu participarea celor patru state din Bazinul dunărean: 
Croaţia, Ungaria, Serbia şi România. Cât de departe era planul 
din 1852 al marelui patriot ungur, de acela — strâmt şi şovin 
— pe care tot el îl făurise cu trei ani în urmă, preconizând o 
Ungarie unitară prin anihilarea tuturor naţionalităţilor!...2 
Din nefericire însă, mentalitatea conaţionalilor lui Kossuth 
nu evoluase în sensul noilor idei, ci rămăsese înţepenită parcă 
în tiparul rigid al ideii învechite: „Stat unitar maghiar, creat 
prin deznaţionalizarea — la rigoare, forţată — a românilor, 
slovacilor, croaţilor etc. Ca şi când popoare, în plină vigoare şi 
conştiente de naţionalitatea lor străveche pot fi desfiinţate prin 
simple dispoziţii legale sau prin măsuri de oprimare!... 
Dl I. Moga scrie că proiectul lui Kossuth a produs 
consternare în mijlocul ungurilor.3 Tot atât de mare trebuie să 
le fie consternarea ungurilor şi în zilele noastre, citind scrisorile 
din exil ale marelui patriot şi urmărind harta întocmită, pe 
                                       
1 I. Lupaş, Mitropolitul Andrei Şaguna. Monografie istorică.... p. 70; 
Moga, op. cit., p. 392. 
2 I. Moga, op. cit., p. 400 — 401. 
3 I. Moga, op. cit., în loc., cit, p. 421. Istoricul ungur Szekfü Gyula arată 
că marea majoritate a ungurilor, nu numai că a respins ideea unei 
confederaţii a celor patru state dunărene, dar s-a arătat ostilă reglementării 
problemei naţionalităţilor în spiritul liberal propriu constituţiei din 1851 
(Szekfü Gyula, Hérom nemzedék. Egy hanyaltó kór története Trei generaţii. 
Istoria unei atmosfere de epocă, Budapest, !922, ed. a II-a, p. 297). 
baza datelor extrase din aceste scrisori, de Jászi Oszkár şi 
publicată în revista americană „Foreign Office”. 
Delimitând spaţiul etnografic al diferitelor popoare din 
Ungaria, Kossuth atribuie elementului etnic românesc un 
teritoriu care nu numai că-l egalează pe acela fixat prin 
Tratatul de la Trianon, dar îl şi depăşeşte.1 
Când însuşi marele Kossuth recunoaşte românilor drepturi 
asupra întregului teritoriu al Transilvaniei, în limitele stabilite 
prin Tratatul de pace din 1920, cum pot fi taxate afirmaţii ca 
acelea conţinute în volumul propagandistic Justice pour la 
Hongrie în care citim că „Tratatul de la Trianon n-a fost dictat 
de bunul simţ, ci de reaua voinţă a vecinilor lacomi şi de 
ignoranţa Marilor Puteri, care au cedat imperialismelor: ceh, 
român şi sârb”?2 
Cum pot fi taxate — repet — altfel decât drept izbucniri 
furibunde ale unui politicianism şovin, care în dispreţul celui 
mai luminos adevăr stăruie în cele mai abracadabrante 
afirmaţii?!... 
După eşecul revoluţiei maghiare, Franz Iosif instaură în 
întreaga împărăţie regimul absolutist. Acest regim a avut un 
prim efect negativ: toate naţiile Monarhiei au fost despuiate de 
drepturile lor. Franz Iosif înfăptuise, într-adevăr egalitatea între 
români şi unguri, dar de data aceasta era o egalitate a lipsei de 
drepturi. 
 
Regimul absolutist 
 
Ca o răsplată târzie pentru duritatea şi asprimea de care au 
dat dovadă în relaţiile cu românii, ungurii erau bine serviţi, dar 
nu pentru a se răzbuna luptaseră românii timp de secole, după 
cum nu pentru medalia pe care i-o conferise împăratul, 
rezistase eroic în munţii Abrudului Avram Iancu, în faţa unui 
duşman înzecit superior!... 
În toate lucrările istorice destinate cititorilor din străinătate, 
ungurii se străduiesc să scoată în evidenţă efectul demoralizant 
pe care l-au avut asupra românilor măsurile regimului 
                                       
1 Cf. Romulus Seişanu, Transilvania Românească, p 27 
2 Ibid. 
absolutist austriac, ca şi când regimul instaurat de revoluţia 
ungară era de natură să umple sufletul românilor de entuziasm 
şi speranţă!... Oricât de dureros era pentru aşteptările 
românilor noul regim autocrat, el era infinit mai blând decât 
teroarea din trecutul apropiat. În cadrul Austriei absolutiste, 
românilor le rămâneau cel puţin speranţele într-un viitor mai 
bun. În cadrul Ungariei unitare, viitorul naţiei române din 
Transilvania se profila în contururi precise care nu puteau da 
naştere decât celei mai crunte deznădejdi. 
G. Mailath, reprezentantul autorizat al ungurilor în Senatul 
Imperial din 1860, declarase în mod categoric: „Ungurii sunt 
fideli ideii unui regat unitar cu o singură naţie, de naţionalitate 
ungară, toţi ceilalţi cetăţeni, fără distincţie de limbă, trebuind 
să se considere maghiari”.1 
Acesta era deci ţelul pe care l-a urmărit revoluţia ungară, 
iar nu realizarea unui ideal de libertate, după cum, mai târziu, 
au vrut să acrediteze istoricii maghiari. 
În lumina acestui adevăr, azi axiomatic, cât de puerile ne 
apar încercările pe care le fac ungurii de a apărea în ochii 
străinătăţii drept „campioni ai libertăţii”. 
Cine urmăreşte eforturile extraordinare pe care le-au făcut 
ungurii pentru a-şi menţine până mai târziu, în epoca 
modernă, privilegiile medievale, în dispreţul celor mai 
elementare drepturi fireşti ale popoarelor care convieţuiau în 
mijlocul lor şi în disonanţă cu progresul înregistrat de ideea 
socială şi politică din celelalte ţări europene, rămâne 
înmărmurit în faţa cutezanţei de a afirma că „Europa întreagă 
era cuprinsă de admiraţie faţă de lupta îndărătnică pe care 
nobilimea ungară o purta pentru desfiinţarea propriilor ei 
privilegii” V. Pál Török în Das Vergangenheit des Ungarischen 
Staatslebens). 
Nu numai că nobilimea ungară n-a întreprins nimic pentru 
desfiinţarea prăpastiei care o despărţea de masa ţăranilor 
români, dar, dimpotrivă, a făcut tot ce era omeneşte posibil 
pentru a contracara măsurile liberale pe care le proiecta 
guvernul imperial. 
                                       
1 I. Moga, op. cit., în loc. cit., p. 400; vezi şi G. Bariţiu, op. cit., vol. III, p. 
10. 
Avusese dreptate Nicolae Bălcescu când afirma că „Ungurii 
n-au învăţat nimic şi n-au uitat nimic în cursul istoriei lor”.1 
După înfrângerile de la Magenta şi de la Solferino şi după 
pierderea Lombardiei, austriecii au hotărât să renunţe la 
regimul absolutist, inaugurând de data aceasta o eră de 
libertăţi constituţionale. 
 
Regimul constituţional 
 
În cursul acestei epoci, ungurii au manifestat, cu o dârzenie 
neîntrecută, voinţa lor de a persevera în politica de opresiune şi 
de intoleranţii faţă de români. Ei au sabotat cu încăpăţinare 
diabolică absolut toate măsurile liberale, edictate de împăratul 
Franz Iosif şi nu au abandonat partida până ce punctul lor de 
vedere nu a triumfat. 
După consultarea reprezentanţilor autorizaţi ai tuturor 
provinciilor monarhiei, împăratul s-a hotărât să adopte ca 
metodă de conducere a diferitelor provincii, sistemul aşa-zis al 
„individualităţilor istorico-politice”2, provinciile având dreptul 
de legiferare, nu însă şi atributele suveranităţii. Deasupra 
Dietelor provinciale, împăratul, prin Diploma din 20 octombrie 
18603, a înfiinţat şi un parlament central, supraprovincial. 
Totodată, el a cerut imperios preşedintelui de consiliu, 
Rechberg, să rupă definitiv şi radical cu trecutul, înlocuind 
constituţia feudală şi anacronică a marelui Ducat al 
Transilvaniei cu o constituţie modernă, din care urmau să 
dispară privilegiile nobiliare, corvezile şerbilor şi inegalităţile 
dintre naţiuni. Împăratul mai formula în mod expres dorinţa ca 
în Adunarea reprezentativă a Transilvaniei să participe „şi 
naţiunile excluse până atunci de la exerciţiul drepturilor 
politice”.4 
După secole de deznădejde cumplită, o rază de speranţă s-a 
revărsat, în sfârşit, asupra românilor de dincolo de Carpaţi. 
                                       
1 Silviu Dragomir, Nicolae Bălcescu şi Ardealul în „Anuarul Institutului 
de Istorie Naţională”, Cluj, V, 1928— 1930, p. 23. 
2 Verhandlungen des österreichischen verstärkten Beichsrathes, 1860, 
II, Viena, 1860, p. 381 — 382; G. Bariţiu, op. cit., III, p. 38. 
3 G. Bariţiu, op. cit., III, p. 16, 37 şi urm. 
4 Mester M., op. cit., p. 83; vezi şi I. Moga, op. cit., în loc. cit., p. 407. 
Este extrem de interesant de notat atitudinea pe care o iau 
masele româneşti faţă de foştii lor asupritori în ziua în care 
avea, în sfârşit, să li se recunoască şi lor dreptul la o viaţă 
liberă, după îndelungi secole de sclavie. În loc să dea curs liber 
patimilor încătuşate, pe care le-au înăbuşit timp de aproape un 
mileniu, ei întind ungurilor o mână de frăţească înţelegere. 
La Congresul de la Sibiu al românilor transilvăneni răsună 
glasul înţelepciunii. Românii vorbesc de „bună înţelegere între 
toate naţiile patriei”, de „colaborare pentru binele comun”, de 
„egalitate, fraternitate şi libertate naţională”.1 Această atitudine 
este caracteristică pentru firea poporului român. Dârz în 
afirmarea şi realizarea drepturilor sale, românul nu este 
niciodată intolerant sau răzbunător faţă de foştii săi asupritori. 
În clipele în care alţii se gândesc la răzbunare, românul adoptă 
creştineasca, adevărat creştineasca, atitudine a iertării. 
Cuvântul „omenie”, după cum atât de just a remarcat un 
ziarist, deşi derivat dintr-o rădăcină latinească, nu se găseşte 
în nici o altă limbă latină, fiind nu numai proprie1, dar în 
acelaşi timp şi caracteristică firii românilor. 
La atitudinea de largă comprehensiune a celei mai vechi şi 
mai numeroase populaţii transilvănene, ungurii au răspuns cu 
duşmănie. Ei n-au înţeles, nici în ceasul al 12-lea, că dreptatea 
care li se făcea românilor nu este o favoare, ci împlinirea unei 
evoluţii naturale, pe care nimeni şi nimic nu era în stare s-o 
oprească din mersul ei impetuos. 
Cancelarul aulic Keményi reuşeşte, prin metode împotriva 
cărora românii transilvăneni nu mai contenesc a protesta, să 
falsifice reprezentarea Transilvaniei la Conferinţa mixtă care 
urma să se întrunească la începutul anului 1861. Cei 539.218 
unguri şi secui sunt reprezentaţi prin 2-4 deputaţi, pe cât timp 
românii, deşi în număr de 1.353.550 suflete, nu reuşesc să 
aibă decât 8 reprezentanţi... la fel cu saxonii care numără, 
însă, numai 196.375 suflete.2 
Deşi inegal reprezentaţi, totuşi românii aveau, pentru prima 
oară în istoria lor, putinţa de a se afirma ca naţie alături de 
                                       
1 G. Bariţiu, op. cit., p. 41 — 55; T. V. Păcăţian, Cartea de aur, ed. a II-
a, vol. II, Sibiu, 1904, p. 194— 198. 
2 I. Moga, op. cit., în loc. cit., p. 409. 
celelalte trei naţii privilegiate, care monopolizaseră în cursul 
secolelor dreptul de a conduce treburile publice ale 
Transilvaniei. 
Era începutul unei ere noi în viaţa românilor de dincolo de 
Carpaţi. 
Ungurii, printr-o manevră neaşteptată, reuşesc să pună 
capăt frumosului, dar atât de efemerului vis al românilor. La 
conferinţa mixtă, reprezentanţii ungurilor, profitând de 
majorităţile lor hotărâtoare, declară conferinţa... fără obiect.1 
Ei motivează atitudinea lor prin aceea că în 1848 Dieta de la 
Cluj confirmase hotărârea Dietei de la Bratislava, declarând 
Transilvania unită cu Ungaria. Nici chiar împăratul Austriei, 
declară ei în mod dârz, nu poate reveni asupra acestui act 
istoric. 
Franz Iosif nu înţelege însă să cedeze presiunilor maghiare, 
ştiind că numai printr-o colaborare leală a tuturor 
naţionalităţilor din Imperiu, monarhia eteroclită îşi va putea 
menţine unitatea. Neţinând seama de cele hotărâte la 
Conferinţa de la Alba Iulia, împăratul convoacă Dieta 
Transilvaniei pentru ziua de 4 noiembrie 1861. În ordinea de zi, 
printre chestiunile fundamentale, era înscrisă şi egalitatea pe 
tărâmul politic şi religios a românilor.2 
 
Ungurii înteţesc lupta 
 
Ungurii se înverşunară în opoziţia lor contra lui Franz Iosif. 
Cu orice preţ, ei vor să salveze privilegiile, menţinând un 
popor de un milion patru sute de mii locuitori în sclavie. 
Cancelarul demisionează, iar Cancelaria refuză să publice 
edictul împăratului. Motivul juridic pe care îl exhibă de data 
aceasta ungurii, este caracterul bilateral pe care-l îmbracă 
Uniunea Transilvaniei cu Ungaria, voinţa unilaterală a 
împăratului de a ignora acest Act fiind inoperantă. 
Argumentarea era numai în aparenţă justă. În fond, însă, ea 
era complet falsă, întrucât premiza pe care se bizuia era 
inexactă. Transilvania — adevărata Transilvanie — niciodată 
                                       
1 Ibid., p. 410. 
2 T. V. Păcăţian, op. cit., II, p. 653; I. Moga, op. cit., în loc. cit., p. 412. 
nu-şi pusese semnătura pe un act de uniune cu Ungaria. 
Adevărul era că numai ungurii din Transilvania votaseră 
uniunea, ceea ce desigur nu echivala cu voinţa Transilvaniei de 
a-şi uni destinul ei cu acela al ţării lui Árpád!... Cine se mai 
oprea, însă, în acea epocă, în Ungaria, la obiecţiuni de 
principiu? 
Rezultatul practic al opoziţiei înverşunate pe care au 
dezlănţuit-o ungurii a fost întârzierea cu doi ani a convocării 
Dietei transilvănene. 
Protestele nesfârşite ale românilor transilvăneni au reuşit, 
în cele din urmă, să înfrângă opoziţia ungară şi Dieta 
transilvăneană a fost convocată pentru luna iulie 1863.1 
Conştienţi de importanţa momentului, românii s-au 
comportat exemplar în timpul alegerilor. Absolut nici un vot 
românesc nu a fost pierdut. Nici unul nu profită taberei 
adverse. 
„Românii, zice Păcăţian, mergeau la urne ca la Biserică”.2 
„Ardealul, spune pe de altă parte I. Moga, a trecut un 
strălucit examen politic”3. Cu atât mai strălucit, cu cât era 
primul examen politic din întreaga lor istorie, sub dominaţia 
nemeşilor unguri. 
Din cauza condiţiilor electorale care subordonau votul unui 
anumit cens, reprezentarea provinciei în Dietă era pe departe 
de a fi reală, lotuşi, faţă de trecut, era un succes uimitor. 
Romanii au ales 46 deputaţi. Ungurii şi secuii la un loc, 43 şi, în 
sfârşit, saşii, şi şvabii, 32. Adăugându-se la aceste cifre, 
scaunele de deputat rezervate împăratului, se ajungea la 
următoarea repartiţie definitivă a locurilor de deputat: 56 
români, 54 unguri şi secui, 43 saxoni.4 
Rezultatul a fost de natură să semene panică în rândurile 
                                       
1 Despre Dieta «le la Sibiu şi hotărârile luate, vezi G. Bariţiu, op. cit., III, 
p. 190 şi urm.; Eugen Brote, op. cit., p. 31— 109 (anexe); T. V. Păcăţian, op. 
cit., III, p. 45 — 47; Valeriu Moldovan, Dieta Ardealului din 1863-1864, Cluj, 
1932. 
2 „Mergeau românii la urnă ca la biserică, fără să privească în dreapta, 
ori în stânga, ci numai înainte, la steagul naţional” (T. V. Păcăţian, op. Cit., 
III, p. 414). 
3 I. Moga, op. cit., în loc. cit., p. 415. 
4 Ibid. 
maghiarilor din Transilvania. Transilvania, manifestându-şi 
liber voinţa, înceta de a mai fi o colonie a nobilimii maghiare. 
Mulţi dintre nobili văzând că poziţiile lor seculare încep să se 
clatine, se pregătiră să plece în Ungaria. De aici se poate 
deduce până la evidenţă cât ele puţin se simţeau legaţi de 
pământul Transilvaniei nobilii maghiari, profitori exclusivi ai 
bogăţiilor acestui pământ. Era suficientă schimbarea climatului 
politic, pentru ca nobilimea să-şi pregătească bagajele! 
Solidaritatea şi atitudinea exemplară a românilor în timpul 
alegerilor îi înspăimântase pe unguri, deoarece ei 
subevaluaseră dintotdeauna posibilităţile masei ţărăneşti 
ardelene. Până şi marele patriot ungur Ştefan Széchényi greşise 
atunci când a confundat liniştea patriarhală a vieţii ţăranilor 
ardeleni cu indiferenţa faţă de problemele viitorului. Conştiinţa 
naţională românească exista în păturile largi ale ţărănimii, 
lipseau însă condiţiile prielnice unei manifestări pe tărâmul 
politic. 
Dacă ungurii ar fi ştiut să scruteze viitorul pe baza 
indicaţiilor alegerilor pentru Dietă, desigur că atitudinea lor ar 
fi fost de apropiere de masele ţărăneşti, în vederea unei 
cooperări paşnice. Există, însă, o fatalitate istorică, care te face 
să persişti într-o greşeală chiar atunci când totul îţi arată că 
eşti pe panta dezastrului. 
Ei au sabotat lucrările Dietei ardelene de la Sibiu, 
neparticipând la şedinţele ei. Reprezentând interesele marii 
majorităţi a populaţiei transilvănene, Dieta votează la 10 
septembrie 1863 o lege cu un articol unic, edictând „egala 
îndreptăţire a naţiunii române din Ardeal”. 
Această lege, prima din istoria Transilvaniei care apare cu 
texte paralele în limbile română, germană şi ungară, este 
sancţionată de Franz Iosif (care — detaliu picant — semnează 
textul românesc cu numele său ortografiat româneşte: 
Franciscu Iosifu!) la 26 octombrie 1863.1 
Această dată ar fi însemnat o piatră de hotar în istoria 
                                       
1 Textul legii „pentru egala îndreptăţire a naţiunii române” reprodus din 
Cartea de legi a Marelui Principat al Transilvaniei de Rügen Brote, op cit., p. 
83 —85 (anexa 23), pentru autograful împăratului din 1863 şi pentru textul 
original românesc al legii, vezi T. V. Păcăţian, op. cit. III (anexele 22- 23), p. 
80-85. 
Transilvaniei, dacă ungurii nu ar fi luptat pe toate căile să 
anihileze efectul legii de „egală îndreptăţire”. Într-adevăr, legea 
din 1863 constituie o adevărată revoluţie pentru mentalitatea 
care se instaurase în acele vremuri în împărăţia habsburgică 
graţie nemeşilor maghiari. Ea constituie, după secole de cruntă 
nedreptăţire, egalitatea de drepturi politice a românilor cu cele 
trei „naţii” privilegiate. 
Paragraful 3 al articolului unic, glăsuia astfel: „cele patru 
naţiuni recunoscute prin lege şi adică: naţiunea maghiarilor, 
secuilor, saşilor şi românilor, faţă una cu alta, sunt pe deplin 
egal îndreptăţite şi ca atare se folosesc în sensul Constituţiunii 
transilvănene de asemenea drepturi politice”.1 
Era o târzie reparare a greşelilor din trecut. 
Atitudinea maghiară de sabotare a legii nu era defel 
surprinzătoare. Ea se integra perfect în mentalitatea retrogradă 
a clicii conducătoare maghiare. Surprinzătoare era doar 
atitudinea lui Franz Iosif. Deşi atunci când vorbea despre 
români, el îi numea „bravii mei români”, totuşi, când era vorba 
să treacă la fapte concrete, măsurile erau amânate sine die. 
Atitudinea lui Franz Iosif a fost dictată de împrejurări 
politice exterioare şi interioare, care reclamau în mod imperios 
reforme liberale în favoarea milioanelor de români ardeleni. 
Înăuntru, revoluţia românilor din 1848 a arătat 
conducătorilor monarhiei cât de puternice şi de clocotitoare 
erau forţele românismului din Ardeal. 
După perioada absolutistă a lui Bach, epoca constituţională 
a lui Schmerling a permis din nou românilor să-şi formuleze 
revendicările pe care şi le exprimaseră în mod hotărât în 
programul de la Blaj, la 15 mai 1848. 
Naţia română, conştientă de drepturile ei şi de puterea ei de 
a valorifica aceste drepturi, devenise o ameninţare pentru 
şubredul edificiu al monarhiei lui Franz Iosif. 
În afară, Unirea Principatelor sub Cuza-Vodă era primul 
pas către marea unire care avea să vină. 
În faţa dublei ameninţări (care primejduia Austria — după 
cum se exprimă Prokesch-Osten2 — până în măduva oaselor) 
                                       
1 T. V. Păcăţian, op cit., III, p. 84 (anexa 23). 
2 Raoul V. Bossy, L’Autriche et les Principautés Unies, Bucureşti 1938, 
Franz Iosif a socotit că e mai prudent de a-i avea pe rumâni 
alături de el, decât de a-i avea contra lui. 
De aici şi dispoziţia liberală din 1863. 
Ungurii nu renunţaseră la planurile lor machiavelice. Deák 
şi Eötvös, conducătorii moderaţi ai ungurilor, câştigară pentru 
cauza lor pe împărăteasa Elisabeta. Iii ventilară la Curte 
avantajele unei colaborări austro-ungare pe baze largi. Era 
începutul unei acţiuni de mare amploare care trebuia să se 
desfăşoare mai târziu. 
Ungurii continuară să uneltească împotriva românilor cu 
scopul, pe care de altfel nici nu-l mai ascundeau, de a obţine 
de la împăratul Franz Iosif recunoaşterea uniunii Transilvaniei 
cu Ungaria, în virtutea unui imaginar principiu al „continuităţii 
de drept”.1 
 Schmerling, cancelarul Austriei, care preconizase şi 
începuse chiar a realiza o politică de largi concesii în favoarea 
popoarelor din vasta Monarhie, fu nevoit să plece în iulie 1865. 
În vara aceluiaşi an, mitropolitul Şaguna care se reîntorcea 
dintr-o audienţă la împărat, declara mâhnit, că atmosfera de la 
Curtea imperială2 era favorabilă unei înţelegeri cu ungurii, 
preţul acestei înţelegeri urmând a fi sacrificarea drepturilor 
legitime româneşti. 
Evenimentele care au urmat au confirmat întru totul 
prevederile pesimiste ale marelui român. În septembrie 1865, 
Dieta Transilvaniei, aleasă cu participarea tuturor 
naţionalităţilor transilvănene, a fost dizolvată şi o nouă Dietă, 
de data aceasta urmând a fi aleasă după vechile criterii ungare, 
fu convocată la Cluj. 
 
Uneltiri maghiare 
 
În perspectiva istoriei, metodele pe care le foloseau ungurii, 
pentru a înăbuşi glasul Transilvaniei, ne apar mai odioase încă. 
De unde la alegerile libere din 1863 ungurii nu reuşiseră a se 
                                                                                                   
p. 164 şi 288 —289; I. Lupaş, Istoria românilor, Sibiu, 1944, p. 422. 
1 I. Moga, op. cit., în loc. cit., p. 422. 
2 Despre vizita lui Şaguna la împărat în august 1865, vezi Ion Lupaş, 
of. cit., p. 229 — 232. 
plasa decât în minoritate, de data aceasta ei îşi confecţionară 
majorităţi masive, menite să exprime cel mult voinţa ungurilor 
din Transilvania, dar nu însă, şi a Transilvaniei însăşi. În noua 
Dietă, românilor — care reprezentau sufletul însuşi al 
Transilvaniei — le-au fost rezervate doar 34 locuri de deputat. 
În zadar protesta Şaguna în numele milioanelor de români 
ardeleni, împotriva violentării manifeste a voinţei 
Transilvaniei.1 Evenimentele externe precipitându-se, şi 
Austria suferind înfrângere după înfrângere (Königgratz-
Sadova), împăratul a fost nevoit să cedeze presiunilor maghiare 
pentru a salva unitatea Monarhiei, iar Dieta din Cluj a votat 
din nou uniunea Transilvaniei cu Ungaria, la 25 decembrie 
1865.2 Împăratul, în urma acestui vot, prorogi Dieta, membrii 
ei urmând să participe de acum înainte la Dieta ungară de la 
Budapesta. Maurul îşi făcuse datoria, maurul putea să plece!... 
În 1867, clica maghiară de la Curte îşi multiplică presiunile 
asupra împăratului şi acosta, volens nolens, se hotărăşte să 
revoce toate legile liberale pe care le votase Dicta din Sibiu. 
În felul acesta, românii transilvăneni, care după lupte dârze 
purtate timp de secole împotriva unui duşman neînduplecat 
reuşiseră să-şi recapete libertatea, căzură din nou în sclavia 
milenară. 
„Cupa (libertăţii) — spune Seton-Watson — a fost aruncată 
la pământ chiar în clipa în care ea atingea buzele românilor”.3 
Fără îndoială că printre argumentele pe care ungurii le-au 
susţinut în faţa împăratului, spre a-i smulge decretul de 
anulare al legilor de emancipare a românilor transilvăneni, a 
fost şi acela al pericolului pentru monarhie al realizării unei 
Daco-Românii în cadrul Daciei de odinioară. 

2 I. Lupaş, op. cit., p. 235. Vezi „Protestul deputaţilor români din Dieta 

3 R. W. Seton-Watson, A History of the Romanians from roman times to 

Speranţe româneşti 
 
Unirea Principatelor Române şi instalarea principelui Carol 
I de Hohenzollern ca domnitor peste ambele ţări surori reunite, 
erau primele etape pe drumul predestinat al unirii tuturor 
românilor. 
Suferinţele românilor transilvăneni au contribuit într-o 
largă măsură la întărirea imaginii unei Românii unitare, având 
Carpaţii drept coloană vertebrală. 
Istoricii, literaţii, ziariştii dezvăluiseră marilor mase 
româneşti, originea comună a românilor de pe ambele versante 
ale masivului Carpatic, iar spiritele înflăcărate ţeseau din firul 
unităţii cele mai îndrăzneţe planuri de viitor. 
Versurile inspirate ale lui Andrei Mureşanu, „Deşteaptă-te 
române”, stimulau energiile. 
Oamenii politici de dincoace de Carpaţi formulau în mod 
categoric principiul dreptului pentru românii din Regat de a se 
interesa de soarta conaţionalilor lor de peste munţi. 
Ion Brătianu exprimase clar această idee într-o metaforă, 
rămasă celebră: „Când o soră a mea este măritată, nu am 
dreptul să mă amestec în menajul ei, nu am dreptul să fac cel 
mai mic pas care să poată da bănuiala soţului ci că aş vrea 
vreodată să aduc zâzanie şi dezbinare în casa lor. Însă, oare, 
când soţul ei, cumnatul meu, va merge până la a o maltrata cu 
brutalitate, când o va trata ca pe o sclavă, cu toate că el nu ştie 
că ea este dintr-un sânge nobil, când voi vedea că ridică cuţitul 
asupra ei, nu am eu oare dreptul să strig, să-l opresc de la acea 
crimă?!...” 
Marile linii ale politicii externe româneşti în raporturile ei cu 
monarhia austro-ungară se desemnau deci clar de la început. 
Pe de-o parte, formularea netă a neintervenţiei în afacerile 
interne ale monarhiei vecine, pe de altă parte, solidarizarea 
românilor din Principate cu cei din Transilvania, ori de câte ori 
existenţa naţională a acestora din urmă era ameninţată. 
Însuşi domnitorul Carol I îmbrăţişase acest fel de a vedea. 
Într-o audienţă acordată ministrului Franţei la Bucureşti, Carol 
I de Hohenzollern afirma că nu înţelege să încurajeze acţiunea 
anti-ungară a românilor de dincolo de Carpaţi, dar în acelaşi 
timp el declara în mod hotărât că „românii din Principate nu se 
pot dezinteresa de milioanele de congeneri al căror simţ 
naţional trebuie chiar stimulat în cadrul luptei legale şi a 
loialismului”. 
În faţa unităţii de simţire care îşi profila irezistibil conturul 
deasupra coamei munţilor Carpaţi, toate sforţările ungurilor 
erau neputincioase. 
În zadar suspectară ei relaţiile dintre românii ardeleni şi cei 
din Principate. În zadar interziseseră nemeşii unguri 
introducerea şi difuzarea pe teritoriul Transilvaniei a oricărei 
tipărituri româneşti din Principate. ADEVĂRUL ERA ÎN MERS 
ŞI NIMIC NU-L MAI PUTEA OPRI!... 
Scopul pe care-l urmăreau românii era clar exprimat şi nu 
putea da naştere la nici un echivoc. Ei cereau doar respectarea 
naţionalităţii în cadrul monarhiei austro-ungare şi un 
tratament omenos în raporturile sociale. 
Consilierii unguri de la Curtea lui Franz Iosif îi prezentaseră 
însă împăratului situaţia în culori atât de sumbre pentru 
viitorul Monarhiei, încât Franz Iosif acceptă punctul de vedere 
maghiar de a menţine naţionalitatea română din Transilvania 
într-o stare de inferioritate manifestă, cu scopul vădit de a-i 
obliga pe români să accepte maghiarizarea. 
Cât de greşită a fost această politică s-a putut vedea în 
1918, când naţionalităţile asuprite au găsit în însăşi starea lor 
de inferioritate puterea năvalnică a reacţiunii lor. 
Unită cu forţa Transilvania pierdea în urma acestui fapt 
autonomia ei milenară. Dar nu era numai atât. Prin forţa 
lucrurilor, în cadrul unei Ungarii eteroclite — conglomerat de 
naţionalităţi — însuşi românismul suferea o grea lovitură. 
Covârşind prin superioritatea lor numerică toate naţionalităţile 
din Transilvania, inclusiv maghiarii, ei se clasau în proporţia 
redusă de 15%, atunci când numărul lor era raportat la 
enorma masă a întregului regat ungar. 
Scopul unirii era deci mai mult decât o simplă măsură de 
ordin administrativ. Ea îmbracă caracterul unei manevre 
machiavelice pentru slăbirea elementului românesc. 
 
Dualismul 
 
În cadrul dualismului inaugurat în 1867, această manevră 
era menită să producă efecte radicale. Într-adevăr, prin pactul 
încheiat între Viena şi Budapesta, trei săptămâni numai după 
încoronarea în capitala Ungariei a lui Franz Iosif ca rege al 
Ungariei, cu coroana... românului Matei Corvin, regatul ungar se 
situa pe plan de egalitate cu Austria în cadrul Austro-
Ungariei.1 
Ungaria devenise stat suveran şi, sub multe raporturi, stat 
de sine stătător. Cauza maghiarilor triumfase. Ungurii jubilau. 
Depinzând de-acum înainte direct de unguri, românii aveau 
să cunoască timp de jumătate de secol o agravare simţitoare a 
situaţiei lor. Soarta românilor fusese vitregă şi atunci când ei 
depindeau direct de împăratul Austriei. Lesne îşi poate închipui 
oricine ce însemna să fii, şi să vrei să rămâi, român într-o 
Transilvanie guvernată direct de nobilimea maghiară!...”2 
Cea mai furibundă operă de deznaţionalizare din câte a 
cunoscut vreodată istoria contemporană a fost inaugurată de 
unguri în ziua instaurării regimului dualist, principalul lor efort 
fiind îndreptat împotriva românilor. „Oligarhia maghiară, spune 
Bertrand de Jouvenel, mândră de a fi dobândit independenţa 
faţă de Viena, maghiariza populaţiile slave şi româneşti, care îi 
                                       
1 Textul Legii Uniunii Transilvaniei cu Ungaria, la Eugen Brote, op cit., 
p 110—113 (anexa 28); vezi şi T. V Păcăţian, op cit., IV, p. 3 şi urm. 
2 Iată, cum caracteriza Fényes S. monarhia habsburgică şi apoi austro-
ungară: „Dominaţia Habsburgilor a fost într-adevăr o pată ruşinoasă a 
veacului al XIX-lea în Europa; ea părea întru toate la fel cu domnia 
sultanului turcesc în ultimele decenii ale veacului trecut. Nici domnitorul, 
nici bărbaţii cârmuitori, nici popoarele cârmuite nu mai credeau în viitorul 
ei. Ea însăşi s-ar fi taxat drept o buruiană, pe care a aruncat-o aici un vânt, 
până ce nu va sufla-o mai departe un vânt mai favorabil. O dinastie de 
origină germană, care pretutindeni era la ea, dar nicăieri nu era acasă, din 
care a dispărut şi simţirea germană, având lângă sine 9 milioane de germani 
şi 25 milioane de străini. 
De acest sâmbure s-a alipit coroana ungară de 20,3 milioane locuitori, 
între care 9,5 milioane maghiari şi 11 milioane străini. Această monarhie 
era într-adevăr patria nimănui, pentru că cei născuţi acolo nu aveau 
drepturi, iar cei care aveau drepturi nu erau născuţi acolo (...). Armata fiind 
singurul cerc care ţine laolaltă acest conglomerat heterogen, deja acest fapt 
pentru sine este imoral şi constituie o situaţie păcătoasă. Într-o comunitate 
de stat, întemeiată pe armată, vine de la sine în mod inevitabil, 
subordonarea unor naţiuni, aservirea, adică oprimarea culturală, economică 
şi politică” (Fényes S., op. cit., p. 127). 
erau supuse”.1 
Consolidându-şi prin dualism ideea statală (vezi Mihály 
Horváth2, Szekfü3 şi alţii), ungurii părăsiră idealul lor modest 
de libertate naţională, devenind apostolii agresivi ai unui ideal 
imperialist (mitul Coroanei Sf. Ştefan), care nu se putea realiza 
decât prin desfiinţarea naţionalităţilor conlocuitoare şi în 
special prin desfiinţarea viguroasei şi atât de numeroasei 
naţionalităţi româneşti care descindea din legionarii lui Trăiau 
şi din dacii lui Decebal. 
În primul rând a fost inaugurată o campanie de aţâţare 
împotriva naţionalităţilor care, în definitiv, revendicau doar 
libertăţile pentru care combătuseră şi ungurii.4 
Scriitorii şovini, în frunte cu Vajda şi Béla Grünwald5, 
denunţau ca un pericol mortal pentru Ungaria simplul fapt al 
existenţei naţionalităţilor, iar istoricul ungur Pál Hunfálvy6 — 
german maghiarizat — comparându-i pe românii din 
Transilvania cu pieile roşii din America de Nord, îi ameninţa 
pur şi simplu cu exterminarea. 
Când în Parlamentul de la Budapesta vreunul din puţinii 
                                       
1 Bertrand de Jouvenel, D’une guerre à l’autre, I. De Versailles, à 
Locarno, Paris, Calman Lévy Editeur, 1940, p. 30. 
2 Vezi I. Moga, op. cit., p. 424. 
3 Szekfü Gyula, op. cit., p. 286. 
4 Presa a jucat un rol important în această campanie. „Maghiarul — se 
scria în ziarul „Budapesti Hírlap” nr. 345 din 1891 — care a fundat acest 
stat trebuie să fie considerat altfel decât naţionalităţile. Este normal ca 
maghiarismul să se dezvolte în detrimentul celorlalte naţionalităţi pe care le 
cucereşte şi le asimilează. Nu este deloc interesul statului ca starea socială 
a naţionalităţilor să progreseze”. În acelaşi timp, în ziarul „Kolosvar” din 3 
august 1891, recomanda cititorilor săi: „Numai forţa brutală poate face ca 
aceste mase să simtă că noi maghiarii suntem o forţă care nu ştie de glumă 
şi că dacă lovim nu ni se mai poate răspunde. În Transilvania trebuie să 
smulgem iarba rea care produce memorii şi proclamaţii. 
5 Ibid., p. 416 — 418. Vezi şi Kemény Gábor, A nemzetiségi kérdés 
Magyarországon 1867-töl 1914-ig. (Problema naţională în Ungaria între 
1867— 1414), în „Századunk” („Secolul nostru”), VIII, nr. 1 — 2, p. 15. 
6 Iată cum se exprima Hundsdorfer-Hunfálvy „Noi n-o facem, dar 
ferească Dumnezeu să nu ne provoace cineva să întrebuinţăm faţă de 
naţionalităţile celelalte mijloace de dezagregare totală pe care le-au 
întrebuinţat anglo-saxonii faţă de pieile roşii din America de Nord” (N. Iorga, 
Istoria românilor din Ardeal şi Ungaria. De la mişcarea lui Horea până astăzi, 
p. 231.) 
deputaţi români îndrăznea să-şi ridice glasul în favoarea 
conaţionalilor săi asupriţi, „dreapta” ungară se năpustea 
asupra lui cu apostrofe ca acestea: „La Bucureşti!” sau „N-au 
decât să emigreze!”1 
Să emigreze din ţara în care aveau rădăcini adânci, 
milenare, lăsându-i stăpâni atotputernici pe musafirii nepoftiţi 
veniţi tocmai din munţii Ural!... 
Este deci lesne explicabil de ce toate gândurile şi speranţele 
într-un viitor mai bun ale românilor din Transilvania se 
îndreptau înspre Principatele Unite ale românilor de dincoace 
de Carpaţi, unde se înfigeau primele jaloane ale românismului 
renăscut. 
Liberalii moderaţi, în rândurile cărora se înscriu cu cinste 
numele lui Ferenc Deák şi al baronului Josef Eötvös, erau 
acuzaţi de lipsă de patriotism şi de slăbiciune atunci când se 
opuneau metodelor furibunde ale şoviniştilor, supraexcitaţi de 
visul unui imperiu maghiar în limitele Coroanei Sfântului 
Ştefan!2 
Principiile de bază ale programului Partidului Liberal erau 
de altfel aceleaşi ca şi ale programului ultra-şovin. Difereau 
doar metodele pentru realizarea lui. De unde un Deák şi un 
Eötvös preconizau o politică de moderaţiune, şoviniştii 
maghiari reclamau cu insistenţă metode de violenţă. Şi unii şi 
alţii, însă, susţineau necesitatea de a crea din statul ungar atât 
de variat din punct de vedere etnic, un stat unitar, cu o singură 
naţie, aceea maghiară. 
Este totuşi demnă de menţionat atitudinea liberalilor 
unguri, întrucât din ea se desprinde cu precizie mentalitatea 
împotriva cărora ei se ridicau. 
 
Viziunea profetică a baronului Wesselényi 
 
                                       
1 T. V. Păcăţian, op. cit., VIII, p. 307 
2 N. Iorga, Op. cit., p. 427 şi urm. Eötvös cerea satisfacerea cererilor 
legitime ale diferitelor naţionalităţi ca să se înlăture astfel cauzele care 
pricinuiesc mişcarea naţionalităţilor (Die Nationalitäten Frage, Pest, 1865). 
Vezi şi E. Neugeboren, Baron Joseph Eötvös und die Nationalitäten-politik der 
heutigen Ungarn („Nation und Staat”, Viena, septembrie 1936, p 750 şi 
urm.). 
La 24 august 18-48, bătrânul baron Wesselényi, despre 
care dl. Alexandru Vaida-Voevod spune că „deşi era orb, totuşi 
mintea lui luminată vedea mai clar decât a şoviniştilor vechi şi 
moderni’’, rostea următoarele cuvinte profetice de la tribuna 
Camerei Magnaţilor: 
„Obiectul despre care voiesc să vă vorbesc este de cea mai 
mare importanţă: anume e liniştirea şi împăcarea diferitelor 
popoare locuitoare în patria noastră. Străbat cu ochii mei 
sufleteşti prin viitorul plin de nori ai patriei mele şi viitorul e 
mai negru decât noaptea ochilor mei. Văd o singură rază, şi 
palidă e şi raza aceasta: pacea şi înţelegerea ne mai pot 
mântui!”1 Iar mai departe, Wesselényi, care afirmase că „cele 
trei naţionalităţi privilegiate şi cele patru biserici recunoscute 
de Stat reprezintă cele 7 păcate capitale ale Ungariei”2, declara: 
„a ne uni din inimă cu naţionalităţile, e singura cale care ne 
mai rămâne deschisă”. 
Între cele două căi care se deschideau înaintea lor — calea 
raţiunii, caracterizată prin atitudinea blândă, şi aceea a 
pasiunii, caracterizată prin intoleranţă — ungurii o aleseseră 
pe aceasta din urmă şi viitorul i-a dat dreptate lui Wesselényi. 
Violenţa n-a fost niciodată bun sfătuitor şi toate realizările 
care s-au sprijinit pe intoleranţă s-au prăbuşit ca nişte simple 
jocuri de copil, la prima suflare a vântului libertăţii. 
Politica inaugurată în 1867 de către unguri şi continuată 
până în 1918 ne este sugestiv şi lapidar redată de una dintre 
marile lucrări de sinteză, care numai de maghiaro-fobie nu 
poate fi acuzată. 
„Din 1867 până în 1918, citim într-adevăr în Enciclopedia 
italiană, deşi o lege garantase drepturi naţionalităţilor (1868), 
Transilvania a fost supusă unei hotărâte politici de 
maghiarizare (una risoluta politica di magiarizazzione)”. 
Dacă ungurii ar fi ştiut să pună frâu ambiţiei lor 
nemăsurate şi ar fi considerat dualismul ca un prim pas către 
federalism, desigur că întreaga evoluţie istorica a Europei 
                                       
1 „Românii — spunea Wesselényi — merită o simpatie specială şi acest 
nume nu trebuie să le fie refuzat, căci este adevărat că sunt descendenţii 
romanilor. Este în interesul lor să se întâlnească cu noi, deoarece, ca şi noi, 
ei sunt izolaţi în aceste părţi” (C. Sassu, op. cit., p. 135— 136). 
2 Ibid., p. 108. 
Centrale ar fi fost cu totul alta. Toţi scriitorii contemporani 
sunt unanimi în a o recunoaşte. Romanul ardelean Alexandru 
Roman, directorul ziarului „Federaţiunea, cu un veritabil simţ 
profetic, declara în 1868, adică la mai puţin de un an de la 
inaugurarea sistemului dualist, că „dacă dualismul nu se 
îndreaptă înspre federalism, atunci el este o «unio duorum 
nationum contra plures», care va duce iremediabil la 
prăbuşirea imperiului”1, iar în acelaşi an românul Sava 
Şoimescu scria: „aroganţa naţiunii maghiare va duce la 
distrugerea Austriei”. 
În faţa marilor probleme pe care le ridicase noua stare de 
lucruri, românii ardeleni au fost complet dezorientaţi. Ei au 
dibuit multă vreme prin întuneric, neştiind care este calea pe 
care trebuie s-o urmeze pentru triumful legitimelor revendicări 
naţionale. 
Unii, ca marele patriot Şaguna, au preconizat o acţiune 
moderată, sperând ca în felul acesta să se poată obţine un 
minimum de realizări.2 
Întreaga doctrină a lui Şaguna era concentrată în maxima 
„fă şi taci”.3 
 
Abstenţionismul politic 
 
Alţii, preconizau o politică de „pasivitate totală”, vrând în 
felul acesta să ignoreze tot ce se realizase cu privire la 
Transilvania, peste voinţa transilvănenilor. O serie de adunări 
au fost convocate la Miercurea Sibiului, Inidoara şi în alte 
localităţi. Românii din Transilvania propriu-zisă, hotărâră în 
cele din urmă să adopte o atitudine de pasivitate absolută 
(Miercurea — 7/8 martie 1869)4. În felul acesta ei se 
condamnară singuri, printr-o „decizie disperată” (Nicolae Iorga) 
să asiste la desfăşurarea evenimentelor politice care îi priveau, 
fără ca ei să le poată, dacă nu împiedica, cel puţin condamna. 
Bănăţenii şi românii din Ungaria au adoptat în acelaşi an o 
                                       
1 T. V. Păcăţian, op. cit., IV, p. 648-657; vezi şi Pavel C., Contribuţii la 
istoria Bihorului. Alexandru Roman, 1826-1897, Beiuş, 1927, p. 38. 
2 I. Lupaş, Istoria bisericească a românilor ardeleni, p 206 
3 I. Lupus, op. cit., p. 239 — 240; vezi şi G. Bariţiu, op. cit., III, p. 474. 
4 G. Bariţiu, op. cit., vol. III, p. 484. 
atitudine de participare activă la lucrările Parlamentului, 
pentru a-şi apăra interesele.1 
Alexandru Mocioni, un apărător călduros al cauzei 
româneşti, într-un apel la unitate, spunea: „numai o naţie care 
ştie să combată pentru libertatea sa, o va poseda în 
întregime”.2 
Violenţa pe care o dezlănţuia în rândurile maghiarilor 
fiecare interpelare românească în Parlamentul din Budapesta, 
în loc să-i dezarmeze pe puţinii deputaţi români, mai mult îi 
stimula. 
Înfruntând furtuna patimilor şovine ungureşti, ei continuau 
să se afirme ca reprezentanţi ai unei naţii distincte, cerând să li 
se recunoască, după secole de nedreptate, egalitatea în drepturi 
ca şi în datorii. 
„Cerem să fim numiţi naţiune, spunea un deputat, căci avem 
aceleaşi drepturi pe care le are naţia maghiară”. 
„Suntem pe pământul nostru”3, adăuga Vincenţiu Babeş, 
afirmând în felul acesta întâietatea elementului românesc pe 
pământul Transilvaniei şi permanenţa lui pe acest pământ. 
De pe înălţimea nemărginitei lor aroganţe, ungurii se 
mulţumeau să arunce riposte brutale, caracteristice neputinţei. 
„Sunteţi un neam sălbatec de porcari”4, răspundeau ei 
deputaţilor români. Replică imprudentă; de două ori 
imprudentă. Într-adevăr, adresându-se românilor cu epitetul 
injurios de „porcari” ungurii omiteau că cel mai mare luptător 
pe care l-a cunoscut istoria ungară, a fost un român, IOAN 
HUNIADÉ, după cum tot ei omiteau, de data aceasta cu rea 
credinţă, că dintre toate popoarele europene, acela care a 
onorat din toate timpurile, în gradul cel mai înalt, creşterea 
porcilor a fost tocmai poporul unguresc. O recunoaşte 
Anonymus, o recunosc toţi scriitorii maghiari contemporani, o 
                                       
1 I. Moga, op. cit., în loc. cit., p. 430; T. V. Păcăţian, op. cit., V, p. 41-46. 
2 N. Iorga, Istoria românilor din Ardeal şi Ungaria. De la mişcarea lui 
Horea până astăzi, p. 215. 
3 „Eu, cel puţin, — zice Vincenţiu Babeş — nu ştiu ca familia noastră 
să fi emigrat aiurea. Noi am fost aflaţi aici când au venit maghiarii, şi 
poporul român totdeauna a dat ajutor naţiei maghiare ca să fie susţinută, şi 
spre scopul acesta am jertfit sânge şi sudoare” (N. Iorga, op. cit.u p. 253). 
4 Ibid., p. 254. 
recunosc toate statisticile ungare din timpurile cele mai 
îndepărtate. 
Iată de pildă ce ne spune în această privinţă profesorul 
ungur Béla Haynko, într-un studiu despre animalele din 
Ungaria, apărut în cadrul volumului Das Antlitz einer Nation: 
„Creşterea porcilor a fost cunoscută din timpuri străvechi în 
Ungaria. Din scrierile lui Anonymus ştim că ungurii, la sosirea 
lor în Ungaria, au adus cu dânşii şi turme de porci, în regiunile 
Ungariei de azi, unde se găsesc întinse păduri de stejari şi 
locuri mlăştinoase, creşterea porcilor a luat un avânt 
extraordinar (ein gewaltigen Aufschwung)”. 
Apostrofările violente pe care le adresau ungurii deputaţilor 
români învederau profundul dispreţ pe care-l resimţea 
nobilimea maghiară — amestecătură de rase, unică în Europa 
— faţă de poporul românesc, popor eminamente de ţărani, a 
căror stare de mizerie şi de inferioritate socială se datora 
tocmai împilărilor nemeşilor unguri. Ministrul monarhiei 
austro-ungare la Bucureşti, principele Fürstenberg, relatează 
că Tisza refuza chiar să răspundă la salutul deputaţilor români. 
Politica de abstenţiune şi pasivitate pe care o îmbrăţişase 
enorma majoritate a românilor a dat putinţă ungurilor să-şi 
exercite, aproape nestingheriţi, planurile lor de maghiarizare, 
iar împăratul Franz Iosif într-atât era de influenţat de consilierii 
unguri, încât ori de câte ori primea o delegaţie de români, li se 
adresa acestora cu un ton de mustrare, imputându-le că nu 
sunt destul de docili faţă de politica ungară, ei care îşi făcuseră 
din pasivitate şi din docilitate o dogmă politică. 
Este foarte probabil că ceea ce i-a determinat pe românii 
din Transilvania să adopte o politică abstenţionistă să fi fost 
sistemul electoral, caracterizat de înşişi unguri („Pester Lloyd”) 
drept „o adevărată babilonie, erijată în lege”. 
Participarea românilor la alegeri era îngrădită de nesfârşite 
dispoziţii şicanatorii, tinzând toate la mistificarea 
reprezentanţei electorale din regiunile pur româneşti. Astfel, de 
unde în regiunea secuiască, pentru alegerea unui deputat erau 
suficiente 4.000 - 5.000 voturi, în regiunea românească abia 
40.000 şi câteodată chiar 50.000 alegători erau necesari pentru 
alegerea unui deputat. 
În aceste condiţii, Kálmán Tisza, şeful partidului, aşa-zis 
liberal, flancat la Ministerul de Externe austro-ungar, de 
ungurul Andrássy, a putut guverna ca un adevărat despot timp 
de 15 ani, de la 1875 până la 1890.1 Există dictaturi care 
recunosc în mod formal caracterul autoritar al guvernării lor, 
justificându-l doar prin necesităţi imperioase. Ungurii, 
dimpotrivă, aplicau în ţară metodele cele mai despotice de 
guvernare şi peste hotare ţineau să apară drept campioni ai 
libertăţii integrale. Fariseismul metodelor din 1848 se repeta în 
toate fazele evoluţiei istoriei maghiare. 
Astfel, în 1868, ungurii votează o lege a naţionalităţilor în 
care cele mai liberale principii sunt concretizate în texte precise 
şi categorice.2 Expunerea de motive poate fi citată ca exemplu 
de largheţă în privinţa tratamentului faţă de naţionalităţi. Ar fi 
fost însă prea frumos pentru ca să fie adevărat.3 
                                       
1 Pentru politica sa dură de deznaţionalizare, Kálmán Tisza a fost 
supranumit „zdrobitorul de naţionalităţi” (f. Moga, op. cit., în loc. cit., p. 433; 
T. V. Păcăţian, op. cit., p. 916, V). Pentru ceea ce a reprezentat politica de 
maghiarizare promovată de Kálmán Tisza este semnificativă aprecierea 
făcută în Parlament la 10 ianuarie 1890 de un adept al său, Beksics 
Gusztáv. „Tendinţa de a transforma statul istoric într-un stat naţional — 
spunea acesta — exista de mult în politica ungară. În cursul guvernării lui 
Tisza această tendinţă s-a impus, nu numai prin acţiuni excelente, ci şi prin 
rezultate excelente. Aceia care se îndoiesc de acest lucru n-au decât să 
citească rezultatele recensământului din 1880, care dovedesc marele 
progres al maghiarizării şi mai ales să urmărească rezultatele 
recensământului ce se va face în curând” (Zenovie Pâclişanu, Politica 
minoritară a guvernelor ungureşti 1867—1914, Bucureşti, 1943, p. 115). 
2 Textul legii, la Eugen Brote, op. cit., p. 114—129 (anexa 29) şi la 
Marcus Dezső, Corpus Juris Hungarici, Budapest, 1912, p. 422 şi urm. Vezi 
prezentarea amănunţită a legii la I. Moga, op. cit., p. 424 şi urm. 
3 De fapt, după cum arată Zenovie Pâclişanu (Politica minoritară a 
guvernelor ungureşti, 1867—1914, p. 15), legea nu e făcută pentru egala 
îndreptăţire a naţionalităţilor, ci pentru egala neîndreptăţire a acestora, sau, 
mai bine zis, pentru egala desfiinţare a lor, întrucât — preciza istoricul — în 
ea se prevedea, pe de altă parte, că în Ungaria „există o singură naţiune, cea 
maghiară”.  
L. Gumplowicz, cunoscutul savant austriac, arăta în 1879, referindu-se 
la prevederile Legii naţionalităţilor din 1868, că „acestea ne silesc să 
recunoaştem că egalitatea de drepturi, îngrădită de atâtea clauze, nu e decât 
un cuvânt gol, lipsit de sens, şi că, în realitate, legea ar putea fi mai cu 
dreptul numită «lege de opresiune»„ (L. Gumplowicz, Das Recht der 
Nazionailitäten und Sprachen în Österreich — Ungarn, Innsbruck, 1879, p. 
226—227). Dar chiar şi cunoscutul om de stat ungur Désider Bánffy, fost 
Totul nu era însă decât praf aruncat în ochii mulţimii. 
Liberala şi atât de mărinimoasa lege a naţionalităţilor n-a fost 
aplicată niciodată în practică. Unele din dispoziţiile acestei legi 
au fost pur şi simplu abrogate, altele au căzut cu timpul în 
desuetudine, din cauză că ele au rămas de la început literă 
moartă. 
Ceea ce era însă peste măsură de revoltător, era cinismul 
fără egal, cu care ungurii se împăunau cu dispoziţii de favoare, 
care încetaseră să mai aibă valoare legală şi care erau astfel ca 
şi inexistente. 
Seton-Watson, un bun cunoscător al stărilor de fapt din 
fosta monarhie austro-ungară, citează în Istoria Românilor, o 
seamă de exemple din legea naţionalităţilor care învederează 
flagranta contradicţie care exista între metodele preconizate de 
unguri în teorie şi cele aplicate de ei în practică.1 
În special în domeniul şcolii, contradicţia era mai 
accentuată. 
După ce în cuvinte mari autorii legii naţionalităţilor au 
proclamat „necesitatea de a se asigura tuturor cetăţenilor, de 
orice naţionalitate, posibilitatea de a se instrui în limba lor 
maternă”, ungurii au dezlănţuit o acţiune de maghiarizare prin 
şcoală, care ameninţa românismul în însăşi fiinţa lui. Şcolile 
deveneau din ce în ce mai mult instrumente ale operei de 
maghiarizare. La început, maghiarizarea a atins numai 
învăţământul superior, pentru ca în cele din urmă ea să se 
întindă şi asupra şcolilor elementare. 
În 1879, ministrul Tréfort, olandez maghiarizat, depune în 
Parlament o lege tinzând la maghiarizarea şcolilor elementare.2 
                                                                                                   
prim-ministru al Ungariei în anii 1895—1899, recunoştea în 1903: „E în 
afară de orice îndoială că autorii legii XII din 1867 (Legea despre dualism) 
au fost călăuziţi de ideea fundamentală de a asigura caracterul complet 
maghiar al Ungariei... Este apoi iarăşi mai presus de îndoială, că bărbaţii de 
stat ai Ungariei au năzuit, nu totdeauna cu destulă energie, să menţină şi 
să asigure statului maghiar caracterul naţional unitar” (Désider Bánffy. 
Magyar nemzetiségi politija (Politica minoritară maghiară), Budapest, 1903, 
p. 9-l0. 
1 K. W. Seton-Watson, A History of the Roumanians, p. 396—400. 
2 Legea se intitula Despre obligaţia de a învăţa limba maghiară în 
institutele poporale de instrucţiune („Telegraful român”, 1879, nr. 33, p. 130 
— 131); reprodusă şi de Eugen Brote, op. cit., p. 202 — 205 (anexa 34). 
Românii din toate provinciile stăpânite de unguri, în faţa 
înverşunării crescânde a guvernanţilor maghiari, îşi strâng 
rândurile. 
„Suntem aici şi vom rămâne aici stâncă eternă a unui popor 
fixat pe acest pământ de Dumnezeu însuşi”, declara Ioan 
Hodoş, în momentul în care parlamentul ungar vota legea 
pentru grăbirea deznaţionalizării milioanelor de români 
transilvăneni.1 
 
Epoca memorandistă 
 
În 1881, la Conferinţa de la Sibiu, Partidul Naţional Român 
din Transilvania îşi revizuieşte programul de până atunci, 
înscriind în fruntea revendicărilor româneşti, autonomia 
Transilvaniei.2 Totodată, partidul hotărăşte ca între cele două 
metode de luptă preconizate de conducătorii românimii, metoda 
revoluţionară (activism politic — n.n.) şi aceea a moderaţiunii 
(rezistenţă pasivă — n.n.), să o aleagă pe aceasta din urmă, 
menţinându-şi credinţa că într-o zi dreptele lor revendicări vor 
găsi un ecou în sufletul împăratului Franz Iosif. 
Conferinţa a decis, de asemenea, să întocmească un 
memoriu în limba franceză cu scopul de a aduce la cunoştinţa 
popoarelor din Occident, „suferinţele teribile pe care le îndură 
românii din Transilvania şi persecuţiile la care ei sunt supuşi”. 
Memorandum (Memorialul — n.n.) a apărut la Paris în anul 
18833 şi a produs în toate cercurile intelectuale din Franţa, 
Anglia, Italia şi Belgia, o impresie din cele mai puternice. Era 
primul document privitor la tratamentul inuman la care erau 
supuşi de secole românii ardeleni, care apărea dincolo de 
hotarele monarhiei austro-ungare. Pentru prima oară 
Occidentul era chemat să ia poziţie în faţa rechizitoriului pe 
                                       
1 Vezi articolul Să maghiarizăm („Telegraful român”, 1879, nr. 6). 
2 Textul hotărârilor de la Sibiu, la E. Brote, op. cit., p. 206 — 207 
(anexa 35). 
3 Memorialul a fost alcătuit de G. Bariţiu, fiind publicat în limbile 
română (2.000 exemplare), maghiară (700), germană (600) şi franceză (7501. 
El purta titlul: Memorandum composé et publié par le Comité élu par 
l’Assemblée générale des représentants des électeurs roumains, Paris, 1883. 
Vezi şi E. Brote, op. cit., p. 114—151. 
care românii îl îndreptau împotriva metodelor feudale, 
împământenite de guvernanţii din Budapesta şi pe care — 
expresia este a lui Seton-Watson — „ungurii vroiau să le 
eternizeze în Transilvania, în dispreţul evoluţiei normale a 
instituţiilor politice din ţările apusene”. 
Peste câţiva ani, studenţii universităţilor din Iaşi şi 
Bucureşti au publicat la rândul lor un memoriu amplu, 
destinat străinătăţii, în care se descriau amănunţit, toate fazele 
tragediei existenţei românilor din fosta provincie Dacia, ajunsă 
sub dominaţia ungurilor.1 
În Franţa, în special, memoriul a dezlănţuit un adevărat val 
de simpatie pentru cauza românilor transilvăneni. Asociaţia 
generală a studenţilor francezi, luând în considerare memoriul, 
a reamintit cu acel prilej faimoasele cuvinte ale lui 
Montesquieu: „Există un cod penal şi pentru popoare ca şi 
pentru indivizi!”.2 Presa, la rândul ei, vestejea în cuvinte aspre 
feudalismul metodelor de guvernare maghiară. 
În Belgia, profesorul Louis van Keymeilen din Anvers îşi 
termina cu aceste cuvinte impresionantul său articol publicat 
în «Le Précurseur» din Anvers: 
„Europa occidentală nu trebuie să uite că rasa română este 
santinela avansată a civilizaţiei în Orient şi în virtutea acestui 
titlu, această Europă nu poate să privească cu indiferenţă, ceea 
ce se petrece în acest moment la poalele Carpaţilor”.3 
Ungurii se grăbiră să publice un răspuns la acest Memoriu 
românesc invocând legile lor democratice, Constituţia liberală 
şi toate celelalte argumente cunoscute din panoplia 
propagandei maghiare în străinătate. Răspunsul era de 
asemenea plin de injurii la adresa românilor transilvăneni.4 
 
                                       
1 Este vorba de Memoriul studenţilor universitari români privitor la 
situaţiunea românilor din Transilvania şi Ungaria, 1890, tradus în patru 
limbi şi răspândit în 1.300 exemplare. Vezi George Moroianu, Les luttes des 
Roumains transylvains pour la liberté et l’opinion européenne (Episodes et 
souvenirs), Paris, 1933, p. 71 — 72. 
2Ibid., p. 73.  
3 Ibid., p. 74. 
4 Les Roumains de Hongrie et la nation hongroise. Réponse au mémoire 
des étudiants universitaires de Roumanie, Budapesta, 1891. 
„Replica” 
 
Studenţimea românească transilvăneană nu a putut 
rămâne indiferentă în faţa cinicei deformări a realităţii, 
cuprinsă în răspunsul unguresc. 
Ea publică o replică la răspunsul unguresc în limbile 
română, franceză, germană, engleză şi italiană.1 
„Această replică, spune George Moroianu, a fost scrisă cu 
un admirabil bun simţ politic şi cu o metodă de documentare 
unică în genul ei, bazată pe legile şi datele statistice oficiale ale 
statului ungar”.2 
Era un act de curaj excepţional, cunoscută fiind 
mentalitatea cercurilor conducătoare din Transilvania. 
„Apariţia Replicii, continuă George Moroianu, a produs o 
enormă senzaţie în Ungaria, căci nici presa maghiară, nici 
guvernul ungar nu se aşteptau la acest act de curaj al tinerimii 
româneşti care brava furia şi răzbunarea autorităţilor”.3 
Fiind deschisă o anchetă judiciară împotriva autorilor 
Replicii, toţi studenţii români din universităţile ungureşti se 
declară solidari cu conţinutul ei. 
 
Condamnarea lui Aurel Popovici 
 
Pentru a nu dezlănţui însă un scandal politic, ungurii au 
limitat urmărirea judiciară numai împotriva unuia dintre 
autorii acestui memoriu şi anume împotriva doctorului Aurel 
Popovici. 
Condus între baionete de la Predeal la Cluj, ca un simplu 
borfaş, dl Popovici a fost condamnat de Juriul şovin din acest 
din urmă oraş, la 4 ani închisoare şi la o amendă de 5.000 
fiorini, ceea ce constituia o sumă enormă pentru acele 
                                       
1 Replica a fost alcătuită de un grup de studenţi în frunte cu Aurel 
Popovici şi publicată în limbile română, franceză, germană, engleză şi 
italiană. Răspândită în 12.000 exemplare, Replica a stârnit un viu interes în 
rândul opiniei publice din Europa Occidentală (T. V. Păcăţian op. cit., VII 
Sibiu, 1913 p 552 - 554) 
2 G. Moioianu, op. Cit., p. 7 
3 Ibid. 
vremuri.1 
Condamnatul Juriului de la Cluj avea să devină într-o zi cel 
mai intim sfătuitor al arhiducelui Franz Ferdinand, 
moştenitorul prezumtiv al Tronului austro-ungar, eroul 
tragediei de la Sarajevo. 
Pentru a ne forma o idee despre felul cum privea Apusul 
stările de fapt din Ungaria din acea vreme şi despre reacţia 
produsă în Occident de procesul intentat lui Aurel Popovici, e 
suficient să spicuim două pasagii din presa apuseană de 
atunci. 
„Acest proces, scrie Felix Leseur, în «La République 
Française » (ziarul lui Jules Méline) din 2 septembrie 1893, va 
rămâne în istoria contemporană a Europei, ca unul dintre cele 
mai triste exemple de ceea ce poate înfăptui tirania şi 
brutalitatea unui popor, dornic să aservească cu orice preţ un 
alt popor”, iar în alt loc acelaşi jurnalist taxează continuele 
procese intentate fruntaşilor români din Transilvania drept: 
„comedii judiciare ungureşti”.2 
În aceeaşi zi ziarul „Il Foro Romagnolo”, care apărea la 
Ravenna, scria: „Sacrificiul acestor generoşi campioni (patrioţii 
români), va contribui în mod puternic la schimbarea stărilor de 
lucruri din Regatul Sfântului Ştefan, acest edificiu de formă 
monstruoasă, în care dreptul, justiţia şi morala sunt sufocate 
de o hegemonie crudă şi tiranică.”3 
                                       
1 Ştefan Pascu, Transilvania in lumina datelor geopolitice, istorice fi 
statistice, Blaj, 194“), p. 251 — 252. 
2 «La République Française», 2 sept. 1893. În numărul din 25 mai 1893 
al aceluiaşi ziar, Jules Leseur scria: „Maghiarii, care puteau să urmeze calea 
frumoasă şi profitabili a libertăţii, au preferat să meargă pe calea tiraniei. Ei 
vor purta într-o zi responsabilitatea atât de grea a actelor lor. Această idee 
preconcepută a opresiunii datează de la triumful din 1867 şi s-ar părea că 
ungurii n-au devenit liberi decât pentru a trata cu duritate pe slavii şi pe 
românii supuşi guvernării lor, fără nici o consultare a poporului, fără nici 
un plebiscit prealabil”. 
3 În ziarul „Il Foro Romagnolo” din 2 sept. 1893 se mai scria: „Doctor 
Popovici va fi condamnat şi va suferi aceeaşi soartă ca şi doctor Lucaciu şi 
atâţia alţi eminenţi patrioţi care plătesc cu închisoarea dragostea faţă de 
propria lor naţiune si ataşamentul de neînvins faţă de un sublim ideal de 
libertate şi independenţă naţională”. Se exprima, totodată, speranţa că 
Europa va înţelese că „a venit timpul să se rupă din linţoliul lugubru al 
dezolării ce acoperă pământul acestor fraţi, care, de altfel, de atâtea ori au 
Condamnarea lui Aurel Popovici nu a fost de natură să-i 
descurajeze pe români, ci, dimpotrivă, i-a determinat să ducă 
lupta mai departe cu forţe sporite. Românii se hotărăsc să facă 
apel la bunele simţăminte ale împăratului. În acest scop, ei 
redactează un Memorandum, pe care 300 de delegaţi ai 
românilor din Transilvania urmează să-l prezinte lui Franz 
Iosif. Cei 300 de delegaţi în frunte cu avocatul Ioan Raţiu din 
Turda, pleacă la Viena, dar acolo Franz Iosif, cedând 
presiunilor maghiare, refuză să primească delegaţia. Plicul 
conţinând Memorandum-ul românesc ajunge totuşi în mâinile 
împăratul, care, fără a-l deschide, îl trimite Ministrului de 
Interne ungur din acele vremuri, Hieronymyi Karoly, care la 
rândul său îl trimite mai departe, fără a-l deschide, Arhivei de 
Stat din Budapesta, spre păstrare.1 
În modul acesta erau luate în considerare justele 
revendicări ale celor 3.000.000 români transilvăneni în liberala 
monarhie austro-ungară! 
Printr-una din acele curioase împrejurări pe care le creează 
o soartă implacabilă, plicul „refuzat” al plângerilor româneşti a 
ajuns din nou în mâinile românilor după un sfert de veac, când 
armatele române au intrat victorioase în Budapesta — citadela 
orgoliului maghiar. 
La reîntoarcerea în Transilvania, membrii delegaţiei române 
au avut de suferit enorme vexaţiuni. Mulţi dintre ei au fost 
chiar victima unor agresiuni violente; casa d-lui Raţiu, 
preşedintele Partidului Naţional Român şi conducător al 
delegaţiei de la Viena, a fost avariată, iar fruntaşul român abia 
a putut scăpa cu viaţă, refugiindu-se la Sibiu.2 
Fiindu-le refuzat dreptul elementar de a petiţiona, garantat 
în mod expres de Constituţia pe care guvernanţii de la 
                                                                                                   
salvat de distrugerea barbarilor civilizaţia Occidentului” (Vezi şi D. Braharu, 
Chestiunea română în Italia în timpul Memorandului, Sibiu, 1942, p. 26-30). 
1 Textul Memorandum-ului publicat de E. Brote, op. cit., p. 240 — 269 
(anexa 43); T. V. Păcăţian, op. cit., VII, p. 513 — 546; Vezi şi I. Moga, 
Tribuniştii şi mişcarea memorandistă, în „Gând românesc”. 1934, nr. 5 p. 
255-271. 
2 G. Moroianu, op. cit., p. 79. Vezi Vandalismul de la Turda. Memoriile D-
rei Felicia Raţiu, Bucureşti, 1893 (Cu o prefaţă de I. C Drăgescu, Editată de 
Secţia Olt a Ligii Culturale). 
Budapesta o exhibau la orice ocazie — fiindu-le refuzată până 
şi cinstea de a li se citi, dacă nu şi rezolva, cererile lor, românii 
difuzau textul Memorandumu-lui în străinătate. 
În faţa procedeului, unic prin inechitatea lui, românii 
apelau la conştiinţa universală, nu spre a cere sprijin 
străinătăţii, ci pentru a aduce la cunoştinţa Europei civilizate, 
metodele de strigătoare intoleranţă ale conducătorilor maghiari, 
care în străinătate se sforţau să treacă drept campioni ai 
libertăţii. 
 
Procesul Memorandum-ului 
 
Cedând presiunilor cercurilor şovine, guvernul ungar a 
deschis acţiune publică împotriva autorilor Memorandumului, 
adică a întregului comitet al Partidului Naţional Român, 
compus din 25 persoane. Erau traduşi, astfel, în faţa Curţii 
represive din Cluj, reprezentanţii întregii populaţii din 
Transilvania.1 
Pe banca acuzării stătea întregul popor roman din fosta 
provincie Dacia, rolul de acuzator revenind ungurilor 
încălcători ai acestei provincii. DIN ACUZATORI ÎNSĂ, UNGURII 
DEVENIRĂ, ÎN FATA ÎNTREGII LUMI CIVILIZATE ADEVĂRAŢI 
ACUZAŢI AI ACESTUI PROCES MONSTRUOS. 
La 25 mai 189-l, juraţii maghiari din Cluj îi condamnă pe 
fruntaşii români la pedepse variind între 8 luni şi 5 ani 
închisoare şi la amenzi imense pentru acea epocă. 
Părintele Lucaciu, vajnic apărător al cauzei româneşti de 
dincolo de Carpaţi, şi care suferise până atunci mai multe 
condamnări pentru patriotica lui atitudine, a fost condamnat 
să ispăşească o pedeapsă de 5 ani închisoare.2 
                                       
1 Vezi pe larg desfăşurarea procesului la T. V. Păcăţian, op. cit., VII, p. 
659 — 672; Ioan P. Papp, Procesul Memorandului românilor din Transilvania. 
Acte şi date, I — II, Cluj, 1932—1933. 
2 În urma cererii procurorului de a fi aspru pedepsiţi, juriul a dictat 
următoarele pedepse; închisoarea de stat pentru Dr. Ioan Raţiu (2 ani), 
Gheorghe Pop de Băseşti (3 ani), Dr. D. P. Barcianu (2 ani şi jumătate), 
Nicolau Cristea (8 luni), Iuliu Coroianu (2 ani şi 8 luni). Patriciu Darbu (2 
luni), Dr. Teodor Mihályi (2 ani şi jumătate), Aurel Suciu (1 an şi jumătate), 
Mihai Veliciu (2 ani). Rubin Patiţia (2 ani şi jumătate), Gherasini Domide (2 
Procesul şi severele condamnaţiuni care au fost aplicate 
românilor au stârnit un val de indignare în toate ţările din 
Apus. 
Ce erau însă pedepsele aplicate fruntaşilor transilvăneni, 
faţă de condamnaţiunile pe care le-au aplicat UNGARIEI, 
spiritele luminate ale Occidentului Europei?... 
 
Apusul protestează 
 
Întreaga presă europeană se solidariza cu românii din 
Transilvania. Mitinguri de protest erau organizate în Anglia şi 
în Franţa. 
 
Germania 
 
Până şi unele dintre ziarele ce apăreau în Austria şi 
Germania se erijară în apărători ai cauzei româneşti. 
„Neue Preussische Zeitung” din 6 mai 1891 scria despre 
acest proces politic, unic în felul lui, îndreptat împotriva unei 
întregi naţiuni: „toţi acei care cunosc starea de lucruri din 
Transilvania vor recunoaşte că acest proces nu va putea avea 
decât un singur rezultat, acela de a alimenta ura împotriva a 
tot ceea ce e maghiar şi de a pune în pericol existenţa însăşi a 
imperiului, căci toată lumea ştie că din cauza politicii brutale 
de maghiarizare, ungurii sunt astăzi poporul cel mai urât din 
Europa Orientală”. 
Aşa se exprima presa germană. 
 
Franţa 
 
Presa franceză, îmbrăţişând cu căldură cauza poporului 
latin din răsăritul Europei, persecutat în chip despotic de 
unguri, stigmatiza, cu mai multă vehemenţă încă, metodele pe 
care le întronaseră ungurii în Transilvania cu scopul vădit de a 
transforma aspectul pur românesc al acestei provincii într-unul 
                                                                                                   
ani şi jumătate), Dionisie Roman (8 luni), Septimiu Albini (2 ani şi 
jumătate), precum şi la plata sumei de 3.238 florini şi 63 creiţari (T. V. 
Păcăţian, op. cit., VII, p. 670 — 671; Vezi şi I. Papp, op. cit., II, p. 925). 
unguresc. 
„Procesul care se judecă actualmente de către juraţii din 
Cluj şi în care sunt implicaţi 25 membri ai Partidului Naţional 
Român, scrie Henri Rochefort în «L’Intransigeant», întrece cu 
adevărat toate limitele imaginabile ale inechităţii”, iar în 
continuare, temutul polemist francez adăuga: „Crima acuzaţilor 
este următoarea: asupriţi, persecutaţi şi trataţi ca nişte fiare 
sălbatice (bêtes fauves) de către maghiari, românii din 
Transilvania au trimis delegaţi împăratului Austriei, suveranul 
lor, pentru a exprima doleanţele lor [...] Or, orgoliul unguresc 
nu admite ca românii exploataţi şi torturaţi de stăpânii lor 
neînduplecaţi să meargă să ceară ajutor şefului suprem al 
imperiului”.1 
„Procesul acesta, scria la rândul său ziarul «La libre parole» 
din 8 mai 1894, nu este în realitate decât un episod aproape 
epic al marii lupte între două naţionalităţi. Europa întreagă a 
răsunat de geamătul (le gémissement) lui Kossuth şi al 
prietenilor săi, apărători ai dreptăţii poporului ungar. Or, acest 
popor ungar împreună cu Kossuth şi cu prietenii săi, n-au 
încetat o clipă a fi cei mai sălbatici tirani (les opresseurs les 
plus sauvages) ai naţionalităţilor, asupra cărora au reuşit să-şi 
întindă mâna”.2 
În sfârşit, marele Clémenceau, în acea epocă directorul 
ziarului «La Justice», într-un articol epocal intitulat Lupta 
raselor, după ce trasează un viguros tablou al luptelor purtate 
de românii ardeleni împotriva tiraniei ungurilor, bazat pe o 
adâncă cunoaştere a stărilor de fapt din Transilvania şi cu 
                                       
1 Vezi articolul directorului politic al ziarului «L’Intransigeant» din 13 
mai 1894. 
2 În continuare, în ziar se sublinia: „Este o monstruozitate existenţa 
acestui regat ungar care terorizează milioane de slavi şi de români cu o 
cruzime demnă de despotismul turcilor. Lipsiţi de drepturi politice, ei n-au 
pierdut niciodată curajul, n-au încetat să protesteze, să se adreseze justiţiei, 
să se ducă în închisori, să-şi apere cu orice preţ drepturile nefericitei lor 
naţionalităţi”(…). „Presa independentă se ocupă deja de soarta acestei 
naţionalităţi pe care ei se străduiesc să o asasineze lent” (…). „Românii 
rezistă ca Boemia, ca Polonia, ca Irlanda, ca Lorena şi Europa începe să 
privească soarta lor cu destulă simpatie, pentru ca să urmărească cu 
interes această luptă care este cu siguranţă una dintre cele mai eroice din 
istorie”. 
talentul care-l caracteriza, face un aspru rechizitor sistemului 
neomenos de guvernare al ungurilor. 
„Prin dispoziţii arbitrare, introduse în legea electorală, 
spune părintele de mai târziu al Victoriei, s-a ajuns a se priva 
românii de orice drept politic. Censul electoral este de 10 ori 
mai ridicat pentru românii din Transilvania, decât în restul 
Ungariei. Românii, care din cei 417 deputaţi câţi numără 
Parlamentul, ar trebui să aibă proporţional 75 deputaţi. NU AU 
NICI UNUL SINGUR”.1 
Cu privire la procesul în sine, Clémenceau declara în mod 
categoric: „Acest proces este o ruşine pentru libera naţiune, 
ungară. Doctorul Raţiu şi prietenii săi vor putea fi condamnaţi, 
opinia europeană i-a achitat însă dinainte”2 
Iată deci, cum acest proces politic menit, în intenţia 
ungurilor, să arunce discreditul asupra românilor 
transilvăneni, s-a transformat într-o amară lecţie politică pe 
care o primeau ungurii din partea străinătăţii. 
Când severele condamnaţiuni aplicate de către juriul ultra-
şovin din Cluj fruntaşilor Partidului Naţional Român din 
Transilvania au fost cunoscute în străinătate, marele istoric 
francez Ernest Lavisse a trimis condamnaţilor următorul mesaj 
de simpatie: „Românilor, care pentru faptul de a fi revendicat 
drepturile naţionalităţii româneşti au fost acuzaţi în mod 
nedrept şi nedrept condamnaţi, le trimit omagiul meu de 
admiraţiune respectuoasă şi simpatia mea profundă, făcând 
urări calde pentru revanşa justiţiei şi a dreptului, ofensate în 
mod brutal în persoana lor. Această revanşă sper că va veni în 
curând şi sunt convins că ea va veni. Trăiască România!”3 
 
Italia  
 
Chiar şi în Italia, legată de Austro-Ungaria prin pactul 
Triplei Alianţe, s-au ridicat voci în favoarea condamnaţilor de la 
                                       
1 Georges Clémenceau, Lutte des races în «La Justice». 12 mai 1894 
2 Ibid. 
3 V. A. Urechia, Voci latine de la fraţi la fraţi, Bucureşti, 1894, p. 34; G. 
Moroianu, Recunoştinţa Ardealului către Liga Culturală şi vechiul Regat, Cluj, 
1922, p. 5. 
Cluj.1 Astfel, renumitul arheolog, profesorul Angelo de 
Gubernatis, scria la 22 iunie 1894: „Ungurii nu au meditat 
îndeajuns istoria. Ei n-au ţinut seama de posibilităţile unei 
renaşteri. Au intrat în Europa ca un popor războinic de 
cuceritori şi au parvenit în cursul a secole de mizerie şi de 
barbarie, să aservească ţărani care lucrau pământurile lor [...] 
Ungurii reclamă pentru ei toate libertăţile şi cererile lor sunt 
demne de toată simpatia noastră, de tot respectul nostru, dar 
în acelaşi timp pretind privilegii nemaiauzite. Ei vor să fie 
stăpânii absoluţi ai românilor şi vor ca românii să rămână 
servitorii lor. Aceasta nu mai este nici posibil, nici admisibil”.2 
Făcând o incursiune în istoria veche a poporului român 
transilvănean, ilustrul profesor italian scrie: „Îi socot pe români, 
drept adevăraţii supravieţuitori romanizaţi ai vechii Dacii. Roma 
i-a civilizat. Acolo unde romanii i-au găsit, acolo ei au rămas şi 
dacii au dat lumii doi dintre cei mai buni împăraţi romani: 
Aurelian şi Probus. Ei erau amândoi români din Transilvania; 
prin ei românii au câştigat cu adevărat dreptul de cetate în 
lumea civilizată. Însăşi istoria ungurească posedă amintiri 
româneşti glorioase”.3 
Angelo de Gubernatis termina articolul său cu aceste 
patetice cuvinte: „ungurii nu trebuie să dispreţuiască pe foştii 
stăpâni ai pământului; în secolul nostru nu se mai pot teroriza 
popoare întregi. Opinia publică, care este adevăratul tribunal al 
justiţiei internaţionale, vestejeşte tiranii şi îi condamnă la 
dispreţ şi la izolare, iar izolarea înseamnă moarte”.4 
Ziarul italian din Roma, „Il Diritto”, a publicat la rândul său 
mai multe articole asupra procesului Memorandum-ului. Cităm 
din articolul apărut imediat după condamnarea D-lui Raţiu şi a 
celorlalţi români, următorul fragment: „Această condamnare a 
reprezentanţilor naţionali ai românilor din Transilvania pentru 
                                       
1 Vezi D. Braharu, op. cit., passim. 
2 G. Moroianu, op. cit., p. 169. 
3 Ibid., p. 170. 
4 Ibid. În scrisoarea trimisă preşedintelui Ligii Culturale, V. A. Urechia, 
cunoscutul istoric italian menţiona între altele: „Pentru că văd că sunt unii 
gata să interpreteze tăcerea mea prin teama de a nu displace ungurilor, vă 
scriu în grabă, pentru a vă spune că găsesc de-a dreptul monstruos ceea ce 
se petrece în Ungaria cu privire la români”. 
faptul de a fi redactat «Memoranduin-ul» în favoarea naţiei lor, 
va produce în lumea civilizată o impresie de dezgust”. 
„Maghiarii, continuă ziarul italian, care au dreptul să ţină la 
prietenia Italiei, n-ar trebui să uite însă că românii sunt latini 
ca şi italienii şi că aceştia, în virtutea unei legi naturale şi de 
sânge, le datoresc afecţiune”.1  
                                       
1 Ibid., p. 170—171. Solidaritatea opiniei publice italiene, a 
reprezentanţilor vieţii politice de stat cu cauza românilor din Transilvania a 
cunoscut un moment important la 27 mai 1894 când deputatul radical 
Renato Imbriani a luat iniţiativa unei interpelări în Camera Deputaţilor în 
care cerea să se precizeze... ce acţiune înţelege guvernul (italian — n.n.) să 
înceapă pentru a susţine şi apăra drepturile naţionale călcate în picioare ale 
popoarelor latine din Austro-Ungaria”. Propunerea lui Imbriani de a trimite 
Parlamentului român o moţiune „de simpatie pentru popoarele care luptă şi 
sufăr pentru independenţa lor şi pentru comuna noastră naţionalitate 
latină”, a fost subscrisă de 227 deputaţi. În această moţiune se arată că 
Parlamentul italian „exprimă călduroase simpatii faţă de poporul român 
care luptă în mod atât de nobil pentru apărarea independenţei sale” („Lupta 
naţională”, Brăila, nr. 44, 18 decembrie 1894). În seara aceleiaşi zile, peste 
20.000 locuitori ai Romei au participat: la o mare demonstraţie de 
solidaritate cu românii, scandând lozincile: „Trăiască Italia!”, „Trăiască 
România şi românii subjugaţi!” (G. Moroianu, Luptele de emancipare ale 
rumânilor din Ardeal în lumina europeană, Bucureşti, 1929, p. 25). 
Unul dintre susţinătorii iniţiativei lui Imbriani, Attilio Begey, fruntaş al 
baroului din Roma, în articolul Pro Transilvania scria cu acest prilej: „El (R. 
Imbriani — n.n.) a avut dreptate. Această simpatie se cuvine românilor din 
Transilvania din partea tuturor popoarelor libere, dar mai ales din partea 
Italiei pentru că italică este originea acestui popor, italic graiul său şi deci 
italic trebuie să fie şi cel mai puternic sprijin moral pentru cauza lor”. Iar în 
încheiere, juristul italian adăuga profetic: „Salutăm deci cu simpatie pe fraţii 
noştri din Transilvania, salutăm pe condamnaţii de astăzi de la Cluj, cu 
urarea ca să fie biruitorii de mâine, de la Alba Iulia” (V. A. Urechia, op. cit., 
p. 145—146). 
În acelaşi an, profesorul şi publicistul Roberto Fava participa la 
procesul de la Cluj şi publica la întoarcere lucrarea Ricordi Romeni. Note di 
un viaggio in Transilvania e in Romania, Parma, 1894, demascând politica de 
asuprire naţională a autorităţilor austro-ungare şi subliniind dreptatea 
cauzei românilor din Transilvania, care „luptă cu înverşunată disperare 
pentru drepturile lor naţionale şi ocupă, prin importanţa lor numerică şi 
intelectuală, cât şi prin spiritul lor de sacrificiu, primul loc între celelalte 
naţionalităţi din Ungaria” Aceşti bravi campioni ai rasei latine — preciza 
profesorul italian — descendenţi direcţi ai coloniştilor aduşi de Traian în 
Dacia, au fost veacuri de-a rândul bastionul şi scutul bătrânei Europe, pe 
care au apărat-o cu piepturile lor în calea tuturor invaziilor barbare. Zeloşi 
 
Anglia 
 
În Anglia, unde fostul subsecretar de stat la Ministerul 
Afacerilor străine din cabinetul Gladstone, Lordul Edmund 
Fitzmaurice, scria în 1S90 că: „atitudinea de provocare a 
minorităţii maghiare în contra românilor poate da naştere, 
dintr-un moment în altul, la tulburări sângeroase, cu urmări 
incalculabile” şi că: „ungurii urmăresc o politică violentă şi 
oarbă în contra naţionalităţilor supuse Coroanei ungare şi în 
                                                                                                   
apărători ai drepturilor lor şi ai propriei independenţe, ei au rezistat 
totdeauna cu cel mai mare eroism contra tuturor încercărilor făcute pentru 
a le distruge existenţa naţională” ( ...)  „Lungile suferinţe n-au făcut altceva 
decât au cimentat tot mai mult şi au întărit în ei tenacitatea şi vitalitatea lor 
deosebită, care îşi află o vie expresie în cele două maxime populare ale lor: 
Apa trece, pietrele rămân şi Românul nu piere (Il Rumeno non perisce)”... 
Impresionat profund de atmosfera procesului de la Cluj, Roberto Fava 
mărturisea... „Îmi voi aminti toată viaţa mea ziua de 7 mai când s-a început 
procesul Memorandului: mulţimea imensă (aproape 20.000 români veniţi 
din toate părţile —n.n.), care-i însoţea de la hotel «Ungaria» la localul 
Tribunalului, cu strigăte de Să trăiască! pe membrii Comitetului Naţional 
( ...)  femeile îngenunchind pe pământ şi implorând cu mâinile împreunate, 
de la Dumnezeu, redarea patriei apăsate”... 
Identificându-se deplin cu cauza românilor — „cea mai sfântă dintre 
cauze” — Roberto Fava nota: „Istoria, dreptul public, aspiraţiile naţionale, 
argumentele etnologice şi etnografice, vocea conştiinţei ( ...)  strigă la 
urechea Europei adormite că e timpul acum să smulgă legendarul văl de jale 
care acoperă pământul acelor scumpi şi iubiţi fraţi ai noştri”. Încrezător în 
victoria idealului românilor, R. Fava îşi şi imagina „acea zi splendidă a unirii 
naţionale a tuturor românilor; şi dacă aceasta este pentru moment o simplă 
viziune, mâine ea va fi o realitate... Pentru a pregăti ziua aceea — preciza el 
— trebuie sforţarea tuturor şi toţi trebuie sa lucrăm... trebuie să înălţăm un 
strigăt al tuturor popoarelor” (Vezi şi D. Braharu, op. cit., p. 26 — 30). 
În acelaşi timp, marele poet italian Giosuè Carducci, laureat al 
Premiului Nobel în 1906, adresa condamnaţilor de la Cluj călduroase 
cuvinte de îmbărbătare: „Românilor de dincoace de Carpaţi, de lângă 
Columna lui Traian, un salut pentru credinţa lor în viaţa nemuritoare a 
rasei noastre” („Ai Romani d’altre i Carpazi, da piè della Colonna Traiana, un 
salute per la fede nella vita immortale di nostra gente”) (Biblioteca „V. A. 
Urechia” fond Scrisori de solidaritate ale personalităţilor europene cu cauza 
naţională a românilor, adresate lui V. A. Urechia, în anul 1894; cf. şi 
Articole decupate din ziare străine, Mapa II). 
contra românilor în special”,1 în Anglia, cu ocazia judecării 
procesului de la Cluj, a fost organizată la Universitatea din 
Oxford o manifestaţie de simpatie, în favoarea românilor clin 
Transilvania, la care au luat parte savanţi, profesori iluştri, 
oameni de litere şi numeroşi studenţi ai faimoasei universităţi 
engleze. 
Renumitul filolog şi romantist englez W.R. Morphill, care 
prezida întrunirea, într-un discurs de o înaltă ţinută, a cerut 
concetăţenilor săi să sc alăture cu simpatie cauzei „unei naţii 
plină de viaţă, energică şi muncitoare, care nu cere decât să fie 
un element de cultură în sânul marii familii europene”.2 
                                       
1 Ibid., p. 82. Iată ce scria în anul 1890. În „Pall Mall Gazette” din 
Londra, lordul Edmund Fitzmaurice, fost subsecretar de stat la Ministerul 
britanic al afacerilor străine în guvernul Gladstone (1882—1885) şi, apoi, 
ministru în guvernele Bannermann şi Asquith: „Ungurii urmăresc o politică 
violentă şi oarbă faţă de naţionalităţile supuse Coroanei ungare si îndeosebi 
împotriva românilor. Această politică imprudentă şi cu consecinţe fatale a 
mers atât de departe incit nu ezit să afirm, la nevoie pot chiar să dovedesc, 
că dacă sunt pericole pentru Tripla Alianţă şi pentru pacea europeană, ele 
sunt în Transilvania, unde atitudinea provocatoare a minorităţilor maghiare 
(desigur omul politic britanic se referă la clasele dominante — n.n.) 
împotriva românilor poate să provoace dintr-o zi în alta tulburări sângeroase 
cu rezultate incalculabile” (Vezi şi G. Moroianu, Legăturile noastre cu Anglia. 
Scurtă privire asupra legăturilor anglo-române şi asupra propagandei noastre 
în Englitera din trecutul îndepărtat până astăzi. Cluj, 1923, p. 21-29). 
Simpatizant statornic al cauzei româneşti, lordul Fitzmaurice a acordat 
lui George Moroianu un interviu publicat în «L’Independence Beige» din 22 
ianuarie 1894, în care îşi exprima regretul faţă de spiritul intolerant al 
autorităţilor maghiare asupritoare şi dezavua politica lor de deznaţionalizare 
şi maghiarizare a poporului român [Ibid., p. 24). 
2 G. Moroianu, Les luttes des Roumains transylvains pour la liberté et 
l’opinion europeénne (Episodes et souvenirs), Paris 1933, p. 89—90. În 
cadrul unui mare miting de protest împotriva abuzurilor autorităţilor 
austro-ungare, organizat la 5 martie 1894 în palatul Universităţii din 
Oxford, împodobit cu 90 metri de tricolor românesc, profesorul W. R. 
Morphill a rostit în faţa sutelor de studenţi şi profesori participanţi un 
vibrant discurs de solidarizare cu cauza românilor transilvăneni. Scurt timp 
după aceasta, el transmitea doctorului Ioan Raţiu încurajări, şi-şi exprima 
admiraţia pentru lupta dreaptă a românilor transilvăneni, asigurându-i, 
totodată, de simpatia şi sprijinul opiniei publice engleze: „Admirăm 
devotamentul dumneavoastră pentru viaţa naţională. Vă dorim curaj şi 
succes desăvârşit, că simpatia bărbaţilor noştri celor mai luminaţi nu vă va 
lipsi”. 
 
Declaraţia lui Raţiu 
 
Nu putem încheia acest capitol închinat procesului 
memorabil, care s-a dezbătut în vara anului 1894 în faţa Curţii 
cu Juri de la Cluj, fără a cita câteva fragmente din viguroasa şi 
atât de demna declaraţiune pe care şeful Partidului Naţional 
Român, Doctorul I. Raţiu, a citit-o în faţa juraţilor maghiari, 
care aveau să hotărască asupra soartei conducătorilor 
românismului ardelean.1 
Dacă în arhivele prăfuite ale Justiţiei maghiare de la 
sfârşitul secolului trecut, rechizitoriul procurorului constituia 
actul de acuzare al procesului, ÎN FAŢA ISTORIEI ÎNSĂ, 
ADEVĂRATUL ACT DE ACUZARE ÎL CONSTITUIE 
DECLARAŢIUNEA D-RULUI RAŢIU. 
„Ceea ce ne-a forţat pe noi şi întregul popor român să 
publicăm şi să difuzăm Memorandum-ul nostru, declara D-rul 
Raţiu, este faptul că atât legislaţia ungară cât şi guvernul 
ungar ne-au convins în mod ferm că niciodată nu vom putea 
aştepta de la ei Dreptatea. Zadarnice au fost promisiunile de a 
se respecta drepturile noastre naţionale, promisiuni ce ne-au 
fost făcute în diverse rânduri şi în mod solemn, în zadar am 
încercat noi toate formele şi căile legale. În zadar ne-am adresat 
tuturor autorităţilor competente. Exclusivismul de rasă a 
declarat război de exterminare limbii noastre şi naţionalităţii 
noastre. Nu ne mai rămânea decât o singură cale: de a ne 
adresa Capului Statului şi opiniei lumii civilizate”. 
Şi Raţiu continua: 
„Ceea ce se discută azi în faţa juraţilor este însăşi existenţa 
poporului român! Or, existenţa unui popor nu se discută, ea se 
afirmă!”2 
Lipsiţi de sacrul drept al apărării, graţie metodelor 
inchizitoriale aplicate de Preşedintele Curţii cu Juri, 
Szentkereszty, luptătorii români pentru respectarea 
naţionalităţii lor, s-au adresat Curţii cu Juri prin glasul lui 
                                       
1 E. Brote, op. cit., p. 316 —318 (anexa 50); T. V. Păcăţian, op. cit., VII, 
p. 666-669. 
2 E. Brote, op. cit., p. 316 (anexa 50); T. V. Păcăţian, op. cit., VII, p. 668. 
Raţiu, cu aceste cuvinte de o ţinută impunătoare: „Nu ne cereţi 
deci ca să ne facem complicii acestui simulacru de proces, 
încercând din partea noastră să facem un simulacru de 
apărare. Prin violenţe şi prin insulte aţi forţat apărătorii noştri 
să plece. Prin presă aţi excitat contra noastră şi contra 
întregului popor român, opinia publică maghiară, reprezentată 
prin juriul din Cluj. Am fost chiar violentaţi aici, după cum am 
fost terorizaţi azi şi întotdeauna, dar mai ales după ce am 
denunţat lumii civilizate vexaţiunile pe care le îndurăm. Cum 
poate fi deci vorba de judecată, de apărare, în sensul juridic al 
acestor cuvinte?! Nu! Faceţi ce vă place. Sunteţi stăpâni ai 
persoanei noastre fizice. Dar ceea ce vă scapă este conştiinţa 
noastră care este conştiinţa naţională a poporului român!”1 
                                       
1 E. Brote, op. cit., p. 317 (anexa 50); T. V. Păcăţian, op. cit., VII, p. 669. 
Iată în întregime declaraţia dr. Ioan Raţiu, 23 mai 1894, în faţa juriului 
întrunit în a XVI-a şedinţă: 
„Onorabilă Curte, domnilor juraţi! Memorandul, pentru a cărui 
publicare şi răspândire suntem traşi ca nişte făcători de rele înaintea acestei 
bare judecătoreşti, nu cuprinde, precum v-aţi putut convinge, decât 
gravaminele poporului român, care ne-a trimis pe noi, ca să cerem scutul 
tronului pentru drepturile lui nesocotite şi călcate în picioare. 
Ceea ce ne-a silit pe noi şi pe întregul popor român să facem acest 
demers este faptul, că atât legislaţiunea, cât şi guvernul, ne-a dus la 
convingerea nestrămutată, că în faţa lor pentru noi vorbă de dreptate nu 
poate fi. 
În zadar au fost toate promisiunile ce s-au dat în repeţite rânduri 
pentru respectarea drepturilor noastre naţionale! 
În zadar am încercat toate formele şi mijloacele legale! 
În zadar ne-am plâns la toţi factorii competenţi ai statului! 
Exclusivismul de rasă a declarat răsboi de exterminare a limbii şi 
naţionalităţii noastre. 
Nu ne mai rămăsese dar decât această singură cale a apelului la 
factorul suprem al statului şi la opiniunea publică a lumii civilizate. 
Faţă cu acest act, care nu conţine decât curatul adevăr şi este icoana 
credincioasă a suferinţelor şi nedreptăţilor seculare ce le îndură poporul 
român din Transilvania şi Ungaria, trebuia ca regimul, ori să se 
desvinovăţească, ori să se răsbune. 
Desvinovăţirea nu era cu putinţă — a ales calea răsbunării! 
Ne-a împiedicat să ajungem la tron, şi acum ne supune judecăţii 
acelora, contra cărora ne-am plâns. 
Ceea ce discutăm aici, domnilor, este însăşi existenţa poporului român. 
Existenţa unui popor însă nu se discută — se afirmă. 
De aceea nu ne e în gând să venim înaintea D-Voastră să dovedim, că 
Este lesne de imaginat cât de puternică a fost surescitarea 
pe care a provocat-o în rândurile transilvănenilor români 
verdictul Curţii cu Juri din Cluj, judecând după profunda 
                                                                                                   
avem dreptul la existenţă. 
Într-o asemenea chestiune nu ne putem apăra în faţa D-Voastră nu 
putem decât să acuzăm în faţa lumii civilizate sistemul asupritor care tinde 
să ne răpească ceea ce un popor are mai scump: legea şi limba! 
De aceea nu mai suntem aici acuzaţi — suntem acuzatori. 
Ca persoane nu avem ce căuta înaintea acestei curţi cu juraţi fiindcă 
noi am lucrat numai ca mandatari ai poporului român, şi un popor întreg 
nu se poate trage la bara judecătorească. 
Plângerile poporului român nu pot fi judecate de un juriu exclusiv 
maghiar, care este şi judecător şi parte. 
De aceea nu este de demnitatea poporului român de a se apăra în faţa 
juriului din Cluj. 
Într’adevăr aceasta e o chestiune politică şi de stat, care rezultă dintr-
un proces secular. De judecată dar nu poate fi vorba! Ne puteţi osândi ca 
indivizi, nu ne puteţi judeca ca mandatari ai poporului. 
De altfel aţi înţeles şi D-Voastră, că aici nu poate fi vorba de drept, ci 
numai de forţă. Lucrul acesta nici nu aţi mai încercat să-l ascundeţi, căci 
aţi nesocotit până şi formele legale cele mai elementare, cari se observă 
chiar pentru criminali înaintea curţilor cu juraţi. Lumea va auzi cu uimire, 
că s-au putut judeca nişte oameni de către o instanţă judecătorească, fără 
ca să poată avea măcar apărători. Aţi proclamat sus şi tare, că forţa biruie 
dreptul şi nici că aţi căutat să mascaţi în faţa lumii aceea ce nu mai e 
judecată, ci executare. 
Să nu ne cereţi dar nouă să ne facem complici în acest simulacru de 
proces, încercând să facem din partea noastră un simulacru de apărare. Au 
fost siliţi prin violenţă şi insulte apărătorii noştri să se depărteze. S-a agitat 
prin presă opinia publică maghiară reprezentată prin juriul din Cluj, în 
contra noastră şi a întregului popor român. Am fost violentaţi şi aici şi am 
fost terorizaţi totdeauna, cum suntem terorizaţi în toate de când am 
denunţat lumii civilizate asupririle ce le îndurăm. Mai poate fi dar vorba aici 
de judecată, de apărare în înţelesul juridic? Nu! Faceţi ce vreţi. Nevinovaţi 
suntem, dar D-Voastră sunteţi stăpâni pe individualitatea noastră fizică, nu 
însă şi pe conştiinţa noastră, care în această cauză este conştiinţa naţională 
a poporului român. Nu sunteţi D-Voastră competenţi să ne judecaţi, ci este 
un alt tribunal, mai mare, mai luminat şi desigur mai nepărtinitor care ne 
va judeca pe toţi: e tribunalul lumii civilizate, care vă va osândi odată mai 
mult şi mai aspru decât v-a osândit până acum.  
Prin spiritul de intoleranţă, printr-un fanatism de rasă fără seamăn In 
Europa, osândindu-ne, veţi isbuti numai ca să dovediţi lumii, că maghiarii 
sunt o notă discordantă în concertul civilizaţiunei. Declar prin urmare, în 
numele meu şi al colegilor mei acuzaţi, că pentru cuvintele arătate nu ne 
putem apăra” (T. V. Păcăţian, op. cit., VII, p. 668 — 669). 
impresie pe care acest verdict a produs-o în ţările îndepărtate 
din Occidentul Europei. 
Temându-se de o reacţie din partea atât de asupritei 
naţiuni române, ungurii au sporit mai mult încă măsurile de 
opresiune, întărind în acelaşi timp aparatul poliţienesc, pentru 
a împiedica şi la nevoie a înăbuşi în faşă orice încercare de 
cucerire a libertăţii naţionale româneşti.1 
Neavând posibilitatea de a dezvălui opiniei publice de la 
tribuna Parlamentului starea de inferioritate manifestă în care 
se zbătea marea masă a poporului român, şi aceasta din cauza 
greşitei politici de pasivitate şi de abstenţiune, strânşi în cercul 
de fier al măsurilor extrem de riguroase privitoare la 
represiunea poliţienească, măsuri care paralizau orice tentativă 
de manifestare colectivă, românilor nu le mai rămânea decât 
calea protestelor şi a revendicărilor prin presă. Au fost însă 
suficiente primele manifestări româneşti pe acest tărâm, pentru 
ca imediat ungurii „liberali” să dezlănţuiască o acţiune violentă, 
menită să înăbuşe orice veleitate de afirmare naţională pe calea 
presei. Atât de grele erau condiţiile de existenţă ale unei gazete 
româneşti în Transilvania, încât românii s-au văzut nevoiţi să 
facă să apară ziarele lor la Arad (din punct de vedere 
administrativ unguresc Aradul făcea parte din Ungaria şi nu 
din Transilvania) şi chiar... la Budapesta. 
Teroarea dezlănţuită împotriva ziariştilor care aveau curajul 
să proclame făţiş revendicările româneşti de libertate şi de 
egalitate socială, era însă atât de violentă, încât ea era de 
natură să descurajeze pe foarte mulţi intelectuali, bine 
intenţionaţi, îndemnându-i să renunţe la exprimarea prin presă 
a durerilor poporului român. 
Teroarea n-a reuşit însă să înăbuşe cu desăvârşire strigătul 
de revoltă al românilor împotriva nedreptăţii care dura de un 
mileniu. 
                                       
1 Teama autorităţilor din Austro-Ungaria de o eventuală ridicare la 
luptă a românilor din Transilvania este confirmată de declaraţiile făcute de 
Hieronymyi, ministrul de interne şi de G. Wekerle, primul ministru al 
Ungariei, prin care cer românilor „să conlucreze cu noi (= ungurii — n.n.) la 
consolidarea naţiunii şi înflorirea patriei”, publicate de E. Brote, op. cit., p. 
330 — 335 (anexele 54 — 55), după „Pester Lloyd”, din 20 iulie 1894, şi 
„Neue freie Presse”, din 6 august 1894. 
Dovada ne-o face numărul din ce în ce mai mare de 
condamnări pentru delicte de presă şi delicte politice, la care 
au fost supuşi românii transilvăneni cu începere de la 1884. 
Prin graţia Curţilor cu Juri şi a tribunalelor ungureşti, 107 
români au fost condamnaţi să ispăşească 63 de ani închisoare 
în deceniul de la 1884—1894.1 Ei nu s-au descurajat însă, şi 
au continuat să proclame dreptul la o viaţă liberă a 
congenerilor lor. Alte 255 condamnări, de data aceasta 
întrunind 134 ani închisoare, au venit să confirme teroarea şi 
să înăbuşe revolta în deceniul care a urmat.2 
Odată porniţi pe povârnişul patimilor oarbe, nimic nu-i mai 
putea opri pe unguri de la nefasta lor operă de împilare, 
închisorile gemeau de deţinuţi politici români, care erau trataţi 
la fel cu cei mai odioşi criminali de drept comun. 
Iată ce scria Felix Leseur în «La République Française» din 
22 iulie 1893, cu privire la regimul pe care ungurii îl aplicau în 
închisoare marelui patriot român Vasile Lucaciu: „Dl Lucaciu, 
acest nobil patriot a cărui unică crimă este aceea de a lupta 
fără preget pentru libertăţile Transilvaniei româneşti, şi care a 
fost condamnat pentru acest fapt, de către tribunalele din 
Seghedin şi din Satu Mare, la închisoare politică, îşi ispăşeşte 
pedeapsa într-o «carcero duro» din Satu Mare. Printr-un 
rafinament al cruzimii, el a fost închis în aceeaşi celulă cu un 
criminal de drept comun, condamnat la 30 ani închisoare, 
pentru asasinat”.3 
                                       
1 E. Brote, op. cit., p. 415 — 445. Numai la Curtea cu juraţi din Cluj, 
între 1885—1894, s-au judecat 50 procese de presă „în care au fost 
condamnate vreo jumătate de sută de persoane, la mai bine de 50 de ani 
închisoare şi 10.000 florini amendă” (Eugen Brote, Die Rumänische Frage in 
Siebenbürgen und Ungarn, p. 90). 
2 Istoricul I. Lupaş, referindu-se la procesele intentate românilor scria: 
„Numai în răstimpul din aprilie 1906 până în august 1908 mai mulţi 
publicişti şi conducători politici ai românilor ardeleni au fost osândiţi Ia 124 
ani, 6 luni şi 27 zile temniţă de stat, iar suma totală a amenzilor în bani a 
depăşit cifra de 200.000 coroane aur” (I. Lupaş, Istoria Unirii românilor, 
Bucureşti, 1937, p. 339). 
3 Vezi articolul Magyars et non magyars, în «La République Française» 
din 22 iulie 1893, unde, în continuare, se scrie: „I se serveşte o mâncare 
atât de rea din care el nu mănâncă decât pâinea, şi starea lui este aşa de 
lamentabilă încât episcopul ungur din Satu Mare, monseniorul Meszhery, 
După ce descrie toate chinurile la care în mod voit era 
supus părintele Lucaciu în celula sa, Leseur îşi termină 
articolul cu strigătul de revoltă care era şi acela al întregii 
Europe civilizate: „Şi această sălbăticie se petrece în centrul 
Europei noastre civilizate!”... al acelei Europe pe care ungurii se 
cred predestinaţi a o stăpâni în virtutea unei misiuni divine!...1 
 
De la Menotti Garibaldi la Dl Horváth 
 
Chiar şi cei mai sinceri prieteni ai Ungariei nu şi-au putut 
stăpâni revolta împotriva barbariilor comise în Transilvania de 
urmaşii lui Árpád. 
Cu ocazia Congresului Internaţional al Păcii de la Roma 
(1891), Menotti Garibaldi, fiul lui Giuseppe Garibaldi, eroul 
naţional al Italiei, îl apostrofează pe deputatul ungur Pulzsky, 
cu următoarele cuvinte, care şi-au păstrat actualitatea şi în 
deceniile care au urmat şi din nefericire îşi mai păstrează şi 
astăzi o tristă actualitate: „Tatăl meu a simpatizat cauza 
ungurilor şi a susţinut-o crezând că ungurii vor da un bun 
exemplu de liberalism. Dar ungurii nu sunt demni de simpatia 
Italiei, pentru că ei asupresc în chipul cel mai barbar trei 
milioane fraţi de-ai noştri”.2 
Dl Horváth, în opusculul său polemic, destinat desigur în 
intenţia sa să răstoarne masiva construcţie a lui Seton-Watson 
închinată istoriei românilor, la fel cu toţi ceilalţi concetăţeni ai 
săi care s-au ocupat de problema transilvăneană, omite cu 
bună ştiinţă să vorbească de nesfârşita serie de prigoniri 
exercitate de unguri împotriva românilor din Transilvania, şi pe 
care înşişi prietenii Ungariei le-au taxat drept „acte barbare”. 
Cu acea lipsă de abilitate şi de scrupule caracteristică lucrărilor 
                                                                                                   
cumnatul lui Kossuth, impresionat de neomenia autorităţilor maghiare, a 
cerut autorizaţia de a trimite alimente prizonierului. Ministrul Justiţiei nu 
numai că a refuzat episcopului categoric această autorizaţie, dar a dat ordin 
ca doctorul Lucaciu să fie supus regimului celui mai sever din închisoare. Şi 
asta nu este totul. Domnul Lucaciu suferă de febră provocată de aerul 
pestilenţial din celulă. Medicul penitenciarului a cerut un tratament mai 
îngăduitor pentru bolnav, dar el s-a izbit de un refuz brutal”. 
1 Ibid. 
2 G. Moroianu, op. cit., p. 104. 
propagandistice, autorul polemicii cu Seton-Watson are curajul 
de a-i acuza pe români... că nu s-au resemnat cu soarta, pe 
care le-o creaseră ungurii, invadatori ai pământului fostei 
provincii Dacia. 
Acelaşi domn Horváth, ca şi mulţi alţi publicişti unguri 
contemporani, fără a nega atrocităţile pe care guvernanţii de la 
Budapesta le-au comis asupra românilor transilvăneni la 
sfârşitul secolului trecut, încearcă să disculpe oarecum pe 
autorii flagrantelor injustiţii, acuzându-i pe românii liberi de 
dincoace de Carpaţi, de a fi dus o politică de subminare a 
monarhiei austro-ungare. 
Profesorii de la Budapesta acuză guvernele de la Bucureşti 
şi pe regele Carol I, în special, de a fi încercat să producă 
„separarea Transilvaniei de Ungaria” (These concentric 
Rumanian attacks were all directed against the Magyars, and 
their object was to separate Transylvania gradually from the 
Hungarian Crown).1 
Nimic mai inexact — nimic mai fals. 
Cel mai superficial cunoscător al politicii externe pe care a 
dus-o regele Carol I, de la întemeierea regatului în 1881 şi până 
la izbucnirea războiului mondial, adică până la moartea sa, ştie 
cât de legat era monarhul României2, prinţ de Hohenzollern, de 
Puterile Centrale. 
Dl Horváth3, ca şi toţi ceilalţi scriitori unguri contemporani, 
ştie prea bine că românii au fost puşi de multe ori în 
situaţiunea de a se dezinteresa oficial de revendicările fraţilor 
lor din Ungaria, pentru a salva interesele superioare de stat ale 
Regatului României. 
Pentru a menţine bunele relaţii cu monarhia austro-ungară, 
politicienii români nu o dată au fost nevoiţi să înăbuşe în ei 
                                       
1 Horváth Eugene, Transylvania and the history of the Rumanians. A 
reply to Professor R. W. Seton-Watson, Budapest, 1935, p. 76. 
2 În timpul procesului Memorandului, Kálnoky, ministrul de externe 
austro-ungar, învinuia pe fruntaşii memorandişti Raţiu, Lucaciu, Coroianu, 
Brote ş.a. că întreţin legături cu regele şi oamenii politici din România 
(Biblioteca Academiei Române, secţia manuscrise, fond Gh. Cantacuzino, 
mr. 88674). 
3 Horváth Eugene, op. cit., p. 76. 
glasul inimii, spre a-l face auzit numai pe acela al raţiunii.1 
Opinia publică din România, pe care consideraţiunile de 
politică externă nu o puteau opri de a se solidariza cu 
suferinţele românilor de peste munţi2, s-a aflat de multe ori, 
                                       
1 Semnificativ în acest sens este raportul lui M. d’Serstevens, diplomat 
la Legaţia Belgiei din Bucureşti, care, referindu-se la conduita guvernului 
român în timpul procesului de la Cluj, transmitea următoarele: „Guvernul 
român nu s-a îndepărtat de la linia de conduită pe care a adoptat-o de a se 
abţine de la orice fel de ingerinţă în treburile Transilvaniei. El doreşte să 
menţină relaţii amicale cu Austro-Ungaria. Totuşi, curentul de simpatie care 
se manifestă în rândurile populaţiei româneşti în favoarea fraţilor lor 
transilvăneni oprimaţi este atât de accentuat, încât guvernul de la Bucureşti 
nu a crezut până în prezent să poată reprima orice agitaţie”. (Arh. St. 
Bucureşti, Colecţia microfilme Belgia, rola 39, c. 193—196. Le Ministére des 
Affaires Étrangères et du Commerce Extérieur. Corespondence politique. 
Legations, vol. 9, doc. 94 lb. franceză). 
2 Iată, de pildă, ce raporta ministrul plenipotenţiar al Italiei la 
Bucureşti, Curto Passi, imediat după pronunţarea sentinţei în procesul 
memorandiştilor de la Cluj: „Sentinţa, pronunţată de Colegiul de judecată a 
exasperat populaţia. A doua zi după pronunţarea sentinţei, numeroase 
grupuri de studenţi au străbătut principalele străzi ale oraşului proslăvind 
pe fraţii de peste munţi” (Arh. St. Bucureşti, Colecţia microfilme Italia, rola 
22, c. 839—842). Doi ani mai devreme, în 1892, secretarul legaţiei Turciei 
din Bucureşti, Kara Theodory, raporta ministrului de externe Said Paşa 
următoarele: „Cert este că agitaţia în favoarea românilor din Ungaria şi 
Transilvania, care durează deja de mai mulţi ani, a sfârşit prin a lua un 
caracter acerb şi foarte violent şi ceea ce este mai grav e că la ora actuală 
personalităţi oficiale, magistraţi, deputaţi nu se feresc să discute şi să 
înfiereze sus şi tare uneltirile maghiare (...). S-au ţinut diferite mitinguri în 
aproape toate oraşele importante ale României. La Bucureşti, studenţii 
pregătiseră o manifestaţie „demonstrativă” pentru după-amiaza zilei de 
duminică, 14/26 (iulie 1892, n.n.) care coincidea cu înmormântarea lui 
Dimitrie Brătianu, liderul Partidului Naţional-Liberal (...). Sediul legaţiei 
Austro-Ungariei continuă să fie păzit de numeroşi sergenţi ai oraşului şi, 
într-adevăr, se veghează ca în oraş să domnească cea mai mare ordine şi ca 
nimic să nu poată tulbura bunele raporturi ale guvernului român cu cel al 
Austro-Ungariei. După cum am avut onoarea să raportez în alte ocazii, 
atitudinea ungurilor şi durităţile lor faţă de românii din Transilvania au 
generat de mai multă vreme în Regat un sentiment de durere şi de profundă 
simpatie pentru fraţii de dincolo de Carpaţi şi au provocat agitaţii îndeosebi 
în rândul tineretului liceal şi universitar. Ultimele incidente de la Cluj şi 
Turda au rupt orice îngrădire şi sunt regretabile manifestaţiile ostile 
monarhiei austro-ungare. Ieri, cu toate măsurile preventive ale autorităţilor, 
studenţii de la Iaşi au pătruns în curtea Consulatului imperial şi regal 
pentru a da citire şi a afişa pe pereţii acestei reprezentanţe un protest 
din această cauză, în conflict direct cu guvernele de la 
Bucureşti. 
Un episod din viaţa politică românească din epoca 
procesului Memorandum-ului este întru totul edificator în 
această privinţă. 
În momentul în care furia ungurilor s-a dezlănţuit 
năvalnică împotriva naţiunii române din Ungaria, era la guvern 
în România, Partidul Conservator, sub preşedinţia lui Catargi. 
Conform liniei de conduită pe care şi-o impuseseră toate 
guvernele regelui Carol I (după intrarea României în Tripla 
Alianţă — n.n.), guvernul lui Catargi s-a ferit să intervină în 
procesul care se dezbătea la Cluj, ferindu-se totodată să ia 
atitudine în faţa condamnărilor aspre pronunţate de Curtea cu 
Juri din acel oraş. Partidul Liberal a atacat vehement guvernul 
conservator pentru indiferenţa pe care a manifestat-o cu privire 
la soarta congenerilor lor din Transilvania.1 A fost, însă, 
suficient ca Partidul Liberal să preia frâiele guvernării, pentru 
ca el să se integreze în linia politică a predecesorilor lor, atât de 
aspru criticaţi odinioară. Mai mult însă, Dimitrie Sturdza, şeful 
Partidului Naţional Liberal şi preşedinte al Consiliului de 
Miniştri a fost pus în situaţia de a retracta, într-un discurs 
ţinut la Iaşi2, atacurile sale împotriva Austro-Ungariei, fapt 
care a determinat presa din acele vremuri să-l acuze de coni-
venţă cu guvernul ungar al lui Bánffy. 
 
                                                                                                   
injurios şi ameninţător împotriva barbarilor maghiari” (Arh. St. Bucureşti, 
Colecţia microfilme Turcia, rola 22, c. 867 — 869). 
La 4 iunie 1894 a avut loc la Bucureşti un mare miting de protest, prilej 
cu care 423.837 persoane au semnat un manifest-apel adresat opiniei 
publice europene prin care se demasca politica de deznaţionalizare a 
românilor din monarhia austro-ungară (An das Forum Europas. Ausruf des 
am 4. Juni 1894 zu Bukarest abgehaltenen National Meeting's der Bürger des 
Kgr. Rumäniens în Angelegenheit der rumänischen Frage în Ungarn und 
Siebenbürgen, Bucureşti, 1894). 
1 Vezi Discursul lui D. A. Sturdza, preşedintele Partidului Naţional 
Liberal, rostit în Senat la 27 nov. 1893 (E. Brote, op. cit., p. 274 — 287 
(anexa 46). 
2 Vezi Discursul rostit la Iaşi de D. A. Sturdza la 13 oct. 1895, în 
„Voinţa naţională”. Bucureşti, XXI (1895), nr. 2363 (19 octombrie), p. 2; 
„Lupta”, an XII, nr. 2699, 20 oct. 1895. 
Regele Carol I şi românii ardeleni 
 
Sufletul acestei politici de apropiere de Austro-Ungaria (de 
care România era, de altfel, legată printr-un tratat formal de 
alianţă militară) era însuşi regele Carol I, a cărui atitudine de 
loialism faţă de Puterile Centrale s-a manifestat şi în faimosul 
Consiliu de Coroană din 3 august 1914, când, împotriva voinţei 
exprimate de rege. România s-a declarat neutră.1 
„S-a afirmat de multe ori, zice dl George I. Brătianu în 
Politica externă a regelui Carol I, că această discuţie dramatică 
(din Consiliul de Coroană), a creat pentru regele Carol un 
veritabil caz de conştiinţă şi că hotărârea Consiliului de 
Coroană a grăbit sfârşitul său.2 
Cum se poate, deci, susţine, cu bună credinţă că România 
şi în special că regele ei, Carol I de Hohenzollern, au subminat 
bazele monarhiei austro-ungare prin sprijinul acordat 
naţionalităţii româneşti asuprite din Transilvania?...3 
                                       
1 Alexandru Marghiloman, Note politice 1897-1924, vol. I (1897-1915), 
Bucureşti. 1927, p. 230; „Adevărul”, 25 dec. 1932. 
2 G. I. Brătianu, La politique extérieure du roi Charles Ier de Roumanie, 
Bucureşti, 1940, p. 37. 
3 Ca Hohenzollern, regele Carol I a militat desigur pentru apropierea 
României de Germania, dar, ca şef al statului roman, el nu a cutezat să 
nesocotească interesele naţionale, să împiedice procesul obiectiv de formare 
a statului naţional unitar roman. Teodor Mihályi în amintirile sale arată că 
însuşi regele Carol I „în dorinţa lui de a asigura o mai bună soartă romanilor 
din Transilvania”, le-a sugerat să iniţieze acţiunea din 1892; cert este însă 
că în cadrul întâlnirii din 9/10 august 1895 în staţiunea balneară de la 
Ischl cu împăratul Franz Iosif, suveranul României „a cerut cu acest prilej 
eliberarea deţinuţilor politici condamnaţi în procesul Memorandului” ( Vezi 
T. Mihályi, Amintiri politice despre Unire, în revista „Generaţia Unirii”, 
Bucureşti, nr. 3, 20 iunie 1929). Acelaşi fruntaş politic transilvănean 
mărturisea că într-una din cele 22 de audienţe avute la Carol I, acesta şi-a 
exprimat convingerea sa intimă că Transilvania se va alipi într-o zi la 
Romania, prin izbânda principiilor de dreptate” şi că la sfârşitul audienţei i-
a oferit o fotografie cu o dedicaţie care sintetiza programul său politic 
privind Transilvania: „răbdare şi încredere” (Ibid.). 
Pentru preocuparea constantă a regelui Carol I faţă de soarta românilor 
din Transilvania semnificativă este declaraţia făcută ministrului de finanţe 
al Franţei, aflat în vizită la Bucureşti, în 1903: „Nu putem să ne 
dezinteresăm de soarta a trei milioane de români din Transilvania şi Banat. 
Dacă se urmăreşte deznaţionalizarea lor, noi nu vom rămâne nepăsători; eu 
Este cea mai sfruntată negare a evidenţei şi a adevărului 
istoric. Dar oare adevărul constituie el un obstacol în calea 
propagandei maghiare? 
Dl Horváth şi ceilalţi ejusdem farinae ştiu prea bine că nici 
regele României, nici guvernele regatului român şi nici chiar 
opinia publică românească, înflăcărata opinie publică 
românească, pe care soarta românilor de dincolo de munţi o 
făcuse să-şi manifeste în mod călduros solidaritatea faţă de 
fraţii transilvăneni asupriţi în chipul cel mai neomenos, nu au 
reclamat niciodată dezlipirea Transilvaniei de monarhia austro-
ungară şi alipirea ei la România. 
Până şi Dimitrie Sturdza, ale cărui atacuri violente împo-
triva ungurilor provocaseră protestul guvernului de la 
Budapesta, declara în chip formal că „nici o persoană 
rezonabilă din România nu visează să cucerească 
Transilvania”.1 
Sensibili la suferinţele românilor transilvăneni, românii de 
dincoace de munţi, liberi de a-şi formula păsurile, reclamau 
pentru fraţii lor ardeleni, a căror libertate de exprimare era 
încătuşată de casta conducătoare a magnaţilor unguri, doar 
„egalitatea completă cu naţiunea ungară, libertatea de a se 
adresa împăratului şi încetarea acţiunii de maghiarizare” (D. 
Sturdza).2 
Profesorii de la Budapesta le ştiu prea bine toate acestea, 
dar pentru a apărea în ochii străinătăţii în ipostaza de victime, 
denaturează cele mai elementare şi mai simple evenimente. 
 
Propaganda ungurească 
 
Propaganda de la Budapesta, după cum se exprimă 
                                                                                                   
îi voi sfătui, aşa cum am făcut-o de altfel întotdeauna, să renunţe la politica 
de pasivitate şi să reziste pe teren electoral şi pe acela al activităţii 
parlamentare, continuând să-şi manifeste loialitatea. Se pare că aceste 
puncte de vedere prind viaţă în Transilvania, unde constat, cu o mare 
satisfacţie, o renaştere a spiritului naţional românesc” (Memoriile regelui 
Carol I al României, vol. V, p. 11; I. Lupaş. Regele Carol I şi Transilvania, în 
„Gând românesc”, an VII, 1939. nr, 7 - 9, p. 131). 
1 Eugen Brote, op. cit., p. 286 (anexa 46). 
2 Ibid., p. 284. 
publicistul român C. Graur, nu este o creaţie recentă, 
provocată de urmările războiului mondial; acolo, propaganda a 
fost practicată întotdeauna. OLIGARHUL MAGHIAR SE NAŞTE 
PROPAGANDIST! 
Dacă autorii maghiari pe care îi preocupă chestiunea 
Transilvaniei (şi pe care autor maghiar nu-l preocupă această 
chestiune?) şi-ar fi dat cu adevărat silinţa să afle care sunt 
cauzele reale ale prăbuşirii monarhiei habsburgice şi ale 
destrămării Ungariei, ei n-ar fi trebuit să se ducă să le caute 
dincolo de graniţă căci le-ar fi găsit în înseşi foliantele istoriei 
poporului unguresc. 
Neînţelegerea faţă de aspiraţiile legitime ale naţionalităţilor 
conlocuitoare, metodele brutale de represiune a celor mai 
elementare, mai fireşti şi mai inofensive manifestări naţionale, 
politica violentă de asimilare forţată, campania furibundă de 
maghiarizare şi de deznaţionalizare a unor neamuri care aveau 
rădăcini mai adânci decât ungurii în pământul Transilvaniei, 
iată cauzele reale ale prăbuşirii conglomeratului eteroclit care 
constituia monarhia dualistă. 
Marele om politic francez Gambetta a afirmat-o în termeni 
categorici: „UNGURII SUNT ACEI CARE PRIN VIOLENŢA 
GUVERNĂRII LOR FAC SĂ IA NAŞTERE CHESTIUNEA 
ROMÂNEASCĂ”.1 
În ziua în care aceste metode monstruoase de guvernare au 
putut fi cunoscute de lumea civilizată, chestiunea românească 
a încetat de a mai fi o chestiune pur locală, intrând în făgaşul 
problemelor de ordin european. 
Dezvăluirea lor a produs stupefacţie în rândurile lumii din 
Apus, nu numai prin faptul că ele constituiau o pată pe 
blazonul civilizaţiei europene, dar pentru că ele contrastau în 
chip flagrant cu imaginea pe care şi-o făurise Apusul despre 
liberalismul mijloacelor de guvernare ale Ungariei. 
Înăuntrul frontierelor, ungurii urmăreau cea mai brutală 
politică de deznaţionalizare a românilor, a slovacilor şi a 
celorlalte naţionalităţi, iar peste hotare, ei nu se sfiau să 
compare liberalismul legilor lor cu acela al legilor engleze şi 
                                       
1 Constantin Graur, Cu privire la Franz Ferdinand, Bucureşti, 1935, p. 
440. 
americane!... 
În Statele Unite, conferenţiarii propagandişti unguri făceau 
să se aplaude atât de larga lege a naţionalităţilor, în timp ce în 
Transilvania nemeşii unguri trimiteau la puşcărie pe românii 
care îndrăzneau să ceară aplicarea acestei legi, rămasă literă 
moartă ab initio. 
Atât de siguri erau maghiarii că propaganda lor în 
străinătate reuşise să le creeze o faimă de „campioni ai 
libertăţilor”, încât chiar în clipa în care apăreau în Occidentul 
Europei primele articole de solidarizare cu cauza românilor din 
Transilvania, un ziar unguresc, comentând asprul verdict din 
procesul Memorandum-ului, regreta timpul când vechiul şi 
„bunul obicei” de a se atârna capetele trădătorilor la porţile 
oraşului, era încă în vigoare! 
O lună numai după judecarea procesului de la Cluj, 
Ministrul de Interne Hieronimyi dizolva Partidul Naţional 
Român, interzicând sub cele mai aspre sancţiuni orice 
activitate în cadrul partidului desfiinţat.1 Era o nouă şi grea 
lovitură dată naţiunii române din Transilvania, formată în 
quasiunanimitatea ei din ţărani, căreia i se refuza în felul 
acesta până şi posibilitatea de a-şi avea o reprezentanţă 
centralizatoare a revendicărilor şi un organ al formulării lor. 
 
Guvernarea lui Désider Bánffy 
 
Sub guvernarea baronului Désider Bánffy, care a prezidat 
Consiliul de Miniştri timp de patru ani, din ianuarie 1895 până 
în februarie 1899, politica de maghiarizare prin violenţă a atins 
apogeul. Bánffy nu făcea nici un secret din principiile sale 
ultraşovine. 
„Politica mea şovină, clama el, este o năzuinţă irezistibilă 
către un scop determinat şi către atingerea lui cu orice preţ. 
Acest scop este crearea unui stat unguresc unitar şi cu o 
singură limbă (Der Aufau des einheitlichen, einsprachigen 
ungarischen Staates).2 
                                       
1 Vezi ordinul guvernului ungar pentru dizolvarea Partidului Naţional 
Român din Transilvania, la Eugen Brote, op. cit., p. 319 (anexa 51). 
2 Acelaşi campion al politicii de maghiarizare declara cu cinism: „În 
Acest program echivala pur şi simplu cu desfiinţarea naţiei 
române ca atare căci, prin esenţa sa, statul unitar exclude 
posibilitatea coexistenţei mai multor naţionalităţi. 
Când un prim-ministru ungur proclama deschis un astfel 
de program de guvernare, lesne îşi închipuie oricine care erau 
metodele pentru înfăptuirea acestui program! 
Alegerile electorale efectuate în timpul guvernării lui Bánffy 
au rămas de pomină, lăsând cu mult în urmă tot ce s-a 
înfăptuit pe tărâmul fraudelor şi al corupţiei politice în acest 
„paradis al corupţiei electorale”. 
Rezultatul acestei furii dezlănţuite împotriva naţionalităţilor 
s-a putut constata imediat după alegeri. Milioanele de 
nemaghiari locuind în Ungaria şi constituind 54% din întreaga 
populaţie au reuşit să trimită în Parlament un singur deputat. 
De altfel, recrudescenţa prigoanei împotriva naţionalităţilor 
coincidea cu serbările milenarului instalării ungurilor în 
Europa Centrală, care au avut loc cu mare fast în 1896, prilej 
pentru manifestaţii zgomotoase în favoarea Ungariei milenare 
— stat unitar — şi împotriva milioanelor de nemaghiari.1 
                                                                                                   
Transilvania nu există români. În Transilvania există populaţii de rasă 
română, ceea ce este cu totul diferit” (Charles Benoist, Souvenirs, vol. II 
(1894— 1902), Paris, 1931, p. 367). 
1 Cu acest prilej, Comitetul Executiv al Congresului Naţionalităţilor din 
Ungaria a lansat un manifest protest, în care românii, slovacii, sârbii din 
monarhia austro-ungară îşi exprimau categoric împotrivirea faţă de 
serbările milenare, a căror organizare de către autorităţile maghiare o 
apreciau ca fiind „o amăgire optică” pregătită pentru seducerea Europei, 
menite „să demonstreze” existenţa în Ungaria doar a naţiunii politice 
maghiare, că „popoarele nemaghiare ale Ungariei într-atât s-au asimilat cu 
maghiarii, încât subjugarea lor de acum o mie de ani o reclamă ele înseşi ca 
o fertilitate îmbucurătoare”, că „popoarele Ungariei sunt unite şi 
îndestulate”. Subliniindu-se că „majoritatea popoarelor este neîndestulată”, 
naţionalităţile sârbă, slovacă şi română precizau, şi în acest an 1896, că 
existau „ca naţiuni vii, individuale, în faptă şi în realitate deosebite, 
înzestrate cu toate atributele naţionale, cu corpuri naţionale, care nu numai 
în decurs de o mie de ani, ci într-un timp cu mult mai îndelungat ne-am 
conservat fiinţa noastră naţională, personalitatea noastră naţională, limba 
noastră naţională, obiceiurile, moravurile, sentimentele şi conştiinţa noastră 
naţională şi că avem voinţa clară şi hotărâtă de a exista tot aşa şi pe viitor”. 
Drept urmare, declarau solemn că „la aceste sărbători de caracter 
exclusiv naţional maghiar, în multe privinţe foarte vătămătoare pentru noi, 
nicidecum nu luăm parte, ci, din contră, protestăm în contra acestor 
Acest mit al statului ungar unitar în cadrul Coroanei Sf. 
Ştefan, pe care ungurii l-au proiectat pe ecranul viitorului ca pe 
un ideal ce trebuie realizat, este cea mai absurdă idee care a 
putut vreodată să călăuzească acţiunile unui guvern. 
Ungurii au găsit la venirea lor în Europa o seamă de 
naţiuni. Acestea s-au bucurat de o vitalitate atât de puternică, 
corespondenţa între pământul locuit de ele şi caracterul lor 
naţional era atât de intimă, încât ungurii nu au reuşit să-i 
asimileze prin deznaţionalizare. 
A contribuit desigur la crearea prăpastiei între unguri şi 
popoarele nemaghiare şi concepţia exclusivistă de guvernare a 
maghiarilor: naţia — castă nobiliară — cu excluderea maselor 
fără blazon, adică a quasiunanimităţii românilor, slovacilor şi 
sârbilor. Cauza principală a neasimilării milioanelor de români, 
în ciuda unei dominaţii ungureşti milenare, rezidă, însă, în 
formidabila vitalitate a poporului născut din amestecul vigorii 
romane cu forţa poporului dac, complex mereu împrospătat în 
cursul veacurilor cu sângele viguros al barbarilor, care, pe 
măsură ce se aşezau în mijlocul maselor ţărăneşti daco-
romane, erau asimilaţi de aceştia. 
Nimic nu-i apropia pe români de unguri. Dimpotrivă, totul îi 
despărţea: de o parte, dulceaţa limbii latine, de alta, asprimea 
limbii fino-ugrice a ungurilor plină de asperităţile consoanelor 
duble (csopdes, scipked, szeg), limbă atât de diferenţiată de 
toate celelalte graiuri europene1, de o parte caracterul mândru, 
                                                                                                   
înscenări înşelătoare...” („Tribuna”, 1896, nr. 87; vezi şi T. V. Păcăţian, 
Cartea de aur, vol. VIII, p. 791). În cadrul mitingurilor de la Viena — 9 iunie 
1896, precum şi al aceluia de la Paris — 11 iulie 1896, naţionalităţile aliate 
din Austro-Ungaria au protestat vehement împotriva serbărilor mileniului 
(Vezi Şt. Pascu, Un meeting de protestation à Vienne contre les fêtes du 
millénaire hongrois (1896), în «Revue de Transylvanie», V, 1939, nr. 3, p. 301 
— 368). 
1 Tocmai această diferenţă de structură a limbii maghiare a constituit o 
barieră lingvistică pentru români, fapt recunoscut şi de către Zsigmond 
Reiner care afirma: „cât sunt de străini aceşti locuitori de limbă românească 
şi, fireşte, de contactul cu statul maghiar, o arată împrejurarea 
corespunzătoare indicaţiilor statistice — că, dintre toate naţionalităţile 
Ungariei, limba maghiară e mai puţin răspândită printre români. După 
recensământul din 1900, în timp ce dintre germanii din Ungaria (inclusiv 
Transilvania — n.n.) 30,7%, dintre slovaci 15%, dintre sârbi 11%, abia 8,7% 
orgolios (hautain) al rasei maghiare («les magyars ont rarement 
pratiqué la vertu de la modération», spune despre urmaşii lui 
Árpád Wickham Steed), de alta firea blânda şi atât de modestă 
a ţăranului român. 
Contrastele acestea au săpat prăpastia între cele două 
naţiuni, pe care destinul le-a făcut să conlocuiască pe acelaşi 
pământ. Duritatea tratamentului la care au fost supuşi 
românii, din primele clipe ale invaziei, din partea castei 
nobiliare maghiare a lărgit într-atât prăpastia între cele două 
naţiuni, încât într-o zi s-a ajuns la situaţia ca nici o punte să 
nu mai poată fi aruncată deasupra ei pentru a-i apropia. 
Ungurii socoteau că dacă vor înăspri la maximum duritatea 
tratamentului, vor reuşi să obţină în câteva decenii ceea ce n-
au reuşit să realizeze în timpul unui mileniu de stăpânire 
violentă. 
 
Greşeli capitale 
 
Era o greşeală de perspectivă istorică. Această greşeală face 
parte din însăşi firea poporului unguresc. Unghiul pur obiectiv 
sub care ungurii îşi imaginează evoluţia istorică a fost 
admirabil caracterizat de Ed. de Laveleze în «La Revue des Deux 
Mondes» în 1866: „Maghiarii, spune el, nu zăresc decât ceea ce 
este conform cu dorinţele lor, pentru ceea ce contrariază aceste 
dorinţe ei sunt orbi”. 
Nimic mai greşit decât a-ţi închipui că ceea ce n-a putut să 
desăvârşească prin prigoană timp de 1.000 de ani „când 
românii au fost osândiţi să trăiască mai mult sub pământ” 
(expresia este a scriitorului ardelean Liviu Rebreanu), vei reuşi 
să înfăptuieşti într-un secol în care, în ciuda zidurilor 
chinezeşti ridicate de maghiari, lumina civilizaţiei pătrunsese 
până în satele cele mai îndepărtate ale Transilvaniei! 
Toţi guvernanţii unguri au stăruit, însă, în această greşeală, 
susţinând că salvarea Ungariei este în funcţie directă de 
deznaţionalizarea naţionalităţilor nemaghiare. Aceasta era 
mentalitatea întregii clase suprapuse la sfârşitul veacului al 
                                                                                                   
dintre români ştiau ungureşte” (Zsigmond Reiner, A Keleti vallású magyar 
nemzeti egyház szervezése, Budapest, 1907, p. 53).  
XIX-lea şi ea a fost transmisă din generaţie în generaţie. 
Ardoarea şi zelul în punerea în aplicare a acestei metode 
echivala cu un certificat de patriotism. 
Sacrificarea naţionalităţilor pe altarul mitului Coroanei Sf. 
Ştefan a fost principiul director al întregii politici interne 
ungureşti în cadrul Monarhiei dualiste. Diferenţa între 
moderaţi şi şovinişti era doar o simplă deosebire de metodă nu 
însă şi de program. Primii cereau ca sacrificarea naţionalităţilor 
să fie consimţită voluntar de acestea, cei din categoria a doua 
preconizau metoda violenţei. «C’était la même Jeannette, mais 
autrement coiffée». 
Astfel, însuşi Coloman Szeli, a cărui guvernare în 1899 este 
un model de moderaţie, în comparaţie cu aceea precedentă a 
baronului Désider Bánffy, după ce se declară adeptul statului 
maghiar unitar, clamează cu tărie că „ungurii nu vor admite 
niciodată ca să se facă din ţara lor o pseudoconfederaţie 
elveţiană, ei fiind decişi să lupte prin foc şi sabie contra unor 
asemenea tendinţe”. 
Sub noul regim al „moderaţiunii”, instaurat în 1899, 
românii neabstenţionişti dimpreună cu celelalte naţionalităţi 
nemaghiare reuşesc să trimită în 1901 un număr de 5 
deputaţi!...1 
 
Românii reintră în arena politică 
 
Anul 1905 este un an de o importanţă covârşitoare pentru 
evoluţia politică a românilor transilvăneni. Într-adevăr, după ce 
au dus o politică stearpă de pasivitate şi abstenţiune, 
echivalând într-un regim autocrat şi despotic cu 
autodesfiinţarea politică, românii se hotărăsc să reintre în 
arena politică2, alături de celelalte naţionalităţi persecutate, 
sârbii şi slovacii, pentru a face să triumfe ideea de libertate şi 
                                       
1 Raportând acest număr de deputaţi la numărul populaţiei româneşti, 
majoritară în Transilvania, reieşea: un deputat la 564.200 locuitori (vezi T. 
V. Păcăţian, op. cit., VIII, p. 856). 
2 În cadrul Conferinţei de la Sibiu, din 10 ian. 1905, Partidul Naţional 
Român din Transilvania a hotărât o nouă tactică de luptă, noul activism 
politic, impusă de noile condiţii interne şi internaţionale (T. V. Păcăţian, op. 
cit., VIII, p. 165— 174). 
de egalitate. Lupta cot la cot cu sârbii şi slovacii era, după un 
deceniu, aplicarea pe teren a alianţei încheiate în 1859 între 
cele trei naţionalităţi oprimate, precursoarea Micii Antante de 
mai târziu.1 
Lupta avea să fie dintre cele mai dificile, deoarece ungurii 
erau hotărâţi să realizeze în practică „himera Statului unitar 
exclusiv maghiar”, după cum o numeşte prinţul Valentin 
Bibescu2, acest ideal iraţional şi ilogic al ungurilor. 
 
Maghiarizarea prin violenţă 
 
Parlamentul din Budapesta votează maghiarizarea numelor 
oraşelor şi satelor transilvănene3; el ia măsuri pentru 
maghiarizarea în masă a numelor româneşti de familie.4 
Staţiile de cale ferată purtând vechi nume româneşti sunt 
botezate cu numiri exclusiv maghiare. Toate acestea pentru a 
da ţinuturilor locuite de români un climat eminamente 
unguresc. 
Regimul presei se înăspreşte. Ziarele româneşti sunt 
interzise de a fi difuzate. Nici o gazetă nu poate apărea fără o 
prealabilă cauţiune. Cine îndrăzneşte să discute un simplu 
proiect de lege şi să ia atitudine împotriva lui este sancţionat 
(cazul editorului Branik din Ujvidék). Cine se încumetă să 
afirme că o lege specială derogă de la principiile stabilite de 
                                       
1 La 10 august 1895, a avut loc la Budapesta Congresul naţionalităţilor 
română, sârbă şi slovacă care a adoptat hotărârea de a lupta într-o strânsă 
alianţă pentru apărarea individualităţii lor, a drepturilor lor naţionale (Ibid., 
vol. VII, p. 762 —769J. 
2 Vezi Scotus Viator (R. W. Seton-Watson), La Persécution politique en 
Hongrie (Appel à l’opinion publique), Paris, 1908. Ediţia franceză a lucrării a 
fost tradusă din engleză şi prefaţată de prinţul Antoine Valentin Bibescu. 
3 T. V. Păcăţian, op. cit., VIII, p. 27 — 29. Despre acţiunea iniţiată în 
anul 1897 de guvernul Bánffy Désider, vezi şi Vasile M. Theodorescu» 
Transilvania sub maghiari şi români, Bucureşti, 1941, p. 72 — 82. 
4 În anul 1898 a apărut lucrarea lui Simon Telkes, Hogy magyarosítsuk 
a vezeték neveket? (Cum să maghiarizăm numele de familie?), în care se 
arată că „numele maghiar este un fel de crez politic pentru fiecare 
maghiar”... „Maghiarizarea numelui este un jurământ de fidelitate, un 
legământ patriotic”. Deja până în anul 1896 se schimbaseră 14.000 de 
nume. 
legea naţionalităţilor este pur şi simplu întemniţat (cazul a trei 
editori români condamnaţi: doi, la câte 18 luni închisoare şi 
unul la 10 luni, pentru faptul de a fi criticat faimoasa lege 
Apponyi, prin care se maghiariza aproape complet 
învăţământul şcolar).1 
Orice articol în favoarea naţionalităţilor asuprite era taxat 
drept „excitare împotriva naţiei ungare” şi autorul era pedepsit 
cu închisoare şi amenzi însemnate. 
„Persecuţia, spunea Seton-Watson în 1907, a fost împinsă 
până la atari limite, încât găseşti cu greu un singur ziarist 
român scriind la un ziar politic, care să nu fi fost în închisoare 
pentru vreun delict politic”!2 
Dreptul de reuniune şi de asociaţiune era atât de îngrădit în 
practică, în dispreţul unor dispoziţii legale liberale 
înmormântate în arhivele colecţiilor de legi, încât el devenise 
aproape inexistent în fapt. Adunările trebuiau declarate în 
prealabil şi în urmă autorizate. Un ofiţer de poliţie ungur asista 
la toate reuniunile şi avea dreptul să dizolve în orice moment 
adunarea. Se interziceau întrunirile pentru cele mai puerile 
motive de formă. Astfel, într-un moment în care se agita 
chestiunea sufragiului universal, românilor le-a fost interzisă o 
adunare având înscrisă această chestiune pe ordinea de zi, 
pentru motivul că nu s-a specificat în mod expres de către 
organizatorii întrunirii dacă este vorba de discuţia sufragiului 
universal... în Ungaria sau în altă ţară! 
Cuvântătorilor le erau interzise până şi unele expresii. 
Astfel, cuvântul „slovac” trebuia să fie exclus din toate 
cuvântările.3 Puteai deci asista la spectacolul divertisment al 
unei cuvântări ţinută într-o sală ticsită de slovaci, în care 
                                       
1 Redactorul responsabil al „Luptei” a fost condamnat pentru un articol 
de fond în care condamna legile şcolare („Telegraful român”, LV, nr. 40 din 
10/23 aprilie 1907, p. 163); redactorul „Foii diacezane” din Caransebeş a 
suferit rigorile legii pentru acelaşi motiv („Telegraful român”, LV, nr. 97 din 
4/17 septembrie, 1907, p. 399). 
2 Scotus Viator (R. W. Seton-Watson), Political Persecution in Hungary, 
1907; tradus în limba franceză şi tipărit la Paris, 1908. 
3 Şovinismul unguresc a atins astfel de cote paroxistice, încât în limba 
maghiară a apărut dictonul „Slovacul nu este om” (Vezi G. Moroianu, Les 
luttes des Roumains transylvains..., p. 101). 
revendicau drepturi pentru... „chinezii” din Ungaria!! 
Teroarea electorală din ziua în care naţionalităţile au 
adoptat activismul politic a întrecut însă în violenţă toate 
celelalte prigoniri. Este suficient să menţionăm că votul era 
public, pentru a ne face o idee precisă despre felul în care se 
desfăşurau alegerile. 
Teroarea alterna cu corupţia, corupţia cu falsurile şi 
acestea din urmă cu fraudele. Arestările în masă ale ţăranilor 
români şi slovaci erau lucru curent în epoca alegerilor. Au fost 
şi cazuri în care s-au comis asasinate în masă asupra 
alegătorilor nemaghiari. 
Când un englez, sobru prin excelenţă în alegerea expresiilor 
sale, califică în 1907 Ungaria drept „Paradisul corupţiei 
electorale”, uşor ne putem imagina care era aspectul 
perioadelor electorale în Ungaria sub semnul deznaţionalizării 
cu orice preţ.1 
Toate protestele românilor — căci aceasta era singura armă 
de care dispunea românismul din Transilvania împotriva 
campaniei din ce în ce mai furibunde de maghiarizare — 
rămăseseră absolut fără nici un efect ca şi, de altfel, protestele 
înaintaşilor lor în contra metodelor similare din trecut. 
                                       
1 Alegerile din 1910 sunt un exemplu grăitor asupra modului cum 
înţelegeau guvernele ungare să-şi atingă scopurile politice 
deznaţionalizatoare. Descriind aceste alegeri, marele istoric britanic R. W. 
Seton-Watson scria: „Trupele au fost angajate în 380 de circumscripţii 
electorale din cele 413 câte sunt în Ungaria; ca răspuns la critica adusă 
unei astfel de prevederi, guvernul ungar a publicat la 15 iunie (1910) o 
declaraţie oficială în care se spune că răstălmăcirile presei asupra 
numărului de trupe folosite au fost din cale afară de exagerate, declarându-
se, în acelaşi timp, că s-au folosit «numai 194 batalioane de infanterie şi 114 
escadroane de cavalerie». Cu alte cuvinte — remarca istoricul britanic — 
guvernul a recunoscut un număr care este echivalent cu o mobilizare 
parţială a armatei comune. Atunci când este nevoie de peste 173.000 soldaţi 
ca să menţină ordinea în ziua alegerii, putem presupune cu toată siguranţa 
că se întâmplă ceva neobişnuit (R. W. Seton-Watson, Corruption and Reform 
in Hungary, London, 1911, p. 11). În  astfel de condiţii, alegerile din 1910 s-
au soldat cu sacrificii omeneşti, „au avut - după cum preciza Seton-Watson 
— 12 victime, inclusiv cei 5 ţărani români omorâţi de jandarmi, în satul 
Mărgineni” (Ibid., p. 10). Astfel, pe bună dreptate, alegerile parlamentare 
erau comparate cu „un adevărat război civil” („a real civil war”) (R. W. Seton-
Watson, A History of the Roumanians, p. 428). 
Abia atunci şi-au dat seama fruntaşii românilor cât a 
pierdut cauza naţională românească din Ungaria, prin 
adoptarea principiilor de pasivitate politică. 
În 1905, românii se hotărăsc să părăsească politica stearpă 
de abstenţiune, care echivala într-un regim autocrat şi despotic 
cu autodesfiinţarea politică, şi reintră în arena politică alături 
de celelalte naţii persecutate, sârbii şi slovacii, pentru a face să 
triumfe ideea de libertate şi de egalitate naţională. 
După 35 de ani de experienţe dezastruoase pentru cauza 
românismului ardelean, se revenea în cele din urmă la 
principiile atât de sănătoase, formulate odinioară de marele 
patriot Şaguna. 
 
Planurile secrete ale şoviniştilor 
 
Adepţii maghiarizării forţate erau însă cu totul nemulţumiţi 
de rezultatele pe care le realizaseră ungurii în Transilvania în 
cursul celor 4 decenii de guvernare despotică. 
Românii se menţineau ferm pe poziţii în ciuda înăspririi 
măsurilor de deznaţionalizare. Guvernele de la Budapesta 
începuseră a fi îngrijorate. Se părea că scriitorul Gusztáv 
Beksics avusese dreptate când scria, în 1883, că minoritatea 
maghiară din Transilvania este în aşa inferioritate faţă de 
elementul românesc „încât este incapabilă să spargă zidul de 
neînvins al românilor”.1 
Atunci se iviră primele planuri, destinate a da problemei 
                                       
1 Beksics Gusztáv, A magyar politika új alapjai kapcsolatában a magyar 
fáj terjeszkedo képességével ás a földbirtokviszonyi jokkal (Noile baze ale 
politicii maghiare în legătură cu capacitatea de răspândire a neamului 
maghiar şi cu relaţiile de proprietate asupra pământului), Budapest, 1899. 
Beksics Gusztáv a fost şi autorul unui plan secret de maghiarizare a 
românilor din Transilvania şi Banat expus pe larg în lucrarea sa 
Maghiarimea şi maghiarizarea, publicată la Budapesta în 1883. Furnizând 
numeroase date statistice oficiale, Beksics Gusztáv demonstra că blocul 
etnic românesc se întinde până dincolo de Satu Mare, Oradea, Arad şi 
Timişoara, în timp ce minoritatea maghiară este în mare inferioritate în 
Transilvania, şi, deci, incapabilă să spargă „zidul de neînvins al românilor”. 
Drept urmare, el propune o serie de măsuri, mijloace şi metode pentru 
maghiarizarea românilor din Transilvania. (Cf. Romulus Seişanu, 
Transilvania Românească, p. 48 — 49). 
româneşti o soluţie radicală.1 Cel mai interesant este desigur 
acela publicat de Antál Huszár în 1907 şi intitulat „Românii din 
Ungaria”. Lucrarea a fost tipărită pe cheltuiala guvernului 
ungar şi — amănunt preţios — ea era destinată a fi folosită „în 
chip confidenţial numai de unii dintre membrii Guvernului 
unguresc”.2 
Toate aceste măsuri de prevedere cu privire la eventuala 
                                       
1 În 1904, Berzeviczy Albert, ministrul Cultelor şi Instrucţiunii Publice 
a întocmit un proiect pentru modificarea legilor privitoare la „instrucţiunea 
populară”. În proiect se prevedea ca o serie de meserii să fie predate în limba 
maghiară. Inspectorii şcolari aveau obligaţia să controleze dacă se respectă 
instrucţiunile cu privire la predarea limbii maghiare în şcolile nemaghiare. 
În şcolile cu un învăţător, se preda limba maghiară 9 ore săptămânal pentru 
vorbire şi alte 3 pentru scris; numărul lor creştea în cazul unor şcoli cu mai 
mulţi învăţători. Se stabileau măsuri disciplinare pentru învăţătorii care nu 
acordau atenţie cuvenită limbii maghiare. În cazul când într-o şcoală 
confesională sau comunală vor fi înlăturaţi succesiv doi învăţători pentru 
asemenea neglijenţă, şcoala respectivă era înlocuită cu una de stat. Vezi Un 
champion de la magyarisation: Albert de Berzeviezy, în «Revue de 
Transylvanie», tom. II, nr. 4, 1934. 
2 Din îndemnurile şi indicaţiile a doi dintre cei mai inveteraţi promotori 
ai politicii de deznaţionalizare, conţii Iuliu Andrássy, ministrul de Interne şi 
Albert Apponyi, ministru al Cultelor şi Instrucţiunii s-a elaborat un 
voluminos tratat intitulat: A magyarországi románok (Românii din Ungaria), 
Budapest, 1907, p. 953, XXXIX, semnat de Antál Huszár, care conţinea 
planurile şi măsurile pentru desfiinţarea românilor ca naţiune. Tratatul a 
fost tipărit în numai 25 de exemplare, exclusiv pentru uzul guvernului 
ungar, având caracter strict secret şi confidenţial şi a fost pus în aplicare 
chiar din anul apariţiei sale prin legiuirile lui Apponyi, constituind în sine 
un act grav de autoacuzare a guvernului maghiar. Două din aceste 
exemplare se păstrează în România, unul la Biblioteca Universităţii din Cluj 
(care poartă şi semnătura autografă a autorului), al doilea la Biblioteca 
Academiei Române. Antál Huszár însuşi reproduce în facsimil foaia de titlu, 
care are următorul cuprins: A Magyarországi románok — Bizalmas 
használatára — Munkatársak közreműködèsèvel, irta Huszár Antál, M. kir 
Belügyminiszteri fordito, Budapest, 1907 (Românii din Ungaria. Spre 
întrebuinţare confidenţială. Scrisă cu concursul mai multor colaboratori de 
Antál Huszár, translator în Ministerul de Interne,) Budapesta, 1907. Tiparul 
tipografiei regeşti ungare de stat (1063). 
Vezi şi Onisifor Ghibu, Un livre secret du gouvernement hongrois: Les 
Roumains de Hongrie et la nécessité de les magyariser, in «Revue de 
Transylvanie», tome I, 1934, p. 61 — 72 şi Un plan secret al guvernului 
unguresc din 1907 privitor la maghiarizarea românilor din Transilvania, Cluj, 
1940. 
dezvăluire a conţinutului cărţii sunt justificate prin caracterul 
radical al măsurilor de deznaţionalizare propuse de autor. Nici 
unul din compartimentele vieţii româneşti ardelene nu era 
trecut cu vederea. Pentru fiecare redută a rezistenţei româneşti 
erau preconizate mijloacele de distrugere cele mai adecvate, 
recte cele mai dure. 
Autonomia Bisericii Ortodoxe româneşti era până atunci o 
citadelă inexpugnabilă, de care se loveau mereu atacurile 
înverşunate ale maghiarilor. Autorul, în faţa acestei situaţii, 
preconiza pur şi simplu distrugerea acestei autonomii şi 
abrogarea statutului ei organic. Biserica greco-catolică era o 
manifestare a unei concepţii separatiste româneşti, deci un 
obstacol în calea unităţii Statului maghiar. Autorul planului de 
maghiarizare totală şi rapidă propunea guvernului încorporarea 
ei în biserica catolică, ceea ce echivala în fapt cu suprimarea 
greco-catolicismului. 
Huszár Antál recomanda în mod confidenţial miniştrilor 
unguri şi alte măsuri tot atât de... inofensive, ca: maghiarizarea 
tuturor şcolilor româneşti, agravarea pedepselor ce urmau a fi 
aplicate ziariştilor români care nu scriau pe placul guvernului; 
Antál îi sfătuia în acelaşi timp pe miniştri să dispună ca 
ziariştii români condamnaţi pentru delicte de presă să execute 
pedepsele în închisorile criminale şi nu în acelea politice. 
Totodată, autorul planului de deznaţionalizare preconiza un 
control sever al tuturor asociaţiunilor culturale româneşti ce 
reuşiseră să se menţină, în ciuda teroarei exercitate împotriva 
membrilor lor, desfiinţarea societăţii culturale „Astra”, 
colonizarea Transilvaniei cu elemente etnice maghiare şi multe 
alte măsuri similare. 
Acesta era fericitul regim sub care trăiau românii în 
Ungaria la începutul acestui veac şi acestea erau perspectivele 
existenţei ce le era hărăzită în viitor. 
În acest timp, propaganda maghiară în străinătate făcea 
eforturi disperate pentru a convinge Apusul de bunul tratament 
la care era supusă naţionalitatea română în „raiul 
naţionalităţilor” care se chema Ungaria. 
Domnul Dionisie de Pazmandy, de pildă, avea curajul de a 
scrie la sfârşitul secolului trecut în ziarul «L’Indépendence 
Belge» din Bruxelles, că „nimeni nu caută în Ungaria să 
stânjenească dezvoltarea intelectuală şi materială a românilor, 
nici să le răpească limba, obiceiurile şi celelalte atribute 
naţionale”.1 
Toate aceste încercări de a denatura adevărul au rămas de 
data aceasta fără rezultat, asociaţiunile româneşti din 
străinătate având grija de a prezenta Apusului aspectul real al 
problemei. 
 
Bjørnstjerne Bjørnson şi problema românilor transilvăneni 
 
Aşa se explică de ce marele scriitor norvegian Bjørnstjerne 
Bjørnson a refuzat invitaţia pe care i-a făcut-o Comitetul 
unguresc, organizator al Congresului Interparlamentar care a 
avut loc la Budapesta în 1907, de a participa la acest Congres 
şi tonul violent al scrisorii pe care a adresat-o ungurilor cu 
acest prilej. 
„În tinereţea mea, scrie ilustrul scriitor norvegian, am iubit 
şi am admirat mult poporul maghiar, atunci când a fost 
oprimat şi vărsa lacrimi amare. Dar, mai târziu, când l-am 
studiat mai îndeaproape şi când m-am convins de nedreptăţile 
pe care le comite faţă de celelalte naţionalităţi care locuiesc cu 
el în Ungaria, am început să detest şovinismul lui. Sunt 
convins că în afara Ungariei nu mai există nimeni care să nu 
aibă aceleaşi simţăminte şi credeţi-mă că aceste injustiţii vor 
duce, mai devreme sau mai târziu, Ungaria la pieire”.2 
                                       
1 G. Moroianu, Les luttes des Roumains transylvains pour la liberté et 
l'opinion europeénne..., p. 117. 
2 Textul a fost publicat în „Neue Freie Presse” din Viena, 19 oct. 1907; 
reprodus apoi în „Telegraful român”, 26 octombrie 1907, nr. 111, p. 455; 
Vezi şi I. Lupaş, Paralelism istoric, Bucureşti, 1937, p. 229 — 232. 
Astfel îşi motiva marele om de cultură norvegian refuzul de a participa 
la Conferinţa interparlamentară pentru pace organizată la Budapesta în 
1907, doar la două luni după votarea de către Parlamentul maghiar a 
faimoaselor legi Apponyi de tristă amintire prin care se sugruma 
învăţământul în limba maternă al naţionalităţilor nemaghiare din Ungaria. 
În scrisoarea adresată preşedintelui comitetului ungar de organizare a 
Conferinţei interparlamentare publicată în revista „A Hir” din Budapesta în 
acelaşi an, scriitorul norvegian declara între altele: „Cel mai mare fariseism 
este de a te face apostolul păcii, fără a începe totuşi cu propria-ţi ţară. Dacă, 
de exemplu, contele Apponyi..., care procedează într-un mod ruşinos faţă de 
 
Pentru ce luptă românii? 
 
În dispreţul tuturor sfaturilor de moderaţiune pe care le 
primeau mereu din partea celor mai ilustre personalităţi 
europene, ungurii continuau să înăsprească regimul 
naţionalităţilor, având o singură ţintă: unificarea prin 
maghiarizare. 
Contele Ştefan Bethlen, despre care prof. Silviu Dragomir 
spune că era în fruntea mişcării destinate să paralizeze viaţa 
culturală şi economică a Transilvaniei, clama în 1907: „Acum 
ori niciodată”1, iar Désider Bánffy, în acelaşi an, respingea 
orice idee de compromis, împotrivindu-se oricărei soluţii 
tranzacţionale în chestiunea naţionalităţilor. 
„Noi vrem, scria el, un stat maghiar naţional şi unitar, pe 
când ele (naţionalităţile) voiesc un stat poliglot, cu drepturi 
egale pentru toate naţionalităţile”.2 
                                                                                                   
naţionalităţi ar veni la acest Congres de pace ca reprezentant al poporului 
său, aş face toate eforturile pentru a-l expulza din sală”, în polemica cea 
urmat acestei scrisori, Bjørnstjerne adăuga: „A declara război la tine acasă, 
în Ungaria, numeroaselor naţiuni şi a face în acelaşi timp declaraţii pacifice 
la Congres, iată un lucru care nu poate fi tolerat. Or, reprezentantul cel mai 
caracteristic al acestei mârşăvii organizate este contele Apponyi”... 
Atitudinea fermă a ilustrului scriitor, apărător al naţionalităţilor asuprite, a 
produs o puternică impresie în opinia publică a Europei. Iată ce scria despre 
el Benedetto Croce: „Naţionalităţile oprimate, slovacii, românii şi sârbii, 
găsiră în Europa un Victor Hugo al noilor timpuri, pe norvegianul 
Bjørnstjerne care se făcu apărătorul şi răzbunătorul lor în faţa lumii 
civilizate” (G. Moroianu, op. cit., p. 100—101; Const. Graur, op. cit., p. 238 
— 240; 439—440). 
1 Gróf Bethlen István, A Mezőség és az erdélyi magyarság, Vásárhely 
(Ungurii din Mezöség şi Ardeal), 1907, p. 4 —5. 
2 În continuare, Désider Bánffy spunea: „Ungaria poate să existe numai 
ca stat unitar naţional, deci trebuie maghiarizată, pentru că altcum ca stat 
poliglot nu are îndreptăţire de a exista. Numai statele naţionale unitare au 
doar drept de existenţă” (T. V. Păcăţian, op. cit., VIII, p. 310). Şi tot primul 
ministru Bánffy pleda, în 1906: „Interesele Ungariei cer ridicarea Ungariei 
pe extremele cele mai şovine” şi că „fără şovinism nu se poate realiza nimic” 
(R. W. Seton-Watson, A History of the Rumanians, London, 1934, p. 419—
420. La rândul său Ministrul justiţiei, Szilagy D., în discursul ţinut la 
Presburg în ziua de 13 oct. 1894, referindu-se la revendicările românilor 
spunea: „unitatea statului ungar nu este permis să fie tulburată prin nici 
Este interesant de subliniat în această frază, scrisă de unul 
dintre cei mai înverşunaţi partizani ai maghiarizării prin 
violenţă, deci — după concepţia ungară unul dintre cei mai 
mari patrioţi — ţelul pe care-l revendicau naţionalităţile din 
Ungaria: drepturi egale într-un stat în care să se respecte limba 
fiecărei naţionalităţi. 
Unde este deci buna credinţă a acelor care susţin că 
românii din Transilvania luptau să producă dezagregarea 
monarhiei dualiste austro-ungare, tinzând la o Daco-Românie, 
în limitele Daciei străvechi?! 
Este incontestabil că şi de o parte şi de alta a Arcului 
Carpatic, în sufletul fiecărui român exista credinţa în 
împlinirea destinului românesc — UNIREA; — realizarea, însă, 
a acestei speranţe era un ideal atât de îndepărtat, încât el 
sălăşluia în străfundurile sufleteşti, în forme foarte vagi. Era un 
ideal asemănător aceluia pe care fiecare om civilizat îl poartă în 
sufletul său şi conform căruia, mai devreme sau mai târziu, 
războiul dintre popoare va înceta de a mai fi un mijloc de 
soluţionare a diferendelor dintre naţiuni. Fiecare poartă în el în 
stare latentă această speranţă, pe care numai conducătorii 
conştienţi de menirea lor o vor situa într-o zi pe făgaşul 
realizării. 
Destinul românilor a vrut ca idealul milenar să se 
împlinească în 1918. 
Până atunci, însă, lupta românilor de pe ambele versante 
ale Carpaţilor avea un singur ţel; să menţină nealterată fiinţa 
românismului, rezistând cu toată energia împotriva furiei 
maghiarizării. 
Încordarea între cele două tabere care se găseau faţă în 
faţă, într-o adversitate provocată de greşelile capitale ale 
conducerii politice maghiare, devenea din zi în zi mai aprigă. 
Era încleştarea uriaşă a două naţii, din care una făcea un efort 
suprem — unic în analele istoriei — pentru a rezista presiunii 
de deznaţionalizare, iar a doua se străduia din răsputeri să 
                                                                                                   
un fel de formaţiuni teritoriale naţionale şi de naţionalităţi, şi unitatea limbii 
statului o privim ca o consecuenţă necesară a unităţii statului ungar” (E. 
Brote, Chestiunea română în Transilvania şi Ungaria, Tip. Voinţa Naţională, 
1895, p. 344). 
anihileze această rezistenţă, pentru a o zdrobi în urmă. 
Dacă privim lucrurile sub acest aspect, — şi este singurul 
pe care îl impune realitatea faptelor — atunci lupta românilor 
transilvăneni, la care se adăugau din timp în timp şi strădaniile 
pentru susţinerea cauzei româneşti de dincolo de Carpaţi a 
românilor liberi din Regat, se integrează perfect în marea lege a 
naturii: The struggle for life — lupta pentru viaţă — dictată aici 
de imperativul celei mai profunde legi umane, instinctul de 
conservare. 
Marele om de stat român Take Ionescu a sintetizat în chip 
admirabil aceste aspiraţii către libertate şi egalitate naţională 
ale românilor transilvăneni, într-o convorbire pe care a avut-o 
cu un ziarist englez în 1909. 
„Dacă aş crede — spunea el — că maghiarizarea ar putea să 
reuşească, ar trebui să mă retrag din viaţa publică, căci în 
cazul acesta ar fi inutil să mai rezistăm şi aici în Regat”... „în 
acest caz, îşi termina Take Ionescu declaraţiile, n-am mai avea 
viitor!”, frază în care era conţinută întreaga tragedie a soartei ce 
le era hărăzită românilor din Transilvania, dacă ofensiva de 
maghiarizare ar fi fost încununată de succes. 
Constituie oare, aceste aspiraţii la o viaţă naţională o formă 
a iredentismului, ori a imperialismului românesc? Desigur că 
nu! Ele constituiau cea mai firească şi mai elementară năzuinţă 
pe care o poate nutri un om într-o lume civilizată. 
Acelaşi om de stat român reproduce în „Amintirile” sale 
(Souvenirs — Paris, 1915) o convorbire pe care a avut-o cu 
Bánffy la sfârşitul secolului trecut, cu ocazia trecerii sale prin 
Budapesta. O redăm în liniile ei esenţiale. 
— Take Ionescu: „Pentru ce, ca vecini, n-am găsi un modus 
vivendi? Situaţia pe care aţi creat-o românilor din Ungaria este 
intolerabilă. Deşi n-am nici un mandat, nu văd pentru ce, de 
exemplu, n-aţi face o înţelegere ca aceea pe care aţi făcut-o cu 
saşii din Ardeal, punând măcar şcolile, bisericile şi câteva 
circumscripţii electorale la adăpost de persecuţii şi violenţe. 
— Désider Bánffy: „Asta niciodată. Pericolul nu-i acelaşi. 
Saşii sunt numai 230.000, — şi se găsesc la 1.000 km de 
Germania. Pe când românii sunt 3 milioane şi jumătate şi se 
găsesc în continuitate geografică cu românii din regat. Asta 
niciodată!”1 
Înţelegerea între vecini, propunerile pentru crearea unui 
modus vivendi între Ungaria şi România, revendicările atât de 
legitime şi de minime în acelaşi timp, pentru punerea la 
adăpost de persecuţii şi violenţe ale şcolii şi bisericii româneşti 
din Ardeal constituie oare, toate acestea, manifestări împotriva 
securităţii Austro-Ungariei, constituie ele acţiuni iredentiste, 
amestec în treburile interne ale monarhiei habsburgice sau 
manifestări ale unor tendinţe imperialiste? Nimic din toate 
acestea. 
Românii din Ardeal cereau doar dreptul la o viaţă naţională 
liberă, iar fraţii lor de dincoace de Carpaţi îi susţineau în lupta 
lor, cu rezerva impusă de imperativul relaţiilor diplomatice 
dintre state. Câteodată chiar această rezervă a guvernelor din 
Bucureşti atingea unele limite care indispuneau în mod vădit 
opinia publică din România. De pildă, pentru a complace 
guvernului ungar, Dimitrie Sturdza conferă fanaticului 
maghiarizant Sándor Iezensky din Ministerul Instrucţiunii 
Publice din Ungaria, pe care Constantin Xeni îl califică drept 
„omul cel mai detestat de şcolile româneşti din Ardeal”, 
decoraţia Coroana României.2 
Aspiraţiile imperialiste găseau dimpotrivă adepţi entuziaşti 
în rândurile din ce în ce mai compacte ale şoviniştilor unguri. 
Marele ziarist Eugen Rákosi, redactor şef al cotidianului 
„Budapesti Hírlap”, scria cu pasiune despre o Ungarie 
cuprinzând între graniţele ei 30 milioane unguri.3 
„Ungaria celor 30 milioane unguri!” — himera 
maghiarizaţilor (à outrance!). 
Când asemenea visuri erau zămislite de o naţie care 
număra între 7 şi 8 milioane de unguri — dintre care foarte 
mulţi evrei şi mai mulţi încă străini maghiarizaţi — cum să 
caracterizăm, altfel decât drept imperialiste, asemenea 
năzuinţe?! 
Această pasiune a grandorii nemăsurate, iată unul din 
                                       
1 Take Ionescu, Amintiri, Bucureşti, 1923, p. 124; Vezi şi Romulus 
Seişanu, Take Ionescu, Bucureşti, 1930, p. 112—113. 
2 Decorarea s-a fácut cu prilejul vizitei regelui Carol I la Budapesta în 
1897 (Vezi T. V. Păcăţiaji, op. cit., VIII, p. 68 — 71). 
3 C. I. Codarcea, La Litige roumano-hongrois, Bucureşti, 1937, p. 51. 
factorii de căpetenie care se află la baza prăbuşirii statului 
ungar şi a destrămării monarhiei habsburgice: ACEST IMENS 
COLOS CU PICIOARELE DE LUT. 
Cât de modeste ne apar, în lumina celor de mai sus, 
aspiraţiile românilor ardeleni. Împlinirea idealului milenar 
românesc, unirea tuturor românilor, fiind situată la întretăieri de 
vis şi de speranţe, transilvănenii îşi făureau idealuri mai 
apropiate, mai modeste şi mai lesne realizabile. Ei nu luptau 
decât pentru întronarea unei ordini legale şi pentru asigurarea 
— în cadrul monarhiei dualiste — a unei vieţi libere naţionale. 
Pare astăzi aproape incomprehensibil cum au putut ungurii 
să le refuze românilor şi celorlalte naţionalităţi conlocuitoare 
împlinirea acestui minim de revendicări. Într-o epocă în care 
viaţa naţională luase avânturi nebănuite în apusul Europei, 
atitudinea ungurilor faţă de naţionalităţile din Ungaria în 
general şi a românilor transilvăneni în particular, se situa 
pentru cetăţeanul liber din Occident în domeniul ireal. 
Bazaţi pe imposibilitatea Occidentului de a crede în 
realitatea prigoanei exercitate împotriva românilor ardeleni, 
ungurii, cu un cinism demn de noţiunea peiorativă a 
cuvântului Propagandă, au putut să convingă anumite cercuri 
din străinătate de absurditatea protestelor româneşti „într-o 
ţară cu legi tot atât de liberale (sic) ca şi acelea ale Statelor 
Unite şi ale Angliei”. 
Dibaci în mânuirea argumentelor propagandistice, ungurii 
exploatau buna credinţă a cercurilor intelectuale din Apus — 
incomplet şi câteodată chiar rău informate asupra stărilor de 
fapt din Europa Centrală — după cum prin ventilarea în faţa 
lui Franz Iosif a pericolului Daco-României, reuşiseră să-l 
câştige pe împărat cu totul de partea lor în problema românilor 
din Transilvania. 
O dată mai mult, ei deplasaseră problema de pe terenul 
responsabilităţii maghiare pe acela, imaginar, al unui vast 
complot pus la cale de români pentru detronarea monarhiei 
dualiste. Era sistemul tradiţional al ungurilor de a prezenta în 
străinătate stările de fapt din Ungaria. Scriitorul american 
Charles Upson Clark în lucrarea sa Greater Roumania, apărută 
la New York în 1922, spune în această privinţă ca „sistemul 
tipic al ungurilor era să convingă străinătatea că, în toate, 
românii erau vinovaţi”.1 
 
Planul federalist al lui Aurel Popovici 
 
România se străduia din răsputeri să facă o politică de 
apropiere de Austro-Ungaria, singura în măsură de a-i asigura 
în acea vreme consolidarea statală în plină devenire. Cea mai 
bună dovadă a intenţiilor paşnice pe care le nutreau românii 
faţă de Austro-Ungaria este faimosul plan lansat în 1906 de 
românul transilvănean Aurel Popovici şi care trebuie să fie 
considerat ca o ilustrare a concepţiei politice a păturii 
superioare româneşti din Transilvania. 
În lucrarea sa intitulată Die Vereinigten Staaten von Gross-
Öesterreich, apărută la Leipzig, Aurel Popovici preconiza 
transformarea monarhiei dualiste austro-ungare într-un stat 
federal şi el afirma că această schimbare este singura care ar 
putea să salveze de la pieire vasta monarhie.2 
„Statele Unite ale Marii Austrii” urmau să cuprindă un 
număr de 15 teritorii naţionale, având un Parlament Federal, o 
armată comună, uniuni vamale între diferitele teritorii 
componente, iar ca limbă oficială — lingua franca — autorul 
preconiza întrebuinţarea limbii germane. 
Teritoriul naţional românesc din acest stat federativ central 
european urma să cuprindă pe toţi românii din Transilvania 
propriu-zisă, din Ungaria şi Bucovina. 
Lucrarea stârni, după cum era de aşteptat, un interes 
imens în întreaga Europă. 
Karl Renner, care avea să devină într-o zi cancelar al 
Republicii Austriece, şi mai târziu preşedintele celui din urmă 
parlament austriac, scria următoarele cu ocazia apariţiei 
planului Marii Austrii Federale: 
„Cartea face dovadă suficientă că naţionalităţile din Ungaria 
nu sunt alcătuite din nişte bieţi barbari inculţi, cum ar vrea să 
                                       
1 Charles Upson Clark, Greater Roumania, New York, 1922, p. 142. 
2 Aurel C. Popovici, Die Vereinigten Staaten von Gross-Öesterreich. 
Politische Studien zur Lösung der nationalen Fragen und staatsrechtlichen 
Krisen în Öesterreich-Ungarn, Leipzig, 1906. Lucrarea a apărut şi în limba 
română cu titlul Stat şi naţiune. Statele Unite ale Austriei Mari, Bucureşti, 
1939; Vezi şi idem, Principiul de naţionalitate, Bucureşti, 1894. 
ni-i înfăţişeze maghiarii”. 
Un motiv în plus pentru ca ungurii să interzică lucrarea lui 
Aurel Popovici pe teritoriul Ungariei.1 
Se parc că concepţia federalistă a lui Aurel Popovici nu era 
deloc străină de planurile de viitor ale arhiducelui Franz 
Ferdinand. Acesta cunoştea teroarea pe care o exercitau 
maghiarii în teritoriile româneşti, controlate de ei în mod 
exclusiv din ziua inaugurării sistemului dualist şi dorea o 
îmbunătăţire a soartei românilor transilvăneni, spre deosebire 
de unchiul său, Franz Iosif, pe care intrigile ungureşti îl 
făcuseră să fie cu totul indiferent faţă de suferinţele românilor, 
„supuşii săi credincioşi”. 
Nu o dată, arhiducele Franz Ferdinand îşi exprimase 
indignarea faţă de metodele despotice de guvernământ ale 
ungurilor şi într-o zi el nu-şi putu reţine un strigăt de revoltă, 
exclamând: „Ungurii au comis o lipsă de tact venind în Europa”. 
Dacă în lumina ultimelor cărţi apărute cu privire la Franz 
Ferdinand este exagerat de a se afirma că arhiducele nutrea o 
simpatie excepţională faţă de români, nu este însă defel 
exagerat a declara că pentru unguri moştenitorul tronului 
nutrea o adevărată antipatie, provocată de ambiţia nemăsurată 
a acestora din urmă. Moartea tragică a arhiducelui nu numai 
că nu i-a afectat pe unguri, dar i-a făcut să răsufle uşuraţi.2 
                                       
1 Karl Renner în lucrarea sa Grundlagen und Entwicklungszielen der 
Oesterreich-Ungarischen Monarchie, referindu-se la cartea lui Aurel C. 
Popovici, scria „Cartea a fost imediat interzisă în Ungaria, ceea ce va 
contribui mult la răspândirea ei foarte meritată. Austriecii, care se tem că în 
asemenea studii vor da de utopiile cele mai sterile, găsesc în această carte, 
cel puţin foarte mult material istoric şi politic, care, numai el, şi încă ar face 
ca scrierea să merite a fi citită. Acest material trădează un scriitor foarte 
îndemânatic, cu o înaltă cultură, bine informat în literatura politică a 
francezilor, englezilor, germanilor, maghiarilor şi românilor — aşa cum 
maghiarii n-au la fel, iar germanii austrieci abia dacă vor fi având. Dovadă 
suficientă că naţionalităţile din Ungaria nu sunt alcătuite din nişte bieţi 
barbari inculţi, cum ar vrea să ni-i înfăţişeze maghiarii” (Vezi şi Const. 
Graur, op. cit., p. 218 — 220). 
2 Guvernul şi aristocraţia maghiară au primit cu mare satisfacţie vestea 
morţii lui Franz Ferdinand. Iată ce nota istoricul Hermann Wendel: „Granzii 
maghiari jubilau, în intimitate, pentru moartea celui mai primejdios 
adversar al lor. Doctorul Dimovitsch, preşedintele Landtagului bosniac îşi 
exprimă în faţa primului ministru ungar, oroarea de crima săvârşită. Tisza 
Constantin Xeni, biograful şi amicul intim al lui Take 
Ionescu, în lucrarea sa despre marele om politic român, scrie: 
„Războinicii austro-ungari profitară de atentatul de la Sarajevo, 
cu o bucurie macabră’’.1 
Este absolut sigur că prin federalizarea Austriei, Franz 
Ferdinand nu urmărea atât consolidarea poziţiei diferitelor 
naţiuni din monarhia poli-naţională, cât aceea a „Coroanei 
Habsburgilor”. Interesele românilor concordau însă, de această 
dată, cu acelea ale Coroanei imperiale. Era deci firesc ca 
viitorul împărat să le susţină cu căldură, luând poziţie fermă 
împotriva ungurilor, adversari atât ai unei monarhii puternice, 
cât şi ai unei naţionalităţi româneşti de sine stătătoare. Pentru 
unguri, într-adevăr, Statul Federal al Marii Austrii însemna 
sfârşitul visului imperialist al Ungariei de treizeci de milioane 
unguri, după cum el trebuia să însemne sfârşitul milenarelor 
privilegii, create prin uzurpare şi menţinute prin cea mai 
înverşunată teroare. 
 
Intoleranţa ungară, cauza primordială a prăbuşirii 
monarhiei dualiste 
 
Planul federalist din 1906 a eşuat din cauza împotrivirilor 
maghiare. Nu este hazardat de a afirma azi, că dacă în 1906 
ambiţiile nemăsurate ale ungurilor n-ar fi pus stavilă 
reorganizării monarhiei dunărene pe baze federaliste, istoria 
Europei n-ar fi cunoscut grozăviile războiului din 1914 şi deci 
nici pe acele ale războiului din 1939, consecinţă implacabilă a 
primului război mondial. 
Oamenii politici clarvăzători, publicişti şi ziarişti cu renume 
mondial au fost unanimi în a recunoaşte că politica intolerantă 
                                                                                                   
învăluindu-şi rău batjocora în falsă devoţiune, îl întrerupse: — Bunul 
Dumnezeu a vrut aşa; şi bunului Dumnezeu trebuie să-i fim recunoscători 
pentru toate” (Hermann Wendel, Der Kampf der Südoslaven, p. 6-45). 
1 C. Xeni, Tache Ionescu, ediţia a III-a, Bucureşti, 1933, p. 289. În anul 
1914, contele Apponyi Albert, şeful opoziţiei din parlamentul ungar, scria: 
„când Tisza a anunţat oficios că a făcut declaraţie de război, cu o satisfacţie 
ameţită de triumf, a răspuns: «În fine». Desigur, a fost unicul parlament din 
lume în care comunicatul declaraţiei de război a fost primit cu bucuria unei 
mulţumiri sufleteşti“ (Fényes S., op. cit., p. 100). 
a ungurilor faţă de naţionalităţi a produs în centrul Europei un 
focar de nelinişti şi tulburări, extrem de periculos pentru pacea 
întregului continent. 
Încă din 1890 lordul Fitzmaurice atrăsese atenţia 
guvernanţilor de la Budapesta, într-o serie de articole publicate 
în „Pall Mall Gazette” din Londra, asupra consecinţelor 
incalculabile, şi chiar fatale, pe care putea să le aibă pentru 
Imperiul Austro-Ungar atitudinea provocatorie a ungurilor faţă 
de toate naţionalităţile din Ungaria în general şi faţă de românii 
transilvăneni, în special. 
Wickham Steed merge mai departe încă şi consideră politica 
de opresiune ungurească faţă de naţionalităţile conlocuitoare 
drept una dintre cauzele principale generatoare ale războiului 
mondial.1 
Pe de altă parte, C. Xeni declara că de fapt conducătorii 
politicii maghiare din 1914, în frunte cu primul ministru 
ungur, contele Ştefan Tisza, vedeau în dezlănţuirea războiului 
salvarea maghiarismului.2 
Greşeală de perspectivă, care trebuia să fie fatală atât 
pentru dubla monarhie cât şi pentru visul de mărire 
incomensurabilă al ungurilor. 
Mai posedăm încă, în afară de nenumăratele mărturii 
străine, şi o preţioasă mărturie ungară. Diplomatul ungur, 
baronul J. de Szilassy, în lucrarea sa Der Untergang der Donau-
Monarchie, apărută după război, la Berlin, scrie textual: 
„Cauza care a provocat prăbuşirea monarhiei trebuie 
căutată nu numai în politica ei generală, dar de asemenea în 
politica Ungariei, care a făcut imposibil sistemul 
guvernământului federal, împiedicând în acelaşi timp 
perfecţionarea acestui sistem în statele austriece”.3 
Acest scriitor ungur este unul dintre puţinii care au 
recunoscut greşelile săvârşite de guvernanţii ţării sale în trecut. 
„Nenorocirea ungară, spune el, a început în ziua în care a fost 
                                       
1 G. Moroianu, op. cit., p. 12 (Cuvântul introductiv, scris la 25 august 
1930 la Londra, de către Wickham Steed a apărut în ediţia lucrării lui 
Moroianu tipărită la Paris în 1933). 
2 C. Xeni, op. cit., ediţia a III-a, p. 289. 
3 Szilassy, baron J. de, Der Untergang der Donau-Monarchie, Berlin, p. 
40. 
introdus dualismul austro-ungar. Dualismul a fost o anomalie 
şi el a înseninat dominaţia ungară şi germană (ceea ce 
contrazice faimoasa teorie a antigermanismului habsburgic din 
Mein Kampf) asupra celorlalte popoare ale monarhiei, stare de 
lucruri pe care civilizaţia timpurilor noastre nu o putea 
tolera”.1 Şi baronul Szilassy continuă: „La adăpostul armatei 
comune, Ungaria, sau mai bine zis magnaţii unguri, stăpânii ei, 
au pus în practică maghiarizarea naţionalităţilor, crezând că 
ceea ce este imposibil în lumea întreagă s-ar putea înfăptui la 
Budapesta”. „Noi, ungurii, continuă el, n-am vrut să învăţăm 
nimic, n-am vrut să ţinem seama de faptul că Ungaria orientală 
era locuită de români, şi mai mult, deci, că aceştia constituiau 
majoritatea. În 1864, Austria acordase românilor autonomia 
naţională. Trei ani după aceea Ungaria a violat această 
autonomie. O ASTFEL DE TORTURĂ A UNUI POPOR ÎN SEC. 
AL XX-LEA ERA PUR ŞI SIMPLU INTOLERABILĂ. Sistemul 
federal era singurul care ar fi putut împiedica catastrofa. Totuşi 
Ungaria nu l-a vrut”.2 
Baronul Szilassy nu este, de altfel, singurul om politic 
UNGUR care a recunoscut coram populo vinovăţia maghiară în 
destrămarea Ungariei şi care a ţintuit la stâlpul infamiei 
metodele barbare care au caracterizat guvernarea ungară în 
primul deceniu al sec. al XX-lea. 
Contele Ştefan Bethlen însuşi face mea culpa, renegându-şi 
astfel trecutul de intransigenţă şovină. „Dacă, începând din 
1867, am fi recurs, spune el în 1932, la o sutime măcar din 
lupta compatibilă cu ordinea corectă, cu tratamentul egal, în 
cazul acesta în 1914 problema naţionalităţilor în esenţa ei ar fi 
fost rezolvată”.3 
Ce dovadă mai concludentă despre tratamentul inuman la 
care au fost supuşi românii în Ungaria veacului al XX-lea, 
decât această recunoaştere formală a înşişi acelora care erau în 
fruntea mişcării de asuprire? 
Înţelegem că mulţi dintre oamenii politici unguri 
contemporani şi unii dintre istoricii maghiari să nu aibă curajul 
                                       
1 Ibid. 
2 Ibid. 
3 Vezi Constantin Graur, op. cit., p. 450. 
de a înfiera în faţa opiniei publice mondiale actele guvernelor 
din trecut. Înţelegem tăcerea lor asupra acestei chestiuni. 
Orgoliul maghiar depăşeşte cu mult obiectivitatea ce se impune 
unei opere istorice. Ceea ce nu înţelegem însă este curajul de a 
justifica astăzi politica de maghiarizare prin violenţă, care a 
stârnit valurile de indignare ale întregii lumi civilizate. Este 
desigur foarte greu a pretinde unui scriitor ungur contemporan 
să aibă curajul de a înfiera, în faţa opiniei publice mondiale, 
politica de sinucidere a guvernelor maghiare din trecut. 
Înţelegem tăcerea multora dintre istoricii unguri asupra 
conflictului dintre naţionalităţile din Ungaria şi naţia maghiară. 
Ceea ce nu înţelegem însă, este atitudinea unora dintre istoricii 
unguri care îşi fac un titlu de glorie din pretinsa lor 
obiectivitate şi care caută să justifice politica de maghiarizare 
forţată pe care întreaga opinie publică a lumii civilizate a 
înfierat-o în curs de decenii. 
 
Profesorul Domanovszky şi problema Transilvaniei 
 
Astfel, profesorul Alexandru Domanovszky de la 
Universitatea din Budapesta, într-o lucrare recentă în care 
polemizează cu ilustrul savant român Nicolae Iorga, după ce ne 
dă o dovadă amplă de obiectivitate care-l animă atribuind 
marelui istoric român — a cărui erudiţie s-a impus respectului 
tuturor oamenilor de ştiinţă din lume — epitetele de „fals istoric 
cu capricii de autor de teatru”, „jongleur” şi „mistificator”, 
trecând la analiza tendinţei maghiarizante a înaintaşilor lui, 
încearcă s-o justifice prin „ideologia drepturilor omeneşti”, care 
„începând de la Revoluţia Franceză a provocat dispariţia 
particularismelor tuturor evoluţiilor de interes local”.1 
„Ungurii, spune profesorul Domanovszky, au căutat să 
rezolve problemele politice în spiritul noilor idei care în Franţa, 
după ce au măturat rezultatele evoluţiilor particulariste, au 
izbutit să creeze unitatea ţării; naţionalităţile dimpotrivă s-au 
                                       
1 Alexandre Domanovszky, La méthode historique de M. Nicolas Iorga (À 
propos d'un compte rendu), Budapest, f.a., p. 223. Vezi şi Gheorghe I. 
Brătianu, Théorie et réalité de l’histoire hongroise. À propos de quelques 
ouvrages récents, Bucureşti, 1940. 
străduit să facă să li se recunoască exigenţele lor şi viaţa lor 
naţională, conform vechiului lor particularism”.1 
Ne-am afla deci, după afirmaţiile istoricului ungur, în faţa 
unui conflict între principiul unităţii, reprezentat prin naţia 
ungară şi cel al particularismelor diferitelor naţiuni 
conlocuitoare, conflict care în Franţa a luat sfârşit prin triumful 
Franţei unitare asupra provinciilor componente. 
Nu ştim de ce profesorul budapestan atribuie revoluţiei 
franceze rolul de unificator al Franţei, unificarea — după 
umilele noastre cunoştinţe istorice — fiind fapt îndeplinit cu 
mult înainte de izbucnirea marii revoluţii franceze. Dar aceasta 
este o chestiune străină de lucrarea noastră. 
Ceea ce ştim însă cu preciziune este lipsa completă de 
corespondenţă între lupta violentă dusă de maghiarism 
împotriva naţiunilor locuind pe teritoriul Ungariei şi între 
sforţările de unificare din Franţa. În Franţa, evoluţia 
particularismelor a fost canalizată înspre unitate printr-un 
fenomen firesc. Particulele din „tot” au sacrificat pe altarul 
unităţii, care le lega, micile particularităţi, care le despărţeau. 
Unitatea politică a Franţei este o împlinire aflată la capătul 
unui proces natural evolutiv. Pentru a ajunge însă la acest 
rezultat pozitiv a fost necesară preexistenţa — şi acest lucru 
esenţial dl Domanovszky de la Universitatea din Budapesta îl 
omite cu bună ştiinţă — a unei unităţi naţionale, fără de care 
unitatea politică nu este decât un cuvânt fără sens. 
Franţa unitară a fost creată pe fondul comun galoromano-
franc. Acest fond comun a creat comunitate de amintiri şi de 
tradiţii, pe de o parte, comuniunea de aspiraţiuni, pe de altă 
parte, într-un cuvânt, naţia franceză. 
Care este fondul comun care îi unea pe unguri de naţiile 
conlocuitoare? Care sunt tradiţiile şi aspiraţiile comune 
ungurilor şi românilor de pildă? 
Pe francezul din sud îl unea aproape tot de cel din nord şi îl 
despărţea prea puţin de acesta din urmă. Pe românul din 
Transilvania îl despărţea absolut tot de maghiarul din acele 
regiuni, fără ca el să fie unit de acesta din urmă, într-o cât de 
mică măsură, prin însuşirile caracteristice a două naţiuni care 
                                       
1 Alexandre Domanovszky, op. cit., p. 32. 
tind să se contopească. 
În regiunile carpatice exista, e adevărat, o unitate 
asemănătoare cu aceea care s-a realizat în Franţa. Această 
unitate este aceea a românilor de pe ambele versante ale 
Masivului Carpatic, care s-a impus întregii omeniri cu aceeaşi 
impetuozitate de care au dat dovadă francezii de la Oceanul 
Atlantic până la Munţii Jura şi din Bretania până la Marea 
Mediterană, atunci când sforţările lor au evoluat înspre unitate. 
Ungurii au vrut să împiedice o unitate firească, care în 
mersul ei vijelios dărâmă orice obstacol, înlocuind-o cu creaţia 
artificială a imaginaţiei lor. Era fatal ca o asemenea încercare 
să eşueze în mod lamentabil, cu atât mai mult cu cât însuşi 
elementul centralizator era lipsit de forţa unităţii, fiind un 
conglomerat de naţii, a cărui sudură era formată nu din 
idealuri şi din amintiri, ci din interese materiale de castă. 
Mărturie preţioasă în această privinţă ne oferă cartea 
sociologului ungur Joseph Diner-Dénes (La Hongrie. Oligarchie. 
Nation. Peuple), în care citim: „La unguri, ideea naţională are 
un înţeles cu totul special, ea excluzând cu desăvârşire masa 
populară, naţiunea fiind formată în mod exclusiv din oligarhie, 
iar interesele naţionale fiind simple interese de castă”. 
„De altfel, spune fostul ministru al Republicii Ungare, cei 
mai mulţi dintre oligarhi nici nu sunt de rasă maghiară, din 
vechea nobilime ungurească nemairămânând decât resturi. 
Nobilimea, spune Dénes, este formată din tot felul de naţii: 
huni, avari, slavi, iazigi, secui, franci, saxoni, valahi şi valoni şi 
numeroşi cavaleri străini rătăcitori veniţi odată cu regii Caselor 
străine. Toţi aceştia formau un ciudat amestec de rasă şi de 
limbă. Singurul element de legătură dintre ele îl constituia 
privilegiile.”1 
Învăţatul ungur Tibor Jóo, ocupându-se şi el de bazele 
structurale ale naţiei sale («Nouvelle revue de Hongrie») este 
silit, în faţa evidenţelor, să recunoască că naţia ungurească „nu 
                                       
1 Joseph Diner-Dénes, La Hongrie. Oligarchie. Nation. Peuple. Paris, 
1927, p. 7. J. Diner-Dénes scria: „Libertate, egalitate, independenţă şi 
naţiune, liberal, social, naţional... aceste noţiuni au în Ungaria un sens cu 
totul deosebit decât pretutindeni în alte părţi. Faţă de lumea exterioară ele 
sunt, desigur, folosite în sensurile general aplicate, dar în interiorul ţării nu 
sunt folosite consensu omnium decât într-un sens falsificat” (Ibid.). 
este bazată nici pe legături de sânge şi nici pe legături etnice”, 
conceptul de naţionalitate maghiară reducându-se la noţiunea 
de nobilime maghiară. «La nation hongroise est l’ensemble des 
membres de la Sainte Couronne et ces membres sont la 
noblesse». 
Prin însăşi natura lucrurilor, naţiile autohtone 
conlocuitoare cu ungurii pe teritoriul invadat de ei şi-au păstrat 
caracterul lor naţional particular, neintegrându-se naţiei 
dominante, căci caracterul social al noţiunii de naţionalitate 
ungară îi excludea de plano. 
Statul ungar, după cele afirmate de dl Tibor Jóo era 
anaţional, supra-naţional, cunoscând două categorii bine 
distincte: „privilegiaţii, care formau naţiunea şi clasa de jos (les 
roturiers), burghezii şi şerbii care nu sunt membrii naţiunii, 
dar care trăiesc o viaţă etnică autonomă”. 
Or, românii erau în quasiunanimitatea lor ţărani, reduşi în 
şerbie de nobilimea maghiară. Ei erau excluşi ipso facto de la 
privilegiile naţiei ungare. Deci, din primele timpuri, Ungaria, 
după însăşi mărturisirea învăţaţilor ei, era locuită de două 
categorii bine distincte: de o parte nobilimea, formată din cele 
mai variate tipuri etnice şi care constituia naţia, şi poporul, 
format din masele autohtone, cărora li se refuza naţionalitatea 
maghiară. 
Această situaţiune s-a perpetuat de-a lungul secolelor, 
întărind în naţionalităţi conştiinţa lor naţională. O dată mai 
mult, trufia maghiară le-a fost fatală ungurilor. Când, mai 
târziu, ungurii s-au declarat gata să-i recunoască pe români 
drept maghiari, era prea târziu. Românii deveniseră conştienţi 
de nobila lor origine daco-romană şi luptau prin toate 
mijloacele împotriva tentativelor de a fi înglobaţi cu forţa în 
maghiarism. 
Explicaţiile sincere ale d-lor Dénes şi Tibor Jóo vin să 
zdruncine din temelii şubredul eşafodaj construit ad-hoc de dl 
Domanovszky. În faţa unor asemenea explicaţiuni categorice, 
problema luptei duse de unguri împotriva naţionalităţilor 
îmbracă cu totul alt aspect decât acela pe care caută să i-l 
imprime profesorii de la Budapesta. 
Lupta, departe de a avea caracterul unei încleştări 
ideologice între unitatea pe cale de a se împlini şi componentele 
ei, îmbrăca un caracter cu totul materialist. Problema 
maghiarizării prin forţă era pur şi simplu o problemă de 
dominaţie politică. 
Ungurii fac parte din categoria popoarelor cu „presiune 
demografică slabă şi mijlocie”.1 Pe teritoriul Transilvaniei, ei au 
întâlnit o populaţie românească, bucurându-se de o 
„suprapresiune demografică”. Singura soluţie logică şi raţională 
a problemei era colaborarea pentru binele ambelor naţiuni 
conlocuitoare. Ungurii n-au înţeles însă că coopereze, ci au 
vrut să înglobeze în naţia lor, atât de redusă numericeşte, 
impunătoarea masă a milioanelor de români. 
Dacă numărul puţin ridicat al maghiarilor ar fi găsit în forţa 
rasială o compensaţiune, desigur că raportul de forţe între 
elementul dominant unguresc şi cel aservit al minorităţilor n-ar 
fi fost atât de dezavantajos pentru unguri. Elementul absorbant, 
însă, era format dintr-o masă eterogenă, pe câtă vreme acel ce 
urma să fie absorbit prin asimilare forţată era pur de orice 
amestec rasial tardiv. Maghiarizarea forţată era deci contrară 
legilor naturii. Fruntaşii şovinismului maghiar aveau conştiinţa 
netă a acestui raport de forţe favorabil românilor transilvăneni, 
dar potrivit însuşirii lor de a lua dorinţele drept realităţi, sperau 
să producă o schimbare radicală a situaţiei, violentând 
conştiinţele. 
Încă din 1859, colonelul austriac Jankovsky2 preconiza 
unirea saxonilor cu maghiarii pentru înfrângerea „forţei brutale 
a românilor”, iar în 1905, Endre Barabás, înverşunat 
maghiarizant, făcea să se profileze prin faţa ungurilor aspectul 
unei Transilvanii în care românii aveau să cucerească într-o zi 
puterea. „Nu este decât o chestiune de timp”, scria el 
denunţând forţa crescândă a masei româneşti din 
Transilvania.3 În 1913, fostul premier Coloman Szell era şi mai 
                                       
1 Dr. Anton Reithinger, Das wirtschaftliche Geschichte Europas, 
Stuttgart-Berlin, 1936, p. 17.  
2 Pentru colonelul Jankovsky, chiar în anul 1859, la scurt timp după 
unirea Moldovei cu Muntenia, „unirea tuturor românilor într-un singur stat” 
devenise inevitabilă. (M. Popescu, Documente inedite privitoare la istoria 
Transilvaniei (1348—1859), Bucureşti, 1929; Silviu Dragomir. La 
Transylvanie Roumaine et ses minorités ethniques. Bucureşti, 1934, p. 30). 
3 Endre Barabás, cunoscut persecutor al şcolii româneşti din 
categoric încă, afirmând la Cluj: „Ungurii au pierdut 
Transilvania!”1 
În loc să slăbească, persecuţiile au întărit forţa de 
rezistenţă a românismului, solidaritatea naţională călindu-se 
sub văpaia asupririlor. 
Însuşi profesorul Domanovszky recunoaşte, după 
încercările sale infructuoase de a justifica acţiunea de 
maghiarizare, că tot mai bună ar fi fost calea pe care au ocolit-o 
înaintaşii săi şi anume „aceea a respectului fiinţei naţionale a 
tuturor popoarelor locuind în Ungaria”. 
„Trebuie să mărturisim, spune el, că recunoaşterea vechilor 
privilegii particulare ar fi servit mai bine cauza înţelegerii cu 
naţionalităţile”. 
 
Legea Apponyi 
 
Istoricul ungur se gândeşte desigur la furibunda campania 
de deznaţionalizare de la începutul secolului nostru, care a 
culminat prin faimoasa lege Apponyi, destinată, în intenţia 
legiuitorului din 1907, să sfărâme cca mai puternică redută a 
rezistenţei românilor din Transilvania: şcoala. 
                                                                                                   
Transilvania înainte de 1918 şi fervent susţinător al propagandei 
revizioniste în perioada interbelică, scria: dacă populaţia ungară din câmpie 
continuă să nu acorde mai multă atenţie acestei părţi a ţării, masa 
românească, superioara prin număr, proprietate şi bogăţie va cuceri 
puterea; nu este decât o chestiune de timp” (Barabás Endre, Az erdélyrészi 
népfajok birtokaránya / Raporturile de proprietate ale neamurilor din 
Ardeal, în „Közgazdasági Szemle”, 1905 [34], p. 817 — 836). Doi ani mai 
târziu, în 1907, contele István Bethlen îndemna autorităţile maghiare să 
grăbească procesul de maghiarizare a românilor, pentru a opri procesul 
legic de făurire a statului naţional unitar român şi eliberarea Transilvaniei. 
„Aceasta e datoria generaţiei noastre şi chiar datoria ei supremă, căci 
generaţiile viitoare nu vor mai fi în stare s-o facă. Noi suntem ultimii, 
absolut ultimii care putem împlini această datorie, şi, dacă n-o facem, vom 
pierde lupta pe viaţă şi pe moarte care a început între români şi noi” (Grof 
Bethlen István, A Mezöség és az erdélyi magyarság. M. Vásárhely, 1907, p. 4 
— 5). 
1 Această declaraţie a fostului premier Kálmán Szeli în faţa societăţii de 
maghiarizare de la Cluj, în 1913, echivala cu recunoaşterea eşecului politicii 
lor de maghiarizare, pe de o parte, şi cu recunoaşterea dreptăţii cauzei 
româneşti, pe de alta („Újság”, Cluj, 1 martie 1914). 
Popor de ţărani, românii îşi păstrau fiinţa lor naţională prin 
menţinerea limbii materne. Şcoala primară constituia armătura 
întregii vieţi naţionale româneşti, pe care se sprijinea întreg 
viitorul neamului românesc din Ardeal. 
Şcolile superioare puteau fi maghiarizate; atâta timp însă 
cât fundamentul vieţii româneşti — şcoala primară — era 
românesc, nu era nici un pericol de subminare a fiinţei ei 
naţionale. 
Contele Albert Apponyi, ministrul Instrucţiunii Publice în 
1907, în dispreţul legilor existente care proclamau dreptul 
pentru naţionalităţi de a se instrui în limba lor maternă, printr-
o serie de măsuri care provocaseră indignarea lumii civilizate — 
şi în care nu ştii ce să deteşti mai întâi, intenţia de a 
deznaţionaliza sau perfidia metodelor întrebuinţate pentru a 
masca veritabilul caracter al dispoziţiilor maghiarizante — a 
hotărât obligativitatea studiului limbii maghiare în şcolile 
primare româneşti.1 
Limba română, limbă romanică, este profund deosebită de 
limba ungară, care aparţine celui mai restrâns grup de limbi 
indo-europene, aşa-numitul grup fino-ugric, din care fac parte 
doar limbile maghiară, finică, estoniană şi laponă. 
Nu există în ambele limbi nici un punct comun care să 
servească drept sprijin pentru uşurinţa studiului limbii 
celeilalte naţiuni. Ele sunt diametral opuse una alteia. Spre 
deosebire însă de limba maghiară, aspră şi prezentând 
sonorităţi dure, consecinţa unor însuşiri de consoane, limba 
română este o limbă cristalină, în care vocalele dau vorbirii 
graţie desăvârşită şi luminozităţi mediteraneene. 
Am vorbit cu zeci de tineri ţărani români refugiaţi din 
Transilvania în urma Diktatului de la Viena din 1940. Originari 
din regiunile în care maghiarismul s-a infiltrat în oarecare 
măsură în curs de secole, aceşti români n-au reuşit totuşi să 
înveţe a pronunţa corect o singură frază ungurească, deşi 
veneau în contact permanent cu ungurii, şi aceasta din cauza 
                                       
1 T. V. Păcăţian, op. cit., VIII, p. 456—653. Legea a fost publicată în 
„Telegraful român” din 1907, nr. 73 — 78. În „Gazeta Transilvaniei” din 
1907 au apărut numeroase articole cu titlurile: Proiectele lui Apponyi (nr. 
31); În faţa noului atentat (nr. 32); Proiectul lui Apponyi (nr. 33); „Darul” lui 
Apponyi (nr. 36) etc. 
asperităţii limbii ungare. 
Or, a obliga în asemenea condiţiuni un copil român să 
înveţe ungureşte, ba mai mult încă, a-l obliga pe învăţător ca 
să-l înveţe pe copil în aşa măsură limba ungară, încât la 
absolvirea a patru clase primare să poată să se exprime „în 
mod inteligibil, oral şi prin scris” (art. 19 din legea Apponyi)1, 
însemna pur şi simplu a transforma şcoala românească într-o 
şcoală ungară, căci, pentru a se conforma legii, învăţătorii 
trebuiau să predea limba maghiară aproape în tot timpul orelor 
de clasă, materiile de predat în româneşte fiind astfel cu totul 
înăbuşite. 
Art. 12 din lege prevedea că guvernul are facultatea de a 
suprima orice şcoală românească, pentru simplul motiv că 
acest lucru era reclamat de „interese superioare de stat”.2 
Hotărârea ministrului de resort era inatacabilă. Existenţa 
şcolilor româneşti depindea de arbitrarul măsurilor 
guvernamentale ungureşti. 
Ceea ce era mai grav însă era faptul că învăţătorii români 
din şcolile româneşti, în afară de limba maghiară trebuiau să-i 
deprindă pe copiii români cu ideea că „aparţin naţiei ungare”. 
Art. 17 din legea Apponyi spunea textual: „Învăţătorii 
trebuie să întărească în elev spiritul de ataşament la Patria (sic) 
ungurească şi conştiinţa că ei aparţin naţiei ungare”.3 
Deznaţionalizarea urma deci să fie înfăptuită atât prin 
înlocuirea treptată a limbii materne cât şi prin infiltrarea în 
mintea copilului a apartenenţei sale la maghiarism. 
Era o operă de pervertire sufletească, nemaiîntâlnită în 
istoria popoarelor civilizate. Ungurii, puţini la număr, voiau să-
şi întărească rândurile cu maghiari făcuţi, în lipsă de maghiari 
născuţi.4 
                                       
1 „Telegraful Român”, an LV, nr. 75 din 10/23 iulie 1907, p. 306 nr. 76 
din 12/25 iulie 1907, p. 310. 
2 Ibid. 
3 Ibid. 
4 Nu numai în şcoală românii erau obligaţi să vorbească ungureşte. Din 
volumul jubiliar al societăţii „Emke”, tipărit în 1910, aflăm că: „În urma 
apelului societăţii «Emke» moşierii au început să vorbească numai 
ungureşte cu servitorii şi lucrătorii lor valahi”, obligându-i astfel pe aceştia 
să înveţe ungureşte. Vezi amănunte la Aurel Gociman, România şi 
Şcolile confesionale, din motive religioase lesne de înţeles, 
erau oarecum mai avantajate faţă de celelalte şcoli româneşti 
de stat, comunale şi particulare. 
Apponyi a găsit însă mijlocul de a le supune şi pe acestea 
ofensivei de maghiarizare prin mijloace indirecte care scăpau 
atenţiei opiniei publice străine. De pildă, şcolilor confesionale 
româneşti, care se susţineau cu jertfe mari, legea le-a impus 
salarii minimale pentru învăţători. Neputându-le suporta din 
cauza bugetelor reduse, şcoala era obligată să apeleze la statul 
maghiar, care într-adevăr întregea salariul învăţătorului, dar 
câştiga prin acest mijloc dreptul de a dispune de şcoală. 
Numai într-un singur judeţ (Hunedoara), 180 de şcoli ale 
bisericii ortodoxe au fost nevoite să-şi închidă porţile după 
punerea în aplicare a faimoasei legi Apponyi.1 Este deci 
explicabil curentul pronunţat anti-ungar pe care această lege l-
a creat în opinia publică europeană. 
 
Contele Leon Tolstoi stigmatizează metodele maghiare 
 
Acela care a găsit cuvintele cele mai aspre pentru a 
stigmatiza opera de maghiarizare întreprinsă de contele 
Apponyi a fost celebrul romancier rus, contele Leon Tolstoi, în 
scrisoarea adresată revistei ungureşti „A Hir” din Budapesta, în 
1907, apostolul de la Iasnaia-Poliana, spune textual: Ceea ce 
este mai trist este faptul că în străinătate contele Apponyi are 
reputaţia unui pacifist, pe când în Ungaria el nu recunoaşte 
nemaghiarilor nici măcar calitatea de oameni. Orice persoană 
cu mintea sănătoasă trebuie să smulgă de pe faţa acestui om 
masca sa mincinoasă, pentru a arăta întregii lumi că nu este 
                                                                                                   
revizionismul maghiar, ed. a II-a, Bucureşti, 1934, p. 206—209. 
1 În total au fost închise 350 de şcoli primare româneşti. Silviu 
Dragomir, La Transylvanie roumaine et ses minorités ethniques. Bucureşti, 
1934, p. 163. După unirea Transilvaniei cu România însă Albert Apponyi 
acuza cu cinism poporul român de analfabetism şi încerca să convingă 
marile puteri, opinia publică europeană să accepte revizuirea Tratatului de 
la Trianon pe motiv că românii sunt analfabeţi şi nu ar putea, ca atare, să 
conducă Transilvania. El arată astfel că din numărul total al populaţiei, 
76,4% din români erau analfabeţi, în timp ce dintre maghiari 20,1%, iar 
dintre germani numai 2,1% (Count Albert Apponyi..., Justice for Hungary, p. 
18). 
un binefăcător, ci o pasăre de pradă”.1 
 
Voci maghiare înfierând politica de maghiarizare forţată 
 
Dar chiar şi înlăuntrul Ungariei s-au găsit voci care să 
înfiereze atentatul la viaţa naţională românească pe care-1 
comisese guvernul maghiar aplicând legea Apponyi.2 
Ludovic de Mocsáry, unul dintre cei mai luminaţi oameni 
politici unguri de la începutul sec. al XX-lea, după ce timp 
îndelungat a profesat de la tribuna parlamentului cele mai largi 
şi mai liberale idei cu privire la relaţiile dintre unguri şi 
naţionalităţi, dezvăluie opiniei publice maghiare aspectul real al 
problemei naţionalităţilor, pe care şoviniştii căutau să-l înăbuşe 
sub avalanşa frazelor, pe cât de grandilocvente, pe atât de 
deşarte. 
În acelaşi timp, Mocsáry denunţa pericolul pe care atitu-
dinea neomenoasă şi inutil crudă a guvernanţilor unguri îl 
prezenta pentru viitorul Ungariei. 
„O frică excesivă, spune el, ne împinge să comitem acţiuni 
cu adevărat extravagante. Mă refer la tendinţa generală de 
maghiarizare. Ştiu foarte bine că ici, colo se neagă acest adevăr, 
dar atunci de ce oare se aplaudă în mod frenetic în cele patru 
colţuri ale ţării ori de câte ori marele şovin Désider Bánffy 
repetă că patria noastră nu va fi fericită până când ultimul 
individ aparţinând rasei româneşti sau slovace nu va fi 
transformat în maghiar veritabil? Şi de ce se poate afirma oare, 
în parlamentul nostru, fără teamă de a fi pedepsit, că trebuie 
să introducem neapărat învăţământul public exclusiv în limba 
maghiară? Şi ce se urmăreşte oare prin legea care prevede că 
                                       
1 Lev Tolstoi era un bun cunoscător al realităţilor naţionale din Ungaria 
poate şi datorită faptului că avea ca secretar particular şi ca medic un 
slovac, dr. Makowetzky, care i-a fost şi biograf (G. Moroianu, op. cit., p. 101). 
2 Chiar şi înainte de votarea acestei legi s-au găsit oameni de cultură 
unguri ca, de exemplu, poetul Ady Endre care au condamnat educaţia 
şovină ce se făcea elevilor în şcoli: „Am învăţat de la cucernicul pr. Pálfy — 
scria Ady Endre, că este patriotic să înjuri germanii, sârbii, românii, 
slovacii. Aşa să fie? Dacă este aşa, eu declar solemn că nu sunt patriot. Eu 
stimez orice neam, limbă, religie, convingere şi drept extra şi intra 
Ungariam” („Nagyvaradi Napló”, 16 iunie 1903). 
jumătate din orele de predare în toate şcolile primare ale 
naţionalităţilor trebuie să fie consacrate studiului limbii 
maghiare?” 
„În zadar — subliniază Mocsáry — vrem să negăm toate 
acestea căci o dorinţă bolnăvicioasă există în noi şi ea con-
stituie unul dintre elementele esenţiale care sunt la baza 
politicii noastre privitoare la naţionalităţi”. „Să nu dorim, 
termină politicianul ungur articolul său, lucruri imposibile. Nu 
avem de a face cu resturi de popoare, cum ar fi flamanzii sau 
bascii, ci avem în faţa noastră blocuri naţionale, conştiente şi 
pătrunse de progres. Gravitaţiunea lor către exterior nu o vom 
putea împiedica cu forţa. Noi nu vom putea face să dispară 
complet aceste tendinţe centrifuge ale naţionalităţilor, decât 
dacă le vom putea asigura, în interiorul frontierelor noastre, 
posibilitatea de a-şi satisface aspiraţiile lor culturale”.1 
Din nefericire însă, oameni cu principii atât de largi ca 
acelea ale lui Mocsáry erau prea puţini în regatul Ungariei. 
Departe de a se gândi să satisfacă aspiraţiile culturale ale 
românilor, pătura conducătoare ungurească nu ştia ce măsuri 
să mai inventeze pentru a înăbuşi aceste aspiraţii. Întreaga 
opinie publică maghiară supraexcitată de o presă şovină şi de o 
întreagă literatură pătimaşă, îmbrăţişa cu frenezie măsurile de 
deznaţionalizare pe care le luase Apponyi, văzând în ele un pas 
hotărâtor pe calea înfăptuirii idealului Ungariei unitare şi 
omogene. 
Lovind în şcoala românească, ungurii ştiau, de altfel, că 
dau românilor o lovitură de graţie. Într-adevăr, în scurtul 
interval de timp de la înăbuşirea revoluţiei kossuthiste şi până 
la inaugurarea erei dualiste, românii au dat dovadă cu 
prisosinţă de modul în care au ştiut să se folosească de fărâma 
de libertate pe care monarhul Austriei le-o oferise în dar, 
pentru a zăgăzui forţa ameninţătoare pentru Coroană, a 
ungurilor revoluţionari. 
În regiunile în care Administraţia ungurească n-a putut 
                                       
1 Articolul semnat de fostul preşedinte al Partidului Maghiar al 
Independenţei, Ludovic Mocsáry, se intitula Chestiunea naţionalităţilor şi a 
apărut în ziarul „Egyetértés” („Înţelegere reciprocă”), nr. 306, 25 decembrie 
1907. 
deveni tiranică din cauza preponderenţei elementului saxon în 
funcţiile publice şi din cauza imediatei vecinătăţi cu regatul 
României, românii s-au dedat cu adevărată frenezie studiului 
în limba maternă, care le fusese refuzat pe o scară întinsă până 
atunci. 
Atât de puternic a fost acest curent către luminile 
instrucţiei, spune profesorul Silviu Dragomir, încât nu se 
găseşte exemplu analog în istoria nici unui alt popor”.1 
La Sibiu, de pildă, în această epocă, din numărul total al 
elevilor, 50% erau români, iar la Lugoj, în Banat, între 1860 şi 
1867, românii se clasau într-o proporţie de 70% în raport cu 
celelalte naţionalităţi.2 
 
Cauzele analfabetismului ţăranului român 
 
Experienţa era de natură a îngrijora pe unguri. Românii 
erau un popor de analfabeţi, atâta timp cât le era refuzat 
învăţământul în limba maternă (până la începutul sec. al XIX-
lea, românii transilvăneni n-au avut aproape nici o şcoală în 
limba românească). Liberi de a se lumina în limba strămoşilor 
lor, ţăranii transilvăneni depăşeau toate celelalte naţii 
conlocuitoare, în dorinţa lor de a se instrui şi deci de a se 
emancipa de sub jugul robiei milenare. 
Aceasta este raţiunea pentru care casta magnaţilor a ţinut 
ca ţăranul român să trăiască în întuneric, iar atunci când, 
împotriva voinţei ungurilor, poporul român a început să 
întrezărească binefacerile luminii, conducătorii maghiari s-au 
străduit din răsputeri să facă să pătrundă această lumină în 
conştiinţele românilor, deformată de legile maghiarizante ale 
contelui Apponyi.3 
                                       
1 Silviu Dragomir, op. cit., p. 161. 
2 Onisifor Ghibu, Catolicismul unguresc în Transilvania fi politica 
religioasă a statului român, Cluj, 1924, p. 154 şi urm. 
3 O expresie elocventă a politicii şcolare din timpul dualismului austro-
ungar de îndepărtare a poporului român de cultură este faptul că, în timp 
ce în Ungaria şi Transilvania guvernele maghiare întreţineau 1.497 şcoli 
primare de stat, românii nu aveau nici măcar o şcoală de stat în limba lor 
(S. Dragomir, op. cit., p. 159). Dacă avem în vedere şi draconicele legi şcolare 
ale lui Tréfort şi Apponyi, care au dus la dispariţia a sute şi sute de şcoli 
Istoriograful ungur Acsády nu se sfieşte să recunoască 
această împrejurare. 
„Nobilimea Transilvaniei, spune el, nu încetează să tremure 
de frica pe care le-o inspiră şerbii români. Ea a fost extrem de 
iritată când, în urma unirii cu catolicii, s-au clădit şcoli pentru 
români. Nobilii se temeau că românii vor refuza să suporte 
sclavia lor în ziua în care vor începe să se instruiască şi când 
vor avea şefi mai cultivaţi. De aceea, ei nu au admis 
funcţionarea şcolilor pentru săraci (iată aspectul real al mult 
lăudatei democraţii ungureşti—n.n.). Vechiul sistem economic 
a devenit astfel un factor cu totul anticultural; pentru a salva 
interesele imaginare ale câtorva sute de familii de mari 
latifundiari, un popor întreg a fost condamnat să suporte 
ignoranţa perpetuă, întunericul spiritului, mizeria materială şi 
spirituală”?1 
Paralel cu măsurile şcolare ale contelui Apponyi, alţi 
politicieni, maghiarizanţi à outrance, preconizau începerea unei 
ofensive de maghiarizare în toate compartimentele vieţii sociale 
şi economice. 
 
Transilvania colonizată cu... unguri 
 
Contele Ştefan Bethlen, unul dintre cei mai vajnici apărători 
ai sistemului asimilării forţate, denunţa pericolul „oceanului 
                                                                                                   
româneşti, iar cele care au rămas au trebuit să reducă drastic studiul limbii 
române în favoarea limbii maghiare, devenită obligatorie, atunci înţelegem 
cauzele procentului mare de analfabeţi existenţi în rândul românilor. 
1 I. Acsády, în „Közgazdasági Lexikon” (Lexicon de economie politică), 
editat sub direcţia lui Taganyi, II, p. 233. Chiar şi atunci când guvernele de 
la Budapesta, în tendinţa lor de a grăbi procesul de maghiarizare a 
românilor, au hotărât să ridice şcoli maghiare în zonele româneşti, s-au ivit 
critici cu atât mai mult cu cât românii refuzau să urmeze aceste şcoli. „Căci 
— scria Déme Károly —, ce înţeles are să ridice, de pildă, şcoli primare în 
mijlocul maselor româneşti, ca prin ele să se câştige unul sau doi Valahi 
cauzei maghiare, lăsând în acelaşi timp să se prăpădească în ignoranţă 
maghiarimea neaoşe? În asemenea locuri şcolile primare nu-şi pot ajunge 
ţinta, de aceea nici n-ar fi iertat să se ridice acolo, până când nu avem un 
număr suficient de şcoli, acolo unde le este locul” (Déme Károly, 
Magyarország helyzete és az európai népek harca (Situaţia Ungariei şi lupta 
popoarelor europene), Cluj, 1913; Vezi şi Dr. Titus Podea, Transilvania, 
Bucureşti, 1936, p. 63). 
românesc dintre Tisa, Dunăre şi Carpaţi”1 şi, reluând vechiul 
principiu al legii colonizării a lui Daranyi, propovăduia 
spargerea blocului compact al românilor transilvăneni prin 
colonizări masive cu unguri.2 
„Guvernul ungar, spune Charles Upson Clark3 în Greater 
Roumania, a cheltuit milioane de coroane pentru a coloniza 
Transilvania cu unguri, iar după ce războiul a început, el a 
mărit efortul său în această direcţiune”. 
Planul din 1912 al contelui Bethlen4 mai prevedea o serie 
de măsuri, destinate în primul rând să submineze însăşi 
proprietatea rurală românească, fundamentul vieţii româneşti 
de la ţară şi în al doilea loc să împiedice libera dezvoltare 
economică a milioanelor de români. 
Pentru atingerea primului şi celui mai important scop, 
contele Bethlen cerea pur şi simplu deposedarea românilor de 
bunurile rurale, adică de singurele lor bunuri5, iar în ceea ce 
priveşte paralizarea vieţii economice româneşti din 
Transilvania, viitorul prim-ministru al Ungariei cerea 
                                       
1 Apud Romulus Seişanu, Transilvania românească. Cu hărţi şi 
diagrame, Bucureşti, 1941, p. 51. 
2 Ibid. 
3 Charles Upson Clark, Greater Romania, p. 140. 
4 Emil Petrini, Reforma agrară, în Transilvania, Banatul, Crişana, 
Maramureşul 1918—1928, I, Bucureşti, 1929, p. 286—288; S. Dragomir, op. 
cit., p. 50 — 51; Romulus Seişanu, op. cit., p. 50 — 51. 
5 Iată cum îşi justifica Bethlen István, în 1912, planul său de 
deposedare a românilor de pământurile lor: „Proprietăţile maghiare din 
Ardeal sunt pe cale de a se prăpădi şi dacă va continua aşa, după o 
generaţie sau două, Ardealul va fi pământ unguresc numai cu numele şi 
aceasta însă numai pe măsură ce vom avea suficientă forţă militară şi 
politică să ne menţinem stăpânirea asupra acestei părţi de ţară, dar sub 
raport economic pierdem terenul de sub picioare. Să nu ne amăgim că 
proprietăţile pierdute vor putea fi înlocuite prin superioritatea obţinută de 
noi în comerţ, industrie şi circulaţia monetară. Un timp oarecare se vor 
putea realiza prin ele succese, dar aceasta nu va dura, decât până ce 
românii vor lua concurenţa cu toată puterea şi în acest domeniu, începând 
a se organiza. Iar dacă aceasta se va întâmpla, ori e sigur că se va întâmpla 
— se va impune cu atât mai de grabă forţa de absorbţiune şi de asimilare a 
superiorităţii numerice ce zdrobeşte totul, care azi încă nu se manifestează, 
decât pe terenul profesiunei agricole” (Bizony László, A keleti határról, A 
magyar szupremácia veszedelme Erdélyben/ Despre hotarul răsăritean. 
Pericolul supremaţiei maghiare în Ardeal), Budapest, p. 75). 
distrugerea creditului românesc şi sabotarea instituţiilor 
bancare româneşti. 
Dacă planul contelui Bethlen ar fi fost pus în aplicare s-ar fi 
ajuns în plin secol al XX-lea la reînvierea vechilor tradiţii 
feudale, românii redevenind — prin graţia ungurilor — ceea ce 
au fost timp de multe secole — sclavi pe propriul lor pământ.1 
Din fericire pentru românii din Transilvania, monarhia 
austro-ungară s-a prăbuşit la timp, astfel încât machiavelicul 
plan de maghiarizare a pământului fostei Dacii n-a mai putut 
să-şi producă efectele. 
Înainte de războiul mondial acest plan intrase, într-o formă 
iniţială, pe făgaşul realizărilor. Contele I. Mailath redactase un 
adevărat program agrar, bazat pe principiul transferului 
proprietăţii rurale de la români la unguri2, iar societatea 
O.M.G.E. a agricultorilor unguri proclama sus şi tare că 
pământul Transilvaniei trebuie să devină unguresc, „deoarece 
cine posedă pământul, posedă şi ţara”.3 
Pentru radicala schimbare a Transilvaniei româneşti într-o 
Transilvanie ungurească, ungurii procedau deci în etape. Întâi 
maghiarizarea elementului om, în al doilea rând maghiarizarea 
pământului însuşi. 
Tentativa era însă şi prea temerară şi prea brutală pentru a 
putea reuşi într-o epocă în care libertatea naţională era ridicată 
la rangul de principiu fundamental al vieţii statale. 
Deşi sortită eşecului, totuşi ungurii n-au abandonat 
această tentativă de maghiarizare prin violenţă, până în cea din 
urmă clipă a dominaţiei lor politice asupra Transilvaniei. 
                                       
1 Contele Bethlen István considera deposedarea de pământ a românilor 
ca o premiză absolut necesară pentru dezrădăcinarea lor, pentru 
maghiarizarea lor, pentru a se asigura menţinerea Transilvaniei sub 
dominaţia aristocraţiei maghiare. „Noi, declara el presei în 1913, nu vrem 
să-i considerăm ca adversari pe compatrioţii de o altă limbă; dar, în ce 
priveşte proprietatea asupra pământului, trebuie să-i socotim duşmani şi, în 
consecinţă, noi trebuie să ne organizăm” („Pesti Hírlap”, 9 sept. 1913). Vezi 
şi Silviu Dragomir, La Hongrie et le probleme de la Transylvanie, în «Revue 
de Transylvanie», t. I, nr. 3, 1934, p. 334 — 354; Romulus Seişanu, op. cit., 
p. 49-51. 
2 S. Dragomir, op. cit., p. 243. 
3 Ibid., este vorba de Societatea Országos Magyar Gazdasági Egylet 
(Societatea economică maghiară). 
Profesorul Silviu Dragomir, care în calitatea sa de ministru 
român al minorităţilor a dat dovadă de un spirit de dreptate şi 
de echitate care ar face cinste oricărui om politic din Occident, 
califică această politică a maghiarilor faţă de naţionalităţi, drept 
o politică „criminală”.1 În lumina acţiunilor guvernelor 
ungureşti care s-au succedat la putere înainte de dezlănţuirea 
primului război mondial, termenul nu ni se pare exagerat. 
Când trecem în revistă însă întregul cortegiu de ordonanţe pe 
care guvernul contelui Ştefan Tisza le-a edictat cu privire la 
românii transilvăneni de la intrarea în război a Austro-Ungariei, 
termenul ni separe prea blând. 
 
Guvernarea contelui Ştefan Tisza 
 
Contele Tisza, care prin energia şi prin inteligenţa lui 
superioară, a dominat întreaga viaţă politică a Ungariei în cel 
de-al doilea deceniu al secolului nostru, era cunoscut ca un 
adversar ireductibil al oricărui elan naţionalist românesc. 
După ce, printr-o lege electorală, el a anihilat aproape 
complet reprezentarea românilor în Parlament, reducând 
circumscripţiile electorale majoritare româneşti, de la 42 la 17, 
făcând deci astfel ca cei 3.500.000 români să fie reprezentaţi 
prin numai 17 deputaţi, când cei 200.000 de saşi trimiteau în 
Parlament 14 deputaţi2, contele Tisza a avut cinismul să 
                                       
1 Ibid., p. 242. 
2 Cinismul cunoscut al lui Tisza István, fiul „zdrobitorului de 
naţionalităţi” Tisza Kálmán, reiese şi din legea electorală, care-i poartă 
numele. După ce legiuitorii precedenţi s-au străduit să sugrume 
învăţământul românesc, prin legile şcolare, Tisza István condiţiona dreptul 
de vot de cunoaşterea scrisului şi cititului. Astfel, Tisza reuşea să excludă 
din viaţa politică marea masă a românilor din Transilvania (Ion Clopoţel, 
Revoluţia din 1918 şi Unirea Ardealului cu România, Cluj, 1926, p. 10— 11). 
Acelaşi om politic s-a opus cu înverşunare introducerii votului universal 
în Ungaria — motivând că „acesta ar fi fost mai fatal decât orice pericol de 
criză, întrucât el ar fi nimicit definitiv statul naţional (maghiar) şi a propus 
chiar modificarea Codului Penal (1894) pentru a face faţă — spunea el — 
«agitaţiilor celor fără patrie», pentru că ochiul ager şi mâna care pedepseşte 
şi apără statul maghiar trebuie să intervină cu autoritate. Noi am tratat 
până acum această problemă prea cavalereşte” (Aurel C. Popovici, Stat şi 
naţiune. Statele Unite ale Austriei Mari, Bucureşti, 1939, p. 46). 
declare de la tribuna Camerei Deputaţilor: „Am reuşit să-i 
scoatem din parlament pe domnii aceştia, cu puţine excepţii 
dureroase!”,1 „Domnii aceştia” erau pentru Ştefan Tisza marii 
patrioţi români, pe care legea electorală şi în special metodele 
samavolnice care caracterizau alegerile îi împiedicaseră să se 
realeagă în Parlament, şi pe care deşi Tisza cu nişte „cetăţi de 
spumă” şi cu o „fata morgana” (discursul din Parlament, rostit 
la 11 iulie 1910)2, totuşi el îi prefera în afara Parlamentului 
                                       
1 Discursurile contelui Ştefan Tisza — 1893-1915. Contribuţiuni istorice 
la cunoaşterea chestiunii naţionalităţilor în Ungaria, Budapesta, f.a. p. 55. 
2 Ibid. Marele cotidian francez «Le Temps» din 31 august 1916, descria 
astfel situaţia românilor din Transilvania: faptul că din provinciile româneşti 
din Imperiul Austro-Ungar, Transilvania se individualiza atât prin suprafaţa 
cât şi prin numărul românilor care trăiau acolo. „Lupta pentru libertate a 
românilor subjugaţi — se sublinia în ziar — şi-a găsit exponenţi în clasa 
mijlocie a juriştilor, profesorilor, preoţilor, negustorilor. Dar şi răscoalele 
ţăranilor şi propaganda naţională a «claselor instruite şi înstărite» au fost 
reprimate cu cruzime de unguri. Instituirea în 1867, a dualismului austro-
ungar le-a dat acestora mână liberă în acţiunea de zădărnicire a luptei 
pentru emancipare naţională a popoarelor asuprite. 
Alegerile erau făcute printr-un regim de teroare, ignorând total legile. 
Nu se admitea votul secret, iar votul public îi expunea pe cei care îşi 
manifestau sincer opinia unor grave ofense”. În acest sens, articolul citează 
cuvintele lui Mircea Şirianu: „O campanie electorală în Transilvania este un 
adevărat război civil în care alegătorii români, în majoritate ţărani 
dezarmaţi, sunt la cheremul jandarmilor unguri înarmaţi cu puşti, cu 
baionete, la armă”. Represaliile exercitate au dus la reducerea numărului de 
deputaţi români, aşa încât la alegerile din 1910, din cei 79 de deputaţi 
români — câţi ar fi trebuit să numere reprezentarea română la Budapesta, 
dacă n-ar fi fost proporţională cu populaţia —, au fost aleşi numai cinci. 
Politica nemiloasă de maghiarizare îi priva pe români de toate 
drepturile. Ei nu mai aveau dreptul de întrunire şi nici libertatea presei. 
Orice manifestare românească era pasibilă de pedeapsă, românii fiind lipsiţi 
chiar şi de protecţia tribunalelor. 
Un alt cunoscut cotidian francez, «Le Figaro», în numărul din 30 august 
1916, arăta că, în lupta pentru propria lor libertate, împotriva turcilor şi 
apoi împotriva Casei de Austria, ungurii au ştiut să lupte eroic, iar luptele şi 
răscoalele lor au fost privite cu caldă simpatie de francezi şi de englezi. Cu 
totul altfel au privit maghiarii libertatea după ce s-au văzut ei înşişi liberi: 
libertatea lor le dădea dreptul de a oprima pe alţii. Era punctul de vedere al 
unor politicieni fără scrupule. 
Regimul parlamentar maghiar era pus în slujba politicii de asuprire a 
celorlalte naţionalităţi: „nu este pe lume nimic mai mincinos, adică cel puţin 
ca reprezentanţă a naţiunii, întrucât sistemul electoral este stabilit după 
decât pe băncile lui. „Excepţiile dureroase” erau deputaţii, atât 
de puţini la număr, care reuşiseră să învingă toate dificultăţile 
şi să înfrunte toate obstacolele inerente unei alegeri în Ungaria, 
spre a veni la Budapesta să facă auzit glasul milioanelor de 
români asupriţi.1 
Şi chiar aşa de puţini câţi erau, contele Tisza încă îi găsea 
că sunt prea mulţi!... 
Ne putem uşor imagina care au fost sentimentele de care a 
fost animat Tisza faţă de români în ziua în care Austro-Ungaria 
s-a găsit în război cu Aliaţii, România respingând injoncţiunile 
care-i veneau de la Berlin şi de la Viena pentru a se alătura 
Puterilor Centrale şi mai lesne încă ne putem închipui care a 
fost atitudinea pe care a arborat-o premierul Ungariei faţă de 
românii transilvăneni în ziua în care România liberă a declarat 
război Ungariei. 
În 1914, guvernul prezidat de contele Tisza edictează nu 
mai puţin de 33 de ordonanţe, având ca scop, după cum se 
exprimă Ion Clopoţel, istoriograful evenimentelor petrecute în 
Transilvania din 1914 până la alipirea ei la România, „de a 
înmulţi mijloacele materiale spre a desăvârşi politica de 
maghiarizare”.2 
Libertatea presei româneşti este suprimată. Ziarul 
„Românul” al lui Vasile Goldiş este desfiinţat. Întrunirile 
publice româneşti sunt interzise. Statul ungar îşi arogă 
                                                                                                   
avere”. Fiind oral, votul era lipsit de orice libertate; corupţia prin bani se 
adăuga presiunilor administrative şi, adeseori, jandarmii tăiau din registre 
grupele de alegători ai opoziţiei ( «Le Figaro» din 30 august 1916). 
1 Şt. Tisza s-a opus cu înverşunare introducerii votului universal şi a 
susţinut modificarea codului penal (1894), pentru a face faţă „agitaţiilor 
celor fără de patrie”, pentru că „ochiul ager şi mâna care pedepseşte şi 
apără statul maghiar trebuie să intervină cu autoritate. Noi am tratat până 
acum această problemă prea cavalereşte” (Aurel C. Popovici, Stat şi naţiune. 
Statele Unite ale Austriei Mari, Bucureşti, 1939, p. 46). 
Publicistul maghiar Fényes S. arăta cauza reală a refuzului autorităţilor 
ungare de a introduce votul universal. „Clasa dominantă maghiară — nota 
el — nici nu avea argument mai puternic contra votului universal, decât că 
acela ar însemna eliberarea naţionalităţilor şi de aceea era socotit drept 
trădător de ţară oricare ungur ar fi îndrăznit să ceară votul universal” 
(Fényes S., op. cit., p. 43). 
2 I. Clopoţel, op. cit., p. 11. 
controlul gestiunilor băncilor româneşti. Autonomia 
bisericească este încălcată, adunările şi congresele naţionale 
bisericeşti fiind obligate a ţine şedinţă în prezenţa comisarilor 
guvernului. Populaţia românească din Transilvania este scoasă 
de sub jurisdicţia judecătorilor ei fireşti şi pusă sub jurisdicţia 
excepţională a Curţilor Marţiale. Legea despre răspunderea 
trădătorilor de patrie, decretată în 1915 (legea XVIII), a înăsprit 
mai mult încă atmosfera de teroare în care trăiau românii 
transilvăneni de la izbucnirea războiului mondial.1 Era 
suficient un simplu denunţ pentru ca averea românului 
denunţat drept trădător să fie sechestrată, iar el să fie internat 
în lagăr sau aruncat în temniţă. 
Temniţele din Braşov, Făgăraş, Cluj, Seghedin, erau pline 
până la refuz de aceşti „trădători”, a căror singură vină era de a 
se fi născut români pe teritoriul românesc al Transilvaniei! 
Protopopi, preoţi, bătrâni, femei şi copii, umpleau lagărele 
special improvizate la Sopron (lângă graniţa Austriei), la Veperd 
etc. Regimul aplicat sutelor de nevinovaţi, ridicaţi în modul cel 
mai abuziv de la căminele lor, trebuie să fi fost extrem de 
aspru, dacă judecăm după numărul morţilor din lagăre şi 
închisori şi dacă ne reamintim de asprul tratament care le era 
aplicat românilor transilvăneni în închisorile ungureşti în timp 
de pace.2 
Ordonanţa nr. 4.000 a Preşedinţiei Consiliului de Miniştri 
maghiar, dată în 1917, încoronează opera de deznaţionalizare a 
guvernelor precedente. Ea este o traducere în fapt a planului 
contelui Bethlen. Într-adevăr, conform acestei ordonanţe 
românii nu mai puteau cumpăra nici un petec de pământ rural 
fără prealabila autorizaţie a Ministerului Agriculturii din 
Budapesta; într-un cuvânt, românii nu mai puteau cumpăra 
deloc pământ la ţară, căci autorizaţia le era refuzată categoric, 
ori de câte ori ei o solicitau. De altfel, aceasta era şi raţiunea 
                                       
1 Ibid., p. 12. 
2 Ibid., p. 17—18. Despre măsurile represive îndreptate împotriva 
populaţiei româneşti vezi şi Sebastian Stanca, Contribuţia preoţimii 
româneşti din Ardeal la războiul pentru întregirea neamului, Cluj, 1925; R. 
Cândea, Biserica ardeleană în anii 1916—1918, Cernăuţi, 1926; Septimiu 
Popa, Temniţele Clujului, Cluj, 1937; Grigore Popescu, Preoţimea română şi 
întregirea neamului. II. Temniţe şi lagăre, Bucureşti, 1940. 
pentru care necesitatea autorizaţiei fusese instituită.1 
În acelaşi an, contele Apponyi, redevenit ministru al 
Instrucţiunii Publice şi al Cultelor, înfiinţa aşa-numita „zonă 
culturală” în sud-estul Transilvaniei, cu destinaţia exclusivă să 
asigure maghiarizarea completă a şcolilor româneşti din 
districtele Năsăud, Trei Scaune, Braşov, Făgăraş, Hunedoara 
ş.a., adică în acea regiune în care şcoala românească rezistase 
acţiunilor de maghiarizare anterioare. Consecinţa imediată a 
aplicaţiunii acestei noi legi Apponyi a fost desfiinţarea a 507 
şcoli primare româneşti din acea regiune.2 
Toate aceste măsuri de ordin legislativ erau întovărăşite de 
ceea ce publicistul american Charles Upson Clark numeşte 
„persecuţia meschină” (petty persecution) a jandarmeriei, 
exercitată în toate domeniile, persecuţie pe care acelaşi scriitor 
o compară cu aceea exercitată de austrieci la Riva şi de 
germani în Schleswig.3 Erau zecile de vexaţiuni şi de nedreptăţi 
zilnice, pe care jandarmul la ţară şi organele în subordine la 
oraşe, le comiteau faţă de populaţia românească lipsită de orice 
apărare. 
 
Prigoana 
 
Aceste persecuţii mărunte, dar infinit repetate, această 
otravă zilnică aveau să ia un caracter de o gravitate 
excepţională în ziua în care România declara război Puterilor 
Centrale. 
Aproape o jumătate milion de români transilvăneni au fost 
ridicaţi de la căminele lor şi trimişi să lupte pe cele mai diverse 
fronturi pentru o cauză care nu era a lor. Uşor îşi poate 
închipui oricine, cunoscută fiind adversitatea ungurilor faţă de 
români, căror soldaţi din armata ungară le-a fost hărăzită 
                                       
1 Despre ordonanţa nr. 4.000 din 12 oct. 1917, vezi Ion Clopoţel, op. 
cit., p. 24. 
2 Prin crearea acestei „zone culturale”, „călăul şcoalei şi culturii 
româneşti”, cum îl numea I. Clopoţel pe contele Apponyi, urmărea, totodată, 
să despartă pe românii din Transilvania de cei din România liberă (I. 
Clopoţel, op. cit., p. 24; vezi şi Silviu Dragomir, op. cit., p. 162— 164). 
3 Charles Upson Clark, op. cit., p. 139. 
cinstea de a se bate în liniile cele mai avansate.1 
„După ce secătuise Ardealul de tot tineretul ei, spune N. 
Polizu-Micşuneşti în volumul închinat lui Nicolae Filipescu, se 
făptuiau sălbăticii asupra bătrânilor şi chiar răniţilor, obligaţi 
la cărăuşii; preoţi şi femei bătrâne erau aruncaţi în temniţe”.2 
La Sibiu, relatează Octavian Goga, poetul Ardealului, femei 
şi preoţi au fost puşi în lanţuri şi au fost scoşi în stradă la 
ieşirea de la spectacol a mulţimii, pentru a fi scuipaţi în obraz 
de maghiari şi saşi. 3 
Nu există domeniu de activitate publică, scrie Ion Clopoţel, 
în care să nu fie suspendată libertatea înfăptuirilor şi siguranţa 
zilei de mâine”.4 
Românii de dincoace de Carpaţi nu erau indiferenţi faţă de 
soarta fraţilor lor de peste munţi. În epoca neutralităţii se 
formase în Regat un puternic curent politic naţionalist care 
cerea imperios intrarea României în război alături de Aliaţi, 
pentru eliberarea românilor transilvăneni de sub jugul 
dominaţiei maghiare. 
 
„Acţiunea naţională” 
 
„Acţiunea naţională”5 care reunise în jurul marelui patriot 
Nicolae Iorga pe doi din cei mai iluştri oameni de stat ai 
României, pe „europeanul” (cum îl numea Clémenceau) Take 
Ionescu şi pe Nicolae Filipescu, despre care Robert de Flers 
scria că „nu numai că-şi iubeşte ţara, dar este nebun după ea” 
(il en est fou),6 pe ardelenii Octavian Goga şi Vasile Lucaciu, 
martir al cauzei româneşti transilvănene şi pe o seamă de alţi 
fruntaşi ai vieţii politice, reuşi să electrizeze masele. 
                                       
1 Vezi T. V. Păcăţian, Jertfele românilor din Ardeal, Banat, Crişana. 
Sătmar şi Maramureş aduse în războiul mondial din 1914 — 1918, Sibiu, 
1923. 
2 N. Polizu-Micşuneşti, Niculae Filipescu. Însemnări. 1914—1916, 
Bucureşti, 1937, p. 173. 
3 Ibid., p. 173. 
4 I. Clopoţel, op. cit., p. 5. 
5 Despre înfiinţarea acestei asociaţii vezi: „Universul”, 15—28 oct. 1914; 
G. Moroianu, op. cit., p. 179—180. 
6 N. Polizu-Micşuneşti, op. cit., p. 22. 
Entuziasmul cu care a fost primit, în trecerea sa prin 
România, generalul Pau constituie o dovadă întru totul 
semnificativă a sentimentelor care-i însufleţea în acea epocă pe 
românii din Regat şi aceasta cu atât mai mult cu cât la sosirea 
în Bucureşti a unui mareşal german, primirea pe care publicul 
român i-o rezervase a fost mai mult decât rece. 
Pentru a ne da seama de starea de spirit care domnea la 
Bucureşti în cel de-al doilea an al neutralităţii, este suficient să 
cităm finalul peroraţiei culminantului discurs, rostit de Nicolae 
Filipescu la 15 februarie 1915, în numele „Acţiunii naţionale”. 
Adresându-se regelui Ferdinand, suveranul ţării, Filipescu 
spunea: „Tu eşti trimisul lui Dumnezeu pentru a înfăptui visul 
unei naţii [...]. Mărirea pe care ţi-o urăm, Sire, este să te 
încoronezi la Alba Iulia sau să mori pe Câmpia Turzii!”1 
Nu trebuie să uităm că în acea epocă România era legată 
prin tratate de Puterile Centrale şi că guvernul ţării ducea o 
politică de strictă neutralitate. 
Dacă solidarizarea entuziastă a maselor româneşti de 
dincoace de Carpaţi cu românii din Ungaria era de ordin pur 
sentimental, în schimb apropierea de Aliaţi, reclamată insistent 
de oamenii politici, era sprijinită pe consideraţii imperioase de 
ordin raţional. 
Dacă Austro-Ungaria avea să iasă victorioasă din război, 
soarta românilor transilvăneni, ca naţie, era să fie pecetluită 
pentru eternitate. Mai mult încă: ungurii victorioşi ar fi putut 
constitui o primejdie dintre cele mai grave pentru independenţa 
României însăşi. 
În celebrul discurs rostit de Take Ionescu în Camera 
Deputaţilor, în zilele de 16 şi 17 decembrie 1915, marele om de 
stat român, punându-se ipoteza unei victorii a austro-
ungarilor, se adresa deputaţilor cu vorbele: „Vă închipuiţi dvs. 
că Ungaria ar tolera ca aici să continue o viaţă independentă?”2 
Românii n-aveau deci alegerea. Pentru salvarea fiinţei 
naţionale a românismului transilvănean, şi chiar pentru 
                                       
1 N. Filipescu, Pentru România Mare. Cuvântări din războiu. 1914— 
1916. Cu o prefaţă de Matei B. Cantacuzino, Bucureşti, 1925, p. 26. 
2 Take Ionescu, Pentru România Mare. Discursuri din războiu. 1915-
1917, Bucureşti, 1919, p. 93. 
salvarea integrităţii teritoriale şi independenţei Regatului, ei 
trebuiau să urmeze singura politică conformă cu idealurile 
naţionale şi cu interesele vitale româneşti, politică pe care Take 
Ionescu o numise a „instinctului naţional”.1 
„În sufletul tuturor românilor, spunea fruntaşul vieţii 
politice române, de la dascălul de sat până la omul politic, stă 
scris cu litere de foc: „Transilvania şi unitatea naţională!”2 
„Fiecare popor, continua el, are dreptul să-şi trăiască viaţa lui, 
să şi-o trăiască întreagă cu toţi ai lui, fiindcă numai aşa poate 
şi el să creeze o civilizaţie a lui, care să între în armonia tuturor 
celorlalte civilizaţii.3 
Cele două idealuri, al Ungariei unitare şi omogene, 
realizabil prin sacrificarea fiinţei naţionale a milioanelor de 
români ce locuiau pe teritoriul Ungariei şi acela al României 
unitare — în cadrul fostei provincii Dacia — împlinirea unor 
năzuinţe fireşti de reîntrunire într-un tot a ceea ce fusese cu 
veacuri în urmă despărţit îşi profilau, ameninţătoare, 
contururile de o parte şi de alta a Carpaţilor. Prin politica lor de 
violenţă, ungurii creaseră un abis între cele două concepţii de 
viaţă. Se ajunsese atât de departe pe această cale, încât „nici o 
concesie nu mai era posibilă, viaţa unuia excluzând viaţa 
celuilalt”4 (Take Ionescu). 
Contele Ştefan Tisza nu s-a sfiit să exprime cu brutalitate 
această situaţiune într-unul din marile sale discursuri rostite 
în Parlamentul ungar în anul 1910. 
„Concetăţenii noştri nemaghiari, spunea el în şedinţa din 
11 iulie 1910 a Camerei Ungare, cu ocazia discuţiei la Mesaj, 
trebuie în primul rând să ţină seama de faptul că ei aparţin 
unui stat naţional, unui stat care nu este un conglomerat de 
popoare de rase diferite, ci un stat dobândit şi făurit de o 
singură naţiune care i-a întipărit pecetea neştearsă a 
individualităţii sale. Eram întotdeauna partizanul bunei 
înţelegeri frăţeşti (sic) cu naţionalităţile şi voi rămâne aşa. Le 
dau cu cea mai mare bucurie totul ce se poate împăca cu 
                                       
1 Ibid., p. 77. 
2 Ibid., p. 79. 
3 Ibid., p. 78. 
4 Ibid., p. 103. 
caracterul naţional şi unitatea naţională a statului maghiar. 
Dar, peste această graniţă nu trec cu o literă. Aceasta este 
stânca de care-şi va sparge capul oricine va încerca s-o 
sfărâme”.1 
În clipa în care făcea aceste afirmaţii, Ştefan Tisza nu era 
un oarecare deputat neînsemnat ale cărui declaraţii să fi avut 
valoarea unor păreri pur personale, ci el era şeful unui partid 
puternic (Partidul Naţional al Muncii) care se sprijinea în 
Parlament pe o majoritate masivă de 257 de deputaţi. 
Punctul său de vedere era acela al Ungariei întregi. Ungaria 
este un stat unitar şi omogen, iar naţionalităţile sunt numai un 
accident în viaţa statală ungurească. Concluzia era tot atât de 
falsă pe cât erau şi premizele pe care se sprijinea. Era într-
adevăr o aberaţie să susţii, împotriva celei mai categorice 
realităţi de fapt, că Ungaria este un stat omogen şi uninaţional, 
când milioanele de naţionali nemaghiari îi confereau cea mai 
impresionantă tinctură eteroclită şi polinaţională. 
Contele Ştefan Tisza a avut însă darul să rostească el însuşi 
cea mai perfectă caracterizare a ţării sale: „Conglomerat de 
popoare de rase diferite”.2 
Acestor popoare, ungurii le confereau toate drepturile, cu o 
condiţie însă: să renunţe la naţionalitatea lor, spre a se contopi 
în maghiarism. 
„Să vie în şirurile noastre!”3, exclama el într-o zi de la 
tribuna Parlamentului, adresându-se românilor transilvăneni 
şi, întorcându-se spre deputaţii unguri, el le spunea: „În felul 
acesta vom putea crea o Ungarie mare şi puternică”.4 
Aceeaşi chemare le era adresată şi de dincoace de Carpaţi. 
De data aceasta însă, fără ca să li se impună condiţia 
renunţării la viaţa lor naţională. Dimpotrivă, aici le era 
rezervată realizarea idealurilor şi speranţelor pe care din 
vremuri îndepărtate românii transilvăneni şi le transmiteau din 
generaţie în generaţie. 
Într-o limbă pe care nici n-o cunoşteau, li se cerea de la 
                                       
1 Discursurile contelui Ştefan Tisza, 1893—1915, p. 53. 
2 Ibid. 
3 Ibid., p. 56. 
4 Ibid. 
Budapesta să adere la un ideal de mărire care le era absolut 
indiferent. Din România le venea însăşi chemarea Firii, 
îmbiindu-i, în limba strămoşilor lor daco-romani, să realizeze 
unitatea naturală, unitatea organică, care leagă între ei pe fiii 
aceleiaşi naţii. 
Intransigenţa ungurilor a grăbit evoluţia procesului istoric 
din Transilvania. 
 
Erzberger şi Iuliu Maniu 
 
În memoriile sale, Erzberger, şeful Centrului catolic din 
Parlamentul german şi fost ministru al Reichului, ne relatează 
despre misiunea ce i-a fost încredinţată de Germania, spre a 
împiedica intrarea în război a Italiei şi a României alături de 
Aliaţi. Cu acest prilej, el vorbeşte despre încăpăţânarea cu care 
conducătorii politicii maghiare din primii ani ai războiului 
refuzau să satisfacă legitimele revendicări româneşti. Punctul 
de vedere unguresc continua să fie invariabil acelaşi de secole: 
„Nici o concesie de nici un fel pentru români!”. 
„Nu era vorba, spune Erzberger, de concesii teritoriale, ci de 
a ţine cont în Ungaria de aspiraţiile legitime ale românilor. 
Baronul Burián, care era considerat ca purtătorul de cuvânt la 
Viena al contelui Ştefan Tisza respinge cu energie orice idee de 
conciliaţiune faţă de români”.1 
Premierul ungur, pe care Erzberger îl vizitase în urmă, nici 
nu voia măcar să recunoască legitimitatea plângerilor 
româneşti. 
„El susţinea, spune fostul ministru german, că nu exista 
nici o Putere care să ducă faţă de naţionalităţi o politică atât de 
tolerantă ca Ungaria”, şi că în această privinţă «tout marchait 
pour le mieux»2 în prea fericita Ungarie a ultimului Habsburg. 
Nici Candide, eroul lui Voltaire, nu s-ar fi exprimat 
altminteri. 
Dl Iuliu Maniu, care a făcut parte din delegaţia românească 
primită de Erzberger la Viena, cu scopul de a prezenta 
                                       
1 M. Erzberger, Souvenirs de guerre, Préface de M. Maurice Muret, 
Paris, 1921, p. 130. 
2 Ibid.. p. 131. 
trimisului Reichului german doleanţele românilor transilvăneni, 
ne expune în felul următor modul în care a decurs întrevederea 
dintre Erzberger şi exponenţii vieţii politice româneşti din 
Ardeal: 
„În 1915, Puterile Centrale aveau o situaţiune grea. 
Împăratul Wilhelm a încercat să câştige pe românii din 
Transilvania, pentru o acţiune a României alături de Puterile 
Centrale. În acest scop a trimis pe Erzberger la Viena, cu 
misiunea de a trata cu delegaţii români. În palatul 
Liechtenstein din Viena, o delegaţie compusă din Aurel 
Popovici, Goldiş şi cu mine, am luat contact cu Erzberger. Noi, 
delegaţii, am arătat lui Erzberger că românii din Ardeal n-au 
drepturi şi că e firesc din partea României să nu-şi înfrăţească 
armele cu cei care vor să-i omoare pe fiii ei. Erzberger mi-a 
replicat că se vor da românilor drepturile pe care le cer. Am 
răspuns că nu cred, pentru că de foarte multe ori li s-a promis 
şi niciodată nu li s-a dat nimic”.1 
Rezultatul tratativelor a fost, după cum era de aşteptat şi 
după cum o prevăzuse şi Iuliu Maniu, cu totul negativ. 
Erzberger relatează că: „Ştefan Tisza a refuzat orice 
negociaţiune cu România cu privire la acordarea de drepturi 
noi românilor din Ungaria”.2 
Ambiţia nemăsurată a ungurilor şi lipsa totală de prevedere 
a conducătorilor lor politici, au făcut imposibilă rezolvarea pe 
cale amicală a conflictului dintre naţiunea dominantă şi aceea 
aservită. Nu mai rămânea, din vina ungurească, decât o 
singură soluţie pentru rezolvarea problemei: calea armelor. 
 
Războiul pentru întregire (Ion I. C. Brătianu) 
 
Lui Ion I. C. Brătianu i-a fost hărăzită soarta de a decide, în 
calitatea sa de şef al guvernului român, intrarea României în 
război alături de Aliaţi, pentru realizarea idealului naţional 
românesc: dezrobirea Ardealului. 
În lumina documentelor pe care le posedăm, astăzi, 
acţiunea lui Ion I. C. Brătianu în timpul neutralităţii României 
                                       
1 „Curentul” din 2 februarie 1935. 
2 M. Erzberger, op. cit., p. 131. 
ne apare în contururi precise, care n-au putut fi sesizate de 
contemporani. 
Într-o opinie publică, pasionat favorabilă intrării imediate a 
României în război, între presiunile din ce în ce mai insistente 
ale Germaniei şi Austro-Ungariei de a atrage România de partea 
lor, presiuni care de multe ori se transformau în directe 
ameninţări de invazie a ţării şi, în fine, între presiunile Aliaţilor 
de a forţa mâna lui Brătianu, mai înainte ca toţi aliaţii să fi 
aderat la revendicările româneşti cu privire la Transilvania, 
Banat şi Bucovina, marele om de stat a ştiut să conducă cu o 
abilitate neasemuită politica românească, printre atâtea 
meandre, în interesul exclusiv al realizării idealurilor naţionale 
româneşti. 
„Istoria diplomatică a războiului european, spune profesorul 
român C. Kiriţescu în Istoria războiului pentru întregirea 
României, oricare ar fi punctul de vedere din care istoricul 
judecă evenimentele, e unanimă să recunoască adevărul că 
România a fost condusă în decursul tratativelor de un om de 
stat care unea un patriotism adânc cu o înaltă inteligenţă şi cu 
o extraordinară abilitate diplomatică”.1 
A fost suficient ca să se stabilească acordul Aliaţilor asupra 
revendicărilor româneşti, pentru ca România să între imediat în 
acţiune alături de Aliaţi, împotriva Austro-Ungariei. 
Într-adevăr, la 13 august 1916, Stürmer, succesorul lui 
Sazonov la Ministerul de Externe al Rusiei, acceptă condiţiile 
României cu privire la retrocedarea teritoriilor româneşti din 
împărăţia austro-ungară, iar la 17 august, deci cu patru zile 
mai târziu, România semnează la Bucureşti tratatele de alianţă 
cu Aliaţii, tratate prin care-şi ia obligaţia ca, cel mai târziu la 
28 august 1916, să se găsească în stare de război cu Puterile 
Centrale, în schimbul garantării de către Aliaţi a rezolvării 
definitive a problemei transilvănene. 
Astăzi, când perspectiva istorică se luminează prin 
documentele pe care le posedăm cu privire la evenimentele din 
                                       
1 Despre activitatea lui I. I. C. Brătianu în acea perioadă vezi pe larg C. 
Kiriţescu, Istoria războiului pentru întregirea României, ed. a IX-a, Bucureşti, 
f.a. vol. I, p. 122 — 159; Idem, Ion I. C. Brătianu, în pregătirea războiului de 
întregire; Bucureşti, 1936, passim. 
trecut, ne dăm seama cât de precise au fost prevederile 
oamenilor de stat români, privitoare la soarta transilvănenilor, 
într-o Austro-Ungarie victorioasă. 
 
Planurile secrete maghiare 
 
În lucrarea sa despre Transilvania, dl Romulus Seişanu 
dezvăluie unul din acele faimoase planuri pe care le-au elaborat 
ungurii cu privire la naţionalităţi, în general, şi la români în 
special, în epoca în care mai sperau că vor ieşi victorioşi din 
război. Pe de o parte, Ştefan Tisza arbora faţă de români o 
atitudine conciliantă, ducând tratative de împăcare cu Partidul 
Naţional Român — renăscut — din Transilvania, cu scopul 
ascuns de a slăbi poziţia fruntaşilor acestuia printr-o 
solidarizare a românilor transilvăneni cu Puterile Centrale, pe 
de altă parte, făurea planuri secrete de acord cu arhiducele 
Iosif, pentru a răpi României porţiuni din teritoriul ei de pe 
versantul răsăritean al Carpaţilor. 
„Aşa cum s-a constituit în Evul Mediu zona de siguranţă 
militarizată de la estul Imperiului German, spune dl Romulus 
Seişanu, zonă cunoscută sub numele de Oest-Mark, care a fost 
nucleul Austriei de mai târziu, tot aşa Tisza István, în acord cu 
arhiducele Iosif, a crezut că va putea da o lovitură de pumnal 
în inima românismului prin crearea acelei zone de siguranţă 
militarizată şi strategică, sub forma unei Mărci de Est 
maghiare, ce ar fi dominat ambele versante ale Carpaţilor”.1 
Linia de demarcaţie a frontierei româno-ungare, astfel cum 
a fost ea proiectată de cei doi oameni de stat austro-ungari, 
avansa profund atât în Moldova cât şi în Muntenia. Urmau să 
devină maghiare: întreaga regiune răsăriteană a munţilor 
Carpaţi, văile Lotrului, Oltului, Dâmboviţei, Buzăului, 
Teleajenului şi Bistriţei şi, last but not least, regiunile 
petrolifere, bogăţia de căpetenie a pământului românesc de 
dincoace de Carpaţi.2 
Pentru ca maghiarizarea să fie completă, arhiducele Iosif 
                                       
1 Romulus Seişanu, Transilvania românească cu hărţi şi diagrame, 
Bucureşti, 1941, p. 51. 
2 Ibid., p. 51-52. 
prevedea în planul său colonizarea cu unguri a întregii regiuni 
de siguranţă de pe ambele versante ale Carpaţilor, căutând în 
felul acesta să pună stavilă pentru vecie unei renaşteri 
româneşti în Transilvania, cordonul maghiar având menirea de 
a separa pentru totdeauna cele două blocuri româneşti de pe 
cele două versante ale Masivului Carpatic.1 
Aceasta era imaginea românismului în conştiinţa 
ungurească, încălzită de speranţa victoriei.2 
Dar ceea ce este mai caracteristic încă pentru mentalitatea 
păturii conducătoare a naţiei maghiare este faptul că această 
imagine a unui românism pierdut în masa maghiarismului a 
persistat chiar şi după ce ungurii au început să piardă 
nădejdea într-un succes final al Puterilor Centrale. 
În propunerile de pace pe care Austro-Ungaria le-a adresat 
Aliaţilor prin intermediul prinţului Sixte de Bourbon, 
chestiunea graniţelor răsăritene ale împărăţiei sunt cu totul 
trecute sub tăcere, intenţia ungurilor fiind de a obţine mână 
liberă în Est, pentru a lichida, după bunul lor plac, à la 
manière hongroise, chestiunea delimitării graniţelor dintre 
                                       
1 Ibid., p. 52. 
2 În timpul tratativelor de pace separată cu Puterile Centrale, şoviniştii 
unguri jubilau şi făureau noi planuri de maghiarizare a românilor. Astfel, la 
începutul anului 1918 s-a dat publicităţii un nou plan de maghiarizare a 
românilor în care se preconizau următoarele:  
1) Desfiinţarea tuturor şcolilor româneşti de orice fel. 
2) Cel ce vrea să studieze, să înveţe ungureşte. Cel ce nu va prezenta 
un certificat al unei şcoli maghiare, nu va avea drepturi de cetăţean în ţară. 
3) Să se închidă toate teologiile româneşti. Teologii greco-catolici români 
să studieze în teologiile romano-catolice. Numai pe baza certificatelor 
acestora să poată fi sfinţiţi preoţii. Învăţământul teologic greco-ortodox să fie 
desfiinţat complet. Toţi românii să accepte unirea cu Roma. 
4) În administraţie şi oficii de stat românii nu vor putea fi admişi decât 
în baza unor certificate şcolare ungureşti şi numai în regiuni curat 
ungureşti. 
5) În regiunile româneşti să se angajeze numai astfel de învăţători şi 
profesori, care nu cunosc decât limba maghiară (nu şi pe cea românească). 
6) Calendarul vechi să fie interzis pe veci. Calendarul nou să fie 
obligator pentru toată lumea. 
Acei cărora aceste dispoziţiuni nu le vor fi pe plac au dreptul ca în timp 
de 3 ani să emigreze în Valahia (România). Le dăm voie să plece şi astfel în 
50 de ani vom face ordine în ţară” (în „Újság”, Cluj, 29 ianuarie 1918). 
Ungaria şi România.1 
Războiul mondial nu fusese însă purtat timp de patru ani, 
milioane de oameni nu sângeraseră pe câmpiile de luptă, 
pentru ca rezultatul războiului să însemne instaurarea în 
Europa a unei noi Ungarii despotice şi nici pentru a face ca 
formele anacronice de guvernământ, instaurate de unguri în 
Europa Centrală, să reînvie la o viaţă nouă. 
Evoluţia implacabilă a destinului omenirii a făcut ca la 
prima zguduire mai puternică, conglomeratul neviabil al 
monarhiei dualiste să se destrame ca un eşafodaj de carton. 
Atitudinea ungară, în clipa în care se profila haotic 
prăbuşirea, este demnă de reţinut. Nici chiar în momentele 
premergătoare dezastrului, ungurii n-au înţeles să renunţe la 
concepţia lor politică exclusivistă.2 
Cuvintele contelui Tisza adresate croaţilor şi sârbilor cu 
câteva săptămâni numai înainte de prăbuşirea monarhiei, pot fi 
                                       
1 Romulus Seişanu, op. cit., p. 51. 
2 Sugestivă pentru neputinţa şi furia oarbă ale moşierimii maghiare în 
faţa mersului implacabil al procesului revoluţionar de desprindere a 
Transilvaniei de Ungaria este atitudinea lui Ianos Urmanczy, proprietar al 
unor întinse domenii în Munţii Apuseni. În timpul războiului, Urmanczy a 
folosit la întreprinderea sa forestieră din Beliş prizonieri de război sârbi, 
italieni şi ruşi. Când a încetat războiul, prizonierii s-au prezentat la 
conducerea întreprinderii şi au cerut să li se dea alimente de drum şi să fie 
lăsaţi să plece acasă. În faţa refuzului administraţiei moşierului Urmanczy, 
prizonierii s-au revoltat, s-au eliberat şi au dat foc depozitului de cherestea 
al întreprinderii. Aflând acest lucru, Urmanczy a organizat, la Budapesta, 
un detaşament format din 65 de soldaţi înarmaţi cu puşti şi mitraliere, sub 
comanda căpitanului Dietrich Antál, destinat „să restabilească ordinea”, să 
pedepsească practic pe locuitorii români de la Beliş, care nu aveau nici o 
vină pentru cele petrecute acolo. Însuşi ministrul de război a pus la 
dispoziţia detaşamentului un tren special, care la 7 noiembrie sosea la 
Călăţele. De aici, detaşamentul morţii a luat drumul spre Beliş, împuşcând 
pe loc, din ordinul lui Urmanczy, pe toţi locuitorii ce le ieşeau în cale. 
Detaşamentul s-a instalat în castelul lui Urmanczy din Beliş. Patru 
mitraliere au fost aşezate în turnul castelului, apoi a început vânătoarea 
românilor din împrejurimi. Nu s-a putut stabili cu exactitate numărul 
morţilor, întrucât cadavrele au fost aruncate în focul de la depozitul de 
cherestea incendiat. Au fost identificate numai 45 de cadavre, dar 
numeroase schelete au fost descoperite abia în primăvara următoare, în 
pădurile din apropiere (Vezi A. Gociman, Măcelul de la Beliş. Patruzeci şi 
cinci de moţi împuşcaţi şi arşi pe rug de unguri, Bucureşti, 1923, p. 79). 
citate în fruntea unei antologii a intoleranţei: „Este posibil, 
spunea contele Tisza, cu ocazia vizitei pe care a făcut-o în 
Bosnia şi Herţegovina la sfârşitul lunii septembrie 1918, ca să 
ne prăbuşim. Dar, înainte ca noi să ne prăbuşim, vom găsi încă 
suficiente forţe pentru ca să vă distrugem”.1 
Era acelaşi Ştefan Tisza care, cu patru ani în urmă, 
declarase în Parlamentul ungar: „Noi insuflăm antipatie 
naţionalităţilor prin aceea că patriotismul nostru se manifestă 
pe căi atât de păgubitoare şi într-un mod nedemn de caracterul 
cavaleresc maghiar”, iar cuvintele adresate bosniecilor erau 
rostite într-o epocă în care se făcuse auzit de acum glasul 
preşedintelui Wilson, în favoarea autodeterminării (self 
determination) popoarelor din monarhia habsburgică. 
 
Declaraţia lui Wilson 
 
„Aspiraţiunile naţionale ale popoarelor, spusese 
preşedintele Wilson la 11 februarie 1918 în faţa Congresului 
american, trebuie să fie respectate; în viitor, popoarele nu 
trebuie să mai fie dominate şi guvernate decât de propriul lor 
asentiment. Autodeterminarea nu este o simplă frază. Ea este 
un principiu imperativ de acţiune pe care în viitor oamenii de stat 
nu-l vor ignora decât în detrimentul lor!”2 
                                       
1 K. Fr. Novak, Der Sturz der Mittelmächte, München, 1912, p. 280, C. 
Kiriţescu, op. cit., III, p. 335. 
2 Preşedintele Wilson declara cu acest prilej: „Nu mai poate fi vorba de 
a transfera popoarele de la o putere la alta printr-o simplă conferinţă 
internaţională sau printr-un acord între rivali şi antagonişti” (W. Wilson, 
Messages, discours, documents diplomatiques relatifs à la guerre mondiale, 
vol. II, Paris, 1919, p. 249). Doar cu o zi mai devreme, renumitul cotidian 
american „The New York Times”, pledând pentru destrămarea Austro-
Ungariei scria că în contextul politic european, existenţa monarhiei austro-
ungare cu conglomeratul ei de naţionalităţi asuprite, care îşi cer libertatea, 
constituie o preocupare majoră: „(...) problema existenţei sau a inexistenţei 
Austro-Ungariei este importantă nu numai pentru Italia, Serbia, România şi 
Germania, dar în aceeaşi proporţie şi pentru Franţa şi Anglia, şi chiar 
pentru restul Europei şi al lumii; şi ea trebuie privită nu numai ca problemă 
internă, dar şi ca o chestiune care, după război, va avea cea mai mare 
influenţă asupra evoluţiei istorice a Europei”. Principiile pe care se bazează 
existenţa Austro-Ungariei sunt de mult depăşite de mersul istoriei; ele au 
devenit deja obstacole în evoluţia istorică a umanităţii. De aceea, pentru a 
Preşedintele Statelor Unite vestea popoarelor asuprite de 
milenii zorile unei lumi noi. Premierul Ungariei ameninţa 
aceleaşi popoare cu distrugerea totală, numai pentru că 
îndrăzniseră să-şi făurească din cuvintele preşedintelui Wilson 
crez de viitor. 
Mersul fulgerător al evenimentelor i-a depăşit însă cu mult 
prea mult pe unguri, pentru ca ei să mai poată, în ceasul al 12-
lea, înfăptui planul odios de distrugere a naţionalităţilor, pe 
care nu-l putuseră realiza cu metodele cele mai violente timp de 
o mie de ani. 
Ofensiva mareşalului Franchet d’Espérey în sudul 
Balcanilor, spargerea frontului de la Dobropolje, înaintarea 
rapidă a Aliaţilor înspre Sofia şi Constantinopol, capitularea 
Bulgariei şi a Turciei, intrarea României din nou în război la 
sfârşitul lui octombrie 1918, mişcările de afirmare naţională a 
popoarelor nemaghiare din sânul monarhiei dualiste au grăbit 
finalul ultimului act al acelei monstruozităţi statale care 
dăinuia de atâta vreme în centrul Europei. 
                                                                                                   
nu fi mereu o piedică în calea progresului uman, un stat care se bazează pe 
asemenea principii trebuie să dispară. „Ai permite să trăiască după acest 
război printr-un oportunism politic îngust, care ar aparţine doar guvernelor 
nu şi popoarelor, ar însemna să se trădeze pacea viitorului” („The New York 
Times” din 10 febr. 1918). Acelaşi cotidian, la sfârşitul lunii iunie 1918 
insera articolul Ungaria reală. Autorul articolului sublinia că se impune ca 
„orice copil de şcoală” să cunoască adevărul cu privire la componenţa etnică 
a Ungariei. Ar trebui ştiut că din 22 de milioane de locuitori ai acestei ţări, 
numai aproximativ 9 milioane sunt unguri; cei 13 milioane de nemaghiari 
sunt trataţi de către „magnaţii unguri şi casta stăpânitoare” cu nedreptate 
sistematică, opresiune şi cruzime. Maghiarii formează majoritatea 
locuitorilor numai într-una din provinciile Ungariei, anume în pusta dintre 
Dunăre şi Tisa; în această zonă locuiesc şapte până la opt din nouă părţi ale 
populaţiei maghiare, restul este răspândită în celelalte provincii, „ocupând 
funcţii, controlând tribunalele şi poliţia, stăpânind neamuri majoritare”. În 
Transilvania şi Banat se află „mici insule” de proprietari unguri, care 
stăpânesc 4—5 milioane de români. În sudul Ungariei există 5 — 6 milioane 
de sud-slavi, iar în nord — 2 milioane de slovaci. Planul implacabil al 
ungurilor este maghiarizarea celorlalte naţionalităţi, înăbuşirea aspiraţiilor 
lor naţionale, menţinerea „pentru totdeauna departe de statele naţionale şi 
politice cărora le aparţin după inimă şi istorie”. 
Clasa conducătoare a Ungariei actuale este stăpânită de şovinism, dar 
întreţine cu cinism mitul potrivit căruia ungurii iubesc libertatea altora mai 
mult decât pe a lor („The New York Times” din 30 iunie 1918).  
Marele Talleyrand, în memoriul pe care l-a adresat lui 
Napoleon după bătălia de la Austerlitz, sfătuindu-l să susţină 
Austria, a zugrăvit în câteva cuvinte laconice, dar 
atotcuprinzătoare, situaţiunea şubredă a acestei împărăţii, care 
avea totuşi să mai dăinuiască, prin teroare, încă un veac. 
„Monarhia austriacă, spunea genialul diplomat francez, este 
un amestec, rău închegat, de state diferite toate între ele prin 
limbă, obiceiuri, religie, regimuri politice şi civile şi care nu au 
alt bun comun decât identitatea şefului lor. O asemenea putere 
este de la sine înţeles slabă”.1 
...şi desigur destinată pieirii! 
În Consiliul de Coroană ţinut la Viena la 15 octombrie 
1918, împăratul Carol, ultimul Habsburg, făcu un suprem efort 
pentru a salva monarhia de la prăbuşire, încercând a o 
transforma într-un stat federal cu acordarea unei largi 
autonomii tuturor naţionalităţilor.2 
Era o recunoaştere târzie a justeţei principiilor formulate de 
românul Aurel Popovici în 1906. 
Comportarea ungurilor în acest Consiliu de Coroană, care a 
precedat cu două săptămâni doar dezlănţuirea revoluţiei din 
Ungaria, este de neconceput. Deşi pământul se scufunda cu 
repeziciune vertiginoasă sub picioarele lor, ei nu reuşeau să-şi 
dea seama de realitate, într-atât erau de orbiţi de patima lor 
împotriva naţionalităţilor. 
Wekerle, primul ministru al Ungariei, care succedase lui 
Ştefan Tisza în aprilie 1918, dar care activa totuşi după 
indicaţiile politice ale fostului premier, se împotrivi cu energie 
modificării regimului dualist, mergând până acolo încât 
ameninţa Austria cu înfometarea, dacă împăratul va include 
Ungaria în planul de federalizare.3 
Cu un an înainte, Tisza manifestase aceeaşi atitudine faţă 
de autonomia românilor în cadrul unei Austrii federale, 
declarând unui emisar al contelui Czernin, care îi sugerase 
această idee, că „acela care încearcă să ia Ungariei numai un 
                                       
1 Cooper, Duff, Talleyrand, 1754—1838, traducere de J. Leonard 
(Bucureşti, 1938), p. 179. 
2 I. Clopoţel, op. cit., p. 34. 
3 K. Fr. Novak, op. cit., p. 297; C. Kiriţescu, op. cit., III, p. 336 — 337. 
singur metru pătrat din pământul ei, va fi împuşcat”.1 
Ameninţarea ungurilor produse efect asupra hotărârilor pe 
care avea să le ia împăratul a doua zi după Consiliul de 
Coroană de la Viena. Într-adevăr, în mesajul pe care el îl adresă 
„popoarelor sale” în ziua de 16 octombrie 1918, le dădu dreptul 
să se organizeze pe baza principiului autonomiei naţionale, 
excepţie făcând doar românii şi celelalte naţii aparţinând 
„Sfintei Coroane ungare”2, naţii menite în intenţia împăratului 
să continue a suporta la nesfârşit jugul dominaţiei maghiare. 
Când Imperiul Habsburgic trosnea din toate încheieturile, 
când vântul libertăţii popoarelor dărâma în calea lui toate 
obstacolele artificiale pe care absolutismul le aşezase între fiii 
aceluiaşi neam, ungurii se cramponau în menţinerea formelor 
vetuste ale unui sistem politic pe cale să dispară pentru 
veşnicie în negura istoriei. 
Este unul dintre cele mai surprinzătoare exemple de 
neprevedere, de lipsă de simţ politic şi de obstinaţiune în 
susţinerea unei cauze iremediabil pierdute, pe care ni le oferă 
istoria. 
În clipa în care mesajul a proclamat intangibilitatea 
teritoriilor făcând parte din Sfânta Coroană a Ungariei, unitatea 
Ungariei încetase să mai fie o realitate, devenind o simplă 
aparenţă formală. Popoarele supuse prin violenţă erau pe calea 
dezrobirii şi nimic nu le mai putea îndepărta de pe această cale. 
 
Revoluţia din 1918 
 
În mijlocul unei adunări ostile, deputatul român Alexandru 
Vaida-Voevod, luând cuvântul în Camera ungară la 18 
octombrie 1918, declara în numele naţiunii române din 
Ungaria, că: „nu recunoaşte Parlamentului maghiar dreptul de 
a o reprezenta la Congresul Păcii”3 şi cerea ca „în temeiul 
dreptului firesc al fiecărei naţiuni de a dispune de ea însăşi, 
naţia română să-şi poată determina viitoarea formă de stat, 
                                       
1 Ottokar Czernin, Im Weltkriege, Berlin, Ullstein, 1919, p. 140. 
2 K. Fr. Novak, op. cit., p. 412 — 413. 
3 «La Roumanie» (organ al Consiliului Naţional la Unităţii Românilor de 
la Paris — n.n.), 7 noiembrie 1918. 
precum şi relaţia de coordonare în mijlocul naţiunilor libere”.1 
Într-un vacarm indescriptibil, deputatul român, care avea 
să ajungă apoi prim-ministru al României Mari, îşi termina 
declaraţia sa istorică cu aceste cuvinte: „După suferinţe şi lupte 
de veacuri, naţiunea română din monarhia austro-ungară îşi 
aşteptă, şi pretinde, confirmarea drepturilor sale inalienabile şi 
imprescriptibile la o viaţă naţională integrală”.2 
La sfârşitul lunii octombrie 1918 izbucneşte revoluţia în 
Ungaria. La 31 octombrie contele Tisza este asasinat.3 La 1 
                                       
1 Ibid. 
2 I. Clopoţel, op. cit., p. 38. 
Chiar a doua zi, marele cotidian american „The New York Times” 
înregistra declaraţia lui Vaida-Voevod în Parlamentul din Budapesta. 
Elogiind principiile egalităţii între naţiunile mari şi mici enunţate de 
preşedintele Wilson, deputatul român arată că „După suferinţe seculare, 
naţiunea română proclamă drepturi intangibile şi imprescriptibile; de altfel, 
românii din Ungaria nu sunt o naţionalitate, ci o naţiune”. 
Cuvintele sale au produs un adevărat vacarm în rândurile majorităţii 
maghiare. Sándor Wekerle, preşedintele Consiliului şi contele István Tisza 
au răspuns că nu există nici o contradicţie între principiile emise de Wilson 
şi politica Ungariei. 
Răspunsul lui Vaida-Voevod, în puţine cuvinte, îi caracterizează pe 
exponenţii politicii ungare de oprimare a naţionalităţilor. „Tisza, Apponyi şi 
Bánffy sunt cei care au urmărit strivirea naţionalităţilor — spune el. Cât 
despre Wekerle, trebuie să-i reamintim că, în timp ce românii şi alte 
naţionalităţi din Ungaria se lăsau ucişi pe front, femeile şi copiii lor umpleau 
închisorile”. 
Invectivele deputaţilor unguri nu-l opresc pe deputatul român să-şi 
spună mai departe cuvântul. După ce arată că distrugerea învăţământului, 
politica agrară, reprezentarea inegală a naţionalităţilor în parlament, 
presiunile administrative sunt tot atâtea mijloace folosite de unguri pentru 
susţinerea politicii lor de maghiarizare. Vaida-Voevod precizează că 
monarhia austro-ungară este o formă statală perimată, iar dreptul 
naţionalităţilor nemaghiare la libertate „este o chestiune internaţională şi o 
chestiune de onoare pentru întreaga umanitate”. 
Încheie spunând că în cuvintele sale se exprimă adeziunea unanimă a 
românilor la ideea Unirii: „Fiţi siguri că întreaga naţiune română vorbeşte 
prin mine şi că ideile pe care le-am dezvoltat aici sunt închise în inima 
tuturor românilor” („The New York Times” din 19 octombrie 1918). 
3 După ce declarase în parlament „Ungaria a pierdut războiul, István 
Tisza a fost împuşcat în locuinţa sa din Budapesta. Contele Tisza a plătit 
astfel cu viaţa vina de a fi fost unul dintre autorii marelui război si al 
nenorocirii patriei sale” (C. Kiriţescu op. cit., ed. a II-a, vol. III, p. 343). 
noiembrie împăratul Carol de Habsburg abdică. Se instaurează 
un nou regim, în frunte cu contele Mihail Karolyi. 
 
Haosul din Ungaria 
 
Oscar Jászi, ministrul naţionalităţilor în guvernul radical al 
contelui Karolyi, defineşte starea ce domnea în acea vreme în 
Ungaria, drept o stare „haotică”. Tot el mai afirmă în Revolution 
and Counter-Revolution în Hungary că şi sub noul regim se 
încerca reeditarea vechilor greşeli din trecut. 
„Rezistenţa regimului vechi (L’ancien régime, în text), spune 
Oscar Jászi, se datora în special celor trei politicieni 
Windischgrätz, Vázsonyi şi Szterényi”.1 
Concesiile pe care ei le ofereau românilor erau minime. 
Chiar în plină revoluţie, ungurii nu înţeleseseră marea chemare 
a timpului. Ei au căutat să obţină toată libertatea în urma 
revoluţiei din 1918, neoferind naţionalităţilor decât o fărâmă de 
libertate. Printr-o abilă manevră diplomatică, Karolyi, care era 
antantofil, încerca să-şi câştige simpatiile aliate, pentru a nu fi 
obligat la sacrificii prea mari.2 Era reeditarea sistemului 
revoluţionarilor liberali din 1848! 
 
1 Decembrie 1918 
 
Românii ardeleni, care aveau vie în memorie trădarea 
revoluţionarilor kossuthişti din 1848 faţă de cauza 
românească, nu mai aşteptau de data aceasta să li se ofere 
libertatea de către republica ungară instaurată la 16 noiembrie 
                                       
1 Oscar Jászi Revolution and Counter-Revolution in Hungary. With an 
introduction by R.W. Seton-Watson, London, 1924, p. 17 
2 Proclamându-se antantofili, după mai bine de patru ani de război 
împotriva Antantei, unii oameni politici maghiari îşi închipuiau că pot 
induce în eroare opinia politică mondială şi că vor obţine menţinerea 
dominaţiei asupra celorlalte popoare. Ilustrativă — pentru starea de derută 
ce cuprinsese clasele oprimante maghiare — este declaraţia făcută în 
parlament de Lovászy Márton la 16 oct. 1918, când Károlyi Mihály anunţa 
că a fost pierdut nu numai războiul ci şi pacea şi propunea ca Ungaria să fie 
reprezentată de o delegaţie separată la Congresul de Pace: „Să ne desfacem 
de Germania. Mergem cu Antanta, nu cu Germania, luaţi la cunoştinţă că 
suntem antantofili, da antantofili” (I. Clopoţel, op. cit., p. 36) 
1918, şi, la 1 Decembrie 1918, într-o uriaşă adunare 
plebiscitară care a avut loc la Alba Iulia sub preşedinţia 
bătrânului patriot ardelean Gheorghe Pop de Băseşti, au 
declarat cu entuziasm: „Unirea românilor de peste munţi şi a 
teritoriilor locuite de ei cu România”.1 
Ziarele ungureşti din acea epocă evaluează la 100.000 
numărul reprezentanţilor românilor transilvăneni care au 
participat la plebiscitul Transilvaniei. 
Unirea Transilvaniei nu este, cum vrea să acrediteze 
propaganda maghiară în străinătate, consecinţa unor tratate pe 
care „Ungaria a fost obligată să le semneze” sau a unor 
„influenţe din afară” (v. prof. Horváth, Weltkrieg, Friedensdiktat 
und Nachkriegsregelung). 
Ea este rezultatul unei evoluţii lente. EA ESTE O 
ÎMPLINIRE DE DESTIN. 
Românii de pe ambele versante ale Carpaţilor purtau în 
suflet această zi ca pe o lumină care apare la orizont la capătul 
unei lungi călătorii. Ea le lumina calea de undeva din viitor. În 
ziua în care le-a fost dat s-o apropie, idealul lor a fost realizat şi 
unirea înfăptuită. 
Resemnarea cu care românii au acceptat sosirea acestei zile 
                                       
1 Marea Adunare Naţionali de la Alba Iulia în ziua de 1 Decembrie 1918 . 
Acte şi documente. Alba Iulia, 1928, vol. I, p. 14— 18. În preambulul 
declaraţiei de Unire se preciza: „Veacuri de-a rândul poporul românesc, 
adevăratul şi legitimul proprietar al pământului ce fusese odată Dacia, a 
fost socotit străin şi sclav pe pământul său strămoşesc... Bucăţirea trupului 
românesc a fost act de barbarie. Distrusă barbaria, unirea tuturor românilor 
într-un singur stat este cea mai firească pretenţiune a civilizaţiei. Teritoriile 
locuite de români de la descălecarea lui Traian şi până astăzi au fost teritorii 
româneşti. Nu există putere de a suci logica până acolo ca invadările 
elementelor străine, dirijate pe aceste teritorii în chip artificial şi prin abuzul 
de putere al statului cu scopul desfiinţării noastre naţionale, să poată 
clătina dreptul nostru de proprietate asupra acestor teritorii... După drept şi 
dreptate, românii din Ungaria şi Transilvania, dimpreună cu toate teritoriile 
locuite de dânşii, trebuie să fie uniţi cu Regatul României... Va trebui să 
asigurăm tuturor neamurilor şi tuturor indivizilor conlocuitori pe pământul 
românesc aceleaşi drepturi şi aceleaşi datorinţi. Civilizaţiunea care ne-a 
eliberat pretinde de la noi respectul pentru dânsa şi ne obligă să propăşim 
în noul nostru stat orice privilegiu şi să statorim ca fundament al acestui 
stat munca şi răsplata ei integrală” („Românul”, 1918, 3 dec.: Marea Unire 
de la 1 decembrie 1918, Biblioteca „Astra”, Bucureşti, 1943, p. 109-l11). 
este caracteristică firii răbdătoare a mult încercatului popor 
românesc. 
Poate este şi o consecinţă a siguranţei ce o aveau românii în 
realizarea visurilor lor de milenii. Transilvănenii ştiau că 
această zi a Unirii — şi implicit a libertăţii — va veni. Ei ştiau 
că ea le este promisă de o lege firească, care-şi urmează 
implacabil drumul spre împlinire, fără a putea fi oprită de 
piedicile pe care le pot pune în cale meschinele interese 
omeneşti. 
Inevitabilis fatorum lex humana providentia mutari non 
Potest. 
Transilvania s-a unit cu România. Ea n-a fost unită prin 
voinţa altora, cum susţin azi toţi profesorii de la Budapesta, 
denaturând în modul cel mai flagrant sensul evenimentelor. 
Marile Puteri n-au făcut decât să constate această voinţă a 
provinciei de veacuri româneşti de a se uni cu românii de pe 
versantul răsăritean al Carpaţilor, s-o constate şi s-o ratifice. 
„Unirea românilor, spune academicianul român Ion Lupaş, 
originar din Transilvania, nu este opera unei persoane, a unei 
provincii sau a unei generaţii. Ea este rezultatul luptelor 
susţinute timp de secole de cei mai buni fii ai poporului 
român”.1 
                                       
1 „Unitatea noastră naţională — continua marele istoric — a fost 
cimentată nu numai de sângele soldaţilor noştri, ci şi de suferinţele 
intelectualilor şi scriitorilor care, începând din secolul al XV-lea, au îndurat 
pentru ideile lor închisoarea şi surghiunul. Ei au fost promotorii mişcărilor 
şi luptelor care au dus, în sfârşit, la această unitate atât de mult visată” (I. 
Lupaş, La Désagrégation de la Monarchie Austro-Hongroise et la libération de 
la Transylvanie, în «La Transylvanie», Bucureşti, 1938, p. 462). Referindu-se 
la acelaşi aspect al Marii Uniri din 1918, I. Lupaş scria: „Unirea naţională — 
politica de la 1918 — nu se cuvine să fie înfăţişată, nici măcar în parte, ca 
un dar coborât asupra neamului românesc, din încrederea şi simpatia lumii 
civilizate, nici ca o alcătuire întâmplătoare, răsărită din greşelile duşmanilor 
de veacuri. Chiar dacă asemenea greşeli nu s-ar fi săvârşit niciodată 
împotriva românilor subjugaţi de-a lungul veacurilor de stăpânirea 
ungurească, austriacă sau rusească stăpânirile acestea silnice ar fi trebuit 
să se desumfle şi micşoreze îndată ce dreptul tuturor popoarelor de a-şi croi 
soarta după buna lor pricepere, a izbutit a se înălţa la treapta de putere 
hotărâtoare în noua întocmire a aşezământului de pace europeană. De 
aceea, Unirea românilor trebuie înfăţişată totdeauna — potrivit adevărului 
— ca urmarea firească a unei îndelungate pregătiri istorice, în cursul căreia 
Profesorul Horváth şi colegii săi de la Universitatea din 
Budapesta vorbesc, în toate lucrările destinate străinătăţii, de 
„Contracte bilaterale, viciate prin lipsa liberului consimţământ 
al uneia dintre părţi”, de „hotărâri de arbitri” şi de multe alte 
chestiuni mărunte, demne doar de un proces minuscul privitor 
la un stânjen de pământ şi purtat în faţa unei umile judecătorii 
de ocol rural. 
Procesul, care s-a terminat în ziua de 1 Decembrie 1918 
prin hotărârea fermă şi categorică a românilor transilvăneni de 
a se uni cu Regatul României, este un proces istoric 
multisecular care nu s-a încheiat printr-o sentinţă rece, 
pronunţată de un tribunal indiferent, ci printr-o revoluţie 
naţională. 
Spre fericirea Transilvaniei, revoluţia românească de la 1 
Decembrie 1918 s-a soldat fără vărsări de sânge. Prea mare era 
elanul către libertate al popoarelor subjugate pentru ca cineva 
să îndrăznească să-l înăbuşe în sânge. La 28 octombrie 
izbucneşte revoluţia la Praga şi Cracovia. La 29, stindardul 
libertăţii flutură la Zagreb şi la Ljubljana. La 30, revolta 
cuprinde Austria. La 31 începe descompunerea 
conglomeratului ungar. Aşa cum au prevăzut minţile 
clarvăzătoare, cu decenii înainte, a fost suficientă o puternică 
zguduire a Europei Centrale, pentru ca unitatea fictivă a 
împărăţiei austro-ungare să se descompună în părţile ei 
componente, adevăratele realităţi politice. 
Ca orice rău, spune Dušan Loncarević, „războiul mondial a 
avut şi partea lui bună: prin el au fost distruse şi ultimele 
resturi ale unui absolutism feudal medieval”.1 
Prin actul istoric de la Alba Iulia s-a încheiat un capitol 
dureros din istoria românilor transilvăneni, inaugurându-se o 
eră nouă, care n-a fost însă nici ea scutită de momente dificile 
la început şi nici cruţată de profunde suferinţi într-o epocă mai 
                                                                                                   
poporul acesta de eroi şi de mucenici a izbutit să-şi apere cu uimitoare 
stăruinţă «sărăcia şi nevoile şi neamul», rămânând împotriva tuturor 
năvălirilor barbare şi tuturor vremelnicelor stăpâniri străine, în cea mai 
strânsă legătură cu pământul strămoşesc în care, ca într-un liman de 
mântuire, şi-a putut adăposti traiul de-a lungul vremurilor de urgie” (I. 
Lupaş, Istoria Unirii românilor, Bucureşti, 1937, p. 8). 
1 Dušan Loncarević, Jugoslawiens Enstähung, Wien, 1928. 
recentă. După o mie de ani de viaţă încătuşată, de intoleranţă 
şi de asupriri, românii au găsit în sfârşit elementul priincios 
evoluţiei lor normale: libertatea. 
„Poporul român, spune Nicolae Iorga, este un popor născut 
în libertate, trăit în libertate şi căruia această condiţie de 
libertate îi este elementul primordial şi absolut pentru viaţă”. 
 
Proclamaţia de la Alba Iulia 
 
Proclamaţia din 1 Decembrie 1918 constituie normativul de 
viaţă pe care şi l-au impus românii în momentul când treceau 
pragul adevăratei lor istorii naţionale. Ea merită să fie 
cunoscută în liniile ei esenţiale, deoarece nu constituie numai 
un program politic, ci şi o atitudine: atitudinea sclavului de 
ieri, devenit stăpân pe propriul său pământ, faţă de asupritorul 
său milenar. 
Românii n-au înţeles să se răzbune, ci, printr-un gest de 
înaltă ţinută morală, ei au întins o mână împăciuitoare 
ungurilor cu care aveau să conlocuiască pe pământul 
Transilvaniei. 
Adunarea naţională de la Alba Iulia a decretat într-adevăr: 
1. „Deplină libertate naţională pentru toate popoarele 
conlocuitoare. Fiecare popor se va instrui, administra şi 
judeca în limba sa proprie, prin indivizi din sânul său şi 
fiecare popor va primi dreptul de reprezentare în Corpurile 
Legiuitoare şi la guvernarea ţării, în proporţie cu numărul 
indivizilor ce-l alcătuiesc.” 
2. Deplină libertate autonomă confesională pentru toate 
confesiunile de stat. 
3. Înfăptuirea desăvârşită a unui regim curat democratic 
pe toate terenurile vieţii publice. 
Votul obştesc, direct, egal, secret. 
4. Libertatea de presă, asociere şi întrunire, libera 
propagandă a tuturor gândurilor omeneşti.1 
Ce contrast, pe de altă parte, între atât de liberala atitudine 
a revoluţionarilor români din 1918 şi îngustimea concepţiilor 
                                       
1 Marea Adunare Naţională întrunită la Alba Iulia în ziua de 1 Decembrie 
1918. Acte şi documente, vol. I, p. 10—11. 
care au prezidat la revoluţia ungară din 1848!... 
Nici unul din compartimentele vieţii sociale n-a fost omis în 
această Declaraţie, sub semnul căreia trebuia să se desfăşoare 
în viitor viaţa popoarelor din Transilvania. 
Alcătuită într-o proporţie covârşitoare din ţărani, 
Transilvania avea să cunoască o reformă agrară menită „să 
promoveze o nivelare socială şi o potenţare a producţiei”. 
„Fiecare ţăran, spune proclamaţia din 1 Decembrie 1918, 
trebuie să aibă cel puţin atât pământ cât poate lucra el şi 
familia lui”.1 
Într-o ţară în care existau latifundiari posedând terenuri 
imense, măsurând câte 300.000 de jugăre cadastrale (420.000 
de ha), exproprierea agricolă anunţată de români îmbrăca un 
caracter mai pronunţat revoluţionar încă decât însăşi revoluţia 
naţională care a condus la alipirea Transilvaniei la România. 
Născută din robie, dar hrănită cu cele mai entuziaste 
idealuri de libertate şi frăţietate, Declaraţia inaugurală a istoriei 
libere româneşti în Transilvania se termina cu aceste înaripate 
speranţe într-un viitor mai bun: 
„Adunarea naţională dă expresiune dorinţei sale ca, 
Congresul de Pace să înfăptuiască comuniunea naţiunilor 
libere în aşa chip ca libertatea şi dreptatea să fie asigurate 
pentru toate naţiunile mari şi mici deopotrivă, şi ca în viitor să 
se elimine războiul ca mijloc pentru regularea raporturilor 
internaţionale”.2 
Din nefericire, aceste speranţe într-o comuniune 
internaţională din care războiul să fie exclus pentru totdeauna 
s-au spulberat numai după două decenii de la exprimarea lor 
de către românii transilvăneni la Alba Iulia. Trebuie totuşi 
reţinut faptul că în timpul acestor două decenii România, ca 
membră a marii familii europene, n-a făcut absolut nimic de 
natură a tulbura pacea, oamenii ei politici, în frunte cu Ion I. C. 
Brătianu, Take Ionescu, Iuliu Maniu, Nicolae Titulescu, G. G. 
Mironescu, Grigore Gafencu şi toţi cei care s-au perindat la 
conducerea politicii externe româneşti, străduindu-se mereu în 
decursul anilor să se alăture tuturor eforturilor pentru 
                                       
1 Ibid.; vezi şi Ion Clopoţel, op. cit., p. 122. 
2 Ibid.; vezi şi G. Moroianu, op. cit., p. 237. 
cimentarea păcii europene. 
În special, atitudinea României faţă de naţionalităţile 
conlocuitoare a fost un factor esenţial pentru păstrarea păcii în 
regiunea dunăreană. Românii au avut mereu vie în mintea lor 
imaginea sfârşitului lamentabil al vastei împărăţii austro-
ungare, consecinţă firească a lipsei totale de înţelegere a 
ungurilor faţă de naţionalităţi. 
 
Sol lucet omnibus 
 
Popor eminamente tolerant — caracteristică unanim 
recunoscută, a tuturor raselor neo-latine —, românii au ţinut 
să şi-i apropie pe maghiarii locuind între hotarele României, 
prin blândeţe şi tratament egalitar. 
În mai 1924, Iuliu Maniu declara: „Trebuiesc asigurate 
drepturile civile şi politice pentru toţi cei ce aparţin unor 
minorităţi de rasă, limbă ori religie”.1 În calitatea sa de prim-
ministru al României, ardeleanul Maniu, care înfierase 
metodele intolerante ale guvernării maghiare, a făcut tot ce 
omeneşte este posibil pentru a-i apropia pe unguri prin 
liberalismul legilor care-i guvernau. 
În acelaşi an, Alexandru Vaida-Voevod, într-o conferinţă 
rostită la Institutul Social din Bucureşti, a îmbrăţişat aceeaşi 
metodă, spunând: „Ungurii au făcut greşeli sinucigătoare. Din 
istoria debaclului maghiarilor putem trage cele mai folositoare 
învăţături. Slăbirea minorităţilor nu este echivalentă cu 
întărirea elementului românesc. A mistui energiile statului în 
frământări perpetue interne dintre a patra ori a cincea parte şi 
restul cetăţenilor, ar însemna, deşi nu primejduirea frontierelor 
politico-geografice ale statului, însă zguduirea graniţelor 
sentimentului şi siguranţei de drept din conştiinţele cetăţeneşti 
prin frământări lăuntrice”.2 
În sfârşit, pentru a da o imagine completă a concepţiei care 
a prezidat la legiferarea situaţiei minorităţilor, cităm 
următoarea frază, rostită de Octavian Goga în calitatea sa de 
ministru de interne, în 1927: „Noi căutăm să obţinem 
                                       
1 Vezi C. Graur, Cu privire la Franz Ferdinand, p. 538. 
2 Ibid., p. 542. 
satisfacţie nu exercitând vreo cât de mică violenţă contra 
concetăţenilor noştri, dar printr-un simţământ echitabil care 
trebuie să fie la baza convingerilor noastre politice”.1 
Aceste concepţii nu sunt izvorâte din vreun interes 
momentan — realizările pe terenul practic confirmându-le cu 
prisosinţă —, ci sunt însăşi expresia concepţiei româneşti 
privitoare la tratamentul ce se cuvine popoarelor străine, pe 
care soarta le-a înfrăţit pe acelaşi teritoriu naţional românesc. 
La distanţă de o jumătate de secol, două atitudini viguroase 
caracterizează perfect cele două mentalităţi. 
Când, în Parlamentul unguresc dinainte de război, contele 
Ştefan Tisza a fost atacat de deputaţii ultraşovini pentru ceea 
ce li se părea lor a fi o politică de moderaţiune faţă de români, 
premierul ungur, care în tratativele cu românii din 1913, îşi 
păstrase integrală concepţia ortodoxă a maghiarizării integrale, 
bătu totuşi în retragere, pentru ca în istoria maghiarismului să 
nu i se poată aduce acuzaţiunea de a fi abdicat de la cauza 
superioară a maghiarismului, care se confunda pentru întreaga 
pătură conducătoare a naţiei ungare, cu o politică de 
                                       
1 „Principiul nostru director — scria Goga — a fost ideea că problema 
trebuie să fie privită în faţă, cu o largă libertate de spirit şi cu o reală 
bunăvoinţă. Contrar doctrinei tradiţionale a Ungariei, care nega 
naţionalităţilor neungare dreptul la existenţă, deşi elementul dominant era 
inferior numeric cetăţenilor de altă origine, la noi opinia publică priveşte cu 
seninătate pe concetăţenii noştri neromâni. Condiţiile în care ne găsim nu 
se pot compara cu acelea ale Ungariei de ieri. Caracterul de stat naţional al 
României actuale este garantat de enorma majoritate numerică a poporului 
autohton; de asemenea, arsenalul nostru politic nu are deloc nevoie să 
recurgă la ficţiuni pentru a-şi asigura un rol preponderent, nici de declaraţii 
ipocrite care să evite a afirma cu sinceritate dreptul minorităţilor la o viaţă 
normală. Dar, dincolo de această diferenţă bine marcată, sentimentul 
nostru universal refuză exagerările, iar xenofobia n-a fost niciodată o coardă 
care să vibreze în inima românilor. Iată pentru ce, imediat după cucerirea 
patrimoniului nostru naţional, i-am întâmpinat pe opresorii noştri de ieri cu 
ramura de măslin. Răzbunarea ni se părea meschină din punct de vedere 
moral şi, în acelaşi timp, apolitică. Această atitudine de blândeţe şi de 
conciliere venea, trebuie să accentuez, din dorinţa ca un calm binefăcător să 
domnească, după ororile războiului, cât mai curând posibil şi, de asemenea, 
din convingerea că România, în noua ei situaţie, prin organizarea sa 
democratică, trebuia să se pună în acord cu cele mai avansate principii de 
libertate civică (O. Goga, Mustul care fierbe, Bucureşti, 1927, p. 323 - 324). 
dominaţiune orgolioasă şi intransigentă. 
Când însă în Parlamentul românesc din 1868 un deputat 
ultranaţionalist a pledat cauza intoleranţei faţă de unii dintre 
minoritarii din acea vreme, Ion Brătianu-tatăl, care avea să 
joace un rol atât de însemnat în istoria României, s-a grăbit să 
zdrobească cu autoritatea-i masivă asemenea concepţii. 
„Dacă unii din dvs., s-a adresat Brătianu reprezentanţilor 
puţini la număr, ai intransigenţei naţionaliste româneşti, puteţi 
să ameţiţi cu astfel de cuvinte pe alegători, dar dvs. singuri vă 
creaţi o asemenea dificultate pe care o veţi plăti scump, pentru 
că daţi nişte idei rătăcite alegătorilor dvs., şi ideile greşite nu 
pot să fie folositoare unei societăţi”.1 
Atitudinea de toleranţă şi de înţelegere faţă de naţiunile 
conlocuitoare, îmbracă deci în România un caracter de 
permanenţă neîntreruptă. Această atitudine este apanajul celor 
tari şi românii transilvăneni au dovedit lumii întregi că, după 
10 secole de viaţă în întuneric, ei au reînviat la viaţa naţională 
tot atât de puternici ca şi strămoşii lor daco-romani. 
Concepţia politică pe care ei au îmbrăţişat-o în clipa în care 
au devenit din nou puternici, a fost condamnarea întunericului 
care le-a fost hărăzit de o soartă implacabilă timp de un 
mileniu. 
„Sol lucet omnibus”. 
Sub acest semn s-a dezvoltat viaţa naţionalităţilor în 
Transilvania românească sub stăpânirea ungurească. 
                                       
1 C. Graur, op. cit., p. 248.  
PARTEA A II-A 
UNGARIA DE LA TRIANON 
 
«On ne doit pas oublier que le tracé des frontières de la 
Hongrie a fait l’objet de la part de tous les Alliés d’un 
examen minutieux, que chacun de ses éléments a été 
discuté, qu’il existe entre eux une étroite solidarité». 
M. Gueraier 
Raportorul Legii sancţionând Tratatul de la Trianon 
 
 
Ungaria de la Trianon, stat unitar şi omogen 
 
În Geografia universală a lui Granger, publicată în 1922, 
populaţia Ungariei în anul 1910 era evaluată, pe baza 
statisticilor ungare întocmite în acea epocă, la 20.886.000 
locuitori, dintre care ungurii propriu-zişi se cifrau la ceva mai 
mult de 9 milioane, iar nemaghiarii la peste 11 milioane. Aceştia 
din urmă sunt astfel repartizaţi: 3 MILIOANE ROMÂNI, 2 
milioane germani, 2 milioane slovaci, 1.800.000 croaţi, 
1.100.000 sârbi, 472.000 ruteni, câteva sute de mii evrei şi 
470.000 alte naţionalităţi.1 Conform tradiţiei constante, evreii 
erau înglobaţi în masa ungară. 
La 1 ianuarie 1930, conform statisticii ungureşti, populaţia 
Ungariei se cifra la numai 8.686.519 locuitori, din care 
8.001.112 erau unguri şi 685.407 aparţineau altor naţionalităţi 
nemaghiare.2 
                                       
1 Ernest Granger, Nouvelle géographie universelle, Paris—Londre, 1922, 
tome I, p. 207. 
2 Deşi minorităţile în Ungaria, după 1918, nu mai reprezentau nici 
măcar 11% din totalul populaţiei ţării, politica de maghiarizare forţată a 
continuat cu mai mare zel. În  anul 1930, ministrul de război al Ungariei 
Gyula Gömbős a dat un ordin circular către toţi ofiţerii din armata ungară, 
cerându-le să-şi maghiarizeze numele; s-au fixat chiar termene până când 
ofiţerii urmau să-şi adopte noile nume („Kronstädter Zeitung” din august 
1930 şi „Oberschesichen Kurier”, din 13 august 1930). Imitându-l, prefectul 
poliţiei din Budapesta, în iunie 1933, dădea un ordin asemănător 
O paralelă între cele două statistici ungureşti ne arată că de 
unde numărul populaţiei nemaghiare a înregistrat o scădere 
imensă de la 11.000.000 la 685.000, acela al populaţiei 
ungureşti pure a scăzut abia cu ceva mai mult de 1.000.000. 
                                                                                                   
subalternilor săi („Pester Lloyd” din 22 iunie 1933); ministrul de interne, 
adresându-se funcţionarilor de la primăria capitalei, le prezenta 
maghiarizarea numelor ca pe o îndatorire patriotică („Sonntagsblatt”, 
Budapest, 27 aug. 1933), iar ministrul instrucţiunii publice a dat şi el 
directorilor de şcoli ordine similare („Pesti Napló”, Budapest, 27 oct. 1933). 
S-a trecut şi la maghiarizarea numelor elevilor („Pesti Hírlap”, 13 dec. 1933). 
Aşa cum informa revista „Nation und Staat”, Viena, dec. 1936, Ministerul de 
Interne a ordonat organelor administrative, în secret, să raporteze de două 
ori pe an despre progresele maghiarizării, iar funcţionarii de stat cu nume 
de familie nemaghiare să fie puşi sub control în cazul în care nu-şi leapădă 
numele strămoşeşti. Maghiarizarea, preciza revista vieneză, a fost impusă ca 
o datorie oficială tuturor membrilor corpului didactic. Rectorul universităţii 
din Budapesta condiţiona aprobarea cererilor de ajutoare ale studenţilor cu 
nume nemaghiare de anexarea unei cereri de maghiarizare a numelui (Vezi 
şi Z. Pâclişanu, Politica minoritară a guvernelor ungureşti, p. 139). În felul 
acesta, ziarul „Pesti Hírlap” informa cititorii, la 7 martie 1934, cu satisfacţie, 
că numărul maghiarizărilor a atins cifra de 100.000 pe an. Astfel, nu mai 
poate surprinde pe nimeni scăderea numărului populaţiilor minoritare din 
Ungaria în numai un deceniu (1920—1930), după cum urmează: germani — 
de la 551.211 la 478.630; slovaci — de la 141.882 la 104.819; români — de 
la 23.760 la 16.221; sârbo-croaţi — de la 51.981 la 34.714; ruteni — de la 
1.500 la 996; alte minorităţi — de la 60.748 la 51.827; populaţia maghiară 
înregistra, în acelaşi interval, un spor de aproape un milion — adică de la 
7.147.053 la 8.001.112 (Vezi Z. Pâclişanu, op. cit., p. 140). 
După surse oficiale ungare, în urma unirii Transilvaniei cu România de 
la 1 Decembrie 1918 au rămas în statul ungar 29.104 români — după unele 
— sau 23.760 — după altele. În 1930 numărul românilor se reducea dintr-o 
dată la 16.221, deci cu aproximativ o treime. Semnificativ este faptul că 
aceleaşi statistici consemnau în 1920, în Ungaria, la o rubrică separată, 
existenţa a 88.871 vorbitori de limbă română, pentru ca în 1930, la aceeaşi 
rubrică să se consemneze existenţa a doar 69.978 vorbitori de limbă 
română, deci cu aproape 20.000 mai puţini. Este cel puţin curioasă 
existenţa acestor vorbitori de limbă română în 1920 în Ungaria, după o 
perioadă de o jumătate de secol de prigoană oficială a şcolii româneşti. 
Aceşti vorbitori de limbă română erau, cu siguranţă, expresia, rezultatul 
politicii de maghiarizare forţată a românilor din Austro-Ungaria. Astfel 
însumat, numărul românilor rămaşi în Ungaria se ridica în realitate dacă nu 
la cifra de 117.975, cel puţin la 112.631. Dacă se adaugă la aceasta zecile şi 
zecile de mii de români maghiarizaţi, care n-au avut curajul să declare 
cunoaşterea limbii române, sau n-au fost înregistraţi, ajungem la câteva 
sute de mii de români rămaşi în Ungaria după 1918. 
Paralela ne mai învederează deosebirea fundamentală între 
structura etnică a celor două Ungarii: Ungaria dinainte de 
război şi aceea de după revoluţiile naţionale care au dus, în 
1918, la destrămarea împărăţiei habsburgice. 
În Ungaria dinainte de 1914 ungurii se pierdeau în masa 
enormă a mozaicului de naţiuni care compuneau statele Sfintei 
Coroane ungureşti. În Ungaria postbelică ei dădeau statului un 
caracter unitar şi omogen, realizând astfel visul naţionaliştilor 
maghiari din primele decenii ale veacului nostru. 
„Sub raportul etnic şi lingvistic, Ungaria de la Trianon, 
spune Alajos Kovács în studiul său despre populaţia Ungariei, 
este mai unitară decât Marea Ungarie dinainte de războiul 
mondial. Locuitorii având limba ungară drept limbă maternă 
formează 92,1% din totalul populaţiei”. Şi dl Kovács continuă, 
remarcând că întrucât 74,2% din acei care nu au limba 
ungurească drept limba maternă, cunosc totuşi limba 
maghiară şi o vorbesc, procentajul celor care vorbesc limba 
ungară în limitele Ungariei de la Trianon atinge proporţia 
covârşitoare de 98%. 
Tabloul comparativ al celor două statistici ungureşti 
constituie, prin el însuşi şi la cea mai sumară examinare, 
dovada cea mai concludentă a conştiinciozităţii cu care au fost 
trasate fruntariile Ungariei la Trianon. 
Într-un stat prezentând o atât de mare varietate de 
naţionalităţi şi formând în multe regiuni intrânduri şi insule ale 
ungurilor în masa naţionalităţilor şi ale acestora din urmă în 
masa ungară, perfecţiunea delimitării frontierelor era desigur 
greu de realizat. 
Dacă perfecţiunea n-a fost atinsă, s-a ajuns totuşi, pe baza 
enormului material prezentat de toate părţile interesate în 
cauză, la o delimitare mulţumitoare. În unele regiuni ale aşa-
numitelor state succesorale ale monarhiei dualiste, este drept, 
se găsesc pe ici, colo, insule ungureşti, rezultat al unei 
infiltraţii milenare. Nu este mai puţin adevărat însă, că şi 
Ungaria, aşa cum a fost ea redusă la Trianon, cuprinde enclave 
minoritare întrunind, după datele statisticii ungare, aproape 
700.000 nemaghiari (germani, slovaci, sârbi, croaţi şi români). 
Deşi în cadrul noului stat ungar ungurii au reuşit să 
realizeze, în sfârşit, atât de mult dorita unitate omogenă a 
statului lor, ei totuşi nu s-au putut consola la gândul că Marea 
Ungarie a celor 30.000.000 de maghiari este un vis pentru 
totdeauna spulberat. 
Ungurii s-au plâns timp de 20 de ani în cele patru colţuri 
ale lumii de „marea nedreptate” care li s-a făcut prin ceea ce ei 
numeau „dictatul păcii” (Friedensdiktat) — şi ceea ce era în 
realitate doar ratificarea voinţei multor milioane de nemaghiari 
— în virtutea căreia ţara lor s-a micşorat cu 71% din teritoriu şi 
63% din populaţie.1 
Este foarte drept că cifrele acestea prezentate de geografii 
unguri sunt impresionante, dar nu ştim ce raport funcţional 
există între mărimea pierderilor şi justeţea revendicărilor?! 
Li s-a luat ungurilor atât cât au încălcat ei în cursul 
vremurilor prin violenţă şi prin metode arbitrare. Mărimea 
sacrificiului la care au trebuit să consimtă, în 1920, nu le este 
deci imputabilă decât lor. 
 
De cât spaţiu au nevoie ungurii? 
 
Ungurii au vrut să cuprindă mai mult spaţiu decât puteau 
ei stăpâni cu mijloacele reduse de care dispuneau, prea mult 
faţă de cât le era hărăzit a domina. 
Aruncând o privire pe harta ungurească a migraţiunilor 
maghiarilor în cursul vremurilor, ne minunăm de puţinul 
spaţiu ce le-a fost necesar strămoşilor ungurilor de azi, înainte 
de năvălirea lor în Europa, în regiunea munţilor Ural şi, în 
urmă, după năvălirea în regiunea din nord-vestul Caucazului, 
                                       
1 Chiar publicistul maghiar. Fényes S., când analiza netemeinicia 
politicii revizioniste promovată de Ungaria în perioada interbelică, 
recunoştea că: „... e într-adevăr greu de înţeles în ce ar consta nedreptatea 
specială, a cărei reparare s-o poată Ungaria pretinde. Pentru că, oricât de 
tulburi ar fi principiile fundamentale ale dreptului internaţional, totuşi nu 
se poate închipui că un popor ar putea pretinde să mai asuprească acele 
popoare pe care le-a asuprit şi oprimat câteva secole de-a rândul” (Fényes 
S., op. cit., p. 103). „Şi dacă habsburgii germani — scria acelaşi autor 
maghiar — şi-au pierdut procesul de revendicare asupra celor 25 milioane 
slavi, italieni etc., pentru care motiv să fie mai temeinic procesul de 
revendicare al „naţiunii maghiare asupra celor 11 milioane de naţionalităţi 
străine ce le avea sub administraţia, sau mai bine zis, aservirea ei?” Ibid., p. 
102-103). 
în aceea dintre Don şi Nipru (Levedia) şi, în fine, în regiunea 
situată în sudul Basarabiei şi al Moldovei (Atelkuz), regiuni pe 
care ei le-au ocupat provizoriu, respectiv în secolele VI—VIII 
e.n., în prima jumătate a secolului al IX-lea şi, în fine, în cea de 
a doua jumătate a acelui secol. Oricare din aceste regiuni 
reprezintă cel mult o zecime din ceea ce pe hărţile ulterioare 
este reprezentată a fi fost Ungaria Sf. Ştefan. Ele corespund 
însă perfect spaţiului pe care-l ocupă naţia maghiară pe hărţile 
etnografice dresate în secolele al XIX-lea şi al XX-lea şi în 
special pe aceea a ungurului Sándor Farkas, publicată în 
„Atlasul geografic maghiar” din 1902.1 
Disproporţia dintre număr şi spaţiu putea fi rezolvată în 
două feluri: sau printr-o cantonare pe spaţiul cel mai adecvat 
propăşirii diferitelor caracteristici ale poporului maghiar — 
câmpia joasă — Alföldül — sau printr-o deznădăjduită politică 
de extensiune nelimitată, forţând toate legile cunoscute ale 
evoluţiei naturale. Din nefericire pentru ei înşişi, şi din 
nefericire pentru popoarele băştinaşe locuind teritoriile din 
jurul spaţiului pe care s-au aşezat triburile lui Árpád, strămoşii 
maghiarilor de azi au ales cea de a doua soluţie. 
Împiedicând libera dezvoltare a popoarelor paşnice de 
agricultori şi păstori pe care le-au găsit în Transilvania şi în 
celelalte regiuni învecinate Alföldului, ungurii s-au pierdut într-
o stearpă activitate negativistă, efortul lor nefiind dirijat atât în 
direcţia propriului lor progres cât în aceea a stânjenirii 
progresului popoarelor băştinaşe. 
Conflictul permanent între naţia dominantă şi popoarele 
guvernate de ea a culminat cu revoluţiile naţionale din 1918, 
soldate cu prăbuşirea statelor Sf. Coroane ungare. 
Dispunând de un spaţiu suficient de întins pentru a 
asigura naţiei maghiare o fericită dezvoltare materială şi 
morală, Ungaria de după război ar fi putut deveni un factor de 
prim ordin pentru crearea păcii, dacă ea ar fi cooperat în mod 
paşnic cu naţiile din jurul ei. Acesta era, de altfel, şi ţelul 
tratatelor de pace care au pecetluit sfârşitul uneia dintre cele 
                                       
1 Vezi Romulus Seişanu, La Roumanie — Roumania — România. La 
terre roumaine à travers les âges. Romania in the course of ages, Bucureşti, 
1936, p. 129. 
mai sângeroase încleştări din câte a cunoscut vreodată 
omenirea. Georges Clémenceau, adresându-se la 16 iunie 1919 
delegaţiei germane la Conferinţa Păcii, definea astfel rolul pe 
care urmau să-l joace tratatele în noua ordine pacifică creată 
de convenţiile de la Versailles: „Tratatul de pace, spunea marele 
om de stat francez, stabileşte baza cooperării popoarelor 
europene în pace şi pe picior de egalitate”. 
 
Revizionism cu orice preţ 
 
Desigur că aceste convenţii între naţiuni, ca tot ceea ce este 
omenesc, nu puteau să aibă caracterul unor aşezări eterne. În 
consecinţă, făuritorii Tratatului au prevăzut adaptarea textelor 
din legea internaţională la necesităţile imperioase care s-ar fi 
putut ivi ulterior. 
„Convenţia, spunea în continuare Clémenceau, va putea fi 
modificată din timp în timp pentru a se adapta noilor fapte şi 
noilor condiţii, pe măsură ce ele s-ar naşte”. 
Revizuirea era deci subordonată în chip categoric, după 
cum era şi firesc, faptelor noi. Ea era o excepţie infimă la 
intangibilitatea aşezărilor definitive ale tratatelor şi nu putea fi 
extinsă peste prevederile, limitativ enumerate, ale stipulaţiilor 
exprese. 
Ungurii au căutat să imprime excepţiei caracter de 
generalitate şi, fără a aştepta ca să se ivească situaţiuni noi, au 
început să agite revizuirea tratatelor, atacând înseşi principiile 
de bază pe care se sprijinea ordinea europeană de după război. 
A fost prima lovitură ce se aducea convenţiilor creatoare de 
pace, prima încercare de a tulbura pacea Europei. 
„Ungaria mutilată” era prezentată drept una dintre cele mai 
mari injustiţii ale acestor tratate.1 Problema revizuirii încetase, 
deci, să se plaseze pe terenul anacronismului unor 
                                       
1 Au fost însă şi voci ale naţiunii ca aceea a lui Fényes S., care scria 
„Războiul, deci, n-a sfărâmat decât ceea ce osândit era, şi copt pentru 
sfărâmare. Pentru acest lucru nimănui în lume nu i-a trăsnit prin minte să 
rostească un singur cuvinţel de reproş şi cred că ar produce un hohot 
general, dacă deodată ar veni guvernul austriac şi ar cere revizuirea 
tratatului de pace, pretinzând să i se restituie, Galiţia, Boemia, Carintia, 
Istria, Bosnia etc.” (Fényes S., op. cit., p. 128). 
reglementări devenite caduce în raport cu noile evenimente, 
situându-se în domeniul justiţiei sau injustiţiei reglementărilor 
de bază din 1919 — 1920. 
 
Planul acţiunii revizioniste 
 
Agitaţia revizionistă maghiară a fost regizată con brio. 
Ungurii au reuşit să impresioneze unele cercuri din străinătate 
prin propaganda lor perseverentă şi abilă.1 (N-au reuşit ei oare, 
într-un moment dat, să câştige simpatii până şi la Foreign 
Office, acţionând astfel încât celebra afacere a falsificării 
bancnotelor franceze să treacă de pe planul unei odioase 
infracţiuni pe acela al activităţii „naţionaliste”? Faimosul articol 
din „Times” cu data de 4 februarie 1925, intitulat The Case of 
Hungary — Cazul Ungariei — în care Ungaria era prezentată 
drept o ţară nenorocită, înconjurată de naţii „bănuitoare şi 
ostile”, este întru totul concludent). Întregul plan al acestei 
acţiuni propagandistice, care a prins în păienjenişul 
argumentaţiei sofistice personalităţi de vază, complet ignorante 
                                       
1 După Unirea Transilvaniei cu România, guvernul ungar a lansat un 
apel către funcţionarii maghiari din Transilvania să-şi părăsească posturile 
şi să vină la Budapesta, ameninţându-i că, în caz contrar, vor fi destituiţi 
din serviciu atunci când armatele ungare vor reocupa Ardealul. În felul 
acesta, autorităţile ungare urmăreau să demonstreze, chipurile, că poporul 
român, fiind analfabet — cum pretindea Albert Apponyi în faţa Conferinţei 
de Pace de Ia Paris — nu va putea să guverneze în Transilvania. Urmând 
acest apel, zeci de mii de funcţionari maghiari, cu familiile, s-au refugiat la 
Budapesta. În jurul capitalei ungare au apărut tabere întregi de refugiaţi 
care trăiau într-o mizerie de neînchipuit, guvernul ungar neavând mijloace 
pentru întreţinerea lor şi nefiind interesat pentru aceasta. Aceşti nefericiţi 
funcţionari fuseseră de fapt aduşi acolo şi aruncaţi într-o stare jalnică, 
trăind în barăci şi în vagoane, numai pentru a servi scopurilor propagandei 
revizioniste. Numeroşi ziarişti şi călători străini au fost purtaţi prin faţa 
taberelor de refugiaţi, explicându-li-se că fuseseră alungaţi din Transilvania 
de autorităţile române. În felul acesta, opinia publică europeană era 
dezinformată fără să aibă posibilitatea de a se convinge că bunăcredinţa ei a 
fost înşelată. Cei ce au avut de suferit de pe urma acestei manevre a 
propagandei revizioniste ungare au fost bieţii refugiaţi maghiari care-şi 
părăsiseră gospodăriile, dând curs apelurilor şi ameninţărilor autorităţilor 
ungare (vezi A. Gociman, România şi revizionismul maghiar. Bucureşti, 
1934, p. 341-343). 
ale situaţiunilor de fapt şi ale datelor reale ale problemei, poate 
fi redus la două principii directorii: 
1. Prin trasarea fruntariilor la Trianon s-au răpit 
Ungariei teritorii întinse care erau hărăzite, prin însăşi 
natura lucrurilor, să aparţină de veci Ungariei. 
2. În cadrul statelor succesorale, situaţia minorităţii 
ungare era dezastruoasă, aşa că la atributul de „mutilată”, 
trebuia să i se adauge Ungariei şi pe acel de „nenorocită”. 
Premisele de la care plecau ungurii erau fundamental false. 
Propaganda maghiară prezenta, într-adevăr, Ungaria dinainte 
de război ca pe expresiunea unei Justiţii ideale. O Ungarie 
redusă la proporţiile de după războiul mondial, raportată la 
acest etalon ideal, în mod fatal apărea ca o mare mutilată de 
război. Realitatea era, însă, cu totul alta. Ungaria dinainte de 
război era rezultanta celor mai flagrante injustiţii, iar dreptatea 
popoarele şi-au făcut-o singure, ea fiind doar în urmă ratificată 
de convenţiile şi tratatele de pace. 
A doua premisă nu era mai puţin falsă. Ungurii susţineau 
într-adevăr că Ungaria dinainte de război era un adevărat Eden 
al naţionalităţilor şi că soarta ce le era hărăzită ungurilor 
deveniţi şi ei, la rândul lor, minoritate etnică în cadrul statelor 
succesorale (România, Cehoslovacia şi Iugoslavia), era un 
adevărat infern. Şi de data aceasta realitatea era falsificată în 
mod voit. Tratamentul românilor în Ungaria dinainte de 
războiul mondial a fost calificat drept „barbar” de cele mai 
ilustre pene din secolele XIX şi XX, iar în ceea ce priveşte 
tratamentul uman la care au fost supuşi ungurii minoritari în 
cadrul României întregite, ne vom mulţumi în dezvoltările 
ulterioare să cităm în această privinţă, înseşi mărturiile 
minoritarilor unguri... „persecutaţi”.  
 
 „Injustiţia” de la Trianon 
 
În primul rând, să analizăm însă, acuzaţiunea de bază a 
ungurilor, acuzaţiune care a făcut să curgă atâta cerneală în 
epoca postbelică, şi care, din nefericire, a adus o nouă ciuntire 
integrităţii poporului şi statului român, acuzaţiune care se 
sprijină pe pretinsa injustiţie care s-a făcut ungurilor la 
Trianon — atribuindu-se României teritorii etnice ungare. 
Desigur că sunt foarte mulţi unguri care susţin că toată 
Transilvania ar fi trebuit să redevină ungurească şi aceasta 
întrucât timp de o mie de ani ea a fost sub dominaţie 
ungurească. Ca şi când în Istoria popoarelor ar exista o 
prescripţiune achizitivă şi ca şi când o injustiţie care durează un 
mileniu se transformă în mod automat, prin scurgerea timpului, 
într-o justiţie intangibilă!... 
Acest punct de vedere al şovinilor unguri n-a găsit însă 
ecou nici chiar în rândurile celor mai pasionaţi susţinători ai 
cauzei maghiare de peste hotare. El a fost considerat ca 
inoperant şi excesiv până şi de înalte personalităţi maghiare, 
cum e cazul fostului ministru de justiţie ungur dr. Emil Nagy 
care declara: „Ungurii trebuie să abandoneze ideea integrităţii 
dinainte de război şi trebuie să se resemneze cu pierderea unor 
teritorii locuite de mase compacte de naţionalităţi străine”.1 
Rămâne punctul de vedere mai modest al acelora care au 
agitat până în 1940 chestiunea „rectificării” frontierei româno-
ungare din 1920 şi care au avut necontestata surpriză de a-şi 
vedea depăşite până şi cele mai temerare speranţe în vara 
                                       
1 A. Gociman, op. cit., p. 21. Vezi şi Donald, Sir Robert, The Tragedy of 
Trianon. Hungary’s Appel to Humanity, London, 1928, p. 298. Prin 
cunoscutul publicist. Fényes S., maghiarii din România îndreptau un 
călduros apel la luciditate, pace şi colaborare între popoarele din această 
zonă a Europei: „Poporul maghiar — scria acesta — are o singură cale pentru 
mărirea şi fericirea sa viitoare: din pârcălabi de temniţi să se ridice la rangul 
de popor frate cu celelalte popoare ca împreună cu ele şi poată munci toţi 
pentru binele tuturora. Prin aceasta e indicată, totodată, şi chemarea istorică 
a maghiarimii despărţite, care se află în statele succesorale: de a mijloci şi 
tălmăci poporului maghiar din patria-mamă acest spirit al bunei înţelegeri 
frăţeşti. Acolo, în Ungaria, e încătuşat şi spiritul şi cuvântul; şi cenzura, 
intoleranţa şovinistă, clasa dominantă ce se cramponează de putere, toate 
contribuie la înnegurarea spiritelor. La ei acasă nu se poate propovădui 
această nouă evanghelie a mântuirii. 
Această solie nu o pot trimite, direct şi indirect, decât maghiarii din 
statele succesoare. 
Această, chemare ar trebui s-o înţeleagă presa maghiară din statele 
succesoare. Prin împlinirea ei şi-ar câştiga merite nepieritoare, pentru că 
astfel, pentru întâia oară, ar aduce sufletul maghiar în armonie cu sine şi în 
armonie cu postulatele umanităţii întregi” (Fényes S., op. cit., p. 138-l39). 
„E timpul, scria acelaşi publicist maghiar — să vedem un frate în fiecare 
popor vecin şi să ne întrecem unii cu alţii pentru înflorirea cauzei universale 
a omenirii” (Fényes S., op. cit., p. 173). 
anului 1940, când a reînceput din nou calvarul românilor din 
Transilvania, dezlipită de trupul românismului şi trunchiată în 
modul cel mai absurd posibil. 
Ei au susţinut mereu că s-a atribuit României un vast 
teritoriu, care, din punct de vedere etnic, ar fi trebuit să revină 
de drept Ungariei. Or, şi acest lucru este cu totul inexact. La 
Trianon, i s-a atribuit României un teritoriu mai mic decât acela 
la care ea avea dreptul conform principiului etnicităţii, decretat 
de preşedintele Wilson. 
Adevărata frontieră etnică şi lingvistică dintre România şi 
Ungaria a fost trasată în Tratatul încheiat în 1916 între români, 
pe de o parte şi Puterile Aliate, pe de altă parte. 
Frontiera de la Trianon este situată mai la est de adevărata 
frontieră a etnicităţii româneşti; ea lasă deci, în teritoriul ungar 
enclave româneşti. La Conferinţa păcii din Paris, Ion I. C. 
Brătianu, primul delegat al României, a susţinut cu dârzenie 
drepturile României, cerând să se respecte fruntariile stabilite 
de Aliaţi în 1916, după îndelungate şi minuţioase tratative.1 
Delegaţia românească la Conferinţa Păcii nu s-a mulţumit, 
însă, să ceară pur şi simplu respectarea tratatului de alianţă 
din 1916, ca pe un drept sacrosanct izvorât din litera 
Convenţiei, ci şi-a sprijinit fiecare revendicare teritorială pe 
studii şi memorii extrem de documentate, însoţite de hărţi 
etnografice întocmite cu multă grijă pentru respectul 
adevărului. 
Mai mult încă, Ion I. C. Brătianu, în interesul păcii, al 
liberei dezvoltări a popoarelor şi al progresului economic al 
Europei (expunerea din 1 februarie 1919), a renunţat să mai 
revendice teritoriile locuite de români în sudul Dunării, precum 
şi cele din regiunea Tisei. 
Conferinţa Păcii a refuzat însă României fruntariile 
prevăzute în tratatul de alianţă din 1916 şi a fixat linia de 
demarcaţie dintre România şi Ungaria cu mult spre Răsărit, 
urmărind în aceasta cele mai multe din indicaţiunile prevăzute 
                                       
1 Vezi Memoriul prezentat Conferinţei Păcii, în şedinţa din 1 februarie 
1919, de către Ion I. C. Brătianu, la Romulus Seişanu, La Roumanie — 
Roumania — România. La terre roumaine à travers les âges. Romania in the 
course of ages. Bucureşti, 1936, p. 155—157. 
pe harta redactată după sugestiile marelui patriot ungur 
Kossuth.1 În felul acesta au rămas în afara teritoriului naţional 
românesc porţiuni de teritorii având o structură etnică 
majoritar-românească. 
Toate hărţile etnografice şi lingvistice care au fost dresate la 
sfârşitul secolului al XVIII-lea şi în sec. XIX şi XX de geografi, 
etnografi şi lingvişti, indiferent dacă ei au fost unguri, germani, 
austrieci, francezi, englezi sau italieni, toate monografiile şi 
lexicoanele, toate studiile privitoare la linia de demarcaţie 
etnică între români şi unguri, dovedesc, până la evidenţă, că 
graniţa etnicităţii româneşti spre apus depăşeşte frontiera 
trasată prin Tratatul din 1920. 
Astfel, în „Compendiul geografic al Ungariei” publicat în 
1779 de Mátyás Bél, autorul, înfăţişând repartiţia 
naţionalităţilor la graniţa de vest a Transilvaniei, scrie că 
românii se întind până în departamentele: Bereg, Ugocsa, 
Bekes şi Bihor, dintre care primele trei au rămas după Tratatul 
de la Trianon cu totul în afara graniţelor României, iar cel din 
urmă a fost împărţit între România şi Ungaria.2 
În „Lexiconul geografic al Ungariei”, dresat de J. M. 
Korabinszky în 1786 şi publicat la Pressburg (Bratislava) găsim 
câteva regiuni de la marginea apuseană a Transilvaniei — 
rămase după Trianon la unguri, — populate masiv cu români. 
Astfel, printre altele găsim satele: Nyiradony, Nagy-Kalló şi Bir, 
                                       
1 În anii exilului, marele revoluţionar Lajos Kossuth a analizat 
caracterul multinaţional al statului ungar şi a stabilit ariile etnice ale 
naţionalităţilor din Ungaria şi Transilvania. Pe baza datelor oferite de 
Kossuth şi a constatărilor acestuia, ulterior cunoscutul publicist şi sociolog 
maghiar Oskár Jászi a întocmit o hartă în care a trasat frontierele etnice ale 
Ungariei aşa cum le trasase marele patriot şi revoluţionar Lajos Kossuth. 
Această hartă a fost publicată de revista americană „Foreign Office” din New 
York. Demn de remarcat este faptul că, teritoriul etnic ungar din harta 
etnică kossuthistă corespunde cu cel de după tratatul de la Trianon. Mai 
mult decât atât, în această hartă teritoriul etnic românesc, care cuprindea 
la nord aproape întreg Maramureşul, şi la vest aproape întreg Banatul, 
depăşeşte spre vest linia frontierei fixată prin tratatul de la Trianon {Cf. 
Romulus Seişanu, Transilvania românească, p. 26 — 28). 
2 Mátyás Bél, Compendium Hungáriáé Geographicum... notitias 
Hungariae novae-historico geographicae, IV. Posonii et Casoviae, 1779, p. 
214. 281, 284 311, 313. 
situate în departamentele Szabolcs, Poceni şi Petigd, situate în 
departamentul unguresc al Bihorului, Süged în Borsod etc.1 
Pe de altă parte, în marea lucrare „Magyarországnak 
leírása”, apărută la Buda în 1796, A. Vályi2 enumeră o serie 
întreagă de cătune, de sate, de mici orăşele şi chiar oraşe 
având o populaţie majoritară românească — localităţi care au 
rămas după 1920 pe teritoriul unguresc. Cităm printre cele mai 
importante: Nyiradony în departamentul Szabolcs, Batonya în 
departamentul Csanad, Bedö, Darvas, Méhkerék şi Száká în 
departamentul Bihor. 
În 1829, J. V. Csaplovics publică la Pesta două volume 
intitulate Gemälde von Ungarn, la sfârşitul cărora se găseşte 
anexată o hartă etnografică în culori a Ungariei cu provinciile 
dependente de ea, cu excepţia Transilvaniei propriu-zise 
(Etnographische Karte des Königreichs Ungarn nach Lipszcky 
von J. V. Csaplovics). Această hartă este extrem de preţioasă în 
ceea ce priveşte contribuţia ei la delimitarea frontierei etnice 
dintre români şi unguri. Ea depăşeşte frontiera trasată în 1920. 
Astfel, frontiera etnică trece pe teritoriul unguresc în 
departamentul Szabolcs, unde sunt menţionate şapte localităţi 
pur româneşti. În regiunea judeţului Bihor, care a revenit după 
1920 Ungariei, găsim alte opt mari sate româneşti. În regiunea 
de nord a Aradului, frontiera etnică românească prezintă un 
intrând puternic în teritoriul unguresc din 1920, satele 
româneşti atingând regiunea localităţii Gyula.3 
În 1857, Karl F. V. Czömig tipăreşte la Viena, ca anexă la 
monografia intitulată Ethnographie der Österreichischen 
Monarchie4, o hartă în care frontiera etnică româno-maghiară 
                                       
1 J. M. Korabinszky, Geographische-historische und producten Lexicon 
von Pressburg, Pressburg, 1786, p. 41, 57, 70, 90, 108, 274, 535, 643, 652, 
715, 823. 
2 A. Vályi, Magyarországnak leírása (Descrierea Ungariei), Buda, 1796, 
vol. I, p. 15, 142, 153, 462; vol. II, p. 346; vol. III, p. 80, 117, 213, 300, 616, 
628, 679. 
3 J. V. Csaplovics, Gemälde von Ungarn, Pest, 1829, vol. I, p. 207 
Autorul constată de fapt, că românii formau majoritatea absolută sau 
relativă în judeţele: Maramureş, Satu Mare, Bihor, Arad, Ugocea, Szabolcs, 
Cianad, Bichiş (Csaplovics, s.v., Gemälde von Hungarn, Pest, 1829, vol. I, p. 
204-205). 
4 Karl FI. von Czörnig, Ethnographie der Österreichischen Monarchie, 
de la vestul României coincide aproape pe întreaga ei întindere 
cu frontiera româno-ungară din 1920. În regiunea Bihorului ea 
depăşeşte frontiera politică din 1920 şi, urmând cursul 
Crişului Negru, ajunge până în satele Száká şi Dorgoş de pe 
teritoriul unguresc. 
Pe harta publicată în 1860 de Dr. A. Ficker1, ca anexă la 
studiul său despre „Locuitorii Monarhiei Austriece”, constatăm 
de asemenea, prezenţa românilor — e drept cu un procent 
minuscul — în departamentele Szabolcs, Ugocsa şi Bereg, 
situate toate dincolo de frontiera din 1920 a României. Opera 
de maghiarizare îşi produsese de acum, în 1860, efectul. 
Prezenţa românilor dincolo de linia de demarcaţie care avea să 
fie aceea a Tratatului de la Trianon, se diminua văzând cu 
ochii. 
În 1869, apare la Berlin harta etnografică a lui Kiepert 
(Völker und Sprachenkarte von Österreich und 
Unterdonauländer, zusammengestellt von H. Kiepert), stabilită 
pe baza datelor recensământului austriac din 1869.2 Frontiera 
etnică româno-ungară depăşeşte şi pe această hartă frontiera 
politică stabilită în 1920 la Trianon. Masa românească atingea 
în spaţiul unguresc satele Vekerd şi Száká, care aparţin azi 
Ungariei, iar localitatea Gyula constituia punctul extrem de 
penetraţiune românească pe teritoriul atribuit în 1919 statului 
ungar. 
Această hartă n-a fost defel pe placul ungurilor, care 
porniseră o campanie furibundă pentru deznaţionalizarea 
elementului românesc din Transilvania. Prezenţa românilor pe 
teritoriul unguresc propriu-zis nu era deloc încurajatoare 
pentru partizanii statului maghiar „unitar unguresc”. Ei s-au 
grăbit deci să interzică, printre multe alte lucrări tot atât de 
puţin periculoase pentru ordinea de stat ungară, accesul hărţii 
lui Kiepert pe teritoriul Transilvaniei3, ca şi când prin acest 
                                                                                                   
Wien, 1857, IX, p. 65—68. Vezi harta — reprodusă de R. Seişanu, La 
Roumanie—Roumania — România, p. 99. 
1 Dr. A. Ficker, Berölkerung der Österreichischen Monarchie, Gota, 
1860, p. 43-44. 
2 Vezi harta la R. Seişanu, op. cit., p. 100. 
1 Vezi Z. Pâclişanu, Politica minoritară a guvernelor ungureşti (1867-
1914), Bucureşti, 1943, p. 107. 
fapt s-ar fi putut opri din mers conştiinţa naţională 
românească în plină ascensiune! 
Opera de deznaţionalizare făcea în timpul acesta progrese 
însemnate. Statisticile ungureşti încorporau în rândurile 
ungurilor pe toţi cei trecuţi la o confesiune maghiară sau pe cei 
vorbind ungureşte, deşi de apartenenţă română. 
Hărţile etnografice ungureşti urmăresc îndeaproape 
statisticile dresate în aceste condiţiuni, fiind o copie fidelă a 
operei nefaste de maghiarizare. Totuşi, din această luptă 
purtată, pe de o parte, de românii de la marginea de apus a 
Transilvaniei şi, pe de altă parte, de metodele perfide de 
deznaţionalizare, românii ies victorioşi. Ne-o dovedesc lucrările 
lui P. Balogh despre naţionalităţile Ungariei de la începutul sec. 
al XX-lea, care deşi utilizează operaţiunile recensământului din 
1900, delimitează frontiera etnică româno-ungară după traseul 
unei linii care, pe alocuri, depăşeşte frontiera politică din 
1920.1 Studiile lui Balogh privitoare la frontiera lingvistică 
dintre români şi unguri sunt extrem de instructive, întrucât din 
ele se poate vedea că frontiera politică româno-maghiară 
stabilită în 1920 se găsea înlăuntrul frontierei lingvistice dintre 
limbile română şi ungară. 
Hărţile ungureşti din vremurile mai noi au rezolvat, în mod 
radical şi după vechea metodă ungurească, problema românilor 
din apusul Transilvaniei. Ele au desfiinţat pur şi simplu masele 
compacte de români din acea regiune, reprezentând ţinuturi 
întregi (şi în special cele muntoase) ca fiind cu desăvârşire 
nelocuite. Este una dintre nenumăratele metode ungureşti de 
inducere în eroare a străinătăţii.2 Populaţia românească a 
Ardealului este într-adevăr răspândită în mod armonios pe 
întregul teritoriu al provinciei; Transilvania nu cunoaşte 
absolut nici o terra deserta. 
Dl Manciulea, un vrednic cercetător al frontierei de apus a 
Transilvaniei, scrie în această privinţă: „Studiile recente au 
stabilit în mod indubitabil că nu poate fi vorba în România de o 
                                       
1 Pál Balogh, A népfajok magyarszágon cimü dolgozathoz (VII—VIII c. 
X I I )  (Pe marginea lucrării: Neamurile din Ungaria Melléklet (Supliment), 
Budapest, 1902, p. 933—935. 
2 Despre falsificarea datelor statistice şi a hărţilor etnografice, vezi şi A. 
Gociman, România şi revizionismul maghiar, Bucureşti, 1934, p. 286 - 303. 
zonă muntoasă nelocuită1; viaţa omenească este intensă în 
Carpaţii noştri din primele momente ale sosirii primăverii până 
târziu în toamnă. Poporul român este legat de munţii ţării, 
situaţiune care este atât de bine exprimată în vechiul dicton 
românesc „codru-i frate cu românul” (La frontière ouest de la 
Roumanie). 
Este suficient să aruncăm o privire pe hărţile Ardealului, 
dresate de străini, pentru a ne da seama de substratul 
„golurilor” de pe hărţile ungureşti. Absolut pe toate hărţile 
dresate la sfârşitul secolului trecut ca şi pe acelea din secolul al 
XX-lea, frontiera etnică românească depăşeşte frontiera 
româno-ungară din 1920. Ne mulţumim a ne referi, în acest 
sens, la cele mai cunoscute hărţi şi anume: la aceea publicată 
în 1889 de Institutul Geografic Austriac („Völker-Karte von 
Europa”)2, la acelea publicate în 1888 de Gustav Gröber3, 
profesor de filologie romanică la Universitatea din Strasbourg 
(„Ausbreitung der Romanischen Sprachen în Europa”), de 
Novikow4 în 1886, de James Caterly5 în 1908, de Paul 
Langhans („Der rumänische Volksboden und die staatliche 
Entwicklung des Römentums”)6 în 1915, de Elisée Reclus7, de 
                                       
1 Şt. Manciulea, La Frontière ouest de la Roumanie; vezi şi idem, Graniţa 
de Vest, Blaj, 1936, şi La frontière ethnique roumano-hongroise, în «Revue de 
Transylvanie», tom. IV, nr. 1 — 2, Cluj, 1938, p. 28—29. 
2 Vezi Völker-Karte von Europa (Vorwiegend auf Grundlange von Fr. 
Müller „Allgemeiner Ethnographie”), Wien, 1888. 
3 Vezi Gustav Gröber, Ausbreitung der Romanischen Sprachen în 
Europa, anexă la volumul Grundrisses der Romanischen-Philologie, 
Strasbourg, 1888. 
4 I. Novikow, La Politique internationale, Paris, 1886. Aceasta este 
reprodusă şi de R. Seişanu, La Roumanie-Roumania-România, p. 1, p. 127. 
5 James Caterly, Les Roumanis, Paris, 1908. Vezi harta reprodusă de R. 
Seişanu, op. cit., p. 112. 
6 Vezi şi Silviu Dragomir, Transilvania înainte şi după arbitrajul de la 
Viena, Sibiu, 1943, p. 16 — 17. 
7 Elisée Reclus, Nouvelle géographie universelle, vol. III, Europe 
Centrale, Paris, 1878. În această lucrare, Elisée Reclus scria: „Naşterea şi 
reînvierea Românilor este una dintre problemele cele mai interesante ale 
istoriei. Românii formează acum naţiunea cea mai considerabilă prin număr 
din Ungaria şi Transilvania. Ei ocupă în masă compactă o mare parte din 
Banat şi mai mult de jumătate din regiunea muntoasă ce domină la est 
câmpia maghiarilor. Astfel, se găseşte completat cu Bucovina, Moldova, 
„Institutul de Agostini”1 din Novara, de Karl Haushoffer 2 etc. 
Pe toate aceste hărţi oraşele Sighetul Marmaţiei, Oradea Mare, 
Arad şi Timişoara sunt cuprinse în teritoriul etnic românesc, 
fiind înconjurate de mase compacte de ţărani români. 
Dacă în 1920 s-a comis o nedreptate, nu ungurii au să se 
plângă de ea, ci românii, căci dincolo de frontiera politică au 
fost lăsate în teritoriul unguresc mai multe insule de români. 
Pentru a nu tulbura însă pacea Europei, românii au 
acceptat situaţiunea creată prin Tratatul de la Trianon, 
închinându-şi forţele unei opere pozitive de propăşire naţională. 
Cu această rezervă a includerii unor intrânduri româneşti în 
Ungaria, graniţa de la Trianon corespunde — atât cât omeneşte 
poate fi atinsă perfecţia — limita dintre naţia ungară şi cea 
română.3 
Acesta era de altfel şi unul din ţelurile — printre multe 
altele — ale războiului, pe care Aliaţii l-au dus, alături de 
România, între anii 1916 şi 1918. 
Întrebaţi fiind în 1916 de preşedintele Woodrow Wilson care 
sunt ţelurile lor de război, Aliaţii, prin nota lor din 10 ianuarie 
al acelui an, au răspuns că unul din scopurile luptei lor este şi 
„eliberarea de sub dominaţia străină a italienilor, slavilor, 
                                                                                                   
Basarabia şi Valachia un cerc de populaţiuni latine al cărui centru, printr-
un ciudat contrast, îl formează în valea superioară a Oltului, secuii şi saşii. 
Mai bine de două milioane şi jumătate de români trăiesc în partea 
ungurească a acestui vast cerc”, (p. 350). 
1 Istituto Geografico de Agostini, Novara, L’Europa etnico-linguistica, 
1916. În Atlasul Novarei se scrie: „Azi (1916), statul ungar, după mai mult 
de o mie de ani, se confundă cu haosul etnic de odinioară. Înconjuraţi de 
naţiuni duşmănoase, ungurii se fălesc cu o unitate politico-naţională care 
n-a fost niciodată decât o ficţiune constituţională” (p. 13). Vezi harta 
Europei Centrale, întocmită de Istituto de Agostini în R. Seişanu, op. cit., p. 
130. 
2 Vezi harta etnografică a României întocmită de Karl Haushoffer 
reprodusă în Silviu Dragomir, Transilvania înainte şi după arbitrajul de la 
Viena, p. 19. 
3 La 12 februárie 1920, Lordul Balfour preciza, într-un discurs în 
Camera Comunelor, că frontiera între România şi Ungaria a fost fixată de 
comisia experţilor aliaţi „în urma unor cercetări amănunţite şi bine cugetate 
şi cu dorinţa sinceră de a crea o frontieră justă pentru toate părţile” 
(Parliamentary Debates, House of Commons, vol. 125, nr. 3, 13 febr. 1920). 
românilor, cehilor şi slovacilor”.1 
La sfârşitul războiului, lordul Northcliffe, fratele celebrului 
leader revizionist lord Rothermere, într-un discurs pronunţat la 
4 noiembrie 1918, declara textual: „Trebuie să asigurăm 
popoarelor Austro-Ungariei un loc printre naţiunile libere ale 
lumii şi să le oferim dreptul de a se uni cu fraţii lor de dincolo 
de actualele frontiere ale Austro-Ungariei. Aceasta implică 
crearea statelor independente ale Cehoslovaciei, Iugoslaviei, 
reducerea Ungariei la limitele etnografice ale rasei maghiare şi 
UNIREA TUTUROR ROMÂNILOR CU ACTUALUL REGAT AL 
ROMÂNIEI”.2 
Atunci când s-au trasat liniile principale ale aşezărilor de 
mai târziu, Conferinţa Păcii a luat în considerare în primul 
rând configuraţia etnică a Europei, punându-se accentul pe o 
cât mai ideală repartizare a naţionalităţilor în cadrul împărţirii 
statale. 
„Mă voi călăuzi în opera de construcţie a Păcii, spunea 
Lloyd George în Memorandum-ul său adresat Conferinţei la 23 
martie 1919, atât cât omeneşte este posibil, ca diferitele rase să 
fie repartizate ţărilor lor de obârşie (Motherland) şi ca acest 
criteriu omenesc să aibă precădere asupra consideraţiilor 
strategice, economice sau privitoare la comunicaţii, probleme 
care pot fi soluţionate şi pe alte căi”.3 
Când acesta a fost spiritul care a prezidat la întocmirea 
tratatelor, când după înseşi afirmaţiile lui Sir Robert Donald 
(autorul atât de partizanei cărţi The tragedy of Transylvania, 
Londra, 1928 — al cărei titlu Tragedia Transilvaniei este în 
acelaşi timp şi o atitudine!) „Conferinţa Păcii nu a pecetluit 
soarta Ungariei în necunoştinţă de cauză, delegaţia ungară la 
Paris prezentând Conferinţei trei mari volume de câte 600 
pagini fiecare conţinând o colecţie de hărţi admirabile, 
diagrame, grafice, toate susţinute prin mărturii orale (supported 
by oral evidence)”4, cum se poate persevera cu bună credinţă 
                                       
1 I. Clopoţel, op. cit., p. 27. 
2 Vezi şi A. Gociman, op. cit., p. 10. 
3 Vezi pasajul din Memorandum-ul din 25 martie 1919 al lui Lloyd 
George intitulat Some considerations for the Peace Conference before they 
finally draft their terms, reprodus şi de Sir Robert Donald, op. cit., p. 291. 
4 Donald, Sir Robert, The tragedy of Trianon. Hungary's Appel to 
într-o propagandă revizionistă atât de neîntemeiată?!... 
Istoricul ungur Tibor Eckhart, care nu nutreşte defel 
simţăminte prieteneşti faţă de naţia română, trebuie totuşi, în 
faţa evidenţei, să facă o concesie adevărului istoric, atunci când 
se ocupă de problema spaţiului etnic unguresc. 
„Să nu ne închipuim, spune el în «Magyarország Története» 
apărută la Budapesta în 1933, că ungurii (cuceritorii) au 
populat ţara întreagă. Numărul lor, poate şi din cauza 
înfrângerilor suferite în patria lor de mai înainte, era prea mic 
pentru aceasta. Teritoriul ocupat de ei se potrivea aproximativ cu 
cel stabilit prin pacea de la Trianon, la care a fost redusă, după 
1000 ani, Ungaria mare”.1 
Dar, de ce să interogăm trecutul îndepărtat, când prezentul 
ne oferă cea mai radicală soluţie a problemei? De data aceasta 
cifrele aruncă o lumină completă asupra unei probleme pe care 
ungurii o vor cât mai complexă, dar care în realitate este 
extrem de simplă. 
La frontiera apuseană a regatului României, astfel cum ea a 
fost fixată în 1920, se găsesc patru judeţe care se învecinează 
direct cu Ungaria: judeţele Satu Mare, Sălaj, Bihor şi Arad. 
Populaţia totală locuind în 1930 în aceste judeţe, situate în 
zona frontierei româno-ungare, era de cca 1.600.000 suflete, 
dintre care 943.692 ROMÂNI, 417.183 UNGURI, 80.030 
germani, 68.377 evrei etc. Ungurii reprezentau deci abia 26°/0 
din numărul locuitorilor de la frontiera dintre cele două ţări.2 
Avem la dispoziţie Dicţionarul Transilvaniei, Banatului şi al 
celorlalte ţinuturi alipite, editat la Cluj în 1921, adică puţin timp 
numai după ce s-a încheiat Tratatul de la Trianon şi într-o 
epocă în care aspectul etnografic al ţinutului de la graniţa 
apuseană era dominat încă de rezultatele îndelungatei acţiuni 
de maghiarizare a Administraţiei de Stat ungare şi a 
colonizărilor masive din centrele orăşeneşti de la graniţa de vest 
a Transilvaniei. 
În acest ţinut, într-adevăr, eforturile de maghiarizare s-au 
                                                                                                   
humanity, London, 1928, p. 19. 
1 Eckhart Ferenc, Magyarország Története (Istoria Ungariei), Budapest, 
1933, p. 21. 
2 Vezi Recensământul general al populaţiei României din 29 decembrie 
1930, p. LI. 
dezlănţuit cu mai mare vigoare încă decât în oricare altă 
regiune a Transilvaniei, căci acolo, în judeţele Satu Mare, 
Bihor, Sălaj şi Arad, se afla limita întinderii elementului 
românesc şi punctul său de întretăiere cu masele maghiare. 
Marile oraşe din această regiune, Arad, Oradea Mare, Careii 
Mari, Satu Mare erau considerate de unguri drept punctul de 
plecare al ofensivei lor de deznaţionalizare a românilor 
transilvăneni şi poarta de intrare în regatul românismului 
milenar. 
Ar fi trebuit deci să găsim în aceste ţinuturi, după o 
strădanie multiseculară de deznaţionalizare a populaţiei 
autohtone, o structură etnică majoritar ungurească. Totuşi, 
atât de puternic era înrădăcinat românismul până şi în 
regiunile de contact cu câmpia, prin excelenţă maghiară, încât 
ungurii n-au reuşit să influenţeze în mod hotărâtor structura 
etnică a graniţei de vest, considerată în ansamblul ei. Într-
adevăr, populaţia românească trăind în părţile occidentale ale 
Transilvaniei este mai compactă decât în regiunea centrală şi 
răsăriteană a aceleiaşi provincii, unde colonizarea masivă a 
secuilor a creat o insulă străină de neamul românesc în însăşi 
inima Daciei Romane. La graniţa de vest, românii reprezintă 
60,4% din totalul populaţiei, faţă numai de 57,56% în regiunile 
colonizate cu unguri şi secui din centru şi din răsărit. 
Caracteristica acestei regiuni, demnă de a fi relevată 
întrucât ea dezvăluie şubrezenia metodelor de deznaţionalizare 
prin violenţă, este contrastul între aspectul etnic al oraşelor şi 
acela al satelor înconjurătoare. Satele sunt în imensa lor 
majoritate româneşti, iar oraşele au un aspect pronunţat străin, 
nu însă întotdeauna maghiar. Ce dovadă mai puternică a 
românităţii Transilvaniei decât acest aspect românesc al 
pământului de la graniţa de vest a provinciei, limita apuseană a 
Daciei Felix de odinioară?! 
În 1921, puţin timp numai după terminarea milenarei 
dominaţii ungureşti, la punctul de contact dintre cele două 
neamuri, adică în zona în care elementul dominant avea cele 
mai multe posibilităţi de a influenţa elementul românesc 
dominat, puteam găsi în judeţul Bihor plăşi ca: Aleşd (50.265 
locuitori), unde în cele 50 de comune rurale se găseau 40.110 
români şi numai 5.155 unguri, Beliu (18.733 locuitori), unde în 
cele 33 comune rurale trăiau 17.696 români şi numai 792 
unguri, Ceica (31.497 locuitori) unde, după 1000 de ani de 
dominaţie ungurească, populaţia românească se cifra la 30.078 
suflete faţă de... 963 unguri! şi, în fine, plasa Vaşcău, unde din 
cei 28.148 locuitori, 27.276 erau români şi numai 491 
maghiari, ceea ce reprezenta o proporţie de aproape 98 la sută 
pentru populaţia românească. 
În judeţul Satu Mare, plasa Şomcuta Mare, compusă din 41 
comune rurale, număra 24.885 români şi 1.179 unguri, la o 
populaţie totală de 28.393 locuitori. 
În Maramureş, în plasa Iza (Dragomireşti), compusă din 13 
comune rurale, românii au găsit, în clipa în care ţinutul se 
integra din nou în masa românismului, 22.379 români şi 
numai... 74 (şaptezeci şi patru) unguri! 
În Arad, judeţ de frontieră, din cei 397.969 locuitori 
245.113 erau români şi 98.208 maghiari; în satele care 
înconjurau Aradul proporţia românilor faţă de unguri era 
covârşitoare. De pildă în cele 36 comune rurale ale plăşii Radna 
trăiau, în 1921, 27.155 români şi numai 1.825 unguri, iar în 
Sebeş, în 49 de comune rurale se găseau 30.390 români şi 
numai 2.141 unguri.1 Vedem deci că în satele de la frontiera 
Ungariei, ungurii nu reuşiseră după 1000 de ani de stăpânire 
să atingă măcar proporţia de 10% din totalul locuitorilor!... 
Dacă toţi apărătorii „nedreptăţii Ungariei” s-ar fi plecat o 
clipă cu atenţie asupra cifrelor, ascunzând sub haina lor 
impasibilă şi rece, realităţi zdrobitoare, desigur că nici lordul 
Rothermere, nici fostul ministru francez Anatole de Monzie, nici 
deputatul Tisseyre, nici Sir Robert Donald, nici Franco Vellani 
Dionisi n-ar fi putut aduce un cap de acuzare României că şi-a 
integrat în fiinţa ei etnică pe ţăranii români din Transilvania 
apuseană. 
Cu ce drept pot revendica ungurii Oradea Mare, când 
Bihorul cu sutele de sate care înconjoară oraşul maghiarizat 
este până în străfundurile sale românesc? 
Cu ce titlu se poate cere înapoierea către Ungaria a oraşelor 
de la graniţa de vest, când toate cătunele şi toate satele din 
                                       
1 Vezi toate aceste date statistice la C. Martinovici, N. Istrati: Dicţionarul 
Transilvaniei, Banatului şi celorlalte ţinuturi alipite, Cluj, 1921, p. 9-38. 
acea regiune — adică pământul propriu-zis al Transilvaniei de 
vest — sunt româneşti? 
Cum se poate susţine că sunt „ungureşti” oraşe pierdute în 
Marea românească? Cel mult se poate afirma că ele sunt 
„maghiarizate”, ceea ce desigur nu este un titlu pe baza căruia 
se pot revendica teritorii... 
Ceea ce a dăunat în gradul cel mai înalt păcii europene a 
fost uşurinţa cu care, din motive cu totul altele decât dorinţa 
de a face să triumfe dreptatea, unele înalte personalităţi străine 
— străine de altfel şi de datele problemei pe care o apărau — s-
au declarat partizani ai cauzei maghiare. 
Dl Anatole de Monzie, de pildă, cu vigoarea care îl 
caracteriza, se întreba patetic în 1922: 
„Prin ce aberaţie aceşti oameni care au trâmbiţat în cele 
patru colţuri ale lumii dreptul raselor şi al naţionalităţilor, au 
răpit maghiarilor oraşe unde totalitatea locuitorilor, cu mici 
excepţii, erau de origine maghiară, erau maghiari sufleteşte şi 
prin cultura lor? Pentru ce? Da, pentru ce?”1 
Şi dl Tisseyre autorul cărţii Une erreur diplomatique. La 
Hongrie mutilée, apărută la Paris imediat după războiul 
mondial şi pentru care secuii erau „unguri de rasă pură”2 şi 
ungurii „victime ale liberalismului lor”3, nu mai puţin sensibilă 
la marea durere a Ungariei, redusă la limitele ei naturale, 
exclama: „Casa natală a faimosului rege al Ungariei, Matei 
Corvin, fiul marelui căpitan ungur Ioan Huniade, vizibilă şi 
astăzi, se află acum pe teritoriul românesc. Nu este oare 
aceasta o crudă ironie?”4 
Şi alţii, mai mult sau mai puţin patetici, mai mult sau mai 
puţin interesaţi, mai mult sau mai puţin de bună credinţă, au 
deformat realităţile istorice şi au denaturat înseşi mărturiile 
palpabile ale prezentului. 
Dacă domnul de Monzie s-ar fi deplasat în munţii şi pe 
câmpiile Maramureşului, Bihorului, Sălajului şi Aradului, la 
                                       
1 Tisseyre, Charles, Une erreur diplomatique. La Hongrie mutilée. Préface 
de A. de Monzie, Sénateur, ancien Sous-Secrétaire d’État, Paris, deuxième 
édition, 1923, p. VII — VIII. 
2 Ibid., p. 3. 
3 Ibid., p. 20. 
4 Ibid., p. 27. 
frontiera însăşi a maghiarismului, el ar fi putut regăsi în graiul 
sutelor de mii de ţărani români, în accentele melodioase ale 
vorbirii lor, toată frumuseţea graiului strămoşilor lor, perpetuat 
până în zilele noastre de neolatinii de la marginea de vest a 
Europei ca şi de aceia de la frontiera de est a latinităţii. 
Dacă domnul de Monzie s-ar fi plecat asupra istoriei acestei 
provincii prin excelenţă româneşti, el ar fi putut constata de 
asemenea că dacă multe oraşe erau în aparenţă maghiare, 
aceasta se datora unei artificiale creaţiuni a statului ungar şi 
dacă în fine, ar fi cercetat cu de-amănuntul structura etnică a 
acestor oraşe, ar fi putut lesne dobândi certitudinea că foarte 
mulţi dintre ungurii „puri” erau... români, veniţi în oraşe din 
satele româneşti din împrejurimi, maghiarizaţi cu forţa în 
cursul vremurilor de administraţia „atât de liberală” a 
ungurilor! 
Desigur că nici dl de Monzie şi nici emulii săi de mai mică 
anvergură nu ştiau că Oradea Mare, oraşul „maghiar prin 
excelenţă” al propagandei ungare, adăposteşte încă din anul 
1776 o Eparhie româno-unită, înfiinţată de Maria Theresa şi 
întărită prin Bula Indefessum a papei Pius al VI-lea din 10 iunie 
1777. Sau, poate, apărătorii cauzei maghiare de pe malurile 
Senei credeau că pentru locuitorii de origine ungară, unguri 
prin simţire şi cultură, s-a înfiinţat cu 150 ani în urmă o 
Eparhie romano-catolică?1 
Iar în ceea ce priveşte „cruda ironie a sorţii” care a vrut ca 
după războiul mondial România să adăpostească la Cluj casa 
natală a regelui ungur Matei Corvin, fiul „ungurului” Ioan 
Huniade, desigur că dl Tisseyre ar fi fost mai puţin pasionat şi 
revolta sa ar fi fost cu mult mai mică, dacă înainte de a-şi scrie 
fulminantul atac la adresa României, şi-ar fi dat osteneala să 
citească o istorie a Ungariei, fie ea scrisă chiar de un ungur, de 
pildă de dl Domanovszky, profesor la Universitatea din 
Budapesta. Acolo el ar fi aflat, desigur, că faimosul căpitan 
Ioan Huniade, de care naţia maghiară este atât de mândră, cât 
                                       
1 Exact în aceeaşi perioadă, marele geograf german Karl Gottlieb von 
Windisch, care cunoştea bine realităţile din Ungaria şi Transilvania, preciza 
că oraşul Oradea era împărţit în trei cartiere: „Oradea românilor”, „Oradea 
episcopală” şi „Oradea soldaţilor” (Karl Gottlieb von Windisch, Geographie 
des Königsreichs Ungarn, vol. III, Pressburg, 1780, p. 178). 
şi fiul său, regele Matei Corvin, au fost români transilvăneni!1 
Păcatul cel mare al tuturor acelora care i-au atacat atât de 
înverşunat pe autorii tratatelor de pace a fost că ei au vrut să 
scrie o nouă istorie, ignorând istoria reală a acestei provincii, 
scrisă pe răbojul vremii cu lacrimi multe şi cu mai mult sânge 
încă, timp de un mileniu. 
Îmbrăţişând, în ignoranţă de cauză, dezideratele 
propagandei şovine ungureşti, nu o dată apărătorii cauzei 
maghiare s-au găsit în dezacord şi câteodată chiar în conflict 
cu înşişi corifeii vieţii politice ungare, cu fruntaşii ştiinţei 
maghiare şi cu publicaţiile ungureşti dinaintea primului război 
mondial. 
 
Documente privitoare la românii din Panonia şi din vestul 
Ardealului 
 
În vremurile de odinioară, românii nu numai că se găseau 
în proporţie covârşitoare la marginea de vest a Transilvaniei, 
dar ei se găseau în număr destul de însemnat chiar pe câmpia 
Panoniei, departe de frontiera Transilvaniei. 
În 1237, Ricardus spune că în momentul invaziei ungurilor, 
Panonia era de acum cunoscută sub numele de „Câmpia 
Romanilor”2. În lucrarea sa Românii în veacurile IX—XIV, 
apărută în 1933, emeritul cercetător român N. Drăganu citează 
                                       
1 Al. Domanovszky, op. cit., p.99; Horváth E., op. cit., p. 25. Însuşi 
istoricul ungur Pál Hunfálvy publica în 1879 diploma împăratului 
Ferdinand I Habsburgul, acordată marelui cărturar şi umanist din familia 
Corvineştilor, Nicolaus Olahus, arhiepiscop de Strigoniu şi cancelar al 
Ungariei din 23 noiembrie 1548, în care scria următoarele: „Aşa sunt 
neamurile, naţiunile cele mai renumite, din care fac parte şi părinţii tăi. 
Românii nu sunt cei din urmă, căci după cum se ştie ei sunt urmaşii 
romanilor, stăpânii lumii, şi de la dânşii au luat şi numele lor de români. 
Poporul tău este excelent în eroism, din sânul său a ieşit un număr mare de 
războnici ca Ioan Huniade şi Regele Matei” (în „Századok”, Budapest, 1879, 
p. 74). 
2 Călugărul dominican Ricardus, descriind călătoria confratelui său 
Iulian la tătari, în raportul său intitulat Ungaria Magna, scria: „Qui (sec. 
septem duces cum populis suis) cum multa regna pertransissent et 
destruxissent, tandem venerunt în terram, que runc Ungaria dicitur, tunc 
vero dicebatur pascua Romanorum” (Endlicher, Rerum Hungaricarum 
Monumenta Arpadiana, I, Sangalli, 18-49, p. 151). 
o serie întreagă de surse istorice din care rezultă că mult timp 
după invazia ungurilor, păstorii români erau prezenţi în 
Panonia, adică în Ungaria propriu-zisă.1 Cităm, printre cele 
mai însemnate: mărturiile lui Thomas de Spalato2, care — 
către 1250 — vorbind despre Panonia, spune că pe acele locuri 
erau „păşunile romanilor” şi acelea ale unui călugăr catolic 
semnalând prezenţa românilor în Panonia în1308. Acesta din 
urmă ne vorbeşte despre „vlahi, adică păstorii romanilor” 
(Blachi ac pastores Romanorum) .3 
Este demnă de menţionat, de asemenea în acest sens, 
mărturia categorică a cronicarilor unguri Thuróczi4 şi Simon de 
Kéza5 care afirmă că în momentul invaziei Panoniei de către 
huni, se găseau de acum pe acele locuri păstorii romani, 
păstori care nu puteau fi decât strămoşii românilor de azi. În 
sfârşit, la aceste mărturii ungureşti trebuie adăugată şi aceea a 
Notarului anonim care vorbeşte în mod hotărât de existenţa 
vlahilor şi păstorilor romani în regiunile Transilvaniei şi ale 
Panoniei.6 
                                       
1 Nicolae Drăganu, Românii în veacurile IX—X IV  pe baza toponimiei şi 
a onomasticei, Bucureşti, 1933, p. 13— 17. 
2 Arhidiaconul Thomas de Spalato scria la mijlocul secolului al XIII-lea: 
„Hec regio (sc. Ungaria) dicitur antiquitus iuisse pascua Romanorum”. Cf. 
Thomas Spalatensis Archidiaconus, História Salonitana, în Monumenta 
spectantia historiam Slavorum meridionalium, XXVI (Scriptores, III), p. 42. 
3 Este vorba de lucrarea unui călugăr francez întocmită în 1308, pentru 
informarea a două personalităţi politice franceze de frunte — Carol Robert 
de Anjou şi Carol de Valois — interesaţi în realităţile politice ale acestei zone 
geografice. Vezi Anonymi descriptio Europae Orientalis, ediţia O. Górka, 
Cracovia, 1916, p. 13; G. Popa-Lisseanu, Descriptio Europae 0rientalis, în 
Izvoarele istoriei Românilor, II, Bucureşti, 1934, p. 17. 
4 Vezi Codex pictus din anul 1358, ediţia Toldy, sub titlul Marci Cronica, 
1867 (Thuróczi, Chronica Hungarorum, I, p. 17). 
5 Simon de Kéza, care trăia la curtea regelui Ladislau IV (1272 — 1290), 
scria în cronica sa că secuii trăiau în munţi împreună cu românii: „Zaltulii 
non tarnen în plano Pannoniae, sed cum Blachis în montibus confinis 
sortem habuerunt, unde Blachis commixti litteris ipsorum uti perhibentur” 
(Simon de Kéza, Chronicon Hungaricum, cap. IV, par. 6, In G. Popa-
Lisseanu, Izvoarele istoriei Românilor, Bucureşti, 1934, I, p. 3?). 
6 Anonymus Belae regis notarius, Gesta Hungarorum, în G. Popa- 
Lisseanu, Izvoarele istoriei Românilor, I, Bucureşti, 1934, p. 32; vezi şi 
Scriptores rerum Hungaricarum, I, ed. Emericus Szentpétery, Budapestini, 
1937, p. 45. Anonymus aminteşte între neamurile găsite de unguri la 
Existenţa românilor la marginea apuseană a Transilvaniei 
în timpurile cele mai îndepărtate este astăzi un fapt 
ştiinţificeşte necontestat. 
Scriitorul ungur Márki, o figură distinsă a istoriografiei 
maghiare, într-o lucrare publicată la Oradea Mare în 1887, 
scrie textual: „În ce priveşte valea Crişului Negru, admit că 
ungurii noştri au găsit acolo pe români”.1 Prezenţa în 
departamentul Bihor ne este confirmată pentru începuturile 
sec. XI (1000—1038) de scriitorul ungur E. Gyárfás în lucrarea 
sa intitulată A román görög katolikusok autonómiája, publicată 
la Budapesta în 1905.2 Cnezatele româneşti din regiunea 
Aradului sunt menţionate în sec. al XIII-lea de cronicarul 
Rogerius în lucrarea sa Carmen Miserabile.3 Dl Silviu Dragomir 
citează un document din vremea regelui Carol Robert (1318) în 
care se vorbeşte de satele româneşti din jurul vechii mănăstiri 
de lângă Ineu, iar dl Ştefan Manciulea în lucrarea sa precitată 
despre Frontiera apuseană a României citează în sprijinul 
prezenţei românilor la graniţa de apus a Transilvaniei în sec. al 
XIV-lea şi al XV-lea documente din anii 1364, 1415 şi 1444. De 
asemenea, el relatează o mărturie din 1475 privitoare la 
reşedinţa unui voievod român la Nicoleşti, sat astăzi dispărut.4 
În judeţul Bihor românii sunt menţionaţi de documente cu 
începere din secolul al XI-lea (actul de donaţie al regelui Géza I 
în favoarea benedictinilor din Gran).5 Un document din anul 
                                                                                                   
venirea lor în Panonia pe români, „adică păstorii romanilor: „... terram 
(Pannoniae) habitarent Sclani, Bulgarii et Blachi ac pastores Romanorum” 
(Vezi şi Ilie Gherghel, Pascua Romanorum: Pabula Iulii Caesaris? — Un 
capitol din nomenclatura istorică română, în „Revista Arhivelor”, I, 1926, 3, p. 
383-397). 
1 Márki Sándor, A Fekete Körös és vidéke (Crişul Negru şi 
împrejurimile), Nagyvarad, 1887 p. 95, 96. 
2 Gyárfás E. A román görög katolikusok autonómiája, Budapest, 1905, p 
5. Vezi şi Laurian Someşan, Câmpia Tisei ca barieră etnică, Bucureşti, 1943, 
p. 52. 
3 Rogeri Carmen Miserabile, editată de G. Popa-Lisseanu, în Izvoarele 
istoriei Românilor, vol. V, p. 49 şi urm.  
4 Ştefan Manciulea, La frontiere Ouest de la Roumanie, Bucureşti, 1940, 
p. 17-18. 
5 În acel act de donaţie, aşa cum s-a menţionat, apare satul Daboz de 
lângă Criş şi piscina, cu numele românesc, Rotunda (G. Fejér, Codex 
Diplomaticus Hungariae Ecclesiasticus ac Civilis, I, Buda, 1829, p. 436). 
1202—1203 citează în judeţul Bihorului prezenţa unor români 
cu numele de Micus (Mic), Tata, Qurud (Crud), Karachin 
(Crăciun)1, Registrul episcopiei din Oradea conţine o serie 
întreagă de nume româneşti în Bihor şi în jurul Oradei.2 
V. Bunytay3, într-o lucrare apărută la Budapesta în 1892, 
arată că documentele din 1294 vorbesc de acum de populaţia 
românească locuind în Valea Crişului Negru. În aceeaşi epocă, 
românii mai sunt menţionaţi în satele de pe Valea Crişului 
Repede. 
Márki4 constată prezenţa românilor în judeţul Arad în 
primii ani ai secolului al XIV-lea, iar istoricul Csánki5 afirmă că 
în departamentele din apusul Transilvaniei românii formau în 
sec. XIV—XV majoritatea populaţiei în judeţele Bihor, Arad şi 
Zarand. 
Ar fi să înşirăm la nesfârşit documentele menţionând 
prezenţa românilor la graniţa apuseană a Transilvaniei în sec. 
al XIII-lea, al XIV-lea şi al XV-lea. 
În vremurile noastre, ungurii înşişi au recunoscut proporţia 
covârşitoare a românilor faţă de toate celelalte naţii 
conlocuitoare în judeţele din apusul Transilvaniei. Astfel, 
contele Ştefan Bethlen, ocupându-se în 1912 de repartizarea 
diferitelor naţionalităţi în regiunea frontierei de mai târziu a 
României, recunoaşte superioritatea zdrobitoare a elementului 
românesc în circumscripţiile occidentale ale Transilvaniei. 
„Românii din Ungaria, spune fostul prim ministru al Ungariei 
sunt mai numeroşi decât maghiarii şi decât alte popoare care 
trăiesc acolo în următoarele regiuni: în întreaga Transilvanie 
                                       
1 Szentpetery I., Az Arpádházi királyok okleveleinek kritikai jegyzéke, 
(Indicele critic la Diplomele regilor din casa arpadiană), I. K., 1001— 1270, 
Budapest, 1923, p. 64; N. Drăganu, op. cit., p. 293. 
2 Vezi Regestrum de Varad, ediţia lui St. Lad. Endlicher în Rerum 
Hungaricarum Monumenta Arpadiana, Sangalli, 1849, p. 640 — 742 în care 
în Oradea este menţionat un cartier deosebit „villa latinorum” (p. 712). 
3 Vezi V. Bunytay, Bihar vármegye oláhai és a vallás unió (Românii din 
judeţul Bihor şi unirea religiei), Budapest, 1892, p. 4 şi urm. 
4 Márki Sándor, Arad vármegye és Arad Szabad Királyi város Története 
(Istoria judeţului Arad şi a oraşului liber crăiesc Arad), Partea I, Arad, 1892, 
p. 502 vezi şi R. Seişanu, Transilvania românească, p. 17. 
5 Csánki Deszö, Magyarország földrajza a Hunyadiak korában 
(Geografia Ungariei în epoca Huniazilor), I, p. 740. 
istorică (fostul Mare Principat al Transilvaniei, n.n.), în trei 
circumscripţii din Maramureş, în toate circumscripţiile 
Sălajului, în marea majoritate a celor din Satu Mare, Bihor şi 
Arad”.1 
Românii mai numeroşi decât ungurii în Sălaj, Satu Mare, 
Bihor şi Arad!... Dacă domnii de Monzie şi Tisseyre, în Franţa, 
Sir Robert Donald şi Lord Rothermere, în Anglia, şi-ar fi dat 
osteneala de a-l citi pe contele Bethlen, desigur că ei ar fi 
renunţat să pledeze în favoarea „Ungariei mutilate”, regiunile 
pe care fostul prim-ministru ungar le prezintă ca fiind 
dominate de elementul românesc, găsindu-se situate la 
frontiera însăşi a României. 
Analizând situaţiunea din celelalte districte ale 
Transilvaniei, contele Bethlen ajunge la următoarea concluzie, 
pe care desigur că a omis s-o amintească în conferinţele sale 
„pro-Ungaria” din Occidentul Europei: 
„Masele româneşti reprezintă în Transilvania, faţă de 
celelalte naţionalităţi, un ocean — o mare — o avalanşă”2, în 
prealabil, contele Bethlen, comentând repartiţia naţionalităţilor 
în mediul rural al celor 11 districte apusene ale Transilvaniei, 
cu durere trebuia să constate că românii se plasau în fruntea 
tuturor naţiilor conlocuitoare cu proporţia zdrobitoare de 
75,1% români faţă de 15% unguri!3 
Atunci când ungurii au fost însufleţiţi de preocupări de 
ordin pur ştiinţific, datele prezentate de ei au fost cu totul altele 
decât acelea pe care le exhiba propaganda lor în străinătate, 
propagandă menită în concepţia ungurească să deformeze 
cifrele care îi nemulţumeau şi să denatureze realităţile 
supărătoare 
De pildă, în Geografia judeţului Arad pentru uzul cursului 
primar din Ungaria, ungurii János Györffy şi Ildebert Kiss 
scriau în 1905: „locuitorii judeţului Arad sunt în număr de 386 
100 şi ocupă un teritoriu de 6 643 km. p. Majoritatea populaţiei 
                                       
1 Gróf Bethlen István, Az oláhok birtokvásárlásai Magyarországon az 
utolsöt évben (Achiziţiile de moşii ale românilor din Ungaria în ultimii cinci 
ani), Budapest, 1912, p. 8. 
2 Ibid.; Vezi Romulus Seişanu, La Roumanie — Roumania— 
România..., p. 182; Idem, Transilvania românească… p .  37. 
3 Gróf Bethlen István, op. cit., p. 3. 
este de origine română, apoi urmează germanii, maghiarii etc.1, 
iar în Statistica etnografică a Ungariei, publicată în 1906, 
autorul ei, Kenéz Bella afirmă că < românii trăiesc în 
MAJORITATEA ABSOLUTĂ în 12 judeţe şi anume: Sălaj, Alba, 
Caraş-Severin etc.»2 
Rezultă deci, din înseşi mărturiile maghiare, că, după o mie 
de ani de stăpânire ungurească, românii de la frontiera vestică 
a Ardealului se aflau în majoritate absolută faţă de celelalte 
naţii conlocuitoare. 
Este demnă de relevat, de altfel, şi constatarea pe care o 
face în 1912 academicianul ungur Varga Gyula3 care, trasând 
linia de demarcare etnografică între români şi unguri, arată că 
teritoriul etnic românesc se întinde peste graniţa care ulterior a 
fost atribuită României prin tratatul de la Trianon, în regiunea 
Crişului Repede şi în aceea a Careilor Mari. 
În faţa unor asemenea constatări categorice privitoare la 
predominarea masivă a elementului românesc faţă de cel 
unguresc la graniţa însăşi a Ungariei, ce valoare mai pot avea 
aserţiunile propagandei maghiare, ce valoare alta decât doar 
aceea a unei frazeologii deşarte — lipsită de conţinut?!... 
Dacă Lordul Buckmaster, pe care Sir Robert Donald îl 
citează în motto-ul cărţii sale despre „Tragedia de la Trianon”, 
ar fi cunoscut mai îndeaproape realităţile transilvănene, 
desigur că el nu s-ar fi hazardat să susţină în Camera Lorzilor 
(discursul din 17 noiembrie 1927) că „pacea a coborât asupra 
Ungariei sub forma unui vultur sfâşiindu-i trupul, bucată cu 
                                       
1 Op. cit., p. 36. 
2 Dr. Kenéz Bella, Magyarország népességi sztatisztikája (Statistica 
demografică a Ungariei), Budapest, 1906. 
3 Marele demograf ungur Varga Gyula, studiind situaţia etnografică din 
NV Transilvaniei în 1912, constata ca fiind teritorii etnice româneşti, pe 
lângă Maramureşul de Sus, partea de sud-est a comitatului Ugocea, partea 
centrală şi de est a comitatului Satu Mare cu oraşele Satu Mare şi Careii 
Mari, Valea lui Mihai şi întregul judeţ Sălaj. Astfel, linia de demarcaţie fixată 
de academicianul Varga Gyula trecea la vest de frontiera din 1920 (în 
defavoarea românilor) în sectorul cuprins între nord de Crişul Repede şi vest 
de Careii Mari, ca şi spre nord de oraşul Satu Mare, unde atinge cursul Tisei 
Superioare şi merge paralel cu acest râu pe o distanţă de aproape 30 km 
(„Budapesti Szemle“ / „Orizontul budapestan”, 1912, p. 340; vezi si R. 
Seişanu, Transilvania românească, p. 37-40). 
bucată”1 şi desigur că nici unul dintre oamenii politici englezi 
şi nici unul dintre fruntaşii scrisului cotidian de pe malurile 
Tibrului şi ale Tamisei nu ar fi îmbrăţişat cu atâta căldură o 
cauză care nu poate fi susţinută decât cu ignorarea celor mai 
elementare adevăruri istorice privitoare la provincia românească 
a Transilvaniei. 
 
Fundamentul „viu” al Unirii 
 
Românii au crezut — şi pe bună dreptate — că adevărurile 
fundamentale care au reuşit să se impună cu puterea unei 
axiome, chiar după ce timp de 1000 de ani au fost înăbuşite 
sub povara celei mai aspre intoleranţe, nu se mai cer dovedite. 
Dreptatea cauzei româneşti era mai presus de orice discuţii 
sau polemici oportuniste. Ea izvora din însăşi firea lucrurilor. 
Triumful acestei cauze era consecinţa firească a marii legi a 
naturii care cere ca zidurile dintre fraţii aceleiaşi naţii — 
ridicate de puteri potrivnice unităţii — să fie dărâmate până la 
temelii. 
Propaganda maghiară peste hotare a găsit deci prea puţin 
răsunet în România. Românii erau convinşi că nici un 
argument, de orice natură ar fi el, nu poate zdruncina temelia 
solidă a noii ordini instaurate în 1920 la Trianon. 
Această ordine se baza, într-adevăr, o repetăm, mai mult pe 
voinţa hotărâtă a milioanelor de români transilvăneni de a se 
bucura de libertate în cadrul unei Transilvanii româneşti, decât 
pe textul arid al unor tratate. 
În apelul către popoarele lumii, pe care marele Comitet 
Naţional Român de la Arad l-a lansat la 7/20 noiembrie 1918 
2, fruntaşii românilor ardeleni Ştefan Cicio Pop şi Gheorghe 
Crişan, după ce reclamau sprijinul lumii civilizate pentru 
înfăptuirea idealului românesc de dreptate — care se integra 
perfect în ţelurile de război ale Aliaţilor —, îşi exprimau 
hotărârea fermă de a păstra neştirbită libertatea, obţinută prin 
atâtea jertfe, chiar dacă Marile Puteri le-ar refuza românilor 
                                       
1 Donald, Sir Robert, op. cit., p. 5. 
2 Vezi manifestul „Către popoarele lumii” la Ion Clopoţel, op. cit., p. 100-
l01. 
sprijinul reclamat. 
Românii, spuneau semnatarii apelului, preferă să moară 
decât să recadă în sclavia milenară.1 
Ungurii, în propaganda lor, au păstrat completă tăcere 
asupra acestui fundament viu al Unirii realizate în 1918, 
atacând doar tratatul din 1920 care consfinţea această unire. 
Procedând în felul acesta, ungurii dezvăluiau şubrezenia cauzei 
pe care o apărau, ferindu-se a aduce în discuţie substratul real 
al prăbuşirii ungare: voinţa de libertate şi de independenţă a 
naţionalităţilor din fosta monarhie habsburgică. 
Cum propaganda maghiară nu putea să invoce în sprijinul 
tezei ungare nici o raţiune majoră, ungurii s-au mulţumit a 
poza în martiri, dramatizând o situaţie care era — este drept — 
dureroasă pentru campionii Ungariei de 30 de milioane de 
unguri puri, dar care nu era decât consecinţa logică a unei 
evoluţii istorice implacabile. 
 
Ofensiva propagandei maghiare 
 
Ungurii au dezlănţuit o acţiune revizionistă extrem de 
intensă în ţările Occidentului, sub semnul enormei reduceri a 
teritoriului ungar. Raţiunile etnografice, lingvistice şi istorice, 
precum şi suveranul drept de autodeterminare al 
naţionalităţilor, realele cauze ale amputării teritoriale, nici nu 
erau pomenite în fulminantele atacuri îndreptate împotriva 
României, Cehoslovaciei şi Iugoslaviei de forţele iredentei 
maghiare. 
Sub formele cele mai diverse şi pornind de la cele mai 
neînsemnate acţiuni propagandistice şi până la cele mai 
îndrăzneţe tentative de captare a bunăvoinţei partidelor politice 
şi a marilor ziare din Apus, ungurii au ţinut să înfăţişeze 
ordinea creată în regiunea carpato-dunăreană ca o ordine 
nedreaptă şi deci, în mod fatal, supusă revizuirii. 
                                       
1 „Anunţând popoarele lumii această voinţă şi hotărârea sa — se 
precizează în manifest — naţiunea română din Ungaria şi Transilvania 
invocă pe seama sa sprijinul lumii civilizate şi geniul libertăţii omeneşti, 
declarând sărbătoreşte că din ceasul acesta, oricum ar decide puterile lumii, 
este hotărâtă a pieri mai bine, decât a suferi mai departe sclavia şi 
atârnarea” (Ibid., p. 101). 
Nem! Nem! Soka! Nu! Nu! Niciodată! era strigătul pe care-l 
repetau în cele patru colţuri ale lumii agenţii propagandei 
maghiare, strigăt care echivala cu o declaraţie de război 
împotriva aşezărilor de pace, al căror imperiu ungurii refuzau 
să-l accepte. 
„Ungaria, după cum se exprimă Sir Robert Donald, devenise 
o ţară a sloganurilor patriotice”, menite să întreţină înăuntrul, 
fruntariilor ungare, ceea ce acelaşi autor englez califica drept 
„spirit al nezăgăzuitului maghiarism”, iar în afară, să 
impresioneze mai mult decât să documenteze.1 
Sloganele revizioniste, iredentiste, şoviniste, împânzeau 
întreaga Ungarie. Le întâlneai la fiecare pas: în gări, în trenuri, 
în autobuze, în tramvaie, pe hărţi, pe mărcile poştale, pe 
plicuri, pe tot felul de obiecte de uz comun etc. 
Emblema maghiarismului iredent flutura pe steaguri, era 
încrustată pe inele, pe sigilii, pe frontispiciul locuinţelor, era 
gravată pe broşe, pe ace de cravată, pe butoni de manşetă, era 
inserată în cântecele noi sau intercalată în cele vechi. Sloganul 
pe care ungurul îl citea şi-l auzea de sute de ori în cursul zilei, 
era „reaminteşte-ţi şi nu uita Trianonul!” „Credo”-ul iredentiştilor 
unguri: „Cred într-un singur Dumnezeu; Cred în reînvierea 
Ungariei”, era repetat până la obsesie.2 
                                       
1 Donald; Sir Robert, of. cit., p. 279. 
2 În şcoli, prin manualele şcolare, se face o educaţie şovină deschisă, se 
întrebuinţează cu vechiul dispreţ şi ură cuvântul de valah în loc de român. 
În manualul de clasa a treia, spre exemplu, aprobat de Ministerul 
Instrucţiunii sub nr. 38171/1927, se introducea o ilustraţie din războiul 
mondial sub care se descria lupta ungurilor cu vecinii lor români, în timpul 
căreia soldaţii unguri strigau: „Taie-l ungure, taie-l! Doamne ajută!”, iar în 
manualul de clasa a IV-a sub o fotografie cu steagul Ungariei deasupra 
Carpaţilor, se scria: „Să nu uităm că graniţele Ungariei te întind până la 
Carpaţi şi Marea Adriatică!”, pentru ca mai departe să se includă sloganul: 
„Ungaria ciuntită nu este ţară, Ungaria mare este un rai!”. Apoi se prezentau 
comparativ harta Ungariei înainte şi după 1918, însoţită de textul: „Când ne 
vom împăca cu aceasta? Niciodată. Nu! Nu! niciodată!” Cf. A. Gociman, op. 
cit., p. 143—146. 
În cartea de geografie pentru clasa I de gimnaziu, tipărită în 1924, 
teritoriile reunite cu România, Iugoslavia şi Cehoslovacia sunt denumite 
„teritorii ungureşti, ocupate vremelnic de duşmani”, iar locuitorii români ai 
Transilvaniei sunt astfel înfăţişaţi: „cei mai vechi locuitori ai Ardealului sunt 
ungurii, apoi saşii, un popor bogat, curat şi de ordine. Mult mai târziu decât 
Într-un cuvânt, timp de douăzeci de ani s-a întreţinut 
printr-o propagandă susţinută de zi la zi spiritul de revanşă, îşi 
poate închipui oricine că o asemenea atmosferă nu era deloc 
favorabilă unei înţelegeri cu statele din jurul Ungariei. 
În afară, propaganda era bazată pe acelaşi principiu: să 
impresioneze opinia publică străină prin disproporţia dintre 
cele două Ungarii: cea dinainte de războiul mondial şi aceea 
creată prin tratatele de pace, păstrându-se tăcerea asupra 
cauzei reale a amputărilor suferite de „prea marea Ungarie” 
dinainte de război. 
În Anglia, propaganda ungurească difuzase sute de mii de 
hărţi ale Marii Britanii amputate, având ca legendă următoarele 
cuvinte: „Englezi, aţi accepta voi această pace? Ar fi aceeaşi 
care a fost impusă Ungariei! (Englishman! Would, you accept 
this peace?! It would be the same which was forced upon 
Hungary!”).1 
                                                                                                   
aceştia (!?), au emigrat (?) în Ardeal valahii. Ei nu se pricep la agricultură, 
ocupaţia lor principală fiind şi azi păstoritul. Cultivă porumbul, din care 
gătesc mâncarea lor naţională, mămăliga. Nicăieri nu sunt atâţia ţigani ca 
în Ardeal, iar aceştia se confundă, cu valahii, care locuiesc în colibe”. Ibid., 
p. 147. 
Pe coperţile „Calendarului iredentei maghiare” tipărit la Budapesta în 
1932, stătea scris dictonul: „Ungaria mutilată nu este ţară — Ungaria 
întreagă este un rai!”. A. Gociman, op. cit., p. 165. Până şi preşcolarii erau 
educaţi în spiritul urii faţă de poporul român. Astfel, în cărţile de poveşti 
numite Moş Martin (Mackó Ur) acest personaj universal, blând şi prieten al 
copiilor de pretutindeni, devine în concepţia revizioniştilor unguri maliţios, 
grandoman. Povestindu-şi călătoriile în „Ţara Valahilor” (România) Mackó 
Ur nu vede aici decât „valahi opincoşi”, pe care îi gratifica cu cuvinte de 
ocară, revizioniştii unguri având astfel grijă sa picure în sufletele copiilor de 
cea mai fragedă vârstă ura faţă de poporul român. Ibid., p. 169. 
1 Donald, Sir Robert, op. cit., p. 279. Despre puternica propagandă 
revizionistă în Anglia şi mijloacele utilizate, vezi A. Gociman, op. cit., p. 17 —
70. Ea nu a reuşit însă să câştige şi oficialităţile engleze. Astfel, în 1933, 
ministrul de externe britanic, John Simon, se declara deschis împotriva 
revizionismului (vezi „Nemzeti Újság” din 28 noiembrie 1933). 
Revizioniştilor şi susţinătorilor lor, fostul prim-ministru al Marii 
Britanii, marele om politic David Lloyd George, li se adresa în 1932: „Unii 
sunt dispuşi să ia în batjocură idealul autodeterminării şi vorbesc de 
«balcanizarea Europei» (aluzia este la revizioniştii unguri, care au răspândit 
teza că prin unirea Transilvaniei cu România şi prin crearea statului 
iugoslav s-a produs aşa-zisa balcanizare a Europei — n.n.), aşezată după 
Hărţi similare reprezentând statele respective amputate, 
erau răspândite în număr nelimitat în Franţa, în Italia, în 
Spania şi în alte ţări. 
O altă hartă înfăţişa Ungaria, redusă la frontierele ei etnice, 
înăuntrul poliglotei Ungarii dinainte de război şi purta 
următoarea inscripţie: „Justiţia este singura garanţie a păcii şi 
a prosperităţii. Este oare aceasta justiţie?” 
O hartă similară, gravată pe o placă de aluminiu era 
difuzată în Ungaria în limba ungară: „Moradaht ez igy? Nem! 
Nem! Soha!” ceea ce în traducere românească îndeamnă: „Poate 
oare să rămână astfel? Nu! Nu! Niciodată!”1 
 
Ungurii denaturează adevărul 
 
Toată propaganda — absolut toată — se baza în mod 
exclusiv pe contrastul dintre suprafeţele respective ale Ungariei 
dinainte de războiul mondial şi ale aceleia de după 1918. Nici 
un argument de ordin etnic sau lingvistic nu venea să 
întărească avalanşa pamfletelor şi fracturilor revizioniste, iar 
atunci când vreunul din propagandiştii mai zeloşi ataca şi 
problema etnicităţii, el era nevoit, pentru a crea o atmosferă 
favorabilă cauzei ungare, să denatureze adevărul. 
Astfel, în faimoasa lucrare a lui Sir Robert Donald, în care 
autorul a fost influenţat în mod vădit de propaganda maghiară 
din Anglia şi în care faptele alegate de această propagandă sunt 
citate fără a fi fost în prealabil controlate de autor, putem citi 
aceste inexactităţi flagrante, pe care şi cel mai superficial 
                                                                                                   
noile tratate, ca fiind izvorul unui nou război. Aceştia ar face bine să-şi 
aducă aminte că nu naţiunile cele mici au provocat războiul, ci marile 
puteri. Ei nu vor face lumea mai fericită dacă ar aşeza-o din nou înapoia 
frontierelor dinainte de război!... Nu le poate scăpa din vedere marele pas 
către libertate şi îmbunătăţirea condiţiilor mondiale, bunuri care-au fost 
culese pe câmpul de bătaie prin eliberarea popoarelor din Cehoslovacia, 
Trentino, Serbia, Transilvania, Schleswig, Alsacia, Lorena de sub tiranie şi 
opresiune” (în „Sunday Chronicle” din 13 noiembrie 1932) vezi şi A. 
Gociman, op. cit., p. 67). 
1 Vezi la A. Gociman, op. cit., p. 221 o fotografie a uneia dintre aceste 
tăbliţe impuse de către autorităţile ungare proprietarilor de case, pentru a le 
ţintui pe frontispiciul locuinţelor lor (chiar şi minoritarii din Ungaria au fost 
obligaţi să plătească şi să ţintuiască pe casele lor asemenea tăbliţe). 
cunoscător al realităţilor transilvănene le poate respinge cu cca 
mai mare uşurinţă: 
1. „Sacrele principii ale autodeterminării au fost ignorate în 
tratatul de la Trianon şi iredentismul a fost perpetuat”.1 
Dar uriaşa Adunare Naţională de la Alba Iulia, ce a fost oare 
altceva decât plebiscitul entuziast al românilor transilvăneni 
pentru unirea cu patria mumă?!... 
Convocarea însăşi a acestei măreţe Adunări a fost făcută în 
numele principiilor lansate de preşedintele Wilson. 
„Istoria ne cheamă la fapte, citim în această convocare 
adresată celor 3 milioane români transilvăneni de Marele 
Consiliu al Naţiunii. Mersul irezistibil al civilizaţiei omeneşti a 
făcut să iasă în lumina cunoaşterii de sine naţia română după 
obscuritatea sclaviei. În numele justiţiei eterne şi al principiului 
liberei dispoziţii a naţiilor, principiu consacrat acum de evoluţia 
istoriei, naţiunea română din Transilvania şi din Ungaria vrea 
să decidă de astăzi înainte ea însăşi de soarta ei”.2 
Plebiscitul românesc a fost urmat, după scurtă vreme, de 
cel al germanilor din Transilvania, care au hotărât la 8 ianuarie 
1919 în marea lor Adunare de la Mediaş, „în virtutea dreptului 
de autodeterminare al popoarelor, anexiunea lor la regatul 
României”.3 
Iată ce ar fi aflat deci, politicienii englezi care au îmbrăţişat 
cauza ungară, dacă şi-ar fi dat silinţa, nu să cerceteze cu de-
                                       
1 Donald, Sir Robert, op. cit., p. 283. 
2 Ion Clopoţel, op. cit., p. 107. 
3 „Având în vedere unirea Transilvaniei cu România — se arată în 
hotărârea adoptată în cadrul marii Adunări populare a saşilor din 
Transilvania — şi fiind convinşi de importanţa mondiali a acestui act, 
poporul săsesc din Transilvania, se pronunţă, conform principiului de 
autodeterminare, pentru unirea Transilvaniei cu România. Salută şi trimite 
poporului român salutul său frăţesc şi felicitările cordiale la înfăptuirea 
idealului său naţional. Poporul săsesc din Transilvania ţine prin aceasta 
seamă nu numai de un proces istoric de importanţă mondială ci şi de 
dreptul legitim al poporului român de a se uni şi a forma un stat” 
(„Mediascher Zeitung” din 11 ianuarie 1919; „Sud-Deutsche Tageblatt” din 
11 ianuarie 1919; vezi şi I. Clopoţel, op. cit., p. 170 — 172). O hotărâre 
asemănătoare au adoptat şi şvabii din Banat, întruniţi la Timişoara, într-o 
mare Adunare populară, în ziua de 10 august 1919, când au cerut unirea 
întregului Banat cu România (I. Lupas, Istoria Unirii românilor, Bucureşti, 
1937, p. 369). 
amănuntul istoria provinciei româneşti a Transilvaniei, ci 
numai să citească Charta fundamentală a acestei provincii, 
recte, hotărârile plebiscitare ale naţionalităţilor din fostul regat 
ungar. 
2. Ungurii au predominat cu proporţia de 70% şi chiar cu 
mai mult, toate celelalte naţionalităţi din ţinuturile atribuite 
după războiul mondial României, Cehoslovaciei şi 
Iugoslaviei.1 
Chestiunea care ne interesează este aceea a teritoriului 
transilvănean, care a revenit după revoluţia din 1918 regatului 
României. În această provincie se găseau, în 1930, 3.026.998 
români faţă de 882.000 unguri puri şi faţă de cei 500.000 secui 
colonizaţi la graniţa de est a Transilvaniei.2 Populaţia 
românească din Transilvania se plasa deci faţă de populaţia 
ungurească pură din aceeaşi provincie în proporţie de 4 la 1. 
A vorbi în asemenea condiţii de predominarea elementului 
unguresc faţă de cel românesc, înseamnă a nu scrie istoria 
veridică a acestei provincii, ci istoria ei romanţată, dând liber 
curs fanteziei. 
Cifrele sunt inflexibile în rigiditatea lor. A le interpreta, intră 
desigur în atribuţiunea istoricului. A le denatura însă, numai 
pentru necesităţile de ordin propagandistic, depăşeşte misiunea 
istoricului şi chiar pe aceea a propagandistului prob şi onest. 
Metoda concordă, însă, perfect cu ceea ce ungurii au căutat din 
timpuri îndepărtate să facă din instituţia propagandei: o 
imagine deformată a adevărului, cu scopul de a ascunde opiniei 
publice străine aspectul — pentru ei defavorabil — al realităţii. 
Prin aceasta, propaganda ungară a reuşit, în nenumărate 
rânduri, să inducă în eroare cercurile diriguitoare din Apus. 
Deformările de cifre constituie însă o metodă prea puţin solidă 
pentru a rezista celui mai sumar examen critic. De aceea, 
ungurii s-au servit de ea mai mult pentru a crea atmosferă 
decât pentru a convinge. Pentru oamenii de bună credinţă, 
însă, cifrele propagandei maghiare erau considerate ca 
reprezentarea celei mai obiective statistici şi, desigur, nu cu 
                                       
1 Donald, Sir Robert, op. cit., p. 283. 
2 Recensământul general al populaţiei României din 29 decembrie 1930, 
p. XXXII-XXXIII. 
gând de a induce în eroare; — fiind el însuşi în această 
situaţiune, — Sir Robert Donald a putut afirma că ungurii erau 
majoritari în regiunile atribuite după război statelor 
succesorale ale Imperiului Habsburgic. 
3. „Sunt multe mii de locuitori în Ungaria, afirmă în sfârşit, 
în 1928, Sir Robert Donald, a căror limbă nu este limba 
maghiară, dar care sunt unguri leali şi patrioţi”.1 
Concluzia străvezie la care vrea să ajungă autorul este 
următoarea: criteriul lingvistic, care a fost luat în considerare 
alături de acel etnic atunci când s-a ratificat de către Marile 
Puteri Unirea Transilvaniei cu România, nu este un criteriu 
infailibil, căci locuitorii de origine etnică română care vorbeau 
româneşte nu se simţeau pentru asta mai puţin unguri decât 
ungurii propriu-zişi, a căror limbă maternă era cea maghiară. 
Este cea mai mare aberaţie, ce mi-a fost dat s-o întâlnesc 
vreodată într-o lucrare publicată înainte de actualul război. 
Limba românească şi românismul transilvănean, sunt două 
noţiuni atât de intim legate între ele, încât formează un tot 
indisolubil. Cine a rezistat în Transilvania presiunii 
multiseculare a maghiarilor şi a reuşit să-şi păstreze graiul 
strămoşesc în pofida violentei acţiuni de maghiarizare, era 
conştient de apartenenţa sa daco-romană şi, în mod fatal, 
gândea şi simţea româneşte. 
Limba românească a fost stânca de granit de care s-au 
spart, din toate timpurile, valurile maghiarizării în Ardeal. 
Erau, este drept, foarte mulţi buni români, care constrânşi 
de împrejurări vorbeau ungureşte. Faptul de a fi adoptat limba 
ungară în relaţiile sociale nu i-a împiedicat însă să se manifeste 
cu toată vigoarea românismului nealterat, în clipa în care 
condiţiile politice au fost mai puţin vitrege cu ei, abandonând 
în acel moment cu uşurinţă limba de împrumut şi reluând 
graiul străbunilor lor. 
Ceea ce n-a cunoscut însă niciodată istoria Transilvaniei a 
fost cazul unui român care să vorbească româneşte... şi să se 
considere ungur. 
„Unitatea naţională este compatibilă, spune în continuare 
                                       
1 Donald, Sir Robert, op. cit., p. 284. 
Sir Robert Donald, cu diversitatea limbilor vorbite”.1 
Nimic mai adevărat pentru ţările în care diversitatea de 
limbă este grefată pe unitatea de tradiţii şi de aspiraţii, cum 
este cazul Elveţiei, pe care de altfel Sir Robert Donald îl citează 
ca exemplu. 
Nimic mai fals însă în cazul Ungariei. Acolo, diversitatea 
limbilor reprezintă însuşi aspectul exterior al diversităţii 
naţiilor conlocuitoare şi a adversităţii dintre aceste naţii, 
radical deosebite unele de altele. Nici unul dintre scriitorii 
străini care au folosit imensul material propagandistic difuzat 
de unguri în ţările din apusul Europei, n-a căutat să cerceteze 
ce era just şi ce era injust în alegaţiile răspândite peste hotare 
de această propagandă, înclinată prin însăşi natura faptelor de 
a exagera dacă nu chiar şi a deforma. Ei s-au mulţumit doar de 
a lua drept bun materialul pe care li-l puneau la dispoziţie 
ungurii şi, pornind de la premise de foarte multe ori exagerate 
şi de cele mai multe ori inexacte, au ajuns la concluzii 
diametral opuse cu realitatea. 
Astfel, pentru Sir Robert Donald tratatul de la Trianon a 
fost „produsul spiritului războinic”2, când din dezvoltările 
precedente — bazate exclusiv pe fapte istorice — s-a putut 
vedea clar că Tratatul de la Trianon n-a fost creator de drepturi, 
ci numai „constatator al voinţei Transilvaniei de a se uni cu 
România”, voinţă exprimată în chipul cel mai categoric în 
plebiscitul spontan al imensei majorităţi a populaţiei 
transilvănene. Pentru acelaşi scriitor englez „trasarea noilor 
frontiere nu a fost produsul unor principii raţionale, liniile fiind 
arbitrar fixate”3 şi „hotărârea Marilor Puteri a fost influenţată 
de posesia teritoriului de către români”, posesie care, după cum 
se exprimă un vechi adagiu englez, reprezintă nouă din cele 
zece părţi ale Dreptului. 
Ne referim la dezvoltările noastre anterioare cu privire la 
frontiera apuseană a Transilvaniei. Din ele, socotim, că cititorul 
şi-a putut forma convingerea că arbitrară nu este linia de 
demarcaţie dintre România şi Ungaria, ci... afirmaţia care 
                                       
1 Ibid., p. 284. 
2 Ibid., p. 288. 
3 Ibid., p. 287. 
susţine o atare enormitate! 
Pentru neobositul apărător al cauzei maghiare din ţara 
Albionului, trasarea liniei de frontieră dintre România şi 
Ungaria mai păcătuieşte şi prin aceea că s-au atribuit României 
regiuni care, din punct de vedere economic, depind direct de 
Ungaria, neavând decât o legătură extrem de slabă cu restul 
Transilvaniei. Sir Robert Donald nici nu-şi dă osteneala să 
exemplifice susţinerile sale, mulţumindu-se a reproduce 
plângerile delegaţiei ungare la Conferinţa Păcii din Paris. Dacă 
pasionatul maghiarofil londonez şi-ar fi dat osteneala să 
studieze, chiar numai în linii generale, structura geografică şi 
economică a spaţiului apusean al provinciei Transilvaniei, 
desigur că nu s-ar fi grăbit să împărtăşească plângerile — 
inerent interesate şi deci fatal subiective — ale delegaţiei 
ungare la Conferinţa de Pace. El ar fi putut constata, în primul 
rând, că oraşele Satu Mare, Oradea, Aradul şi chiar Timişoara 
sunt situate într-o regiune, depinzând din punct de vedere 
geografic de Transilvania şi nu de Ungaria. 
Din punct de vedere economic, oraşele Satu Mare, Careii 
Mari, Oradea Mare, Aradul şi Timişoara, situate la marginea 
vestică a Transilvaniei şi pe care Sir Robert Donald, urmându-l 
în aceasta pe lordul Rothermere, ar fi vrut să le vadă atribuite 
Ungariei, depind şi ele în mod exclusiv de restul Transilvaniei, 
de care sunt intim legate.1 
                                       
1 Salba de oraşe de la poalele Munţilor Apuseni — Satu Mare, Careii 
Mari, Oradea Mare, Arad, Timişoara — sunt o creaţie firească a spaţiului 
nostru central, a cetăţii noastre de piatră — Transilvania — „leagăn al 
aceluiaşi popor, al aceleiaşi ţări, comandament etnic, politic şi economic”. O 
dovadă în plus a acestui adevăr este faptul că după Marea Unire din 1918, 
deşi rămăseseră în apropierea frontierei, valoarea lor economică în loc să 
scadă a crescut. Toate aceste oraşe s-au dezvoltat odată cu întregul stat 
naţional unitar român, atât ca dimensiune cât şi ca putere economică şi 
populaţie. Prosperitatea acestor oraşe, după Marea Unire, vine să confirme 
încă o dată legitimitatea, obiectivitatea, justeţea actului istoric de la 1 
Decembrie 1918. Populaţia acestor oraşe a evoluat astfel după Marea Unire: 
Satu Mare, în 1910, avea 34.892 locuitori, în 1930, 49.917 locuitori; 
Oradea, în 1910, 64.169 locuitori, iar în 1930, 82.355 locuitori; Arad, în 
1910, 63.166 locuitori, iar în 1930, 76.225 locuitori; Timişoara, în 1910, 
72.555 locuitori, în 1930, 91.866 locuitori. Aceste cifre nu exprimă 
îndeajuns procentul mare de creştere a populaţiei întrucât toate aceste 
oraşe au suferit pierderi demografice însemnate în timpul primului război 
Într-adevăr, aceste oraşe sunt legate de câmpia ungară prin 
numai 12 căi de comunicaţie, pe câtă vreme ele sunt integrate 
Transilvaniei de Răsărit prin 34 de căi de comunicaţie. După 
cum remarcă dl Laurian Someşan în studiul său despre 
frontiera apuseană a României, aceste căi de comunicaţie au 
fost construite „înainte de dominaţia românească şi de către un 
stat, centralizator prin excelenţă”1, iar după cum constată încă 
din 1886 scriitorul ungur Hanus István, „aceste centre 
industriale, situate în vestul Transilvaniei, sunt alimentate cu 
materiile prime (cărbuni, lemne, minereuri etc.) din regiunea 
Transilvaniei centrale şi răsăritene”. 2 
Pentru publiciştii străini, influenţaţi de propaganda 
maghiară, toate aceste consideraţiuni erau cu totul 
necunoscute, astfel că se explică atitudinea lor favorabilă unei 
cauze pe care nici un om de bună credinţă şi în cunoştinţă de 
cauză n-ar fi putut s-o îmbrăţişeze. 
 
Oportunismul metodelor maghiare 
 
Trebuie să recunoaştem că efortul pe care l-a făcut 
propaganda maghiară în Occident pentru a câştiga de partea 
Ungariei simpatiile păturii superioare din ţările Apusului, a fost 
enorm. El nu poate fi comparat decât doar cu efortul pe care 
ungurii l-au făcut în decursul vremurilor pentru a 
deznaţionaliza naţiile conlocuitoare. 
Ungaria antocrată de ieri — Ungaria grofilor şi a nemeşilor, 
siluitoare de conştiinţă, asupritoare de naţii — Ungaria, 
împotriva căreia s-au ridicat timp de decenii protestele întregii 
lumi civilizate, Ungaria a devenit peste noapte pentru toţi 
partizanii cauzei maghiare „paradisul naţionalităţilor” şi „marea 
nedreptăţită” a războiului mondial. 
                                                                                                   
mondial (Vezi şi Laurian Someşan, Câmpia Tisei ca barieră etnică, 
Bucureşti, 1943, p. 124—125). 
1 Idem, La frontière occidentale de l'état roumain, în «Revue de 
Transylvanie», Bucureşti, 1937, nr. 2; vezi şi Idem, Câmpia Tisei ca barieră 
etnică, p. 123. 
2 Hanus István, A Községek az Alföldön (Comunele din pusta maghiară 
în „Földr. Közl”, XV, Budapest, 1886, p. 320; vezi şi Laurian Someşan, La 
frontière occidentale de l’état roumain. 
Deputatul Charles Tisseyre, despre a cărui lucrare de 
pronunţată propagandă maghiară (Une erreur diplomatique: La 
Hongrie mutilée) ne-am mai ocupat, declară că ungurii, deşi 
înzestraţi cu toate calităţile, nu o au doar pe aceea a „abilităţii 
diplomatice”. Ne este greu să subscriem la această apreciere a 
filomaghiarului deputat francez, căci dacă ungurii au reuşit să 
capteze simpatii în cercurile conducătoare ale unor ţări 
antagoniste ca Anglia şi Germania, Franţa şi Italia, aplicând 
vicleana tactică a efuziunii nemăsurate faţă de fiecare ţară în 
parte (desigur cu excluziunea celorlalte), ei n-au putut să 
ajungă la acest rezultat decât printr-un deosebit spirit „iscusit 
şi şiret” (avisé et retors), după cum se exprimă dl Tisseyre. 
 
Filo-englezi 
 
Ca foarte mulţi dintre oamenii politici din Anglia şi dintre 
fruntaşii de seamă ai scrisului cotidian din Fleetstreet (cartierul 
ziarelor londoneze), Sir Robert Donald era convins că „toţi 
oamenii de stat din Ungaria au admiraţie pentru Anglia şi 
pentru instituţiile britanice”, la fel de altfel ca şi strămoşii lor, 
care în 1849 au fost convinşi de emisarii lui Kossuth că 
întreaga intelectualitate maghiară din mijlocul secolului al XIX-
lea se găseşte sub directa influenţă a spiritualităţii britanice. 
Dacă ar fi fost să-i crezi pe propagandiştii unguri de la Londra, 
cartea de căpătâi a fiecărui intelectual maghiar era sau 
Paradisul Pierdut al lui John Milton sau Child Harold al 
Lordului Byron! 
 
Filo-francezi 
 
Aceasta era credinţa pe malurile Tamisei. Pe acele ale Senei, 
ungurii reuşiseră să convingă cercurile politice, ziaristice şi 
intelectuale în genere, că nu există pe lume o ţară mai ataşată 
de Franţa decât Ungaria.1 Atât au fost de influenţaţi unii 
publicişti francezi de puternica propagandă ungară, încât ei au 
susţinut chiar — şi este cazul deputatului Tisseyre — că 
                                       
1 Despre propaganda revizionistă în Franţa, vezi amănunte la A. 
Gociman, op. cit., p. 112—124. 
Budapesta, „citadela maghiarismului germanizat”, este mai 
ataşată spiritualităţii franceze decât înşişi Bucureştii — micul 
Paris al Orientului Apropiat — cetatea în care pulsează 
latinitatea prin toate arterele vieţii spirituale. Şi dl Tisseyre îşi 
ia ingrata sarcină să dovedească „francezului mijlociu” că 
românul, pentru care Franţa este o a doua patrie (Chaque 
roumain a deux patries: la Roumanie et la France!) este mai 
puţin ataşat de Franţa decât ungurul, atât de legat de cultura 
germană, a cărei influenţă a suferit-o timp de secole şi în mai 
mare măsură decât oricare altă naţie central-europeană.1 
Ca să ajungă la acest rezultat nu era oare necesar ca 
maghiarii să fie dotaţi cu un deosebit spirit de abilitate (era să 
spunem oportunitate) diplomatică, menit să răstoarne cele mai 
elementare adevăruri? 
Dar propaganda maghiară nu s-a mulţumit numai cu 
captarea simpatiilor în Franţa şi în Anglia, ci a vrut să aibă în 
mână toate atu-urile situaţiei. 
În timp ce la Paris şi Londra propagandiştii unguri se 
pierdeau în efuziuni entuziaste la adresa francezilor şi 
englezilor, iar în Statele Unite ale Americii emisari speciali 
cutreierau ţara spre a dovedi filo-americanismul lui Horthy şi al 
clicii sale de la Budapesta, pe malurile Senei şi ale Tibrului, alţi 
propagandişti ţineau cu totul alt limbaj. 
 
Filo-germanismul maghiarilor 
 
La Berlin, de pildă, se exalta amiciţia nezdruncinată 
                                       
1 Totuşi, marii oameni politici francezi nu s-au lăsat înşelaţi de 
propaganda revizionistă ungară. Spre exemplu, A. Millerand, fostul 
preşedinte al Republicii Franceze, într-o conferinţă ţinută la Bruxelles 
declara: „Nu încape nici o îndoială că revizioniştii nu urmăresc altceva, 
decât fărâmiţarea Poloniei, Cehoslovaciei, României şi Iugoslaviei, întărirea 
Germaniei prin noi teritorii, împingând hotarele ei spre Est şi Sud, 
încorporând teritorii poloneze, cehe şi austriece, o Ungarie restaurată în 
vechile ci hotare, o Bulgarie întinsă către Vest, Nord şi Sud. Ori aceasta ar 
însemna revenirea la stările dinainte de război, cari au creat războiul 
mondial. Istoria nu face însă paşi înapoi şi oamenii cu mintea întreagă nu-şi 
pot închipui o asemenea posibilitate, aruncând lumea într-un nou război, 
căci nici o ţară nu va admite atingerea frontierelor sale” (A. Gociman, op. cit., 
p. 124). 
germano-ungară (nu sunt oare, ungurii de obârşie germanică, 
după teoria gepidă a lui Karácsonyi?) şi se invocau mărturiile 
unui trecut multisecular, doveditoare ale legăturii intime dintre 
spiritualitatea ungară şi civilizaţia germanică. O literatură 
extrem de abundentă proslăvea această amiciţie. Schimburile 
culturale erau destinate să menţină un contact permanent 
între Budapesta şi Berlin, iar pe marginea acestor atât de înalte 
preocupări culturale se lăsa să se înţeleagă că „politicul” le va 
urma, când va fi necesar. Ceea ce s-a şi întâmplat în urmă. 
Pentru a marca şi mai mult încă tendinţa de apropiere faţă de 
ţările legate prin Pactul de oţel, ungurii au creat câte un 
Collegium Hungaricum la Berlin, la Viena şi la Roma şi 
propaganda maghiară din Germania şi Italia s-a grăbit să-şi 
acorde instrumentele acţiunii propagandistice în unison cu 
politica revizionistă pe care o adoptau cu din ce în ce mai mare 
energie, cei doi condotieri ai politicii europene din ultimele 
decenii: Adolf Hitler şi Benito Mussolini. 
În 1930, Eugen Horváth publica la Berlin fulminantul său 
volum intitulat So starb der Friede (Aşa a murit pacea). 
În 1932, Joseph Kuncz făcea să vadă lumina tiparului, la 
Viena, cartea sa net revizionistă, intitulată Die Revision der 
Friedensverträge eine völkerrechtliche Untersuchung. În aceeaşi 
epocă la Berlin, Wolfgang Peters publica pe frontispiciul 
volumului său Pro-Hungaria faimoasele cuvinte: „Ein Volk 
hasst” — Un popor urăşte — sintetizând în trei cuvinte 
simţămintele magnaţilor unguri faţă de vecinii lor care, în 
definitiv, nu cereau decât să trăiască în relaţiuni paşnice cu 
Ungaria.1 În sfârşit, în 1940, în editura Universităţii Regale din 
                                       
1 Fényes S. definea astfel politica revizionistă a Ungariei horthyste: 
„Aceasta este politica de desperados a latifundiarilor maghiari. E o otravă 
deşi mai puţină, dar de aceeaşi calitate ca şi a lui Hitler” (Fényes S., op. cit., 
p. 148). 
Profetic, acelaşi publicist maghiar, Fényes S., atrăgea atenţia 
revizioniştilor unguri aliaţi ai Germaniei hitleriste: 
„Trebuie deci să considerăm ca posibil că dacă nu va pieri cumva mai 
curând, hitlerismul trebuie să recurgă la război. 
Alianţa cu Germania înseamnă deci alianţa cu războiul, dar nu cu un 
război aşa comod cum a fost războiul mondial, în care câmpiile de război au 
fost afară de frontierele Ungariei, pe când în războiul acesta câmpia de luptă 
va fi chiar Ungaria...” (Ibid., p. 144). 
Budapesta apărea voluminoasa lucrare: Ungarn. Das Antlitz 
einer Nation — Ungaria. Aspectul unei naţiuni — menită să 
dovedească germanilor puternica înrâurire germanică pe care a 
suferit-o Ungaria în cursul milenarei ei istorii. 
În studiul cuprins în acest volum şi intitulat „Ungaria şi 
cultura germană”, Béla Szent-Ivanyi arată că legăturile dintre 
Ungaria şi cultura germană datează încă din epoca lui Ştefan 
cel Sfânt, adică din preajma anului 1000 şi că relaţiile politice 
dintre cele două ţări erau de-acum prietenoase în epoca 
primilor regi din casa Arpadienilor, pentru ca după războiul 
mondial din 1914—1918 aceste legături să se adâncească din 
ce în ce mai mult. În concluzia studiului său, Szent-Ivanyi 
spunea că „Printre influenţele culturale ale Apusului care au 
avut efect mai mare asupra Ungariei a fost în mod continuu 
influenţa germana”. 
În acelaşi volum, Béla Pukánszky, în studiul intitulat 
„Scrierile germane în Ungaria” arată că nici o caracterizare nu 
se potriveşte mai bine Ungariei decât aceea cuprinsă în numele 
de Deutschungarn — Ungaria germană, nume care, după cum 
se exprimă Pukánszky, este reprezentat printr-o „formulă 
luminoasă şi plină de înţeles”. 
În timpul războiului actual1 nici o altă ţară din Europa n-a 
desfăşurat atâtea eforturi pentru a dovedi puterea 
sentimentelor filo-germane ca Ungaria. Societatea ungaro-
germană („Ungarische-Deutsche Gesellschaft”) din Budapesta 
de sub preşedinţia lui Andreas von Pasnadi Nagy şi sub 
conducerea efectivă a profesorului Alexandru von Kidebu 
Varga, consilier superior de stat, a desfăşurat în cursul anului 
1942 o activitate dintre cele mai intense pentru a desăvârşi 
apropierea ungaro-germană. Conferinţele ţinute în Germania de 
cele mai proeminente personalităţi maghiare, ca de pildă 
profesorul Béla Pukánszky, consilierul ministerial Géza von 
Palert, profesorul Vitez Theo Suranyi Unger, prof. Iulius von 
Farkas, prof. Josef Deer, scriitorii Lorenz Szabó, Ladislau 
Hoffmann şi mulţi alţii, nu s-au mărginit a fi simple disertaţii 
privitoare la raporturile culturale dintre cele două ţări, ci au 
fost veritabile manifestări pentru găsirea unui teren propice 
                                       
1 Al doilea război mondial (n.n.). 
strângerii raporturilor politice, economice şi ideologice dintre 
Ungaria şi Germania. Evenimentele din 1940— 1944 şi-au luat 
sarcina să demonstreze ele însele omenirii, cât de strânse au 
devenit aceste raporturi în cursul actualului război mondial. 
Crimele, prădăciunile şi ororile sălbatice comise de germani în 
cursul acestui război, departe de a fi stârnit în Ungaria 
indignare, au găsit acolo adepţi entuziaşti. 
Ungurii şi-au găsit, în sfârşit, adevăraţii lor tovarăşi de idei: 
pe naziştii de la Berlin, graţie cărora au putut prăda 
netulburaţi pe toţi vecinii lor, pe iugoslavi, pe români şi pe cehi 
şi alături de care au semănat teroarea în Ardealul cotropit. 
Bineînţeles că toate aceste efuziuni filo-germane nu i-au 
împiedicat pe unguri, atunci când s-a pretins cedarea către 
Austria a unei porţiuni din Ungaria occidentală, să declanşeze 
o intensă propagandă în Franţa, sub semnul pericolului pentru 
Republica Franceză a unei Germanii puternice, după cum toate 
aceste manifestări pro-Germania nu i-au oprit să facă să 
răsune concomitent coarda anglosaxonă a polifonicului lor 
instrument, care poartă numele de „Propaganda naţională”. 
 
Filo-americani 
 
O serie de emisari au fost trimişi în mod special în Statele 
Unite pentru a convinge opinia publică de peste ocean de 
„dreptatea cauzei maghiare”.1 
Reviste în limba engleză au fost editate pentru a scoate în 
evidenţă, de data aceasta, „legăturile intime” care au existat 
„dintotdeauna” între marea republică Nord-Americană şi 
regatul maghiar (fără rege) din Europa Centrală. 
„The Hungarian Quarterly”, revistă trimestrială consacrată 
                                       
1 În 1920 a început organizarea propagandei revizioniste maghiare în 
SUA. În  acelaşi an s-a format, în acest scop, un comitet special condus de 
episcopul Marcinko, destinat să meargă în SUA spre a organiza propaganda 
maghiară. În toamna anului 1923, contele Apponyi a făcut un turneu de 
propagandă în SUA, iar în 1927 însuşi lordul Rothermere a călătorit în SUA, 
pentru a câştiga sprijinitori ai faimosului său proiect de revizuire a 
tratatelor de pace, în favoarea Ungariei. Cu acest prilej, în urma stăruinţelor 
sale, s-a înfiinţat la New York „Liga revizionistă*' (Vezi A. Gociman, op. cit., 
p. 104— 109). 
exclusiv cititorilor anglo-saxoni de dincolo de ocean, îşi 
defineşte astfel menirea: „Un periodic destinat să întărească 
relaţiile culturale dintre Ungaria şi lumea anglo-saxonă”. 
La New York, guvernul maghiar achiziţionează o imensă 
bibliotecă cuprinzând toate lucrările despre Ungaria apărute în 
limba engleză şi deschide un adevărat oficiu de propagandă 
maghiară sub denumirea de „Reference Library”, unde se ţin 
conferinţe despre Ungaria, unde sunt împroşcate cu noroi toate 
naţiile din imediata vecinătate a Ungariei şi unde, în orice 
moment, se pot obţine orice informaţii despre poporul maghiar, 
transmise desigur prin prisma atât de deformată a propagandei 
maghiare. 
Pentru uzul poporului american, ungurii creează o 
literatură ad-hoc unde, sub aspectele cele mai inofensive, se 
strecoară otrava zilnică a acestei propagande.1 De pildă, pentru 
                                       
1 Cu toate acestea, oamenii politici, precum procurorul general asistent 
al statului Illinois (SUA), I.W. Jurewicz, nu au putut fi induşi in eroare de 
zgomotoasa propagandă revizionistă ungară. Iată ce scria Jurewicz în urma 
constatărilor făcute la faţa locului in România, cu prilejul unei vizite din 
anul 1932: „Ceea ce ţin să relev pe urma călătoriei ce am făcut în România, 
este că Transilvania am găsit-o tot atât de românească, cum Chicago este 
american. Este într-adevăr surprinzător, că după o dominaţie străină de 
atâtea sute de ani, populaţia Transilvaniei şi-a păstrat totuşi caracterul ei 
românesc în aşa măsură, încât ea este şi azi românească în raport de 4 la 1. 
Trecerea mea prin Budapesta, după ce am vizitat satele micuţe de 
munte din Transilvania m-a făcut să mă gândesc la toată truda şi suferinţa 
milenară a populaţiei acestor sătuleţe româneşti, care au trebuit să 
contribuie cu tot rodul muncii lor la ridicarea palatelor pompoase din 
capitala Ungariei. Este impresionant să vezi deosebirea dintre locul care a 
produs banii şi acela care i-a întrebuinţat. 
Iată de ce m-a surprins plăcut ceea ce am văzut în România, unde 
domneşte o altă mentalitate, în sensul că sumele ce se produc într-o 
anumită parte a ţării, sunt întrebuinţate pentru îmbunătăţiri chiar acolo 
unde ele au fost produse şi în felul acesta populaţia se vede satisfăcută, căci 
vede beneficiul şi rodul muncii sale”. 
„Propaganda aceasta are un substrat economic pronunţat tocmai din 
motivul mai sus amintit, al întrebuinţării odinioară în capitala Ungariei a 
sumelor produse de provincii. De aceea, părerea mea este că îndată ce se va 
reîntoarce prosperitatea economică, revizionismul va muri de moarte 
naturală, ca o acţiune forţată, cu care masele adânci ale poporului nu au 
nimic comun. În orice caz, revizioniştii trebuie să ştie că pentru punerea în 
aplicare a planurilor lor, ar fi nevoie ca mai întâi să fie omorâţi 90 milioane 
a-şi informa lectorii de limbă engleză despre atitudinea 
populaţiei transilvănene în momentul intrării trupelor 
ungureşti în teritoriul cedat, după Diktatul de la Viena, revista 
„The Hungarian Quarterly” publică în numărul ei din toamna 
anului 1941 o nuvelă intitulată „Frontiera cea nouă”, în care 
autorul, contele Wass, descrie bucuria cu care românii 
transilvăneni au primit vestea ciuntirii Transilvaniei. 
Într-o convorbire imaginară cu un ţăran român — Iosub — 
contele Wass spune că ţăranul român i-ar fi declarat textual: 
„Pentru noi, ţăranii, este prea puţin important cine stăpâneşte 
ţara” („to its peasants it matters little who rules în the land”).1 
I-am văzut pe aceşti ţărani din regiunile ocupate de unguri, 
imediat după trecerea lor în România. I-am văzut cum soseau 
cu miile, abandonându-şi la voia întâmplării puţinul lor avut şi 
petecul de pământ pe care timp de veacuri strămoşii lor l-au 
frământat cu sudoarea frunţii şi pe care, timp de două decenii, 
ei înşişi l-au lucrat cu drag, ştiind că rodul lor le va folosi, de 
data aceasta, lor. I-am văzut venind îndureraţi şi păşind cu 
sfială. Teama de necunoscut îi făcuse sfioşi, dar totuşi hotărâţi. 
Hotărâre eroică de a-şi părăsi satul părinţilor şi al străbunilor 
şi a începe viaţa de la început, într-o lume pentru ei 
necunoscută. 
Cine meditează o clipă asupra acestei dârze hotărâri a unor 
oameni legaţi de glie prin rădăcini milenare, adânc înfipte în 
solul Transilvaniei, acela va înţelege cu uşurinţă care au fost 
simţămintele pe care le-au nutrit ţăranii români faţă de 
cotropitorii unguri, în august 1940, după ce Diktatul de la 
Viena le sfârtecase ţara. 
Nu ştim ce i-a spus în realitate ţăranul transilvănean 
contelui Wass şi aceasta bineînţeles dacă atribuim scrierilor lui 
                                                                                                   
de oameni şi abia după aceea ar putea fi revizuite frontierele. Căci statele 
succesoare cu nici un chip nu ar fi dispuse să admită vreo revizuire. 
La Budapesta, acum câteva săptămâni, am asistat la o manifestaţie 
organizată cu ocaziunea primirii unor oaspeţi italieni. Ceea ce am văzut 
acolo mi-a făcut impresia, că agitaţia aceasta întârzie consolidarea politică 
şi cooperaţia economică atât de mult necesară în Europa Centrală şi în 
Balcani” (Vezi A. Gociman, op. cit., p. 110—111). 
1 Count Albert Wass, The New Frontier (Two Stories), în „The Hungarian 
Quarterly’’, vol. VII, nr. 2, 1941, p. 385. 
altă valoare decât aceea a unor ficţiuni patriotice şi 
propagandistice; ştim însă că sute de mii de ţărani români, 
dintre care zeci de mii ajunşi la asfinţitul vieţii, au preferat să 
înceapă o viaţă nouă într-o lume străină, decât să continue 
viaţa în cadrul familiar al satelor natale sub o dominaţie 
străină, a cărei tristă amintire nu se ştersese încă bine din 
memoria lor. 
Ungurii nu deformează însă numai istoria, ci chiar şi realele 
lor sentimente faţă de Naţiunile Aliate. Astfel, după ce timp de 
mai bine de două decenii au preaslăvit fascismul şi pe Benito 
Mussolini, şi după ce timp de un deceniu s-au întrecut în laude 
la adresa Führerului Adolf Hitler, laude care fac să pălească 
toate efuziunile entuziaste adresate lui în cursul timpului, au 
trecut la preamărirea preşedintelui Roosevelt. 
În articolul lui Stephen Gál intitulat American Presidents 
through Hungarian eyes (Preşedinţii americani văzuţi de 
unguri), publicat în 1941, putem citi următoarea caracterizare 
a preşedintelui Statelor Unite: „Franklin Delano Roosevelt, 
geniul politic al prezentului (The political genius of today), 
marele gânditor politic care se bucură de o reputaţie bine 
consolidată pe malurile îndepărtate ale Dunării”.1 
Ungurii sunt cu adevărat imprudenţi! Ei ar fi trebuit să 
împiedice ca lucrările destinate Americii să cadă în mâna 
europenilor şi viceversa! De pildă, socotim că nord-americanii 
nu vor jubila de bucurie citind aprecierile de mai jos asupra 
femeii americane, făcute de emigrantul ungur Alexander 
Lukacs la jumătatea secolului trecut. Lukacs venise în Statele 
Unite ca într-o „ţară a făgăduinţei”. Stările de fapt de acolo, 
însă, l-au nemulţumit. Iată cum îşi exprimă el nemulţumirea în 
scrisoarea pe care a adresat-o unui compatriot din Ungaria, la 
19 noiembrie 1850: 
„N-am văzut niciodată, spune precursorul lui Tibor Eckhart 
şi al lui Oscar Jászi (propagandiştii de azi ai Ungariei în Statele 
Unite), creaturi mai leneşe, mai murdare, mai primitive şi mai 
dezordonate (lazier, dirtier, more primitive and untidy creatures) 
decât femeile americane. Ele nu au nici cea mai mică noţiune 
                                       
1 Stephen Gál, American Presidents through Hungarian eyes, în J'The 
Hungarian Quarterly” vol. VII, nr. 1,^1941, p. 172—173. 
despre vreun sublim şi în afară de aceasta, ele sunt deşarte 
(vain), lipsite de dragoste pentru copii. Şi aşa sunt toate: de la 
cea mai bogată până la cea mai săracă”. Aşa vorbeşte ungurul 
când se adresează alor săi. Americanilor, însă, el le vorbeşte 
despre dragostea nemărginită a nemeşilor pentru preşedintele 
Roosevelt etc. 
 
Şi, în sfârşit... filo-japonezi! 
 
Dar, oare, ce n-au fost ungurii din dorinţa lor de a fi 
cineva?!! 
De curând ei şi-au descoperit afinităţi intime chiar cu... 
japonezii. Această nouă „filie” nu este nici ea mai puţin 
interesată decât celelalte. Simţămintele pro-nipone ale 
ungurilor datează din epoca când — la începutul războiului 
dintre Japonia şi Statele Unite — sorţii victoriei păreau a 
surâde japonezilor. Crezând că Statele Unite ale Americii vor fi 
înfrânte, Ungaria a găsit că este oportun să-şi îndrepte privirile 
de admiraţie, de data aceasta înspre patria gheişelor şi a 
samurailor. 
Efuziunea entuziastă pro-Japonia o găsim în ziarul 
unguresc „Nemzeti Elet” cu data de 12 decembrie 1942. O 
cităm tale quale: 
„În lupta mare care a aprins o lume întreagă, nu numai 
popoarele europene şi anglo-saxone dezlănţuiesc lupta lor de 
rasă şi de economie (sic), ci şi turanicii, cei ce la număr fac o 
treime din omenirea întreagă, îşi dezlănţuiesc sub conducerea 
Japoniei, lupta lor pentru libertate. Lupta turanicilor nu este o 
luptă secundară; ea a devenit un factor decisiv în 
reglementarea formării imaginii viitorului. Această luptă, a 
cărei pulsaţie astăzi nici nu se poate constata, duce în fapt la 
realizarea concepţiei turanice. E numai o chestiune de timp şi 
se va realiza imperiul mondial (ascultaţi bine —n.n.) japono-
manciuro-chino-mongolo-asiatico-răsăritean, prin care toate 
statele turanice, cot la cot, vor putea să-şi valorifice voinţa lor 
politică şi economică mondială”. 
Iată-i deci pe unguri: protagonişti ai pan-mongolismului şi 
mai mult încă decât atât, putere mondială! 
Acei dintre occidentali care ar socoti că rândurile de mai 
sus sunt izvorâte dintr-o concepţie megalomană a unui gazetar 
oarecare, se înşeală. Mania grandorii este caracteristică 
poporului, nu unor indivizi consideraţi aparte. 
Astfel, baronul Atzel Ede, în numărul din 20 decembrie 
1041 al ziarului „Székely Nép”, scrie textual: 
„Dacă ar fi să recompensăm ungurimea după aptitudini, 
atunci noi am fi CEA DINTÂI NAŢIUNE DIN LUME”. 
Deci, un ziarist şi un reprezentant al nobilimii. Iată acum şi 
un distins profesor universitar. În conferinţa sa despre 
superioritatea culturală a turanicilor, prof. univ. J. Chalnoky 
spune: „Când ungurii au venit în ţara lor de astăzi ei aveau o 
cultură net superioară celei a popoarelor europene cucerite şi 
subjugate. Am dat popoarelor care trăiau aici foarte multe din 
valorile noastre materiale (aduse cu ei din Asia — n.n.) şi mai 
cu seamă din valorile noastre sufleteşti”.1 
Şi mai departe, dl prof. J. Chalnoky vorbeşte despre 
aporturile ungurilor la cultura europeană. „Noi, zice el, am 
introdus Constituţia în Europa. Tot noi am decretat libertatea 
religiei”2 (vezi legea religiilor... tolerate). 
Şi noi, care credeam că instituţiile liberale din Europa îşi au 
fundamentul în Magna Charta engleză din secolul al XIII-lea!... 
Şi noi, care ştiam că nu a existat o ţară în lume în care 
intoleranţa religioasă să ocupe loc mai de cinste ca în patria lui 
Árpád!... 
Dacă se mai îndoieşte cineva de megalomania maghiară, să 
citească rândurile de mai jos, semnate de dl Ember Ödön. 
„Cărui fapt pot mulţumi trupele germane pentru succesele 
lor rapide”, se întreabă dl Ödön? Şi tot el răspunde: „Atacurile 
prin surpriză, mişcările rapide ale trupelor, sunt motive 
hotărâtoare în luptă. Cine se gândeşte acum că aceste lucruri, 
NOI le-am dat Europei?...”3 Într-adevăr, cine se gândeşte, dacă 
nu megalomanii maghiari?... 
Ungurii nu se mulţumesc însă că au civilizat Europa. Ei se 
străduiesc, în publicaţiile de limbă engleză, să demonstreze 
rolul covârşitor pe care l-au avut în progresul spiritual al 
                                       
1 „Új Magyarság” din 3 martie 19-43. 
2 Ibid. 
3 „Székely Nép” dia 2 august 1942. 
Statelor Unite. 
Citind numeroasele articole scrise de unguri special pentru 
americani, rămâi cu impresia că dintre toate naţiile europene 
care populează teritoriul Statelor Unite ale Americii, ungurii 
sunt cei care s-au bucurat dintotdeauna de simpatiile cele mai 
vii ale Casei Albe, că ei au fost aceia care au dat cel mai mare 
sprijin Statelor din Nord în lupta pentru abolirea servajului (nu 
sunt, oare, ungurii campionii dintotdeauna ai ideii de 
libertate?) că, în fine, cei 580.000 unguri care locuiesc în 
Statele Unite (aceasta este cifra pe care ungurii o folosesc în 
cărţile pentru germani; în cele pentru englezi se vorbeşte de 
peste un milion unguri americani) sunt în toate domeniile în 
fruntea tuturor naţiilor europene, locuind în Noul Continent. 
Nu ne-ar mira dacă într-o zi am auzi că întreaga literatură 
americană, că artele, ştiinţa, într-un cuvânt că spiritualitatea 
americană este în totul tributară ungurilor de rasă mongolă. 
Cu ungurii, totul într-adevăr este posibil. După cum se exprimă 
autorul englez C. Macartney, „Everything with him (the magyar 
— n.n.) runs to extremes”! „În toate, ungurul cade în extremă”. 
În Europa s-au găsit de-acum filo-maghiari pasionaţi care 
să declare că „cultura ungurească îşi răspândeşte strălucirea 
asupra popoarelor care trăiesc în jurul Ungariei” şi că „puţina 
civilizaţie care se găseşte în jurul Ungariei se datoreşte acesteia 
din urmă”.1 Va veni desigur într-o zi şi rândul Americii! 
 
Modestia românească 
 
Câtă deosebire faţă de atitudinea plină de modestie a 
românilor din America unde, în timp de pace, prin munca lor 
titanică în oţelăriile şi fabricile din Cleveland, Detroit şi 
Chicago, aduc o contribuţie atât de tăcută, dar în acelaşi timp 
atât de reală, progresului industrialismului Statelor Unite şi 
care, în timpul războiului mondial, s-au alăturat, cu atâta 
entuziasm şi în mod atât de spontan luptei pe care au 
întreprins-o armatele americane împotriva politicii de 
sugrumare a libertăţii, ilustrată în chip atât de strălucit de 
monarhia bicefală austro-ungară. Recent, Statele Unite au 

botezat cu numele unui român o mare navă de război. Era 
vorba de numele unui emigrant român, devenit general în 
armata americană în timpul războiului de secesiune1. Românii 
au înregistrat faptul cu adâncă bucurie. Dacă generalul ar fi 
fost ungur, nu mai încăpea nici o îndoială că trufaşa clică de la 
Budapesta ar fi revendicat pentru „marele popor maghiar” 
cinstea de a fi purtat... întregul război de secesiune din 
America! Şi cum ar fi exaltat maghiarii de la „Reference Library” 
eroismul naţiei maghiare, pe care în 1940 scriitorul ungur L. 
Mikecs o vedea de-acum „în fruntea micilor popoare 
europene”2. 
Cine a cunoscut mai îndeaproape caracterul ţăranului 
român, nu şi-a putut ascunde un simţământ de adâncă 
admiraţie şi de preţuire pentru această sinceră modestie care 
contrastează în mod atât de vizibil cu aroganţa, caracteristică 
urmaşilor lui Árpád. 
Românul îndeplineşte de veacuri o misiune istorică în 
regiunile pe care le locuieşte, la graniţa dintre cele două lumi, 
aceea a Apusului şi aceea a Răsăritului. În aceste locuri care i-
au fost hărăzite de destin, el a fost[dintotdeauna paratrăznetul 
de care s-au lovit fulgerele stârnite de furtunile năvălirilor 
barbare. 
Lui Mircea cel Bătrân, „principe între creştini, cel mai viteaz 
şi cel mai ager” cum îl numesc cronicile turceşti 
contemporane3, i-a revenit meritul de a fi oprit puhoiul păgân 
în luptele de la Rovine (10 octombrie 1394)4 şi de la Nicopole 
(1396), apărând Europa occidentală de furia năvălitorilor turci, 
a căror căpetenie, Baiazid, a fost pus pe fugă de „viteazul domn 
creştin” (Analele sârbeşti contemporane). 
                                       
1 Este vorba de generalul român, originar din Transilvania, George 
Pomuţiu. 
2 L. Mikecs, România, Budapest, 1940. 
3 J. Leunclavius, Historiae musulmanae Turcorum de monumentis 
ipsorum exscriptiae libri X V I I I ,  Frankfurt, 1591, p. 87. 
4 În realitate, bătălia de la Rovine a avut loc la 17 mai 1395, aşa cum a 
demonstrat încă de la sfârşitul secolului trecut B.P. Hasdeu. Vezi B.P. 
Hasdeu, Originile Craiovei (1230 — 1400), în „Columna lui Traian”, VII 
(1876), nr. 12, p. 668 — 669; Argumentele lui B.P. Hasdeu au fost 
consolidate de C. Litzica, Studii greco-române, Bucureşti 1912, p. 13—36. 
Ioan Huniade, vestitul cruciat român — ardelean, Ştefan cel 
Mare, „căpitan de cruciadă”, cum îl numeşte istoricul Nicolae 
Iorga, „atletul lui Hristos”, cum l-a numit papa de la Roma, pe 
Mihai Viteazul, eroul de la Călugăreni, Vlad Ţepeş, învingătorul 
de la Târgovişte, eroii români ai latinităţii orientale au fost aceia 
care au făcut din Transilvania românească şi din ţările 
româneşti scut în faţa ameninţării turceşti. 
Când trupele turceşti înaintau vijelioase prin Budapesta 
spre Occident, n-a fost oare marele domnitor al românilor, 
Mihai Viteazul, cel care, atacându-i pe turci cu toată puterea, i-
a făcut pe atacatori să se întoarcă spre ostile româneşti, 
dejucând prin această manevră atacul împotriva Apusului? N-a 
fost oare Vlad Ţepeş, domnitorul Ţării Româneşti, acela care a 
afirmat cu tărie că „Românii trebuie să ducă lupta cu turcii în 
orice chip, căci dacă ei vor pierde, nenorocirea va fi nu pentru 
români, ci pentru creştinătate?!”1 
 
Efectele fructuoase ale propagandei deşănţate, dezlănţuite 
de unguri 
 
Modestia românului l-a făcut, însă, pe acesta să nu-şi 
trâmbiţeze în cele patru colţuri ale lumii meritele de care a dat 
dovadă timp de veacuri şi pe care el le socoteşte ca pe o 
contribuţie firească la menţinerea şi progresul culturii 
europene. Propaganda maghiară a profitat de această modestie 
a caracterului românesc şi, printr-o abilă exploatare a tuturor 
împrejurărilor, a reuşit să-şi creeze o atmosferă favorabilă 
realizării idealurilor politicii ungureşti chiar la Roma — Mama 
Roma — cum o numesc românii transilvăneni, pentru a-şi 
exprima dependenţa quasistructurală de latinitatea 
nepieritoare, simbolizată prin Cetatea Eternă. 
Lipsa oricărui spirit de gălăgioasă propagandă a făcut ca 
idealurile naţionale ale românilor să găsească mai puţină 
înţelegere în capitala Italiei — a Italiei latine, dar mussoliniene 
— decât ţelurile politicianiste ale Ungariei, în ciuda unui trecut 
milenar care conţine în el toate elementele unei strânse 
                                       
1 Vezi N. Iorga, Scrisori de boieri — Scrisori de Domni, ed. a III-a, Vălenii 
de Munte, 1932, p. 166. 
apropieri între naţia română şi cea italiană, precum şi 
elementele ireconciliabilei antinomii între urmaşii Romei 
străbune şi acei ai triburilor care au invadat Italia de Nord, 
„prădând-o şi ucigând 20.000 de oameni într-o singură zi” 
(Analele de la Fulda, sub anul 894).1 
Întreaga politică a Ungariei după încheierea păcii de la 
Versailles se desfăşoară într-adevăr sub semnul prieteniei 
Italiei fasciste, la care mai târziu a venit să se adauge şi 
amiciţia celui de-al III-lea Reich. Această captare a amiciţiei 
Italiei2 este cea mai concludentă dovadă a rezultatelor 
fructuoase pe care le poate culege o propagandă perseverentă şi 
lipsită de scrupule, în dauna celor mai elementare principii de 
echitate şi de justiţie. 
 
Roma şi românii 
 
Pentru românii transilvăneni, Roma a însemnat din 
timpurile cele mai îndepărtate testimoniul cel mai elocvent al 
originii comune a tuturor românilor — fundamentul idealului 
naţional de unitate. 
„Contactul cu Roma, notează ardeleanul Gabriel Ţepelea, a 
însemnat pentru românii din Transilvania o adevărată 
renaştere spirituală şi naţională. Conştiinţa nobilei origini 
ridica frunţile prăbuşite în umilinţa împilătoarei iobăgii. În 
sfârşit, «maica Roma», «Roma eternă», era atât pentru ţăranii 
cât şi pentru intelectualii noştri un nume pe care-l pronunţau 
sfios ca pe o rugăciune şi-l fluturau protector ca pe un steag. 
La Roma, românii transilvăneni Gheorghe Şincai şi 
Inocenţiu Micu-Klein, au simţit pentru întâia oară revelaţia 
unităţii românilor de pretutindeni, acolo, în contact cu 
mărturiile unui trecut milenar, au avut viziunea grandioasă a 
acelei Dacii romane, care avea să renască abia în 1918! 
Acolo, a găsit Şincai sursa de inspiraţie a cronicii românilor, 
pe care ungurii au găsit-o atât de periculoasă pentru 
                                       
1 Vezi Edouard Sayous, Les origines et l'époque païenne de l'histoire des 
hongrois, Paris, 1874, p. 89. 
2 Despre propaganda revizionistă maghiară în Italia, vezi A. Gociman, 
op. cit., p. 71—102. 
Transilvania (pericolosum pro Transilvania) — recte pentru 
ungurii din Transilvania — încât au interzis publicarea ei 
(Decizia din 23 martie 1814 a guvernului transilvănean). Acolo, 
în umbra columnei lui Traian, se odihnesc în criptele unei mici 
biserici, rămăşiţele pământeşti ale episcopului patriot Inocenţiu 
Micu-Klein care, în 1735 a avut curajul de a sfida nobilimea 
maghiară cu acea frază — grandioasă în simplicitatea ei: „Noi, 
încă de pe vremea lui Traian, suntem stăpânii ereditari ai 
Ardealului”.1 
Şi totuşi, de acolo, din Roma, unde românii au avut pentru 
prima oară viziunea unităţii lor naţionale şi unde ei în mod 
continuu au găsit apa vie care a întreţinut timp de secole 
idealul realizării acestei unităţi, de acolo a venit în 1940 glas de 
sfârtecare a integrităţii naţionale. 
Aceasta este o adevărată ironie a sorţii, domnule Tisseyre! 
Propaganda dezmăţată din Italia fascistă cu „Colegiul 
Hungaricum” din Palatul Falconieri (Academia d’Ungheria, cum 
îi spuneau italienii), cu zecile de profesori unguri — în realitate 
propagandişti — de la universităţile din Roma, Genova, Milano, 
Napoli, Pavia, Pisa, Torino şi Trieste, cu sutele de conferenţiari 
maghiari care mişunau prin oraşele Italiei mussoliniene ca la ei 
acasă, în timp ce românii erau quasiabsenţi din Cetatea 
Eternă, această propagandă şi-a produs efectul la 30 august 
1940. 
Les absents ont toujours tort!... 
 
Cavalerii misionarismului civilizator 
 
„De unguri, Doamne, apără-ne Tu!” 
(Richard Wagner — Lohengrin, Actul I, scena I) 
 
Izvoarele istorice ne furnizează o serie de date despre 
năvălitorii unguri, care, după ce au prădat Europa Occidentală, 
s-au stabilit în centrul Europei pe câmpiile Panoniei, opriţi fiind 
de a înainta spre vest de oştirile împăratului Otto cel Mare. 
                                       
1 Nik. Nilles, Symbolae ad illustrandem históriám ecclesiae orientalis, II, 
p. 528. Vezi şi Gh. Bogdan-Duică, Procesul episcopului Inochentie Clain, 
Caransebeş, 1896, p. 74. 
Dl G. Popa-Lisseanu remarcă just că informaţiile despre 
unguri sunt mai abundente în aceste cronici decât acele despre 
năvălitorii anteriori, tocmai din cauza prădăciunilor pe care ei 
le-au săvârşit.1 
Cronica lui Regino, sub anul 889, debutează cu aceste 
cuvinte privitoare la neamul maghiarilor: 
„Gens Hungarorum ferocissima et omni belua crudelior... 
Vivunt non hominum sed beluarum more”. 
„Neam mai feroce şi mai crud decât orice fiară (Cronica 
întrebuinţează superlativul „ferocissima”). Ei trăiesc nu ca 
oamenii ci ca fiarele”.2 
Şi după ce cronicarul ne spune despre unguri că „ei se 
hrănesc cu cărnuri crude, beau sânge şi inima oamenilor prinşi 
în războaie o mănâncă drept leac” el adaugă: „nulla miseratione 
flectuntur nullis pietatis visceribus commoventur”. 
(„Ei nu ştiu ce este mila şi nici un sentiment de pietate nu-i 
mişcă”).3 
Analele de la Fulda, la rândul lor, vorbind despre neamul 
fino-ugric care s-a revărsat din Ural asupra Occidentului, ne 
descriu în aceleaşi culori sumbre pe strămoşii ungurilor de azi: 
„neam prădalnic, crud, lipsit de orice simţământ de omenie”. Şi 
analele continuă, spunând că în anul 894 ei au omorât 20.000 
de oameni într-o singură zi!4 
În felul acesta debutează poporul maghiar în arena istoriei 
europene! Aceştia erau strămoşii ungurilor! Pe unde treceau 
semănau teroarea şi mizeria! Pentru ilustrarea celor de mai 
sus, dăm cuvântul unui erudit ungur, care nu va putea fi 
acuzat, în orice caz, de patimă antiungară. 
„Cuceritorii unguri, spune prelatul Endre Sebestyén, îndată 
ce au pus stăpânire pe ţară, în loc să se stabilească în mod 
                                       
1 G. Popa-Lisseanu, Continuitatea românilor în Dacia, Dovezi nouă, în 
„Analele Academiei Române. Memoriile Secţiunii istorice”, seria a III-a, tom. 
XXIII, 1941, p. 209 (64). 
2 Este vorba de cronica germană Reginonis Chronicon, contemporani 
Invaziei maghiare în Panonia; Monumenta Germaniae Historica. S.S.. I, p. 
599—600; Vezi si Romulus Seişanu, La Roumanie-Roumania-România, p. 
33. 
3 Monumenta Germaniae Historica S.S., I, p. 599 — 600. 
4 Ibid. 
paşnic în noua lor patrie au pornit într-o serie de «raiduri de 
prădăciune» în ţările învecinate, ceea ce a făcut ca numele lor 
să fie în acelaşi timp temut şi urât pe întregul cuprins al 
Europei Apusene (Which made their name both feared and 
hated all over Western Europe)”. „Popoarele ţărilor vizitate” (sic) 
de prădalnicii unguri, continuă lectorul pentru limba engleză al 
Universităţii din Debreţin, au adăugat un codicil la rugăciunea 
lor duminicală: „De sagittis Hungarorum libera nos Domine! 
(„Fereşte-ne, Doamne, de săgeţile ungurilor!). 
Endre Sebestyén termină însemnările sale istorice cu aceste 
cuvinte: „popoarele considerau pe unguri ca pe un flagel trimis 
de Dumnezeu asupra lor”.1 
Când un popor îşi face apariţia pe pământul continentului 
european în asemenea condiţii, este cel puţin imprudent, 
socotim noi, ca să vorbească azi de misiunea sa istorică în 
Europa Centrală. 
Poporul, despre care contele de Fiquelmont, fost preşedinte 
al Consiliului de Miniştri din Austria, ne spune că „n-ar trebui 
să uite că a venit ultimul din Asia, fără anale, fără nici o 
amintire de istorie şi de patrie”2, este cel mai puţin îndreptăţit 
să confere certificate de civilizaţie, superioară sau inferioară, 
popoarelor care se trag în linie directă din romanii împăratului 
Traian! 
Nu este desigur în intenţia noastră să judecăm prezentul 
sub prisma evenimentelor care au întunecat trecutul 
îndepărtat. Cronica lui Regino îi priveşte, fără îndoială, pe 
ungurii de acum 1050 de ani. Aceste evenimente ar fi fost de 
mult date uitării şi caracterizările cronicilor medievale de mult 
înmormântate sub lespedea trecutului, dacă ungurii înşişi nu 
şi-ar fi făcut un titlu de glorie de a ni le reaminti şi, din 
nefericire, a încerca să le reactualizeze. 
În anul de graţie 1939, adică după 1050 de ani de la 
descălecarea triburilor maghiare pe şesurile Panoniei, un ungur 
scrie la Budapesta, sub oblăduirea oficialităţilor ungureşti, 
următoarele cuvinte menite, în intenţia autorului lor, să 
                                       
1M Endre Sebestyén, The Magyars in America, în „The Hungarian 
Quarterly”, vol. VII, nr. 2, 1941, p. 229. 
2 Ibid.; Vezi R. Seişanu, Roumania, Bucureşti, 1939, p. 103. 
caracterizeze naţiunea ungară de azi şi dintotdeauna: „Naţia 
ungară este cea mai splendidă realizare a rasei dominante 
mongole, care nu cunoaşte decât victoria. În noi fierbe sângele 
lui Attila, al lui Árpád şi al lui Gingiskhan”. 
Dücsö Csaba, autorul acestei caracterizări a naţiei ungare, 
ţine cu tot dinadinsul să ne convingă că sângele apă nu se face 
şi că ungurii de azi au moştenit toate calităţile (sic) primitive ale 
rasei fino-ugrice. În fulminanta sa lucrare intitulată Nincs 
Kegyelem, apărută la Budapesta în 1939, el face tabula rasa cu 
mileniul de civilizaţie şi de cultură care separă epoca noastră 
de aceea a năvălirii ungurilor, închinând imn de slavă 
mentalităţii primitive şi barbare a strămoşilor. 
Însuşi titlul lucrării Nu există milă şi îndurare reeditează 
faimosul „Nulla miseratione” al cronicii lui Regino. 
În capitolul intitulat „Mărturisirea Leventului”, Dücsö 
Csaba ne arată că scopul urmărit de organizaţia de levenţi a 
tinerilor unguri este exterminarea românilor prin toate 
mijloacele: prin asasinat, prin otravă, foc etc. 
Dar să dăm cuvântul însuşi autorului. Cităm textual din 
capitolul „Mărturisirea Leventului”. 
Leventul maghiar Torday se adresează iubitei sale Piroşca: 
„Eu nu aştept să vină răzbunarea. Nu aştept! Voi suprima 
pe fiecare valah ce-mi iese în cale! Pe fiecare îl voi suprima! Nu 
va fi îndurare. Voi aprinde noaptea satele valahe! Voi trage în 
sabie toată populaţia; voi otrăvi toate fântânile şi voi ucide 
până şi copii în leagăn! În germene voi distruge acest neam 
ticălos şi hoţ. Nu va fi pentru nimeni nici o milă!” 
„Nici pentru copiii din leagăn, nici pentru mama care va 
naşte un copil... VOI SUPRIMA PE FIECARE VALAH ŞI ATUNCI 
NU VA FI ÎN TRANSILVANIA DECÂT O SINGURĂ 
NAŢIONALITATE, CEA MAGHIARĂ, NAŢIA MEA, SÂNGELE 
MEU! Voi face inofensivi pe viitorii Horea şi Cloşca. Nu va fi 
milă!”.1 
Îţi stă mintea în loc citind această patologică profesie de 
credinţă a tânărului levent Torday, recte a unui scriitor din 
                                       
1 Dücsö Csaba, Nincs kegyelem — Attila, Almos, Árpád ivadéka fel az új 
hon foglalásza (Nu va exista milă — descendent al lui Attila, Álmos, Árpád 
sus pentru o nouă ocupare de ţară!), Budapest, 1939, p. 155-l56. 
veacul, de la Hristos, al XX-lea! 
Te întrebi înmărmurit, cum a putut guvernul maghiar 
patrona asemenea îndemnuri la asasinat, la bestialităţi şi 
barbarii odioase, făcute în numele unei „organizaţii legal 
constituite... pentru pregătirea premilitară a tineretului 
ungar”?! 
Exterminarea completă a românilor din Transilvania, 
pentru ca Transilvania să devină în sfârşit maghiară! De ce nu 
extirparea tuturor naţiilor de pe continent, pentru ca întreaga 
Europă să devină maghiară? Ar fi mai mult spaţiu vital şi 
ungurii ar trăi într-adevăr ca într-un paradis terestru!... 
Moartea mamelor cu prunc la sân, moartea pruncilor din 
leagăn! Ce alt certificat de înaltă cultură, decât constatarea 
acestor manifestări fanatice de hipernaţionalism? 
Ţelul civilizaţiei, al culturii, a fost să înăbuşe în om 
instinctele primitive, pornirile primare, chemările sângelui 
strămoşilor de demult... din epocile când întunericul învăluia 
mintea omului barbar. Dücsö Csaba se vrea dezlegat de aceste 
lanţuri invizibile pe care le-a creat în cursul timpurilor 
progresul civilizaţiei. El se vrea liber să omoare, liber să prade, 
să distrugă, să extermine până şi pruncii nevinovaţi, să 
nimicească tot în calea lui şi, acestea toate, pentru a face să 
triumfe „înalta civilizaţie care a caracterizat epoca lui Attila, a 
lui Gingis-Han şi a lui Árpád. Sub oblăduirea spirituală a 
acestei întunecate trilogii vor extremiştii unguri să creeze 
formele noi de viaţă în Europa Centrală! Înapoierea la barbarie 
pentru ca Ungaria să poată din nou stăpâni Transilvania 
românească! 
Şi despre această Ungarie, scriitorul italian Franco Vellano 
Dionisi spunea că este „fertila, civilizata Ungarie”! 1 
Şi acestei Ungarii îi atribuie scriitorul ungur L. Mikecs rolul 
de „conducătoare a popoarelor din jurul ei”!, iar contele 
Apponyi pe acela de „misionar civilizator la graniţa apusului 
                                       
1 Romulus Seişanu, Transilvania românească, p. 58, 61; publicistul 
Franco Vellano Dionisi este autorul lucrării Il problema teritoriale 
Transilvano, Bologna, 1932, care propunea să se cedeze Ungariei un 
„«coridor» maghiar” prin Transilvania până în Secuime. Vezi A. Gociman, op. 
cit., p. 79—80; despre acest proiect revizionist vezi şi „Pesti Hírlap” din 3 
martie 1932. 
Europei”.1 
Ar fi să ne închipuim viitorul Europei în culori prea sumbre 
dacă am atribui naţiei ungare, din sânul căreia se pot recruta 
în veacul nostru atari specimene, rolul de misionară a 
civilizaţiei central-europene! 
Poporul vecin, al românilor, este un popor modest de ţărani. 
România este o ţară care a intrat relativ recent în marea familie 
a statelor de înaltă cultură europeană. Soarta a fost vitregă cu 
această ramură cadetă a latinităţii. Veac după veac, poporul 
românesc a fost nevoit să lupte pentru a se apăra şi a putea 
astfel dăinui ca naţie. 
Or, starea de nesiguranţă, consecinţă a războaielor 
îndelungate, cu întregul ei cortegiu de suferinţe, de lipsuri şi 
mizerii, este puţin prielnică unei înfloriri a culturii şi a 
progresului. Inter arma silent musae! 
Merită să fie relevat faptul că românii, spre deosebire de 
unguri, n-au purtat niciodată războaie de cucerire sau de 
distrugere şi prădăciune. Istoria românilor a cunoscut nespus 
de multe războaie, însă toate defensive, toate de apărare a 
fiinţei naţionale româneşti şi a pământului strămoşesc. 
Din ziua în care România a dobândit neatârnarea, românii 
au făcut progrese uimitoare pe căile atât de multiple şi atât de 
variate ale progresului. Ar fi desigur pueril să se stabilească 
paralele între valorile spirituale cu care cele două naţii — cea 
română şi cea ungară — au îmbogăţit patrimoniul culturii 
universale. Cultura nu se drămuieşte şi nu se apreciază 
cantitativ. Ar fi de asemenea ridicol să urmăm calea pe care ne-
o recomandă antologiile moderne ungare, care enumeră, pêle 
mêle, printre producţiile literare „maghiare”, operele scriitorilor 
de diferite naţionalităţi care au trăit pe teritoriile supuse 
Coroanei ungare. 
Din dorinţa de a străluci cu orice preţ, ungurii se 
împăunează astfel cu valorile spirituale ale unor popoare care 
nu au nimic comun cu urmaşii Sfântului Ştefan. Dl Gulyái Pál, 
                                       
1 În vol Magyarok a kultúráért (Maghiarii pentru cultură), Budapest, 
1929, Zoltán Gerevich afirmă, că dacă harta politică a Europei este aceea pe 
care o cunoaşte, acest fapt se datoreşte ungurilor (p. 33 — 39), iar geograful 
Jeno Chalnoky susţine că francezii au împrumutat împărţirea ţării în 
departamente de la unguri (p. 60, 64). 
de pildă, în Viaţa şi operele scriitorilor maghiari, recent apărută 
la Budapesta, citează, printre scriitorii aşa-zişi maghiari, 
figurile cele mai proeminente ale vieţii culturale şi naţionale 
româneşti din Ardeal. Este drept că Ardealul a fost sub 
dominaţie ungară; aceasta nu îndreptăţeşte însă să fie taxaţi 
drept scriitori maghiari, scriitorii care au simţit româneşte, au 
scris în româneşte, au combătut pentru cauza românească şi au 
fost cei mai hotărâţi adversari ai maghiarismului 
deznaţionalizator. 
Este o elementară lipsă de bun simţ, dublată de un cinism 
sfidător, ca să prezinţi drept maghiari pe un Gheorghe Bariţiu, 
unul dintre cei mai luminaţi patrioţi români transilvăneni, 
fondatorul gazetăriei româneşti ardelene, pe un Inocenţiu Micu-
Klein, martir al cauzei româneşti ardelene, pe un Samuil Klein, 
autor al faimoaselor Elementa linguae daco-romanae sive 
valachicae, pe un Simion Bărnuţiu, unul dintre precursorii 
luptei de dezrobire a românilor de sub dominaţia maghiară, sau 
pe scriitori ca: Ion Agârbiceanu, Theodor Capidan, Emanoil 
Bucuţa, Gheorghe Bogdan-Duică, care figurează în fruntea 
scrisului românesc din Transilvania. 
Dl prof. Pál a reuşit prin „maghiarizarea forţată” a tuturor 
scriitorilor care au trăit pe pământul fostei monarhii austro-
ungare să reunească un număr de 14.117 scriitori... „aşa-zişi 
maghiari”, numai la literele alfabetice A, B şi C. Dl Zenovie 
Pâclişanu, un profund cunoscător al stărilor de fapt din fosta 
monarhie austro-ungară, evaluează la peste 100.000 numărul 
scriitorilor pe care metoda Pál va reuşi să-l atingă când vor fi 
terminate şi restul volumelor cuprinzând nomenclatura 
alfabetică până la litera Z. 
Nu ne-ar surprinde defel dacă, procedând după sistemul de 
până acum, dl Pál va trece printre scriitorii maghiari şi pe 
marele poet al românilor de dincolo de Carpaţi, Octavian Goga, 
cântăreţul pătimirii Ardealului, al acelui Ardeal în care: „Sunt 
cântece şi flori şi lacrimi multe, multe”, după cum desigur vom 
găsi foarte natural ca într-o asemenea antologie să găsim 
figurând drept scriitori, ilustrând maghiarismul, pe Andrei 
Mureşanu, autorul celebrului „Răsunet”, a cărui primă strofă 
este cea mai bună dovadă a simţămintelor sale PRO-
MAGHIARE: 
„Deşteaptă-te române, din somnul cel de moarte, 
În care te-adânciră, barbarii de tirani!” 
Dar sistemul nu este nou, pentru ca să mai surprindă pe 
cunoscători felul de a fi al maghiarilor. 
Nu-şi fac oare ungurii un titlu de glorie din acel minunat 
Rondo all’ongrese, pe care Haydn l-a imortalizat într-unul din 
Trio-urile sale şi care este tot atât de unguresc pe cât sunt de 
ungureşti operele lui Ion Agârbiceanu, laureatul naţional al 
României pentru proză din anul 1927, sau ale unui Octavian 
Goga, poetul plaiurilor româneşti ale Transilvaniei. 
Nu contestă nimeni frumuseţea şi originalitatea muzicii 
populare ungureşti, care i-a inspirat pe Brahms, pe Liszt, pe 
Schubert şi pe Sarasate, după cum nu neagă nimeni farmecul 
poeziilor lui Alexandru Petőfi sau al poemelor filozofice ale lui 
Emerich Madách, autorul faimosului poem dramatic Tragedia 
omului. 
Este însă incorect să înglobezi în patrimoniul culturii 
maghiare ceea ce aparţine în mod categoric culturii popoarelor 
conlocuitoare. Ungurii au tunat şi au fulgerat, atunci când 
producţiile muzicale ale geniului popular unguresc au fost 
difuzate în Occident sub denumirea deformată de „muzică 
ţigănească” şi s-au indignat când maestrul Sarasate şi-a 
intitulat faimoasa lui lucrare pentru vioară, inspirată dintr-o 
romanţă pur ungurească a lui Elemer Szentérmay, „motive 
ţigăneşti” (Zigeunerweisen). 
De ce nu se feresc ei atunci de a cădea în acelaşi păcat, 
atribuind culturii maghiare producţii spirituale impregnate de 
cel mai caracteristic spirit românesc? 
Explicaţia o găsim în tradiţionala metodă confuzionistă a 
ungurilor, menită să încurce lucrurile în aşa fel încât să-i fie 
necesare adevărului eforturi incomensurabile pentru a-şi putea 
croi un drum spre lumină. 
De pe înălţimea celor o sută de mii de scriitori maghiari, 
ceea ce reprezintă 12% din întreaga populaţie ungurească a 
Regatului maghiar din 1920, ungurii au toate drepturile a se 
erija nu numai în conducători spirituali ai popoarelor barbare 
din vecinătatea lor, dar chiar şi a întregii omeniri!... 
Într-adevăr, ori de câte ori se prezintă ocazia, vecinii 
apuseni ai românilor nu se sfiesc a-i taxa pe aceştia din urmă 
drept un popor de analfabeţi şi de păstori înapoiaţi, un fel de 
barbari, care roiesc în jurul mult civilizatei Ungarii1, ţara cu o 
sută de mii de literaţi. Şi pe acest tărâm, răspunsul pe care l-
au dat românii nenumăratelor graţiozităţi maghiare a fost 
sobru şi elocvent. El constă în prezenţa permanentă în toate 
compartimentele culturii europene a reprezentanţilor geniului 
naţional românesc. 
Gloria istoricului N. Iorga a trecut de multă vreme 
fruntariile ţării sale, ca şi aceea a marelui savant neurolog 
Gheorghe Marinescu. 
În diplomaţia europeană numele românilor Take Ionescu şi 
Nicolae Titulescu au înscris pagini nemuritoare. 
În muzică, numele lui George Enescu, violonist, dirijor şi 
compozitor, va rămâne pentru veşnicie înscris în galeria marilor 
muzicieni ai sec. al XX-lea, alături de acela al lui Stan 
Golestan. 
Un De Max, o Marioara Ventura şi un Yonnel au fost 
purtătorii geniali ai făcliei artei româneşti în Oraşul-Lumină, 
după cum un Raoul Asian şi Grozăvescu au împământenit 
numele de român în cetatea artistică a Vienei de odinioară şi, 
în fine, după cum Maria Cebotari l-a înscris cu cinste în analele 
faimoasei Scala din Milano. Contesa de Noailles, Elena 
Văcărescu, Martha Bibescu, Panait Istrati şi Matei Russo au 
europenizat numele de români, iar poezia lui Mihai Eminescu 
tinde, din ce în ce mai mult, să ocupe locul de cinste pe care-l 
merită printre creaţiile epocale ale genului, alături de operele 
lui Leopardi, ale lui Musset şi ale lui Shelley. În sfârşit, gloria 
lui Petre Neagoe a împământenit numele de român în Statele 
Unite ale Americii. 
Vedem, deci, că o întreagă pleiadă de gânditori, poeţi, artişti 
şi prozatori au creat României cu totul altă faimă decât aceea 
pe care caută să le-o făurească ungurii, din motive atât de 
puţin lăudabile. 
                                       
1 Un fost ministru maghiar susţinea fără temei că numeroşi români 
transilvăneni se stabileau în România pentru că „nu ţineau pasul cu 
dezvoltarea vertiginoasă a progreselor culturale, fiind cu totul izolaţi de 
cultura apuseană şi de cea maghiară, de aceeaşi valoare, prin 
necunoaşterea limbii maghiare” (Zsigmond Reiner, A kéleti vallasú magyar 
nemzeti egyház szervezése, Budapest, 1907, p. 8). 
Ungurii au meditat, însă, profund asupra celebrelor vorbe 
«Calomniez, calomniez, il en restera toujours quelque chose»! şi 
le-au erijat în dogmă. 
Iată de ce ei n-au pierdut nici o ocazie de a denigra numele 
de român şi de a prezenta opiniei publice mondiale, poporul 
latin de la graniţele răsăritene ale Europei, drept un popor în 
toate inferior maghiarilor. 
 
Românii la Budapesta 
 
Exemplul cel mai elocvent al acestui sistem tradiţional de 
deformare cu orice preţ a adevărului şi al defăimării a tot ceea 
ce e românesc, l-au oferit ungurii, cu prilejul ocupaţiei 
româneşti din Ungaria, în vara anului 1919. 
Sunt cunoscute astăzi faptele sub aspectul lor nedeformat 
de patima politicianistă.1 Ele sunt încrustate în foliantele 
                                       
1 Guvernul ungar condus de Béla Kun a refuzat să recunoască dreptul 
poporului român şi al celorlalte popoare la unitate naţională şi a trecut la 
folosirea tuturor mijloacelor posibile, inclusiv cele militare, pentru 
reanexarea Transilvaniei la Ungaria. Republica Ungară a Sfaturilor a intrat 
în contact cu guvernul Rusiei sovietice proiectând un atac militar împotriva 
României din două direcţii: în timp ce armata ungară urma să atace 
România dinspre vest, o armată ucraineană urma să atace România prin 
Bucovina, pentru a face joncţiunea cu armata roşie ungară, iar o altă 
armată urma să atace forţele româneşti din zona Basarabiei, vizând 
încercuirea lor lângă Nistru. În felul acesta marile acte plebiscitare, profund 
democratice, înfăptuite de naţiunea română în cursul anului 1918, care au 
culminat cu Marea Adunare Naţională de la Alba Iulia, erau puse în pericol. 
După ce atacaseră Cehoslovacia, armatele ungare au atacat România, 
fără declaraţie de război, în noaptea de 15—16 aprilie 1919; armatele 
române au trecut la contraatac şi au intrat în Budapesta la 20 august 1919 
având şi acordul marilor puteri învingătoare în primul război mondial. 
Însuşi generalul G.D. Mărdărescu, comandantul armatei române, în 
proclamaţia sa din 12 noiembrie 1919, dată în capitala Ungariei, declara 
deschis: „Armata românească se retrage. Budapesta va fi evacuată. Părăsind 
capitala Ungariei, România ţine a afirma încă o dată că în urma atacului de 
la Tisa, care a motivat acţiunea sa militară, ea n-a fost călăuzită decât de 
legitima apărare şi cerinţele militare. Orice gând de asuprire sau de 
răzbunare i-a fost străin (...). Armata românească ţine încă o dată să afirme 
că a considerat totdeauna afacerile lăuntrice ale Ungariei ca aparţinând 
singur poporului ungar căruia îi doreşte restabilirea liniştei, evitând orice 
persecuţiuni politice, sociale sau religioase” (Colecţia ordonanţelor date de 
obiective ale istorici, astfel cum ele au fost scrise de oamenii de 
ştiinţă imparţiali. 
Soluţia ocupării militare a Ungariei, nu numai că a fost 
aprobată de marii şefi militari şi de oamenii politici de seamă ai 
Apusului, dar ea a fost preconizată înainte chiar ca trupele 
româneşti să fi trecut Tisa, de generalul Pellé, şeful misiunii 
militare franceze la Praga. În scrisoarea sa din 6 iulie 1919, 
adresată Consiliului Suprem, generalul Pellé scria textual: 
„Ungurii sunt hotărâţi să restabilească vechile hotare ale ţării 
lor. Singurul mijloc de a-i dezarma este de a ocupa efectiv 
Ungaria printr-o intervenţie militară, aşa cum s-a făcut în 
Germania”.1 
Ocupaţia românească în Ungaria a prilejuit ungurilor cea 
mai furibundă acţiune de calomniere la adresa armatelor de 
ocupaţie, bazată pe o sfruntată denaturare a adevărului. 
Nu există acuzaţiune care să nu le fi fost adusă românilor, 
cu scopul de a îndepărta de la ei simpatiile lumii civilizate şi de 
a le capta pentru „nefericita Ungarie”. 
Românilor li s-a adus în primul rând acuzaţiunea de a fi 
înfometat capitala Ungariei, de a fi luat cu forţa tot ce le-a ieşit 
în cale, într-un cuvânt de a fi pustiit întreaga Ungarie. 
Ungurii au dezlănţuit cu acel prilej întreaga artilerie grea a 
propagandei lor. Şi trebuie s-o recunoaştem, odată mai mult, 
sistemul propagandei deşănţate, sprijinit pe fapte imaginare, 
greu de controlat la distanţă de mii de kilometri, a creat 
ungurilor aureolă de martiri. 
Ecoul acestei propagande se mai aude în răstimpuri până şi 
în zilele noastre. 
Fideli principiului care ne-a călăuzit, nu ne vom folosi, 
pentru elucidarea chestiunii, de mărturia românească a 
generalului Mărdărescu 2, comandantul armatelor române de 
ocupaţie din Budapesta, ci vom invoca mărturia obiectivă de o 
valoare necontestată a unui ziarist american, care se afla în 
                                                                                                   
Comandamentul trupelor din Transilvania cu anexele ordonanţelor ce au 
suferit modificări şi proclamaţiile date de acest comandament, Sibiu, 1920, p. 
81). 
1 Vezi R. Seişanu, Transilvania Românească..., p. 55. 
2 General G.D. Mărdărescu, Campania pentru dezrobirea Ardealului şi 
ocuparea Budapestei, 1919 — 1920, Bucureşti, 1922. 
timpul ocupaţiei româneşti în capitala Ungariei. 
Din fericire pentru triumful adevărului, ziaristul american 
Charles Upson Clark, doctor în filozofie, a putut constata de 
visu ce a însemnat ocupaţia românilor pentru Ungaria. El a 
redat în chip amănunţit în lucrarea sa Greater Roumania, 
publicată la New York în 1922, un tablou complet al vieţii 
Capitalei ungare sub ocupaţie. „Având fericirea, spune el, să fi 
văzut Budapesta sub controlul românilor, în octombrie 1919, 
voi povesti constatările pe care le-am făcut acolo, fără ca vreun 
interpret sau ghid oficial să mă fi împiedicat să aflu adevărul”.1 
Clark recunoaşte că la plecarea sa spre Budapesta membrii 
marcanţi ai Comisiunii Americane la Conferinţa Păcii din Paris 
i-au descris situaţia pe care o va găsi la Budapesta în culorile 
cele mai sumbre. Un important diplomat american îi spusese 
chiar — din auzite bineînţeles! — că românii n-au lăsat la 
Budapesta decât pavajul străzilor.2 
„Trebuie să mărturisesc, spune el, că am rămas înmărmurit 
de cele văzute: Românii nu numai că n-au desfiinţat viaţa 
capitalei ungare, dar au normalizat-o chiar”.3 
„Românii merită mari laude din punctul de vedere al laturii 
constructive pentru tot ceea ce ei au făcut la Budapesta”. 4 
Clark afirmă că alimentele capturate de la armata ungară 
au fost puse la dispoziţia autorităţilor civile şi că 4 trenuri 
alimentare din 4 direcţii diferite au fost date circulaţiei pentru 
hrana Capitalei. Pieţele, afirmă Clark, erau înţesate de ţărani şi 
de cumpărători. Standurile erau supraîncărcate de păsări. În 
pieţe se găseau alimente. Viaţa era mai ieftină decât la 
Bucureşti, unde de altfel — remarca este tot a gazetarului 
newyorkez — prăvăliile erau cu mult mai puţin bine 
aprovizionate.5 
Teatrele funcţionau toate. În seara zilei de 28 octombrie 
1919 jurnalistul american a fost nevoit să aleagă între o piesă a 
lui Shakespeare, „Othelo”, opera „Flautul fermecat” a lui 
                                       
1 Charles Upson Clark, Greater Roumania, New York, 1922, p. 256 —
257. 
2 Ibid., p. 258. 
3 Ibid., p. 269. 
4 Ibid., p. 270. 
5 Ibid., p. 263. 
Mozart, „Hoţii” lui Schiller şi alte piese şi operete uşoare1, fără 
a mai vorbi de filmele de cinematograf. Pentru un oraş care 
trăia sub „cizma umilitoare a unei armate balcanice”, trebuie să 
recunoaştem că distracţiile nu lipseau! 
Clark ne mai spune că sub ocupaţia românească erau 
deschise, la Budapesta, expoziţii de artă şi ne informează, de 
asemenea, că până şi cursele de cai îşi reluaseră activitatea.2 
Nici o ingerinţă de nici un fel nu s-a exercitat de români 
asupra libertăţilor cetăţeneşti din Ungaria. În timpul 
administraţiei române, 150.000 de persoane s-au întrunit în 
mod liber în adunări publice, ceea ce confirmă în totul spusele 
generalului Mărdărescu: „Trupele româneşti de ocupaţie nu s-
au amestecat nici într-un fel, în viaţa lăuntrică a statului 
unguresc”.3 
 
„Civilizaţia” maghiară şi „barbaria” română 
 
Este unanim recunoscut azi faptul că în războiul trecut4, 
trupele de ocupaţie germano-austro-ungare au pustiit 
Muntenia ocupată. 
Dacă s-ar stabili un tablou comparativ între cele două 
ocupaţiuni, acea românească în Ungaria şi acea germano-
austro-ungară în România, desigur că nu românilor li s-ar 
cuveni epitetele injurioase cu care au fost împroşcaţi timp de 
două decenii de către propaganda maghiară. 
Şi atunci se naşte întrebarea: cum s-a născut cabala 
pustiirii Budapestei şi cum se face că ea persistă până în zilele 
noastre? 
Răspunsul e foarte simplu: ungurii au căutat dintotdeauna, 
şi mai caută şi azi, să acrediteze ideea că românii sunt un 
popor în care sălăşluiesc instincte barbare şi că deci, sunt 
inapţi de a servi de element dominant unor popoare de rasă 
superioară... cum ar fi de pildă poporul fino-ugric al 
                                       
1 Ibid., p. 262. 
2 Ibid. 
3 G.D. Mărdărescu, Răspuns unui jurnal nediplomatic al Generalului de 
divizie Harry-Hill-Bandholtz, membru american al misiunii militare 
interaliate în Ungaria (1919 — 1920), Bucureşti, 1935, p. 28-29. 
4 Primul război mondial (n.n.). 
maghiarilor. 
Civilizaţiei ungureşti i se opune barbaria românească.1 
Şi la ce mijloace nu recurg oare ungurii pentru a apărea în 
faţa opiniei publice mondiale drept campionii civilizaţiei şi, se 
înţelege, drept unici deţinători ai monopolului civilizaţiei în 
regiunea Europei Centrale?! 
Atunci când nu găsesc în istoria lor suficiente fapte eroice 
pentru a-şi construi pe ele eşafodajul „minunatei povestiri a 
celei mai măreţe naţii central-europene”, ungurii nu se dau în 
lături nici de a inventa acte de eroism şi nici chiar de a 
transforma marile dezastre ale istoriei lor în pagini de glorie 
eternă. Istoria maghiară pentru uzul nemaghiarilor, devine 
astfel o transfiguraţie istorică în care ficţiunea ia locul realului 
şi legenda impregnată de subiectivism şi creată ad-hoc, ridicată 
la rangul de naraţiune istorică obiectivă. 
Astfel, pentru opinia publică spaniolă ungurii au creat o 
istorie ungurească sui-generis, în care luptele de la Mohi (1241) 
şi de la Mohács (1526), adevărate dezastre naţionale, sunt 
prezentate drept victorii unice în istoria Europei, cu consecinţe 
incalculabile pentru civilizaţia Apusului. 
Or, este suficient să răsfoim istoria lui Marczali Henrik 
pentru a citi că „în 1241 nu tăria maghiarilor l-a silit pe Batu 
să se întoarcă, ci moartea în Orientul îndepărtat a Hanului 
Ogodai şi dorinţa lui Batu de a-i lua locul”2, sau studiul 
contelui Pál Teleki (Ungarn, Vergangenheit und Gegenwart), 
pentru a vedea că retragerea tătarilor şi oprirea înaintării lor nu 
                                       
1 Printre alte lucrări propagandistice duşmănoase apărute în această 
epocă amintim: Emerich Lukinisch, Barbarie des Valaques dans l'histoire de 
l’Hongrie, Budapest, 1922; Memoire au sujet des violations de droit commises 
par le régime roumain en Transylvanie contre les minorités nationales, de 
réligion et de race, editată de „Liga pentru protecţia minorităţilor naţionale 
din România”, Budapest, 1921. Vezi şi comentariile lui A. Gociman, op. cit., 
p. 250—285, care prezintă numeroase cazuri de atrocităţi săvârşite de 
maghiari 
2 În urma bătăliei de pe râul Sajó, din 11 aprilie 1241, armata regelui 
Béla IV a fost decimată de către tătari, iar regele însuşi a fugit Ia Trau 
(Trogir), în Dalmaţia. Un cronicar bavarez consemna astfel campania 
tătarilor din 1241: „Ungaria a fost distrusă de tătari în acest an” (Marczali 
II., Magyarország története az Árpádok horában/Istoria Ungariei pe timpul 
dinastiei arpadiene, Budapest, 1896, p. 474—475). 
s-au datorat „eroicelor trupe” maghiare, ci „unei întâmplări” 
(ein Zufall) şi anume aceea a „morţii marelui Han Oktai”, după 
cum este suficient să deschidem orice istorie ungurească — 
scrisă pentru unguri — pentru a ne da seama de proporţiile 
dezastrului ungar de la Mohács, unde, scrie Fraknoi Vilmos 
(Epoca Huniadeştilor şi Jagellonilor), în scurtul timp de un ceas 
şi jumătate armatele maghiare au fost nimicite şi unde, după 
cum scrie acelaşi autor, „cadavrele aproximativ a 24.000 (din 
28.000) maghiari au acoperit câmpul de luptă”. 
Şi când un istoric de talia lui Bálint Hóman afirmă despre 
expediţiile pustiitoare ale primilor maghiari că ele au fost 
„întreprinderi sportive” (Sportartige Unternehmungen), ce să ne 
mai aşteptăm de la istoricii improvizaţi, puşi în slujba 
propagandei cu substrat politicianist?!... 
Şi dacă a pustii ţările, a ucide — cum rezultă din Analele de 
la Fulda — câte 20.000 de oameni pe zi, înseamnă pentru 
unguri a face sport, ce, oare, trebuie să însemne pentru aceşti 
„misionari ai civilizaţiei din regiunea central-europeană”, a fi cu 
adevărat cruzi?!... 
Răspunsul ni-l dă leventul d-lui Dücsö Csaba, care 
preconizează pentru tranşarea definitivă a problemei 
transilvănene exterminarea celor 3.000.000 de români ardeleni, 
desigur într-o proporţie mai mare decât aceea de 20.000 ucişi 
pe zi, pentru a se onora legile progresului şi ale vitezei! 
Dar, transfigurând cu atâta uşurinţă istoria, de ce nu 
inventează ungurii pentru necesităţile cauzei pe un Ludovic al 
XIV-lea al Ungariei sau pe o regină Victoria? 
Atunci, cu adevărat, că ei ar putea vorbi, aşa cum o fac 
astăzi în revista spaniolă „Destino”, în numele unei Ungarii, 
fără de care „continentul european ar deveni cel mai uitat 
dintre colţurile pământului”! 
Socotim că n-am putea servi mai bine cauza adevărului 
decât citind, pentru încheierea acestui capitol, două opinii 
despre „înapoiatul popor românesc” de la graniţele de răsărit 
ale Europei, exprimate de două personalităţi ale căror nume vor 
rămâne înscrise în tabela valorilor eterne atunci când praful 
uitării se va fi aşternut de mult peste numele defăimătorilor 
poporului românesc. 
„Nu există în ansamblul popoarelor aliate, spunea Louis 
Barthou, subtilul literat şi om politic francez, o ţară care să fie 
mai apropiată de noi prin atâtea afinităţi, prin originile sale, 
prin tradiţiile sale şi prin cultura sa. Nu există ţară aliată unde 
limba franceză să fie vorbită astfel, cum ea este vorbită în 
România, cu atâta uşurinţă, cu atâta graţie, cu atâta forţă”. 
Marele istoric Jules Michelet, adresându-se popoarelor din 
Occident, le prezintă astfel poporul românesc, împotriva căruia 
s-au îndreptat cu atâta înverşunare atacurile propagandei 
maghiare de ieri şi dintotdeauna: 
„Popoare din Occident care, de atâta timp, departe de 
barbarie, cultivaţi artele păcii, păstraţi întotdeauna o amintire 
recunoscătoare pentru naţiunile orientale care, aşezate la 
frontierele Europei, v-au acoperit şi apărat de invazia 
tătărească şi de armatele turceşti[...] Nu uitaţi în special ceea 
ce voi datoraţi[…] nefericitei Românii!”1 
...Barthou, Michelet! Să ne fie îngăduit să preferăm 
mărturia lor, înscrisă în veşnicie, aceleia a lui Tisseyre, a lui 
Franco Vellano Dionisi sau a lui Robert Donald. Să ne fie 
îngăduit să preferăm eternul vremelnicului şi seninătatea 
obiectivităţii, deformărilor inextricabile ale pseudo-istoricilor 
pătimaşi şi... de atât ea ori interesaţi! 
                                       
1 Jules Michelet, Principautés Danubiennes. Madame Rosetti — 184, in 
Legendes démocratiques de Nord, Paris, 1854, p. 284. 
PARTEA A III-A 
REGIMUL MINORITĂŢILOR SUB UNGURI ŞI SUB 
ROMÂNI 
 
„Magyarország vagy lesz magyar vagy nem lesz” (Sau 
Ungaria va deveni maghiară sau ea va dispare) 
Slogan unguresc 
 
„Soarta minorităţilor de azi nu este defel comparabilă cu 
aceea a popoarelor din Europa dinainte de război” 
Aristide Briand 
 
Din ziua în care ungurii, profitând de slăbiciunea Coroanei 
Habsburgice, au devenit atotputernici în cadrul monarhiei 
dualiste, politica lor faţă de popoarele care conlocuiau pe 
teritoriul Ungariei s-a desfăşurat sub semnul „maghiarizării cu 
orice preţ” a tuturor popoarelor nemaghiare şi aceasta în 
vederea realizării unei himere: STATUL UNGAR UNITAR. 
În 1867, data inaugurării acestei politici ultranaţionaliste, 
Ungaria număra 13.579.000 locuitori. Dintre aceştia erau 
maghiari numai 5.665.000 faţă de 7.939.000 nemaghiari.1 
În cadrul Ungariei din acea epocă, ungurii erau deci o 
minoritate, majoritatea fiind formată din popoarele nemaghiare. 
Între maghiari şi nemaghiari — reuniţi laolaltă, nu prin firea 
lucrurilor sau prin voinţa naţionalităţilor nemaghiare, ci prin 
forţa unui destin absurd, împotriva căruia aceste naţionalităţi 
au luptat până la descătuşarea lor definitivă — între elementul 
dominant şi acel aservit exista o prăpastie pe care au creat-o 
nu numai deosebirile de rasă, de tradiţii, de ideal şi de religie, 
dar şi secolele de împilare din partea guvernanţilor maghiari. 
Ungurii nu s-au dat în lături de la nici o măsură — oricât 
de gravă ar fi fost ea — pentru ca să deznaţionalizeze 
naţionalităţile conlocuitoare. Întregul efort al statului ungar, 
                                       
1 Z. Pâclişanu, Politica minoritară a guvernelor ungureşti (1867— 1914). 
Bucureşti, 1943, p. 10. 
toate străduinţele guvernanţilor de la Budapesta, de la cei mai 
moderaţi până la cei mai şovini, era maghiarizarea milioanelor 
de nemaghiari. 
Géza Kosztelszki, cu cinismul care-l caracteriza, a afirmat-o 
răspicat: „Sau îi maghiarizăm, sau vom dispărea; tertium non 
daturi”.1 
Rezultatele acestei uriaşe întreprinderi negativiste, iată-le, 
în rigiditatea pe care o imprimă celor mai dureroase realităţi, 
cifrele indiferente ale statisticilor: 
În 1869, maghiarii reprezentau 44,4% din totalul populaţiei 
Ungariei, iar nemaghiarii 55,6%. În 1880 numărul ungurilor 
creşte la 46,6% din totalul populaţiei, iar cel ai nemaghiarilor 
scade la 53,4%. În 1890, proporţia este de 48,5% pentru 
maghiari şi 51,5% pentru nemaghiari; în 1900 ungurii dau un 
procentaj de 51,5 faţă de 48,6% proporţia nemaghiarilor şi, în 
sfârşit, în 1910 maghiarii se plasează cu proporţia de 54,5% în 
fruntea tuturor naţionalităţilor, iar nemaghiarii reuşesc să se 
înscrie în statistica oficială ungurească din acel an cu numai 
45,5% din totalul populaţiei. 
Maghiari: 44,4%, 46,6%, 48,5%, 51,4%, 54,5%. Nemaghiari: 
55,6%, 53,4%, 51,5%, 48,6%, 45,5% 2. 
De o parte, mersul ascendent al naţiei maghiare 
deznaţionalizatoare, de altă parte, mersul descendent al 
popoarelor de rasă nemaghiară, deznaţionalizate treptat, 
treptat. 
Dacă n-ar fi izbucnit războiul mondial şi dacă monarhia 
austro-ungară nu s-ar fi prăbuşit, desigur că visul lui 
Kosztelszki s-ar fi realizat într-o zi, Europa fiind neputincioasă 
să împiedice cea mai monstruoasă operă de deznaţionalizare 
din câte a cunoscut vreodată istoria. Într-adevăr, în prima 
decadă a secolului al XX-lea populaţia ungurească raportată la 
totalul populaţiei Ungariei a înregistrat un spor de 3,1% pe câtă 
vreme nemaghiarii, în aceeaşi perioadă de timp au văzut 
proporţia lor descrescând cu 3,1% din total. 
                                       
1 Kosztelszki Géza, Nemzeti politica a Felvidéken (Politica naţională la 
Felvidék), Budapest, 1898, p. 25, în care afirma: „fuziunea naţionalităţilor (= 
maghiarizarea) sau moartea”. 
2 Z. Pâclişanu, op. cit., p. 116. 
În 1880, ungurii nu întruneau decât 5.404.070 suflete, faţă 
de 7.345.533 nemaghiari. Ţinând seama de cadenţa naturală a 
înmulţirii populaţiilor nemaghiare ar fi trebuit să constatăm, în 
1910, prezenţa a cel puţin 10.000.000 nemaghiari şi a cel mult 
8.000.000 de unguri. Or, metodele deznaţionalizării au operat 
din plin, aşa că în 1910 găsim în statul ungar 9.944.627 
unguri (sau aşa-zişi unguri) şi numai 8.319.906 nemaghiari.1 
Ce au devenit oare românii, germanii, slovacii, croaţii şi 
sârbii sporurilor de natalitate? Dispărut-au oare ele în aşa 
scurt timp în masa minoritară maghiară? S-au împuţinat oare 
românii — unul dintre cele mai viguroase, ca natalitate, 
popoare din Europa — sau germanii, atât de prolificii 
germani?!... 
Sau poate s-au asimilat ei de bună voie în cursul acestui 
prea fericit — pentru unguri — deceniu inaugural al secolului 
al XX-lea, declarându-se la numărătoarea statistică, în mod 
spontan şi entuziast drept naţionali unguri, după ce timp de 
decenii ei înşişi şi timp de secole strămoşii lor au declinat 
cinstea de a se socoti urmaşi ai lui Árpád?! 
Această ipoteză n-are măcar meritul de a fi verosimilă. 
Analizând-o mai îndeaproape constaţi cât este de absurdă. 
De pildă: în regiunea locuită de coloniştii şvabi, în apusul 
Transilvaniei, există comuna Petreşti (fostul district Satu Mare), 
unde în 1890 statistica ungurească a înregistrat existenţa a 
134 de unguri faţă de 1.076 germani. În 1900, adică după 10 
ani, statistica ne arată un spor de 3 unguri şi de 146 de 
germani, ceea ce reprezintă sporul normal faţă de indexul de 
natalitate al celor două popoare. În decada următoare, însă, 
statistica oficială înregistrează un fenomen cu totul curios: cei 
137 maghiari din 1900 cresc dintr-odată la 1.453, înregistrând 
astfel un spor de 1000% (una mie la sută), iar germanii, care 
numărau, în 1900, 1.212 suflete, dispar ca prin minune, cu 
toţii — absolut cu toţii — fără nici o urmă. 
Pentru atingerea acestui dublu rezultat miraculos, ar fi 
trebuit să existe în prealabil două condiţii de natură... 
supranaturală. Un flagel decimând fără cruţare şi în chip 
miraculos numai pe germanii din comuna sus-menţionată şi 
                                       
1 Ibid. 
un alt fenomen de aceeaşi natură, transformând pe morţii 
germani în... unguri vii. Ungaria ar fi încetat atunci de a se 
numi „ţara cu o sută de mii de poeţi”, devenind ţara tuturor 
minunilor, într-o epocă în care nimeni nu mai crede în minuni. 
Explicaţia fenomenului este însă mai simplă şi mai terre à 
terre. Ea ne este furnizată de înşişi maghiarii. În statistica 
dresată după criteriul limbii vorbite de naţionalităţile din 
Ungaria, în comuna Petreşti, unde statistica etnică nu mai 
înregistra în 1910 nici un german, găsim la rubrica limbii 
germane nu mai puţin de 1.201... maghiari vorbind germana 
(cu pronunţat accent şvab, bineînţeles!). Cazul comunei Petreşti 
nu este un caz izolat. 
Dl Zenovie Pâclişanu ne citează în cartea sa Deutsche und 
Magyaren zeci de cazuri similare.1 
Pentru un om civilizat, aceste fenomene repetate pe o scară 
întinsă şi caracteristice tuturor sferelor de activitate, sunt de 
neconceput. Ele constituiau totuşi rezultatele naturale ale unei 
politici pe care în interiorul hotarelor ungureşti guvernanţii 
maghiari nu numai că nu o ascundeau, dar o şi încurajau din 
răsputeri. 
Când ţelul politicii dusă de unguri era nimicirea 
naţionalităţilor, când din împlinirea acestui ţel ungurii îşi 
făuriseră însuşi idealul lor naţional, devine cu totul superficial 
a caracteriza regimul naţionalităţilor sub unguri, căci 
răspunsul decurge în mod firesc din însăşi natura lucrurilor: 
pentru a desfiinţa fiinţa naţională a populaţiilor conlocuitoare era 
necesară siluirea conştiinţelor, era necesară violentarea voinţelor 
şi în sfârşit era necesar să faci apel la forţă, la teroare, la 
intoleranţă şi la asuprire. 
Silnicia şi intoleranţa care caracterizează regimul 
naţionalităţilor din Ungaria ne apar deci azi ca un corolar firesc 
al principiilor care au călăuzit dintotdeauna politica maghiară. 
Unitatea nu se poate crea decât cu sacrificiul 
particularismelor. Or, când particularismele îşi apără dreptul la 
                                       
1 Z. Pâclişanu, Deutsche und Magyaren. Der Entnationalisierungs 
Kampf gegen die Sathmarer Schwaben, Bucureşti, 1941; altă ediţie. 
Bucureşti, 1942; vezi şi idem, Der Kampf der Volksgruppen Siebenbürgens 
gegen die Magyarisierung, Bucureşti, 1943 (Extras din vol. Siebenbürgen). 
viaţă, unitatea nu se poate înfăptui decât prin silnicie. 
Într-o Ungarie tinzând cu orice preţ spre unitate, 
tratamentul naţionalităţilor trebuia să fie intolerant şi a fost 
intolerant! Ungaria devenise în ajunul războiului mondial o 
adevărată închisoare a naţionalităţilor.1 
Şi în restul Transilvaniei ca şi în Secuime, ungurii au vrut 
să maghiarizeze totul: pământ şi oameni. Dacă efortul lor 
asupra materiei a putut da roadele voite, în schimb, acel 
imponderabil peste care nimeni şi nimic nu poate pune 
stăpânire prin silnicie, sufletul românilor transilvăneni, a 
scăpat din mrejele primejdioase ale deznaţionalizării, 
perpetuând în mijlocul unei lumi potrivnice speranţa într-un 
viitor mai bun. 
Contele Albert Apponyi se străduieşte, în lucrarea 
propagandistică apărută la Londra în 1928, intitulată Justice 
for Hungary să prezinte cititorului anglo-saxon poporul 
unguresc drept unul dinte popoarele superioare din centrul şi 
sud-estul Europei. 
Vom expune succint diferite aspecte ale prigoanei maghiare 
împotriva naţionalităţii majoritare româneşti din Transilvania 
pentru ca mitul „liberalismului” şi al „superiorităţii culturale” 
ungureşti să fie situat în adevăratul său făgaş. 
 
                                       
1 Ridicându-se cu fermitate împotriva politicii revizioniste ungare, 
Fényes S. scria: „Ungaria a fost o temniţă a popoarelor. Zidurile acestei 
temniţi trebuie să cadă în ruină; popoarele trebuiesc dezrobite ca, mai apoi, 
părţile eliberate să poată forma noi unităţi mai înalte, în care ele nu se vor 
mai lega între ele prin temniţi şi cătuşe, ci înseşi interesele economice şi 
istorice le vor lega pe toate în simţire frăţească şi unitate gospodărească.  
De fapt, poporul maghiar are nevoie să fie dezrobit, dar această 
eliberare nu se poate înfăptui în aşa chip, ca în temniţa în care a rămas 
singur să mai înghesuie şi alţi robi, ci invers, ca zidurile temniţii să se 
dărâme. Om cu mintea sănătoasă nu poate cugeta că istoria e ca o piesă de 
teatru care se poate repeta, care se poate relua, sau se pune din nou pe afiş. 
Fapt e că naţiuni străine au suferit sub stăpânirea maghiară. Ele au 
îngrămădit ură peste ură în sufletul lor; această ură a zdrobit vechea 
unitate. Şi acum, după toate câte s-au întâmplat, să revenim la vechea stare 
de lucruri, ca şi când nu s-ar fi întâmplat nimic? Este cu neputinţă. Ungaria 
ar avea din nou 3 milioane de români şi aceştia şi-ar da pe faţă din nou 
nemulţumirile etc., etc., până ce nu va fi altă soluţie decât un nou război 
mondial” (Fényes S., op. cit., p. 136). 
Maghiarizarea numirilor toponimice 
 
Pământul Transilvaniei cu dealurile sale, cu văile, cu 
râurile, pădurile şi satele sale prezenta o imagine prea 
clocotitoare a românismului milenar, pentru ca el să nu fi 
provocat la unguri dorinţa de a şterge, odată pentru totdeauna, 
aceste urme irefragabile ale unui trecut pur românesc, 
perpetuat din tată în fiu, din generaţie în generaţie, din veac în 
veac. 
Reprezentantul cel mai proeminent al şcolii de 
deznaţionalizare, baronul Désider Bánffy, hotărî atunci, pur şi 
simplu, schimbarea numelor vechi nemaghiare cu nume 
improvizate ad-hoc şi purtând pecetea cea mai caracteristică a 
maghiarismului. El a elaborat în acest scop „legea pentru 
denumirea comunelor şi a altor locuri”, lege care a fost 
promulgată la 17 februarie 1898.1 
În virtutea acestei legi, Ministerul de Interne ungar avea 
căderea să maghiarizeze vechile nume româneşti ale 
pământului transilvănean, obligând pe românii băştinaşi să le 
întrebuinţeze în toate raporturile lor cu oficialitatea. 
Era o nelegiuire care a stârnit, după cum era şi firesc, o 
furtună de proteste. Românii, în manifestul lor din 14 
decembrie 1897, când legea se mai găsea încă în stare de 
proiect în faţa Parlamentului, au denunţat proiectul de lege 
drept „o atingere evidentă a celor mai duioase simţăminte” şi „o 
tentativă barbară de a distruge toate urmele istorice pe care 
poporul român le-a lăsat pe acest pământ, apărat cu sângele 
său şi fertilizat cu sudoarea muncii sale”.2 
                                       
1 Încă din 1881, la Budapesta funcţiona societatea „Országos 
névtnagyarositó társaság” (Societatea naţională pentru maghiarizarea 
numelor) care-şi pusese în plan maghiarizarea a 4.000.000 de nume. Vezi 
Aurel C. Popovici, La question roumaine, p. 72. 
Legea de maghiarizare forţată a stârnit un val de indignare şi de mânie 
în toată Transilvania, după cum declara episcopul reformat al saşilor Fr. 
Teutsch, (Geschichte der Siebenbürger Sachsen, IV, Sibiu, 1896, p. 159; 
Zenovie Pâclişanu, Per la più grande Ungheria, p. 7). 
2 Românii au organizat două manifestări de protest împotriva acestei 
legi. În două mari adunări populare: la Sibiu, la 14 dec. 1897 şi la Arad, la 
23 dec. 1897. Întrucât autorităţile ungare au interzis aceste adunări şi au 
ordonat dizolvarea lor, fruntaşii românilor au publicat la Sibiu un protest 
Protestele românilor ca şi acelea ale germanilor răsunară 
însă în deşert, căci maghiarizarea vechilor denumiri de obârşie 
nemaghiară era un pas important pe calea maghiarizării totale, 
de la care nici unul din guvernele care s-au succedat din anul 
1867, nu s-a îndepărtat câtuşi de puţin. 
Neputând schimba sufletul provinciei româneşti, ungurii s-
au mulţumit a schimba aspectul ei exterior. În locul caldelor 
denumiri româneşti de origine latină sau slavo-latină, 
populaţiile băştinaşe au fost obligate să întrebuinţeze, ori de 
câte ori se adresau autorităţilor, asprele nomenclaturi fino-
ugrice, tot atât de străine de Transilvania ca şi guvernanţii care 
voiau să le impună. 
Guvernul din Budapesta urmărea, intervertind procedeul de 
                                                                                                   
energic, în care se arăta: „Subscrişii, veniţi cu gândul de a participa la 
adunarea convocată pe azi, aici în Sibiu, şi aflând despre oprirea ilegală a 
acestei adunări, ne simţim îndemnaţi a protesta cu atât mai vârtos, atât în 
contra opririi, cât şi în contra noului proiect de maghiarizare, dând 
următoarea declaraţiune: 
Proiectul de lege despre numele de comune şi alte localităţi îl aflăm, cu 
totul superfluu din punctul de vedere al administraţiunii şi cu totul 
vătămător pentru cetăţenii nemaghiari din patrie. 
Acest proiect este un pas nou pe calea maghiarizării forţate a 
popoarelor. El constituie un atac volnic la sentimentele noastre cele mai 
gingaşe, la dezvoltarea istorică a ţării şi la drepturile garantate prin lege, 
atât ale singuraticelor comune, cât şi ale singuraticelor naţionalităţi 
nemaghiare. 
Hotărâţi a ne păstra întotdeauna caracterul naţional şi limba străbună 
românească, respingem cu indignare toate tendinţele de a ne-o răpi şi 
prigoni. 
Protestăm deci cu toată energia în contra întreg sistemului de 
maghiarizare, inaugurat de actualul guvern, pe terenul şcolar, bisericesc, 
administrativ, judiciar, cultural şi politic, cu un cuvânt, pe toate terenele 
vieţii publice, şi-l condamnăm ca pe un sistem periculos, care nu poate duce 
decât la tulburarea şi mai mare a relaţiunilor dintre popoarele ce compun 
patria. 
Protestăm cu deosebire în contra acestui cel mai nou proiect de 
maghiarizare şi-l denunţăm lumii ca o încercare barbară de a ne estirpa 
toate urmele istorice, ce poporul nostru a dat acestui pământ, apărat cu 
sângele şi îngroşat cu sudorile muncii sale. 
Acest proiect de lege desconsideră legea despre egala îndreptăţire a 
naţionalităţilor, încalcă drepturile autonomice ale bisericilor şi şcoalelor 
noastre şi e potrivit numai pentru a produce ură şi ceartă între popoare...” 
(„Tribuna”, nr. 269/1897; vezi şi T.V. Păcăţian, op. cit., VIII, p. 28 — 29). 
deznaţionalizare practicat asupra elementelor docile, să 
influenţeze din afară înăuntru pe cetăţenii de obârşie 
nemaghiară care stăruiau în naţionalitatea lor. 
 
Maghiarizarea numelor de persoane 
 
După maghiarizarea numelor toponimice a venit şi rândul 
maghiarizării numelor de persoane. Făcând pe nemaghiari să-şi 
uite în primul rând numele de baştină al locurilor de care erau 
înconjuraţi şi, în urmă, făcându-i să-şi uite şi numele 
nemaghiare pe care strămoşii lor le purtaseră timp de secole, 
guvernanţii de la Budapesta sperau să-i facă pe nemaghiari să 
uite într-o zi că aparţin chiar unei alte naţionalităţi. 
Alexandru Telkes, preşedintele „Societăţii pentru 
maghiarizarea numelor”, care a fost înfiinţată în capitala 
Ungariei în 1881, a publicat în 1898 o lucrare în care confirmă 
acest punct de vedere. 
„Maghiarizarea numelor, spune el, înseamnă o concentrare 
interioară care va crea o societate maghiară unită, în locul 
societăţii amestecate de azi”.1 
În preajma serbărilor milenarului din 1896, când ungurii 
ţineau să impresioneze occidentul Europei cu realizările 
geniului lor naţional, mişcarea maghiarizării numelor a atins 
proporţii îngrijorătoare pentru viitorul popoarelor nemaghiare. 
Guvernul din 1896 a făcut presiuni energice asupra tuturor 
funcţionarilor nemaghiari din ministere, din administraţiile de 
stat, din marile întreprinderi şi de la căile ferate, pentru a-i 
determina să-şi schimbe în masă numele de familie, mulţi 
dintre ei fiind chiar ameninţaţi cu concedierea dacă nu renunţă 
la numele lor nemaghiare (în acest sens: afirmaţiile episcopului 
saxonilor Fr. Teutsch2). 
                                       
1 S. Telkes, op. cit., p. 8, unde se afirmă că „Maghiarizarea numelui de 
familie e un jurământ de credinţă, un legământ patriotic”, subliniindu-se 
apoi deschis că „prin maghiarizarea numelui, se va crea, în locul 
maghiarizării pestriţe, o societate maghiară unitară şi omogenă” şi că „acela 
care şi-a maghiarizat numele, prin aceasta se înglobează definitiv în corpul 
naţiunii maghiare” (p. 5, 91). 
2 Fr. Teutsch, Die Siebenbürgen Sachsen în Vergangenheit und 
Gegenwart, Sibiu, 1934, p. 253. Chiar şi marele poet maghiar Ady Endre, 
Este lesne de înţeles că subordonând însăşi existenţa 
indivizilor maghiarizării numelor, metoda inaugurată de unguri 
a produs breşe adânci în rândurile naţionalităţilor nemaghiare. 
„Oamenii, spune Zenovie Pâclişanu, cedau terorizaţi şi 
ameninţaţi de spectrul concedierii, ceea ce însemna lipsirea 
copiilor de pâine, de lemne, de lumină”.1 
Raportate la celelalte naţionalităţi, schimbările de nume ale 
românilor se plasează în proporţia cea mai mică, fapt care se 
explică atât prin viguroasa lor conştiinţă naţională, cât şi prin 
numărul redus de funcţionari pe care îl furnizau românii, 
popor eminamente de plugari şi de păstori. Totuşi, graţie 
acestor metode monstruoase de rapt a însuşi numelui purtat 
de o fiinţă omenească, câţi români n-au fost înstrăinaţi de la 
marea familie a românismului ardelean?... 
Cum s-ar fi putut recunoaşte oare, după decenii, în 
persoane purtând nume maghiare ca Zagoni, Szabó, Farkas, 
Budth etc., pe românii neaoşi de odinioară, Albu, Chiorean, 
Lupu, Budu etc.? 
 
Superioritatea culturii maghiare 
 
Contele Albert Apponyi recunoaşte în Justice for Hungary că 
poporul unguresc este produsul unui amestec de naţii (el ne 
vorbeşte de „Her mixed national composition”2 — compoziţia 
naţională eteroclită a naţiei ungare) ceea ce este de acum un 
progres lăudabil faţă de conaţionalii săi de mai mică anvergură, 
care contestă acest adevăr axiomatic. Ceea ce este însă mai 
puţin lăudabil este felul cum contele Apponyi explică 
fuzionarea naţionalităţilor în maghiarisme. Pentru Apponyi, 
asimilarea naţionalităţilor s-ar datora culturii superioare 
maghiare, cultură către care popoarele „inferioare” ale 
românilor, croaţilor, slovacilor şi sârbilor s-au avântat, într-un 
                                                                                                   
ridicându-se împotriva acestor metode scria: „În momentul în care nimeni 
nu va mai fi obligat să se declare maghiar şi nu va mai avea pentru aceasta 
nici un interes, vor mai rămâne în Ungaria abia 6 milioane de unguri” (Ady 
Endre, Lettre à mon ami Teutsch, în revista „Nyugat”, Budapest, 1915). 
1 Z. Pâclişanu, L'art et la manière de faire des Hongrois, Bucarest, 1942, 
p. 11. 
2 Count Albert Apponyi.... Justice for Hungary, p. 13. 
elan irezistibil. 
Pentru fruntaşul maghiar, chiar şi conducătorii spirituali ai 
românismului ardelean purtau pecetea acestei culturi 
superioare maghiare care iradia departe în jurul ei binefacerile 
culturii şi civilizaţiei apusene. Contele Apponyi nu era singur în 
a susţine asemenea fantezii. Şi azi încă propaganda maghiară 
face eforturi, demne de o cauză mai bună, pentru a acredita 
opinia că românii ardeleni datoresc structura lor spirituală 
inegalabilei culturi ungureşti. 
Socotim că a sosit momentul pentru ca problema pretinsei 
superiorităţi culturale maghiare să fie situată în făgaşul ei real. 
Este timpul ca făţărnicia ungurească să fie, în sfârşit, 
demascată, întrucât în joc nu sunt numai interesele locale 
româno-ungureşti, dar însăşi securitatea păcii în bazinul 
dunărean. 
Timp de decenii popoarele din Occident au fost asurzite de 
emisarii pretinsului liberalism unguresc, între care era o 
veritabilă cursă de supralicitare a auto-laudelor şi a etalării 
superbelor virtuţi cavalereşti ale urmaşilor lui Árpád. 
—  Care au fost „ideile generoase” ale maghiarilor în 
timpul cât ei au avut supremaţia asupra poporului român 
din Transilvania românească asupra croaţilor, cehilor, 
slovacilor şi sârbilor? 
—  INTOLERANŢA, NEOMENIA, ASUPRIREA şi 
TEROAREA. 
—  În ce constă superioritatea culturală şi misiunea 
civilizatorie a păturii conducătoare ungureşti? 
—  Desigur nu în acţiunea de deznaţionalizare acerbă, 
totalitară, inumană, care a caracterizat guvernarea 
maghiară în ultimul secol!... 
Chiar dacă ungurii ar fi dat omenirii un Beethoven, un 
Rembrandt, un Pasteur, sau un Dante, ei tot n-ar fi avut 
dreptul de a invoca superioritatea culturii maghiare, într-atât 
de lipsită de omenie a fost comportarea acestei naţiuni faţă de 
semenii lor de altă naţionalitate! 
Cum poate fi taxată altfel decât cinică îndrăzneala de a 
vorbi de „misionarism civilizatoriu”, când îndărătul vorbelor 
goale se ascund cele mai crude mijloace de asuprire din câte a 
cunoscut Istoria contemporană până la ivirea în Europa a 
nazismului, bineînţeles?!... 
Unitatea aparentă de azi a naţiei maghiare este rezultatul 
unor ingerinţe fără sfârşit săvârşite de unguri asupra 
populaţiilor care compun conglomeratul unguresc şi nicidecum 
atracţia magnetică exercitată asupra lor de „cultura superioară” 
a maghiarilor. 
Şi apoi, există oare în realitate o cultură care să poarte 
pecetea distinctivă a geniului maghiar pur? Există o cultură 
„maghiară”, după cum există o cultură „franceză”, „germană” 
sau „engleză”? 
Scriitorul german Otto Hauser este categoric în sensul 
inexistenţei absolute a acestei culturi. Mai mult încă, în 
„Weltgeschichte der Literatur” el merge până în a contesta orice 
aport al ungurilor propriu-zişi în cultura Ungariei însăşi. „În 
viaţa culturală a Ungariei, scrie el, maghiarii n-au nici o parte de 
merit”. 
Un alt scriitor german, Franz von Löher, care a publicat în 
1874, la Leipzig, o carte despre unguri, intitulată Die Magyaren 
und andere Ungarn, contestă şi el orice participare a culturii 
maghiarilor în concertul civilizaţiei europene. 
„Zadarnic vom căuta, scrie von Löher, câteva pietre cu care 
să fi contribuit maghiarii la marele edificiu de progres al 
omenirii. Nu există o singură idee de cultură, fie în domeniul 
juridic, militar ori de stat, în religie şi morală, în artă şi ştiinţă 
sau în oricare alt domeniu, care să fi pornit de la maghiari 
luându-şi drumul spre omenirea civilizată”. 
Şi scriitorul german continuă: „Ce pustietate prăpăstioasă 
acoperă întreaga istorie milenară a maghiarilor! Spiritul lor pe 
cât pare de focos, de oţelit şi de energic, pe atât este de steril în 
adâncime! 
Caracterul lor este şi rămâne refractar creaţiunii propriu-
zise”. 
Cel mai bun răspuns care se poate aduce afirmaţiilor 
tendenţioase pe care propaganda maghiară le-a răspândit până 
la saturaţie în toate colţurile lumii în timpul celor 2 decenii 
care au urmat Tratatului de la Trianon este o simplă paralelă 
între tratamentul aplicat de unguri naţiilor conlocuitoare aflate 
sub dominaţia lor şi acela aplicat de români în Transilvania 
realipită în 1918 la patria-mumă. 
Pentru a putea descifra adevărul, ne vom servi numai de 
date statistice şi documente oficiale. 
În ţările Sfintei coroane a Ungariei, drepturile 
naţionalităţilor erau cârmuite de faimoasa lege „pentru egala 
îndreptăţire a naţionalităţilor” promulgată în 1868. 
Titlul ei era promiţător: egala îndreptăţire. Dar numai titlul. 
Legea debuta într-adevăr printr-un preambul care venea să 
anihileze toate speranţele pe care le zămislea titulatura 
generoasă a legii. După cum se exprimă dl Pâclişanu, legea 
avea mai mult caracterul de „egală nedreptăţire” a 
naţionalităţilor şi de „egala lor desfiinţare”, decât de „egală 
îndreptăţire”. 
În acest preambul se putea citi într-adevăr că „în Ungaria 
nu există decât o singură naţiune, una şi indivizibilă, naţiunea 
maghiară şi că toţi cetăţenii, indiferent de neamul căruia îi 
aparţin, sunt membrii acestei naţiuni maghiare”.1 
Legea, ţinem s-o subliniem, nu vorbea de membri ai 
statului ungar, ci de membri ai naţiei maghiare. În termeni mai 
puţin întortocheaţi, revenea a spune că statul ungar nu 
recunoştea ca subiecte de drept învestite cu avantajele legii, 
decât pe cetăţenii care se prezentau în faţa sa ca maghiari, 
indiferent de naţionalitatea lor. 
Un român sau un croat care cereau să li se aplice 
dispoziţiile legii în calitatea lor de cetăţeni unguri de 
naţionalitate românească sau croată, se vedeau puşi în faţa 
unui refuz izvorând din însăşi economia legii, care nu cunoştea 
decât cetăţeni unguri de naţionalitate ungară. 
Darul „egalei îndreptăţiri” nu era în realitate decât o 
operaţiune oneroasă de troc: li se dădeau cu o mână 
                                       
1 Textul legii, la Eugen Brote, Chestiunea română în Transilvania şi 
Ungaria, Bucureşti, 1895, p. 114—121 (anexa 29). Vezi şi T.V. Păcăţian, 
Cartea de aur sau luptele politice naţionale ale Românilor sub coroana 
ungară, IV, Sibiu, 1906, p. 432, 462 şi 790 — 796; Aurel C. Popovici, La 
Question Roumaine en Transylvanie et en Hongrie, Paris, 1918, p. 95—99. 
Legea a fost condamnată, şi de profesorul de drept L. Gumplowicz, care o 
considera o „lege de opresiune a naţionalităţilor” (Das Recht der 
Nationalitäten und Sprachen în Österreich — Ungarn, Innsbruck, 1879, p. 
226). O prezentare detaliată a legii, la Z. Pâclişanu, Politica minoritară a 
guvernelor ungureşti (1867—1914), Bucureşti, 1943, p. 15—34. 
nemaghiarilor toate drepturile, cerându-le în schimb, nici mai 
mult nici mai puţin, decât abandonarea naţionalităţii lor. 
Dacă, de pildă, românii transilvăneni ar fi cerut cuvenita 
autorizaţie legală pentru convocarea unei adunări în care să se 
hotărască schimbarea numelui lor românesc în nume 
maghiare, autorizaţia li s-ar fi acordat imediat, pentru că 
atunci românii s-ar fi comportat ca elemente valoroase din 
sânul naţiei maghiare. Atunci însă, când avocatul român Ion 
Nichita din Zalău a convocat pentru 24 martie 1893 o întrunire 
a alegătorilor români ca să discute „politica bisericească a 
guvernului” — ceea ce era un drept cetăţenesc, — subprefectul 
judeţului Sălaj, prin adresa nr. 3832 din 1893, interzice 
întrunirea, motivând astfel refuzul său de a da cuvenita 
autorizaţiune: 
„Nu permit ţinerea adunării, întrucât vor s-o ţină alegătorii 
români din circumscripţia Zalău. Or, legea nu cunoaşte în 
Ungaria alegători activând deosebit după neam ca români, 
sârbi, slovaci etc. Conform legii 44 din 1868 (legea egalei 
îndreptăţiri, n.n.) toţi cetăţenii Ungariei, indiferent de neamul 
căruia îi aparţin, formează, din punct de vedere politic, o 
singură naţiune, naţiunea unică şi indivizibilă maghiară şi 
numai privitor la uzul limbilor se poate face deosebire între 
cetăţeni”.1 
Acest fel de a vedea nu era un simplu abuz administrativ al 
unui oarecare subprefect, care cu de la sine putere interzice o 
întrunire solicitată de cetăţeni maghiari de naţionalitate 
română în ţara dintotdeauna românească a Transilvaniei.2 El 
                                       
1 Z. Pâclişanu, Politica minoritară a guvernelor ungureşti (1867— 1914), 
Bucureşti, 1943, p. 15—16. Subprefectul a comunicat ministrului de 
interne decizia sa însoţită de precizarea că a transmis ordine similare 
tuturor prim-pretorilor, pentru a şti cum să procedeze când românii ar 
intenţiona să convoace astfel de adunări. După ce a citit raportul pretorului 
din judeţul Sălaj, ministrul a scris sub data de 24 martie 1893: „Se ia act, la 
arhivă” (Ibid., p. 16). 
2 Când românii din Maramureş au hotărât să înfiinţeze o secţie a Astrei 
la Sighet, autorităţile maghiare au dat cererii lor următorul răspuns: „No 
8.803/1912, şeful poliţiei. La adresa d-lui dr. Ioan Mihályi, jurisconsult 
judeţean şi soţilor, prin care cer aprobarea noastră, ca în ziua de 25 
ianuarie 1913 să poată ţinea, la localul băncii „Maramureşana”, societate de 
credit şi economii, adunarea de constituire a despărţământului „Asociaţiunii 
reprezenta felul de a vedea al întregii oficialităţi ungare — el se 
integra în interpretarea literală — a atât de „tolerantei” legi 
maghiare a naţionalităţilor. 
Sub semnul acestei legi şi în acest „climat politic” s-a 
desfăşurat viaţa politică a naţionalităţilor cu începere de la 
instaurarea dualismului. Când ştim cât de impetuoşi au fost 
ungurii în realizarea ţelurilor lor de deznaţionalizare, nu ne va 
fi greu să bănuim care a fost spiritul care a prezidat la 
aplicaţiunea legii preconizând realizarea unităţii naţiei 
maghiare! 
Să cercetăm acum care erau legile fundamentale 
reglementând raporturile dintre naţia dominantă românească şi 
minorităţile din Transilvania după unirea Transilvaniei cu 
România. 
Imediat după Adunarea Naţională de la Alba Iulia (1 
Decembrie 1918) frâiele guvernării în Transilvania au revenit 
Consiliului Dirigent, prezidat de Iuliu Maniu, luptătorul 
neînfricat pentru triumful ideii de libertate şi dreptate, viitorul 
prim-ministru al României întregite. 
                                                                                                   
pentru cultura şi literatura poporului român”, am adus următoarea decizie: 
Nu pot să iau la cunoştinţă comunicarea făcută şi interzic ţinerea 
întrunirii proiectată. 
Contra acestei decizii se poate face apel în termen de 15 zile prin 
intermediul subsemnatului, la subprefectura judeţului. 
Motivare: întrunirea proiectată tinde să înfiinţeze în judeţul Maramureş 
o asociaţie, al cărei scop mărturisit este propagarea culturii române. Având 
în vedere că în cuprinsul Ungariei numai răspândirea culturii maghiare este 
de dorit, căci răspândirea culturii altor popoare ar slăbi ideea de stat 
maghiar; având în vedere apoi că, deşi Sighetul Marmaţiei şi împrejurimea 
lui este locuit de naţionalităţi, totuşi până acum nu s-a putut observa o 
diferenţiere politică la acestea; astfel o asociaţie cu limba română şi cu 
scopuri declarate româneşti, după toate probabilităţile, ar duce la disensiuni 
cu celelalte naţionalităţi, dar mai cu seamă cu maghiarimea, care reprezintă 
ideea naţională maghiară. Ţinerea întrunirii anunţată a trebuit să o interzic 
cu atât mai mult, cu cât este o datorie elementară a oricărui funcţionar 
public, ca în cercul său de competenţă să facă uz de toate mijloacele ce-i 
stau la dispoziţie, în scopul de a apăra ideea de stat maghiar la timp, contra 
oricărui atac ce s-ar întrezări. 
Sighetul Marmaţiei, 11 ianuarie 1913 (ss) Ibrányi György, căpitanul 
poliţiei” (În „Huszadik Század” / „Secolul XX”, Budapest, an XXVIII, 1913, p. 
659; vezi şi A. Gociman, op. cit., p. 199 — 200). 
Ideile fundamentale ale Declaraţiunii constitutive de 
drepturi proclamată în acea zi ne sunt cunoscute din partea a 
II-a a acestei lucrări. Drepturile minorităţilor din Transilvania 
au fost reglementate de următorul paragraf din Proclamaţia din 
1918, străbătut de suflul elanului umanitar şi democratic, 
caracteristic tuturor deciziilor luate de făuritorii revoluţiei 
naţionale ardelene: 
„Deplină libertate naţională pentru toate popoarele 
conlocuitoare. Fiecare popor se va instrui, administra şi judeca 
în limba sa proprie, prin indivizi aleşi din sânul lor şi fiecare 
popor va avea drept de reprezentare în corpurile legiuitoare şi 
în guvernarea ţării, în raport cu indivizii care-l compun. Egală 
îndreptăţire şi deplină autonomie religioasă pentru toate 
confesiunile de Stat”.1 
Deosebirea între concepţiile politice privitoare la problema 
minoritară din cele două ţări este fundamentală. Ungurii 
statorniceau libertăţi individuale, subordonate primatului 
naţional-ungar, românii acordau maghiarilor însăşi libertatea 
naţională. Este o deosebire radicală cu consecinţe incalculabile 
pentru natura drepturilor ce se confereau minoritarilor. 
Legea naţionalităţilor din 1868 desfiinţa naţionalităţile ca 
atare. Proclamaţia de la Alba Iulia crea condiţiile necesare unei 
libere dezvoltări a acestor naţionalităţi. 
La 9 decembrie 1919, prin Tratatul adiţional de la Paris2, 
România îşi asuma, în chestiunea minoritară, obligaţiuni mai 
puţin largi decât acelea pe care românii le-au contractat în mod 
spontan şi voluntar în Adunarea Naţională de la Alba Iulia. Şi 
trebuie s-o relevăm de pe acum: obligaţiile contractate la Paris 
ne apar azi, în lumina înfăptuirilor practice, mai puţin largi 
decât obligaţiile pe care naţia română a înţeles să şi le impună 
ea însăşi, ca un comandament imperios al bunei convieţuiri, ori 
de câte ori împrejurările au reclamat înţelegere şi omenie faţă 
de minoritari. 
În Constituţia din 29 martie 1923, legea organica a 

Spector, Roumania at the Paris Peace Conference, A Study of the Diplamacy 
of Ioan I.C. Brătianu, New York, 1962, p. 218. 
regatului României, regăsim în totul ideile generoase din 
Proclamaţia de la Alba Iulia. 
Această Constituţie poate figura ca o Chartă a libertăţilor pe 
frontispiciul legilor fundamentale ale oricărei ţări civilizate. 
„Românii, fără deosebire de originea etnică, de limbă sau de 
religie, citim în articolul 5 din Constituţia românească, se 
bucură de libertatea conştiinţei, de libertatea învăţământului, 
de libertatea presei, de libertatea de asociaţie şi de toate 
libertăţile şi drepturile stabilite prin legi”, iar în adnotarea 
doctrinară a acestui articol se specifică în mod expres: „Prin 
români, Constituţia înţelege pe orice cetăţean român”. 
Deci, şi pe locuitorii maghiari din Transilvania, cetăţeni 
români în virtutea tratatelor şi legilor în vigoare în România. 
Articolele 7 şi 8 din Constituţie sunt însufleţite de aceleaşi 
idei largi umanitare şi democratice: 
Art. 7: „Deosebirea de credinţe religioase şi confesiuni, de 
origine etnică şi de limbă, nu constituie în România o piedică 
spre a dobândi drepturi civile şi politice şi ale exercita”. 
Art. 8: „Nu se admite în stat nici o deosebire de naştere sau 
de clase sociale. Toţi românii, fără deosebire de origine etnică, 
de limbă sau de religie, sunt egali înaintea legii”. 
Art. 22 proclamă libertatea conştiinţei în termeni categorici: 
„Libertatea conştiinţei este absolută”, iar în alin. 2 acelaşi 
articol declară că „Statul garantează tuturor cultelor o 
deopotrivă libertate şi protecţie, întrucât exerciţiul lor nu aduce 
atingere ordinii publice, bunelor moravuri şi legilor de 
organizare ale statului”. 
Art. 23 instituie „Libertatea de a comunica şi publica ideile 
şi opiniunile lor prin grai, prin scris şi prin presă”, declarând în 
mod formal „Că nu este nevoie de nici o autorizaţiune 
prealabilă a nici unei autorităţi pentru apariţiunea oricărei 
publicaţii şi nici o cauţiune nu se va cere de la ziarişti, scriitori, 
editori, tipografi şi litografi”. În sfârşit, art. 28 proclamă 
libertatea de întrunire, art. 29 libertatea de asociere şi art. 30 
dreptul de liberă petiţionare a tuturor cetăţenilor români fără 
nici o deosebire.1 

În acest semn al libertăţii complete s-a desfăşurat timp de 
două decenii viaţa minorităţilor din România. Textele pactului 
fundamental românesc erau precise, clare, categorice şi nu 
puteau da naştere nici unui echivoc. 
Minoritarii erau atât de bine organizaţi, interesele lor erau 
cu atâta străşnicie apărate de fruntaşii naţionalităţilor 
respective, încât cele mai neînsemnate cazuri de abuz 
administrativ, care altădată ar fi trecut în Ungaria cu totul 
neobservate, erau amplificate, exagerate şi aduse în judecata 
opiniei publice mondiale. Îi caracterizase doar bine pe unguri 
scriitorul englez C. Macartney: „spirite înclinate spre exagerare”. 
Se înţelege de la sine că în atari condiţii, a viola Constituţia 
în detrimentul maghiarilor minoritari, ar fi fost o culpă pe care 
cu nimic în lume românii nu ar fi putut-o răscumpăra. 
În Ungaria, dimpotrivă — dispoziţiile de favoare din legea 
naţionalităţilor — atâtea câte mai rămăseseră după eliminarea 
acelora dintre dispoziţii care erau subordonate creării statului 
unitar maghiar — au fost anihilate prin legi speciale, derogând 
de la reglementările generale. 
Astfel, drepturile acordate naţionalităţilor prin legea din 
1868 cu privire la şcolile înfiinţate şi susţinute de ele, au fost 
treptat, treptat reduse prin legile din 1879 (legea 18)1, din 1883 
(legea 33)2, din 1891 (legea 15)3, din 1893 (legea 26)4 şi în 
special prin faimoasa lege Apponyi din 1907 (legea 27)5, de 
care ne-am mai ocupat în cursul acestei lucrări. 
Dacă pentru problema şcolară ungurii şi-au făcut un 
scrupul din faptul de a anula dispoziţiile legii fundamentale, 
prin legi speciale votate de Parlament, în privinţa dreptului de 
asociere a naţionalităţilor ei au fost mai puţin scrupuloşi şi 
printr-o simplă ordonanţă a Ministerului de Interne (Nr. 1508 
                                                                                                   
20. 
1 Legea pentru introducerea limbii maghiare în şcolile primare (vezi 
Eugen Brote, op. cit., p. 202 — 205, anexa 34). 
2 Legea despre instrucţia în şcolile medii (T.V. Păcăţian, op. cit., VII, p. 
73-75). 
3 Legea despre azilele de copii (Ibid., p. 428 — 456/1. 
4 Legea despre salarizarea învăţătorilor (Ibid., p. 606 — 621). 
5 Legea şcolară Apponyi (Ibid., VIII, p. 456—635). 
din 22 mai 1875)1, au anulat cea mai mare parte din drepturile 
conferite naţionalităţilor în 1868. Iată, deci, ce valoare aveau 
pentru unguri legile lor proprii. Fapt caracteristic pentru 
metodele făţarnice ale maghiarilor de a prezenta lucrurile în 
propaganda lor din străinătate: atunci când drepturile iniţiale 
ale naţionalităţilor se pulverizaseră cu totul în urma atâtor legi 
speciale şi a nu mai puţine ordonanţe şi decizii ministeriale — 
publice sau secrete — şi, deci, când dispoziţiile de favoare 
edictate prin legea din 1868 încetaseră de mult de a mai exista, 
ungurii continuau să exhibe acea lege ca şi când ea ar mai fi 
fost în vigoare. 
Astăzi este unanim recunoscut că legea — aşa strâmtă cum 
a fost ea — nu a fost niciodată aplicată în practică întrucât 
opinia publică ultra-şovină era refractară aplicării ei. 
În acest sens, avem două mărturii, deosebit de valoroase, 
emanând ambele de la doi foşti prim-miniştri ai Ungariei. Prima 
este aceea a baronului Désider Bánffy, fost prim-ministru al 
Ungariei între 1895 şi 1899. 
În cartea sa Politica minoritară a Ungariei, apărută în 1903, 
el arată că din cauza consideraţiunilor impuse de viaţa 
practică, o parte considerabilă din legea naţionalităţilor a fost 
scoasă din uz, fiindcă, scrie textual Banffy, „imposibilul, 
inexecutabilul şi absurdul nu pot fi executate, chiar dacă sunt 
prevăzute de legi”.2 
Guvernanţii Ungariei din 1868 erau deci, după părerea 
primului ministru din 1895, nişte iresponsabili, la fel, de altfel, 
ca şi membrii Parlamentului care au votat legea, adică 
personalităţile cele mai reprezentative ale Ungariei din acea 
epocă, căci numai un iresponsabil poate legifera absurdul, 
imposibilul şi inexecutabilul. Vorba francezului: «On n’est 
jamais si bien servi que par soi-même!». 
Ştefan Tisza, primul-ministru al Ungariei în momentul 
declanşării războiului mondial din 1914, a mers mai departe 
încă decât predecesorul său de la sfârşitul secolului trecut, 
declarând în faţa Camerei maghiare, în şedinţa din 20 februarie 

p. 39 — 40. Această dispoziţie a fost în vigoare până în 1919. 
2 Désider Bánffy, Magyar nemzetiségi politika, Budapest, 1903, p. 31. 
1914, că executarea unora dintre dispoziţiile legii din 1868 ar 
însemna pentru statul maghiar: nebunie şi sinucidere.1 
Tot atât de preţioasă este şi mărturia pe care ne-o oferă 
memoriul prezentat de unguri la Conferinţa de Pace din Paris 
(«Les négociations de la Paix Hongroise»), unde citim că: 
„guvernul maghiar însuşi a fost obligat să refuze executarea 
legii” care de altfel: „a fost scoasă din uz prin intervenţia unei 
serii de alte legi”.2 
Dacă în 1919 ungurii au fost siliţi, în faţa dovezilor 
zdrobitoare acumulate împotriva lor, să recunoască caducitatea 
legii organice reglementând raporturile dintre maghiari şi 
nemaghiari până atunci, nu numai că ei s-au ferit să 
recunoască acest adevăr, dar nu s-au sfiit chiar să acuze de 
tendinţe imperialiste, de iredentism şi de panslavism sau 
„dacism” pe acelea dintre naţionalităţi care îndrăzneau să 
dezvăluie omenirii civilizate, ceea ce în limitele statelor 
Coroanei Sfântului Ştefan era un adevărat secret al lui 
Polichinelle. 
Ceea ce era mai revoltător era ipocrizia metodelor 
întrebuinţate de guvernanţi pentru a înăbuşi prin măsuri 
administrative, arbitrare prin excelenţă, puţinele drepturi pe 
care naţionalităţile le puteau invoca în baza faimoasei legi din 
1868. 
Mult trâmbiţatul cavalerism maghiar se manifesta printr-o 
politică de duplicitate manifestă. 
                                       
1 Ştefan Tisza declara în Parlament, la 20 februarie 1914: „O repet va fi 

maghiare prin aplicarea legilor din 1868” (Cornelius X. Codarcea, op. cit., p. 
63). 
Vezi şi Discursurile contelui Ştefan Tisza 1893 —1915 p. 120—121. 

unii istorici unguri au recunoscut ei înşişi că legea pentru aşa-zisa egală 
îndreptăţire a naţionalităţilor n-a fost aplicată niciodată. Francisc Eckhárt 
scria în 1933: „Concesiunile făcute de lege minorităţilor nu au fost 
respectate” (Francisc Eckhárt, Magyarország története /Istoria Ungariei/, 
Budapest, 1933, p. 296). Un alt mare istoric ungur, Gyula Szekfü, în 
lucrarea sa, scrisă în colaborare cu Bálint Hóman, ministrul învăţământului 
din Ungaria în 1943, sublinia că legea din 1868 „a rămas o simplă 
încercare... nu a fost executată” (Szekfü G., Hóman B., Magyar történelem 
(Istoria maghiară), vol. V, p. 568. 
Iată un caz dintr-o serie nesfârşită: 
Într-un oraş din fosta Ungarie, în care recensământul din 
1900 înregistrase o populaţie de 28.764 suflete, oraş atribuit în 
urmă Serbiei, trăiau în acea epocă 10.321 maghiari faţă de 
10.451 sârbi şi croaţi şi 6.483 germani. 
Conform cu dispoziţiile Legii pentru egala îndreptăţire, 
primarul acelui oraş a hotărât în 1885 ca buletinele Biroului de 
Populaţie să fie tipărite în limba ungară, sârbă şi germană, dat 
fiind procentul însemnat al naţionalităţilor nemaghiare din acel 
oraş. Aflând despre această decizie a primarului — perfect 
legală şi echitabilă — ministrul de Interne se adresă de urgenţă 
prefectului respectiv, prin Ordinul confidenţial nr. 55 din 1885, 
scriindu-i că „avându-se în vedere dispoziţiile legii pentru egala 
îndreptăţire a naţionalităţilor, nu vrea să ia măsuri oficiale”, 
dar îi cere „ca pe viitor buletinele să se tipărească exclusiv în 
limba maghiară”.1 
Aceasta era legea de bază a minorităţilor (majoritare) din 
Ungaria, acesta era climatul politic în care ea era aplicată! 
În România, legea fundamentală a statului — Constituţia — 
care garanta drepturile minorităţilor s-a bucurat de o soartă 
mai bună decât aceea a legii pentru „egala îndreptăţire” care 
reglementa (pe hârtie numai) raporturile dintre naţia 
„majoritară” şi naţionalităţile nemaghiare. În România, legea a 
fost aplicată. 
Toţi şefii politici români şi-au făcut un titlu de onoare din a 
aplica cu stricteţe normativul constituţional privitor la 
minorităţile locuind în Transilvania. Mi-a fost dat să văd chiar 
atacuri îndreptate de presa ultranaţionalistă împotriva 
guvernelor care s-au succedat la cârma României după primul 
război, pe tema „excesului de toleranţă” faţă de minoritarii din 
Transilvania, exces care ar fi pus pe românii transilvăneni în 
inferioritate faţă de unguri şi saşi, în special în domeniul 
economic. 
Omul politic român care a înţeles în gradul cel mai înalt 
datoria naţiei majoritare faţă de minoritarii conlocuitori, a fost 
Iuliu Maniu. 

În 1928, când partidul său a fost chemat la guvern, Maniu 
a declarat: 
„Potrivit simţului echităţii poporului român, toate 
minorităţile naţionale şi confesionale se vor bucura de o justă 
solicitudine în cadrul instituţiilor constituţionale şi în spiritul 
timpurilor în care trăim”.1 
Făcând aceste declaraţii, în calitatea sa de prim-ministru al 
României, dl Iuliu Maniu era pe linia principiilor tradiţionale 
româneşti în problema minoritară, expuse chiar de el însuşi în 
diverse rânduri, prima dată în calitatea sa de preşedinte al 
Consiliului Dirigent din Transilvania şi ulterior în calitatea sa 
de şef al unuia dintre cele mai puternice partide politice din 
România. 
„Poporul românesc, spunea în 1918 Iuliu Maniu, este prea 
nobil şi prea democrat pentru a nu şti să aprecieze proverbul 
înţelept care ne spune: nu fă altuia ceea ce n-ai vrea să ţi se 
facă ţie. Noi am învăţat, în urma unei crude experienţe, ceea ce 
înseamnă să fii sub jug şi nu vrem să ne facem vinovaţi de o 
injustiţie pe care noi înşine am suportat-o timp de secole”.2 
În 1924, dl Maniu, într-o conferinţă ţinută la „Institutul 
Social” din Bucureşti, exprima astfel programul partidului său 
în problema minoritară, program de la care el nu s-a îndepărtat 
atunci când i-a revenit sarcina de a-l aplica în practică. 
„Între indivizii în stare primitivă, aproape sălbatecă a 
omenirii, cel mai tare era în largul său. Civilizaţia omenească a 
adus cu sine scutul dreptului pentru cel mai slab. Tot 
asemenea în raportul de convieţuire al statelor şi al neamurilor 
în stare mai înaintată de civilizaţie omenească, statele şi, în 
sânul acestora minorităţile, sunt puse sub scutul dreptului. 
Problema minoritară, departe de a fi o chestiune determinată 
numai de raporturile de forţă politică într-un stat, este o 
problemă a drepturilor omului, câştigate prin imense sacrificii 
ale întregii omeniri, este o chestiune a umanităţii, consfinţită 
prin martiriul atâtor suflete mari, în fine, este o chestiune de 
utilitate şi de raţiune de stat şi o problemă a armonioasei 

dezvoltări a statului”. 
Şi dl Maniu continua: 
„Nu putem să admitem în ţara noastră stări anormale, cum 
erau înainte de război în Ungaria, unde se întâmpla adesea ca 
românilor să nu li se servească bilete de tren sau mărci poştale 
în oraşul şi judeţul lor propriu, pentru că nu ştiau să le ceară 
în limba ungară. O forţare a limbii româneşti, ar preface-o din 
plăcută ce este înaintea multora din cei de altă limbă, urgisită 
şi urâtă”. 
„Statul naţional românesc trebuie să fie şi stat de drept şi 
stat cultural, care ocroteşte cu dreaptă măsură toate 
elementele de cultură şi propăşire umană, dacă vrea să 
dăinuiască. Trebuie să învăţăm din experienţa trecutului 
nostru şi să nu facem aceleaşi greşeli care s-au răzbunat atât 
de amar asupra altora. Numai devenind o caldă ocrotitoare a 
tuturor libertăţilor şi gândurilor nobile, a tuturor străduinţelor 
culturale şi de propăşire umană, ţara noastră va putea avea 
respectul lumii”. 
Când au răsunat vreodată în Ungaria cuvinte 
asemănătoare, însufleţite de cele mai curate sentimente de 
frăţietate şi de adâncă înţelegere pentru populaţiile de alt 
neam?!... 
Când s-au exprimat oare de către oamenii politici maghiari, 
în mâinile cărora se afla destinul românilor transilvăneni, idei 
atât de largi şi atât de înaintate ca cele expuse de dl Iuliu 
Maniu? 
Şi totuşi, cât de deformat au fost redate aceste idei în ţările 
în care propaganda maghiară vroia şi recolteze amici, 
denigrând politica minoritară românească. În voluminoasa sa 
lucrare închinată Ungariei şi statelor succesorale (Hungary and 
her successors) dl Macartney, vorbind despre Iuliu Maniu, 
spune: 
„Maniu a cerut într-un discurs, puţin după armistiţiu, 
românizarea Transilvaniei, ceea ce însemna asigurarea unei 
poziţii de necontestată superioritate elementului românesc”.1 

Sensul acestei interpretări, deformate, era de a acredita 
ideea că după politica de maghiarizare, românii au inaugurat o 
politică asemănătoare, cu scopul de data aceasta de a 
„româniza”. 
Nimic mai inexact. Nimic mai greşit. Nimic mai lipsit de 
sens. 
Dl Macartney recunoaşte, intr-adevăr, în aceeaşi lucrare că 
ungurii au exercitat o politică de maghiarizare forţată extrem de 
violentă în Ardealul românesc. Implicit, dl Macartney 
recunoaşte că Transilvania nu era maghiară ci românească, 
căci altfel ce sens ar fi avut maghiarizarea?!... 
Şi dacă Transilvania era românească, ce sens ar fi avut ca 
românii să procedeze la.... românizarea ei?!... Dacă s-ar fi 
procedat astfel, ar fi însemnat pur şi simplu a bate la porţi 
deschise! 
Este o chestiune de logică elementară care scapă spiritelor 
supraexcitate de patima politicianistă, dar care este pe înţelesul 
tuturor celor care judecă fără patimă şi fără părtinire. 
Acţiunea de deznaţionalizare practicată de unguri înainte 
de primul război mondial şi, din nefericire, reîncepută mai 
furibund încă, după raptul Transilvaniei de nord, este o acţiune 
care are un caracter net maghiar şi care rezultă din 
imposibilitatea în care se găseau ungurii, puţini la număr, de a 
impregna un caracter specific unguresc unei mase enorme de 
români, formând, de milenii, o unitate rasială indestructibilă. 
Hiper-naţionalistul ungur Antal Kálmár caracteriza astfel 
problema raporturilor dintre unguri şi români: „Problema 
românească este o problemă de rasă; ura între unguri şi 
români (el le spunea peiorativ: valahi, n.n.) este o ură de rasă, 
care nu poate fi înlăturată nici printr-o bună administraţie, nici 
prin cultură şi nici prin instituţii economice şi sociale.1 
Ceea ce a omis a spune însă Kálmár este că rasa 
ungurească pornise războiul de exterminare împotriva 
românilor din Transilvania pentru motivul că ea se ştia în 
minoritate faţă de români, pe un pământ pur românesc. 
În 1913, fostul premier ungur Coloman Szeli, în faţa acestei 
situaţii, declarase că de acum „Pentru unguri, Transilvania este 

pierdută” (Meggyözedesem szetrint elvesztettük Erdélyt).1 
A vorbi, în asemenea condiţii, de „românizarea” unei 
provincii în care românii, în ciuda unei colonizări masive cu 
secui şi cu saxoni şi în pofida necontenitelor infiltraţiuni 
maghiare din oraşele ardelene, reprezintă majoritatea 
covârşitoare este tot atât de absurd ca şi când ai vorbi de 
anglizarea Angliei! 
Însuşi Macartney, care a studiat îndeaproape chestiunea 
Transilvaniei, este obligat să recunoască în faţa acestor realităţi 
zdrobitoare că acţiunea de deznaţionalizare pentru asimilarea 
forţată a populaţiunilor nebăştinaşe este cu totul necunoscută 
românilor. 
El declară textual: 
„Însăşi ideea posibilităţii şi chiar a oportunităţii asimilării 
este ceva cu totul străin de mentalitatea românească 
(somewhat foreign to the Romanian mind), în special în Regat. 
Această idee este prin excelenţă o idee central-europeană care 
s-a născut în Germania ŞI S-A DEZVOLTAT, POATE, ÎN CEL 
MAI ÎNALT GRAD ÎN UNGARIA”. 
Contradicţia între cele două susţineri ale lui Macartney este 
manifestă. Pe de o parte el susţine ideea unei acţiuni de 
românizare a Transilvaniei, pe care ar fi întreprins-o românii, 
după calapodul vechii acţiuni de maghiarizare, ceea ce evident 
echivalează cu o politică de asimilare forţată. Pe de altă parte, 
însă, acelaşi autor recunoaşte că însuşi principiul unei atari 
asimilări repugnă spiritului românesc. 
Mai mult încă. Din premisele pe care le formulează autorul 
englez rezultă deosebirea radicală dintre principiile călăuzitoare 
ale politicii minoritare româneşti şi maghiare. Ungaria, cu 
populaţia ei poliglotă şi atât de amestecată, trebuia să practice 
politica asimilării forţate, şi Macartney ne spune că a practicat-
o pe scara cea mai înaltă (the highest scale). România, cu 
situaţiunea ei privilegiată de ţară cu populaţie românească 
pură, acoperind integral şi armonios aproape întreaga 
suprafaţă a Transilvaniei, a refuzat să adopte principiul 
asimilării forţate, atât de drag ungurilor şi l-a practicat, 
dimpotrivă, pe acel al completei libertăţi naţionale a cetăţenilor 
                                       
1 Ibid., 1 martie 1914. 
de altă origine etnică decât cea românească. 
Pentru a asigura progresul statului lor, românii au înţeles 
din primul moment al întregirii românismului în graniţele 
fireşti ale etnicităţii, că nu există decât o singură cale de urmat: 
aceea a bunei convieţuiri cu naţiile conlocuitoare. Aceasta 
implica o politică de largă comprehensiune pentru necesităţile 
vitale, culturale şi economice ale minoritarilor. România, 
trebuie s-o recunoaştem, a urmat cu sinceritate această 
politică, în dorinţa de a-şi apropia (ceea ce este la antipodul 
asimilării) pe maghiarii din Transilvania, la fel, de altfel, ca şi 
pe celelalte naţionalităţi din această provincie. 
Partidul Naţional-Ţărănesc nu este singurul care a practicat 
această politică conciliantă faţă de minorităţi şi domnul Iuliu 
Maniu nu este singurul om politic român care a manifestat 
sentimente de bunăvoinţă şi de înţelegere faţă de asupritorii 
românismului. 
Marele poet transilvănean Octavian Goga, şeful Partidului 
Agrar Român, era poate cel mai îndreptăţit a nutri sentimente 
de revanşă faţă de grofii unguri, care l-au făcut să cunoască 
din plin tragedia situaţiei de a fi român protestatar pe 
pământul românesc al Transilvaniei. Departe însă de a cultiva 
sentimentul răzbunării, Octavian Goga a adoptat faţă de 
ungurii intoleranţi de ieri un sentiment de creştinească iertare, 
întinzându-le ramura de măslin a împăcării: 
„Contrar doctrinei tradiţionale a Ungariei, care nega 
naţionalităţilor ne-ungare dreptul la existenţă, la noi opinia 
publică priveşte cu seninătate pe concetăţenii noştri neromâni. 
Sentimentul nostru universal refuză exagerările şi xenofobia n-
a fost niciodată o coardă care să fi vibrat la români. După o ură 
seculară, noi ne-am îndreptat spre opresorii noştri de ieri, 
întinzându-le o ramură de măslin’’.1 
Partidul Poporului, sub conducerea mareşalului Averescu, 
unul dintre conducătorii de căpetenie ai armatei române în 
războiul pentru întregirea României, a înscris şi el în Programul 
său următorul principiu de bază în problema minorităţilor : 
„Partidul Poporului nu face nici o diferenţă între cetăţenii 
                                       
1 Octavian Gojra, op. cit., p. 323—324. 
ţării, oricare ar fi limba lor şi oricare ar fi confesiunea lor”.1 
Nici o diferenţă între cetăţeni pe consideraţiuni de limbă 
sau de confesie! Cât de departe suntem de timpurile retrograde 
când prea generoşii şi atât de liberalii urmaşi ai lui Árpád 
edictau ordonanţe în care limba vorbită era generatoare de 
drepturi. 
Aceleaşi principii de largheţe şi de sinceră dorinţă de 
colaborare le găsim inserate şi în Programul Partidului 
Naţional-Liberal de sub preşedinţia lui Ion I. C. Brătianu. 
Marele om politic român rezuma astfel ideile călăuzitoare 
ale partidului său, în problema minorităţilor: 
„Pentru noi, chestiunea drepturilor minorităţilor este 
tranşată. Ea a fost tranşată în momentul în care am 
recunoscut necesitatea de a-i da o soluţie completă în interesul 
Justiţiei, în interesul armoniei interioare a societăţii româneşti 
actuale, totdeauna pătrunsă de acest spirit de toleranţă 
religioasă care n-a părăsit niciodată poporul nostru... Fraţii 
noştri şi noi înşine am fost convinşi din prima zi că o viaţă de 
stat calmă şi durabilă nu poate fi stabilită decât pe aceleaşi 
principii de egalitate a drepturilor pentru limba şi cultura 
minorităţilor”.2 
Acestea au fost legile româneşti care au guvernat populaţiile 
minoritare din România timp de douăzeci de ani. Acestea au 
fost concepţiile politice care au prezidat la aplicarea lor pe 
teren. 
În locul urii înverşunate împotriva a tot ce nu e maghiar, în 
locul intoleranţei, a prigoanei şi diferenţierilor multiple, regimul 
românesc a inaugurat faţa de populaţiile de altă origine etnică, 
trăind în mijlocul populaţiei româneşti, o politică de egalitate 
completă şi, ceea ce este mai important, o politică de profundă 
înţelegere pentru aspiraţiile lor naţionale în cadrul statului 
român. 
 
Regimul presei minoritare sub unguri şi sub români 
 
În „Paradisul naţionalităţilor” care era Ungaria dinainte de 
                                       
1 Vezi Silviu Dragomir, op. cit., p. 262 -263. 
2 Ibid., p. 261-262. 
războiul mondial din 1914, redactorii români de la diferitele 
ziare din Transilvania au fost condamnaţi a face — şi au făcut 
efectiv — aproape 100 de ani (una sută ani) închisoare pentru 
delicte de presă, recte pentru faptul de a fi încercat să 
protesteze împotriva regimului de ilegalitate şi de abuzuri pe 
care atât guvernanţii de la Budapesta cât şi organele lor 
executorii din Transilvania l-au inaugurat faţă de români, mai 
ales din ziua întăririi puterii maghiare în statul dualist.1 
În zece ani numai — de la 1893 până la 1902 — redactorii 
unui singur ziar românesc din Transilvania, „Tribuna”, au fost 
condamnaţi la 17 ani şi 3 luni puşcărie şi la amenzi însumând 
enorma — pentru acele vremuri — cifră de 56.981 franci aur.2 
Acestea au fost efectele regimului presei minoritare în 
provincia Transilvaniei dinainte de 1914, pe care ungurii o prea 
fericeau cu guvernarea lor. Datele sunt lesne controlabile, 
arhivele diverselor instanţe judecătoreşti şi în special acelea ale 
Curţii cu Juri din Cluj fiind cea mai vie mărturie a unui trecut 
de prigoană şi de arbitrar. 
Ar fi o eroare să se creadă că românii s-au făcut vinovaţi de 
un exces de atitudine de frondă. Temeiurile urmăririlor penale 
îndreptate împotriva ziariştilor transilvăneni ne vor lămuri 
asupra neînsemnatelor lor culpe. 
Dar, în prealabil, să examinăm care erau principiile de bază 
ale legii presei care se aplica în Transilvania. 
Spre deosebire de restul teritoriului ungar, unde se aplica 
legea liberală a presei din 1848 (legea XVIII)3, produs al 
revoluţiei, în Transilvania era în vigoare Decretul imperial din 
                                       
1 Numai între anii 1886 şi 1908, tribunalele maghiare au condamnat 
353 de români, la 131 de ani, 10 luni şi 20 zile închisoare, precum şi la 
plata unor amenzi ce însumau 93.791 coroane (Vezi R.W. Seton-Watson, 
Racial problems in Hungary, p. 406). 
2 Agresivitatea autorităţilor ungare împotriva ziarului „Tribuna” a 
devenit de notorietate europeană. Georges Clémenceau, viitorul prim- 
ministru al Franţei, a scris despre aceasta: „Libertatea presei este absolut 
iluzorie. Într-un singur an au fost intentate 19 procese de presă ziarului 
„Tribuna”, ziar românesc, care apare la Sibiu. Trei din redactorii ziarului s-
au văzut condamnaţi la un total de 8 ani închisoare. Va conveni fiecare că 
tabloul este destul de întunecos” (în «La Justice», 12 mai 1894). 
3 Vezi A. Gociman, op. cit., p. 351. 
27 mai 18521, octroaiat în epoca celui mai sever absolutism 
habsburgic. 
Logic ar fi fost ca după instaurarea regimului dualist în 
1867, să se fi unificat legiuirile în toate provinciile depinzând 
de coroana ungară. Ungurii au preferat însă să menţină în 
Transilvania regimul cu mult mai aspru, edictat de Habsburgi 
împotriva lor în perioada ce a urmat revoluţiei lui Kossuth, 
regim îndreptat de data aceasta de unguri împotriva românilor 
şi celorlalte naţionalităţi nemaghiare. Între cele două legi 
existau deosebiri fundamentale de principii şi importante 
deosebiri de amănunt. 
În primul rând, decretul imperial aplicabil în Transilvania 
nu conţinea formularea ideii esenţiale a libertăţii de exprimare 
prin presă, pe care, dimpotrivă, o găsim în legea aplicabilă în 
Ungaria propriu-zisă şi care era astfel formulată: „Oricine îşi 
poate exprima şi răspândi liber ideile pe calea presei”. 
Lacuna era de natură să limiteze la maximum libertatea 
scrisului pentru românii transilvăneni. 
Pe de altă parte, în Ungaria propriu-zisă cauţiunea pentru 
publicaţii era necesară numai dacă publicaţia avea caracter 
politic şi dacă ea apărea cel puţin de două ori pe lună. În 
Transilvania, cauţiunea era obligatorie pentru toate publicaţiile, 
indiferent dacă ele aveau caracter politic, confesional, social 
sau economic şi mai mult încă, ea era generală, adică necesară 
pentru oricare publicaţie, oricare ar fi fost periodicitatea 
apariţiei. 
În Ungaria propriu-zisă, responsabilitatea pentru delictele 
de presă era asumată exclusiv de autor; în Transilvania, 
pedeapsa se aplica în mod solidar atât redactorului cât şi 
editorului publicaţiei. 
Dar, cum observă atât de just dl Pâclişanu, deosebirea cea 
mai mare şi mai revoltătoare nu era între textul legii şi textul 
decretului imperial, ci în felul cum erau aplicate dispoziţiile 
legale faţă de presa maghiară şi faţă de presa minoritară. 
„Guvernele şi întreaga opinie publică maghiară vedeau în 
                                       
1 Vezi Patenta împărătească din 27 mai 1852, modificată prin 
ordonanţele din 25 martie 1867, 14 mai 1871 şi 22 aprilie 1872, ale 
guvernului unguresc — la Eugen Brote, op. cit., p. 122—135 (anexa 30). 
această presă cea mai mare piedică în calea realizării idealului 
tuturor partidelor: crearea statului naţional maghiar”.1 
Este deci explicabilă înverşunarea cu care ungurii au 
urmărit pe autorii articolelor care protestau împotriva 
metodelor întrebuinţate de guvernanţii maghiari pentru 
atingerea acestui ideal utopic, după cum este explicabilă şi 
severitatea verdictelor condamnatorii. În aceste procese, recte 
simulacre de procese —, care se desfăşurau într-o ambianţă de 
hiperşovinism, juraţii ungari erau în acelaşi timp părţi şi 
judecători. De aici şi caracterul atât de odios al deciziilor pe 
care aceşti judecători sui-generis le pronunţau în delictele de 
presă. 
Vom cita, pentru luminarea cititorului, numai trei exemple 
din istoria prigoanei presei româneşti din Transilvania. 
În ziarul guvernamental maghiar din Cluj, „Kolozsvári 
Közlöny”, s-a publicat în toamna anului 1885 un articol în 
care, o dată mai mult, se afirma principiul „naţiei unitare 
maghiare”, declarându-se ritos că structura Ungariei trebuie să 
fie exclusiv maghiară şi că a ţine seama de naţionalităţi 
însemnează pentru nobila naţiune maghiară o înjosire. 
Ziarul românesc „Tribuna” din Sibiu, în numărul său din 
28 noiembrie 1885, a înfierat această concepţie, arătând că idei 
ca acelea expuse de ziarul din Cluj pot produce „zguduiri 
profunde” şi pot duce la război civil. Autorul articolului făcea 
largi concesii punctului de vedere maghiar şi aceasta numai 
pentru a înlesni crearea de raporturi de bună înţelegere între 
populaţiile conlocuitoare din Transilvania. 
„Maghiarii, scria Cornel Pop Păcurar, autorul articolului 
incriminat, trebuie să-şi dea seama de împrejurările în care 
trăiesc şi să examineze dacă oare sunt ei în stare să-şi realizeze 
idealul de a transforma Ungaria poliglotă într-un stat naţional 
maghiar. Dacă vor examina temeinic această problemă vor 
înţelege că au motive importante să nu discute caracterul 
naţional al pământului pe care ne aflăm şi nici al statului pe 
care-l formam împreună şi îl putem apăra numai împreună”. 
Cuvinte înţelepte, pătrunse de o nobilă dorinţă de a trăi în 
                                       
1 Z. Pâclişanu, Politica minoritară a guvernelor ungureşti (1867— 1914), 
p. 101. 
raporturi de bună înţelegere cu invadatorii ţării, pentru 
păstrarea păcii lăuntrice şi pentru salvgardarea păcii europene. 
Curtea cu Juri din Cluj nu a împărtăşit însă acest punct de 
vedere, ci l-a condamnat pe autorul rândurilor de mai sus la un 
an închisoare1, iar pe scriitorul român Ion Slavici, directorul 
ziarului, la o amendă de 200 franci aur.2 
Doi ani mai târziu, un alt proces de presă a fost intentat de 
autorităţile maghiare ziarului românesc ardelean „Gazeta 
Transilvaniei”. 
Pentru curajul de a fi spus ceea ce de altfel toată lumea ştia 
şi, ceea ce este mai important, ceea ce înşişi capii şovinismului 
maghiar o repetau la fiecare pas, anume că: „maghiarii 
ameninţă cu nimicirea pe români, saşi, sârbi şi slovaci, dacă nu 
se contopesc cu marea lor naţiune şi nu vor să se alimenteze de 
la sursa culturii lor”, autorul a fost condamnat de către aceeaşi 
faimoasă Curte cu Juri din Cluj la patru luni închisoare şi, 
conform obiceiului, la o importantă amendă. 
Pentru o frază ca aceasta: „Ungaria nu e maghiară şi acest 
stat nu e maghiar, ci este comun tuturor naţionalităţilor” şi 
pentru o alta tot atât de adevărată în care se afirma că naţiile 
din Ungaria sunt împărţite în două: minoritatea privilegiată 
maghiară şi majorităţile asuprite nemaghiare, Traian Horia 
Pop3, redactor la „Gazeta Transilvaniei” a fost condamnat la 14 
august 1890 la un an închisoare, iar redactorul ziarului a fost 
                                       
1 Procesul s-a judecat la Cluj, în zilele de 11—12 mai 1886. Eugen 
Brote, op. cit., p. 417 — 418. 
2 Ibid. 
3 Traian Horia Pop a fost judecat la 14 august 1890, în faţa Curţii cu 
Juri din Cluj, pentru două articole apărute în „Gazeta Transilvaniei”, la 4 
martie şi 10 aprilie 1890. În ultimul articol scrie, între altele: „Privilegiaţii de 
la Putere, ca să nu-şi piardă poziţia lor strălucită ce au uzurpat-o şi o 
monopolizează de douăzeci de ani, sub eticheta liberalismului fals au 
îngreuiat an de an lanţurile în care au aruncat masele, ca să le poată 
exploata şi ca unii care se tem de adevărata libertate, o paralizează prin legi 
nedrepte şi prin ordonanţe despotice..., înfundă temniţele cu cei care strigă 
după libertate, îi suspiţionează, îi calumniază şi îi denunţă. Ba abuzul de 
putere... merge până a opri pe cetăţean să trăiască şi să-şi crească copiii aşa 
precum îi vine lui la socoteală, precum îi cer interesele familiei şi naţiunii 
sale” („Gazeta Transilvaniei”, nr. 72 din 10 aprilie 1890; vezi şi E. Brote, op. 
cit., p. 423 — 424, anexa 67). 
trimis în puşcărie pentru timp de 6 săptămâni. 
Comentând acest proces de presă ziarul „Kronstädter 
Zeitung” în nr. 191 din 1890, scria: 
„În procesul de presă ce s-a petrecut acum trebuie să mai 
fie considerată şi această anomalie: Juraţii erau judecători în 
cauză proprie. Juraţii trebuiau să se simtă atinşi de articolele 
incriminate şi tot ei trebuiau să pronunţe verdictul împotriva 
adversarilor lor politici şi naţionali. Mai mult încă, acuzatorul 
public provoacă pe juraţi a se răzbuna pentru ofensa făcută 
maghiarismului, adică juraţilor”. 
Vedem deci care era starea de spirit a judecătorilor care 
urmau să se pronunţe în procesele de presă intentate ziariştilor 
români. Exponenţi ai maghiarismului şovin, juraţii unguri erau 
chemaţi să împartă dreptatea într-o cauză care atingea înseşi 
resorturile lor sufleteşti cele mai adânci. 
Şi astfel, pentru vina exclusivă de a fi protestat împotriva 
metodelor de deznaţionalizare şi de a fi ridicat glasul împotriva 
politicii de intoleranţă şi de asuprire, ziariştii români din 
Transilvania au zăcut în puşcărie ani de-a rândul, ca nişte 
infractori de drept comun. 
Severitatea sancţiunilor nu a dezarmat însă pe gazetarii 
transilvăneni. Ei şi-au continuat înalta lor misiune în dispreţul 
terorismului Curţilor cu Juri, elemente oarbe ale politicii de 
maghiarizare, până în ziua în care scrisul lor înaripat a smuls 
destinului marea hotărâre de dezrobire. 
Pentru perfectarea imaginii despre ceea ce a fost regimul 
presei în Ungaria înainte de război, vom arata că între anii 
1879 şi 1910 au fost interzise pe teritoriul Transilvaniei 67 de 
ziare şi reviste apărând în Regatul României.1 Dar nu numai 
                                       
1 Z. Pâclişanu, Politica minoritară a guvernelor ungureşti (1867— 1914), 
p. 107, unde se precizează că numai între 1879—1910 s-a interzis 
introducerea în Ungaria a 67 ziare şi reviste din România precum şi operele 
lui M. Eminescu şi A.D. Xenopol. Erau de asemenea interzise în Ungaria 
numeroase ziare franceze, germane, italiene. Z. Pâclişanu menţionează un 
număr de 41 ziare germane, 6 franceze şi 63 italiene, apărute în intervalul 
1876—1913 (Ibid. p. 109—112). În instrucţiunile de serviciu ale căilor ferate 
maghiare (Instrucţiunea nr. 21, p. 398—445) este compusă o lungă listă a 
imprimatelor prohibite în Ungaria. Pe lângă ziarele „Universul”, „Adevărul”, 
„Epoca”, „Opinia”, „Ordinea” (Buzău), „Tribuna” (Craiova), „Curierul român” 
(Botoşani), „Steaua Olteniei” (Craiova) etc. găsim şi lucrările marilor istorici 
ziarele româneşti erau lovite de această interdicţie. Foarte 
multe ziare şi reviste străine: germane, franceze, italiene, 
americane (în limba germană) şi belgiene au făcut obiectul unor 
interdicţiuni similare, introducerea lor pe teritoriul Ungariei 
fiind prohibită, temporar sau definitiv. 
Ori de câte ori un ziarist străin dezvăluia inechitatea 
regimului minorităţilor din Ungaria, sancţiunea interzicerii 
ziarului în Ungaria lovea ziarul în chestiune. Despre Ungaria nu 
se putea scrie decât bine, oricât de neagră şi de mizeră ar fi fost 
situaţia minorităţilor-majoritare. 
Pentru români, sancţiunea era puşcăria, iar pentru ziaristul 
străin interzicerea slovei sale pe teritoriul „nobilei naţiuni 
maghiare”. 
Regimul instaurat prin Decretul imperial din 1853, cu 
micile modificări care au fost aduse ulterior prin ordonanţele 
din 1867, 1871, 1872 a rămas în vigoare până în 1914, când 
ungurii au edict at o nouă lege privitoare la regimul presei în 
Transilvania, lege care a menţinut cele mai multe dintre 
restricţiile de până atunci.1 
Intervenind însă războiul, legea nu a mai fost aplicată, ea 
fiind înlocuită prin măsuri excepţionale. 
A sunat însă ceasul libertăţii pentru popoarele al căror glas 
a fost înăbuşit timp de decenii. Românii, neavând nimic de 
ascuns şi netemându-se de nici o critică, au acordat libertatea 
cea mai desăvârşită presei. 
Ungurii s-au grăbit să uzeze de ea, ceea ce era natural, dar 
de multe ori au şi abuzat, ridicând capete de acuzaţiune 
imaginare şi dând proporţii apocaliptice celor mai insignifiante 
fapte. Dacă s-ar fi scris în presa românească transilvăneană 
dinainte de 1914 o zecime numai din ceea ce presa ungurească 
din Transilvania a scris după alipirea Transilvaniei la România, 
toţi ziariştii români transilvăneni ar fi zăcut la închisoare pe 
viaţă. 
Dar, să dăm cuvântul cifrelor: 
                                                                                                   
N. Iorga şi A.D. Xenopol. Interzis era şi Eminescu (Scrieri politice, ediţia 
„Minerva”, Al. Vlahuţă („Din trecutul nostru, Poezii şi Teatru). Până şi ziarului 
„America”, care apărea la Cleveland (Ohio — S.U.A.) îi era interzis să 
pătrundă în Ungaria (Vezi şi A. Gociman, op. cit., p. 374-375). 
1 Z. Pâclişanu, Politica minoritară a guvernelor ungureşti, p. 99— 100. 
Sub unguri existau în Transilvania 15 cotidiene ungureşti. 
În 1928 numărul lor a crescut la 28, pentru ca în 1936 el să 
ajungă la 53.1 
Înainte de unirea Transilvaniei cu România, ungurii aveau 
în total 154 de publicaţii periodice şi cotidiene. În 1935, 
numărul lor era de 312.2 Trei sute douăsprezece publicaţii la o 
populaţie de 1.300.000 locuitori, pe câtă vreme cei peste 
3.000.000 români care trăiau în Transilvania în 1914 aveau la 
dispoziţia lor doar 44 de publicaţii... din care, două cotidiene!3 
Înainte de Diktatul de la Viena, profesorul Silviu Dragomir 
scria: „Azi, în fiecare oraş de oarecare importanţă se găseşte cel 
puţin un ziar unguresc, dacă nu şi mai multe”.4 
La Cluj, ne spune Transylvanus, apar 77 publicaţii 
ungureşti, la Arad 21, la Oradea 39, la Timişoara 49, la Satu 
Mare 23, şi tot atâtea la Tg. Mureş. Nu există profesie, continuă 
el, care să nu aibă organul său de publicitate.5 
La Cluj, 7 din cele 25 ziare câte apăreau aveau, în 1935, un 
tiraj variind între 100.000 şi 120.000 foi.6 
Scriitorul ungur George Lukács, în dorinţa de a câştiga în 
Anglia partizani pentru cauza revizionismului maghiar, are 
curajul să scrie în studiul său The injustices of the Treaty of 
Trianon (pe care-l numeşte în treacăt „Un ucaz”) următoarele 
despre diferenţele de tratament ale minorităţilor din Ungaria şi 
România: 
„Să fi fost tratamentul naţionalităţilor de zece ori mai aspru 
(harsher) decât o afirmă duşmanii noştri (recte românii şi 
celelalte popoare succesorale — n.n.) încă el ar fi fost de o mie 
de ori mai puţin ruşinos (a thousand times less irksome) decât 
intoleranţa desfăşurată de statele succesorale”.7 
Dl Lukács jonglează cu cifrele din motive de retorică ieftină, 
ascunzând bineînţeles cifrele statistice care aruncă o lumină 
                                       
1 Transylvanus, Le Minoranze etniche della Transilvania, Bucharest, 
1940, p. 26. 
2 Ibid. 
3 Silviu Dragomir, op. cit., p. 203 — 204. 
4 Ibid., p. 203. 
5 Transylvanus, op. cit., p. 26. 
6 Silviu Dragomir, op. cit., p. 203. 
7 Apud A. Gociman, op. cit., p. 326. 
reală asupra a ceea ce a fost tratamentul românilor sub unguri 
şi acela al ungurilor sub români. Să completăm noi lipsurile 
propagandei maghiare, citind cifrele statistice şi lăsând pe 
cititor să tragă singur concluziile care se impun. 
Între anii 1919 şi 1933 au apărut pe teritoriul Transilvaniei 
româneşti nu mai puţin de 5.000 — cinci mii! — opere literare 
şi ştiinţifice maghiare, adică mai multe decât au apărut sub 
dominaţia ungurească timp de 50 de ani, între 1867 şi 1918.1 
Sub atât de liberala guvernare maghiară, ungurii din 
Transilvania nu aveau nici o societate de editură. Sub 
„ruşinoasa dominaţie” românească, ungurii şi-au putut înfiinţa 
în 1920 o casă de editură la Cluj (Minerva) care, în timp de 10 
ani, a imprimat şi răspândit un număr de 1.651.133 cărţi 
ungureşti.2 
Intoleranţa românească a permis, pe de altă parte, fiinţarea 
în Transilvania românească a nouă societăţi culturale laice, 
afară de altele cu caracter confesional. Le enumerăm: 
„Societatea Literară Transilvăneană” din Cluj, reunind cele mai 
ilustre pene maghiare din Transilvania, Societatea „Sigismund 
Kémény” din Tg. Mureş, Societatea „Szigligeti” din Oradea 
Mare, Societatea „I. Arany” din Timişoara, Societatea „Fr. 
Köcsey” din Arad cu societăţi surori la Careii-Mari şi Baia Mare, 
Societatea „Teleky” la Baia Mare şi, în fine, Societatea 
„Helikonul Transilvănean” a „Muzeului Transilvănean” şi 
                                       
1 Jancsó Elemér, Cartea ungurească în Transilvania în ultimii 15 ani, 
în „Pastor Tüz”, Cluj, 1933; George Kristóf, Zece ani de viaţă literară a 
ungurimii din Transilvania, în vol. Transilvania, Banatul, Crişana, 
Maramureşul. 1928—1928, II, Bucureşti, 1929, p. 1153—1173. Cunoscutul 
publicist maghiar György Lajos, analizând producţia editorială din 
Transilvania pe perioada 1 ian. 1919 — 31 dec. 1924, scria: „În aceşti ani, 
în Transilvania au apărut tot atâtea cărţi maghiare câte au apărut în două 
decenii înainte de 1919” (György Lajos, Az erdélyi magyarság szellemi élete 
/Viaţa spirituală a ungurilor din Ardeal /, Budapest, 1926, p. 6). Acelaşi 
autor constata că din totalul de 233 de tipografii din Transilvania, 147 erau 
maghiare (61,8%), 66 (27,7%) erau româneşti, iar 25 (10,15%) — săseşti 
(Ibid.); vezi şi Silviu Dragomir, op. cit., p. 206; A. Gociman, op. cit., p. 348. 
Până la începutul anului 1934, în Transilvania revenită la patria mamă 
apăreau un număr de ziare în limba maghiară de 10 ori inai mare decât 
chiar sub stăpânirea ungară şi mai multe gazete zilnice maghiare decât în 
întreaga Ungarie de după 1918. 
2 Transylvanus, op. cit., p. 27. 
Societatea „Culturală Maghiară” din Transilvania (E.M.K.E.).1 
În afară de aceste societăţi importante care constituiau 
oarecum cadrul în care se desfăşura viaţa culturală a 
maghiarilor din Transilvania, aproape în fiecare oraş 
transilvănean unde se afla o cât de mică proporţie de unguri se 
găseau asociaţii culturale şi societăţi de lectură cu caracter 
local. 
În anul 1935, numai societăţile corale atingeau în 
Transilvania respectabila cifră de 162. 
În ultimul deceniu al guvernării maghiare nu exista în 
Transilvania decât o singură revistă de critică literară. 
„Intoleranţa românească” a permis apariţia unei serii întregi de 
asemenea reviste („Pazstor Tűz”, „Vapkelet” („Orientul”), 
„Erdélyi Helikon’ etc.).2 
Adăugaţi la toate aceste publicaţii periodice, economice, 
religioase, revistele pentru copii, publicaţiile de specialitate, 
(până şi cântăreţii maghiari, reuniţi în asociaţie, îşi aveau 
buletinul lor lunar „Magyar dal” — „Cântecul maghiar”!) şi vă 
veţi putea face o imagine completă despre ceea ce a fost viaţa 
culturală maghiară sub dominaţia atât de hulită a românilor. 
Climatul acestei libertăţi era atât de prielnic avântului 
cultural maghiar, incit scriitorul ungur Lajos György exclama 
cu satisfacţie în 1927 : „Este sigur că ungurii din Transilvania 
duc azi o viaţă culturală tot atât de activă şi de intensă ca şi în 
secolele al XVI-lea şi al XVII-lea, când centrul de gravitate al 
culturii maghiare era aproape exclusiv în Transilvania, restul 
Ungariei fiind ocupat de turci”.3 
Vedem deci că sub guvernarea românească ungurii din 
Transilvania nu numai că au continuat şi ducă o viaţă 
culturală intensă, dar mai mult încă, ei au înregistrat chiar 
progrese uimitoare în toate compartimentele culturii. 
Atât de largi au fost libertăţile acordate minorităţilor de 
către guvernanţii români, încât un scriitor german, Rüdinger, 
după ce a vizitat România, Ungaria şi Iugoslavia, cu ocazia unei 
conferinţe ţinută la München a exclamat: „România este ţara 
                                       
1 George Kristóf, op. cit., p. 1156— 1157; Transylvanus, op. cit., p. 27. 
2 Silviu Dragomir, op. cit., p. 202 — 203. 
3 György Lajos, op. cit., loc. cit.; Transylvanus, op. cit., p. 28. 
cea mai liberală în ceea ce priveşte tratamentul minorităţilor” 
(Rumänien ist das freieste Land der Behandlung der 
Minderheiten)1, iar autorul volumului de faţă, fiind însărcinat 
de hebdomadarul parizian «La Tribune des Nations» să 
efectueze o anchetă în România cu privire la minorităţile etnice 
din Ardeal, termina astfel unul din reportaje: 
„Românii au reînsufleţit toate energiile latente ale acestei 
provincii care zăcea (languissait) timp de secole. Ei au 
transformat radical condiţiile economice ale regiunii, 
contribuind astfel la progresul provinciei. Toate clasele sociale 
precum şi toate naţionalităţile Transilvaniei au profitat de pe 
urma acestei politici. Pot afirma cu toată obiectivitatea că 
Transilvania este un adevărat Eden al minorităţilor”.2 
Propaganda maghiară, în dispreţul celor mai evidente realităţi, 
continua însă a clama urbi et orbi că în Transilvania 
minoritatea maghiară e persecutată şi că românii, popor 
inferior, frâng aripile elanului creator al culturii maghiare. 
Era tradiţionalul procedeu maghiar de a defăima toate 
realizările româneşti, oricât de liberale ar fi fost ele, bizuindu-se 
exclusiv pe buna-credinţă a cititorului din Occident, care cu 
greu ar fi putut bănui că este posibilă o atare deformare a 
realităţii. 
 
Reforma agrară şi optanţii unguri 
 
Ţară eminamente agrară, România a fost preocupată încă 
din secolul trecut de problema împroprietăririi ţăranilor. 
Prima expropriere în folosul ţărănimii a fost efectuată în 
Vechiul Regat în 1864, după Unirea Principatelor, urmată de o 
nouă împroprietărire, în 1889, după Războiul pentru 
Independenţă. Ambele împroprietăriri, prin caracterul lor 
restrâns, n-au reuşit însă să soluţioneze grava problemă 
socială pe care o crea antagonismul dintre marii latifundiari şi 
ţărănimea care muncea din greu un pământ de ale cărui roade 
profita în cea mai mare măsură cei dintâi. 
Răscoala din 1907 a ţărănimii române a atras atenţia 
                                       
1 Silviu Dragomir, op. cit., p. 211 — 212. 
2 «La Tribune des Nations», Paris, nr. 287, mai 1940. 
guvernanţilor României asupra pericolului crescând pe care îl 
prezenta pentru ţară nerezolvarea echitabilă a acestui 
antagonism. Principiul împroprietăririi ţăranilor plutea în aer. 
Trebuia găsită însă soluţia justă care să mulţumească 
milioanele de neposedanţi fără a deposeda în întregime pe 
proprietarii de bunuri rurale. 
În 1915, se deschide în Parlamentul din Bucureşti discuţia 
împroprietăririi pe o scară mai mare. În 1917, Parlamentul, 
care se refugiase la Iaşi împreună cu Casa Domnitoare, 
modifică Constituţia, înscriind principiul exproprierii. La 23 
martie 1917 regele Ferdinand adresează soldaţilor români un 
mişcător apel care se termina cu vorbele: „Vouă, fii de ţărani 
care aţi apărat cu braţele şi cu pieptul vostru pământul ţării în 
care v-aţi născut, Eu, regele vostru, vă declar că vi se va da 
pământ [...] Şi Eu voi fi primul a da exemplul cel bun”.1 
Primul decret lege de expropriere apare în Monitorul Oficial 
din 16 decembrie 1918, expropriindu-se un prim lot de 
2.000.000 ha2 în folosul ţăranilor. Printre expropriaţi figurează 
şi Domeniile Coroanei. Regele ţinuse să fie printre primii „a da 
exemplul cel bun”. 
În 1921, o nouă lege a lărgit cadrele exproprierii, 
reglementând şi procedura împroprietăririi.3 
Am trecut în revistă principalele etape ale exproprierii din 
România4 pentru a risipi una dintre cele mai mari mistificări 
ale maghiarilor, care au vrut să acrediteze în străinătate 
versiunea că exproprierea a fost făcută special pentru a lovi în 
interesele magnaţilor maghiari, posesori ai unor imense 
latifundii în Transilvania românească. 
Marea reformă socială din România a fost înfăptuită înainte 
de Unirea Transilvaniei cu patria-mumă şi a constituit un act 
                                       
1 Constantin Kiriţescu, Istoria războiului pentru întregirea României, 
1916 —1 9 1 8 ,  vol. II, f.a., p. 73 — 74. Vezi „Evenimentul”, organ al 
Partidului Conservator, anul XXV, nr. 45, 28 martie 1917; vezi şi Nicolae 
Iorga, O viaţă de om aşa cum a fost, vol. I, Bucureşti, 1934, p. 270. 
2 Vezi „Monitorul Oficial”, nr. 215 din 16 decembrie 1918. 
3 Emil Petrini, Reforma agrară, în Transilvania, Banatul, Crişana, 
Maramureşul, I, Bucureşti, 1929, p. 304 şi urm. 
4 C. Garoflid, Regimul agrar în România, în Enciclopedia României, vol. I, 
Bucureşti, 1938, p. 580 — 581. 
de dreptate prea mare pentru ca ţărănimea transilvăneană — 
atât cea ungurească cât şi cea românească — să fie lipsită de 
binefacerile ei. Exproprierea a lovit atât pe latifundiarii români 
cât şi pe cei unguri şi a împroprietărit atât pe ţăranii unguri cât 
şi pe cei români, fără nici o deosebire. Caracterul de 
generalitate al reformei constituie caracteristica principală a 
acestei adevărate revoluţii sociale, prin care România s-a plasat 
în fruntea popoarelor din regiunea carpato-dunăreană. 
În Ungaria, dimpotrivă, toate legile agrare care au fost 
promulgate la sfârşitul secolului XIX şi începutul secolului XX 
poartă în unanimitatea lor pecetea celui mai autentic şovinism. 
Plecând de la principiul că acela care stăpâneşte pământul 
stăpâneşte şi ţara, ungurii s-au străduit prin cele mai variate 
mijloace să maghiarizeze pământul Transilvaniei, colonizându-l 
exclusiv cu unguri chiar în regiunile pur româneşti, în care s-ar 
fi găsit destui români care să poată înlocui pe grofii maghiari, 
ale căror latifundii rămâneau nelucrate din cauza imensităţii 
lor. Atunci când clica maghiară care conducea destinele 
Transilvaniei nu a avut la îndemână suficienţi unguri pentru a 
coloniza pământul Transilvaniei, ea nu s-a dat în lături de a 
aduce chiar... ceangăi din Bucovina. 
Baronul Ernest Bánffy, preşedintele agricultorilor maghiari, 
scria fără înconjur: „Nu dorim să considerăm pe compatrioţii 
noştri de altă limbă drept adversarii noştri, dar în ceea ce 
priveşte stăpânirea pământului, noi trebuie să-i considerăm ca 
pe inamici şi în consecinţă trebuie să ne organizăm”.1 
În 1919, Transilvania număra 14.933.841 iugăre 
cadastrale, din care 7.613.555 iugăre erau pământ agricol. Din 
această suprafaţă, 39,95% era în posesia statului, comunelor, 
bisericii (de diferite culte), societăţilor, composesoratelor etc., 
iar restul de 60,05% aparţinea particularilor.2 
8.435 proprietari stăpâneau întinderi mai mari de 100 
iugăre, dintre care numai 209 erau români. Din aceşti 8.435 
proprietari, 1.190 stăpâneau întinderi mai mari de 1.000 iugăre 
cadastrale fiecare. Români erau doar 17, restul de 1.172 fiind 
                                       
1 „Pesti Hírlap” din 9 septembrie 1913. 
2 Silviu Dragomir, op. cit., p. 246—247. 
unguri! 1 
În total, cei 3.316.345 români, câţi număra Transilvania în 
acea epocă, stăpâneau 3.448.602 iugăre, iar cei 1.891.933 
minoritari din Transilvania posedau 11.233.819 iugăre, adică o 
suprafaţă de trei ori mai mare! 2 
Statistica marilor proprietăţi din Transilvania stăpânite de 
unguri ne dezvăluie numele celor câteva zeci de familii de 
magnaţi unguri care, de pe înălţimea fantasticelor lor averi 
imobiliare rurale, guvernau ca nişte adevăraţi despoţi pe ţăranii 
ardeleni. Prinţii şi conţii Eszterhazy posedau enorma suprafaţă 
de 314.065 iugăre cadastrale, prinţii şi conţii Pestetich 
tiranizau ţăranii — români şi unguri — de pe 117.300 iugăre, 
urmaţi imediat de conţii Széchényi cu 117.257 iugăre şi conţii 
Károlyi cu 111.586 iugăre, lăsând cu mult în urmă pe conţii, 
prinţii, baronii şi palatinii Zichy, Pallavichini, Batthyányi, Philip 
de Coburg, Mailath, Nadozdy şi alţi satrapi de mai mare sau 
mai mică anvergură. 
Această nobilime, putând umple cu numele ei un întreg 
almanah Gotha şi cu posesiunile ei un mic regat, imprima 
Ungariei un caracter reacţionar şi retrograd prin excelenţă.3 
                                       
1 Ibid., p. 247. 
2 Ibid. Despre repartizarea nedreaptă a pământului în Transilvania în 
timpul stăpânirii ungare, vezi şi Ion Luca Ciomac, Cultivarea pământului în 
Transilvania în ultimii zece ani, în vol. Transilvania, Banatul, Crişana, 
Maramureşul, 1918—1928, I, unde precizează: „la proprietatea sub 100 
iugăre (1 iugăr = 5.755 m2), românii (58%) stăpânesc o medie de circa un 
iugăr, iar ungurii (28%) 6 iugăre: din proprietatea mare românii posedă 2%, 
iar ungurii 98%. Statisticile vechi ne arată că, în ce priveşte profesia, 80% 
din populaţia românească era agricolă, trăind în medie de pe 1/2 iugăr 
cadastral, iar 45% unguri şi alţii, trăind de pe o suprafaţă de 15 iugăre” (p. 
319). Vezi şi Ion Luca Ciomac, Despre stările agrare din Transilvania sub 
regimul maghiar şi cercetări asupra situaţiei exploatărilor agricole, după 
reforma agrară, Bucureşti, 1931. 
3 Fényes S. arăta că adevăraţii stăpâni ai Ungariei de după 1867 au 
fost cele trei sute de familii de vechi nobili care continuau să deţină 
nestingherite, în plină orânduire capitalistă, întinsele lor latifundii feudale. 
Situaţia nu s-a schimbat în esenţă nici după 1918. Chiar dacă baronii fi 
conţii şi-au pierdut moşiile din teritoriile ce s-au desprins din stăpânirea 
Austro-Ungariei — reintrate în posesia legitimă a naţiunilor eliberate ei 
continuau să deţină încă 18 milioane din cele 40 milioane jugăre în Ungaria 
propriu-zisă, în timp ce 70% din ţărănime era complet lipsită de pământ şi, 
Ţăranul ungur de pe moşiile atâtor prinţi, conţi, baroni şi 
palatini nu era, după cum se exprimă Iuliu Jelyes în cartea sa 
Poporul Pustei, un om, ci un simplu „supliment al proprietăţii 
oligarhice”.1 
Garbai, ocupându-se în general de condiţiile mizerabile în 
care trăia ţăranul ungur, exclama: „Ungaria este ţara foametei 
şi a mizeriei”,2 iar István Turi scria în aceeaşi privinţă în ziarul 
maghiar „Népszava”: „De o parte, castele şi monumentele 
istorice, de altă parte, cătune asiatice. De o mie de ani satele 
Ungariei nu s-au schimbat, fiind sugrumate de sistemul 
marilor proprietăţi”.3 În sfârşit, Doveny Nagy Lajos relatează în 
                                                                                                   
deci, la discreţia vechilor lor stăpâni (Fényes S., op. cit., p. 37-38). Astfel, în 
timp ce în România se efectua o largă reformă agrară — cea mai mare din 
toată Europa postbelică — de care aveau să beneficieze nu numai ţăranii 
români ci şi cei maghiari şi germani, în Ungaria vechii stăpâni ai moşiilor, 
conţii şi baronii, conduşi o vreme chiar de stâlpii monarhici austro-ungare 
Apponyi Albert, Bethlen István etc. Îşi păstrau aproape intacte poziţiile 
economice şi politice şi izbuteau astfel să impună statului ungar să 
urmărească în continuare realizarea obiectivelor lor politice de expansiune 
şi exploatare. 
Analizând sistemul parlamentar din Ungaria în timpul regimului 
dualist, Fényes S. conchidea: „niciodată, înainte de Trianon, Ungaria nu a 
ajuns la un milion de alegători. Chiar în preajma războiului, abia a trecut 
numărul alegătorilor de 500 mii; va să zică, 5 — 6% din întreaga populaţie a 
ţării. Oricine poate vedea că, în această masă de alegători, domnii conţi şi 
baroni, cu ale lor 18 milioane de jugăre, reprezenlau o putere atât de 
zdrobitoare ca şi în cele mai întunecate veacuri medievale... E de observat că 
în Senat poporul nu avea nici un reprezentant, nefiind acolo decât conţi, 
prinţi şi fişpani (prefecţi)... 
Astfel se explică faptul cum a putut să se menţină oligarhia medievală 
în deplină putere, chiar şi sub aspectul unui parlamentarism şi a unei 
democraţii de faţadă” (Fényes S., op. cit., p. 38 — 39). 
1 Vezi şi C. I. Codarcea, op. cit., p. 120. 
2 Ibid., p. 127. „Condiţiile în care se află acum Ungaria — scria acelaşi 
Garbai—ar fi provocat demult o revoltă în orice ţară a globului. Ungaria este 
un vulcan a cărui erupţie este împiedicată de teroare. Ea este singura ţară 
din Europa care ştie să rămână feudală, o ţară cu latifundii imense şi cu 
bogăţii enorme, dar care este, în acelaşi timp, ţara foametei şi a mizeriei. 
Jumătate din ţară aparţine cu aproximaţie unui număr de 3.000 de familii. 
În Ungaria nu există nici libertatea cuvântului, nici a întrunirilor. Votul 
universal nu există. Votul oricui este cunoscut, pentru că e dat sub privirea 
jandarmului” („America” —Cleveland—S.U.A., mai, 1936). 
3 C. I. Codarcea, op. cit., p. 127—128. 
ziarul „Új Magyarszág” constatările pe care le-a făcut personal 
în comuna Szeghalom, arătând că acolo „ţăranii mănâncă foile 
de porumb cu care sunt umplute saltelele şi pernele!!...”1 
Dacă aceasta era situaţia ţăranului ungur, nu ne este greu 
a ne reprezenta care era soarta ţăranului român pe moşiile 
acestor grofi, în sângele cărora fierbea de veacuri ura pentru tot 
ce-i român. Toată această nobilime care stăruia în menţinerea 
unor forme vetuste de viaţă în plin centrul Europei s-a coalizat 
împotriva României cu posesorii de mai mică anvergură, în ziua 
în care guvernanţii de la Bucureşti au aplicat şi în Transilvania 
românească măsurile de progres social pe care le înfăptuiseră 
de acum în Vechiul Regat. Exproprierea avea un ţel bine 
determinat: să ia din posesia grofilor şi magnaţilor exploatatori 
o parte din pământurile stăpânite de ei (dar nu şi muncite de 
ei), dându-le sutelor de mii de ţărani, unguri şi români, care 
munceau pământul de secole, dar care erau lipsiţi de 
stăpânirea lui. 
Este demn de menţionat că Ungaria, pe care toţi scriitorii 
unguri, mari şi mici, din epoca noastră ţin s-o prezinte ca pe o 
ţară cu vechi tradiţii liberale, a cunoscut servajul până la 
jumătatea secolului trecut, pământul ţării aparţinând în 
quasiunanimitatea lui castei nobiliare, iar şerbii având doar 
uzufructul lui. 
În 1916, episcopul ungur Prohászka vehicula ideea unei 
împroprietăriri a soldaţilor care aveau să revină de pe front2, 
dar până la dezmembrarea monarhiei, în toamna anului 1918 
nimic nu s-a realizat pe acest tărâm. 
Legea agrară românească a expropriat în Transilvania o 
suprafaţă de 1.663.809 hectare, faţă de 2.776.501 hectare 
expropriate în virtutea aceleiaşi legi, în Vechiul Regat.3 
În total, au fost împroprietăriţi în Ardeal 310.583 ţărani 
unguri şi români; 227.953 erau români, reprezentând 67% din 
totalul românilor având drept de împroprietărire şi 82.630 erau 
unguri, reprezentând 70% din numărul minoritarilor îndreptăţiţi 
                                       
1 Ibid., p. 127. 
2 Silviu Dragomir, op. cit., p. 240. 
3 Vezi Emil Petrini, op. cit., în loc. cit., p. 309. Vezi şi Silviu Dragomir, 
op. cit., p. 247 — 249. 
prin lege a se bucura de efectele exproprierii.1 
Coaliţia ungurilor interesaţi în menţinerea şi perpetuarea 
unei stări de exploatare feudală a moşiilor a dezlănţuit, cu 
prilejul aplicării legii, o acţiune furibundă împotriva statului 
român. 
Guvernul maghiar, pe de altă parte, ţinea să prezinte 
România în faţa forurilor internaţionale şi a opiniei publice 
occidentale ca pe o ţară care nu respectă tratatele de pace. 
Scopul urmărit de unguri era dublu: 
I. Păstrarea neştirbită a unor drepturi particulare în 
dispreţul drepturilor legitime ale câtorva sute de mii de 
ayants droits. 
II. Slăbirea poziţiei României în concertul popoarelor 
europene. 
Au fost alertate toate forurile competente şi incompetente, 
creându-se aşa-numita chestiune a „optanţilor unguri”, care a 
făcut să curgă râuri de cerneală în presa internaţională, timp 
de mai bine de un deceniu. A fost sesizată în primul rând, în 
1922, Conferinţa Ambasadorilor, în faţa căreia ungurii au 
readus litigiul de trei ori. Apoi, ungurii s-au dus să-şi spună 
păsul la Liga Naţiunilor, la Consiliul Celor Trei, la Tribunalul 
arbitral mixt româno-maghiar de la Paris, apoi la Curtea 
internaţională de la Haga, dar unde nu s-au dus oare ungurii 
ca să se plângă împotriva legii de expropriere româneşti?!... 2 
Conform sistemului lor obişnuit de a crea diversiuni pe 
orice temă, ungurii au ţinut încordată atenţia opiniei publice 
mondiale timp de mai bine de un deceniu asupra unei 
chestiuni care, potrivit rânduielilor dreptului internaţional, era 
exclusiv de domeniul autorităţilor judiciare româneşti. 
                                       
1 Emil Petrini, op. cit., în loc. cit., p. 310; Silviu Dragomir, op. cit., p. 
250. 
2 Despre acest lung proces vezi, La réforme agraire en Roumanie et les 
optants hongrois de Transylvanie devant la Société des Nations, Paris, 1924; 
La réforme agraire en Roumanie et les optants hongrois de Transylvanie 
devant la Société des Nations Séance du Conseil du 7 mars 1927, Bucureşti, 
1927; La réforme agraire en Roumanie et les optants hongrois de 
Transylvanie devant la Société des Nations, Paris, 1928; La réforme agraire 
en Roumanie. Mémoire du gouvernement royal de Roumanie concernant la 
proposition du 9 Mars 1928, Paris, 1928. 
Litigiul devenise, după cum se exprimă baronul Edouard 
Descamp, „o celebră cauză internaţională” şi ajunsese, după 
cum spunea lordul Birkenhead, fostul ministru britanic al 
Indiilor, „de o gravitate excepţională”. 
Trebuie s-o recunoaştem în mod formal că ungurii au avut 
dintotdeauna meritul de a crea în jurul chestiunilor pe care le 
agitau o atmosferă dintre cele mai favorabile pentru cauza lor. 
Fondurile destinate Propagandei erau inepuizabile. 
În realitate, tot litigiul se rezuma la problema de a şti dacă 
statul român avea dreptul să procedeze la exproprierea 
bunurilor imobiliare, din Transilvania, aparţinând ungurilor 
care optaseră pentru cetăţenia ungară (de unde şi denumirea 
de optanţi unguri), şi care nu locuiau în Transilvania (de unde 
şi numele de absenteişti), adică de a şti dacă străinii puteau 
avea în România mai multe drepturi decât românii. 
„Dacă aceasta a fost cu adevărat intenţia părţilor 
contractante la Trianon, spunea în faţa Ligii Naţiunilor marele 
om de stat Nicolae Titulescu, permiteţi-mi să vă spun că oricât 
am răsfoi tratatele pe care lumea şi le-a dat de la 1918 nu se va 
găsi nici o creaţiune depăşind în seducţiune cariera de optant 
ungur”. 
Nicolae Titulescu, prin măiestria cu care a condus litigiul, a 
readus problema pe făgaşul ei natural. După 8 ani şi mai bine 
de interminabile discuţii, de pasionante polemici, conflictul 
româno-ungar a fost lichidat printr-un acord încheiat direct 
între Ungaria şi România la Haga, principiul exproprierii 
rămânând deplin câştigat pentru statul român. 
Problema optanţilor unguri a scos în evidenţă însă, înainte 
de toate, sistemul neîntrecut al ungurilor de a tulbura în mod 
continuu pacea Europei şi de a provoca în mod permanent 
conflicte menite a reactualiza problemele tranşate în mod 
definitiv. 
În afara laturii pur materiale (un număr restrâns de 167 
optanţi unguri reclamau României o despăgubite de 45 
miliarde lei, ceea ce reprezenta exact dublul întregului buget al 
Regatului României din acea epocă), litigiul a îmbrăcat deci, un 
caracter pur politic, dublat de unul propagandistic, ungurii 
nescăpând nici o ocazie de a înfăţişa România ca pe o ţară 
unde minoritarii sunt persecutaţi şi unde drepturile sfinte şi 
intangibile ale proprietăţii sunt călcate în picioare. 
Adevăratul aspect al chestiunii care era o mai echitabilă 
repartiţie a pământului, stăpânit până atunci de o castă 
medievală, străină de aspiraţiile populaţiei băştinaşe, abia se 
mai recunoştea prin noianul de arguţii sofistice sub care 
ungurii prezentau problema. 
Românii, în definitiv, au realizat chiar pentru ţăranul ungur 
din Transilvania acel minim de dreptate socială pe care 
magnaţii feudalismului întârziat refuzau în mod categoric a-l 
realiza în propria lor ţară. 
„Niciodată, scria profesorul Ionescu-Şişeşti, ţăranii n-au 
cultivat câmpurile cu atâta zel ca după această reformă”. 
Pentru toţi prinţii, conţii, baronii, palatinii şi celelalte nobile 
figuri maghiare — mici dictatori pe moşiile lor — exproprierea 
românească a fost o grea lovitură. Pentru ţărănimea 
transilvăneană însă, ca şi de altfel pentru pacea socială a 
Europei, ea a fost o adevărată binefacere. 
Conform tradiţiilor constante, ungurii s-au plasat şi de 
această dată în calea progresului social. 
 
Şcoala sub unguri şi sub români 
 
În 1930, Transilvania număra 3.207.880 români şi numai 
1.352.276 unguri.1 Proporţia dintre români şi unguri era 
aproape aceeaşi şi în momentul Unirii Transilvaniei cu patria 
mumă în 1918 şi dacă credem mărturia cărturarului român 
Simion Dascălul din secolul al XVII-lea, în Transilvania de 
atunci „nu locuiau numai unguri şi saşi peste seamă de mulţi, 
ci şi rumâni peste tot locul, de mai multu-i ţara lăţită de 
rumâni decât de unguri”.2 
Ar fi fost natural ca numărul şcolilor româneşti — al şcolilor 
primare cel puţin — să fie de două ori şi jumătate mai numeros 
decât acel al şcolilor maghiare, pentru a da posibilitate copiilor 
de români să înveţe a scrie şi citi în limba maternă. 
                                       
1 Recensământul general al populaţiei României din 29 decembrie 1930, 
p. XXXII-XXXV. 
2 Letopiseţul Ţării Moldovei până la Aron Vodă 1359 — 1515, întocmit 
după Grigore Ureche vornicul, Istratie logofătul şi alţii, de Simion Dascălul, 
ediţia Constantin Giurescu, Bucureşti, 1916, p. 118. 
Ungurii aveau înainte de 1918, 2.588 şcoli primare, 
repartizate astfel: 1.497 şcoli de stat, 305 şcoli comunale şi 786 
şcoli confesionale.1 
Românii, deşi de două ori şi jumătate mai numeroşi decât 
ungurii, aveau doar 2.302 şcoli, dintre care absolut nici una de 
stat: 96 şcoli comunale şi 2.206 şcoli confesionale.2 
Insistăm asupra lipsei complete de şcoli de stat în care 
limba de predare să fie limba românească, deşi art. 17 din legea 
pentru egala îndreptăţire a naţionalităţilor din 1868 impunea 
statului datoria ca în şcolile de stat din regiunile minoritare să 
introducă limba minorităţii respective, ca limbă de predare. În 
Ungaria, scrie dl Zenovie Pâclişanu nu a existat nici o şcoală de 
stat, nici primară, nici secundară, având ca limbă de predare o 
limbă minoritară. 
George Lukács cunoştea perfect situaţiunea totalei 
caducităţi a legii din 1868 atunci când scria, pentru inducerea 
în eroare a opiniei publice de dincolo de Canal, următoarele 
inexactităţi: „Legea noastră din 1868 proclamând egalitatea 
naţionalităţilor este un model de sentimente liberale cu privire 
la persoana naţionalităţilor şi apără drepturile elementelor 
nemaghiare cu mult mai multă eficacitate decât aşa-numitele 
tratate pentru protecţia minorităţilor din statele succesorale” 
(The injustices of the Treaty of Trianon).3 
Dar, acest sistem de a se referi la dispoziţii inoperante este 
prea cunoscut cititorului pentru a ne opri mai mult asupra lui. 
Limba maternă a minorităţilor nu era admisă nici chiar în 
grădiniţele de copii, unde erau primiţi copiii între 3 şi 6 ani. 
Lipsa acestor şcoli de stat unde fiul de ţăran să poată 
învăţa, scrie şi citi în limba pe care o vorbea acasă şi pe care o 
auzea exclusiv în satul în care trăia, a fost cauza principală a 
ridicatei proporţii de analfabeţi români din Transilvania, 
analfabetism pe care, cu cinismul tradiţional, propaganda 
                                       
1 Alexandru Pteancu, Învăţământul particular şi minoritar din 
Transilvania, în Transilvania, Banatul, Crişana, Maramureşul, II, p. 113; 
Silviu Dragomir, op. cit., p. 158—159; Zenovie Pâclişanu, Politica minoritară 
a guvernelor ungureşti (1867—1914), p. 65 — 86. 
2 Silviu Dragomir, op. cit., p. 158—159. 
3 Lukács György, în Igazságot Magyaror ágnak (Adevăr pentru Ungaria); 
vezi şi A. Gociman op. cit., p. 326. 
ungurească îl înfăţişa omenirii civilizate ca pe o consecinţă 
inerentă a inferiorităţii structurale a poporului român. 
Istoriograful ungur Acsády scrie textual, în această privinţă: 
„Nobilimea transilvăneană se temea că dacă românii vor începe 
să se instruiască şi să aibă şefi mai cultivaţi nu vor mai vrea să 
suporte sclavia”.1 
Satele şi târgurile pur româneşti erau lipsite deci de şcoli 
statale cu limba de predare românească. Pentru a-şi desăvârşi 
opera de maghiarizare, ungurii au avut grijă de a înfiinţa în 
acele regiuni şcoli de stat maghiare şi şcoli confesionale 
ungureşti, unde copilul, dacă voia să înveţe carte, trebuia s-o 
facă într-o limbă străină de limba maternă, limbă prezentând 
asperităţi fino-ugrice, imposibil de asimilat de un popor care 
gândea şi vorbea în graiul dulce neolatin al românilor. 
Astfel, din cele 3.835 şcoli primare de stat câte număra 
Ungaria înainte de războiul mondial, 2.839 funcţionau în 
regiuni minoritare (româneşti, sârbeşti, slovace etc.), iar din 
cele 1.149 grădiniţe de copii câte avea Ungaria în acea vreme, 
numai 347 se aflau în regiuni eminamente maghiare, iar 802 
erau afectate — cu un scop precis de maghiarizare a copiilor în 
primii ani ai dezvoltării lor — uzului copiilor nemaghiari. 
Putea deci prea bine dl Lukács să afirme că solicitudinea 
ungurilor faţă de nemaghiari era ca aceea a unor fraţi între ei, 
dar uitase doar să-i numească. Dragostea frăţească a ungurilor 
faţă de români era ca aceea a lui Cain faţă de Abel! Şcoli multe, 
dar înfiinţate exclusiv pentru distrugerea fiinţei naţionale a 
minorităţilor. 
Tabloul de mai jos ilustrează în chipul cel mai elocvent 
politica dusă de maghiari — încet dar sigur — pentru 
desfiinţarea naţiilor conlocuitoare. 
Între anii 1871 şi 1900 existau în Ungaria, după cifrele pe 
care le furnizează anuarul Institutului ungar de statistică, 
următoarele2: 
 
                                       
1 Acsády I., în Közgazdasági Lexikon, II, p. 223. 
2 Apud Z. Pâclişanu, op. cit., p. 73 — 74. 
 
 
Tabloul indică deci o evoluţie în plină ascensiune pentru 
şcoala maghiară şi un regres continuu, cu perspective extrem 
de sumbre, pentru şcolile minorităţilor. 
Dar situaţia din Transilvania nu era decât un aspect 
parţial, o faţetă a situaţiei generale a minoritarilor din Ungaria. 
În judeţul Bács-Bodrog de pildă, unde trăiau, în 1910, 176.950 
germani alături de 267.714 unguri, primii aveau la dispoziţia 
lor 20 de şcoli, iar cei din urmă un număr înzecit (261). În 
judeţul Sopron, situaţia era mai tragică încă pentru minoritari: 
cei 141.004 unguri aveau la dispoziţie 271 şcoli, iar cei 
109.160 germani din judeţ n-aveau absolut nici o şcoală 
germană. 
Pentru a-i împiedica pe copii să vorbească în limba 
maternă, un învăţător din regiunea locuită de mase compacte 
de slovaci a mers până acolo încât a infiltrat în mintea copiilor 
ideea că Dumnezeu nu ştie decât ungureşte şi că e deci inutil 
ca ei să se roage în limba slovacă.1 
Toate mijloacele erau deci bune pentru a desăvârşi opera de 
maghiarizare, chiar şi acelea care-i atribuiau Atotputernicului 
cunoştinţe exclusive de limba maghiară. 
Rezultatul ofensivei de deznaţionalizare nu era de neglijat. 
În anul şcolar 1913 — 1914, 163.721 elevi români 
transilvăneni au urmat la şcolile primare româneşti, iar alţi 
66.597 au fost obligaţi să urmeze la cele maghiare, din lipsă de 
şcoli româneşti în regiunile respective. 
Pentru a nu fi obligaţi însă, a învăţa, scrie şi citi în limba 
opresorilor lor de fiecare zi, românii preferau să nu înveţe deloc, 
ceea ce era şi logic şi firesc. Românul din Transilvania voia ca 
fiii săi să rămână români ca el şi ca strămoşii săi. Învăţătura 
românească avea darul să întărească legătura dintre neam şi 
                                       
1 „Tribuna” din 21 noiembrie 1901. 
Ani 1871 1890 1900 
Şcoli cu limba de predare maghiară 5.818 8.994 10.325 
Şcoli cu limba de predare română 2.878 2.582 2.157 
Şcoli cu limba de predare germană 1.232 674 383 
Şcoli cu limba de predare sârbă 2.547 312 135 
 
individ, să scoată în relief apartenenţa copilului de ţăran din 
satele Transilvaniei la marele arbore al românismului de 
pretutindeni. Învăţătura maghiară era menită să-l înstrăineze 
pe copilul român de marea familie românească. 
Ţăranul transilvănean prefera deci să aibă un copil 
analfabet, însă simţind româneşte, decât un ştiutor de carte 
străin de neam. 
Ungurii se complăceau, după cum am văzut, să atribuie 
analfabetismul ţăranului român din Transilvania unor cauze cu 
totul diferite, raportându-le la insuficienţe receptive, 
caracteristice neamului. Dezminţirea acestor afirmaţiuni cu 
caracter defăimător ne-o oferă progresul înregistrat de aceiaşi 
români transilvăneni în perioada de după Unirea lor cu 
România. 
Procentul ştiutorilor de carte s-a urcat în Transilvania 
românească de la 51,1% cât era în 1910, la 67% în 1930, ceea 
ce reprezintă un plus de 15,9%, cu tendinţă de continuă 
ascensiune. 
Situaţia şcolilor ungureşti după Unirea Transilvaniei cu 
România este cu totul alta decât aceea a şcolilor româneşti sub 
unguri. În anul şcolar 1922—1923 minoritatea ungară din 
Transilvania poseda un număr de 562 şcoli de stat1, unde 
învăţământul era predat în limba maghiară (reamintim că 
românii n-au avut înainte de unire nici o şcoală primară de stat 
în care învăţământul să fi fost predat în limba română). 
În acelaşi an şcolar, românii transilvăneni aveau la 
dispoziţia lor un număr de 1.020 şcoli de stat româneşti2, ceea 
ce nu reprezenta încă un echilibru complet între şcolile 
româneşti şi cele maghiare, în primul rând din cauza 
superiorităţii numerice româneşti, depăşind dublul populaţiei 
maghiare şi în al doilea rând, din cauza caracterului 
eminamente românesc al pământului pe care se aflau aceste 
şcoli. În total, numărul şcolilor maghiare era de 1.669, faţă de 
3.613 şcoli româneşti.3 
În baza legii învăţământului primar din 1924 statul 
                                       
1 Alexandru Pteanpcu, op. cit., în loc. cit., p. 1113. 
2 Ibid. 
3 Ibid. 
românesc îşi asumase obligaţiunea de a întreţine, în comunele 
în care populaţia vorbea o altă limbă decât limba românească, 
şcoli primare, în care învăţământul urma să fie predat în limba 
minorităţilor respective. 
În anul şcolar 1929—1930 statul român a cheltuit suma de 
103.660.282 lei pentru întreţinerea şcolilor primare 
minoritare.1 
În acel an erau în sarcina statului român 260 şcoli primare 
în care limba de predare era cea ungară şi 223 de secţiuni de 
şcoli primare cu aceeaşi limbă de predare. În total, deci un 
număr de 483 de instituţiuni2 în care minoritatea ungurească 
din Transilvania putea să se instruiască în limba ei maternă pe 
socoteala statului român. 
În învăţământul superior dinainte de 1918 regăsim, pe o 
scară mai întinsă încă, dezechilibrul dintre şcolile româneşti şi 
cele ungureşti. Astfel, înainte de Unire, românii aveau un total 
de 18 şcoli superioare faţă de 196 şcoli superioare maghiare.3 
Această lipsă aproape completă de şcoli secundare 
româneşti explică faptul de ce maghiarii, care în 1910 
constituiau 54,5% din totalul populaţiei regatului ungar faţă de 
16,1% proporţia românilor, au putut da în 1913—1914 un 
procent de 82,6% din numărul elevilor şcolilor secundare faţă 
de 5,6% procentul românilor. 
Contele Apponyi, care cunoştea prea bine situaţia 
naţionalităţilor din ţara sa, ca unul care a influenţat în diverse 
rânduri destinul acestor naţionalităţi, are cinismul să aducă 
românilor un cap de acuzare din faptul că pe scara a ceea ce el 
numeşte „inteligenţa economică” (economic intelligentsia) ei n-
au reuşit să se plaseze decât cu 6,5% faţă de 71,7%, proporţia 
                                       
1 Silviu Dragomir, op. cit., p. 165. 
2 A. Caliani, Şcolile minoritare în anul 1929 — 30, în „Buletinul Oficial al 
Ministerului Instrucţiunii”, 1932, nr. 2, p. 172— 177. 
3 În 1919, românii din Transilvania aveau 4 licee şi 2 gimnazii, în timp 
ce maghiarii din Transilvania dispuneau de 43 licee şi 5 gimnazii, ceea ce 
înseamnă că în timp ce pentru maghiari un liceu revenea la 34.900 
locuitori, la români un liceu revenea la 800.000 locuitori, un gimnaziu la 
1.600.000 de locuitori, iar o şcoală secundară la 533.000 locuitori (A. 
Gociman, op. cit., p. 197, 367). 
ungurească.1 
Contele Apponyi, candid, afirmă că acest rezultat nu se 
datoreşte unei „represiuni artificiale” din partea ungurilor, ci 
unei deficienţe rasiale. Or, fostul satrap al învăţământului 
unguresc omite cu bună ştiinţă să spună cititorului anglo-
saxon că în întreaga Austro-Ungarie existau 105 şcoli 
industriale ungureşti, faţă de nici o singură şcoală românească 
de acest fel şi 65 şcoli comerciale ungureşti — dintre care 17 
numai în Ungaria — faţă de o singură şcoală de acest gen 
pentru cei 3.000.000 români transilvăneni! 
Sub români, situaţia învăţământului superior a fost 
următoarea: în epoca imediat următoare Unirii Transilvaniei cu 
România, românii din Transilvania aveau 127 de şcoli 
secundare (faţă de 196 numărul şcolilor ungureşti dinainte de 
1918) şi ungurii aveau 170 de şcoli secundare (faţă de cele 18 
şcoli româneşti dinaintea războiului mondial). 
Sub unguri, românii au avut numai 5 licee, dintre care 
patru complete, iar unul având numai patru clase inferioare.2 
Cele patru licee complete se aflau la Blaj, Braşov, Năsăud şi 
Beiuş. În 1889 guvernarea maghiară a socotit că numărul de 
patru licee este excesiv pentru cele trei milioane de români 
transilvăneni şi au hotărât introducerea limbii maghiare ca 
limbă de predare în cursul superior al liceului din Beiuş, 
înfiinţat în 1868 cu menirea specială de a servi culturii naţiunii 
româneşti din Transilvania.3 
Sub români, cei 1.330.030 unguri au avut un număr de 52 
                                       
1 Count Albert Apponyi..., Justice for Hungary..., p. 18. 
2 I. Bratu, Învăţământul secundar din Ardeal, în Transilvania, Banatul, 
Crişana, Maramureşul, II, p. 1002. 
3 Şi contele Apponyi avea atâta cinism, încât să acuze poporul român 
din Transilvania de analfabetism. Analizând o statistică întocmită, de 
autorităţile ungare, contele Apponyi ajungea la constatarea că în vremea 
stăpânirii austro-ungare în Transilvania numărul analfabeţilor maghiari era 
de 20,1%, al analfabeţilor de origine germană 2,1%, în timp ce al românilor 
se ridica la 74,6%. De aici, prigonitorul şcolii româneşti din Transilvania 
trăgea concluzia că poporul român este un neam anticultural care refuză a 
se instrui „cu toată truda pe care a depus-o autoritatea ungurească de a-l 
scoate din întunericul analfabetismului în care se complace” (Igazságot 
Magyarországnak, Budapest, Magyar Külügyi Társ, 1928, p. 16). 
licee complete1! Tradiţionala intoleranţă românească!... 
Dintre aceste şcoli secundare, statul românesc întreţinea — 
depăşind din acest punct de vedere obligaţiunile formale care-i 
incumbau în virtutea tratatelor privitoare la minorităţi — şapte 
şcoli şi secţiuni de şcoli superioare în care învăţământul se 
preda în limba ungară, două secţiuni de gimnaziu pentru fete şi 
2 secţiuni de şcoli superioare de comerţ cu aceeaşi limbă de 
predare. 
Trebuie menţionată, cu acest prilej, legea privitoare la 
învăţământul particular din decembrie 1925, prin care statul 
român făcea o concesie de o importanţă capitală principiilor 
care stăteau la baza organizării învăţământului din Ungaria. 
Statul român de la începutul vieţii sale ca stat independent a 
adoptat principiul şcolilor laice, organizate, plătite şi controlate 
de stat. În Ungaria, principiul dominant în învăţământ era 
acela al priorităţii şcolilor comunale şi confesionale. Astfel, 
înainte de 1867 nu a existat în Ungaria nici o şcoală creată şi 
întreţinută de stat. Abia de la inaugurarea sistemului dualist, 
statul unguresc a început să se intereseze de organizarea 
şcolilor, dar într-o măsură atât de mică încât în 1880 existau 
abia 266 de şcoli de stat faţă de 1 669 şcoli primare comunale 
şi 13 772 şcoli confesionale. În 1918, principiul acesta era încă 
în vigoare. Statul maghiar întreţinea un număr de 3 835 şcoli 
primare comunale faţă de 12 091 şcoli confesionale. 
Şi în învăţământul superior întâlnim acelaşi fenomen. În 
aceeaşi epocă, din 185 licee, erau întreţinute de stat doar 50 şi 
restul erau licee confesionale. Din 95 şcoli normale, S0 erau 
şcoli de stat şi 65 erau şcoli confesionale. 
Pentru a se conforma tradiţiei îndelungate a învăţământului 
şcolar din Ungaria, statul român, prin legea din 1925, a 
derogat de la principiile călăuzitoare în politica şcolară şi a 
permis înfiinţarea de noi şcoli confesionale minoritare, dând 
autorizaţii de funcţionare şi celor vechi.2 
Pentru a avea drept de publicitate, adică pentru ca 
diplomele eliberate de aceste şcoli să aibă o valoare egală cu 
aceea a şcolilor de stat româneşti, şcolile confesionale erau 

supuse — cum era şi firesc — la anumite condiţii privitoare la 
programul învăţământului şi la condiţiile de recrutare a 
corpului profesoral. Printre alte condiţiuni privitoare la 
învăţători figura şi aceea că membrii corpului profesoral să 
cunoască şi limba română. Se dădea un termen de cinci ani 
profesorilor şi învăţătorilor pentru realizarea acestui deziderat 
românesc, scutiţi fiind de această obligaţie profesorii trecuţi de 
55 ani şi cei având 30 de ani de serviciu.1 Nimic mai logic 
întrucât corpul profesoral minoritar se integra, prin dreptul de 
publicitate pe care-l căpătau şcolile lor, corpului profesoral 
românesc. 
Nu trebuie să uităm că legea Apponyi cerea nu numai ca 
profesorii să cunoască limba maghiară, dar chiar şi elevii 
şcolilor primare să cunoască limba guvernanţilor la absolvirea 
a patru clase primare. 
Ungurii au denunţat legea românească ca pe o acţiune 
intolerabilă a guvernului român şi au dat fuga la Liga 
Naţiunilor, unde luaseră obiceiul a adresa toate plângerile 
împotriva României. 
Plângerile ungurilor au ajuns în discuţia „Comitetului Celor 
Trei” de pe lângă Liga Naţiunilor. După o cercetare amănunţită 
a întregii chestiuni, Comitetul a respins acuzaţiunile ce se 
aduceau României, prin decizia din 18 martie 1926 publicată în 
Monitorul Oficial al Societăţii Naţiunilor din acel an.2 
Lordul Cecil, în calitate de preşedinte al Comitetului, a ţinut 
să înfiereze exageratele acuzaţii ungureşti, în următorii 
termeni: 
„Membrii Comitetului ţin să sublinieze cât este de 
important ca plângerile formulate înaintea Societăţii Naţiunilor 
să fie redactate cu maximum de îngrijire, pentru ca Societatea 
să nu fie sesizată de fapte inexacte.3 
Adresându-se apoi guvernului român, „Comitetul Celor 
Trei” îl felicita pentru atitudinea cu adevărat europeană pe care 
românii au adoptat-o în chestiunea minorităţilor din 
Transilvania. Cităm textual din nota adresată României: „Într-o 

chestiune foarte dificilă, guvernul român a manifestat dorinţa 
cea mai sinceră, cea mai lăudabilă de a satisface Justiţia şi 
Umanitatea”.1 
Lecţia usturătoare pe care şoviniştii unguri au primit-o din 
partea Ligii Naţiunilor nu i-a împiedicat însă pe unguri să 
continue a defăima România şi după hotărârea „Comitetului 
Celor Trei”, denunţând mereu „intoleranţa românească” în 
chestiunea şcolilor din Transilvania. Principiile exprimate de 
Hitler în Mein Kampf cu privire la perseverenţa diabolică a 
Propagandei chiar în chestiunile nedrepte găsise în Ungaria cel 
mai bun teren de cultură!... 
Ar fi de dorit ca din experienţele trecutului, atât ungurii cât 
şi străinii, care aşa de uşor au căzut în cursa pe care le-au 
întins-o propagandiştii maghiarismului şovin, să-şi făurească 
îndreptar pentru viitor, primii renunţând la sistemul defăimării 
cu orice preţ, iar cei din urmă, cercetând înainte de a acuza!... 
 
O nedreptate care continuă... 
 
Am ajuns la sfârşitul expunerilor noastre şi în loc să 
terminăm lucrarea cu un capitol final, încheind o istorie dintre 
cele mai tragice din câte a cunoscut vreodată continentul 
european, suntem nevoiţi să consacrăm finalul cărţii 
capitolului inaugural al unei noi perioade de nedreptăţi, de 
tragism şi de nonsens istoric, geografic şi politic. 
Injustiţia din provincia românească a Transilvaniei 
continuă doar după o pauză de două decenii, în care timp 
Transilvania a cunoscut fiorii unei renaşteri naţionale care au 
dat impuls de viaţă nouă acestui ţinut, pe care cu drept cuvânt, 
dl Constantin I. C. Brătianu l-a numit „inima românismului”. 
„Regatul, spunea într-adevăr leaderul liberal, reprezintă 
creierul naţiei române şi Transilvania — inima ei”. 
Nedreptatea s-a consumat vertiginos. Trupul Transilvaniei a 
fost spintecat în două. Nici un chirurg din lume n-ar fi putut 
proceda la o asemenea operaţie, demnă cel mult de mâna 
brutală a unui măcelar. 
Nordul Ardealului a fost separat de sudul provinciei. 

Această separaţiune este un nonsens istoric, geografic, 
economic, etnic, etic, o absurditate, o ameninţare pentru pacea 
Europei. 
Cele mai elementare noţiuni de bun simţ şi de echitate au 
fost călcate în picioare prin sfărâmarea unităţii Transilvaniei. 
Din timpuri imemoriale, Transilvania a reprezentat o unitate 
indisolubil. Istoria ei a cunoscut vicisitudini al căror tragism l-
am expus în lucrarea de faţă. Independentă, autonomă sau 
supusă, integrată fără voie în monarhia habsburgică sau 
anexată cu violenţa ţărilor Coroanei ungare, Transilvania a 
băut din plin cupa amărăciunii, dar n-a cunoscut niciodată 
tragismul împărţirii, al separaţiunii, al vieţii despărţite prin 
graniţe fictive, arbitrare, ilogice... imposibile. 
Până şi revizioniştii cei mai cutezători, cu lordul Rothermere 
în frunte, n-au avut curajul să preconizeze fărâmiţarea unităţii 
transilvănene. 
Regiunile transilvănene a căror dezmembrare o cereau 
adepţii lordului Rothermere nu depăşesc decât pe o porţiune de 
câteva zeci de km, zona frontierei apusene a Transilvaniei fixată 
la Trianon. Cei mai pasionaţi dintre susţinătorii din străinătate 
ai principiilor revizioniste ungare au ţinut să afirme sus şi tare 
că ei nu reclamă alipirea Transilvaniei la Ungaria şi nici nu 
doresc trunchierea provinciei, arătând că ei cer numai cedarea 
către Ungaria a oraşelor de la frontiera de vest, pe care 
propaganda maghiară, în dispreţul celor mai evidente realităţi 
istorice, geografice, etnice şi economice, continua să le prezinte 
drept citadele ale maghiarismului integral. 
Nici unul dintre propagandiştii din străinătate sau din 
susţinătorii cauzei maghiare nu s-au încumetat în intervalul 
celor 20 de ani de revizionism furibund să formuleze măcar 
pretenţiuni, a căror limită să fie masivul Carpatic. Cei mai 
ortodocşi dintre filomaghiari se opreau la regiunile de la 
frontiera apuseană a Transilvaniei. 
În epoca care a urmat imediat războiului, ungurii nici n-au 
îndrăznit să formuleze în Occident pretenţiuni teritoriale. Prea 
vie era în mintea contemporanilor imaginea haoticei stări de 
lucruri din fosta monarhie austro-ungară, imputabilă întrutotul 
manoperelor castei guvernanţilor unguri de la Budapesta, 
pentru ca ungurii să aibă curajul de a preconiza revenirea la 
statu-quo ante. 
Ungurii au fost abili. La început, ei s-au arătat respectuoşi 
până la exces faţă de înfăptuirile de la Trianon. Era vorba de 
menajat susceptibilitatea Aliaţilor, geloşi de realizările 
Conferinţei de Pace de la Versailles. 
Iată de pildă ce spune deputatul francez Tisseyre, ale cărui 
simţăminte filomaghiare le-am relatat în cursul acestei lucrări. 
„Ungurii, zice el, nu cer revizuirea tratatului de la Trianon. Ei 
cer aplicarea tratatului în spiritul său cel mai larg. Ei cer ca 
ungurii răspândiţi în Transilvania să poată vorbi liber limba lor, 
să poată practica cultul lor şi să rămână unguri”.1 
Acesta a fost începutul. Aşa s-a insinuat propaganda 
maghiară în opinia publică din Occident şi mai ales în cercurile 
politice şi gazetăreşti din ţările aliate. Alegaţiunile propagandei 
erau, însă, complet false. Chiar din ziua în care Ungaria a 
ratificat Tratatul de la Trianon, ea şi-a manifestat intenţiile ei 
revizioniste. Deputaţii, după ce-au votat ratificarea, au jurat în 
mod solemn să înfăptuiască reînvierea Ungariei milenare, recte 
a Ungariei care a durat exact cinci decenii, de la 1867 până la 
1918. 
„Cred, au jurat reprezentanţii poporului maghiar din 1920 
În Dumnezeu. Cred în patrie. CRED ÎN REÎNVIEREA UNGARIEI 
MILENARE”. 
Puţină vreme după aceea, crezul revizionist a răsunat cu 
mai mare putere încă pe malurile Dunării, la Budapesta. La 
inaugurarea, în 1921, a statuilor din centrul Budapestei, 
reprezentând provinciile dezlipite de monarhia dualistă, 
episcopul catolic Ştefan Zadraveţ, în mijlocul unui entuziasm 
pe care ziarele epocii l-au calificat drept „irezistibil”, s-a adresat 
mulţimii cu vorbele: 
„Locul acestor monumente este şi va fi cuptorul urii şi al 
răzbunării care se apropie cu paşi gigantici” şi perorând, el şi-a 
terminat cuvântarea cu strigătul ameninţător: „CU ORICE 
MIJLOACE, TREBUIE SĂ NE REUNIM!”.2 
Acesta era mai mult decât revizionism, era o directă 
ameninţare cu războiul în clipa în care popoarele sărbătoreau 

pacea. Pentru a caracteriza însă şi mai bine tradiţionala 
metodă ungurească de inducere în eroare a opiniei publice 
străine, trebuie să subliniem candida remarcă făcută de contele 
Ştefan Bethlen, cu câţiva ani înaintea izbucnirii celui de-al 
doilea război mondial din 1939, cu privire la bunele intenţii 
maghiare: „Contele Apponyi — spunea Bethlen — n-a rostit 
niciodată cuvântul revizionism la Liga Naţiunilor, iar Liga 
Revizionistă ungară s-a înfiinţat numai după ce presa 
londoneză a lordului Rothermere a lansat lozinca revizuirii 
tratatului de la Trianon”. Candoare sau cinism?! Prea mare 
trebuie să fie dispreţul ungurilor pentru inteligenţa tuturor 
popoarelor europene, dacă pot crede o clipa măcar că 
reprezentanţii acestor naţiuni, reuniţi pentru a-l asculta pe 
contele Albert Apponyi, n-au înţeles din cuvântările bătrânului 
om politic ungur, chiar în lipsa cuvântului de revizionism, care 
erau veritabilele intenţii ale ungurilor cu privire la teritoriile pe 
care le pierduseră în războiul mondial!... 
Dar, dacă începuturile propagandei revizioniste maghiare 
au fost modeste, treptat, treptat, maghiarii şi-au modificat 
tactica, atacând direct chestiunea revendicărilor teritoriale. Ei 
au lansat de la început, un balon de încercare, reclamând doar 
„Uşoare modificări de delimitarea frontierelor”, interpretând pro 
causa o declaraţiune cu totul străină de o nouă rectificare a 
frontierelor, făcută de preşedintele Millerand după votarea 
Tratatului de la Trianon şi în urmă reclamând şi oraşele „pur 
maghiare de la graniţa de vest a Transilvaniei”. 
Ceea ce li s-a atribuit ungurilor la Viena la 30 august 1940 
depăşeşte nu numai revendicările formulate timp de două 
decenii dar chiar şi cele mai optimiste visuri ale celor mai 
exaltaţi dintre revizioniştii de la Budapesta. 
 
Diktatul de la Viena 
 
În urma „arbitrajului” — dictat de la Viena — s-au desprins 
din trupul Transilvaniei 52.243 km.p., cu o populaţie 
românească de 1.304.894 suflete (50,1% din total), faţă de 
numai 480.000 unguri şi tot atâţia secui (total 968.371). 
După statistica ungurească din toamna anului 1940, citată 
de dl Sabin Manuilă1, românii reprezentau 48,7% din numărul 
total al locuitorilor Transilvaniei cedate. 
Opt judeţe, din cele 23 câte număra Transilvania, au fost 
înstrăinate în întregimea lor (Ciuc, Maramureş, Năsăud, 
Odorhei, Satu Mare, Sălaj, Someş şi Trei Scaune). Alte trei 
judeţe, Bihor, Cluj şi Mureş, au fost spintecate în două, 
creându-se hotar artificial în inima însăşi a românismului 
ardelean. 
Dacă se exclude enclava secuiască, românii formează în 
teritoriul cedat Ungariei, în districtele Maramureş, Satu Mare, 
Sălaj, Cluj, Someş şi Năsăud un procent care atinge până la 
70% din întreaga populaţie cedată. 
Aşa-numitul „arbitraj” de la Viena nu este motivat, aşa ca 
numai prin deducţie putem stabili consideraţiunile care au 
determinat crearea actualei configuraţii a Transilvaniei. 
Conturul noii frontiere dintre România şi Ungaria ne permite să 
bănuim raţionamentul „arbitrilor”. Ei au luat, desigur, drept 
criteriu de bază încorporarea regiunii secuieşti la Ungaria. Or, 
aceasta este un nonsens. Cele trei judeţe secuieşti, Ciuc, 
Odorhei, Trei Scaune sunt înconjurate de un vast ocean 
românesc, din care ele răsar doar ca o mică insulă. 
Arbitrii au ţinut cu orice preţ să încorporeze pe secui la 
masa ungurească.2 Or, cum teritoriul locuit de ei se găseşte 
tocmai la marginea de răsărit a provinciei Transilvaniei, cei doi 
judecători improvizaţi ai destinelor româneşti au găsit cu cale 
să atribuie Ungariei un imens teritoriu care leagă Ungaria de 
insula secuiască, teritoriu în care românii se plasează în 
majoritate zdrobitoare. 
Nimic mai ilogic, mai nenatural şi mai inechitabil. Secuii au 
fost colonizaţi în Transilvania locuită de români. Dacă ungurii îi 
reclamau ca pe nişte elemente absolut indispensabile 

Musely, aprecia astfel în octombrie 1940, odiosul Diktat de la Viena; 
„România s-a văzut în trista situaţie de a fi nevoită, să treacă 1.154.000 de 
români în stăpânirea ungurească, pentru ca Ungaria să poată recăpăta 
367.864 de maghiari din cele 3 judeţe secuieşti (recensământul din 1910) şi 
să-i unească cu Pusta maghiară, cea la o mare distanţă spre vest” („Foreign 
Affaires”, New York, octombrie 1940). 
prosperităţii naţiei maghiare, liberi erau să-i readucă pe 
teritoriul lor naţional. Secuii au luat de altfel de multe ori 
drumul străinătăţii din cauza grelelor condiţii de viaţă care le-
au fost create de nemeşii unguri. 
Jószef Venczel1 ne arată că numai între anii 1901 — 1913, 
13.652 secui au emigrat şi anume: 6.753 în America şi — fapt 
extrem de interesant — 8.599 în România. 
Precedentul era deci creat. 
Înglobarea secuilor cu teritoriu cu tot este însă un nonsens. 
Pe teritoriul ocupat de ei în estul Transilvaniei, secuii nu erau 
la ei acasă, ci pe un teritoriu străin, pe care ei figurau doar ca 
nişte colonişti. Or, colonizarea pe pământul Europei n-a 
îndreptăţit niciodată revendicarea teritoriilor colonizate. Şi apoi, 
cu ce drept pot revendica ungurii un teritoriu secuiesc, adică 
un teritoriu ocupat de un neam străin de fiinţa lor naţională? 
Aparent, azi secuii pot fi confundaţi cu ungurii propriu-zişi. 
Am văzut însă în dezvoltările anterioare cât de fundamental 
deosebiţi sunt ei de unguri. În vechime, secuii s-au dovedit a fi 
fost cei mai înverşunaţi adversari ai maghiarilor. 
„Duşmănia constantă a secuilor împotriva, lui Báthory, ne 
spune A. de Bertha în lucrarea sa Ungurii şi Românii (apărută la 
Paris în 1899), a degenerat de multe ori în revolte sângeroase, 
înăbuşite cu străşnicie”2 şi în continuare, acelaşi scriitor 
adaugă: ...Ioan Sigismund de Zápolya a fost acela care i-a 
despuiat pe secui de libertăţile lor, după cum Báthory i-a 
înşelat cu tot felul de promisiuni”.3 
Cserei, cronicarul secuilor din secolul al XVII-lea, este mai 
categoric încă decât Bertha, în exprimarea simţămintelor 
duşmănoase pe care secuii le-au nutrit dintotdeauna faţă de 
unguri. 
„Nenorocirea Transilvaniei, spune el, din ţara ungurească şi 
de la unguri s-a tras întotdeauna. Aşa am pierdut şi ţara şi 
libertatea”.4 

198. 
3 Ibid., p. 199 
4 Nagyajtai Cserei, Mihály, op. cit., p. 1. Profesorul universitar de la 
Şi, adresându-se în urmă Transilvaniei, pe care în 1940 
Ciano şi Ribbentrop au ciuntit-o pentru a înlesni — ce crudă 
ironie — unirea secuilor cu ungurii, Cserei exclama: „Fie-ţi de 
învăţătură de acum înainte, o Transilvania, iubita mea patrie! Cu 
ungurii să nu te întovărăşeşti ca să nu suferi înfricoşător, precum 
suferi acum!”.1 
Dacă, faţă de toate aceste dovezi categorice mai este 
necesar a mai dovedi sentimentele ostile care i-au animat 
dintotdeauna pe secui faţă de unguri, cităm din istoria 
Transilvaniei o împrejurare întru totul concludentă. Când, la 
începutul secolului al XVII-lea, domnul român Mihai Viteazul a 
intrat în Transilvania, secuii s-au alăturat lui pentru a lupta 
împotriva ungurilor. Secuii au preferat deci în trecut 
suveranitatea şi guvernarea românească asprei dominaţii 
maghiare.2  
                                                                                                   
Budapesta, Emeric Lukinich, în cadrul unui congres istoric  de la Varşovia, 
în 1933, recunoştea următoarele: „Pentru cea mai mare parte a 
transilvănenilor, Ungaria era încă o ţară străină de care trebuia să apere ca 
de orice altceva... După Mihály Cserei, conservator şi transilvănean 
intransigent — de la Ungaria şi de la unguri a venit întotdeauna primejdia 
pentru Transilvania... Niciodată, pentru a-şi conduce propriile afaceri, 
Transilvania n-a vrut să găsească printre fiii săi persoane capabile; 
întotdeauna ea a admirat pe fiii cu înfăţişarea lui Ianoş al Ungariei, i-a 
adoptat, i-a crescut, i-a îmbogăţit şi a făcut din ei stăpâni; biata noastră 
patrie şi noi toţi mai simţim încă în gură amărăciunea; astfel am pierdut noi 
şi ţara şi libertatea” (Cf. Kmeric Lukinich, Les idées politiques dirigeantes de 
la Principauté de Transylvanie de 1511 à 1690, în «Bulletin d’Information 
des sciences historiques en Europe Orientale», tome V, Varsovie, 1933, p. 9; 
I. Lupaş, Lecturi din izvoarele istoriei române, Cluj, 1928, p. 202-203) 
1 Ibid., p. 358. Exprimându-şi dezamăgirea faţă de trecerea 
Transilvaniei sub stăpânirea Habsburgilor, Cserei nota: „Învaţă, 
Transilvanie, învaţă, nu te mai însoţi cu Ungaria, pentru că păsatul 
unguresc adeseori ţi-a ars gura şi totuşi nu ai ştiut trage învăţătură” (Vezi şi 
I. Lupaş, Sfârşitul suzeranităţii otomane în Transilvania, în „Analele 
Academiei Române. Memoriile Secţiunii istorice”, seria a III-a, tom. XXV, 19-
l2— 1943. p. 809). 
2 Vezi I. Lupaş, Istoria unirii românilor, Bucureşti, 1937, p. 132 şi urm. 
Cronicarul secui Nagy Szabó Ferenc, care a trăit la sfârşitul secolului al 
XVI-lea, începutul secolului al XVII-lea, martor ocular deci al evenimentelor 
din timpul domniei lui Mihai Vodă Viteazul arăta în cronica sa că iobagii 
secui au răspuns chemării voievodului muntean şi au participat, aşa cum se 
ştie — sub conducerea lui Albert Király —, la bătălia de la Călugăreni şi 
                                                                                                   
ulterior, la alungarea otomanilor la sudul Dunării. 
Întorşi acasă, ei au fost însă aspru pedepsiţi de către nobilime şi 
readuşi în starea de iobăgie, decretată la 1562 de către marea nobilime 
maghiară. Profitând şi de plecarea la Praga a lui Sigismund Báthory, nobilii 
— arătă cronicarul secui Nagy Szabó Ferenc — „au ţinut sfat între ei; au 
ridicat oaste şi toată oastea din curte în fiecare cetate de scaun, au ridicat 
călăreţi, pedestraşi şi au scos durde, tunuri; acestea însă atât de tainic faţă 
de nevolnicii aceia de secui, încât în veci n-ar fi putut prinde aceia de veste 
că oastea era contra lor, că nemeşii pe ei vor să-i reducă la iobăgie. Eu nici 
c-am auzit să se fi adunat în vreun scaun secuii aceia, în propria lor 
apărare. 
De aceia apoi, precum au fost hotărât în taină între ei, fruntaşii secui s-
au năpustit asupra lor toţi odată — în aceeaşi zi în toate scaunele — şi au 
fost înregistrat ei, cine pe cine să prindă în fiecare scaun; şi, căzând ei aşa, 
către seară asupra lor, i-au surprins în pat pe cei ce i-au fost scris. Aşa au 
făcut în fiecare scaun. Pe cei pe care i-au putut prinde i-au târât apoi legaţi 
în cetăţile de scaun şi acolo au fost ucişi în număr mare bieţii nevinovaţi, 
care spânzuraţi, care traşi în ţeapă, care schingiuiţi şi daţi pieirii altminteri, 
ciumpăviţi de nas, de urechi, care, iarăşi, ciomăgiţi într-atâta, încât au 
murit. 
Ca şi în alte cetăţi de scaun, fruntaşii secui din scaunul Mureş au 
adunat oaste şi aici, în Târgu Mureş şi au scos în piaţă multe arme de foc. 
Într-o seară, pe la asfinţit, am văzut că şi călăreţii se pregătesc, dar nimeni 
nu ştia, în afară de ei, unde merg. Am văzut, doar că au plecat în toate 
părţile. Şi au mers dară în scaunul Mureş şi — precum, am scris şi mai sus 
— au înhăţat capii secuilor pe care i-a fost slobozit mai demult Sigismund 
Báthory. Pe care i-au găsit peste noapte în pat, aşa i-au luat în casele lor, de 
lângă neveste. Spre dimineaţă dar, ostaşii au revenit şi aşa i-au adus, bieţii 
de ei, ca pe cine ştie ce răufăcători. Deloc n-au tărăgănat, ci chiar a doua zi 
au pus să se cioplească mulţime de ţepi din pădurea oraşului şi ţepile s-au 
cărat la spânzurătoare. Acolo i-au târât şi pe secui şi pe mulţi din ei, 
sărmanii, i-au tras în ţeapă, pe mulţi i-au spânzurat. Spre seară, din nou au 
trimis şi au adus, în acelaşi fel, alţii. Până în cealaltă dimineaţă au răpit şi 
adus alţi robi secui, pe care i-au măcelărit tot aşa, sub spânzurătoare. 
L-au adus şi pe unul, Károly András — acesta le-a fost căpetenie; pe el 
l-au târât legat de coada unui cal şi l-au tras în ţeapă cu capul în jos, 
sărmanul, şi cu picioarele în sus, către cer — aşa l-au batjocorit pe 
nevinovat. Din nou au spânzurat, sumedenie; zile-n şir, tot aşa au stat 
lucrurile. Odată şi-odată li s-a făcut lehamite de ucideri; le-au lăsat baltă, 
dar s-au apucat să le reteze nasurile, urechile, dar şi aceasta cu atâta 
sălbăticie, încât nasul îl retezau cu buze cu tot, de le rămâneau, sărmanilor, 
doar dinţii şi aşa au şi murit mulţi, din asta; şi pe cei cărora le retezau 
urechile îi jupuiau până spre gât. La asemenea sălbăticii s-au dedat cu ei. 
Până la urmă, au dat-o încolo şi pe asta şi au poruncit să fie doar snopiţi; şi 
au pus să se facă o spată de lemn atât de mare, încât era de speriat, însă i-
Or, de dragul unor colonişti a căror singură legătură cu 
maghiarii este aceea de a vorbi aceeaşi limbă cu ei, nu se 
                                                                                                   
au cioplit tăiş şi muchie; cu aceasta, trăgeau nouă lovituri cu latul, dar 
ultima o trăgeau peste fund, cu tăişul palei, care — am văzut — cădea atât 
de greu, încât oasele şezutului se făceau mici fărâme din asta. S-a vorbit că 
mulţi nenorociţi au murit şi din asta. S-au purtat atunci tare urât cu bieţii 
secui eliberaţi, care au fost mers cu Sigismund Báthory în Ţara 
Românească. Treaba aceasta a fost în 1596. Acestea, cu ochii mei le-am 
văzut. (Marosvásárhelyi Nagy Szabó memoriálejá / Memorialul lui Nagy 
Szabó Ferenc din Târgu Mureş/, în Mikó Imre: „Erdélyi történelmi 
adatok”/Date istorice transilvănene/, vol. I, Cluj, 1855, p. 45 — 47; vezi şi 
Baranyai Décsi János, Istoria ungară, în Monumenta Hungariae Historica 
Scriptores, XVIII, 1866, p. 246 — 247). 
Pe bună dreptate, cronicarul secui se întreba cu amărăciune „ce-au 
câştigat nemeşii unguri cu aceea că pe secuii care au fost mers pentru 
slobozenie cu Sigismund Báthory asupra turcului, în Ţara Românească, şi 
venind acasă de acolo i-au măcelărit acasă şi i-au făcut iarăşi iobagi? Nici 
păgânii n-ar fi săvârşit una ca asta, din contra, le-ar fi fost milă de ei de-ar 
fi văzut-o” (Marosvásárhelyi Nagy Szabó memoriálejá, în loc. cit., p. 53). 
În 1599, când se pregătea să treacă la înfăptuirea unirii ţărilor române, 
Mihai Viteazul „le-a trimis în mare taină răvaş şi secuilor — acelora care 
fuseseră repuşi în iobăgie, cu mare vărsare de sânge, în anul 1596”, „şi — 
menţiona acelaşi cronicar, Nagy Szabó Ferenc, — s-a legat să le dea acelora, 
dar şi celorlalţi, slobozenie. Văzând răvaşul voievodului, pe dată secuii au 
început să se pregătească” (Ibid., p. 52). Pentru ajutorul primit, după 
intrarea sa triumfală în Alba Iulia, Mihai Viteazul a confirmat secuilor oficial 
eliberarea lor din iobăgie şi a impus dietei nobiliare, întrunită la 20 — 28 
noiembrie 1599, să recunoască vechile lor drepturi şi libertăţi (I. Lupaş, 
Documente istorice transilvănene, vol. I, 1599 — 1699, Cluj, 1940, p. 3-7).  
După înfrângerea lui Mihai Vodă Viteazul la Mirăslău, nobilii unguri s-
au răzbunat din nou sângeros asupra iobagilor secui. „Sus, pe un deal înalt, 
— relata acelaşi cronicar secui — stătea secuimea fugită — o ceată mare de 
oameni, cică erau optsprezece sute, dar eu nu i-am văzut — pe care-i 
chemau jos de-acolo, să se predea, însă ei au spus că nu coboară, fiindcă se 
tem că-i taie; şi, daca tot trebuie să moară, mai bine mor cu arma-n mână. 
Auzind aşa, nemeşimea l-a trimis acolo pe Daczó János şi el s-a legat cu 
jurământ faţă de ei; însă aveau să vadă ei ce fel a fost jurământul, iar 
sărmanii aceia au coborât cu încredere şi, cu tot jurământul, nemeşimea s-a 
năpustit asupra lor fără să-i pese de nevinovaţi şi, împresurându-i, i-a tăiat 
pe toţi, bieţii de ei, cu răcnete asurzitoare, într-atâta încât mormanul de 
trupuri a fost cât un deal. Cică a curs pârâu sângele de sub trupuri. 
Aşa a răzbunat nemeşimea plecarea secuimii la Sibiu, lângă Mihai Vodă 
şi aşa i-a redus-o iarăşi la iobăgie, precum i-a fost măcelărit şi în anul 1596, 
când cu plecarea lor în Ţara Românească” (Marosvásárhelyi Nagy Szabó 
memoriálejá, în loc. cit., p. 56 — 57). 
sacrifică o populaţie băştinaşă de 1.300.000 locuitori care are 
rădăcini atât de puternice în pământul ce i-a fost răpit 
României. 
Şi aici e vorba doar de români de baştină, nu de colonişti 
deznaţionalizaţi în cursul multor secole de dominaţiune 
tiranică. 
Dacă sistemul aplicat în 1940 s-ar generaliza, ar trebui 
schimbată pur şi simplu întreaga hartă a Europei, creându-se 
situaţiuni inextricabile, un veritabil Babel în care războaiele nu 
s-ar mai termina niciodată. 
Imperialismul maghiar, cu inevitabilul său corolar, 
revendicarea teritoriilor reunite, în urma prăbuşirii monarhiei 
austro-ungare, la aşa-numitele „state succesorale”, România, 
Iugoslavia şi Cehoslovacia, a fost privit cu simpatie de Italia 
fascistă şi de Germania hitleristă care, încurajând pretenţiile 
teritoriale ungureşti, îşi creau astfel platforma propriilor lor 
revendicări. Dacă pentru fascişti şi nazişti susţinerea 
aspiraţiilor imperialiste maghiare avea un caracter pur politic, 
pentru maghiari dorinţa de a stăpâni un teritoriu cât mai vast 
avea cauze cu mult mai profunde. Puţini la număr, ungurii 
căutau ca prin înglobarea a câtorva milioane de nemaghiari la 
maghiarism să poată remedia pericolul care ameninţă neamul 
lor. 
„Cauza ultimă a naţionalismului şi chiar a imperialismului 
naţional unguresc, scrie Ludwig Spohr în lucrarea sa intitulată: 
„Temeiurile, spirituale ale naţionalismului în Ungaria” (Berlin, 
1936) este coşmarul numărului. Teama de a pierde substanţa 
poporului, care se ştie puţin la număr şi aflat în descreştere, 
continuă Spohr, a îndemnat la imperialismul naţional sub 
forma maghiarizării”.1 
                                       
1 Obsesia numărului şi visurile imperialiste sunt redate sugestiv şi de 
către Nándor Urmanczy, fratele organizatorului de la Beliş, din noiembrie 
1918: 
„15 milioane de maghiari trăiesc în lume, scria Nándor Urmanczy în 
1932. După toate probabilităţile numărul lor este cu mult mai mare. Dar, 
până când vom putea completa datele de care dispunem, trebuie să ne 
mulţumim chiar şi cu această cifră... Ea reprezintă abia jumătate din cei 30 
milioane de maghiari ai lui Eugen Rákosi. Dar nu face nimic: vom avea noi 
şi cealaltă jumătate!” 
Din studiul d-lui Anton Reithinger Le visage éonomique de 
l’Europe rezultă într-adevăr că, urmând curba normal 
previzibilă a sporului natural, populaţia Ungariei va înregistra 
în 1960 un spor de 15,4% faţă de populaţia din 1930, 
densitatea crescând de la 93,4 locuitori pe kmp. la 107,7. În 
acest timp, România va înregistra un spor de 32,2%, iar 
densitatea populaţiei va creşte la 80,9 locuitori pe kmp., faţă de 
61,2 în 1930.1 
Pericolul pentru naţia ungară nu constă deci în penuria de 
teritorii, ci în presiunea demografică scăzută a poporului 
unguresc. Cele 8 milioane unguri nu suprapopulează teritoriul 
lor naţional. Cadenţa sporului de populaţie, după cum am 
văzut, este departe de a prezenta pentru Ungaria aceleaşi 
obsedante probleme care frământă pe conducătorii ţărilor prea 
prolifice. În Ungaria propriu-zisă, în Ungaria de la Trianon, este 
destul loc pentru sporul normal de populaţie şi când spunem 
destul loc, înţelegem destul teritoriu pentru a hrăni şi a da 
                                                                                                   
„Dacă Habsburgii ar fi fost maghiari, ei ar fi avut reşedinţa permanentă 
la Buda, ar fi apărat interesele ungare şi naţiunea noastră ar fi numărat 
astăzi 30 de milioane de cetăţeni. Nemaghiarii, care s-au stabilit (!?) de-a 
lungul secolelor în ţara noastră ar fi fost asimilaţi şi limba ungară ar fi fost 
astăzi limba internaţională de conversaţie în Orient şi în Balcani”. 
„Noi avem 8 milioane de unguri în Ungaria mutilată, 3 milioane şi 
jumătate (?!) sub dominaţie valahă, sârbă şi cehă, şi încă o dată 3 milioane 
şi jumătate ( ? ! )  în America, Africa, Asia etc.” 
„Datoria noastră este să luptăm pentru unirea tuturor maghiarilor. 
Trebuie să strângem 15 milioane într-un singur popor”. 
„În primul rând, trebuie să eliberăm pentru fraţii noştri teritorii 
provizoriu ocupate”. 
„Apoi, trebuie să ne debarasăm de paraziţi! Să fie exterminaţi ticăloşii 
de pe pământul nostru maghiar! În locul acestor oameni fără credinţă şi fără 
recunoştinţă, al acestor duşmani, să revină în patrie fraţii noştri, obligaţi 
astăzi să trăiască în străinătate: în America, în Asia, în insule şi păduri 
seculare”. 
„Toţi să revină în Ungaria reconstituită, care le va oferi o pâine mai 
bună, un cer mai frumos, — pentru că aceasta va fi patria lor!” 
„Nu este aceasta o utopie! Cei 15 milioane de unguri vor fi mâine 
reuniţi. Ei vor pune temelia marelui imperiu maghiar, asemănător aceluia al 
lui Ludovic cel Mare şi al regelui Mathias” („Pesti Hírlap”, 23 noiembrie 
1932). 
1 Anton Reithinger, Das wirtschaftliche Geschichte Europas, Stuttgart-
Berlin, 1936, p. 19. 
posibilitate populaţiei de a prospera şi a progresa din punct de 
vedere economic şi cultural. 
Soluţia problemei nu este deci o soluţie de ordin teritorial, 
ci una pur demografică, care poate fi lesne realizată prin 
readucerea pe teritoriul naţional unguresc a consângenilor lor 
şi a neamurilor înrudite (secui, de pildă) care trăiesc în diferite 
regiuni ale Europei Centrale, inclusiv Transilvania. Această 
soluţie s-ar încadra, bineînţeles, într-un schimb de populaţii pe 
scară întinsă. 
Ar fi desigur soluţia ideală pentru risipirea acelui „coşmar al 
numărului”, de care vorbea Spohr. Este mai presus de orice 
îndoială însă că românii nu vor căuta să impună această 
soluţie, cunoscută fiind tradiţionala lor politică tolerantă faţă 
de minorităţile conlocuitoare, care sperăm că se va exercita şi 
în viitor ca şi în trecut. 
Mai rămâne un singur aspect al problemei. Ungaria de 
după Trianon este un stat mic. Or, cu gândul că acest stat va 
rămâne astfel, nu se puteau împăca conducătorii de după 
război ai Ungariei. Într-o lume de mult apusă, o mână de 
oameni a putut stăpâni prin teroare masa enormă a 
naţionalităţilor din regatul Sfintei Coroane ungare şi astfel 
Ungaria a trăit sub mirajul unui vast teritoriu şi al unei mase 
enorme, aparent uniformă, realizată nu prin unire, ci prin 
desfiinţare. Târziu de tot a venit deşteptarea din mirificul vis. 
Ungurii s-au văzut reduşi la hotarele naturale ale etnicităţii lor. 
Neîmpăcaţi cu această situaţie, ei au pornit acea furibundă 
campanie revizionistă care a permanentizat, în cei 20 de ani de 
după război, o stare de nesiguranţă, pregătind terenul favorabil 
unei noi încleştări sângeroase, războiul în genere neputând lua 
naştere decât într-o atmosferă de încordare maximă şi de 
nesiguranţă dusă la extrem. 
Stat mic cu ambiţii nemăsurate, iată formula care s-ar 
potrivi cel mai bine Ungariei de după război! Dacă aceste 
ambiţii s-ar fi manifestat pe terenul spiritualităţii europene 
desigur că nimeni nu ar fi putut reproşa ungurilor disproporţia 
dintre micimea ţării lor şi grandoarea visurilor făurite. Visurile 
grandorii teritoriale, însă, conţin în ele germenele conflictelor 
interminabile şi ale celor mai sângeroase războaie. 
Belgia şi Elveţia sunt state mici, devenite mari prin măreţia 
principiilor spirituale pe care le-au arborat timp îndelungat şi 
care le plasează în fruntea statelor europene ca avanposturi 
înaintate pe linia marilor înfăptuiri de viitor: desfiinţarea 
războaielor şi federalizarea Europei. 
Dar, însuşi şeful revizionismului maghiar, renumitul 
scriitor ungur Francisc Herczeg ridică un imn de slavă ţărilor 
mici, punând faţă în faţă „minuscula republică Atena şi 
giganticul Imperiu Persan, imensul Imperiu Britanic şi mica 
Portugalie, Statele Unite ale Americii şi minuscula Olandă”. 
„Care din două a pătruns cu mai mare energie în istoria 
umanităţii, se întreabă fugosul publicist ungur, minuscula 
Atena sau giganticul Imperiu Persan?” Şi el continuă: „Primii 
mari navigatori, exploratori şi descoperitori n-au fost englezi, ci 
portughezi. Pentru drepturile libertăţii civile şi religioase nu au 
combătut americanii, ci olandezii. Mântuitorul nu s-a născut la 
Canterbury, ci la Bethleem!”1 Era de aşteptat ca propaganda 
maghiară să difuzeze în rândurile Axei aceste afirmaţii 
neplăcute pentru americani şi englezi ale d-lui Herczeg şi, într-
adevăr, le putem citi tale quale, reproduse în revista de limbă 
italiană „Rassegna d’Ungheria” care apare la Budapesta 
(numărul din luna iunie 1943). 
Micul stat unguresc a vrut însă să devină mare nu prin 
valori spirituale, ci prin acaparare de teritorii şi această dorinţă 
i-a fost îndeplinită de cei doi reprezentanţi ai fascismului 
cotropitor, erijaţi în judecători. Mărirea s-a făcut însă în 
dispreţul celor mai categorice imperative ale etnicităţii. 
Nu vom intra în analiza amănunţită a caracterului etnic al 
fiecăruia din judeţele răpite României şi atribuite Ungariei 
horthyste. 
Este suficient să arătăm numai că prin Diktatul de la Viena 
s-au atribuit ungurilor comune ca Ponoară din jud. Bihor, 
unde din cei 1.108 locuitori numai unul singur era ungur, faţă 
de 1.101 români, sau ca Surduc, din acelaşi judeţ, în care din 
830 locuitori, 828 erau români şi nici unul nu era ungur. 
În judeţul Cluj — pe teritoriul atribuit, în 1940, Ungariei — 
se găseau în comunele de la graniţa româno-maghiară 24.483 
locuitori, dintre care 24 070 români şi 393 unguri. 
                                       
1 „Pesti Hírlap”, 4 aprilie 1943. 
O asemenea nedreptate nu putea lua naştere decât în 
Europa noii ordini create de Hitler! 
Pentru încorporarea la Ungaria a unei insule de secui (nu 
de unguri) creată artificial, au fost sacrificate la Viena, pe 
altarul maghiarismului, mase compacte de români. 
Arbitrii au decis că România trebuie să evacueze teritoriul, 
atribuit Ungariei prin verdict, în termen de 15 zile. Întinderea 
teritoriului cedat Ungariei era prevăzută pe o hartă care a fost 
înmânată delegaţilor României în acelaşi timp cu hotărârea de 
arbitraj. Nu există în istorie o delimitare de frontieră mai 
arbitrară şi mai artificială decât aceea conţinută în sus-
menţionata hartă. 
Textul deciziei, aşa-zise arbitrare, este de un laconism care 
îi conferă mai mult caracterul de ultimatum. 
„Traseul liniei de frontieră care desparte România de 
Ungaria, spune art. 1 al verdictului octroaiat la Viena, va 
corespunde acelui indicat pe harta geografică anexată. 
Evacuarea se va face în termen de 15 zile”. 
Magnanimitatea terţetului Hitler — Mussolini — Horthy nu 
cunoştea margini! 
Din orice punct de vedere s-ar analiza verdictul de la Viena 
el este nul ab initio. 
Din punct de vedere juridic verdictul este ca şi inexistent. 
Problema Transilvaniei a fost definitiv soluţionată prin 
Tratatul de la Trianon, tratat care obligă deopotrivă pe români 
ca şi pe unguri. 
În ceea ce priveşte traseul frontierei dintre România şi 
Ungaria, neexistând nici un punct controversat, tratatul nu a 
prevăzut posibilitatea unui arbitraj ulterior pentru rectificarea 
eventuală a frontierei stabilite în 1920. Nu a existat de 
asemenea nici o convenţie ulterioară între Ungaria şi România 
pentru a încredinţa soluţionarea litigiului ungaro-român 
judecăţii arbitrilor. 
O notă oficioasă, transmisă de la Viena în ziua de 31 august 
1943, de o agenţie de presă germană, comunica următoarele: 
„Ungaria şi România s-au văzut în necesitatea de a se adresa 
puterilor Axei, rugându-le să rostească o sentinţă de arbitraj”. 
Este cea mai sfruntată sfidare a bunului simt. 
România, care timp de două decenii a protestat pe toate 
căile împotriva tendinţelor revizioniste maghiare, prezentată ca 
„o solicitantă” a ciuntirii propriului ei teritoriu!... Românii care 
timp de secole au luptat pentru eliberarea, lor de sub jugul 
maghiarismului asupritor, rugând dintr-o dată puterile Axei să 
li se răpească 1.300.000 dintre cei mai valoroşi fii ai 
Transilvaniei! 
Într-o Europă din care fascismul şi nazismul eliminaseră 
cele mai elementare noţiuni de bun simţ era posibilă şi 
susţinerea unor asemene inepţii. Hitler continua de altfel să 
aplice Europei sistemul pe care îl brevetase încă din 1938, când 
a realizat „Anschluss”-ul, la rugămintea fierbinte a Austriei, şi 
când la „suplica” lui Hacha a preluat „Protectoratul” Republicii 
Cehoslovace, pe care o ciuntise în prealabil, desigur tot în 
aceeaşi calitate de protector al intereselor cehoslovace! 
Arbitrajul de la Viena n-a fost cerut de România, ci a fost 
impus acesteia. Un viciu de bază care schimbă radical natura 
hotărârii care a intervenit la 30 august 1940. 
Dar să admitem, prin absurd, că formalismul juridic nu 
este de esenţa hotărârilor internaţionale. Hotărârii de la Viena îi 
lipseşte însă o condiţie de fond esenţială, fără îndeplinirea 
căreia nici o judecată, de când există judecători pe pământ, nu 
a putut îmbrăca caracterul valabilităţii. Această condiţie este 
dreptul de apărare, sacrul drept de a expune în faţa 
judecătorilor cauza pe care o aperi. Chiar în judecăţile 
despotice, când dreptul de apărare devenise un simulacru, 
vocea apărătorilor răsunând a priori în deşert, încă s-a dat 
părţilor posibilitatea de a expune păsurile lor. Hitler şi 
Mussolini au răpit însă românilor şi acest drept elementar şi, 
cei doi judecători improvizaţi au hotărât a despica trupul 
Transilvaniei în două şi a înstrăina un milion trei sute de mii 
transilvăneni, fii şi nepoţi ai ţăranilor şi cărturarilor care au 
luptat secole întregi pentru triumful cauzei româneşti. 
Ceea ce este mai revoltător e faptul că nici unul dintre 
documentele pe care se sprijină dreptatea cauzei româneşti — 
şi care au trebuit să fie adunate în mai puţin de 24 ore — n-a 
putut fi exhibat în faţa celor doi judecători dispunând de soarta 
Transilvaniei. 
Eschivarea ungurilor de la o discuţie contradictorie a fost 
interpretată cu justeţe de opinia publică din ţările neutre. 
Profesorul de istorie internaţională Edouard Rossier scrie de 
pildă în «Gazette de Lausanne»: „Ungaria nu şi-ar fi putut 
justifica decât cu greu revendicările asupra Transilvaniei pe 
temeiul argumentelor etnice şi demografice. Elementul 
românesc constituie majoritatea populaţiei”. 
În aceste condiţii, ungurii au cerut — şi au obţinut — o 
judecată rapidă şi superficială. Comentariile din acea vreme 
subliniază faptul că împărţirea dreptăţii (sic) s-a făcut într-un 
timp record, contrastând în mod evident cu încetineala pe care 
o puneau diplomaţii în luarea marilor hotărâri în forurile 
internaţionale de după război. 
„Ani de muncă, scria redactorul diplomatic al Agenţiei 
Stefani la 31 august 1940, n-ar fi fost de ajuns la Liga 
Naţiunilor de la Geneva pentru ca să se ajungă la rezultatele 
obţinute la Viena în 48 de ore!” 
Agenţia Stefani avea perfectă dreptate. Un rezultat atât de 
absurd nu putea fi realizat decât printr-o judecată de 48 de 
ore!... Orice discuţie mai lungă trebuia în mod fatal să opună „o 
fine (decizie) de neprimire” revendicărilor maghiare care se 
sprijineau pe neant. 
„Arbitrajul — dictat” de la Viena poartă până în cele mai 
mărunte detalii pecetea grabei care a prezidat la darea acestei 
hotărâri, grabă făuritoare cel mult de provizorate imperfecte iar 
nu de hotărâri cu caracter de permanenţă. 
Cei doi judecători improvizaţi erau grăbiţi. 
Treburi de o importanţă covârşitoare pentru destinele 
Europei noi reclamau prezenţa lor la Roma şi Berlin. 
Chestiunea Transilvaniei era o „bagatelă” care trebuia 
lichidată rapid, pentru a da o satisfacţie Ungariei horthyste — 
amica dintotdeauna a fascismului şi nazismului. 
Ciano şi Ribbentrop comunicaseră deci României că „timpul 
nu le permite să sacrifice decât maximum 48 de ore pentru 
tranşarea chestiunii Transilvaniei, aşa că nici o amânare nu va 
fi acordată pentru dezbaterea chestiunii”. 
Ce contau consideraţiile istorice, politice, geografice, etnice 
şi economice?!... 
În 48 de ore procesul trebuia judecat, sentinţa pronunţată, 
hotărârea redactată şi litigiul ungaro-român definitiv lichidat! 
Simulacrul de arbitraj din sala de aur (de aur pentru 
unguri) a Palatului Belvedere de la Viena ne arată cât de jos 
căzuse noţiunea de Justiţie în Europa lui Hitler!... 
Când citeşti azi declaraţiile oficiale, comentariile oficioase şi 
telegramele transmise de agenţiile D.N.B. şi Stefani în zilele 
care au urmat faimosului verdict, te întrebi dacă succesele 
pasagere ale Axei le întunecase într-atât mintea guvernanţilor 
de la Roma şi Berlin, încât să creadă că parodia de la Viena 
poate constitui fundamentul fruntariilor definitive în Europa 
sau — îmbătaţi de aceste succese — ei îşi băteau pur şi simplu 
joc de naţiile care nu puteau reacţiona în acea vreme. 
„Dezordinele din spaţiul dunărean, spunea o telegramă de 
la Berlin, au fost definitiv înlăturate”. 
„Se stabileşte astfel o pace definitivă”, glăsuia o notă 
oficioasă transmisă de la Viena la 31 august 1940. 
„Am rezolvat, spunea contele Ciano după darea verdictului, 
o problemă dificilă, nu numai cu o imparţialitate scrupuloasă, 
dar şi cu certitudinea coexistenţei unei depline încrederi între 
cele două naţii care ni s-au adresat nouă”. 
În sfârşit, o declaraţie transmisă de la Viena în ziua de 
31august 1940 sublinia că cercurile din jurul ministrului de 
externe german consideră soluţia conflictului ca definitivă şi cu 
caracter de permanenţă istorică. 
Dacă arbitrii de la Viena şi-ar fi dat osteneala să citească, 
nu întreaga istorie a Transilvaniei, dar un simplu fragment din 
istoria luptelor pentru libertate ale românilor transilvăneni, 
desigur că ei s-ar fi mulţumit să pronunţe numai verdictul, fără 
să-l şi comenteze. 
S-ar fi acoperit astfel numai de oprobiu, nu însă şi de 
ridicol! 
Căci este într-adevăr ridicol să-i prezinţi pe români, care au 
luptat timp de secole pentru libertatea naţională şi viaţa 
neatârnată, renunţând peste noapte la aceste bunuri, realizate 
la capătul unui calvar multisecular. 
Dar, cine se mai oprea la obiecţiuni de principiu în Europa 
lui Hitler et Co.!?... 
Principalul era ca să li se dea ungurilor o satisfacţie pentru 
serviciile incomensurabile aduse fascismului şi nazismului prin 
declanşarea propagandei revizioniste în Europa. 
Ungurii s-au grăbit să-şi exprime gratitudinea pentru darul 
regesc pe care-l primeau de la cei doi Condotieri. 
Comunicatul guvernului maghiar publicat după Diktatul de 
la Viena merită să fie cunoscut în întregime. 
Îl cităm textual: 
„Întreaga Ungarie este recunoscătoare Führerului Hitler şi 
Ducelui Mussolini pentru opera lor constructivă, care, după ce 
a desfiinţat Tratatul de la Versailles, suprimă şi Tratatul de la 
Trianon. Cercurile politice din Ungaria constată că actualul 
arbitraj de la Viena contribuie şi mai mult la strângerea 
relaţiilor amicale dintre Ungaria şi puterile Axei. Ungaria îşi 
asumă cu mândrie rolul ce o aşteaptă în noua Europă alături 
de puterile Axei. Ungaria va sta şi în viitor cu aceeaşi fidelitate 
şi amiciţie nestrămutată ca şi până acum, când soarta a fost 
bună sau rea, alături de puterile Axei”. 
Şi agenţia oficială ungară termina comunicatul astfel: 
„Acum când nedreptăţile Trianonului sunt reparate, Ungaria va 
face tot ce este posibil pentru a stabili între cele două ţări 
raporturi bune, care nu puteau să existe în cursul ultimelor 20 
de ani, din cauza intrigilor puterilor Antantei”. 
Corelaţia dintre denunţarea Tratatului de la Versailles şi 
aceea a Tratatului de la Trianon merită să fie subliniată. 
Ungurii îi felicită pe germani pentru anexarea Alsaciei şi 
Lorenei, pentru desfiinţarea Luxemburgului, pentru în-
corporarea Danzigului şi a regiunii sudete la marele Reich 
german, pentru integrarea în „Grossdeutschland” a Boemiei şi 
Moraviei şi a regiunilor din guvernământul general al Poloniei. 
Guvernanţii de la Budapesta aveau credinţa că Hitler 
legiferează pentru eternitate. De aceea şi-au permis a fi în 
sfârşit sinceri dezvăluind adevăratele lor sentimente de 
prietenie şi de duşmănie. 
Era şi natural ca între Franţa ideilor generoase şi Germania 
autocrată, magnaţii de la Budapesta s-o prefere pe aceasta din 
urmă, metodele lor de guvernare încadrându-se perfect într-o 
Europă despotică în care intoleranţa şi brutalitatea urmau să 
fie ridicate la rangul de principii conducătoare. Cunoscând 
trecutul, lesne ne putem imagina ce soartă rezervă Ungaria 
naţionalităţilor supuse ei, în cadrul Europei, impregnată de 
concepţiile fasciste. 
Şi după ce „îşi asuma cu mândrie (se putea oare, altfel?) 
rolul ce o aşteaptă în noua Europă, alături de puterile Axei”, 
Ungaria făcea plecăciuni şi temenele în faţa celor doi aven-
turieri care împărţeau partizanilor pământul Europei ca pe o 
moşie a lor şi semnau jurământ de credinţă — orice s-ar 
întâmpla — stăpânilor de o clipă ai destinelor bătrânului 
continent. 
„UNGARIA VA STA ŞI ÎN VIITOR CU ACEEAŞI FIDELITATE 
ŞI AMICIŢIE NESTRĂMUTATĂ CA ŞI PÂNĂ ACUM, CÂND 
SOARTA A FOST BUNĂ SAU REA, ALĂTURI DE PUTERILE 
AXEI”. 
Aş propune ca în sălile în care propagandiştii unguri — gata 
pregătiţi şi înarmaţi cu efuziuni democratice — vor încerca să 
dovedească Marilor Aliaţi „fidelitatea şi amiciţia nestrămutată” 
pentru cauza democraţiei, să se placardeze comunicatul de mai 
sus în care, alături de simţămintele fierbinţi de dragoste pentru 
Hitler şi Mussolini, sunt exprimate şi acelea de dispreţ pentru 
intrigile Antantei — adică a marilor Aliaţi de azi. 
Fără aceste intrigi aliate, spuneau ungurii a doua zi după 
Diktat, românii şi ungurii ar fi putut stabili raporturi de bună 
vecinătate, făcând totodată promisiuni formale pentru 
îmbunătăţirea raporturilor româno-maghiare în viitor. 
Trecutul apropiat ne oferă, din nefericire, destul material 
documentar pentru a ne da seama cum au pregătit ungurii, în 
anii care au urmat Diktatului, terenul cooperării româno-
ungare. 
 
Ocupaţia maghiară în Ardealul de Nord 
 
În timp de cincisprezece zile Ardealul de Nord a fost eliberat 
de administraţia românească. Trupele de honvezi şi-au făcut o 
intrare... triumfală pe pământul de pe care fuseseră alungate în 
1918. 
Martiriul românilor reîncepea după 22 de ani de viaţă 
liberă. Barbariile (cititorul va vedea din faptele relatate că 
termenul nu este prea grav) comise de unguri asupra românilor 
din teritoriul cedat au început chiar din prima zi a ocupării 
Transilvaniei. 
„Furia ungurească”, alimentată timp de două decenii de 
apostolii revanşei cu o perseverenţă demnă de ţeluri mai nobile, 
s-a dezlănţuit vijelioasă asupra ţărănimii şi intelectualităţii 
româneşti. Pînă acolo a mers înverşunarea maghiară împotriva 
a tot ceea ce e românesc, încât nu au fost cruţate nici măcar 
bisericile românilor. 
Ai impresia trecând în revistă miile de barbarii comise de 
bandele horthyste imediat după ocuparea teritoriului cedat, că 
ele se integrează într-un plan bine chibzuit: desfiinţarea 
radicală a românismului sau, pentru a întrebuinţa termenul 
atât de uzitat când e vorba a caracteriza raporturile dintre 
maghiari şi naţionalităţi, extirparea românilor de pe pământul 
Transilvaniei. 
De altfel, ungurii nici nu făceau un secret din acest plan. 
Am văzut care erau intenţiile criminale ale tânărului Levent, 
eroul cărţii lui Dücsö Csaba, cu privire la românii 
transilvăneni. Regăsim patologica lui profesie de credinţă în 
nenumărate articole de gazetă şi într-o întreagă literatură 
ultraşovină maghiară, menită să întreţină în popor ura 
împotriva românilor. 
„Ura pentru tot ce e român”, citim într-o broşură, recent 
apărută la Bucureşti, intitulată Les assassinats, devenise o 
profesie de credinţă pentru orice ungur.1 
În ziarul budapestan „Pesti Hírlap” din 15 aprilie 1932 
întâlnim aceste proiecte de viitor, demne de un Landru sau de 
un Jack Spintecătorul: „Dacă noi ungurii vom reocupa ţara 
(este vorba de Transilvania — n.n.), naţionalităţile vor trebui să 
se acomodeze, şi ele se vor acomoda, chiar din primele 24 de 
ore. Nu vom mai repeta slăbiciunile Ungariei de altă dată (ziarul 
taxează drept slăbiciuni masacrele din 1784, din 1848 şi din 
întreaga istorie a Transilvaniei!). Daco-românii vor trebui să 
dispară de pe teritoriu”. 
Dispariţia trebuie să fie înţeleasă în sensul strict al 
cuvântului de extirpare. 
„Voi ucide pe orice valah care se va găsi în calea mea, 
spunea eroul cărţii d-lui Csaba. Vom ucide pe oricare dintre ei, 
nu va exista milă. Noaptea vom incendia satele valahe... Vom 
otrăvi fântânile şi atunci nu va mai fi în Transilvania decât o 
                                       
1 Un an de domination magyare dans la Transylvanie du Nord. Les 
assassinats. Bucureşti, 1942, p. 11. 
singură naţionalitate, acea maghiară”.1 
Aşa glăsuia în cel de-al XX-lea secol după Hristos un 
publicist aparţinând poporului de 1000 de ani creştin, cu 
veleităţi de a civiliza Europa centrală! 
Aşa s-au comportat mii dintre conaţionalii săi în ziua în 
care pe pământul românesc al Transilvaniei ei au găsit în calea 
lor — lucru foarte firesc — pe valahi, cărora, cu această 
ocaziune... funebră, gazetarul de la „Pesti Hírlap” le face o 
ultimă cinste de a le recunoaşte originea lor daco-română! 
Corespondentul din Turda al ziarului „Universul” relatează 
în felul următor intrarea triumfală a trupelor maghiare pe 
teritoriul Transilvaniei anexate: 
„Primul măcel s-a comis în cinci colonii din imediata 
vecinătate a frontierei. Din primele ore ale ocupaţiei, românii 
au fost măcelăriţi. Uliţele şi casele sunt pline cu pete de sânge, 
iar în jurul lor se înfăţişează ochilor peisajul unui abator: 
picioare retezate cu topoarele, femei ciopârţite, capete terciuite 
şi mâini învineţite desprinse din încheieturi. Unii dintre morţi 
(sistemul nu este nou la unguri — n.n.) au fost spânzuraţi de 
cumpăna fântânilor”.2 
Nu fără temei scrisese Dücsö Csaba în a sa „Nincs 
Kegyelem” că „În noi fierbe sângele lui Attila, al lui Árpád şi al 
lui Gingis Han”! 
Din ziua de 30 august 1940 când s-a pronunţat „Arbitrajul” 
— Diktat şi până la 30 octombrie al aceluiaşi an, adică timp de 
numai două luni, au fost ucişi pe teritoriul transilvănean 919 
români, bărbaţi, femei şi copii, au fost torturate 771 persoane 
şi au fost lovite în mod grav şi maltratate cu o brutalitate 
„demnă de cele mai groaznice regimuri inchizitoriale şi de 
teroare” alte 3.373 persoane.3 (Datele şi faptele de mai jos sunt 
citate din cele două broşuri: Les assassinats şi Les Destructions 
d’Églises, apărute în ciclul „Un an de dominaţie maghiară în 
Transilvania de Nord)”. 
Dintre toate masacrele în masă săvârşite de unguri, două se 

2 „Universul”, 23 septembrie 1940.  
3 Un an de stăpânire maghiari în Transilvania de Nord, Bucureşti, 1942, 
p. 2; Vezi şi Un an de domination magyare dans la Transylvanie du Nord. Les 
assassinats, p. 14. 
detaşează din linia comună prin ferocitatea lor: cele comise de 
armata şi de populaţia ungurească în comunele Trăznea şi Ip 
din judeţul de frontieră Sălaj. 
Cităm din broşura Les assassinats: 
„Comuna Trăznea a fost ocupată de către trupele ungureşti 
la 9 septembrie 1940. Ca şi când armata de ocupaţie ar fi 
executat un ordin primit, îndată ce satul a fost invadat de 
soldaţi, un veritabil potop de foc şi sânge s-a abătut asupra lui. 
Toate armele moderne au fost utilizate pentru a satisface 
instinctele brutale: puşti, mitraliere, tunuri şi grenade... După 
ce au fost trase primele salve, soldaţii au pătruns în case şi au 
asasinat pe oricine se găsea în calea lor, incendiind casele. 
Cazul preotului român Traian Costea, care, după ce a primit un 
glonte în cap, a fost tras pe galeria de lemn a presbiteriului — 
căruia i s-a dat foc şi care a ars în întregime cu cadavrul 
preotului — este tipic”.1 
Rezultatul masacrului: aproape 100 de morţi, dintre care 68 
au putut fi identificaţi. Printre aceştia, pentru gloria de veci a 
maghiarismului civilizator, au fost găsiţi copiii Brumar Aurica 
de cinci ani, Brumar Victoria de 9 ani, Bârjoc Gherasim de 7 
ani... Sălăjan Ion de 2 ani!, apoi, Bârjoc Maria de 81 ani, Bârjoc 
Grigore de 74 ani şi mulţi alţii de aceeaşi vârsta cu aceştia din 
urmă.2 
După cum vedem, n-au fost cruţaţi nici copiii, nici bătrânii. 
Ilustrul domn Csaba ne anunţase doar că „nu va cruţa pe 
nimeni, nici pe pruncii din leagăn, nici pe mame şi nici pe copiii 
pe care ele îi alăptează!”3 
Dar, ceea ce desigur va contribui mai mult încă la sporirea 
prestigiului maghiar peste ţări şi mări şi va întări în Occident 
convingerea despre rolul de misionarism civilizator al naţiei 
maghiare este varietatea sistemelor pe care imaginaţia 
urmaşilor lui Árpád le-a inventat pentru extirparea românilor 
din Transilvania românească. 
Din cei 68 de morţi identificaţi în comuna Trăznea, 57 au 
fost ucişi cu gloanţe în cap, în piept şi în abdomen. Trei dintre 

cadavre au fost în urmă arse. Femeii Ana Negrean de 65 de ani 
i s-au tăiat mâinile. Femeia Ana Sălăjan în vârstă de 31 de ani, 
deşi însărcinată, a fost străpunsă cu baioneta. Vasile Nărgăraş 
a fost găsit cu capul spintecat în două; în fine, copilul Sălăjan 
Ion de 2 ani a fost ucis cu grenada.1 
În comuna Ip, 155 de bărbaţi, femei şi copii au fost 
exterminaţi de militari şi de bandele lui Horthy. Casele lor au 
fost prădate şi apoi arse. Victimele au fost aruncate într-o 
groapă comună, fără asistenţa unui preot. Grija ungurilor n-a 
fost de a epura numai comuna de români, ci şi aceea de a se 
îmbogăţi cu acest prilej. Astfel, au dispărut în timpul 
învălmăşelii 90.000 lei aparţinând bisericii din sat, precum şi 
alte averi aparţinând celor masacraţi.2 
Ar fi să umplem pagini întregi citind ororile săvârşite în 
intervalul primelor două luni de ocupaţie. Ne vom mărgini doar 
a mai arăta că în Cosniciul de Sus, din judeţul Sălaj, au fost 
ucişi în ziua de 18 septembrie 1940 un număr de 15 români şi 
o româncă, înmormântaţi apoi, fără preot, în groapa comună.3 
La Camăr din acelaşi judeţ, maghiarii au ucis la 15 septembrie 
1940 patru ţărani români4; la 14 septembrie 1940, la Şimleul 
Silvaniei 7 români au căzut victima instinctelor barbare5, iar la 
Zalău în aceeaşi lună au fost ucişi alţi 21 de români şi 
românce, printre care încă o femeie însărcinată, anume soţia 
lui George Vicaş şi un învăţător Gh. Sârbu, împuşcat în curtea 
liceului de către un căpitan ungur.6 
În judeţul şi oraşul Cluj s-au înregistrat în cursul lunilor 
septembrie şi octombrie câteva crime din cele mai abominabile. 
La 23 septembrie 1940, în casa preotului Andrei Bujor, au 
fost adunaţi şi ucişi preotul şi soţia sa, născută Lucreţia 
Mureşanu, copilele Lucia, licenţiată în litere, Mărioara, 
studentă în anul II a Facultăţii de ştiinţe şi Victoria, în clasa a 
VIII-a de liceu, Natalia Petrea, soţia institutorului Gh. Petrea, 
                                       
1 Un an de domination magyare dans la Transylvanie. Les assassinat, p. 
16. 
2 Ibid., p. 17- 19. 
3 Ibid., p. 21. 
4 Ibid. 
5 Ibid. 
6 Ibid. 
fiica şi mama acestuia din urmă şi, în fine, servitoarea 
preotului Bujor, numită Juhasz.1 
În comuna Hida au fost masacraţi 11 români, iar cadavrele 
a 9 dintre ei au rămas în câmp deschis neînhumate timp de 
cinci zile. În Valea Drăganului au fost ucişi, în zilele de 12 şi 13 
septembrie 1940, 12 tineri români care se întorceau din 
concentrare. La Sânmihaiu Almaşului alţi 10 tineri au fost ucişi 
pe teritoriul comunei 2 etc. etc. 
Asasinatele individuale care au fost comise asupra 
românilor de către ungurii încălziţi de neaşteptatul succes 
dobândit fără luptă, nu sunt mai puţin odioase. 
La Cluj, în primele zile ale ocupaţiunii, un mare număr de 
români au fost ucişi pe străzi, în casele lor proprii sau în alte 
părţi, fără nici un motiv şi întotdeauna cu aceeaşi cunoscută 
bestialitate”.3 
În noaptea de 14—15 septembrie, vameşul Ion Almaşul a 
fost ridicat de acasă de către un soldat ungur, împuşcat în 
stradă, străpuns cu baioneta şi după aceea călcat cu picioarele. 
La 13 septembrie, 190 soldaţi unguri împuşcă un ţăran român 
în faţa atelierelor căilor ferate. Soldatul român Alexandru 
Badea, reîntors dintr-o concentrare, este aruncat din tren de 
către tovarăşii lui de călătorie unguri şi strivit sub roţile 
vagoanelor. În comuna Someşeni, aproape de Cluj, ţăranul Ion 
Pantea este ucis de către soldaţii unguri prin tăierea arterelor 
de la mâna dreaptă şi împlântarea unei baionete în inimă, sub 
ochii îngroziţi ai fiicelor lui, care au reuşit apoi să fugă. În 
comuna Vădăsel, la 30 noiembrie 1940, o bandă de unguri 
venind din comuna Vişea decapitează cu lovituri de topor pe 
tânărul Ciocănaş.4 În comuna Poieni, agricultorul Gheorghe 
Bane este torturat în aşa mod de soldaţii unguri, încât după 
două zile moare în chinuri groaznice.5 
Cea mai oribilă crimă, însă, care a fost comisă în judeţul 
Cluj este aceea săvârşită în comuna Huedin, la 10 septembrie 
1940, asupra protopopului ortodox Aurel Munteanu, care a 
                                       
1 Ibid., p. 22. 
2 Ibid., p. 23. 
3 Ibid., p. 26. 
4 Ibid., p. 26-27. 
5 Ibid., p. 27.  
murit în cele mai groaznice chinuri. 
Cităm din broşura Les assassinats: 
„Un ofiţer ungur (din nou un ofiţer!) l-a arestat în stradă pe 
când el se ducea la o înmormântare şi, împreună cu o bandă de 
asasini, l-a torturat în chipul cel mai bestial timp de patru ore. 
Cu o răbdare şi o perversitate diabolică, ei l-au bătut la început 
cu pumnii şi apoi cu măciucile, până ce el a căzut la pământ. 
Apoi i-a fost smulsă, după acelaşi rit sadic, venerabila sa barbă 
de preot creştin cu bucăţi de carne, smulgându-i în acelaşi 
timp părul de pe cap cu piele cu tot. Această operaţie 
terminată, călăii i-au sucit mâinile până i-au rupt oasele. 
Culmea bestialităţii a fost atinsă de asasinul Budai János 
Gyepu care de mai multe ori i-a vârât un băţ în gură cu 
asemenea forţă încât băţul i-a ieşit prin ceafă şi după ce a 
expiat, în urma acestor abominabile torturi, asasinii i-au 
aruncat cadavrul dimpreună cu acela al gardianului Gh. 
Nicola, omorât de aceeaşi bandă, într-un şanţ al proprietăţii 
nobilului ungur, contele Bánffy”.1 
Socotim că până şi Attila s-ar fi cutremurat de barbariile 
comise la Huedin de maghiarii care se reclamă direcţi succesori 
ai „biciului lui Dumnezeu”! 
Zeci de asemenea sălbăticii au fost comise şi în judeţul 
Bihor, la Salonta şi Suntion; în judeţul Someş, în comunele 
Bretea, Mălin, Stâna, Căplani şi Halmăşd; în judeţul Satu Mare 
la Doba şi Medieşul Aurit; în judeţul Târnava Mică, la Agrişteu, 
unde tânărului român Emanuil Costea, înainte de a fi omorât, i 
s-au ars ochii şi i s-a smuls limba din gură; în judeţul Ciuc, la 
Ditrău2 etc. 
„Masacrele au fost săvârşite, spune autorul broşurii Les 
assassinats, atât de către armata ungară cât şi de bandele de 
civili unguri. Câteodată torturile au fost duse până la ultima 
limită a rezistenţei fiinţei omeneşti, cu o ferocitate dementă şi o 
imaginaţie maladivă. Unii au scăpat de la moarte numai din 
cauză că aceste brute demente credeau că victimele lor 
sucombaseră de-acum”.3 
                                       
1 Ibid., p. 28-29. 
2 Ibid., p. 29-31. 
3 Ibid., p. 31. 
 
Teroarea 
 
Încurajată de atitudinea trupelor ocupante, care în loc să 
păstreze ordinea s-au dedat ele însele la crime şi la prădăciuni, 
populaţia ungurească din Transilvania, excitată până la 
paroxism, şi-a dat frâu liber instinctelor primare, dedându-se la 
cele mai înfiorătoare fărădelegi. 
În comuna Marghita din judeţul Bihor, trei femei, dintre 
care una de 16 ani, au fost chemate la primărie şi violate de 7 
ţărani unguri. După viol, ei au tăiat sânii victimelor.1 
Douăzeci de români din comuna Mihai Bravu, jud. Bihor, 
70 din Odoreu, jud. Satu Mare, 42 capi de familie din comuna 
Nicula din acelaşi judeţ, 40 români din Tirimia, jud. Mureş au 
fost grav răniţi.2 În comuna Cuzăplac din judeţul Bihor, un 
sublocotenent ungur şi civilul Szabo Iancsi au forţat pe 
lucrătorul P.I. să înghită bucăţi din drapelul românesc în timp 
ce ei îl loveau crunt.3 Ar fi să nu mai terminăm dacă am 
enumera toate cazurile pe care ni le citează broşura sus-
menţionată. 
Ne-am fi îndoit de veracitatea celor afirmate de autorul 
cărţii, într-atât sunt de îngrozitoare faptele relatate, dacă nu ni 
s-ar fi furnizat de către autor datele precise cu privire la 
numele victimelor cât şi cu privire la domiciliile lor. Şi apoi, 
când citeşti profesia de credinţă a leventului Dücsö Csaba şi 
toate ameninţările proferate timp de două decenii de 
ultraşovinii din Budapesta la adresa românilor din 
Transilvania, orice îndoială cu privire la realitatea faptelor 
alegate dispare. 
Mii de broşuri erau difuzate pe teritoriul Transilvaniei de 
către propaganda maghiară de la Budapesta, instigând la 
omoruri, jafuri şi prădăciuni. Cităm un fragment dintr-una din 
broşurile de aţâţare maghiare contra românilor transilvăneni : 
„Datoria noastră este să stârpim naţia valahă, să nimicim orice 
urmă a seminţiei blestemate şi să spintecăm chiar pântecele 
                                       
1 Ibid., p. 32. 
2 Ibid. 
3 Ibid., p. 34. 
femeilor care poartă în el un pui de valah”. 
Azi, când sunt cunoscute atrocităţile săvârşite de germani 
în toate ţările prin care au trecut, te întrebi care sunt maeştrii 
şi care, elevii?!... 
Prin cele două broşuri mai sus-menţionate, Les assassinats 
şi Les Destructions d’Églises, s-au adus în faţa lumii civilizate şi 
într-o limbă de circulaţie universală grave acuzaţii împotriva 
Ungariei, bazate pe o documentare dintre cele mai ample. Dacă 
aceste acuzaţii ar fi fost false sau inexacte, Ungaria, pentru 
păstrarea prestigiului ei neîntinat, avea datoria să risipească pe 
bază de documente toate învinuirile ce i se aduceau. 
Deşi sunt la curent cu aproape toate publicaţiile în limbi 
străine care au apărut până la sfârşitul anului 1943 la 
Budapesta, nu-mi este cunoscută nici o carte şi nici o broşura 
prin care să se fi respins în mod serios acuzaţiile aduse 
Ungariei.1 Dacă aş fi cunoscut vreun articol sau vreo carte în 
                                       
1 Dimpotrivă. Un gazetar maghiar, György Ferenczy a condamnat cu 
asprime barbaria ucigaşilor conaţionali ai săi. Iată ce scria el la Arad, la 18 
septembrie 1940: „Trebuie însă să mă refer la umanitate, la cinste, la bunul 
gust, la sentimente omeneşti, când arăt atrocităţile fără seamăn care s-au 
comis pe pământul Transilvaniei după ocupaţie. Împotriva acestora trebuie 
să protesteze cu tonul cel mai vehement toată lumea, toţi acei din al căror 
suflet n-a murit adevăratul creştinism, dragostea faţă de aproape. Tocul îmi 
tremură în mână când aştern aceste rânduri pe hârtie. Mândrul pământ al 
Transilvaniei s-a transformat într-o amarnică Golgotă unde se petrec cele 
mai groaznice evenimente. Oamenii sunt închişi cu sutele, cu miile sunt 
bătuţi, sunt torturaţi în mod cumplit. Asasinatele şi execuţiile se ţin lanţ, şi 
toate acestea doar pentru că unica vină a nenorocitelor victime este aceea de 
a se fi născut român (...). Durerea ne sfâşie inimile la auzul atâtor suferinţe. 
Cu ochii înlăcrimaţi, cu durerea în suflet ne uităm la cer şi precum a făcut 
Iisus Christos, întrebăm şi noi la fel: Cu ce au greşit? Care e vina acestor 
oameni nenorociţi, torturaţi? Că s-au născut români? Până aici se aude 
hohotul disperării al multor sute de mii de oameni ajunşi sub stăpânire 
străină pe pământul Golgotei din Transilvania, unde vântul suflă leşurile 
celor spânzuraţi, unde cadavrele martirilor asasinaţi cu o sălbatică cruzime 
vestesc că instinctul bestial s-a eliberat şi barbarismul şi răzbunarea joacă 
dansul sălbatic al morţii (...) şi aceşti oameni îndrăznesc să se numească 
creştini? Aceştia vorbesc despre dragostea frăţească creştină? (...). A chinui 
fără vreun motiv politic, cu un vandalism necruţător, oameni lipsiţi de 
apărare — este nemaiîntâlnit în istoria statelor civilizate ale Europei. De 
aceea nu putem exprima altceva decât dispreţ (...) şi, dacă aceasta se mai 
continuă, atunci nu-mi rămâne altceva decât să mă ruşinez că m-am născut 
acest sens, mi-aş fi făcut o datorie din a le menţiona, din 
respectul pe care-l păstrez adevărului. Până la dovada contrarie 
însă, toate alegaţiunile — extrem de grave — care se aduc 
Ungariei rămân în picioare. 
Toate aceste date se referă numai la intervalul de timp de la 
30 august 1940 până la 30 octombrie 1940. 
Statisticile sumare care au putut fi dresate ulterior 
învederează o recrudescenţă a teroarei dezlănţuite de maghiari. 
Regimul horthyst voia să lichideze odată pentru totdeauna şi 
într-un fel cu totul original problema minorităţilor. El desfiinţa 
pur şi simplu minorităţile şi în modul acesta rezolva în mod 
radical problema! 
Parte dintre români au fost întemniţaţi, parte au fost trimişi 
pe front, alţii au luat drumul Germaniei pentru munci forţate 
şi, în sfârşit, foarte mulţi l-au luat pe acela de unde nimeni nu 
se mai reîntoarce. 
Până la data de 30 octombrie 1941 numărul deţinuţilor 
români era de 13.000!1 
La sfârşitul anului 1943, acest număr era de trei ori mai 
mare. Lagărele ungare de la Budapesta, Debrecen, 
Pospökladany, Békéscsaba, Kistracsa gemeau de români, la fel, 
de altfel, ca şi închisorile ungureşti din timpul primului război 
mondial. 
În faţa probelor evidente de cruzime şi de sălbăticie, ce oare 
vor mai putea invoca de data aceasta maeştrii jongleuri de la 
Budapesta şi emisarii lor, pregătiţi din timp la Londra şi în 
Statele Unite ale Americii?!... 
 
„Apărătorii creştinismului” — dărâmători de biserici 
 
Ungurii nu s-au făcut însă vinovaţi numai de cruzimi 
asupra persoanelor. Ei au căutat să lovească în români, lovind 
până şi în lăcaşurile sfinte, citadele inexpugnabile ale 
românismului transilvănean. 
                                                                                                   
secui-maghiar şi să reneg şi faptul că am învăţat prima oară să mă rog lui 
Dumnezeu în limba maghiară” (Golgota în Transilvania, Bucureşti, 1941, p. 
6-8). 
1 Un an de stăpânire maghiară în Transilvania de Nord, Bucureşti 1942, 
p. 2. 
În 1789, cererea românilor din Cluj, Ionache Mavrodin şi 
Ion Constantin, de a li se permite să construiască o biserică 
românească în acel oraş, a fost respinsă de Consiliul Juraţilor 
clujeni. 
„Dacă am permite, spunea decizia de respingere dată de 
prea onoraţii juraţi ai Clujului, construcţia unei biserici 
româneşti la Cluj, am lăsa drumul liber afluenţei şi creşterii în 
oraşul nostru a populaţiei româneşti, a acestei populaţii de 
hoţi”. 
Această rezoluţie reacţionară şi intolerantă datează din 
1789, anul când, în Occident, începea să fluture stindardul 
libertăţii, al egalităţii şi al înfrăţirii! 
În 1940, ungurii au mers mai departe însă cu intoleranţa 
religioasă decât strămoşii lor din 1789. Ocupând Transilvania 
cedată, ei s-au năpustit asupra bisericilor româneşti — 
ortodoxe şi greco-catolice, cu o furie care nu-i onorează, 
desigur, pe pretinşii apărători ai creştinismului. 
Pe teritoriul cedat se aflau în momentul anexării (30 august 
1940) un număr de 442 parohii ortodoxe cu 339.448 
credincioşi şi 927 parohii greco-catolice, numărând 1.066.145 
credincioşi.1 
Ştiind din istoria trecutului că Biserica a fost cea mai 
puternică fortăreaţă înăuntrul căreia românii şi-au menţinut 
nealterată naţionalitatea, ungurii din 1940 şi-au închinat toate 
eforturile lor deznaţionalizării prin religie şi aceasta prin 
mijloace violente. Mii de români au fost obligaţi să-şi renege 
credinţa strămoşească, îmbrăţişând una din religiile maghiare, 
pentru a se pierde astfel definitiv în masa ungurească. 
De data aceasta însă, ungurii au îmbrăţişat o manieră mai 
forte încă decât aceea pe care au experimentat-o strămoşii lor. 
Ei nu s-au mulţumit să distrugă conştiinţele, ci au început 
chiar a distruge şi bisericile românilor. Cităm textual din 
broşura Les Destructions d’Églises: 
„În judeţele din est care au suferit cel mai mult, mai bine de 
12 biserici româneşti ortodoxe şi greco-catolice au fost distruse. 
Ungurii, înarmaţi cu topoare, târnăcoape şi securi, se aruncau 
în grupuri asupra bisericilor şi distrugeau în câteva ore până la 
                                       
1 Ibid., p. 37. 
temelie ceea ce credinţa românească a ridicat ani de-a rândul 
pentru gloria lui Dumnezeu”.1 
Judeţele în cauză sunt acelea locuite de secui, foştii 
adversari de moarte ai maghiarilor, azi deznaţionalizaţi, 
aproape complet. În judeţul Odorhei, au fost rase de pe 
suprafaţa pământului 6 biserici, fără ca autorităţile să fi luat 
cea mai mică măsură de protecţie. 
Biserica greco-catolică Sf. Nicolae din Racoşul de Sus 
(Felsö-Rákos) a fost prima dintre bisericile distruse în acea 
regiune. Tot în luna octombrie 1940, au mai fost distruse 
Biserica Sfintei Treimi din Mereşti (Homorod Almaş) şi Biserica 
ortodoxă din comuna Biborţeni (Bibarczfalva). În luna 
decembrie 1940 este distrusă biserica greco-catolică din Ocland 
(Okland), ţăranii împărţindu-şi în urmă pietrele şi cărămizile 
construcţiei. În ianuarie 1941 populaţia civilă distruge biserica 
greco-catolică din Crăciunel — (Karácsonyfáivá) şi în fine, în 
februarie 1941, după ce a fost profanată, a fost distrusă 
biserica greco-catolică „Sf. Mihai” din Vârghiş. 
În judeţul Trei Scaune, două biserici, amândouă ortodoxe, 
au fost în întregime distruse. Una dintre ele se afla situată la 
Căpeni (Köpecz). Autorităţile au somat populaţia românească 
ca până la o dată fixă să-şi abandoneze credinţa strămoşească, 
trecând la religia reformată, urmând ca în caz de refuz să fie 
expulzată în masă.2 A doua biserică fusese situată la Comolău 
(Kamalo) şi a fost incendiată de secui în luna septembrie 1940. 
                                       
1 Un an de domination magyare dans la Transylvanie du Nord. (În 
continuare: Les Destructions d’Églises), p. 15; vezi şi Un an de stăpânire 
maghiară în Transilvania de Nord, p. 45, unde se arată, că au fost distruse 
până la temelie următoarele biserici: Borsec (jud. Mureş), Biborţeni (jud. 
Odorhei), Căpeni (jud. Trei Scaune), Comalău (jud. Trei Scaune), Vârghiş 
(jud. Odorhei), Racoşul de Sus (jud. Odorhei), Sălard (jud. Bihor), Ocland 
(jud. Odorhei), Crăciunel (jud. Odorhei), Mereşti (jud. Odorhei), Ditrău (jud. 
Ciuc; aici, la Ditrău, dărâmarea bisericii a avut loc în 1941 şi a durat zile 
de-a rândul, iar obiectele din biserică au fost vândute la licitaţie), Pănet (jud. 
Mureş), Sânmartin (jud. Odorhei). De asemenea au fost dărâmate în parte 
bisericile din Borşneul Mare (jud. Trei Scaune şi Moftinul Mare (jud. Sălaj). 
În  comunele Urmeniş şi Crăeşti (jud. Mureş), locuitorii au fost obligaţi de 
autorităţile horthyste să schimbe stilul arhitectonic al bisericilor româneşti 
(Ibid.. p. 51). 
2 Les Destructions d’Églises, p. 20. 
Populaţia românească din comună a fost constrânsă să opteze 
pentru una din numeroasele confesiuni maghiare. 
La Odorhei, la Sânmartin (Homorod-Szentmarton), la 
Sângeorgiul de Pădure, la Pănet, la Borsec, la Băţanii Mari, la 
Boroşneul Mare (Nagyborosvno), la Aita Mare, la Belin, la 
Bicsad, la Ozun etc., bisericile au fost sau distruse sau 
devastate.1 
Un candelabru al bisericii româneşti din Sângeorgiul de 
Pădure a fost transportat la Odorhei pentru a împodobi 
cazinoul de acolo. În bisericile din Trei Scaune, secuii au furat 
obiecte sfinte de mare valoare. În biserica românească ortodoxă 
din Sf. Gheorghe ungurii au scos crucea, în noaptea de 14 spre 
15 septembrie, înlocuind-o cu drapelul maghiar. La Zăbala 
(Zaboia) troiţele aşezate de români la încrucişările de drumuri, 
pentru ca fiecare creştin, fie ei ungur sau român, să aibă în 
calea sa prilej de reculegere, au fost smulse din loc. 
„Iată, spune autorul broşurii Les Destructions d’Eglises 
răspunsul la regimul de toleranţă, la tratamentul civilizat, pe 
care statul român l-a aplicat în trecut şi continuă să-l aplice şi 
în prezent minorităţii maghiare”.2 
Şi trebuie să remarcăm că enumerarea de mai sus nu 
epuizează cazurile de profanare săvârşite de unguri, după 
anexarea Transilvaniei, asupra sfintelor lăcaşe româneşti. 
Bisericile ortodoxe din Praid3 (jud. Odorhei), Gheorgheni 
(jud. Ciuc) şi din Miercurea-Ciuc (capitala jud. Ciuc) au fost 
transformate în magazii de cereale ca şi, de altfel. 
biserica ortodoxă din Odorhei. La Dej, fundaţiile bisericii 
greco-catolice în construcţie an fost distruse.4 În biserica 
greco-catolică din Bicaz-Centru (jud. Cine), ungurii au făcut 
cantonament pentru trupele de honvezi.5 Biserica ortodoxă din 
                                       
1 Vezi şi Un an de stăpânire maghiară în Transilvania de Nord, p. 46, în 
care se menţionează că au fost devastate bisericile româneşti din Alta Medie, 
Belin, Bicsad, Ozun (jud. Trei Scaune), iar cele din Aldea şi Mădăraş au fost 
avariate. 
2 Les Destructions d’Églises, p. 23. 
3 Vezi şi Un an de stăpânire maghiară în Transilvania de Nord, p. 46. 
4 Ibid., p. 46. 
5 Ibid. Au fost închise bisericile româneşti din satele Biharia, Macea, 
Diosig, Roşiori, Marghita, Episcopia Bihor, capela ortodoxă a spitalului 
Zalău a fost arsă în ajunul sărbătorilor de Paşti din anul 1942. 
Soarta preoţilor români din Transilvanii a fost şi ea dintre 
cele mai triste. Din clipa întronării guvernării maghiare, clerul 
românesc a fost supus unui adevărat supliciu. 
„Măsurile vexatorii nu încetează. Ar trebui să ai un corp şi 
un suflet de oţel pentru ca să suporţi torturile la care sunt 
supuşi preoţii”.1 
Iată câteva exemple dintr-un şir întreg: 
În noaptea de 8 spre 9 septembrie 1940 un grup de soldaţi 
unguri încercuiesc casa preotului român din Haieu (jud. Bihor) 
şi pătrunzând în locuinţa lui îl bat până ce cade în nesimţire. 
Motivul invocat de agresori în disculparea lor, este... calitatea 
de român a victimei. „Tu eşti român, i-au spus preotului 
agresorii, şi ai contribuit la crearea României Mari”. Şi odată 
cunoscute motivele vizitei neaşteptate, loviturile au început a 
curge. 
În iunie 1941 i s-a fixat preotului român Iuliu Ardeleanu2 
din Sat-Şugatag domiciliu forţat. Această măsură 
neîmpiedicându-l ca să-şi exercite misiunea, i s-a intimat 
obligaţiunea să se prezinte în fiecare zi la trei autorităţi diferite 
din 3 sate diferite. Astfel, preotul avea obligaţia să fie în 
decursul a 24 de ore în faţa postului de jandarmi din 
Hărniceşti, în faţa notarului comunei Ciuleşti şi în sfârşit la 
primăria din Sat-Şugatag. 
Iată acum tribulaţiile preotului Ion Dan din Spurcani, jud. 
Bihor. Preotul îndeplinea şi funcţia de învăţător. La 21 ianuarie 
1942 i se interzice să exercite funcţia de preot. După trei 
săptămâni este trimis în comuna Tisza Süly din vechea 
Ungarie, unde nu există nici un singur român. La 27 martie 
1942 este retrimis de Inspectorat la domiciliu şi apoi exclus din 
cadrele învăţământului; în sfârşit, la 30 aprilie este obligat de 
                                                                                                   
judeţean din Oradea, Curtuişeni (jud. Bihor); cele mai multe din bisericile 
ortodoxe din eparhia Maramureşului, bisericile din Ardud, Urziceni, 
Ghenciu, Căpleni (jud. Satu Mare), Răduleşti, Lucăceni (jud. Sălaj). Cele mai 
multe din aceste biserici au fost ulterior — în toamna anului 1940 — 
distruse (Un an de stăpânire maghiară în Transilvania de Nord, p. 46 — 47). 
1 Les Destructions d’Églises, p. 33. 
2 Arhiva Ministerului Afacerilor Externe, Fond Preşedinţia Consiliului 
de Miniştri, vol. 201, f. 180-181. 
către notarul comunei Ciutelec, jud. Bihor, să părăsească 
locuinţa pe care o ocupa în casa şcolii aparţinând bisericii 
ortodoxe. 
Până şi episcopul ortodox din Cluj, Nicolae Colan1, a avut 
de suferit de pe urma metodelor arbitrare pe care le-au 
inaugurat ungurii după ocuparea Transilvaniei. 
Episcop al unei biserici numărând aproape 350 000 
credincioşi, el a fost convocat într-o zi în faţa comisiei de 
recrutare unde a fost cântărit şi măsurat ca un simplu recrut, 
fiind pus în urmă să jure credinţă regentului Horthy... În 
calitatea sa de oştean ungur... desigur! 
Nenumărate alte cazuri de persecuţie meschină, de 
violentări ale conştiinţei, de mizerii săvârşite zi de zi, cu 
perseverenţă diabolică, ne sunt relatate de broşura închinată 
teroarei religioase, pe care au introdus-o guvernanţii statului 
unguresc, al statului care poartă ca stemă simbolul 
creştinătăţii: o cruce... e drept, aplecată într-o parte.2 
Absolut toţi preoţii români din Secuime s-au văzut 
constrânşi să părăsească regiunea; acei care nu au fost 
                                       
1 Un an de stăpânire maghiară în Transilvania de Nord, p.38. 
2 Locuitorii români din 8 parohii din judeţele Ciuc, Trei Scaune şi 
Odorhei au fost forţaţi să treacă la confesiuni religioase maghiare precum şi 
majoritatea românilor din alte 8 parohii din aceleaşi judeţe. Asemenea au 
fost forţaţi românii din eparhia Maramureşului, precum şi cea mai mare 
parte a românilor din parohiile Sovata, Voşlăbeni, Izvorul Mureşului, Aita 
Seacă, Bilbor, Hodoşa-Ciuc, Bicaz-Chei, Sântandrei, Mereşti, Bolintineni, 
Bezidul-Nou, Tirimioara, Odorhei, Mărtiniş, Ciuc-Sângeorgiu Baraolt, 
Şardul Nirajului, Crăciuneşti, Păsăreni, Roteni, Troiţa, Isla, Ilioara, Culpiu, 
Herghelia, Moişa, Ghimeş-Făget, Coşnea, Chieşti, Caşon Imper. De 
asemenea, 5.457 de români din episcopiile Maramureş şi Oradea au fost 
trecuţi la confesiuni religioase maghiare. Toate acestea, numai în toamna 
anului 1940 (Un an de stăpânire maghiară în Transilvania de Nord, p. 49). 
Preoţii din parohiile Gheorgheni şi Ghimeş (Ciuc), ca şi din alte parohii din 
aceeaşi zonă, au fost obligaţi să oficieze slujba religioasă în maghiară şi să 
rostească, în ungureşte, crezul revizionist maghiar (Ibid. p. 50 — 51). Printr-
un decret special, publicat în „Budapesti Közlöny”, nr. 18, din 13 aprilie 
1941, guvernul horthyst a înfiinţat o episcopie ortodoxă maghiară, cu toate 
că în rândurile populaţiei maghiare nu erau ortodocşi. Scopul evident al 
acestei noi episcopii era de a avea încă un instrument de maghiarizare a 
populaţiei româneşti. Numai într-o primă etapă această episcopie a smuls 
40 de parohii ortodoxe române din judeţele Bihor, Odorhei, Ciuc şi Trei 
Scaune (Ibid., p. 51 — 52). 
expulzaţi au fost nevoiţi să se refugieze pe teritoriul românesc. 
Toate acestea sunt vicisitudinile slujitorilor bisericii din 
provincia transilvăneană încorporată după „Diktat” ţărilor 
„Sfintei Coroane a Ungariei”. 
Lesne îşi poate închipui oricine, în aceste condiţii, care este 
soarta intelectualităţii româneşti din teritoriul răpit precum şi 
aceea a simplilor ţărani. 
Am avut ocazia să stăm de vorbă cu mai mulţi ţărani care 
s-au refugiat în România cu mult după anexarea Transilvaniei, 
trecând frontiera în mod clandestin. Oamenii şi-au lăsat sub 
unguri căminul, petecul de pământ şi bruma lor de avere. 
Gestul lor ne-a apărut cu atât mai îndrăzneţ cu cât 
dincoace de Carpaţi ei trebuiau să reînceapă o viaţă nouă, cu 
tot cortegiul ei de dificultăţi. Pentru ca un ţăran român să-şi 
părăsească ogorul şi să ia toiagul pribegiei trebuie să existe o 
raţiune majoră de o importanţă covârşitoare. 
Or, raţiunea pe care au invocat-o în unanimitatea lor 
ţăranii refugiaţi pe teritoriul românesc a fost tratamentul 
neomenos la care ei au fost supuşi din partea ungurilor, din 
chiar prima zi a ocupaţiei. O propagandă înverşunată a picurat 
zi de zi în sufletul tinerelor generaţii ungureşti veninul 
revanşei, astfel încât în ziua în care ungurii au redevenit 
stăpânii Transilvaniei ciuntite, românii au fost trataţi drept 
duşmani ireconciliabili ai statului ungar. Fiecare gest, fiecare 
mişcare, le-au fost suspectate. S-a creat astfel în regiunea 
cedată o atmosferă morală irespirabilă. Nu le mai rămânea 
românilor decât consolarea de a se bucura de bunurile lor 
materiale. Or, şi aici s-a făcut simţită asprimea guvernării 
maghiare. Li s-au confiscat ţăranilor toate bucatele ogoarelor, 
cultivate cu sudoarea frunţii, nelăsându-li-se decât un minim 
care nu le ajungea nici pentru nevoile lor zilnice. 
Şi atunci, românii ardeleni au preferat să-şi părăsească 
pământurile, căminele, familia, pentru a nu fi slugi la străini. 
Se pare că ţărănimea românească din Ardeal nu a sorbit până la 
fund cupa destinului ei tragic!... 
Privind exodul românilor peste frontiera artificial creată la 
Viena nu poţi să nu-ţi reaminteşti de exodul strămoşilor 
acestor români peste frontiera — şi aceea artificială — care în 
timpurile de odinioară separa în două trupul românismului. 
„Ceas de ceas, zi de zi, locuitorii emigrează în ţările 
româneşti”, citim în volumul XXI al „Documentelor Dietelor 
Ardelene” (tipărite de Academia Maghiară în 1899) în capitolul 
privitor la exodul românilor transilvăneni din Alba Iulia în anul 
1698.1 
„O treime din populaţia din Ţara Făgăraşului şi-a părăsit 
locuinţele şi a emigrat în Muntenia vecină”,2 citim în aceeaşi 
colecţie de Documente, publicată de unguri. 
Şi atunci, ca şi acum, populaţia românească din 
Transilvania a luat drumul pribegiei din cauza intoleranţei 
maghiare. 
Exodul luase, la un moment dat, proporţii atât de 
însemnate, încât însuşi împăratul Leopold I a cerut, în 1699, să 
se ia măsuri ca populaţia să fie împiedicată prin toate 
mijloacele de a fugi în Moldova şi în Muntenia.3 
                                       
1 La 7 iunie 1698, nobilimea a cerut Dietei de la Alba Iulia să reducă 
taxele, întrucât „ceas de ceas şi zi după zi locuitorii emigrează în Valahia”, 
Monumenta Comitalia Tegni Transylvaniae, vol. XXI. Editate de Academia 
Ungară, Budapest, 1899, p. 357. 
2 În decembrie 1694, Dieta Transilvaniei, întrunită la Târgu Mureş, a 
recunoscut că o treime din locuitorii Ţării Făgăraşului trecuseră în Ţara 
Românească (Ibid., p. 219). Trei ani mai târziu, guvernul Transilvaniei 
explica împăratului cauzele emigrărilor masive ale românilor transilvăneni 
la sud şi est de Carpaţi prin faptul că acolo aveau libertate şi pământ mai 
bun decât în Transilvania (Hurmuzaki, Documente, XV/I, p. 536). 
3 Hurmuzaki, Documente, XV/I, p. 536. Referindu-se la aceeaşi 
perioadă, cronicarul Mihail Cserei scria: „Din Transilvania poporul trece în 
masă în Moldova. Am făcut totul pentru a-l opri, dar fără rezultat. Vechile 
legături sunt rupte, opreliştile puse de organele executive şi administrative 
nu mai au rost, trebuie să ne aşteptăm la mai multe rele” (Erdély historiaja 
1662 —1712/Istoria Ardealului 1662— 1712/, Pest, p. 214). În  1718, 
Universitatea Săsească îşi manifesta îngrijorarea faţă de fenomenul 
depopulării satelor din cauza emigrării românilor la sud de Carpaţi 
(Hurmuzaki, Documente, XV/2, p. 1566, nr. 2.954). Emigrarea românilor a 
luat proporţii îngrijorătoare sub împărăteasa Maria Tereza. Comisia 
instituită pentru a stabili cauzele acestei emigrări masive raporta la 17 
septembrie 1746 că românii emigrează din Transilvania din cauza 
persecuţiilor religioase, politice, economice şi sociale (N. Iorga, Sate şi preoţi 
din Ardeal, Bucureşti, 1902, p. 243). În  1764, 1.000 de familii româneşti 
din districtele Cluj, Turda şi Solnoc au emigrat la sud de Carpaţi 
(Monumenta Historica Hungariae. Scriptores, vol. 38, p. 127). În  1767, 700 
de familii româneşti au emigrat din regiunea Făgăraş în Muntenia (Ibid., p. 
La 20 mai 1777, un raport întocmit de G. Rail şi G. G. Obst 
cu privire la trecerile ele frontieră ale românilor transilvăneni, 
conchidea cu aceste vorbe: „Asupririle au scos, în curs de 120 
de ani, multe mii de familii româneşti din Transilvania, atât în 
Moldova cât şi în Muntenia şi în raialele turceşti”.1 
În sfârşit, la 17 ianuarie 1785, consulul austriac König 
vorbeşte într-unul din rapoartele sale despre „emigrarea în 
Moldova a 24.000 familii din părţile Bistriţei şi ale 
Năsăudului”.2 
Dl Herbert van Leisen, în recentul său volum, apărut la 
Geneva, sub titlul Das Siebeubürgische Problem (Kundig, 194.»), 
ignorează candid aceste realităţi, afirmând că începând din 
anul 1700, românii din Principate au pătruns în Transilvania, 
populând-o.3 Dacă dl van Leisen ar fi afirmai că popoarele de 
                                                                                                   
257). În 1769, 1.200 de familii de români, din Transilvania erau înregistrate 
la punctul de vamă de la Turnu Roşu, la trecerea lor în Muntenia 
(„Transilvania” an 72 [1941], p. 289). În acelaşi timp, guvernatorul 
Bucovinei arăta că 5.018 de emigranţi români din Transilvania şi-au făcut 
apariţia în 72 de sate din Bucovina (Vezi „Analele Academiei Române. 
Memoriile Secţiunii istorice”, seria a II-a, vol. XXXVII, 1914 — 1915, p. 859-
864). 
1 „Atât de mare era tirania în Transilvania — se scria în acest raport — 
încât oamenii cântau scăpare chiar la turci” (I. Nistor, Emigrările de peste 
munţi, în „Analele Academiei Române. (Memoriile Secţiei istorice”, seria a II-
a, vol. XXXVII, 1914— 1915, p. 857). Într-un raport din 1773 al clerului 
unit din Transilvania către împărăteasa Maria Teresia sunt menţionate miile 
de emigrări de români din Transilvania în Moldova şi Ţara Românească care 
au determinat populaţia locală de aici să exclame: „Toată Transilvania vine 
la noi” („Tota Transilvania ad nos venit”). Vezi A. Bunea, Episcopii P. P. 
Aron şi Dionisie Novacovici, Blaj, 1902, p. 259. 
2 Iorga-Hurmuzaki, Documente, X, p. 7 — 8. Într-un raport al 
consulului austriac din Bucureşti se arăta că în lunile martie şi iunie 1800 
şi-au făcut apariţia în Muntenia 411 familii româneşti din Transilvania şi 
alte 307 în luna decembrie 1801 (Ion Nistor, op. cit., în loc. cit., p. 857). 
3 Despre această absurdă teorie, emisă de Iancsó Benedek, vezi David 
Prodan, Teoria imigraţiei românilor din Principatele Române în 
Transilvania în veacul al XVIII-lea. Studiu critic, Sibiu, 1944 şi Silviu 
Dragomir, La patrie primitive des Roumains et les frontières 
historiques, în „Balcania”, 1944, partea I, p. 63—101. 
Falsitatea acestei teorii a emigrării românilor în Transilvania în secolul 
al XVIII-lea este pusă în evidenţă şi de alte documente. Statistica românilor 
din Transilvania efectuată cu ocazia alegerii succesorului episcopului greco-
catolic Atanasie Anghel (mort în 1713), statistică descoperită în Arhivele 
neam saxon care intră în componenţa poporului englez, au 
intrat în Marea Britanie cu începere din secolul al XVIII-lea, 
aberaţia n-ar fi fost mai mică!... 
Dar, ce rămâne atunci cu apelul împăratului Leopold care 
datează din anul 1699 şi ce rămâne cu toate intervenţiile 
oficiale din secolul al XVIII-lea, menite nu să împiedice 
imigrarea românilor în Transilvania, ci tocmai contrariul, 
emigrarea lor de acolo?? 
Dl van Leisen nu este însă la prima sa „interpretare 
eronată” a istoriei. Dacă ar fi să relevăm toate inexactităţile 
                                                                                                   
Cancelariei Aulice a Transilvaniei sub numărul 111/1716, stabilea existenţa 
în Transilvania a 88.664 de familii româneşti (Vezi „Societatea de mâine”, 
Cluj, 1927, p. 183). În această statistică nu au fost incluse 4.818 familii 
româneşti din Ţara Bârsei. După calculele făcute, în Transilvania trăiau în 
acel timp 455.320 de români. În acelaşi timp, în Transilvania, trăiau 
150.000 de unguri (Hóman — Szekfü, A magyarok története, VI, p. 126— 
128). În 1760— 1762, generalul Bucow, comandantul trupelor austriece din 
Transilvania, ajutat de baronii Möhringer şi Dietrich, a întocmit o nouă 
statistică a populaţiei româneşti din Transilvania, cuprinzând de această 
dată întreaga Transilvanie, înregistrând 155.434 de familii, ceea ce însemna 
777.170 locuitori români (Ilarion Puşcariu, în Documente pentru limbă şi 
istorie, vol. I, Sibiu, 1889, p. 244 — 245; Vezi şi Virgil Ciobanu în „Anuarul 
Institutului de Istorie Naţională al Universităţii din Cluj”, III, 1924—1925). 
Se constată că populaţia românească a crescut de la 1713 Ia 1763 cu 
321.050 locuitori, deci cu 70%. În acelaşi timp, în 1766 se înregistrau 
261.825 de maghiari în Transilvania (Joseph Benkö, Transilvania sive 
magnus Transilvaniae principatus, I, Viena, 1778, p. 472), ceea ce arată că 
numărul lor a crescut cu 111.825 locuitori adică o creştere de 74,50%. În 
anul 1836, Transilvania era locuită, conform informaţiilor lui I. H. Benigni, 
de 1.351.989 români şi 487.081 maghiari (Handbuch der Statistik und 
Geographie des Gross-Füsterthums Siebenbürgen, Sibiu, 1837, p. 7). Reiese 
deci, că de la 1762 la 1836, numărul românilor a crescut cu 574.819 
locuitori (74%) şi al maghiarilor cu 225.256 locuitori (86%). Se observă ca 
atare că în perioada de la 1766 la 1837, numărul maghiarilor a crescut cu 
12% mai mult decât al românilor faţă de perioada 1713—1766 când 
creşterea lor demografică a fost mai mare decât a românilor cu 4,5 %. Astfel, 
chiar aceste statistici oficiale demonstrează că la sfârşitul sec. al XVIII-lea şi 
începutul sec. al XIX-lea nu putea fi vorba nicidecum de o creştere artificială 
a elementului românesc din Transilvania printr-o pretinsă migrare de la sud 
şi răsărit de Carpaţi şi nici de o creştere naturală, rezultat al aşa-zisei 
„prolificităţi”, româneşti, de atâtea ori exagerată, denigrată, batjocorită. Mai 
de grabă se poate vorbi despre înaintarea procesului de maghiarizare a 
Transilvaniei decât de sporirea elementului românesc.  
conţinute în voluminoasa sa lucrare bilingvă1, ar trebui să 
consacram acestui scop un volum de exact aceleaşi proporţii cu 
acela scris de domnia sa. 
Dar, aşa se scrie istoria sub inspiraţia Budapestei... Nu ne-
ar surprinde, deci, dacă peste câteva decenii, un alt scriitor, tot 
atât de obiectiv şi de bine informat ca dl van Leisen, ar susţine 
că între anii 1940 şi 1942, românii din Vechiul Regat au 
imigrat în Transilvania, spre a se bucura de înalta civilizaţie 
propovăduită de Dücsö Csaba!... 
 
Vinovaţii 
 
Nu este desigur în intenţia noastră de a acuza întreaga 
naţie ungară de ingerinţele şi atrocităţile comise asupra 
românilor din Transilvania de Nord din ziua dictatului impus 
României de Galeazzo Ciano şi de comis-voiajorul „în 
şampanie” Joachim von Ribbentrop (nu ştim prea bine de ce 
von?). 
În cursul dezvoltărilor precedente, nu o dată am avut ocazia 
să arătăm că exista o prăpastie adâncă nu numai între grofii 
maghiari şi ţărănimea românească, dar chiar şi între aceşti 
grofi şi ţărănimea ungară, exploatată până la sânge pe imensele 
latifundii ale magnaţilor. 
Magnaţii maghiari din secolul al XX-lea au fost tot atât de 
retrograzi ca şi strămoşii lor din evul mediu. Ura pe care ei au 
încuibat-o în sufletul ţăranului ungur împotriva a tot ce-i 
românesc a fost o simplă diversiune pentru a putea trona mai 
departe, pe nemărginitele lor privilegii şi a nu realiza nici o 
măsură de progres social. 
Ţăranii unguri, după cum se exprimă prof. maghiar Iuliu 
Szekfü, trăiau în condiţii asemănătoare cu acelea din epoca 
sclavajului, în regiunile Cserépfalu, Kács, Sály, Noszvaj, 
Szomolya, populaţia locuind în grote ca în timpurile preistorice. 
În studiul său privitor la „Indicele de sănătate din districtul 
Mezökövesd”, K. Stuman afirmă că locuinţele ţăranilor unguri 
din acea regiune sunt asemănătoare cavernelor preistorice. 
                                       
1 Vezi varianta în limba franceză: Herbert van Leisen, Le probleme 
Transilvan, Rundig-Généve, MCMXLIII, p. 122— 126. 
Este limpede deci că în aceste condiţii mizerabile de trai 
mocnea în sufletul ţăranului ungur o ură înverşunată. Cu 
abilitatea specifică castei nobiliare maghiare, această ură a fost 
canalizată înspre români. 
Vina cea mare, alături de grofii reacţionari, o are şi 
intelectualitatea maghiară care, în loc să lumineze ţărănimea, a 
împins-o pe calea atât de periculoasă a anti-românismului. 
Popoarele nu se urăsc unele pe altele decât atunci când 
pătura superioară abdică de la înalta ei menire de 
propovăduitoare a înfrăţirii între clasele sociale şi între 
diferitele neamuri.1 
                                       
1 Demascând politica reacţionară a clicii de magnaţi care, sub pretextul 
de a ţine sub asuprire alte popoare, au refuzat secole de-a rândul să acorde 
drepturi şi libertăţi poporului ungar însuşi, iar după 1918 îl ţinea în aceeaşi 
stare, încercând să-l facă unealta politicii sale revizioniste Fényes S. scria: 
„Se ştie doar îndeobşte că în anii dinainte de război (primul război mondial 
— n.n.), obiecţiunea generală în contra votului universal era că nu se poate 
introduce pentru că atunci naţionalităţile ar ajunge la majoritate. Deci, 
sentimentul naţional şi patriotic maghiar cere ca poporul maghiar să nu 
pretindă extinderea generală a drepturilor politice. Pretenţiunile revizuirii nu 
se pot dar sprijini nici pe afirmaţiunea că ar cere-o în interesul poporului 
maghiar. Cât timp au existat în Ungaria naţionalităţi, cu aceasta se motiva 
lipsa de drepturi a poporului maghiar, spunându-se că prin extinderea 
acestor drepturi naţionalităţile (care constituiau majoritatea populaţiei 
statului ungar — n.n.) ar ajunge la diriguirea puterii. Deci, cum s-ar mai 
putea sprijini tendinţa de a acapara din nou naţionalităţile pe interesul 
poporului maghiar? 
Mai curând contrariul e adevărat: ca să poată menţine despuierea 
diferitelor naţionalităţi, au lăsat şi poporul maghiar lipsit de orice drepturi 
cetăţeneşti. Dar că aceasta a fost numai un pretext, pentru a ţine şi pe 
ţăranii unguri lipsiţi de drepturi, se vede acum evident din faptul că clasa 
cârmuitoare, latifundiarii, n-au dat drepturi politice poporului maghiar nici 
acum când primejdia naţionalităţilor era înlăturată. 
Această constatare pune într-o orbitoare lumină faptul că referirea la 
pretinsa primejdie a naţionalităţilor era o simplă apucătură demagogică spre 
a ţine încătuşat şi poporul maghiar lipsit de drepturi, ca astfel un grupuleţ 
de grofi să-şi asigure pentru totdeauna, nestingherită, puterea de stăpânire. 
Admirabilă modestie de conştiinţă — exclamă maliţios Fényes — trebuie 
să aibă curentul maghiar de acum, care, după astfel de precedente şi în 
acest fel de împrejurări, mai vine cu pretenţii de revizuire! Se poate oare 
imagina ca democraţia Angliei şi a Franţei să găsească că e compatibil cu 
conştiinţa sa să arunce iar în robie părţi de naţiuni deosebite? Noi ne 
încredem atât de mult în respectul de drept şi iubirea de libertate a 
În Ungaria, intelectualii s-au alăturat cu trup şi suflet clicii 
nobiliare spoliatoare, întreţinând o atmosferă şovină de 
hipermaghiarism, înăbuşitoare a oricărui elan de emancipare 
naţională a popoarelor conlocuitoare. 
Este neîndoios că în ziua în care se va instaura la 
Budapesta un regim democratic, cinstit şi sincer, problema 
Transilvaniei nu se va nai pune pentru guvernanţii unguri, 
după cum ea nu s-a mai pus nici pentru Lajos Kossuth atunci 
când, departe ce clocotul pasiunilor şovine, a meditat mai 
profund asupra caracterului eminamente românesc al 
provinciei de peste munţi. 
SOLUŢIA DEFINITIVĂ A PROBLEMEI TRANSILVĂNENE 
CONSISTĂ ÎN REÎNTREGIREA TRANSILVANIEI SUB 
STĂPÂNIREA ROMÂNEASCĂ, ÎN LIMITELE FIXATE PRIN 
TRATATUL DE LA TRIANON. 
Întregul Ardeal de la Trianon este românesc şi trebuie să 
rămână românesc. În Anglia şi Franţa mai mult ca oriunde se 
ştie că fruntariile fixate de experţii englezi şi francezi la 
Conferinţa Păcii au depăşit chiar pe acelea pe care, în urmă, 
Conferinţa le-a fixat a fi pentru totdeauna fruntariile dintre 
România şi Ungaria (Vezi harta de la pag. 413). 
Nu trebuie să se uite că Transilvania românească înseamnă 
sfârşitul unei lupte de aproape un mileniu, iar destrămarea ei 
este rezultatul unei situaţiuni excepţionale de război în totul 
similară situaţiunilor care au dat naştere dezmembrării 
celorlalte state din Europa Centrală şi Balcani. 
                                                                                                   
poporului englez, cum şi unanimitatea înnăscută a bărbaţilor politici englezi 
fără deosebire de partid, încât suntem pe deplin convinşi că, chiar şi acei 
membri ai parlamentului, care, din necunoaşterea împrejurărilor, s-au 
declarat pe faţă pentru revizuirea maghiară, în urma acestei lămuriri îşi vor 
revizui ei înşişi atitudinea, dovedită eronată, şi îşi vor modifica opiniile în 
conformitate cu realităţile faptice” (Ibid., p. 103— 10-4). 
„Cursul istoriei universale — arăta Fényes S. — nu poate fi dat înapoi. 
Fatalitatea istorică a produs eruptiv — fără orice calcul omenesc şi chiar 
contra lui — dezmembrarea fostului imperiu ungar, pentru ca, din părţile 
lui, să se poată întemeia o unitate întemeiată pe libertate şi puterea 
economică a unor noi popoare. 
Refacerea stărilor din trecut ar fi identică cu plantarea din nou a 
vechiului blestem şi a vechii permanente primejdii de război şi, în acelaşi 
timp, cultivarea vechii aserviri a poporului maghiar” (Ibid., p. 88). 
 
Într-o lume dominată de principiile sănătoase ale 
convieţuirii paşnice între naţiuni, problema minorităţii secuieşti 
va fi în mod firesc rezolvată prin însăşi natura lucrurilor. 
Pentru a evita totuşi în viitor repetarea unor agitaţiuni ca 
acelea care au dus la declanşarea celui mai crâncen dintre 
toate războaiele pe care le-a cunoscut omenirea, socotim că ar 
fi indicat un schimb de populaţii. Secuii, care, după cum înseşi 
numele lor îl arată, Szek-el, Szikoli, au fost păzitori de hotare, 
străjeri, la graniţa de răsărit a Transilvaniei, nemaiavând ce 
apăra, se pot reîntoarce liniştiţi în mijlocul ungurilor propriu-
zişi, care îi consideră de altfel ca pe cei mai distinşi dintre 
maghiari, bucurându-se nespus când îi au printre ei. 
În schimb, vor fi readuşi în Transilvania românii care 
locuiesc pe teritoriul Ungariei. 
În felul acesta se va rezolva atât problema redusei natalităţi 
a maghiarilor cât şi aceea a conflictului milenar maghiaro-
român. 
Rezolvată problema Transilvaniei, nimic nu se opune la 
realizarea unor relaţii de paşnică vecinătate între România şi 
Ungaria. 
„Unirea, spunea Nicolae Titulescu unui gazetar ungur de la 
ziarul «Az-Est» din Budapesta, nu reuşeşte niciodată dacă se 
face împotriva cuiva, ea triumfă întotdeauna dacă se face 
pentru ceva”.1 
După Unire, marele om de stat Nicolae Titulescu, a cerut în 
repetate rânduri Ungariei să uite trecutul de sterile învrăjbiri, 
peste care Adunarea plebiscitară de la Alba Iulia aşezase 
lespedea grea a voinţei unui neam întreg de a trăi liber pe 
pământul românesc al Transilvaniei. 
Nicolae Titulescu, ca şi predecesorul său la Ministerul 
Afacerilor Străine al României, Take Ionescu, visa ca Mica 
înţelegere care unea între ele cele trei state dunărene, 
Cehoslovacia, România şi Iugoslavia, să devină într-o zi un 
factor de importanţă capitală pentru menţinerea păcii europene 
prin înglobarea Ungariei în blocul celor trei naţiuni. În timp ce 
România preconiza astfel, prin glasul celui mai autorizat 
                                       
1 Interviul a fost acordat corespondentului special al ziarului „Az-Est” la 
Bucureşti, la 27 ianuarie 1933 (vezi „Lupta” din 29 ianuarie 1933). 
ministru al ei, o colaborare sinceră între România şi Ungaria, 
propaganda maghiară se înverşuna să dovedească în Occident 
— în Anglia în special — că Mica înţelegere urmăreşte 
îngenuncherea Ungariei. Era reeditarea vechiului sistem 
maghiar de a deforma realităţile pentru interesele 
propagandistice şi revizioniste. 
Făcând abstracţie de aţâţările maghiare, Titulescu schiţa 
un plan amplu de cooperare pentru viitor, plan care, dacă ar fi 
fost aplicat, ar fi evitat multe din evenimentele politice care au 
urmat, evitând, poate, chiar şi conflagraţia mondială prin 
crearea în centrul Europei a unei unităţi indisolubile, rezistând 
cu mai multă vigoare presiunilor exterioare ale lui Hitler decât 
au putut s-o facă naţiile separate. 
„Ungaria şi România, spunea ministrul de Externe al 
României, produc un mare număr de materii prime, pe care au 
interes să le vândă în comun... Ungaria, pentru desfacerea 
mărfurilor ei, ar putea să se folosea de căile fluviale şi maritime 
comandate de România. Pentru realizarea practică integrală a 
unui asemenea program (Titulescu schiţa un întreg program) 
nu există decât o singură formulă: aceea a înţelegerii ţărilor din 
Europa Centrală: Ungaria, Austria, Cehoslovacia, Iugoslavia şi 
România, pe baza tarifelor preferenţiale, cu respectarea 
drepturilor tuturor naţiunilor, ţinând seama de interesele 
speciale ale unor anumite state din Europa Centrală”.1 
Şi marele om de stat român conchidea: 
„Această formulă reprezintă viitorul. Statele din Europa 
centrală n-au decât să aleagă: să se unească spre a ajunge la 
prosperitate sau să se izoleze şi să se combată spre a ajunge la 
mizerie. În felul acesta se va realiza, în sfârşit, spiritualizarea 
frontierelor”.2 
Ungaria a ales calea izolării, respingând prietenia pe care, 
în repetate rânduri, i-au oferit-o guvernanţii României. 
Ungaria a refuzat cu obstinaţiune orice colaborare cu ţările 
vecine, deoarece ea avea promisiuni formale din partea Italiei 
fasciste şi a Reichului nazist că îşi va primi partea prăzii în ziua 
în care Axa va purcede la organizarea Noii Europe... pe timp de 
                                       
1 Ibid. 
2 Ibid. 
o mie de ani. 
Şi trebuie s-o recunoaştem: clica nemeşilor de la Budapesta 
a fost bine servită. Iar atunci când nu a fost servită, s-a servit 
şi singură, profitând de nenorocirile vecinilor români, cehi şi 
iugoslavi. 
În «Nouvelle Revue de Hongrie» din luna decembrie 1943, 
această politică este rezumată în chip brutal: ţările revizioniste 
au refuzat alianţa cu ţările vecine, deoarece orice alianţă între 
ele ar fi însemnat renunţarea la revizionism, ceea ce era 
inacceptabil. 
Cei douăzeci de ani de revizionism au însemnat deci, 
douăzeci de ani de agitaţii împotriva păcii. 
Prin pregătirea climatului favorabil revizionismului german, 
Ungaria a pregătit şi climatul favorabil declanşării celui mai 
crâncen din toate războaiele pe care le-a cunoscut vreodată 
omenirea. 
Scriitorii şi ziariştii postbelici au insistat asupra vinovăţiei 
ungare în declanşarea războiului mondial din 1914. 
Azi, rolul clicii magnaţilor maghiari în pregătirea terenului 
pentru cel de-al doilea război mondial pare din ce în ce mai 
evident. 
Aceste două împrejurări să fie ele oare produsul unei simple 
coincidenţe sau rezultatul unei cauze mai profunde? 
Convingerea noastră fermă este că focarul de incendii pe 
care ungurii l-au mutat din Peninsula Balcanică în Europa 
Centrală se datoreşte exclusiv mentalităţii retrograde — 
mentalităţi reacţionare — a grofilor din Budapesta. 
În loc să ofere poporului condiţii prielnice unei propăşiri 
economice şi culturale, clica nobilimii maghiare i-a oferit 
acestuia satisfacţiile ieftine ale politicii de revanşă. În loc de 
pâine, i s-a dat mulţimii prilej de manifestări zgomotoase, în loc 
de pământ i s-au exaltat calităţile şi, în sfârşit, în loc de 
libertate i s-a promis poporului în dar... libertatea altora! 
Nimic nu ilustrează mai bine situaţia maselor maghiare din 
Ungaria horthystă decât faimoasa întrerupere din Parlamentul 
ungar, unde românii erau prezentaţi drept cei mai intoleranţi 
guvernanţi şi unde totuşi au putut răsuna vorbe ca acestea: 
„Daţi-ne drepturile pe care le au maghiarii în România.1 
Cererile drepte ale poporului erau considerate însă, la 
Budapesta, ca şi în timpul lui Coriolan la Roma, „comploturi 
menite să slăbească încet, încet puterea nobilimii (Shakespeare 
— Coriolan, Actul III, scena I) şi respinse în mod brutal. Pentru 
a-şi menţine privilegiile milenare, nobilimea ungurească — 
„vicleană şi prefăcută şi nepunând preţ nici pe jurământ şi nici 
pe legăturile încheiate prin convenţii”,2 „arogantă şi umblând 
întotdeauna cu intrigi şi înşelăciuni”,3 (Marino Sanuto) — a 
asmuţit poporul împotriva românilor, readucând pe planul 
actualităţii problema Transilvaniei, închisă pentru totdeauna în 
ziua de 1 Decembrie 1918 la Alba Iulia. 
În ziua în care regimul despotic de la Budapesta va fi fost 
lichidat definitiv şi înlocuit printr-un regim democratic — 
cinstit şi sincer — nimic nu se va opune la o colaborare între 
cele două popoare vecine, ungurii şi românii. 
Condiţia sine qua non a acestei colaborări este, însă, 
reîntregirea Transilvaniei în hotarele fireşti ale românismului. 
 
Bucureşti, martie 1944  
                                       
1 Autorul acestei faimoase replici este Francisc Ullein, care îl întrerupea 
în acest fel pe ministrul de interne ungar, Fischer Keresztes, în timp ce 
acesta prezenta parlamentului un raport, asupra situaţiei interne, în iunie 
1933 (Cornelius I. Codarcea, op. cit., p. 129). 
2 Cf. Împăratul Leon înţeleptul — H. Marczali, Enchiridion. Fontium 
Historiae Hungarorum, p. 15. 
3 Cf. Wenczel Gusztáv, în „Magvar Tört Tar”, voi XXV, 1878, p. 290-291. 
EPILOG 
 
Impus României de forţele coalizate naziste şi fasciste, 
semnat de cei doi delegaţi români, Diktatul de la Viena n-a fost 
niciodată ratificat de opinia publică românească. Dimpotrivă, 
poporul român în quasiunanimitatea lui (nu trebuie să se 
neglijeze faptul că în România, chiar în epoca apogeului lui 
Hitler, „naziştii români” reprezentau o infimă minoritate) a 
respins verdictul de la Viena ca pe un act care putea obliga cel 
mult pe semnatarii lui, dar nicidecum poporul român. Domnii 
Mihai Manoilescu şi Valter Pop au fost nevoiţi să se supună la 
Viena voinţei lui Hitler şi a lui Mussolini, aşa că pentru români 
verdictul din Palatul Belvedere a fost de la început nul şi 
inoperant. 
Opinia publică românească a ţinut să precizeze acest punct 
de vedere chiar din prima zi în care i s-au adus la cunoştinţă 
termenii sceleratului verdict. Întreaga naţie s-a ridicat ca un 
singur om pentru a protesta împotriva ciuntirii Transilvaniei, 
una dintre provinciile cele mai dragi românilor. 
Toţi patrioţii au ţinut să înfiereze procedeul celor doi 
judecători improvizaţi care, de pe înălţimea imensei lor 
ignoranţe, voiau să decidă pentru veşnicie soarta Transilvaniei, 
al cărei trecut le era atât de necunoscut pe cât le era de 
indiferent viitorul. 
„Asociaţia foştilor luptători din Gărzile Naţionale 
transilvănene” a fost prima care a denunţat verdictul de la 
Viena ca pe un act menit să producă în centrul Europei un 
focar de tulburări. 
„Verdictul de la Viena, spuneau foştii luptători transilvăneni 
din Gărzile Naţionale, în loc să contribuie la pacificarea celor 
două popoare — ungurii şi românii — adânceşte şi mai mult 
învrăjbirea milenară dintre ele”. 
Peste câteva zile, ziarul „Universul” din 5 septembrie 1940, 
comentând Diktatul, conchidea: „Iată redeschis un focar 
primejdios în Europa”. 
În aceeaşi epocă, fostul ministru al României la Roma, dl 
Ion Lugoşianu, analizând verdictul din 30 august 1940, scria 
aceste rânduri inspirate: „România pierde în 24 de ore 45.000 
kilometri pătraţi şi 2.500.000 oameni. Transilvania ruptă în 
două! Ungaria vecină cu Moldova; noua frontieră la 22 km de 
Braşov; Maramureşul Voievozilor descălecători de ţară, Clujul, 
podoaba tânără a culturii noastre, Năsăudul grănicerilor, miile 
de sate curat româneşti, una dintre cele mai vrednice ţărănimi 
ale neamului nostru rămasă de mâine înainte dincolo de un 
hotar străin. Nu ne vine să credem, Transilvania nu e pentru 
noi numai un teritoriu pe o hartă. Transilvănenii nu sunt 
pentru noi numai o expresie statistică. Transilvania e leagănul 
neamului nostru. Cu Transilvania sfâşiată în două nu se rupe 
numai pământul unei ţări ci se înmormântează o istorie 
românească de atâtea ori seculară şi se despică însuşi sufletul 
frământat al unui neam fără noroc, iubitor de lege şi însetat de 
dreptate. Acest suflet nu poate muri!” 
După cum vedem, naţia română s-a supus injoncţiunii 
ultimative, dar ea nu s-a resemnat cu soarta care i-a fost 
creată.1 
                                       
1 Despre momentele tragice prin care a trecut poporul român în vara 
anului 1940, marele istoric Nicolae Iorga scria la scurt timp după Diktatul 
de la Viena: 
„Cred că trebuie vorbit limpede, nu faţă de o stare de spirit 
neîncrezătoare a ţării, ci faţă de tot ce forfoteşte în inimile unui popor 
asediat de necruţătoare duşmănii, care-şi apără mai mult decât statul, aşa 
de greu clădit, însăşi fiinţa lui naţională în formă independentă. 
În acea straşnică noapte ni s-a pus înainte alegerea între o jertfă de 
pământ şi, din nenorocire, de fii ai acelui pământ, un milion şi o sută de mii 
(...). 
Să mi se arate ce altă alegere se putea face. Întâmplarea a făcut că nu 
eram de faţă, dar cum aş fi putut să judec altfel decât atâţia din aceia cari, 
ca şi mine, au avut partea lor în mărirea României? 
Am înţeles că statul trebuie să cedeze, indiferent dacă alţi oameni cu 
altă vază şi altă putere n-ar fi putut aduce altă revizuire. 
Dar statul e una şi naţia alta. 
Naţia rămâne şi supt cea mai crudă apăsare. Cu statul, e mai tare. Fără 
stat, unde a ajuns astfel, e mai liberă. 
Ei înşişi, mai mult decât statul, cum a ajuns să fie, îi e încredinţat 
dreptul ei, manifestat acum douăzeci şi doi de ani la Alba-Iulia şi, aiurea, la 
alt hotar, în aceeaşi vreme. 
Vitează şi deşteaptă, cum e, naţia românească, înfăşurându-şi trupul 
rănit în tricolorul tuturor speranţelor, intră acuma în front. (O explicaţie, în 
„Neamul românesc” din 3 septembrie 1940). Peste alte două zile, revenind 
asupra aceluiaşi eveniment, Nicolae Iorga scria: „Românii nu pot şi nu 
protesteze împotriva verdictului de la Viena, când un milion şi 300.000 
Din nefericire, primele proteste au fost şi ultimele care au 
putut să se faci auzite. Din vrerea regimului dictatorial 
instaurat în România, regim înfeudat nazismului cotropitor, 
problema Transilvaniei a devenit tabu. Nimic nu se putea scrie 
în ţara românească împotriva ciuntirii Transilvaniei româneşti. 
Odiosul baron von Killinger, una dintre cele mai sinistre figuri 
ale nazismului şi zbirii Gestapo-ului vegheau ca protestele să 
fie înăbuşite în faşă. 
Când vreun om politic sau ziarist român îndrăznea să 
înfrunte mânia Dictatorului român şi a faimosului Baron 
călcând consemnul, el era sortit să ia mai devreme sau mai 
târziu calea lagărelor şi a închisorilor. Este cazul — printre 
multe altele — şi a doctorului Anton Ionel Mureşanu, fugosul 
director al „Ardealului”, ziarul expulzaţilor şi al refugiaţilor 
transilvăneni, care după ce a fost expulzat din Transilvania de 
către unguri pentru dârza lui acţiune naţionalistă, a fost purtat 
din lagăr în lagăr şi din închisoare în închisoare, de data 
aceasta... de români, este drept în România Duumviratului Ion 
şi Mihai Antonescu. 
La 23 August 1944, printr-o abilă şi extrem de curajoasă 
politică dusă de cei patru fruntaşi ai partidelor politice din 
România (Iuliu Maniu, naţional-ţărănist, Constantin (Dinu) I.C. 
Brătianu, naţional-liberal, Titel (Constantin) Petrescu, social-
democrat şi Lucreţiu Pătrăşcanu, comunist), politică care s-a 
bucurat tot timpul de sprijinul efectiv al Regelui Mihai I, 
regimul dictatorial al lui Ion Antonescu s-a prăbuşit, antrenând 
după el şi forţele naziste din România. 
Cu începere de la 23 August 1944, România reintră în 
făgaşul politicii ei externe fireşti şi tradiţionale. Alături de 
Naţiunile Unite, Marii Aliaţi (Statele Unite ale Americii, Uniunea 
Sovietică şi Marea Britanie) recunosc dreptatea cauzei 
                                                                                                   
dintre ei urmează să treacă sub stăpânirea străină. De aceea, în fiecare oraş 
din Ardealul ce urmează să fie alipit la Ungaria cât şi în acelea care vor 
rămâne în graniţele ciopârţite ale României, se produc zilnic proteste în 
timpul cărora românii strigă împotriva noii nedreptăţi ce li s-a făcut tocmai 
atunci când omenirea întreagă sângerează pentru libertatea şi independenţa 
popoarelor. Din aceste proteste româneşti, orice minte sănătoasă ar trebui 
să tragă singura concluzie ce se poate trage, că judecata nedreaptă de la 
Viena a fost o imensă greşeală” („Neamul românesc” din 5 septembrie 1940). 
româneşti în problema Transilvaniei şi prin însăşi Convenţia de 
Armistiţiu declară nul şi de nul efect Diktatul de la Viena, 
impus României prin violentarea voinţei. 
Atitudinea Naţiunilor Unite în problema Transilvaniei 
trebuie să fie subliniată întrucât ea constituie una dintre 
primele aplicaţiuni pe teren a marilor principii ideologice 
pentru care milioane de ruşi, de americani şi de englezi au 
sângerat în acest război. În Europa noii ordini fascisto-
hitleriste, dreptatea cauzei româneşti a fost călcată în picioare 
creându-se hotare între românii din aceeaşi ţară. În Lumea 
Nouă, ale cărei jaloane sunt azi adânc înfipte în pământul 
Europei pentru a nu mai fi niciodată smulse de vântul rătăcirii, 
dreptatea cauzei româneşti a triumfat din nou, Transilvania 
fiind recunoscută ca aparţinând în virtutea celor mai sacre 
principii de unitate etnică, naţiei române. 
În momentul încheierii armistiţiului, Transilvania era 
cotropită de unguri şi de germani. Datoria imperioasă a 
momentului era eliberarea ei. Trupele române de sub comanda 
generalului Gheorghe Avramescu s-au alăturat glorioaselor 
trupe sovietice de sub comanda mareşalului Malinovski, pentru 
dezrobirea provinciei cotropite. Avântul ostaşilor români a fost 
citat prin Ordin de zi de generalii sovietici. 
Mii de voluntari transilvăneni au ţinut să fie şi ei prezenţi la 
lupta pentru eliberarea Transilvaniei şi sub directivele 
inimosului sătmărean Ion Groşanu numărul lor a venit să-l 
îngroaşe pe acel al trupelor române, luptând pe câmpiile şi în 
munţii Transilvaniei. 
Prin jertfa comună a soldaţilor români şi a soldaţilor 
sovietici, înfrăţiţi în lupta pentru Dreptate şi Libertate, întreaga 
Transilvanie este astăzi dezrobită. 
For ever! 
Pentru totdeauna! 
 
Născut pe teritoriul liberei Americi, simt o adâncă 
mulţumire sufletească şi o legitimă mândrie văzând cum ţara 
mea natală îmbrăţişează cu atâta căldură cauza românismului 
transilvănean, pe care o consideră ca pe însăşi cauza Libertăţii. 

